ركزوا اووری في اللى هتقر ارد ى ۸ 


مش عاوزينها تكون مجرد روايه » عاوزينها تكون إسلوب حياة ۷ 


نبدأ بسم الله :) 





مقدمه بسيطه ۸ ۸ 


قعدت أفكر كتير في المقدمه وشكلها وكلماتها ومعرفش إيه .. وفي الآخر قولت نخلي البساط أحمدي 
وهقولكم علي اللي جوايا وبس . 


مبدأيا كده انا كنت قاعده في أمان الله وفجأة حسيت إني جوايا حاجات كتير حابه أتكلم فيها . 
حسيت إن ممكن حد يكون محتاج اللي هقوله ده ٠‏ مش ممكن ده أكيد (1: 
والأهم بقي إني نفسي أخد ثواب كتير اوووي فقولت أجرب أكتب وبإذن الله ربنا هيوفقني » 
الروايه بتتكلم عن حياتنا كلنا ٠‏ متهيألي مفيش شخص هيقرأها إلا لما يلاقي نفسه جواها , 


كل واحد فيكم هيلاقي حد شبهه في الروايه › هيلاقي مواقف هو فعلا بيعيشها › هيلاقي الزقه اللي 
كان محتاجها من زمان علشان يبدأ حملة التغيير علي نفسه 


بإذن الله بإذن الله كل حد حابب يعمل ثوره علي نفسه ويبدأ يعيشها صح بقي هيعرف إزاي من الروايه 
ل A^‏ 
لظ 


الموضوع مش هيكون مجرد " حب حلال " الموضوع هيكون " حياة حلال " 


يارب أقدر أوصل كل اللي عاوزه أقوله 


متأكده إنكم هتحسوا كل كلمة في الروايه بإذن الله 


كفاية كده بقي ومعلش لو طولت عليكم .. 
لما تخلصوها إدعولي هاه ۸_^ 
واا : 
فى الحلال 

في كافيتريا كلية الهندسه يجلس إسلام ذلك الشاب طويل القامه خمري البشرة حسن المظهر مع 
صديقه محمد ذو الشعر الناعم والطول المتوسط والوجه الباسم دائما والقلب الحنون . 


قال إسلام بهدوء : 
- عرفتها من ع النت 
زفر محمد بضيق وقال : 
- نعم !! وهو إحنا من الناس دي برضو يا إسلام ؟!! 
تنحنح بإحراج وقال مفسرا : 


- يابني إصبر هفهمك ., انا بتكلم معاها عادي خالص والله ومش بنقول حاجه حرام › كله كلام عام ک 
تعارف يعني 


طأطأ رأسه بحزن وقال لائما : 
- بس مش إحنا اللي نلعب ببنات الناس يا إسلام !! 


رفع حاجبه قائلا بتعجب : 


- وهو حد قالك إني بلعب بيها » عيييب يا محمد أخوك راجل برضو › كل الحكاية بس إني لازم اتعرف 
عليها كويس قبل ما أتقدملها 


محمد بتعجب : 

- تتقدملها ؟!! 

أجابه علي الفور : 

- أيووه يابني اومال انا بقول إيه من الصبح › البنت اللي هتجوزها لازم أكون عارف دماغها 


وتفكيرها كويس › علشان كده قلت اتعرف عليها الأول علي النت وأفهم دماغها بعدين أروح اتقدملها 
إن شاء الله 





- طيب وإنت عرفت إزاي بقي إن دي ممكن تكون مناسبه ليك ؟!! 
إبتسم إسلام قائلا : 


- بصراحه كده هي كانت معانا ف جروب ( نقاشات حره ) وباين عليها دماغها حلوه وكمان باين 


نظر إليه قائلا بتعجب : 
- باين عليها امممم طب وهي لو كانت محترمه كانت هترضي تتكلم معاك كده ؟!! 
إنتفض إسلام من مكانه وضرب الطاولة بقوه وقال غاضبا : 
- محدد انا مسمحلكش › يا تتكلم عنها عدل يأما تسكت. فاهم 
محمد بضيق : 
- خلاص يا عم إنت حر › يلا علشان المحاضره قربت تبدأ. 
وفي المبني المقابل أمام قاعه ١"‏ بكلية التربيه تجلس سلمي ذات القامه القصيره والوجه البرئ مع 
صديقاتيها هند وفاطمه › 
نظرت سلمي إلي صديقاتيها بضيق وقالت : 


- يا جدعان انا مش فاهمه حاجه من البوتري ده هو انا بفهم شعر عربي لما هفهم شعر إنجليزي › 
انا كان مالي ومال قسم إنجليزي بس ياربي › ماكان قدامي أقسام تانيه كنت دخلتها وخلاص 


ضحكت هند ضحكة عاليه وقالت : 


- يابنتي هو إنتي كل ما تطلعي من المحاضره دي بالذات تعملي كده › انا بصراحه مكنتش بحبها ف 
الاول بس الدكتور حببني فيها 


نظرت له بضيق وقالت متعجبه : 


- الدكتور حببك فيها !! يا شيخه حرام عليكي ده علطول يشتم ويهزأ فينا وكرهني في الماده وفي 





تنهدت فاطمه بدلع قائله : 


- بس شوفي راجل إزاي » شخصيه وقوه وشياكه بجد جنتل آخر حاجه › يا بنتي دي بنات 
الجامعه كلها هيموتوا عليه. 


- بت إنتتي وهي إمشوا من قدا١١١١١١اامي‏ حالا وإلا هفجركم › جايين إنتوا علشان تدرسوا ولا 
علشان تتفرجوا علي الدكاتره !! 


- ثم أردفت بإبتسامه كبيره : 
-عيال عاوزة الضرب 
ضربتها هند علي كتفها بخفه وقالت بإستهزاء : 
- لأ عاقله يا بت 
ضحكت سلمي بمرح وقالت وهي تدفع هند للخلف : 


- هششش يلا من هنا علشان هنرش ماية › وانا كمان هروح بقي علشان لو إتأخرت بابا هيظبطني 
> يلا أشوفكم بكره بإذن الله » مع السلامه 


عادت سلمي إلي منزلها وفور إغلاقها لباب المنزل وجدت أختها ولاء الطالبه في المرحله الثانوية 
تصرخ بحماس وتقول : 


- سلمي تعالي بسرعه المسلسل لسه بادئ أهو . كويس لحقتي نفسك 
تنهدت سلمي بسعاده وقالت : 

- قششششطه جدا١١١١١١١١‏ »> هروح أدخل شنطتي الاوضه وآجي حالا 
وأثناء عودتها قالت لاختها ولاء بصوت هادئ : 


- والله يا بت يا ولاء الواحد عاوز يبطل المسلسلات دي !! ويا سلاااااام بقي لو نبطل الأغاني 
كمااا١ااان ٠»‏ الله بجد إحساس حلو وكفايه بقي الذنوب اللي عندنا دي 





رفعت ولاء حاجبها وقالت بحنق : 

- يا ست إنتي هتعملي فيها ست الشيخه !! يا تتفرجي يا تمشي علشان متبوظيش الحلقه عليا !! 

نظرت لها سلمي بضيق وقالت : 

- خلاص هتفرج 

ثم إستعادت إبتسامتها وقالت : 

- قوليلي بقي حصل إيه من الأول 

إنتهت المحاضرة وخرج كل من إسلام ومحمد › وقف محمد أمام إسلام وأمسك بيده ونظر للأرض 

وقال معتذرا : 

- إسلام معلش انا اسف . مكنش قصدي أتكلم عن البنت اللي بتقول عليها دي كده › وفعلا مكنش 


يحق لي إني أظلمها أو أقول عليها حاجه وحشه من وراها » بس انا بصراحه مش مقتنع بجواز النت 
ده وشايف اني لازم لما آجي اخطب واحده اخدها من بيت أهلها وأتعرف عليها عندهم علشان كل 


حاجه تبقي ف النور › بس عموما دي أراء برضو معلش متزعلش مني 


إبتسم إسلام وقال : 


- اولا انت عارف إني مش بعرف أزعل منك لأنك أغلي صديق عندي › ثانيا بقي انا هوريلك إن 
وجهة نظرك دي غلط والأيام بيننا يا محمد › قشطه ؟ 


محمد بسعاده : 
- قشطه جد ا۱۱۱ ۸۸ 


نظر إسلام أمامه فإذا به يري شيئا لم يعجبه فقال بضيق : 


فاروق بإبتسامه خفيفه : 


- السلام عليكم 





إسلام بإبتسامه مصطنعه : 


- وعليكم السلام 


محمد بسعاده : 


- وعليكم السلام ورحمة الله وبركاته 


نظر لهما فاروق للحظات ثم بدأ حديثه قائلا : 


- ازيكم يا شباب عاملين إيه ؟ كويس إني شوفتكم والله » كنت عاوز أقولكم علي الندوه اللي هتتعمل 
بكره ف الجامعه يمكن تحبوا تيجوا يعني 


نظر له محمد بحماس وقال : 
ماشقى قول 
شرد إسلام عنهما قليلا وأخذ يحدث نفسه : 


- هو كل ما يشوف خلقتنا الواد ده هيقولنا علي ندوه دينيه ١‏ وأكيد ندواته كلها بقي هتكون شيوخ 
كبار وهيقعدوا يتكلموا كالعاده وإحنا مش فاهمين حاجه وفي الآخر ننام زي كل مره ! 


قطع فاروق إسلام من شروده وقال متسائلا : 

-هاه يا إسلام وإنت مقولتليش ٠‏ تحب تعرف أكتر عن الندوه ؟ 
إسلام بإابتسامه مصطنعه : 

- إتفضل 
بدأ فاروق حديثه عن الندوه قائلا بلباقه : 

- إسم الندوه ( أحبك ولكن لن أصارحك ) وبتتكلم عن .. 
قاطعه إسلام متعجبا : 


- إسمها إيه ؟!! 





قال فاروق بتلقائله : 

- أحبك ولكن لن أصارحك 
رفع إسلام حاجبه وقال بصوت ساخر : 

- ندوه دينيه وإسمها كده إزاي يعني ؟!! إنت بتهرج صح ؟ 
فاروق بإبتسامه هادئه : 


- طيب بص انا مش هتكلم عنها › إنت هتيجي تشوف بنفسك ينفع ولا لأ > مستنيكم بكره الساعه 
٠‏ في قاعه المناسبات › يلا بقي هسيبكم علشان ألحق ابلغ باقي الناس 


غادر فاروق بينما نظر إسلام إلي محمد بتعجب وقال مؤكدا : 

- صاحبك بيضحك علينا يا عم !! بيقولنا أي حاجه وخلاص علشان يجر رجلينا ونروح » بس 
الحركات دي مش بتخيل عليا › هو أكيد بيعمل كده علشان يبان قدام الناس انه شاطر بقي وبيعرف 
يقنع الناس بالحضور وحاجات كده!! 


زفر محمد بضيق وقال : 


- فاروق مش بيكدب ابدااااا يا إسلام » هو صاحبي من زمان وانا عارفه كويس › عموما نروح بكره 
ونشوف › تمام ؟ 


أومأ برأسه موافقا وقال : 


- ماشي مش هنخسر حاجه › نروح وخلاص ولو طلعت ممله هنمشي زي كل مره › أصلا فاروق 
صاحبك ده انا مش بطيقه بصراحه وبحس إن أي حاجه من ناحيته ممله!! 


نظر له بغضب وقال بصراخ : 


إسلام بضحكة ساخره : 


- ياعم تحس إنه واد ملزق كده ومعقد وغريب 





ثم أردف ببراءة مصطنعه : 

- خلاص بقي انا مش عاوز أتكلم علي حد › والنهارده من بكره مش كتير » هنشوف ! 

عاد إسلام إلي منزله وظل حائرا طوال اليوم » هل يمكن أن تكون هناك ندوه دينيه بهذا الإسم ؟ ام ان 
فاروق يكذب عليهما ليجبرهما علي الحضور ؟!! أخذ يفكر قليلا ثم تذكر فجأة ان اخته هند معه في 
الجامعه ومن الممكن ان تكون قد سمعت بهذه الندوه من قبل » فقرر أن يذهب ليسألها .. 

أخذ إسلام ينقر علي باب غرفة أخته بطريقه موسيقيه وهو يقول بمرح : 

- بت ياهند إفتحي الباب 

قالت بطريقه مضحكة : 

- حاضر يا عم عبده » هجيب كيس الزبالة وجايه حالا 

ضحك بشده ولكنه سرعان ما رفع حاجبه وإعتدل في وقفته وقال بصرامه : 

-الزباله دي هأكلهالك إن شاء الله » بس مش وقته دلوقتي › انا جاي ف حاجه أهم.. 


قامت هند بفتح الباب وقالت وهي مازالت تضحك : 


إسلام بجديه : 


- إنتي سمعتي إن في ندوه هتتعمل بكره عندنا ف هندسه إسمها ( أحبك ولكن لن اصارحك ) ؟ 


ثم أردف قائلا : 
- أصل في واحد قالي عليها وانا بصراحه مش مصدق إن في ندوه دينيه إسمها كده!! 
أومأت هند برأسها إيجابا وقالت : 


- أيوه كانت سلمي قالتلي عليها إمبارح › يمكن نيجي نحضرها إحنا كمان 





قال إسلام بتلقائيه : 

- سلمي مين ؟ 

قالت ببراءة : 

- سلمي جارتنا يا عم اللي معايا ف القسم 

إسلام بضحكة عاليه : 

- ااااه القصيره دي اللي كانت بتلعب معانا في الشارع زمان صح ؟ 

هند بإبتسامه : 

- أيوه هي دي 

ثم نظرت للجانب الآخر وكأنها تذكرت شيئا ما وعادت إليه بنظرها وهي تقول بتعجب : 
- ثانيه ثانيه » إنت مالك أصلا ؟!! إنت سيبت الندوه ومسكت ف سلمي ؟!! 
- عادي ياهنود أدينا بندردش 


جلست علي طرف فراشها ووضعت ساقا فوق الآخري وقالت بغرور: 


-هاه عندك أسئله تاني ولا تتفضل من غير مطرود يا باشمهندش ؟ 


إسلام بإبتسامه : 
-خلاص يا ستي شكرا 
وسرعان ما تحولت هذه الإبتسامه إلي ضحكة شريره وهو يدفعها للخلف ويقول بمرح : 


متجيش ف بؤك 


ضربته هند علي كتفه وقالت بإبتسامه : 





- الله يرحمك يا بابا » لو كان لسه عايش دلوقتي كان زمانه خنقك » عيل ظريف 


إستدار ليعود إلي غرفته وهو يقول بهدوء: 


حاولت الإمساك به ولكن يبدو أن قفزاته كانت أسرع فصرخت قائله : 
- إستتنيبياواد هنا 
ثم أخدت تحرك رأسها يمينا ويسارا وهي تقول بإبتسامه كبيره : 


- جرررري الخواف 


- يلا يا عم الساعه بقت ٠١٠:١٠١‏ أهي يادوب نلحق نحجز مكان في الندوه دي قبل ما كل الكراسي 
تتملى 


محمد بتعجب ممزوج بالسعاده : 

- غريبه !! مش إسلام اللي يكون مستعجل كده علي ندوه دينيه يعني ! 

ضحك إسلام بثقه وقال : 

- علشان بس أأكدلك إن صاحبك ده بيضحك علينا !! 

محمد بثقه أكبر : 

- هنشوووووووف › هيا بناااااا 

وبدأت الندوه : 

كانت تتحدث عن الحب الحلال » وكيف يجب علي الإنسان أن يظل محافظا علي قلبه نظيف وخالي من 


أي جرح وهو علي يقين ان الله سوف يعوضه خيرا علي هذا الصبر › ولأن القلوب ليست بأيدينا ومن 
الممكن ان يحدث تعلق بأحد أفراد الطرف الآخر في أي وقت . يجب علي الإنسان ان يغض بصره 





دائما ويحاول بقدر المستطاع ان يبتعد عن أي مكان به إختلاط حفاظا علي قلبه والعهد الذي اخده 
علي نفسه . وحتي إذا شعر بأي مشاعر تجاه الطرف الآخر رغما عنه › فلابد أن يوجه هذه المشاعر 
في طريقها الشرعي ٠‏ إما عن طريق التقدم للخطبه إذا كانت الظروف مناسبه لكل من الطرفين › او 
عن طريق الدعاء بأن ييسر الله الأمور إذا كان الخير في هذه الزيجه › وبالطبع لابد أن تظل هذه 
المشاعر في قلبه فقط ولا يحاول أبدااا إظهار أي شئ منها للطرف الآخر › فهو من المفترض أن 
يحافظ عليها حتي من نفسه ويكون علي يقين إنه إذا كان بها الخير له سيجعلها الله من نصيبه › 
والأفضل ان يدعو الله دائما أن يثبته ويحفظ له قلبه ولا يعلقه بأحد سواه 


وإنتهت الندوه وخرج الجميع › نظر محمد إلي إسلام وقال بضحكة واثقه : 

-إيه رأيك بقي يا عم ؟ طلع مش كذاب أهو 
أومأ برأسه إيجابا وقال مؤيدا : 

- لأ بصراحه الله ينور » كلام جامد آخر حاجه » يعني بصراحه عجبتني الفكره بتاع الندوه وحاجه 
جديده كده وعلي عكس ما كنت أتوقع تماما » أي نعم انا مش هقدر أنفذ حاجه من اللي إتقال بس 
برضو حلوه 
محمد بإبتسامة رضا : 


طيب الحمد لله » لأ بصراحه الداعيه ده إسلوبه حلو كده ويخليك عاوز تفضل قاعد تسمعه طول 


- 
مھ 


اليوم » وبصراحه بقي انا خلاص عجبني الكلام وقررت أنفذه 
إسلام بتعجب : 
انسل دی ؟ 


تنهد محمد وهو يتذكر كلام الداعيه وقال بسعاده : 


- حبيت فكرة ان زوجتي تبقي اول حب ف حياتي وبإذن الله هفضل محافظ علي قلبي لحد ما أقابلها 
لان المشاعر وقتها هتكون طازة ومش مستهلكه » مش حابب انا اني اتعرف علي دي ودي وفي 
الاخر اروح اتجوز واحده تانيه خالص !! 


وأكمل بإبتسامه كبيره : 


- خليني كده مؤدب ومحترم علشان ربنا يرزقني بواحده مؤدبه زيي 





إسلام مؤيدا : 


- ماشي يا باشا ربنا معاك . وياريت بجد الناس كلها زي الداعيه ده كان الواحد حضر علطول › 
انا بضراحه بخاف من النامن.الملتزمين دول ء بحس إنهم مش عايشين أصلا ومثن بيضحكوا ومين 
زي فاروق كده » بس لو في حاجه تانيه كده علي نفس النظام هكون أول الموجودين إن شاء الله 


نظر له محمد بضيق وقال : 
- ياض حرام عليك بقي سيب فاروق ف حاله !! والله لو عرفته عن قرب هتحبه جداااااا 


نظر إسلام أمامه فإذا به يري فاروق مرة آخري فنظر إلي محمد بملل وقال ب ت منخفت : 


فاروق بإبتسامته المعتاده : 

- السلام عليكم ورحمة الله وبركاته 
أجابا علي الفور : 

- وعليكم السلام ورحمة الله وبركاته 
فاروق بتساؤل : 

- هاه قولولي بقي رأيكم ف الندوه 
أجاب إسلام ميتسما : 

-حلوه جميله 
ثم أردف قائلا بتعجب : 

دين ھی إنتوا بجد يتعرفي| توا زا عدم 114 بى مش إلذوا يتقولوا إن الحب .ذه حرام ۲١‏ 
ضحك فاروق ضحكة عاليه وقال موضحا : 


- لأ طبعا مين قال كده ؟!! لو الحب حرام مكانش ربنا خلقلنا قلب » صح ولا إيه ؟!! 





أومأ برأسه إيجابا وقال بعدم فهم : 

- صح . بس إنتوا اللي بتقولوا كده ؟!! 
إقترب منه فاروق وقال مفسرا : 

- يا إسلام إفهم » الحب نفسه عمره ما كان حرام › اللي بيحصل الأيام دي بإسم الحب هو ده اللي 
حرام » الناس اللي بيقولوا إحنا مرتبطين وبنحب بعض وبيسمحوا لنفسهم يعملوا حاجات كتتتتير 
حرام وكل ده بإسم الحب هو ده اللي حرام ٠»‏ يعني هما اللي شوهوا المعني الجميل ده مش إحنا !! 
إسلام بتعجب : 

- امممم جايز! 
فاروق : 


-عموما يا سيدي الحديث له بقيه » بس معلش مضطر أمشي دلوقتي علشان محاضرتي هتبدأ » نكمل 
بعدين إن شاء الله 


- ماشي ¢ مع السلامه 
غادر فاروق ونظر محمد لإسلام بترقب وقال : 


- هاه إقتنعت ولا إيه النظام ؟ 


إسلام بضحكة شريره : 


- لأ برضو » مش عارف ليه مش بصدقه الواد ده » بحس إنه بيحاول يبين نفسه كويس ومش معقد 
ولا حاجه وإن احنا اللي غلط › مع إن احنا عايشين عادي أهو زي كل الناس وحالنا أحسن من ناس 
كتير الحمد لله وهو اللي مكبر الموضوع › يلا ربنا يهدينا.. 


وفي المساء كانت سلمي تجلس علي الحاسب الخاص بها › وبالتحديد علي موقع الفيس بوك عندما 
إبتسمت فجأة وقالت لنفسها : 


- ايه حكايتك يا ست حفصه » كل شويه تدخليني جروبات كده › انتي مش بتزهقي ولا إيه ؟!! وكمان 
إشمعني انا بالذات يعني رغم إننا أصلا متكلمناش قبل كده خااالص ؟!! هههههههههه تلاقيها فاضيه 





وعمالة تدخل كل الناس اللي عندها 
ضغطت علي زر الفأره بلا مبالاه وقالت : 


وبعد مرور ساعة أو أكثر نقرت ولاء علي باب الغرفه فقالت سلمي : 

- إدخلي يا بنتي الباب مفتوح 

- بتعملي إيه يا حجة 

نظرت لها سلمي وقالت بسعاده : 

- تعالي بصي كده › واحده معرفهاش دخلتني في جروب جديد › بس بجد حاجه فخيمه يعني 
نظرت ولاء إلي شاشة الحاسوب ثم أعادت النظر إلي سلمي قائله بعدم فهم : 

- فخيمه إزاي يعني ؟!! 


- ناس كده يا بنتي تحسي إن عقلهم نضيف ماشاء الله وعايشين لهدف معين وبيساعدوا بعض 
يقربوا من ربنا » عجبني الجو بصراحه › وكمان الجروب كبير جداااا وفيه تفاعل › ده انا قاعده من 
بدري ومش ملاحقه أقرأ إيه ولا إيه ؟ 


قالت ولاء بفضول : 
5 وريني كده.. 


نظرت إلي شاشه الحاسوب » ولكن يبدو أنها رأت مالا يسرها » فقالت بملل : 


عليكي ! 


سلمي بضحكة مرتفعه : 





- ياعيني ده إتصدم » خلاص إمشي بقي من هنا وخدي الباب ف إيدك 


وبعد ما يقرب من الثلاث ساعات إنتهت ولاء من أعمالها وعادت لغرفتها لتنام ولكنها وجدت سلمي 
مازالت جالسه علي الحاسب الخاص بها فتنهدت قائله : 


- يلا يا سلمي انا خلصت اللي ورايا › إقفلي الكمبيوتر بقي وإطفي النور علشان نعرف ننام 
لم تجد جوابا من أختها فإقتربت منها و نظرت الي شاشة الحاسب بدهشه ثم قالت بتعجب : 
- لالالالالا مش معقوله إنتي أعده ده كله ع الجروب ده ؟ !! 


إلتفتت سلمي إليها وقالت بضحكة متعجبه : 


- تصدقي بالله ؟ انا حاسه ان حياتي كلها غلط › يأما هما اللي مزودينها شويه بقي ! 


تنهدت ولاء بعدم إهتمام وقالت : 


- يا ستي قولتلك سيبك من الناس دي بقي هيعقدوكي في عيشتك › ويلا بجد علشان لازم انام عندي 


مدرسه الصبح 

إبتسمت سلمي قائله : 

- حاضر حاضر » بس إستني في حاجه مهمه لازم أعملها الأول . 

قررت سلمي أن ترسل رسالة ل حفصه لتشكرها علي الجروب وتسألها بعض الأسئلة › 
أخذت تستجمع أفكارها للحظات ثم كتبت : 

السلام وعليكم ورحمة الله وبركاته 


اولا كنت عاوزة أشكرك علي الجروب بتاع هنعيشها صح اللي انتي دخلتيهوني ده ومعلش كنت 
عاوزة أسالك على حاجه : 

هما الناس اللي في الجروب دول حقيقيين زينا ؟!! مش عارفه حاسه إني مستغرباهم شويه ! 
يعني بلاقي بوستاتهم إسلوبها حلو جدااا وبتشدك وفي نفس الوقت بحس انهم معقدين الدنيا !! 
سعات أحس انهم صح وسعات أحس انهم مكبرين المواضيع زياده عن اللزوم › 


هو بصي انا بيني وبينك كده بنت عاديه يعني زي كل البنات ».» مش عارفه اذا كانت حياتي كده صح 





ولا غلط لأن كل اللي حواليا زيي كده › لكن دايما بحس ان ليا دور في الحياة »> بس مش عارفه إيه 
هو !! 

يعني بحس اني مش بعمل كل اللي عليا ف الدنيا » رغم اني بحاول بقدر الإمكان اجتهد ف كليتي اللي 
هي بالنسبالي الهدف الأساسي ف حياتي › 

عاوزاكي تقوليلي بقي : هل انا ليا دور في الحياة غير دراستي حاليا ؟ مع العلم اني في تانيه كلية 
تربيه انجلش ومش مخطوبه ولا أي حاجه › يعني متفرغه للدراسه بس › ف هل ده كافي ؟ ولا في 
حاجات تانيه لازم تتعمل ؟ 

معلش انا أسفه جداااااا لو طولت عليكي › بس انا من ساعة ما دخلت الجروب وانا حسيت انكم ناس 
مختلفين عننا » وحسيت ب راحه لما قعدت أقرأ فيه شويه » بس لو كلامكم وبوستاتكم دي صح › 
معني كده ان حيااااتي كلها غلط بقي ومعني كده برضو إني مش عندي أي هدف في الحياه غير 
دراستي وإن ده غلط ؟!! 


بصي مش عارفه بقي انا محتاره وكان لازم اكلمك › انا عارفه اننا متكلمناش قبل كده » بس 
ياريت بلاش تهملي الرساله 


أخر سؤال بقي : هو إنتوا معقدين ولا عندكم إسنان زينا ؟ 
ههههههه اوعي تعملي بلوك .. انا قولت أهو/_/ 
يلا هستني الرد » مع السلامه 


وفي اليوم التالي كان إسلام جالسا مع محمد في كافيتريا الجامعه كالعاده » تنهد إسلام بإحراج وقال : 
- محمد انا هقولك علي حاجه بس خليك هادي > ماشي ؟ 


نظر إليه نظرة عميقه وقال بترقب : 


- طالما قولت خليك هادي يبقي إنت عامل مصيبه ؟!! قول لما نشوف أخرتها معاك 


بهت وجه إسلام وإبتلع ريقه قائلا : 


- انا كلمت ساره إمبارح 





إعتدل في جلسته ونظر إليه بعدم فهم وقال : 
- طيب وإيه الجديد ؟ 
نظر إليه بحزن وظل يفرك يده بالآخري بتوتر وهو يقول بندم : 


- انا طلبت منها صورتها وهي وافقت وشوفتها » وبصراحه طلعت أحلي بكتتتير مما كنت أتخيل 
ولافيتني غصب عني بقولها كلام مكانش ينفع يتقال 


إحمر وجه محمد وإتسعت عيناه ونظر إلي إسلام بغضب شديد ولم يتحدث › إبتلع إسلام ريقه وقال 
محاولا تهدئه الموقف ٠‏ 


- يا محمد ماهو مكنش ينفع أبقي بكلمها بقالي " شهور ولحد دلوقتي معرفش شكلها !! 
نظر إليه بغضب شديد وقال بضيق : 

ديسل !!! وكمان بتكلمها من " شهور !! الله الله !! وإيه كمان ؟!! 

حاول الهرب من نظراته الحاده فنظر للأرض وقال بصوت خفيض : 


-بص هو انا من ساعة ما بدأت أكلمها وانا عاوز أقولك لأني مش متعود أخبي عليك حاجه » بس 
كنت عارف انك هتدايق لو عرفت... 


قاطعه محمد بنفاذ صبر وقال : 


- اه ولما لقيت انك بدأت تتجرجر في الحرام قلت تقولي علشان أشوفلك حل !! والله فيك الخير 


نهض إسلام من مكانه وجلس بجوار ومحمد وقال بهدوء : 


- يا محمد خلاص بقي إهدي طيب ٠‏ انا مش وحش كده وإنت عارف بس بقولك غصب عني › وانا 
مش عاوز اللي حصل ده يتكرر تاني علشان كده بقولك تشوفلي حل 


محمد بنظره غاضبه : 
- ترضي علي اختك كده ؟!! 


قال إسلام بضجر: 





- يا محمد خلاص بقي هو كل شويه تقولي اختك اختك!! 
قال بنفس الصرامه : 

- بسأل سؤال » ترضي حد يعمل مع اختك كده ؟!! 

نظر إليه بإستسلام وقال : 

- بصراحه لأ > بس الموضوع مختلف › انا فعلا هتجوز ساره 
ضحك محمد بسخريه وقال : 

- وهتتجوزها إمتي بقي ؟ 


إتسعت إبتسامته وهو يقول بحماس : 


- بعد ما أتخرج وأشتغل إن شاء الله 


عاد للخلف قليلا وعقد ذراعيه أمام صدره وقال : 
- اااه يعني علي الأقل بعد سنه ونص !! ده لو لقيت شغل أصلا بعد ما اتخرجت 
نظر له بعدم فهم وقال : 
- طب اعمل إيه يعني ؟ 
لم يهتم محمد لكلامه وقال مكملا حديثه : 
- وطبعا هتفضل تتكلم معاها لحد ما تيجي تتقدم لها 
أومأ برأسه إيجابا وقال بتلقائيه : 
- أكيييد طبعا 
ضحك ضحكة ساخره وقال : 


-عاوز تكلمها سنتين بحالهم مش غير ما يحصل تجاوزات ؟! تبقي بتضحك علي نفسك يا إسلام ؛ لما 





شوف من ١‏ شهور وعملت إيه » اومال هيحصل إيه بقي بعد السنتين دول ؟!! 

نظر لمحمد بضيق وقال غاضبا : 

- يا محمد هو انا بكلمك علشان تشوفلي حل ولا علشان د تعقد هالي زياده 

تنهد محمد بعمق وقال بتفكير : 

- منا مش عارف أقولك إيه والله » انا اه بعمل ذنوب كتير بس يمكن بيجي عليا يوم وأقرب من ربنا 
وأتوب وربنا يغفرلي › إنما حاجه زي كده مستحيل أعملها لأني عندي اخوات بنات ياعم واخاف 
عليهم » عموما هو انا عندي حل واحد وعارف انه مش هيعجبك › انت لازم تحاول تنسحب من 
الموضوع ده بهدوء وتبعد عنها خااااالص وتأكد إن لو ليك نصيب يها تجوز ها حتي لو حصل إيه 
> ولو مش ليك نصيب برضو مش هتتجوزها حتي لو قعدت تكلمها لحد ما تد د تتخرج زي ما بتقول.. 


رفع إسلام حاجبه وقال بتعجب : 


-اااايه يابني اللي انتي بتقوله ده ؟!! مش هينفع طبعا › عاوزها تقول عليا بكدب عليها ده كله ؟!! 
خلاص بقي انا هحاول اخد بالي من كلامي معاها وخلاص .. 


محمد بتفهم : 

- طيب خلاص » بس حاول برضو تقلل كلامك معاها شويه » ولو لقيت نفسك في أي وقت هتقول أي 
حاجه حرام تاني يبقي إقفل الكمبيوتر بسرعه وكأن النت فصل › امممم رغم ان كلامكم كله تقريبا 
كرام 

صرخ به قائلا : 

- يا راااااااجل !! كلامنا كله حرام !! حتي لو كلام عادي ؟!! هنفتي بقي 

عاد للخلف قليلا وقال بانسحاب : 

- یا عم معرفش › انا بقول ت تقريبا »> بس برضو إبقي إسأل شيخ وإتأكد 


الا أكين الا أكين ,الل اکر ال اک 


أحس محمد بالإرتياح عندما سمع صوت الأذان › فقام في هدوء وقال منهيا هذا الحوار : 





- بقولك إيه ما تقوم بينا نصلي الظهر وندعي ربنا يعدي الموضوع ده علي خير 
نهض إسلام من مكانه وقال مؤيدا : 


- ماشي بس يلا بسرعه نجيب أي حاجه ناكلها لاني مكلتش أي حاجه من الصبح وبعدها نروح 


وبالفعل تناول كل منهما إفطاره وجاء موعد المحاضره التاليه وذهبا إليها وبالطبع نسيا صلاة الظهر 
! 

وعلي الجانب الآخر بكلية التربيه كانت تجلس سلمي وصديقاتيها هند وفاطمه › 

نظرت لهما سلمي للحظات وقالت بترقب : 

- يا عيال انا هسألكم سؤال وردوا ب جديه مره واحده في حياتكم بقي ماااااشي ؟ 

أومأت كل منهما برأسها موافقه فقالت سلمي بهدوء : 

- إيه رأيكم في الحياه اللي إحنا عايشينها دي ؟ 

أجابتها هند علي الفور : 

- ممله ! 

وأردفت فاطمه : 

االاا١١١١دج‎ - 

نظرت لهما سلمي للحظات وقالت بتأكيد : 

- يعني انتوا مش مبسوطين من حياتكم دي ؟ رغم انكم بتعملوا كل اللي انتوا عاوزينه ؟!! 


إبتسمت هند بسخريه وقالت : 


علشان الجامعه » إيه الجديد يعني ؟!! 





بينما إقتربت منها فاطمه ووضعت يدها علي كتفها وقالت بمرح : 
- يا بنتي الملل ده بقي صديقنا الصدوق › عااادي يعني ده حال كل الناس 
شعرت سلمي بالسعاده مما سمعته وقالت بحماس : 


- طيب ما تيجوا نكسر الروتين ده ونغير حياتنا شويه ١‏ يعني نخلي عندنا أهداف جديده › ننظم يومنا 
شويه › نعمل اااي حاجه بقي . 


إبتسمت هند وقالت : 
- إيدينا علي كتفك › عندك أفكار ؟ 
أومأت برأسها نفيا وقالت بتفاؤل : 


- حاليا لأ > بس إستنوا عليا يوم ولا إتنين كده وهقولكم علي اللي ف دماغي › بس أهم حاجه ان 
فكرة التغيير دي انتوا موافقين عليها صح ؟ 


أجاباها بالتأييد فشعرت بالإنتصار وقالت بحماس شديد : 
- قشششطه جدا › أيون كده هما دول الأصحاب اللي بجد › بحبكم يا عيال وربنا 
غادرت سلمي الجامعه وإستلقت أول سيارة أمامها لتعود إلي المنزل › وأثناء جلوسها أخذت تنظر 
للشارع بشرود وتفكر أخذت في كل ما حدث وتتسائل بحيره : 


- إيه يا ست سلمي مالك إتحمستي كده ليه ؟ معقول كام بوست يأثروا فيكي اوي كده ؟ 


نظرت للجانب الآخر وإرتسمت إبتسامه تلقائيه علي شفتيها وقالت بأريحيه : 


- لأ بس بصراحه كلامهم عقلاني اووي وإحساس الراحه اللي هما بيقولوا عليه ده باين عليه حلو 
وانا عاوزه أجربه 


صمتت قليلا ثم تنهدت بحماس وقالت : 


- طيب وفيها إيه لما أبدأ أغير من نفسي وأكون أحسن من كده ؟ مش انا دايما بقول اني لازم أكون 





مش مخلوقه علشان كده ومش هسمح لنفسي ان حياتي تكون روتينيه زي كل الناس . 


اممممم عموما لما أروح هشوف حفصه دي ردت عليا ولا لسه » ومن إسلوبها هعرف اذا كانوا هما 
فعلا اللي صح › ولا معقدين زي ما دايما بسمع عنهم 


التحيه علي اختها او تمرح معها كالعاده › ألقت حقيبتها علي الفراش وقامت بفتح حسابها علي موقع 
الفيس بوك وعندما وجدت رسالة إزدادت ضربات قلبها بشده › فتحت الرسالة الآتيه من حفصه 
وبدأت تقرأ فيها وإبتسامتها تتسع أكثر وأكثر حتي كادت تصل إلي اذنيها › فقد كان محتوي الرسالة : 


- ههههههههههههههه فطستيني من الضحك وربنا › اه يا ستي عندنا أسنان وبنعرف نضحك 
ونألش ونهزر ونعمل كل حاجه › إحنا جامدين اووووي يا بنتي » بس كل حاجه في مكانها المناسب 
بتكون أحلي » ومش هعمل بلوك متخافيش لأنك أصلا فرحتيني برسالتك جدااااا 


علي فكره انتي مش محتاجه إجابه لسؤالك لأن انتي عارفه الإجابه كويس » طبعا الدراسه هدف مهم 
جدااا في الحياه » بن ما يتفعش يكون هو هدفنا الوحيد » ما ينفعش نكون عايشين بس علشان نذاكر 
وننجح وبعدين نتخرج ونشتغل وخلاص .. وإحنا والله مش مكبرين المواضيع ولا حاجه › إحنا بس 
بنحاول نعيش حياتنا صح وبنحاول دايما نكون من الناس اللي ربنا راضي عنهم والرسول يوم القيامه 
هيكون فخور بيهم , 

وعلي فكره مفيش أي تناقض بين الحاجتين › قد تكوني انتي قابلتي نماذج لملتزمين فاهمين الإلتزام 
غلط وعلطول مكشرين كده ومش تحبي تتكلمي معاهم علشان كده خوفتي منهم › لکن إحنا في فريق 
هنعيشها صح هدفنا إننا نفهم الناس معني الإلتزام الصح وإن الملتزم ده ممكن يعمل كلل 
حاجه اها لکن يدون ما يغضيب رينا 


علشان كده يا ستي قررنا نساعد بعض ونكون ملتزمين بجد وبرضو هنعيش حياتنا زي ما إحنا 
عاوزين ولو مش مصدقه إنه ينفع ال ۲ مع بعض . جربي وشوفي هينفع ولا لا 


إيه رأيك ؟ 


قرأت سلمي الرسالة مرارا وتكرارا وهي في غاية السعاده ‏ لا تعرف لماذا ولكنها كانت سعيده وفقط 
بعدما إنتهت قامت بالرد علي الرسالة وكتبت : 


- الله كلامك مريح اووي › شكلنا كده لسه بيننا كلام كتتتتير » هكلمك بكره إن شاء الله علشان 
مش هينفع أفتح النهارده تاني › إستنيني هاه › يلا السلام عليكم 


ثم أغلقت حاسبها وقامت بفتح خزانتها لتبدل ملابسها وتذهب لتناول الغداء مع اسرتها 





وفي المساء ظل إسلام يدور في غرفته : لبعض الوقت وكأنه بد يبحث عن شئ ما ثم أمسك هاتفه 
بإستسلام وقام بالإتصال علي صديقه محمد وقال بيأس : 


-إزيك يا محمد ؟ بقولك إيه إنت معاك المذكره بتاع دكتور عبد الرحمن ؟ أصلي تقريبا نسيت 
اصورها ومحتاجها الإسبوع ده ضروري 


إبتسم بطيبه وقال : 

- اه معايا > خلاص بكره هجيبهالك إن شاء الله 

- ماااشي شكرااااا » معلش لو قلقتك من النوم ولا حاجه 
ضحك محمد رغما عنه وقال : 


- ياعم ما انت علطول بتقلقني › يعني هي جات علي النهارده » بس أصلا انا لسه منمتش › قاعد 
بتفرج علي برنامج وبعدين هنام إن شاء الله 


جلس علي طرف فراشه وقال بفضول : 
- برنامج إيه ده ؟ يمكن آجي اتفرج معاك 
أجابه بتلقائيه : 

- برنامج ديني كده 


ضحك إسلام بسخريه وقال : 


ما شاء الله ما شاء الله ربنا يهديك يابني 


زفر بضيق ورفع حاجبه قائلا : 
- عيل رخم وربنا » ما تسيبني في حالي ياعم يمكن ربنا يهديني وأتغير بقي 


- خلاص يا شيخ محمد كمل ياخويا كمل › بس انا مستغرب يعني إشمعني النهارده ؟ 





نظر إلي التلفاز وإبتسم قائلا : 


- عادي كنت بقلب ولقيته والكلام شدني › المهم طير إنت بقي علشان الفاصل قرب يخلص وانا عاوز 


اتفرج 

ضحك إسلام وقال مازحا : 

إبتسم رغما عنه وقال بحيره : 

- والله مانا عارف إيه اللي مصبرني عليك ده كله › لولا إني بحبك كان زماني خنقتك دلوقتي › إمشي 
بقي ورايا برنامج » وماتكلمش ساااره ماااشي ؟ رووووح نام علطووول علشان محاضره 
الساعه ۸ متروحش عليك . 

نظرت إسلام للمرآه بتعجب وإعتدل في جلسته وقال بتفكير : 


- زي ما تكون بتقرأ أفكاري » خلاص مش هكلمها › كفايه اللي حصل إمبارح بقي › يلا مع السلامه 


وفي السابعه والنصف من صباح اليوم التالي قابل إسلام محمد ب وجه ضاحك كالعاده وقال مازحا : 
- بطتي الحلوه اللي كانت بتتفرج علي برنامج ديني جات يا ناااااس 


ضربه علي كتفه بخفه وأخذ يتذكر البرنامج وقال بسعاده : 


- بس ياااااض › والله برنامج تفه 


نظر إسلام للمعان عينيه بتعجب ثم قال متسائلا : 
- كان بيتكلم عن إيه بقي ؟ 

ضحك محمد بسخريه وقال بيأس : 
- إشمعني ؟ بتفكر تتغير ولا حاجه ؟ 


أجابه بوجه خالي من أي تعبير : 





- يمكن ! 
نظر له بذهول وكاد أن يقفز من مكانه وقال بسعاده بالغه : 

- بجد والله ؟! 
تنهد إسلام قائلا بملل : 

- ياعم قووووول وخلصني 
تنفس بعمق ونظر لإسلام بطمئنينة وقال : 

- كان يا سيدي بيحكي مواقف حصلت في حياة الرسول عليه الصلاة والسلام والصحابه › وأد إيه 
الرسول تعب اووي عقبال ما نشر الدين الإسلامي › وإن الشباب دلوقتي سايبين الدين ده وكل 
تفاصيل الحياة اللي بيشملها وبيجروا ورا شوية موضات متخلفه وعاجبهم اووي الحال اللي هما فيه 
ده » ولو حد فكر يتمسك بالدين ده الكل بيضحك عليه ويفتكره قديم ورجعي ومعقد !! 
صوب نظره تجاهه وقال بحزن : 


بس عارف ؟ كلامهم كان عاجبني اوووي › رغم اني حسيت ساعتها إني وحش بجد وإني مش هينفع 
أعيش كده كتتير 


صمت إسلام لبضع لحظات فأردف محمد قائلا بتأثر : 


- نفسي تساعدني يا إسلام ونشجع بعض ونبدأ بقي نفهم ديننا شويه 


نظر إليه إسلام بإبتسامه خفيفه وقال : 


- يابني ما إحنا حلوين اوي اهو والحمد لله › يعني لا بنشرب سجاير ولا مخدرات ولا بنعاكس بنات 
ولا بنروح أماكن مش كويسه ولا حاجه › إحنا احسن من ناس كتتتير الحمد لله 


أخذ يحرك رأسه يمينا ويسارا بعدم إقتناع وقال : 


- بس ده مش كفايه يا إسلام » معتقدش ١١١ابدا‏ إن دي الحياة اللي المفروض نعيشها › اه إحنا مش 
وحشين اوي كده زي ما انت بتقول » بس برضو لسه مبقيناش حلوين › بجد والله نفسي 
تشجعني › مره واااحده من نفسي يا عم › منا طول عمري معاك علي الحلوه والمره 





أخذ إسلام يستمع إلي كلمات صديقه بفتور وقال : 


- ماهي المشكله اني مش مقتنع أصلا !! بحب حياتي كده وراضي بيها › وبعدين ياعم ربنا يطول 
عمرنا ونبقي أحسن مع الوقت 


تنهد محمد بفقدان أمل ولم يتحدث فنظر إليه إسلام بإشفاق وأحب أن يضيف جوا من المرح حتي 
يزيل عنه حزنه فقال : 


- طيب بقولك إيه ؟ ما تخلي احم الواد فاروق يشجعك 

ثم قال مازحا : 

- مش عارف إزاي هطيقك لو بقيت زيه 

نظر محمد للجانب الآخر وقال بحزن : 

- ماهي المشكله ان فاروق مش قريب مني زيك › هو اه جاري وصاحبي وبحبه برضو › بس 
علاقتي بيك انت أقوي وبحب أقضي معاك انت وقت أكتر 

إبتسم إسلام وقال بحب : 

- حبيبي يابو صلاح 


صمت محمد قليلا ثم رفع حاجبه فجأة ونظر لإسلام وقال بتحدي : 


- بص يا إسلام يا آنا يا إنت » وأكيبييد في يوم هقنعك › وهتتغير يعني هتتغير» تقريبا البرنامج اللي 
بكلمك عنه دي جاي الأربعاء الجاي > هبقي أكلمك بقي في ميعاده وأخليك تشوف حلقه منه وبعدين 


م هو 


لدرر 


ثم نظر له بحسم وقال : 
- الموضوع كده منتهي بالنسبالي ! 
وفي مساء هذا اليوم فتحت سلمي حساب الفيس بوك الخاص بها ونظرت نظره سريعه علي قائمة 


- السلام عليكم › إنتي موجوده ؟ 





إبتسمت حفصه بحب وكتبت : 


- وعليكم السلام ورحمة الله وبركاته » كنت مستنياكي أثنا 


نظرت سلمي للشاشه بتعجب وكتبت : 
- بجد ؟ ليه ؟ 
رفعت كتفيها بتلقائيه وكتبت ببراءة : 
- مش عارفه !! كنتي جايه علي بالي طول اليوم وقلت أكيد هتكلميني النهارده زي ما قولتي 
تنهدت سلمي بسعاده وكتبت : 
- حبيبتي ربنا يخليكي “5 قوليلي بقي هو انا حياتي كلها غلط فعلا ؟ 
- احم أيون 
نظرت سلمي للشاشه بذهول وقد إتسعت عيناها بشده وكتبت متعجبه : 
- معقووووووووله !! 
ضحكت بمرح وكتبت : 
- ههههههههههههههه لأ مش اوي كده › إنتي بس عاوزه تظبطي شويه حاجات وهتبقي “٠۰۰‏ 
تنهدت سلمي بحيرة وكتبت : 


- طيب أبدأ منين ؟ وكمان سعات بحس إني خايفه وبرضو مسيطره عليا فكرة إن الالتزام ده يعني 
تعقيد وبخاف منه اوووي بصراحه 


- طبيعي تحسي بكده لأن الموضوع جديد عليكي › > بصي إنتي بلاش تضغطي علي نفسك › يعني 
بالراحه عليها خالص , إبدأي غيري حاجه حاجه › لأنك لو حاولتي تعملي كل حاجه في نفس الوقت 
هتحسي بالتعقيد اللي بتقولي عليه وهيكون صعب عليكي .. 


أسندت وجهها علي كفتها وكتبت بتساؤل : 





- طيب أبدأ منين برضو مش عارفه ؟ 

- بصي انا هقولك علي الطريقه اللي انا إتغيرت بيها بس متضحكيش ها!|!!|اااا 

- هبويههيييييهههييهيه ماشي 

صمتت قليلا لترتب كلماتها وكتبت : 

- بصي انا البوستات بتاع الفريق هي كانت السبب في تغييري بصراحه › كنت بقرأ البوست منهم 
وأقول لنفسي طيب وانا معملش الحاجه الفلانيه دي ليه ؟ طيب وهما اللي بيعملوها أحسن مني في 
إيه ؟ جات عليا فترة حسيت بقي إني مش قادره خلاص ولازم أتغير فكنت الأول بختار الحاجات 
السهله اللي أقدر أغيرها في نفسي وأبدأ بيها وواحده واحده بقي بدأت أخلي هدفي أكبر وأغير في 
نفسي أكتر وأديني ماشيه في طريقي أهو .. 


علشان كده ممكن تجربي الطريقه دي ولو منفعتش معاكي نشوف غيرها › يعني إقرأي في الجروب 
كتير وشوفي الخطوه اللي تعجبك وإبدأي بيها وانا معاكي أهو بإذن الله .. 


تنهدت سلمي بحماس وقد أعجبتها الفكرة وكتبت : 


- بس علي شرط › كل ما تفكري تغيري حاجه في نفسك حتي لو كانت بسيطه تيجي تقوليلي 
ماشي » حابه أكون متابعه إلتزامك خطوه ب خطوه › وانا واثقه انك هتقدري بإذن الله 


ثقه حفصه جعلت سلمي في غاية السعاده وقالت مؤكده : 


- حار › هروح علي الجروب بقي 


وبعد نصف ساعه تقريبا أرسلت سلمي رسالة ل حفصه وكان محتواها : 


- حفصصصصصه باركيلي أخدت أول قرار 


- أوام ؟! ما شاء الله برافو عليكي › قررتي إيه بقي ؟ 


سلمي بحماس : 





- أنا قررت اني مش هحط صورة بروفايل تاني عليها بنت بشعرها › حاسه إنها حاجه صغيره اووي 
وعبيطه وإنك ممكن تضحكي عليا بس حبيت أقولك علي كل خطواتي زي ما إتفقنا 


إبتسمت حفصه بقبول وكتبت : 

- لأ بالعكس والله » انا مبسوووطه جدااا إنك بدأتي » وبعدين مفيش حاجه إسمها حاجه صغيره 
وعبيطه » أي حاجه غلط بنعملها حتي لو كانت صغيره فهي بتشيلنا ذنب وإحنا في غني عن الذنب ده 
صح ؟ وكل ما ذنوبك تقل كل ما هتقربي من ربنا أكتر علشان كده وووعي تستصغري أي حاجه › 
وعلي فكره لازم تبدأي الأول بالحاجات البسيطه خالص دي و واحده واحده إبدأي كبريها شويه 


بس قوليلي بقي إشمعني صوره البروفايل يعني ؟ 


- يا ستي لقيت إن صورة البنت الممثله دي ممكن ولد يبص عليها وانا اخد ذنبها » طب وعلي إيه 
هو انا ناقصه ؟!! ما الصور الحلوه كتير وبعدين الموضوع بسيط ومش صعب يعني وفي نفس الوقت 


بيخفف من ذنوبي شويه 
قراااااار رقم ١‏ تم بنجاح يا ف دم 
حفصه ۰ 


- هههههههههه حبيبتي يا سلمي › ربنا يجعلك من أقرب الناس إليه » يلا يا باشا مستنيه قرار رقم 
؟ بقي ٠‏ ولو انا مش موجوده إبعتيلي الرسالة ولما أفتح هكلمك اوكشن ؟ 


- اوكشنين تلاته خمسه كده باذن الله 


وفي اليوم التالي في كافيتريا كلية الهندسه › كان محمد جالسا علي أحد المقاعد ويرتشف العصير 
الخاص به في هدوء بينما ظل إسلام ينظر إليه في صمت لفترة طويله ولكنه أخيرا إستجمع شجاعته 
وقرر أن يخبر صديقه بما يدور في عقله فهمس قائلا بإحراج : 

- محمد ... انا كلمت ساره إمبارح 


إتنبه محمد لصوت صديقه فنظر إليه وهو رافعا لحاجبه وقال : 


- محمد عاوز يشد في شعره › عملت | !اااايه تاني ؟!! 


طأطأ رأسه وقال بخجل : 





- بص هو انا كنت بكلمها عادي ومفيش حاجه › وکنا بنضحك ونهزر ونتخيل مستقبلنا وعيالنا وكده 
يعني » بس لما قفلت معاها وبدأت أقرأ المحادثه تاني ضميري أنبني اوووي لأني برضو في نص 


الكلام قلت حاجات مكنش ينفع تتقال 

إتسعت عينا محمد وقال بضيق : 

- حاجات إزاي يعني ؟ 

إبتلع إسلام ريقه وقال وهو مازال ينظر للأرض : 

- قعدت أقولها انتي إزاي كهده ء واني هخليها أسعد إنسانه في الدنيا وبحبها بقي وحاجات كده 
زفر محمد بغضب شديد ونظر إليه والشرر يتطاير من عينيه وقال : 


دي اب صبرني . والله ما عارف أقولك إيه » حاسس اني عاوز أمد إيدي بس . يارب 
استرها علي اخواتي واخوات المسلمين جميعاااا 


إسلام محاولا تهدئة صديقه : 
- طيب بص طيب » مش هي هتبقي مراتي ؟ فيها إيه لو عرفتها اني بحبها بقي ؟ 
محمد بنفاذ صبر ٠:‏ 


- مرااااااتك منين فهمني ؟ هو انت تعرف علم الغيب ؟!!! مش يمكن ربنا كاتبلك واحده تانيه من 
نصيبك ؟ هيكون إيه موقفك ساعتها بقي ها!!ا|ااااه 


أخذ يحرك رأسه يمينا ويسارا بعدم إقتناع وقال : 


- ياعم لأ إن شاء الله مش هتجوز غيرها 


- ماشي ده كلامك حاليا » بس برضو لو ربنا مش رايد دي تكون مراتك يبقي مش هتتجوزها 
حتي لو عملت ايه ! وبعدين حتي لو هي هتكون مراتك زي ما بتقول ‏ مش من حقك تقولها الكلام ده 
خااااا١ااااالص‏ إلا بعد الجواز › أقولك إيه تاني بس !! 

نظر له إسلام بضيق وقال : 


- يا محمد طب بهدوء طيب › انا مش عارف الموضوع ده بالذات بيعصبك كده ليه ؟!! 





أغمض عينيه قليلا محاولا الإسترخاء ثم نظر لإسلام بهدوء وقال : 

- علشان انا عندي إخوات بنات يا إسلام وبخاف عليهم جداا!!اااا ومؤمن جدااا إن كما تدين تدان › 
كمان صعبان عليا الذنوب اللي عمالين تشيلوها دي » وانا عارف ان الإنسان ممكن يضعف علشان 
كده بقولك بطل تتكلم معاها خاااااالص أحسن › وياعم أبقي كلمها لما نتخرج علشان تاخد رقم 
والدها › إنما كده لأ بجد حرااام عليك بقي 

نظر له بحيره وقال : 

- مش عارف بقي ربنا يسترها علي هند وعلي بناتنا كلهم 


ربت علي كتفه وقال بحنان : 


- يا إسلام انا والله بقول كده من خوفي عليك , انت عارف انا بحبك ١١ااد‏ إيه ؟ يمكن بحبك أكتر من 
نفسي اصلا » ومش حابب أشوفك كده › كفااااايه بقي يابني › هنفوق إمتي بس ؟ 


إبتسم إسلام بخفه وقال : 

- ربنا يهدينا 
صوب محمد نظره تجاهه ورفع حاجبه وقال محذرا : 

- بص علشان تكون فااااااهم » لو جيت قولتلي حصل حاجه تاني انا هضربك › انا قولت أهو › 
وساعتها ممكن أغصب عليك وأخليك تفصل النت بقي › أيوه ماهو مش انا اللي أسيب صاحبي يغرق 
وانا موجود 
إتسعت إبتسامه إسلام وهو ينظر إلي صديقه بحب وقال : 


- ربنا يخليك ليا يا محمد » مش عارف من غيرك كنت هعمل إيه ؟ 


رفع حاجبه وقال بغرور مصطنع : 


- والله يابني ولا انا متخيل العالم من غيري › ياربي بقي › بجد هي طيبه قلبي دي اللي مودياني 
في داهيه 


أحاطه إسلام بذراعه حتي كاد أن يعتصره وقال بسعاده : 





- ماهي طيبه قلبك دي اللي بتخليني بحبك وربنا » حبيبي يابو صلاح › ربنا يجمعنا سوا ف الجنه 
إنتشل نفسه من ذراع إسلام بصعوبه وصرخ به قائلا بمرح : 


- ياعم حرام عليك كنت هتفعصني . وبعدين ثانيه ثانيه !! هو اللي انا سمعته ده صح ؟ كرر كده اللي 
قولته تاني 


نظر له إسلام ببراءة مصطنعه وقال : 

- حبيبي يابو صلاح 

أومأ برأسه يمينا ويسارا برفض وقال : 

- ياعم لأ دي عارفها › انا عاوز التانيه 

ضحك إسلام وقال مازحا : 

- شكلك بدأت تأثر عليا ياض › ربنا يستر بقي 


نظر له محمد وقد ظهر علي وجهه علامات الإنتصار وقال : 


حاجه . انا هوريك إسلام في المستقبل هيكون عامل إزاي ؟ 


عاد إسلام للخلف قليلا وقال بمرح : 


- حد ينقذني من الواد ده يا جدعان › اني أغرق أغرق أغرق 


نظر إليه محمد بطرف عينيه وقال : 

> قوم هاتلي كانز ياعم خليني أهدي أعصابي 
- عاوز كام واحده ؟ 
- واحده أكييييد !! 


مو مو مو مو 


ضحك إسلام بشده ثم نظر له بإشفاق وقال مازحا : 





- يبقي إسمها كا!!ااان يابو جهل › كانز دي جمع يا بطه 
نظر له محمد بملل وقال : 


- وربنا رخم ٠‏ هات اللي تجيبه وخلصني › الدكتور مش بيدخل حد بعده يا عم إنت ! 


وعلي الجانب الآخر بكلية التربيه وقفت سلمي أمام صديقاتيها وقالت بحماس ممزوج بالإصرار : 
- يا عياااا١اال‏ » انا قررت أعمل ثوره علي نفسي وأتغير 


ضحكت هند رغما عنها وقالت بإستهزاء : 


بينما أردفت فاطمه قائله : 

- وهتعملي إيه بقي ؟ هتطيري ولا هتمشي علي المايه ؟ 
ظهرت ملامح الغضب علي وجه سلمي وقالت بضيق : 

- انتوا بتهرجوا ؟!!! مكنتش متوقعه منكم رد الفعل ده خالص 
وقفت هند أمامها وقالت بإبتسامه : 

- بنهزر يا بنتي › قوليلنا قررتي إيه ؟ 


إبتهجت سلمي مرة آخري وقالت بحماس : 


- قررت أحاول أظبط حياتي وأعيد ترتيبها وأعيش صح بقي › يعني من الآخر هحاول أكون 
ملتزمة 


- ملتزمة ؟! إشمعني ؟ 


قالت سلمي وقد ظهرت علي وجهها ملامح السعاده : 





- في واحده عرفتها حببتني في الإلتزام اووي وحسيت كده اني بطير وانا بقرأ الرسايل بتاعتها › 
كمان لما أخدت قرار التغيير حسيت اني فرحانه اوووي وإن حياتي بقي ليها معني بجد › بصوا هو 
الإحساس اللي انا حاسه بيه دلوقتي ده مش هينفع يتوصف › هو بس بيتحس 

نظرت لها هند بإعجاب وقالت : 

- إيه ياعم الكلام الكبير ده 

نظرت لهما سلمي بإبتسامه وقالت بترقب : 

- علي فكره إنتوا وعدتوني انكم هتتغيروا معايا > صح ولا اليه ؟ 

تنهدت فاطمه بملل وقالت ٠:‏ 

- بس إحنا كنا متوقعين الموضوع غير كده خاااااالص 

- ثم اردفت قائله : 

- بس مش مشكله فهمينا أکتر ۸۸ 


إعتدلت سلمي في وقفتها وقالت بحماس : 


- بصوا انا هبقي أدخلكم الجروب وانتوا تشوفوا بنفسكم › بس عموما انا اول قرار أخدته اني مش 
هحط صورة بنت بشعرها بروفايل ابداااا 


كادت هند أن تسقط من علي مقعدها من كثره الضحك وقالت بإستهزاء : 


- يا راجل !! هو ده الإلتزام بقي ؟!! ده إسمه تعقيد وهيافه حضرتك › سايبين الحاجات المهمه في 
الحياه وما سكين في قشور ؟!! 


ظهرت ملامح خيبة الأمل علي وجه سلمي وقالت بضيق : 

- انا عارفه انها حاجه عبيطه وصغيره ٠‏ بس إيه المشكله لما أبدأ واحده واحده › أي خطوه هاخدها 
هتنفعني حتي لو كانت صغيره » هبدأ بأي حاجه حتي لو كانت قشور › المهم مفضلش واقفه مكاني 
كده ! مش إنتوا معايا ولا إيه ؟ كنا متفقين سوا علي فكره !! 


نظرت هند للجانب الآخر وقالت بعدم رضا : 





- لأ يا ستي شكرااا » الواحد لما يحب يتغير بيتغير من جوه مش بيمسك في الهيافات دي !! 
نظرت سلمي لفاطمه وقالت بيأس : 

- وإنتي يا فاطمه ؟ 

- انا مع هند برضو » انتي كده بتضحكي علي نفسك يا سلمي ! 

سلمي وقد زادها رفضهما إصرارا فقالت وهي ترفع حاجبها : 


- امممممم طيب تمام » هنشوف سلمي دي هتكون عامله إزاي في يوم من الأيام » وهل فعلا القشور 
دي هتكون بدايه كويسه لواحده زيي ولا المفروض أبدأا من الصعب الاول › مع إني اصلا لو بدات من 


هيساعدني ويقويني › يلا انا ماشيه » سلام 


وأثناء عودتها للمنزل أخدت تفكر في كل ماحدث وتتساءل ٠‏ هل هي علي حق أم هما ؟ 
رغم ان كلامهما كان به بعض السخريه إلا انه زادها ثقه وتمسك بمبدأها 


ووجدت نفسها تقول بكل ثقه : آنا هثبتلكم إن كلامي صح , وهبدأ في طريقي حتي لو الكل إتريق › 
مش هيهمني حد طالما عندي هدف . وهوصله بإذن الله هوصله 


وفي يوم الأربعاء الساعه العاشرة صباحا بالتحديد خرج محمد من محاضرته ووقف أمام إسلام وقال 
بحماس شديد : 


- أبوسلم » النهارده الأربعاء » مش بيفكرك اليوم ده ب حاجه ؟ 


إسلام محاولا إستفزاز محمد : 


عقد ذراعيه أمام صدره ونظر إليه بإستنكار وقال : 


- لأ يا ظريف مش كده › البرنامج الديني اللي كنت بقولك عليه هييجي النهارده 





أشاح بيده جانبا وقال بلا مبالاه : 
ضحك محمد بثقه وقال : 
- هاهااااي طبعا يا حلو › انا خلاص أخدت القرار » وهتتغير يعني هتتغير 


نظر له إسلام بتعجب وقال : 
- ده انت مُصر بقي ؟!! 


أومأ برأسه إيجابا وقال بتحدي : 
- طبعا١ ١١١١١‏ 
تنهد إسلام بعدم فهم وقال : 


- يابني انا مش قادر أفهمك › عندك إصرار غريب بجد . بس أحب أقولك إني هتعبك جداااا » براحتك 


بكي 


صوب نظره تجاهه وقال بإصرار : 


- أيوه انا مُصر . وهنشوف مين اللي هيستسلم للتاني في النهايه » وأوعدك إن أنا اللي هكسب › لأن 
انا اللي صح 


- ھاھاھاھاهاهاهاع› هنشووووووف 

نظر له محمد وقال مؤكدا : 

- هتصل بيك بقي في الميعاد بتاعه » وبعد ما نشوف الحلقه هنتناقش فيها › تمام ؟ 
ضحك بملل وقال : 

- كماا|١١اااان‏ !! لأ يا عم خلاص مش هرد عليك 


إبتسم بخفه وقال محذرا : 





- عارف إن مردتش هتلاقيني جايلك بكره وفاضحك في الكلية كلها › هقولهم إنك سرقت مني 
المذكرات بتاع د عبد الرحمن 


إبتلع إسلام ريقه بإحراج مصطنع وقال بإستسلام : 

- خلاص خلاص هرد › برستيجي ميسمحليش إنهم يعرفوا حاجه زي كده 

= هيبج ب بببييييييييه ماضي 

وفي المساء جلست سلمي علي موقع الفيس بوك لتتحدث مع حفصه وتقص عليها ماحدث اليوم 
فأرسلت بحزن : 

- حفصه إنتي موجوده ؟ 

ظلت تنتظر الرد مايقرب من الربع ساعه ثم أرسلت مره آخري بضيق : 

- حفصه إنتي فييييين ؟ عاوزاكي ضروري 


بعد قليل وجدت رسالة آتيه من حفصه : 


كتبت سلمي بمزيج من المشاعر المختلطه : 
- عندي إحباط داخل جواه تحدي 

نظرت للشاشه بعدم فهم وكتبت : 

- بمعني ؟!! 


- فاكره لما قولتلك إني كلمت صحباتي علي فكرة التغيير دي وهما قالوا إنهم موافقين وكده ؟ كلمتهم 
النهارده والبدايه مش مبشره بالخير ! 


تنهدت حفصه بحزن وكتبت : 


- ليييه حصل إيه ؟ 





أخذت سلمي تقص عليها ما حدث فإبتسمت حفصه بتفهم وكتبت : 

- امممم خلاص مش مشكله . انا معاكي أهو ومش هسيبك ابدا إن شاء الله » إبدأي انتي لوحدك 
وحاولي معاهم واحده واحده 
زفرت سلمي بضيق وكتبت : 


- مكنتش عاوزة كده › كمان اتضايقت جدااا لما إتريقوا عليا وحسوا إني كده بهرج معاهم وإني مش 
جاده في الموضوع » رغم إني متأكده إن آنا اللي صح › ومتفائله خير وإن أكيييد مع الوقت الحاجات 
البسيطه دي هتكبر » صح ولا إيه ؟ 


أومأت برأسها إيجابا وكتبت بثقه : 


- صح طبعاء أي إنسان بيفكر إنه يتغير أو يلتزم بمعني أصح > طبيعي جدااااا هيلاقي صعوبات 
كتير وناس بتستخف باللي هو بيعمله » بس عارفه ؟ لما يبدأ التغيير ده يبان عليكي هتلاقي الناس 
بعد كده في عيلتك وكليتك بيتخذوكي قدوه ليهم » ساعتها بس هتحسي إن إنتي كنتي صح وإن 
الحاجات البسيطه دي كبرت وكبرت لحد ما ب بقت سلمي الملتزمة بجد وهما كلهم هتلاقيهم لسه وافقين 
مكانهم 


تنهدت بأريحيه وكتبت : 


- كلامك بيريحني علي فكره › كمان انا من النوع اللي دماغي ناشفه اوي في الحق › ولو أخدت قرار 
بنفذه حتي لو الكل وقف ضدي › ربنا يستر بقي 


إبتسمت حفصه وكتبت : 
- ربنا يريح قلبك › يلا بقي هتقوليلي علي القرار رقم ۲ إمتي ؟ 
تنهدت سلمي بحماس وكتبت : 
- أول ما أخده هقولك بإذن الله 
وفي الساعه الثامنة مساءا بالتحديد » كان إسلام نائما عندما رن هاتفه المحمول فإستيقظ بصعوبه 
وزفر بضيق وقال : 


- إيه القلق ده بس ! مش قادر بقي مش مهم! 





وبعدها بلحظات وجد صوت الهاتف لم يصمت فصرخ قائلا : 

- اووووف بقي › ي!!||||||ااهند 

هرولت هند باتجاه غرفته عندما سمعت صرخاته وقالت ۰ 

- أيوه عاوز إيه ؟ 

وضع الوساده فوق رأسه وقال بضيق مصحوب بالنعاس : 
- سكتي البتاع ده علشان مش عارف أنام 

أمسكت هند بالهاتف ونظرت للمتصل فوجدته محمد فأخبرت إسلام بذلك فقال بتعب : 
- عاوز إيه يا محمد دلوقتي بس ؟!! 

إقتربت منه أكثر وأشارت بيدها لتعطيه الهاتف وقالت : 
- طيب خد رد وشوف عاوز إيه ! 
- مش قادر بجد » عينيا بتقفل لوحدها 
- يابني لحسن يكون عاوزك في حاجه مهمه ! 


إنتبه إسلام فجأة ونظر لها بتأمل وقال : 


- إستني كده » هو النهارده الأربعاء صح ؟ 


أومأت برأسها إيجابا فتنهد قائلا : 

- ١١ااااه‏ يبقي بيتصل علشان يقولي علي البرنامج الديني ! 
نظرت له هند بفضول وقالت ٠:‏ 

- برنامج ديني ؟!! إشمعني ؟ 


زفر بملل وقال : 





- يا ستي مش مهم بقي » خلاص خلاص سيبي الموبايل وإمشي 


تركت الهاتف وكادت أن تخرج من الغرفه ولكنها وجدته يصرخ مره آخري ويقول : 


- يابني عيب كده » لحسن يزعل ! 
نظر لها بغضب وقال ثائرا : 


- خلاص ياهند إعملي الموبايل صامت او خديه معاكي بره او إعملي أي حاجه بقي › مش وقت 


أ مسكت الهاتف بضيق وقالت : 


- خلاص يا عم بهدوء طيب !! انا هاخده معايا يمكن حد من أهلنا يتصل ولا حاجه › نام ياخويا 
براحتك ! 


مازالت سلمي جالسه تتابع جروب هنعيشها صح وتبحث عن الخطوه القادمه في التغيير » كانت تشعر 
براحه شديده وهي واحده من أفراد هذا المجتمع » مجتمع نقي › راق وبه روحانيات عاليه » حقا 
كانت سعيده أنها أصبحت واحده من أبناء هذا الجروب »2 


كانت تشعر بالدهشه من هذه السرعه في إتخاذ هذا القرار بالتحديد » هل من الممكن أن يكون الله قد 
بعث لها حفصه لتدلها علي هذا الجروب ك رسالة من الله لها لتتقرب منه ؟ ام انها هي التي كانت 
بحاجه ماسه إلي التغيير ووجدت راحتها في هذا المجتمع الراقي ؟ 


لاتعلم شئ سوي أنها تريد أن ترتقي بنفسها فقط . وحتي لو واجهت الكثير من الصعاب › ف هي 
مؤمنه بالفكره ولن تتخلي عنها مهما حدث .. 


كانت تسأل الله دائما أن يدلها علي الطريق الصواب › وأن يكون ما تفعله حاليا بداية جيده في 
طريق إرتقائها من إنسانه ك كل البشر إلي انسانه قدوة 


وفي صباح اليوم التالي أخذ إسلام يبحث عن محمد في قاعة المحاضرات ولكنه لم يجده ضحكت 
بتعجب وقال : 


- غريبه ؟! ده الواد محمد عمره ما فوت محاضره !! وكمان قافل موبايله !! ههههههه تلاقيه 





زعلان مني بسبب الموقف اللي عملته فيه إمبارح » بس هو عارف اني لما بكون نايم ببقي ميت › 
وكمان ده مش سبب يخليه يغيب يعني ؟!! يارب ترد يا عم محمد وانا هعرف أصالحك زي كل مره 


إقترب منه صديقه شادي وقال بإبتسامه : 

- واقف لوحدك ليه يا إسلام ؟ وفين توأمك ؟ 

إبتسم إسلام بخفه وقال : 

- توأمي لسه مجاش يا عم › باين عليه كان سهران وراحت عليه نومه 
- ههههههه يمكن › طيب تعالي أقف معانا بدل ما انت واقف لوحدك كده 


وقف إسلام مع أصدقائه وظل يتحدث ويمرح معهم فاتاه أحد الأشخاص وأمسك ب كتفه من الخلف › 
إستدار إسلام ليري من هذا وإذا به يري فاروق فقال متعجبا : 


- فاروق !! 


نظر إليه فاروق بغضب شديد وقال : 


- تصدق بالله ؟ إنت أحقر إنسان شوفته في حياتي 


تعجب إسلام من لهجة فاروق الغريبه وذلك لأنها اول مره يحدثه بهذه الطريقه فقال بعدم فهم : 
- نعم !! إنت بتقولي انا كده ؟!!!! 
زفر فاروق بعصبيه وقال : 


- اه بقولك إنت كده » ولولا بس اني بخاف من ربنا وماسك لساني كان زماني قلت حاجات تانيه 
كتير 


نظر له بتعجب ورفع حاجبه قائلا بضيق : 
- إيهياعم إنت حد كلمك ؟ ! 


نظر للأرض بحزن وقال : 





- محدش كلمني عندك حق !! بعد إذنك يامحترم !! 

أمسك إسلام بيده ليوقفه وقال بصرامه : 

- إستني هنا مش تفهمني بتقول كده ليه ؟!! ولا انت جاي ترمي بلاك علي الناس وخلاص !! 
أفلت يده من إسلام بعصبيه وقال حانقا : 

- سيب إيدي واوعي من وشي › إنسان مقرف ! 

تركة فاروق وغادر علي الفور بينما ظل إسلام متعجبا وأخذ يحدث نفسه قائلا : 


- هوالواد ده مجنون ؟ وبعدين إزاي أسيبه يمشي كده بعد اللي قاله ده ؟ ماشي يا فاروق انا هوريك 


وعلي الجانب الآخر بكلية التربيه كانت سلمي تقفز أمام صديقاتيها كالأطفال وتقول بسعاده بالغه : 
- أنا مبسووووطه اوووي يا عيال » حاسه إني طايره بجد 

إبتسمت فاطمه وقالت ٠‏ 

جلست بجوارهما وإحتضنت ذراع فاطمه بيديها وقالت بحماس : 

- من ساعة ما عرفت الجروب ده يا بنتي وانا كل يوم أدخل وأفضل لازقه عليه لحد ما يزعقولي 
في البيت › بجد ببقي فرحانه اوووي وانا بقرأ كلامهم » عارفين إحساس اني ابقي مرتاحه وأحس 


ثم نظرت إلي السماء وقالت : 


- يرب قويني وقربني منك أكتر 


إلتفتت لها هند وقالت متعجبه : 


- کل ده علشان غيرتي صورة البروفايل ؟ 





ضحكت سلمي رغما عنها وأومأت برأسها إيجابا وقالت : 


- يا بنتي لأ طبعا مش كده › انا حاسه اني مبقيتش أنا » مش عارفه إيه اللي بيحصلي . بس كل اللي 
أعرفه اني بقيت مبسوووووطه وبس 
إبتسمت هند وقالت بحب : 


- ماشي يا ستي ربنا يفرحك دايما 


وكعادة كل مساء جلست سلمي علي موقع الفيس بوك لتتابع جديد جروب هنعيشها صح وتحدث 
حفصه بخطواتها القادمه › أرسلت لها بكل تفاؤل وسعاده : 


- حفصه حفصه حفصصصصصصه » انا فرحانه اوووي جداااااا خاااااالص بقي › بصي انا أخدت 
قرار ۲ و ٣‏ و ٤‏ هييييح ٠‏ شوفي يا ستي : 


قرار رقم ۲ : إني مش هكلم ولاد في الجامعه خالص إلا للضروره القصوي › وتقريبا أصلا مش 
هيكون في ضروره بيني وبين أي ولد › يبقي مش هكلمهم خالص هههههههههه › وأصلا انا كنت 
بعمل كده علطول بس دلوقتي النيه بتاعتي إتغيرت 


الأول كنت مش بكلمهم علشان عادي يعني عندي صحباتي يبقي هكلم ولاد ليه ؟ إنما دلوقتي اخدت 
نية الحفاظ علي قلبي وعدم الإختلاط ومساعده اخواتي الشباب بقي وحاجات كده 


قرار رقم ” : هحاول أبطل الأغاني » اممممم بصي هو يعني مش هعرف دلوقتي › بس عموما هحمل 
شويه اناشيد كده للناس اللي قولتي عليهم زي محمد عباس وماهر زين وأحمد سعيد وكده » ومع 
الوقت هحاول أتعود علي الإناشيد وأبطل أغاني خالص 


قرار رقم ؛ : إني خلاص خلاص بإذن الله هبطل مسلسلات خالص » هو بس المسلسل اللي شغال 
دلوقتي فاضل فيه حلقتين ويخلص › هشوفهم |!ااخر حاجه بقي معلش › وبعد كده مش هعلق نفسي 
باي واحد تاني جديد 


هه إيه رأيك بقي ؟ أنفع أبقي تلميذة شاطره ولا لا ؟ وهل المعدل اللي ماشيه بيه ده حلو ولا إيه ؟ 
ومعلش انا مش قادره أبطل المسلسلات والأغاني في لحظه واحده » بس اختك برضو قويه وبإذن الله 
بسر عه جدا ااا هاجي أقولك بطلتهم تماما » يلا هستني ردك بقي سلاموز 

إنتهت سلمي من كتابة الرسالة وعادت مجددا إلي الجروب فوجدت ولاء آتيه إليها وتقول بتساؤل : 


- بتعملي إيه ؟ 





إبتسمت سلمي بسعاده وقالت : 
- كنت ببعت رسالة لحفصه 
نظرت لها ولاء للحظات ثم قالت بتفكير : 
- حفصه دي اللي هي بتاعة الجروب ؟ 
أومأت برأسها إيجابا فقالت ولاء بتلقائيه : 


- ليه بقي ؟ 


أطلقت سلمي ضحكة عاليه ثم رفعت حاجبها بمرح وأجابت : 


- مالك في إيه يا بنتي ؟!! هو تحقيق ولا إيه ؟ وبعدين ده انا اختك الكبيره » يعني المفروض انا اللي 
أعمل كده مش إنتي !! 


نظرت لها ولاء بعدم إهتمام وقالت : 
- يا ستي عادي مش تحقيق ولا حاجه » خلاص مش مهم 


- عادي يا بنتي هقولك › وانا هخبي عليكي ليه يعني !! كنت بقولها آخر خطوات التغيير وإني قررت 
أبطل أغاني ومسلسلات وأي تعامل مع الشباب إلا لو في ضروره وكده يعني 


زفرت ولاء بملل وقالت : 


- إنتي متأكده من الطريق اللي انتي ماشيه فيه ده ؟!! انا حاسه انها بتعملك غسيل مخ !! هتبقي 
معقده زيهم ولا إيه ؟!! 


مازالت سلمي محتفظه بإبتسامتها وحاولت إقناع ولاء بوجهة نظرها قائله بهدوء : 
- ولاء يا حبيبتي يا صغنونه إنتي › بلاش تصدري حكم علي حد غير لما تعرفي وجهة نظره 


كويس وتفهميها › وبعدين قولي قرارك براحتك › وطالما اللي انا بعمله ده هيقربني من ربنا يبقي 
هو ده الصح بعينه ومش ممكن يكون تعقيد زي ما بتقولي » وعموما يا ستي لو لافيتيني إتغيرت 





وبقيت معقده ساعتها هيكون ليكي كلام تاني » قشششطه ؟ 
نظرت لها بفتور وقالت : 
- إنتي حره » ربنا يهديكي 
نظرت لها سلمي بطرف عينيها وقالت مازحه : 
- إدعي من قلبك بس هاه › مش تريقه 
إبتسمت ولاء وقالت بإستسلام : 
- ماشي ربنا يهدينا جميعا » هروح انا بقي أكمل المسلسل 
غادرت ولاء وتابعتها سلمي بنظرها حتي إختفت من أمامها تماما وحدثت نفسها قائله : 
- دورك لسه جاي معايا يا ولاء » مش هسمح أبدا إن اختي الوحيده تكون عايشه كده وخلاص !! 
بس أبدأ مع نفسي الأول وبعدين أحاول معاكي ربنا يقدرني › حاسه اني داخله علي مسئوليه كبيره 
> ربنا يستر 
إستيقظ إسلام من نومه مساءا ونادي علي اخته فحضرت علي الفور فقال متسائلا : 


- هي الساعه كام دلوقتي ؟ 


- ۷ ونص تقريبا 


أخذ يفرك في عينيه ليستطيع التركيز أكثر وقال : 


- ده بليل ولا الصبح ؟ 
ضحكت بإشفاق وقالت : 


- ركز يابني › بليل طبعا 





زفر بضيق وقال لائما : 

- طيب ليه سبتيني نايم ده كله ؟ 

رفعت كتفيها ونظرت له بعدم فهم وقالت متعجبه : 

- هو إنت قولتلي أصحيك أصلا ؟!! 

أزاح الغطاء من علي جسده وهم بالجلوس وقال مبتسما : 
اق مقن كن 

ثم إنتبة فجأة ونظر إليها وكأنه تذكر شيئا ما وقال متسائلا : 
- صحيح هو محمد متصلش ؟ 

أومأت برأسها نفيا فقال علي الفور : 

- خلاص بقي انا هخطف رجلي لحد بيته أشوف ماله 
وأردف متعجبا : 

- مكنتش أعرف انه هيزعل اوي كده !! 

إرتدي إسلام ملابسه وإستلقي أول سيارة ذاهبة إلي منزل محمد › عندما وصل إلي بداية الشارع 


الذي يقطن به محمد . نظر أمامه فإذا به يري شيئا غريبا جعله يفكر ماذا سيفعل الآن وأخذ يحدث 
نفسه قائلا ٠‏ 


- لا إله إلا الله > طيب ده انا كده مش هعرف أعدي بقي . خلاص ألف من الناحيه التانيه وخلاص 


وقبل أن يتحرك من مكانه زفر بضيق وقال : 


ات ل يم م اف E‏ 


الصبح ده !!! 





إستدار إسلام ليتجه إلي الشارع المجاور ومنه يذهب إلي الجهه المقابله من شارع محمد › تحرك 
بخطوات سريعه وعندما إقترب من منزل محمد وجد فاروق امامه فنظر إليه بضيق وقال لنفسه : 


- ييييي ده شافني » اوووف بقي هي ناقصه ! 

إقترب منه فاروق وأخذ يحرك رأسه صعودا وهبوطا وقال بضيق : 
- انت جيت أخيييرا يا أستاذ › والله فيك الخير 

زفر إسلام بضجر وصرخ قائلا : 


- في إيه يا عم !! هو إنت كل ما تشوف خلقتي تقرفني !! وبعدين إنت عمرك ما كنت بتتكلم معايا 
كده إيه اللي حصلك ؟ 


نظر إليه بعينين مفتوحتين وقال بغضب : 

- علشنن انا مش طايقك › ولولا إني ماسك نفسي كان زماني عملت حاجه تزعلك 
ضحك إسلام بسخريه وقال بإبتسامه مستفزة : 

- فهمني بس › هو إنت جرالك حاجه ؟ محتاج دكتور نفسي طيب ؟!! 


صرخ فاروق بعصبيه وقال : 


- إستغفرك ربي وأتوب اليبيبييييبيبييييك 


« 


أزاحه إسلام بيده وقال محاولا إنهاء الحوار : 


- عموما أنا طالع لمحمد وهخليه يشوف تصرفه معاك › انا ده كله ساكتلك علشان مزعلهوش مني 
لأني عارف إنه بيعزك !! 


نظر إليه فاروق نظرة لوم وقال : 
- محمد !! دلوقتي إفتكرت محمد !! ماكان من الاول يا استاذ 


إسلام وقد إرتفع صوته من كثره الغضب : 





- ياعم في إيه ؟!! كل ده علشان برنامج ديني يعني !! خلاص تتعوض إيه المشكله ؟!! 
- برنامج ديني ؟!! عامل نفسك مش فاهم هاه !! 
ضحك إسلام بسخريه وقال : 


- خلاص فهمني يا فكيك !! 


هيا بنا لنعود ليوم الأربعاء › الساعه الثامنه مساءا بالتحديد ولكن هذه المره في منزل محمد 
إستيقظ محمد من نومه وأخذ يتنفس بصعوبه وصرخ بتعب قائلا : 

- ۱ ن ن نهي 

حضرت نهي علي الفور وقالت بفزع : 

- محمد ما ١١١١١ااالك‏ 

أغمض عينيه وإبتلع ريقه وقال بضعف : 


- م م مش قادر ١ ١‏ اخد نفسي › هاتي م مايه ب بس بسرعه !!|||اااه 


غادرت الغرفه علي الفور وأحضرت كوبا من المياه وأعطتيه إياه فوجدته لم يتحسن فنادت علي 
والدتها مسرعه : 


فزعت الأم من صوت إبنتها وهرولت بإتجاه الغرقه وقال بخوف : 
- اييييه يا بنتي في إيه ؟ 


نظرت لها برعب وقالت : 


- محمد مش قادر ياخد نفسه يا ماما ء انا خاااايفه اووووي › أعمل إيه دلوقتي ؟!! 





نظر لها بإرهاق وأجابها قائلا : 
- ات ات اتصلي ب ب با س سلام 


أمسكت بهاتفه وبحثت عن رقم صديقه إسلام وإتصلت عليه مره تلو الآخري ولكنه لم يجب فكادت أن 
تقذف الهاتف من يديها وقالت بعصبيه : 


- اوووووف مش راضي يرد › اعمل ايه دلوقتي ؟!! انا حاسه ان عقلي إتشل عن التفكييييييير !! 
قال محمد بإبتسامه متعبه : 


- ت ت تلقاه ف فك فاكرني بك بكلم بكلمه ع ع علشان البر بر برنامج الد دي يني » خ خ خل خلاص 
مت متح متحاوليش ت ت تاني 


صرخت الأم بنهي قائله بلهفه : 
- إتصلي بأبوكي طبييييييب 

ثم نظرت إلي السماء وقالت بصوت مرتفع : 
- يارب يارب 

أومأت برأسها رفضا وقالت بضيق : 


- بابا علشان ييجي مش أقل من ساعتييييين » اعمل إيه ولا أتصل بميييييييين ؟ انا مش عارفه 
أفكر في أي حاجه 


تنفس محمد بصعوبه وقال مرهقا : 


- ات ت تص لي ب ف فر فاروق ط يب 


بالفعل أمسكت نهي بهاتف أخيها مره آخري وبحثت عن رقم فاروق وإتصلت به علي الفور وقالت 
بلهفه : 


- السلام عليكم » أيوه يا استاذ فاروق » انا اخت محمد › بعد إذن حضرتك تعالي حالا 


نظر حوله بتعجب وقال : 





- خيييير في حاجه يا فندم ؟ 
كادت أن تبكي ولكنها حاولت التماسك وقالت : 

- محمد تعبان اوووي ومش قادر ياخد نفسه › بعد إذن حضرتك هات الإسعاف وتعالي بسرعه 
إتسعت عيناه وقال بخوف : 

-حضر جاي حالا 

وعلي الفور هرول فاروق بإتجاه باب منزله وهبط الدرج علي عجل وإتصل بالإسعاف أثناء سيره 
بإتجاه منزل محمد وعندما وصل طرق الباب بشده فإرتدت نهي حجابها وفتحت مباشرة وقالت بحزن 
وهي تشير إلي غرفة أخيها : 

- إتفضل هو جوه 


إقترب فاروق منه وتعجب عندما رآه علي هذه الحاله وذلك لأنه دائما يراه مشرق الوجه واسع 
الإبتسامه فقال بخوف : 


- -حمالك يا محمد فيييك إيه ؟ 

إبتلع ريقه بضعف وقال : 

- م مش مش ق ق قد قادر ات ات ات اتنفس ي يا ف فر فاروق 
مسح فاروق علي رأسه بحنان وقال : 


- طيب خلاص إرتاح دلوقتي ومتتكلمش ٠‏ أنا خلاص إتصلت بالإسعاف وهما جايين حالا » معلش 
استحمل 


لم تتحمل نهي أن تشاهد أخيها بهذا الشكل أكثر من ذلك فأخذت عيناها تنهمر بالدموع فنظر إليها 
محمد بحزن وقال : 


- متع متعي متعيطيش ي ن نهي › ان انا هب هبقي ك ك كويس إن ش شاء الله 


نظرت إليه بابتسامه مصطنعه وقالت ٠:‏ 





- حاضر حاضر ٠‏ إرتاح إنت بس دلوقتي ومتتكلمش 


أخذ فاروق يضرب الطاولة بعصبيه وصرخ قائلا : 
-إتأخروا كده ليه دول كمان › يارب بقي 


أحس محمد انه من الممكن أن تتأخر الإسعاف أكثر من ذلك فنظر إلي فاروق وهمس قائلا : 
- ط ط طيب فر فاروق اس اس اسمعني ٠ه‏ ه هقولك حاجه م مه مهمه 


إلتفت إليه فاروق وإبتسم بخفه وقال : 


- معلش يا محمد مش وقته › إرتاح إنت دلوقتي ونتكلم بعدين إن شاء الله 


لم يهتم محمد لكلامه وقال بإصرار ممزوج بالرجاء : 


- -مع مع معلش ح ح حاجه م م مهمه » ع عش علشان مش ع ع عار عارف ه هع عيش تاني و و 
ول لاااايه 


ضغط علي يده برفق وقال بحزن : 
- ماتفولش كده يا محمد » هما جايين حالا متخفش 
أغمض عينيه للحظات ووضع يده علي أنفه محاولا التنفس وقال بوجع : 


- ب ب بص انا ه ه هوصيك إنك ت ت تاخد بالك م من إس إس سلام » ب ب بالله ع عليك يا ف 
فاروق ما تسيبه إلا لم لم لما ي ي يكون ق قريب من ربنا ١١١‏ انا ك ك كن كان نفسي ن نتغير س 
سو سوا ب ب بس يمكن ربنا م مش رايد » ق ق قوله ان اني ض ض ضيعت عمري ك ك كله وانا 
عايش غ غ غلط , مش عاوزه هو ك ك كمان يع يع يعمل كده › قو قوله يدعيلي وخد بالك م م منه 
م ماشي ؟ قوله إني كنت بحبه ١ ١‏ اوووي وكان نفسي يكون احس احس احسن من كده » ق ق 
قوله كح کح ١!|١١||ااااااااه‏ » ق ق قوله يخ يخلي ب ب باله م م من نف نفسه و خل خليه ي ي يبقي 
زيك م م ماشي ؟ وخد با بالك من أبويا وم م من نهي وعلياء و امي › م م متنساش يا فاروق › دي 
وصيتي لي لي ليك بقي › و و و اوعوا تنسوا تدع ع عولي وتقو و ولوا ل ربنا اني ك ك كنت ناوي 
أبقي ك كويس ب ب بس مل مل ملحقتش 


ربت علي يده برفق وقال موافقا : 





- حاضر حاضر والله » كل اللي انت عاوزه هعمله › بس إرتاح انت دلوقتي عقبال ما الإسعاف 
تيجي » انا مش عارف أتأخروا ليه هما كمان 

قال محمد هامسا ۰ 
١١١ -‏ اش اشهد ١‏ ان لا إله ١ ١‏ إلا الله واشهد ١‏ ان م م محمد ر رسول ١‏ ال الله 


مرت الدقائق وكأنها ساعات بل سنين وأخذ الجميع ينظر إلي السماء ويدعو الله ان تأتي الإسعاف 
بأقصي سرعه وبعد لحظات سمع فاروق صوتا في الشارع فنظر إلي والدة محمد وقال : 


- انا سامع صوت في الشارع › بعد إذن حضرتك هبص من البلكونه يمكن الإسعاف تكون جات ولا 
حاجه 


أومأت برأسها موافقه فأسرع فاروق الخطي ونظر للشارع فإذا به يري عربه الإسعاف قد وصلت 
أخيراء إبتسم إبتسامه صغيره وقال : 


- الحمد لل4 
إتسعت إبتسامة فاروق وهو يعود إلي محمد ويقول بمنتهي الحماس : 


- خلاص يا محمد عربية الإسعاف جات الحمد لله » معلش إستحمل › ٠‏ دقايق ونكون في 
المسنة لمستشفي إن شاء الله 


أزاح عنه الغطاء وحاول أن يرفعه من مكانه ولكنه لم يستجب فقال فاروق بفزع : 

- يلا يا محمد معاياء محمد !! يامحمد 

أخذ يحرك يده بخوف وهو يقول : 

- محمد رد عليا. محمد الإسعاف جات › محمد رد عليا» محمد محمد 


أمسك بذراعيه وأخذ يحرك جسده بشده وهو يصرخ قائلا : 


خلاص والله جات برا أهي › يا محمد رررررررررررد عليا بقي 





رررررررررررد 


ظل يصرخ مرات عديده وينادي علي محمد ولكنه لم يلقي أي جواب فأخذ يحرك رأسه يمينا ويسارا 
محاولا تكذيب ما يراه وقال : 

- بالله عليك ما تقول إنك موتت › لالالالالا إنت كويس أهوء رد عليا بقي أرجووووووووك» محمد 
علشان خاطري رد عليا > طيب بص قوووم وانا اوعدك هنغير إسلام سواااا 

إنت مش بترد لييييه ؟!! إنت اغمي عليك صح ؟ أيووووه أيووووه أكيد اغمي عليك 

اغمي عليك ها|١١ااااه‏ » 

بس النبض وقف › يعني ايه وقف ؟ يعني خلاص كده !! 

محمد رد عليا بقي › بالله عليك رررررررررد 

ظل يحركه بقوه رهيبه ولكنه إستسلم في النهاية ونظر للسماء وصرخ قائلا : 


ےب طب ارب 

سقطت الام علي الارض من أثر الصدمه وأخدت تصرخ بششششده علي ولدها الوحيد. أما عن نهي 
فهي إلي الآن غير مستوعبه ما حدث وتنظر للمشهد فقط ولا تتحدث 


نظر لهما فاروق بفزع ثم هرول بإتجاه باب المنزل وأخذ يصرخ بأعلي صوته قائلا : 

- حديلحقني بسررررعه › النبض وقف وانا مش عارف إعمل ايه 

صعد رجال الإسعاف بسرعه وحملوا محمد وذهبوا به إلي المشفي › أخبر فاروق والدة محمد أن 
تتصل بوالده ليأتي إليهم في المشفي وذهب هو معهم في عربة الإسعاف 

إستلمت حفصه رسالة سلمي وقامت بالرد عليها بكل حماس : 

- حبيبتي يا سلمي ربنا يبارك فيكي › أيوه كده بقي ياعم هو ده الكلام ولا بلاش › وعلي فكره 


طالما حطيتي رجلك علي اول الطريق هتلاقيكي مع الوقت بتقربي من ربنا أكتر وتسيبي حاجات كتير 
غلط بتعمليها علشان رضا ربنا › انا وثقت فيكي وعارفه إنك أدها . 





حمل رجال الإسعاف محمد وأدخلوه إلي غرفة العمليات وجلس فاروق بالخارج يدعو الله ان ينجي 
صاحبه . بعدما يقرب من النصف ساعة خرجت الممرضه مسرعه نحو غرفة ما فنادي عليها فاروق 
قائلا بتوتر : 

- يا استاذة لو سمحتي طمنيني عليه 

وقبل ان تختفي من أمام نظره أجابته بحزن : 

- إدعيله 

عادت الممرضه بسرعه أكبر من المرة السابقه ودخلت إلي غرفة العمليات مره اخري ولكن سرعان 
ماخرج الطبيب وتبدو علي وجهة ملامح الحزن والغضب معا ء لم يلتفت إلي فاروق ولكنه سار في 
طريقه فأمسك فاروق بيده من الخلف وقال بلهفه : 

- يا دكتور بعد إذنك طمني › هو محدش عاوز يقولي حاجه ليه ؟!! 

أفلت يده بغضب ونظر إليه قائلا بحنق : 

- جايين تجيبوه دلوقتي بعد إيه ؟!! 

نظر له بعدم فهم وقال : 

- مش فاهم يا دكتور ! 

نظر لفاروق وملامح البغض تظهر علي وجهه وقال غاضبا : 


- إزاي تسيب أخوك الفتره دي كلها بيعاني من ضيق التنفس ومحدش يفكر حتي إنه يوديه 
المستشفي يشوف ماله !! 


تعجب من كلام الطبيب فهو لا يعلم شيئا عن هذا الأمل فقال بلهفه : 


- يا دكتور الله يخليك فهمني انا مش فاهم حاجه › وكمان انا صاحبه مش اخوه وهو والده راجل 
كبير في السن واخواته كلهم بنات وانا معرفش حاجه عن اللي حضرتك بتقوله ده 


نظر الطبيب للأرض وقال بأسي : 





- صاحبك جاله ضيق تنفس مفاجئ وكان لازم يتحط بسرعه تحت جهاز التنفس الصناعي لأن حالته 
كانت متأخره » بس للأسف وصل هنا متأخر وإحنا عملنا كل اللي نقدر عليه بس دي إرادة ربنا 


- يعني إيه ؟ 
ربت علي كتفه وقال بهدوء : 

- البقاء لله 
وقعت الكلمة علي مسمع فاروق كالصاعقه › ارتمي علي اول كرسي بجواره وهو لا يصدق ما سمعه 
بينما غادر الطبيب المكان » إنحني للأسفل ودفن وجهه بين كفيه وظل يتأوه كثيرا ويدعو الله ويخبره 
بكل ما يشعر به ثم نهض من مكانه فجأة ذاهبا إلي غرفة الطبيب » طرق الباب بخفه وفتحه ونظر 
للطبيب قائلا بجديه : 


- ممكن حضرتك تقولي إيه الاجراءات اللي المفروض نعملها علشان نخرجه من هنا ؟ 


نظر إليه الطبيب بدهشه , فمن دقائق كان يشعر بالإنهيار ولكن ماذا حدث له الآن ومن أين اتي بكل 
هذه القوه ؟!! انتشله فاروق من شروده قائلا بصرامه : 


- متستغربش يا دكتور › انا لازم أبقي أقوي من كده كمان › محمد والده راجل كبير في السن وانا 
لازم أقف جنبه في الوقت ده › ممكن بقي حضرتك تقولي مطلوب مننا إيه دلوقتي بالظبط ؟ 


ظهرت ملامح الرعب والفزع علي وجه إسلام وقال بصوت حاد : 
- إنت بتقول إيه ؟ إنت بتتكلم بجد ؟!! 
حاول فاروق الإحتفاظ بدموعه في عي عينيه ولكنه لم يستطع فقال بصراخ : 


- يقولك محمد ماك قذام عيدي .. عارف يعني إيه مات قدام عيني ؟ عارف يعني إيه آخر حاجه 
يقولهالي تب تبقي خلي بالك من إسلام وخليه يقرب من ربنا ؟ عارف يعني إيه كان نفسه يكون أحسن 
من كده بس انت كنت دايما ب بتتريق عليه وكنت السبب في انه فضل واقف مكانه ومقدرش يتقدم 
خطوه من ساعة ما عرفك ؟ طيب عارف يعني إيه هو دلوقتي ميث ؟ يعني بيتحاسب هاه ؟ عارف 
يعني إيه بيتحاسب ؟ بجد انا مش متخيل إنت إزاي يجيلك عين تيجي هنا تاني بعد كل اللي حصل ده 
؟ !! 





ثم نظر للجانب الآخر وقال هامسا * 

- كان نفسي أكون قريب منه قبل ما يموت يمكن كنت أقدر اساعده يقرب من ربنا شويه › يمكن كنت 
أكتشف مرضه واقنعه يروح للدكتور ويهتم بصحته شويه › كان نفسي في حاجات كتير اووووي بس 
خلاص مبقاش ينفع . هو بس دلوقتي محتاج دعائنا وربنا يرحمه برحمته 

ثم عاود النظر لإسلام وقال بعصبيه : 

- ممكن بقي مشوفش وشك قدامي تاني ؟ ولا دي كمان صعبه ؟ وعلي فكره عمري ما هسامحك 
ولا هعفيك من المسئولية .. لأنك أكيد كنت بتشوفه تعبان قدامك وعمرك ما فكرت تسألة مالك ؟ 
وعمري ما هنسي انه كان ممكن يكون أفضل لولا إنه عنده صاحب زيك .. إتفضل من قدامي يا استاذ 
مش عاوزين نشوفك في الشارع هنا تاني 

نظر له إسلام بألم وقال بصوت مختنق من كثرة البكاء : 


- يا فاروق انا والله العظيم ما اعرف أي حاجه من اللي انت بتقوله ده ؟ بالله عليك قولي انك بتكدب 
وان ده محصلش وانا اوعدك والله هعمل كل حاجه هو عاوزها.. 


ضحك بوجع وقال : 


- يا ريت كنت بعرف اكدب يا إسلام .. يلا إتفضل من هنا بعد إذنك لاني تعبت ومبقيتش قادر استحمل 
ولا كلمه زياده وخصوصا منك إنت ! 


إلتفت إسلام خلفه وعاود النظر إلي فاروق قائلا بصوت متقطع : 
- يعني إيه ؟!!! يعني الصيوان اللي ورا ده بتاع محمد ؟ يعني خلاص كده مش هشوفه تاني ؟!! 


دفعه بنفاذ صبر وقال ٠‏ 


- والله إنت ممكن تروح تتأكد بنفسك .. بعد إذنك يا استاذ 


ثم تركه وذهب بعيدا . 


وقف إسلام بضع دقائق يترجي قدماه ان تحملانه ليذهب إلي منتصف الشارع حيث يقف والد محمد › 


مرت اللحظات من بين منزل فاروق إلي منزل محمد وكأنها ساعات بل سنين يحاول فيها إسلام 
إستيعاب كل ما حدث › يحاول الإقتناع بأن محمد قد مات بالفعل وإنه لن يراه ثانية » يحاول معرفة 





كيف سيعيش بمرارة الذنب الذي وضعه فاروق علي عاتقه › يحاول إستيعاب كل ما حدث ولكنه لا 

أحس فجأة بأحد يلمس كفه وإذا به يري والد محمد غارقا في البكاء ويسلم عليه بحراره ويأخذه في 
» » .. ظل في » » بے لحظات ومن ثم انتفض قائلا ٠‏ 
- عمي هو محمد مات فعلا ؟ 


إرتمي الأب علي الكرسي خلفه وهو يقول بصوت متقطع : 
- راح عند اللي أحسن مني ومنك يابني 
إمتلأت عيناه بالدموع وحاول التحدث ولكنه لم يستطع . ظل جالسا بجوار والد محمد بعض الوقت قد 


يكون دقيقه او ساعه او عدة ساعات › لا يعلم شيئا » كل ما يعلمه هو أنه لا يشعر بشئ سوي 
المراره » ظل هكذا طويلا حتي وجد شخصا ما يربت علي كتفه قائلا بابتسامه متأثره : 


- البقاء لله يا استاذ » معلش بنستأذن حضرتك تطلع ترتاح علشان هنشيل الكراسي 


نظر حوله فإذا به لايري احدا سواه فقام في هدوء وذهب بدون ان يتفوه بأي كلمة . عاد إلي منزله 
بعد منتصف الليل وفتح الباب بهدوء فإذا به يري والدته واخته في إنتظاره »هرولت هند بإتجاهه 
وقالت بلهفه : 

- إيهياإسلام انت بتهزر ؟!! سهران ده كله بره بتعمل إيه ؟!! 

نظر لها بفتور وقال : 

- خلاص جيت أهو 

ثم ذهب إلي غرفته وأغلق الباب خلفه › ولكن هند مازالت تريد أن تعرف لماذا تأخر كل هذا الوقت 
وخصوصا لأنه غير معتاد علي ذلك لانه يعرف انه المسئول الوحيد عن والدته وعنها لذلك لايجب ان 
يتركهما وحدهما › ذهبت إلي غرفته وطرقت الباب ولكنه لم يفتح › فتحت الباب وقالت بعصبيه : 


- يعني إيه خلاص جيت أهو ؟ إحنا قلقنا عليك جدا يا إسلام خوفنا لاقدر الله يكون حصلك حاجه ؟ 
وقافل موبايلك ليه كمان ؟ 


وضع غطاء السرير فوق رأسه وقال بحده : 


- إمشي يا هند 





أزاحت الغطاء عن وجهه وقالت بغضب : 


- لأ مش همشي إلا لمات تقولي إتأخرت لييه كده ؟ وبعدين انت بتكلمني بلا مبالاه إزاي كده ؟ حصل 
إيه يعني ؟ هو انا عملتلك حاجه ؟ 


نهض من مكانه وهو ثائر تماما وأخذ يصرخ قائلا : 


- عاوزه تعرفي حصل إيه ؟ ههه ؟ أقولك يا ستي .. محمد صاحبي مات وانا كنت السبب في 
موته . فاكره لما رن عليا وانا معبرتوش ؟ ساعتها كان بيموت وانا اول واحد إتصل بيه » أصله 
كان فاكرني صاحب بجد وهلحقه !! 


طيب عارفه ان باباه اول ماشافني اخدني بالحضن جامد ؟ أصله فاكرني زي ابنه وبيقولي انت من 
ريحة الغالي .. مسكين الراجل ميعرفش ان ابنه كان ممكن يكون أحسن من كده بكتير لو مكنش 
عنده صاحب ندل زيي › > ميعرفش ان ابنه دلوقتي بيتحاسب والله أعلم هو دلوقتي مرتاح ولا لأا ؟ 
ميعرفش اني لما كنت بشوف محمد تعبان كان اخري أقوله مالك وأجيبله مايه وعصير › حتي مهانش 
عليا أضغط عليه وأقوله نروح لدكتور نشوف مالك !! كنت عارف انه طول عمره بيكره الدكاتره 
بس عمري ما فكرت انه ممكن يموت بسبب مرضه . عمري ما فكرت ان صديق عمري يروح مني 
بسرعه كده وفي لمح البصر !! كان دايما يقولي عاوزين نلحق نقرب من ربنا قبل ما نموت وانا كنت 
بضحك عليه وأقوله ياعم إحنا لسه قدامنا العمر طويل › مكنتش اعرف انه كان قدامه يوم واحد 
ويموت .. 


إتسعت عينا هند وأخذت تحرك رأسها بعدم تصديق قائله : 

-إنت بتقول إي .. 
قاطعها إسلام بحده وأردف قائلا : 

- عارفه أخر حاجه قالها إيه قبل ما يموت ؟ قالهم خلوا بالكم من إسلام وخلوه يقرب من ربنا علشان 
مش عاوزه يموت زيي ؟ عارفه يعني إيه يوصيهم عليا قبل ما يوصيهم علي أهله ؟ دلوقتي بس 
عرفت قيمة انه كان دايما يقولي انه بيحبني أكتر من نفسه 
اخذ يتنفس بصعوبه وهو يقول بصوت متقطع : 


- 0۱ أقول إيه ولا إيه بس ؟ إطلعي يا هند دلوقتي وسيبيني في حالي ومحدش يدخل عليا 
تاني مفهوووووووم 


حاولت هند تهدئته ولكنها لم تستطع فذهبت للخارج وأغلقت الباب خلفها والدموع في عينيها 





أخذ إسلام ينظر إلي سقف الغرفه لساعات بدون أن يتفوه بأي حرف › كانت دموعه تتساقط كالسيل › 
رجع بذاكرته للخلف وأخذ يتذكر وفاة والده وكيف ساعده محمد علي إجتياز هذه المحنه 


كان يري الموقف أمامه وكأنه حدث بالأمس .. عندنا علم إسلام بوفاة والده كان بالصف الثاني 
الثانوي › لم يكن يعلم ماذا يجب أن يفعل وهو في مثل هذا السن الصغير فما كان منه إلا انه اتصل 
بأقرب صديق إليه وقال بصوت متقطع من كثرة البكاء : 

- محمد الحقني يا محمد أبويا مات مات 

إنتفض محمد من مكانه وقال بفزع : 

- بتقول إيه يا إسلام ؟! 

أخذ يصرخ بشده : 

- محمد انا حاسس إني هموووت إلحقني بسرعه 

حرك رأسه بتوتر وقال علي الفور : 

- حاضر جاي حالا أهو . خلي بالك من نفسك 


تذكر عندما أخذه محمد في حضنه وأخذ يربت علي كتفه وهو يقول بجديه : 


- إسلام إنت راجل البيت دلوقتي ولازم تكون أقوي من كده › وانا جنبك أهو وعمري ما هسيبك 


ثم أومأ برأسه مؤكدا : 


- انا من دلوقتي راجل البيت معاك › ومفيش حاجه اختك ولا مامتك هتحتاجها إلا وهتكون موجوده 
بإذن الله » يلا إمسح دموعك وروح هدي مامتك وأختك وحسسهم إن ليهم ظهر وسند 


نظر له إسلام والدموع بين عينيه وقال بتعب : 


- يا محمد أنا ثانوية عامه ومسئولية الدراسه لوحدها صعبه عليا ء هعمل إيه بس ولا هشيل 
مسئوليتهم إزاي ؟!! انا حاسس إني اتكسرت ومش هرجع تاني 





نظر إليه بصرامه وقال بصوت قوي : 


- هنعمل الإثنين يا إسلام بإذن الله > هندخل هندسه زي ما بنحلم دايما وبرضو هنكون رجالة ونشيل 
أهلنا علي راسنا من فوق › انا جنبك أهو متقلقش 


تذكر عندما كان يتصل به يوميا ويسأله : هل تحتاجون شیئا ؟ تذكر عندما كان يخبره دائما أنه قادم 
ويقول ماذا أحضر معي ؟ تذكر عندما وقف بجانبه ولم يتركه للحزن والإحباط وأخذ يذاكر له كل ما 

فاته ويذكره دوما بحلمهما وبإن والده سيكون فخورا به إذا إلتحق بكلية الهندسه كما تمني . تذكر 

كيف كان محمد الاب الثاني له وإنه لم يتركة لحظة › وفي مقابل ذلك عندما شعر محمد بالتعب وفكر 
في الإتصال بأقرب صديق له لم يلق منه ردا وكان التأخير هو السبب في وفاته 

أخذ يضرب الفراش بقوه رهيبه وهو ثائر تماما » أخذ يلوم نفسه بقوه علي ضياع صديقه منه › أخذ 


يتذكر مواقف كثيره حدثت ثت بينهما وكان بين الغضب والضحك والبكاء والألم حتي شعر بالتعب وذهب 
في النوم 


إستيقظ إسلام من نومه فوجد نفسه قد نام وهو جالس وبالفعل لم يدخل عليه أحد كما طلب › فتح باب 
غرفته وذهب إلي الخارج فوجد والدته تجلس وتقرأ القرآن › نظر لها بإبتسامه خفيفه فأحست 
بوجوده فحضرت مسرعه ومسحت علي شعره بحنان وقالت بهدوء : 

- البقاء لله يا إسلام » عامل إيه دلوقتي ؟ 


أجابها بإبتسامه خفيفه : 


- الحمد لله يا أمي 


إبتسمت بحماس وقالت : 
- عارف كنت بعمل إيه دلوقتي ؟ 

نظر إلي المصحف ثم عاود النظر إلي والدته وقال متعجبا : 
- اه بتقرأي قرآن !! 

أومأت برأسها إيجابا وقالت بسعاده : 


- أيوه منا قاعده بقرأ قرآن دلوقتي وهدعي لمحمد صاحبك كتير اوووي بإذن الله 





إنشرح صدره وشعر بسعاده بالغه وقال بإهتمام : 
- ربنا يخليكي يا أمي 
ثم أردف متسائلا : 
- هو انا ينفع أعمله حاجه تنفعه دلوقتي بعد ما مات ؟ 


ربتت علي كتفه وقالت بإبتسامه : 


- أيوه طبعا يا حبيبي › كان في حديث عن الرسول صلي الله عليه وسلم بيقول : 


" إذا مات ابن آدم انقطع عمله إلا من ثلاث : صدقة جارية أو علم ينتفع به أو ولد صالح يدعو له " 


رواة مسلم 


يعني إنت ممكن تطلع صدقه عنه › او لو كان بيقولك أي معلومه مفيده نفذها وفيد بيها الناس وكمان 
دايما خليك فاكره بد عائك 


نظر لها بإمتنان وقال : 

ثم تركها وذهب إلي غرفته » جلس علي حافة فراشه ولكنه سرعان ما تذكر إنه لم يصلي الفجر كعادة 
كل يوم » أحس برغبه ملحه في أداء الصلاة ذلك اليوم بالتحديد فذهب وتوضأ وصلي ثم جلس علي 
فراشه مره آخري يردد : 

تطلع صدقه عنه 


معلومه مفيده نفذها 
خليك فاكره بدعائك 


أمسكت سلمي بهاتفها ونظرت إليه بفرحه ثم ذهبت وأغلقت باب الغرفه وأخدت تغني بصوت مرتفع: 


احساسك لما ايديك بتمد لخير .. اول ما تشوف الفرحة فى عين الغير 
وكأنك فى السما طاير فوق اعلى من الطير .. وكفاية يكون ربنا عنك راضى وفرحاااان 





وحلمنا فى قلبنا جوانا الخير يزيد .. حتى النجوم لو فى السما عمرها ما تكون بعييييد 


خليك زى ما ربنا عايزك يلاقيك .. لو تسعد غيرك يكبر فيه الحب وفيك 
وتكون فوق زى نجوم السما اه ويعليك .. خلينا نكبر أجمل شئ جوا الانسان 


أخذت تردد بحماس شديد حتي إرتفع صوتها فدخلت عليها ولاء وقالت بصراخ : 
- إيه يا بنتي بتصوووتي كده ليه ؟ صوتك واصل لآخر الشارع 
إنتبهت سلمي وقالت بإحراج : 


- معلش مأخدتش بالي » أصلي لسه منزلاها جديد وعجبتني اوي 


نظرت للهاتف وضغطت علي زر الإغلاق ثم قالت بسعاده بالغه : 


- دي انشوده جديده كده لقيتها علي النت لمنشد إسمه محمد عباس كانت حفصه قالتلي عليه » بس 
تحفه اوووي يا بت يا ولاء بإذن الله هنزل كل الأناشيد بتاعته 


ثم أردفت بإبتسامه كبيره : 
- وكمان نزلتها من غير موسيقي 


شعرت ولاء بالغضب وقالت بصوت ساخر : 


- يعني تبطلي أغاني وتسمعي أناشيد ونقول ماشي › لكن تقوليلي كمان من غير موسيقي وبتاع !! 
ليه يعني هو حرام ؟!! يعني حتي لو اغنيه دينيه وفيها موسيقي هتدخلك النار يعني !! إيه التفكير 
الغريب ده 


تنهدت سلمي بعمق وقالت بهدوء : 


- يا بنتي انا مقولتش هتدخلوا النار ولا الكلام ده » كل الحكاية إني سمعت حديث عن الرسول صلي 
الله عليه وسلم بيقول : 





" ليكونن من أمتي أقوام يستحلون الحر والحرير والخمر والمعازف " رواة البخاري 

وبصراحه خوفت بقي أكون من الناس دول فقررت أكون في السليم 

ثم أردفت قائله بأريحيه : 

- وبعدين يا ستي انا كده مرتاحه جداااا وحاسه اني مش بعمل حاجه غلط › إدعيلي بقي ربنا يهديني 
ويقربني منه أكتر › بجد حاسه الأيام دي براحه نفسيه غريبه 

صمتت ولاء فنظرت لها سلمي للحظات ثم قالت بتساؤل : 

- تفتكري يا بت يا ولاء يكون ربنا راضي عني وهداني للطريق الصح علشان كده انا مرتاحه ؟ 
إبتسمت قائله : 

- مش عارفه ؟ يمكن !! 

تنهدت سلمي بحماس وقالت بضحكة مستفزة : 


- بت يا ولاء انا عارفه إنك اقتنعتي وخلاص مش هتسمعي اغاني تاني » هاه بقي تحبي أنزلك كام 
نشيد معايا ؟!! 


أشاحت بيدها وغادرت الغرفه وهي تقول : 
- دي لسعت باين !! 


إبتسمت سلمي لفعل ولاء المتوقع ثم أغلقت باب الغرفه وأخذت تنشد كما كانت تفعل » ولكن هذه 
المره بصوت أقل 


قامت سلمي بتحميل بعض الأناشيد الدينيه ثم فتحت الحساب الخاص بها علي موقع الفيس بوك › لم 
تكن حفصه موجوده في ذلك الوقت فأخذت تتصفح كعادتها حتي وصلتها رسالة مفاجنئة : 


- بتعملي إيه بقي من غيري ؟ 
أطلقت سلمي ضحكة عاليه وكتبت : 


+ انت جيقي اتی پا يلت ؟ 





ضحكت حفصه بثقه وكتبت : 
- يا بنتي إحنا موجودين في كل وقت وکل مكان 
- ليه يعني سوبر مان مثلا ؟ 
-هههههه أحسن طبعا › إحم إحم اللهم زدني تواضعا ء المهم أخبارك إيه ؟ 


- أخباري حلوه جدا الحمد لله » مبدأيا كده المسلسل خلص الحمد لله وهحاول مشوفش غيره تاني › 
وحملت شوية أناشيد كده للناس اللي قولتيلي عليهم دول وأهي ماشيه بفضل ربنا 


- أيوه بقي بقي بقي هو ده الكلام ولا بلاش » طب عارفه ؟ أنا حاسه إني هدخل الجنه بسببك 
تعجبت سلمي قليلا وفكرت بضع لحظات وكتبت بتردد : 

- بسببي أنا ؟!! إزاي ؟ 

إبتسمت حفصه بسعاده بالغه وكتبت : 

- أصل انا دايما ببعت جروبات دينيه للبنات اللي عندي وبنصحهم وبكتبلهم بوستات وكده › لكن 
مكنتش بلاقي أي تفاعل معايا » سعات كتير كان بيجيلي إحباط وأقول خلاص بقي ماهما مش راضيين 


يقرأوا هعمل إيه يعني › بس كنت برجع أفتكر الحديث عن الرسول صلي الله عليه وسلم اللي بيقول 
فيه - 


" لأن يهدي الله بك رجلاً واحداً خير لك من حمر النعم " متفق عليه 


" من دعا إلى هدى كان له من الأجر مثل أجور من تبعه لا ينقص ذلك من أجورهم شيئاً ومن دعا 
إلى ضلالة كان عليه من الإثم مثل آثام من تبعه لا ينقص ذلك من آثامهم شيئا " اخرجه مسلم 


وكمان أفتكر الآيه الكريمه " وَمَنْ أَحْسَنُ قَوْلاً مَمَن دعا إِلَى الله وَعَمِلَ صَالِحاً وَقَالَ إنَنِي مِنَ الْمُسْلِمِينَ 


وأقعد أقول لنفسي اوعي تيأسي › مش يمكن بنت تكون محتاجه نصيحتك وبسبب كلمة منك حياتها 
كلها تتغير » مش يمكن كلمة منك تقوليها لواحده فيهم تكون سبب في دخولك الجنه 


لحد بقي يا ستي لما لقيتك بعتالي إنك عاوزة تتغيري وكده ففرحت اوووووي بقي إن اخيرا تعبي جه 





بفايده وبإذن الله زي ما إتجمعنا في الدنيا علي طاعة ربنا نتجمع سوا في الجنه كمان 


- یاه يا حفصه إنتي بجد جميله اوووي » ربنا يجازيكي خير 


- إنتي أجمل › وإياكي يارب 
- طيب بصي صحيح كنت عاوزة أسألك علي حاجه مهمه 


- إتفضل أباشا 

تنهدت بحيره وكتبت : 

- هو انا دايما مش بصلي الظهر في الكلية بس لما بروح بصليه › هو كده عادي ؟ 
ظهرت ملامح الحزن علي وجه حفصه وقالت متعجبه : 

- طيب ومش بتصليه ليه ؟!! 

أجابت بتلقائيه : 

- ماهو انا مش هينفع أصلي ببنطلون 

- بنطلوون كمان .ء لالالا أنا كده هضرب وربنا ء طيب قوليلي هو إنتي شايفه إيه ؟ 
نظرت للشاشه بعدم فهم وكتبت : 

- يعني إيه ؟ 

إبتسمت وكتبت بإصرار : 


- بصي علي السؤال اللي فوق ده وجاوبي إنتي › يعني إنتي شايفه إنك لما تروحي عند ربنا هتقدري 
تقوليله يارب انا كنت بضيع الظهر علطول علشان لابسه بنطلون ؟ تفتكري دي هتبقي إجابه مقنعه ؟ 


تنهدت سلمي بحيره وكتبت : 


كتبت بعناد * 





- لأ عارفه 

إبتلعت ريقها بإحراج وكتبت بتردد : 

- طيب أعمل إيه ؟! 

- عندك جيب ؟ 

أومأت برأسها إيجابا وكتبت بفتور : 

- اه عندي ۲ بس والباقي بنطلونات › بس بصراحه مش بحبهم وبحس إنهم بيلخموني 

إبتسمت بحماس وكتبت : 

- طيب ممكن علشان ربنا يرضي عننا نعمل تجربه صغننه لإسبوع واحد بس ؟ 

- شو هاي التجربه ؟ 

ضحكت حفصه رغما عنها وكتبت بفرحه : 

- كده تبقي موافقه » بصي يا ستي إنتي الإسبوع الجاي في الجامعه إنزلي من بيتك متوضيه وإلبسي 
طقم واسع كده وجيبه واسعه من ال ۲ اللي عندك › إنزلي وإنتي في نيتك إنك هترضي ربنا وإنك مش 
عاوزه حاجه من الدنيا غير رضاه عنك وإدعي إنه يثبتك ويحببك في اللبس ده ومترجعيش 
للبنطلونات تاني . 

نظرت سلمي لكلمات حفصه بتعجب ثم كتبت : 

-إيه ده يا بنتي › يعني هرمي كل اللبس اللي عندي وهروح الجامعه يوميا بالجيبتين دول بس ؟!! 


ضحكت بثقه وكتبت : 


- يا ستي وهو حد قالك إرميهم › إعملي اللي بقولك عليه وبعدين هنشوف هنعمل إيه فيهم ؟ ماشي ؟ 





أومأت برأسها إيجابا وكتبت مؤكده : 

- عييييب » سلمي مش بترجع في كلمتها أبدا › نجرب إسبوع مش هنخسر حاجه 
- ماشي يابو صلاح همشي انا بقي ٠‏ عاوز حاجه يا حاج ؟ 

- شكرا يا رمضان » إبقي سلملي علي العيال 


أغلقت حفصه الهاتف الخاص بها بينما جلست سلمي تفكر فيما دار بينهما » تنهدت بعمق وقالت 
يعثادد * 


« 


- نجرب .. وإحنا هنخسر إيه يعني . مش يمكن أرتاح ويروح تأنيب الضمير اللي عندي ده 


في المساء إرتدي إسلام ملابسه علي عجل وهرول بإتجاه باب الشقه وقام بفتحه وكاد أن يخرج لولا 
سماعه صوت والدته تقول بتعجب : 


- إسلام رايح فين ؟!! 

إلتفت إليها قائلا بتلقائيه : 

- رايح عند محمد 

لمعت عيناها بالدموع وربتت علي كتفه قائله بحزن : 
- بس محمد مات يا إسلام ! 

زفر بضيق وقال : 


- عارف يا أمي عارف متخافيش لسه متجننتش !! انا رايح عنده البيت أشوف لو محتاجين 
حاجه يعني › وما تنسيش هو وقف معايا أد إيه يوم وفاة بابا الله يرحمه 


- وهو حد ينسي برضو اللي عمله معانا » ربنا يرحمه برحمته 





- ماشي يا أمي عايزه حاجه أجيبها معايا ؟ 
- تيجي بالسلامه يا حبيبي 


وضل إلى الشارع الذي يفظن به محمد ونظن اليه يحزن عميق > » تذكر كيف كان يأتي معه دائما إلي 
هنا › تذكر صدمته عندما سمع بخبر الوفاه › تذكر نظرات فاروق الغاضبه والساخطه عليه › تذكر 


والده وهو يأخذه ب حضنه لأنه أعز صديق لولده › تذكر جلوسه لوقت طويل جدا وهو غير مستوعب 
ماحدث » أخذ يتذكر الكثير من الأشياء ولكنه استفاق من شروده علي ملمس شئ صغير يمسك 
ببنطاله فنظر فإذا به يري طفلا صغيره يجذبه من البنطال › نظر إليه إسلام متعجبا » فتبسم الطفل 
قائلا : 

- حمو ممكن تفتحلي دي ؟ 

نظر إليه إسلام بإابتسامه وأمسك كيس المقرمشات وقام بفتحه قائلا : 

- إتفضل يا حبيبي 

نظر له الطفل بإمتنان وأطلق قبله في الهواء وذهب مسرعا وهو يقول : 


- ثكلن يا حمو 


تبسم إسلام وأكمل طريقه .. صعد درجات الدرج بصعوبه شديده ووقف أمام الباب للحظات ثم وضع 
يده علي الباب وأخذ ينقر بهدوء › فتح الأب الباب وقال بإبتسامه هادئه : 


- إتفضل يا إسلام يابني 


- ربنا يخليك يا عمي , أسف إني جيت من غير ميعاد بس حبيت أسألكم إذا كنتوا محتاجين حاجه انا 
موجود . حضرتك عارف محمد كان بالنسبالي إيه وطبعا انا زي إبنك برضو 


ثم أردف بإبتسامه : 
- صح ولا إيه ؟ 


إبتسم الاب قائلا : 





- طبعا يابني ربنا يبارك فيك » بس الحقيقه فاروق مش مخليني محتاج حاجه ودايما معايا الحمد لله 
وبيجيلنا في اليوم أكتر من مره ربنا يبارك فيكم جميعا 
إبتلع 0 


- طيب يا عمي لو إحتجت ف أى حاحه كلمتى واا عاض کرت فر راا .و صبرت يرد أى. اج م 


- بإذن الله يا بني » إتفضل ادخل طيب 


- ربنا يبارك في عمر حضرتك › بعد إذنك 


هبط درجات الدرج والحزن يملأ قلبه ووقف أمام المنزل وهو يقول بضيق : 


- حتي دي كمان عملتها يا فاروق › أكتر وقت كانوا محتاجيني فيه لاقوك إنت بدالي » حقيقي 
مستحقش اني أكون " صديق " أصلا 


نظر أمامه فإذا به يراه مره آخري › إلتفت للجانب الآخر سريعا وأخذ يفكر ماذا يفعل ؟ هل يذهب 
ويحدثه ام يرحل بهدوء ؟ ولكنه سرعان ما شعر بالحزن عندما تذكر كلمات فاروق الآخيره : 


- ممكن بقي مشوفش وشك قدامي تاني ؟ ولا دي كمان صعبه ؟ وعلي فكره عمري ما هسامحك 
ولا هعفيك من المسئولية 
تنهد بحزن وألقي علي فاروق نظره آخيره قبل الرحيل ومن سوء حظه ان فاروق شاهده بالفعل 


ولكنه لم يعره أي إهتمام وذهب بعيدا .. شعر إسلام بالإحراج وأسرع الخطي كي يختفي من هذا 
الشارع حتي لا يراه ثانيه .. 


عاد إلي منزله في صمت ودخل غرفته وإستلقي علي فراشه ونظر للسقف كالعاده وأخذ يتذكر 


في صباح اليوم التالي ذهبت سلمي للجامعه وهي ترتدي الجيب كما وعدت حفصه وأيضا كانت علي 
وضوء لكي تصلي الظهر هناك كما اتفقا » تقدمت سلمي من صديقاتيها وقالت بفرحه : 


- يا عيال إيه رأيكم في الطقم ده حلو ؟ 





اومأت هند برأسها موافقه وقالت بإبتسامه : 


- حلو يا سلمي الف مبروووك عليكي 


ثم تابعت فاطمه : 
- حلو أسلمي . بس الجيبه دي مش بتشنكلك ؟!! 


نظرت إليهما سلمي بسعاده وقالت : 

- ده مش طقم جديد › هو كان عندي بس مكنتش بلبسه يعني 
ثم نظرت لفاطمه وقالت بمزاح : 

- لأ مش بتشنكلني ياختي 


وكادت أن تخرج لسانها لولا تذكرها انها في الجامعه ومن الممكن أن يلحظها أحد . جلسن يتحدثن 
قليلا حتي أذن الظهر » نهضت سلمي من مكانها وقالت بحماس : 


- يا بنات أنا رايحه أصلي › هتيجوا معايا ؟ 


قالت هند بإحراج وتردد : 


- مش هينفع علشان مش متوضيه ٠‏ هصليه لما أروح بقي إن شاء الله 


لم تنظر سلمي ل فاطمه لأنها كانت تتوقع إجابتها فلم تهتم وذهبت بمفردها لأداء الصلاة وقبل أن 
تغادر قالت بسعاده : 


- هصلي وأجي علطووول يا عيال › اوعوا تتحركوا من هنا 

أجاباها بالموافقه فذهبت سلمي بينما جلسا هما للتحدث فقالت فاطمه بتعجب : 
- إنتي مش حاسه إن سلمي متغيره شويه اليومين دول ؟!! 

نظرت لها بعدم إهتمام وقالت : 


5 عادي 





شعرت فاطمه بالإنزعاج من الرد الغير مبالي وقالت بغضب : 
- يعني إيه عادي يا هند ؟!! هي مش صحبتك برضو ولا إيه ؟ يعني لازم تهتمي لأمورها 
إعتدلت هند في جلستها ونظرت لفاطمه بتعجب وقالت : 
- طيب وهو انا عملت إيه يدل علي إني مش مهتمه بيها ؟! البنت حبت تحسن من نفسها شويه إيه 
المشكله ؟ ربنا يهديها 
تنفست فاطمه مرارا وقالت بضيق : 
- يعني إنتي مش حاسه انها بقت غريبه اليومين دول ومش قريبه مننا زي الاول ؟ 
أومأت رأسها نفيا وقالت موضحه : 


- كل الحكاية يا ستي إنها بقي ليها إهتمامات تانيه وكل ما تكلمنا في الحاجات بتاعتها دي إحنا ناخد 
الموضوع بهزار وتريقه » فبقت تعمل اللي هي عاوزاه حتي لو إحنا مش موافقين 


نظرت لها فاطمه بعدم إقتناع وقالت : 


- يعني إنتي شايفه إن ده عادي ؟ 


أجابتها علي الفور : 


- اه طبعا عادي . دي حياتها وهي حره فيها » زي ما إحنا بنعمل اللي إحنا عاوزينه هي كمان من 
حقها تعيش حياتها براحتها » وسواء انا مع التغيير ده او لأ برضو ميحقليش اني اتدخل في حياتها 
الشذ 4 

كادت فاطمه أن تتحدث لولا ان قاطعتها هند وتابعت : 

- كمان يا ستي متقلقيش سلمي بتحبنا جدا ومستحيل تتغير علينا 

تنهدت فاطمه بعدم رضا وقالت : 


- جايز ! 


وبعد عشرة دقائق تقريبا عادت سلمي وعلي وجهها ملامح السعاده وقالت لهما بحماس : 





أطلقت هند ضحكة عاليه وقالت ساخره : 


- أراجل ! جيتي والله ؟ مش معقوووله 


ضربتها سلمي علي كتفها وقالت بمزاح : 
- بس يا به 
إبتسمت فاطمه لمشاهدتها هذا المشهد وقالت بفضول : 
-إيه سر السعاده دي كلها يا حجه سلمي › فرحينا معاكي 
تنهدت سلمي ب راحه وقالت بسعاده : 


- حاسه إني مرتاحه وأنا مصليه الفرض اللي عليا في وقته كده › دلوقتي بقي هعمل كل اللي انا 
عاوزاه في الجامعه من غير تأنيب ضمير 


ابتسمت هند ولم تتحدث وكذلك فاطمه 


مر إسبوع كامل وإسلام علي نفس الحاله › > لا يخرج من غرفته إلا إذا ذهب لشراء طلبات المنزل 
ويدخل مره آخري ويغلق الباب خلفه > لم يذهب إلي الجامعه منذ وفاة صديقه محمد لانه لا يستطيع 
الذهاب هناك بدونه » لا يستطيع تحمل مشاهدة كل الأماكن الذي كان يجلس بها محمد معه > لا 
يستطيع رؤية الطاولة التي كان يفضلها محمد منذ أول يوم في الجامعه وكان يجلس بها كل يوم بلا 
إستثناء » لا يستطيع رؤية صديق آخر يجلس بجواره في المدرج › لا يستطيع تخيل أي شئ بدون 
محمد لذلك إكتفي بوجوده في المنزل مع أحلامه 


كادت والدته أن ينفطر قلبها علي ولدها الوحيد وعلي الحاله التي تراه عليها منذ وفاة صديقه ولكنها 
لم تكن تستطع التحدث معه لأنها تعلم مكانة محمد في قلبه » قررت أن تستجمع شجاعتها وطرقت 
عليه الباب بخفه فسمعته يقول بصوت خفيض : 

- نعم » عاوزه حاجه يا هند ؟ 


فتحت باب الغرفه وأطلت برأسها مبتسمه وقالت : 





- دي انا يا حبيبي › ينفع ادخل 


نهض إسلام من فراشه وجلس علي حافته وقال محاولا تصنع الإبتسامه : 


- طبعا يا أمي إتفضلي 
جلست بجواره علي حافة الفراش ومسحت علي شعره بحنان ونظرت له بعينين لامعتين وقالت : 


- هتفضل علي الحال ده كتير يا إسلام ؟ 
تنهد بحزن وقال بتأثر : 

- مكنتش أعرف إني بحبه اووووي كده يا امي » عمري ما كنت اتخيل إنه ممكن يختفي من حياتي 
فجأة كده › ده انا كنت حاسس انه كل حاجه ليا في الدنيا » كان الأب والاخ والصديق وكل حاجه › 


لحد دلوقتي مش مضدق اني مش هشوفة ناني »,خلاص مبقيئش حامس إن حيائن ليها مني وبقيت 
كاره كل حاجه 


ثم تنهد مره آخري قائلا : 
- الحمد لله 
تحركت دمعه في عينها ولكنها حاولت الإحتفاظ بها كي لا تزيد من ألم ابنها وربتت علي كتفه قائله : 


- لو الحزن ده يابني هيرجع اللي راح كنت هقولك احزن وعيط وكسر الدنيا كلهاء بس خلاص 
ده قدر ربنا وإحنا لازم نرضي بيه 


ثم نظرت إليه بإبتسامه رضا وقالت : 

- فاكر يا إسلام لما أبوك مات ؟ كنت إنت ساعتها في ۲ ثانوي وهند في ” إعدادي › ساعتها انا 
حسيت اني اتكسرت بمعني الكلمة ومبقاش ليا ظهر ولا سند خلاص › حسيت اني خايفه من 
مسنوليتكم واني مش هقدر أشيلها لوحدي خلاص .. 

بس لما قعدت أفكر مع نفسي لقيت إن ربنا رحيم اوووي ومفيش حاجه بتحصلنا غير لما يكون لينا 
الخير فيها وكمان طالما ربنا كتب الحاجه دي يبقي إحنا لازم نرضي ونصبر › ماهي الجنه مش 
ببلاش برضو 


ثم مسحت علي شعره مره آخري وقالت بسعاده : 





- وأديك أهو كبرت وبقيت مهندس اد الدنيا وأختك الحمد لله دخلت تربيه إنجليزي وعرفت أربيكم 
لوحدي آھوِ > قصدي ربنا ساعدني واعطاني القوه والصبر واتحملت كل حاجه علشان أشوفكم كده 
وعلشان أحقق قق اللي ابوك كان بيحلم بيه دايما 


علشان كده يابني الحياه مبتقفش علي حد › ولو الميت ده غالي علينا فعلا يبقي نعمل اللي يفيده ف 
قبره مش نقعد نزعل ونعيط وخلاص 


نهضت الأم من مكانها وهمت بالخروج لكي تفسح له المجال للتفكير في كل ماقيل وإعاده ترتيب 
حياته مره آخري › جلس إسلام يفكر في كلام والدته وكلماتها الأخيره تتردد علي اذنيه مره تلو 
الآخري: 


"لو الميت ده غالي علينا فعلا يبقي نعمل اللي يفيده ف قبره مش نقعد نزعل ونعيط وخلاص" 


أخذ نفس عميق وهو يسمح علي شعره عده مرات وتنهد قائلا للفراغ : 


- يعني إنت ممكن تكون محتاجلي دلوقتي يا محمد ؟ حاضر يا محمد هحاول أعمل كل اللي انت نفسك 
فيه بس إنت إدعيلي 


انتبه لما يقول فضحك بسخريه وقال : 
- قصدي انا اللي هدعيلك ! 
من الإسبوع علي سلمي وقد نفنت كل ما إتفقت تفقت عليه مع حفصه وحان الوقت المنتظر › تقرير نهاية 
الإسبوع .. جلست علي حاسبها وبعثت برسالة لحفصه : 
- إنتي موجوده ؟ 
- أيون بس عامله اوف لاين كالعاده 
- هههههههه اه منا إتعودت علي كده › المهم جيبالك التقرير بتاع الإسبوع 
- ههههههههههههههه ماشي ثولي 
أرسلت سلمي وجه ضاحك بأسنان ناصعه البياض وتابعته بكلمة : 


- لبست وصليت 





نظرت للشاشه بتعجب وكتبت : 
-ده اللي هو إزاي يعني ؟! 
- إيه يا بنتي إنتي نسيتي ولا إيه ؟ 
إبتسمت حفصه بإحراج وكتبت : 
- معلش يا بنتي أبو العيال مطلع عيني ومبقيتش مركزه في حاجه 
إتسعت عينا سلمي وكتبت بتعجب : 
- إيه ده هو إنتي متجوزة وعندك عيال كمان ؟ صحيح انا إزاي متعرفتش عليكي ده كله 
أطلقت حفصه ضحكه عاليه وكتبت : 


- بهزر معاكي يا بنتي › انا لسه مخطوبه › المهم بقي إيه حكاية لبست وصليت دي ؟ معلش نسيت 
انا اسفه 


- مش إنتي قولتيلي من إسبوع إني ألبس جيبات وأصلي الظهر في مسجد الكلية وانا وعدتك اني 
هحاول أعمل كده ؟ اهو جيت أقولك الأخبار بقي بس باين عليكي نسيتي 


أحست حفصه بالإحراج فكتبت محاوله إمتصاص حزن سلمي : 


- الاه صحيح » قوليلي بقي عملتي إيه ؟ معلش والله مشغوله شويه اليومين دول فنسيت › معلث 


بغي 


- كنت بقولك يا ستي إني طول الإسبوع التزمت بالصلاة في مسجد الكلية وكمان ملبستش بنطلونات 


- قولي قولي 





تنهدت سلمي بسعاده وكتبت : 

- أنا قررت إني مش هسيب أي صلاة في الجامعه تاني وكمان قررت أبطل بنطلونات خالص بقي 
واللي يحصل يحصل » وبإذن الله أكون أد القرار ده .. عموما هو كده كده الإمتحانات قربت وبعدين 
السنه هتخلص وعلي السنه الجديده هجيب لبس جديد إن شاء الله » فهحاول بقي أقضي الكام إسبوع 
دول بالجيبتين اللي عندي لحد ما اجيب جديد بإذن الله 

- مش مهم أي حاجه ء المهم إنك ترضي عني يا ربي 


كادت حفصه أن تقفز من مكانها من الفرحه وكتبت بسعاده بالغه : 


- الف مبرووووك يا سلمي , قرار في محله وفي وقته المناسب › فرحتيني والله وشيلتني عني 
شويه من همومي › ربنا يتبتك يا حبيبتي ويرضي عنك 


إتسعت عينا سلمي وشهقت بخوف وكتبت : 
- هموم إيه خير ؟ وكمان انا متعرفتش عليكي فعلا ومعرفش إنتي أد إيه لحد دلوقتي تصوري ؟ 


- ههههههههههه بس أنا عارفه إنتي أد إيه بقي › عموما يا ستي أنا في سنه رابعه كلية سياسه 
وإقتصاد ومخطوبه وبإذن الله فرحي بعد الإمتحانات علطول . ههانت ۸۸ 


ظلت تنظر للكلمات بسعاده وكأنها هي من ستكون العروس بعد شهر وليست حفصه › رددت الحمد لله 


- ماشاء الله والف الف مبروووووك ربنا يسعدك › أومال مهمومه ليه بس ؟ 
تذكرت حفصه ماحدث فتنهدت بضيق وكتبت : 


- مفيش يا ستي خطيبي مُصر إننا نسافر نشتغل برا وأنا مش عايزه وفي شويه مشاكل كده › ربنا 
يلهمنا الصواب ويفعل لنا الصالح › متشغليش بالك إنتي وخدي بالك من نفسك بس 


- يارب يفك كربك يا حفصه ويتمملك علي خير بإذن الله 


- آمین يارب 





أنهت سلمي المحادثه مع حفصه وأغلقت حاسبها › ذهبت لخزانتها وقامت بفتحها وإنتقاء بعض 
الملابس لإعاده ترتيبها من جديد وإخراج الغير مناسب منها فأمسكت بأول بنطال وأخذت تحدثه 
بصوت مرتفع : 


- امممم إنت مش هينفع تتلبس برا تاني › أخرك في البيت ياحلو › في بنطلون محترم يرضي علي 
نفسه إنه يكون ضيق كده ؟ هاه ؟!! 


وألقت به علي الفراش ونظرت لأخيه القابع في الخزانه وأخرجته ونظرت إليه بإعجاب وقالت : 
- أما إنت بقي بصراحه خساره أبوظك في البيت › خليك بقي ما اتجوز أهو تنفع برضو 
ثم أطلقت ضحكه عاليه وهي تخرج الثالت وقالت : 


- ههههههههاي بس إنت بقي حكايتك حكاية › بقولك إيه إنت اخرك تبقي قماشه للمطبخ أصلا › انا 
أعرف يا اخويا كنت بلبسك إزاي ؟!! تعالي جبت اخواتك يا حلو 


وأخذت تنظر إلي بعض البديهات والفيستات وتلقي بهم علي الفراش أيضا ء ثم نظرت للدولاب فجأة 
وقالت بذهول ممزوج بالضحك : 


- يا حلاوه » ده الدولاب بقي أبيض !! 
أغمضت عينيها وتنهدت بعمق قائله بحسم : 


- سلمي وبعدين › إحنا قولنا رضا ربنا أهم يعني رضا ربنا أهم > هلبس اللي هينفع عندي ويرضي 
ربنا وبعد الإمتحانات أجيب جديد إن شاء الله » فهمتي يا أنا ؟ 


دخلت ولاء الغرفه فجأة فصّدمت من هذه الفوضي وقالت بصراخ : 


-إاي هيا سلمي ده حرام عليكي بهدلتي الاوضه وأنا لسه مرتباها » رجعي كل حاجه مكانها بقي 
اوووف 


إبتسمت سلمي بهدوء وقالت : 
- ماشي يا حجة حاضر › إصبري عليا بس 


أخذت تنظر للملابس المنثورة علي الفراش مرة آخري وقالت بتعجب : 





- طلعتي الهدوم دي كلها ليه كده ؟ 

نظرت إليها سلمي بثقه وقالت ببراءة مصطنعه : 
هرم 

رفعت ولاء حاجبها وقالت حانقه : 
-هترميهم إزاي يعني ؟!! 

نظرت لهم سلمي نظرة وداع وقالت براحه : 


- يعني خلاص قررت مش هلبس ضيق تاني › والهدوم دي كلها مترضيش ربنا وأنا مش هلبسها 
تاني 


أمسكت ولاء بالملابس وأشارت بهم لسلمي وقالت بتأفف : 

- وهو اللي يرضي ربنا يعني إنك ترمي الهدوم دي كلها وإحنا دافعين فيها فلوس 
أمسكت منها الملابس ووضعتها علي الفراش مرة آخري وقالت مطمئنه إياها : 

- متخافيش يا ولاء مش هرميهم في الزباله أكيد !! أنا بس هلبسهم في مكانهم المناسب وبعدين 
خلاص آنا اخدت قراري هرجع فيه › يأما تساعديني يأما متعترضيش علي الحاجات الصح اللي 
بعملها 
ثم ارتمت علي الفراش وقالت بضجر : 

- مش كل ما أعمل حاجه صح تقعدوا تأنبوا فيا وتتريقوا علياءأنازهقت 
شعرت ولاء بالغضب من كلماتها فقالت وهي تغادر الغرفه : 

-إنتي حره ! 


تنهدت سلمي بحزن وقالت هامسه : 


- حتي إنتي يا ولاء ! يلا أمري لله هكمل طريقي لوحدي › ربنا يخليكي ليا يا حفصه وتفضلي 





تشجعيني دايما 


جلس إسلام يفكر في كلام والدته لساعات حتي أخذ قرار ما ء بدل ملابسه وهبط من منزله متجها 
إلي منزل فاروق » فور وصوله صعد الدرج بتوتر وما إن إقترب من باب الشقه حتي أحس بالخوف 
أكثر . أخذت يده تقترب من الباب وتبتعد مره آخري وتكرر هذا الوضع أكثر من مره حتي إستجمع 
شجاعته وقام بطرق الباب طرقات خفيفه ٠‏ سمع فاروق يقترب من الباب شيئا فشيئا وهو يقول : 
- مين ؟ 

تنحنح إسلام وإستجمع قواه وقال بصوت خفيض : 

- آنا إسلام يا فاروق 


ثم هبط من علي الدرج بضع درجات ٠‏ قام فاروق بفتح باب منزله ونظر لإسلام متعجبا ولم يتحدث 
بينما إبتلع إسلام ريقه وقال بصوت متقطع : 


- إزيك يا فاروق ؟ 
لم يلتفت له فاروق وأجاب بسرعه : 


- الحمد لله 

ساد الصمت للحظات حتي قطعه إسلام مره آخري وقال بإحراج : 
- كنت عاوز منك طلب يا فاروق 

لم ينظر له فاروق ولم يتحدث فأكمل إسلام بتوتر : 


- فاروق ممكن تساعدني أكون زي ما محمد كان عاوز ؟ عاوز أقرب من ربنا وأبقي عايش صح زي 
ما كان دايما بيقولي بس مش عارف أعمل إيه وأبدأ منين ؟ 


لم يتأثر فاروق بكلماته وأجابه بصلابه : 


- إسلام هو أنا مش هقولتلك إني مش عاوز أشوفك تاني ؟ 


صدم إسلام من هذا الرد القاسي وشعر وكأن شخص ما سكب عليه أكوابا من المياه المثلجه في ليالي 
الشتاء البارده فما كان منه إلا أن ينظر إلي فاروق بذهول ولا يتحدث » أحس فاروق بصعوبه كلماته 





فقال مفسرا : 


- بص يا إسلام » انا مش قادر أنسي المنظر اللي أنا شوفته يوم وفاة محمد ومش قادر أسامحك ولا 
أنسي إنك كنت السبب الأساسي في بعده عن ربنا وموته علي الحاله دي علشان كده مش عايز 
أشوفك تاني وده أفضل ليا وليك 

كانت كلمات فاروق حاده للغايه مما جعل إسلام يرجع للخلف بضع خطوات مستعدا للهبوط وهو يقول 
بحزن عميق : 


ثم نظر لعينيه بعمق وقال متأثرا : 


- بس ما تنساش إني جيت في يوم وطلبت منك إنك تاخد بإيدي للجنه وإنت رفضت تساعدني › يعني 
إنت دلوقتي عملت زي ما آنا عملت مع محمد بالظبط › مش فارقه كتير 


ألتف بوجهه إلي درجات الدرج وأخذ يهبطها ببطء وهو يقول : 


كان يتوقع أن يعود إليه فاروق ويعتذر ولكنه وجده دخل إلي منزلة وأغلق الباب وراءه وكأن شينا 
لم يكن ! 


عاد إسلام إلي منزله والحزن يملأ قلبه » دخل غرفته وجلس علي حافة الفراش لبعض الوقت › لم 
يكن يتوقع هذا الرد القاسي من فاروق › كان يعتقد أنه سيجد الحل عنده › كان يتوقع أن يستطيع 
فاروق أن يريج قلبه ويساعده علي التخلص من مرارة الذنب التي تلاحقه ولكن حدث العكس تماما › 
فحزنه قد زاد أكثر وأكثر . 


نهض من فراشه محاولا تغيير حالته » ذهب إلي الحاسب الخاص به وقام بفتح حسابه علي موقع 
الفيس بوك » وجد العديد من رسائل ومنشورات التعزيه » ووجد أيضا سبعة وثلاثون رساله من 
ساره ء لم يستطع أن يقرأهم لأن حالته لم تكن تسمح بذلك › ولكن بعث لها رسالة لتطمئن عليه : 


- ازيك يا ساره ؟ معلش مكنتش بفتح الأيام اللي فاتت دي علشان صديق عمري توفي ونفسيتي 
تعبانه شويه ومش قادر أكلم حد › انا قولت أطمنك بس › متقلقيش عليا وإدعيلي 


كانت سارة تجلس علي حاسبها في هذا الوقت وعندما وجدت رسالة من إسلام كادت أن تقفز من 
مكانها من الفرحه وكتبت بلهفه : 





- أخيييرا يا إسلام رديت › قلقتني عليك اوووي › ربنا يرحم صاحبك › شد حيلك وطمني عليك 
تنهد بضيق عندما شاهد رسالتها وذلك لأن حالته لم تكن تسمح بالحديث مع أحد وكتب بتعب : 
- انا الحمد لله كويس .. 


- طيب صاحبك ده مات إزاي وحصل إيه طمني ؟ 


شعر بالإختناق عندما شاهد جملتها الأخيره وأحس وكأن المشهد يحدث أمامه مرة آخري فكتب بضيق 


مط مقن قادن انكلم ذلوفتى حالص يا سَارة:» انا قولت بسن أظبتك طليا ؛ مع السلامة 
وقبل أن تتحدث مره آخري وجدته قد أغلق الموقع بالفعل › تنهدت بغضب وأغلقت حاسبها أيضا 
في صباح اليوم التالي طرقت والدة إسلام باب غرفته فلم يجيبها فقامت بفتح الباب بخفه ودخلت 
لتوقظه فوجدته مستيقظا بالفعل وينظر لها بوجه خالي من أي تعبير فتبسمت بحنان وقالت : 

- مش ناوي تروح الجامعه برضو يا إسلام ؟ 

وضع الوساده فوق رأسه وقال بعدم إهتمام : 

- مش مهم ! 

أزاحت الوساده عنه وجذبته من قميصه بشده وقالت بحزم : 

- لأ هتروح 

ثم أخذت تصرخ في وجهه قائله : 


- فوق لنفسك كده وقوم يلا شوف مستقبلك الإمتحانات قربت » هتضيع نفسك بإيديك وفي الآخر 
صاحبك مش هيستفاد حاجه برضو 


ضحك إسلام بسخريه وقال : 


- مستقبلي !! طيب ماهو كمان محمد مستقبله ضاع ؟! 





إتسعت عيناها من الغضب وقالت بصوت حاد : 

- صاحبك مستقبله مضاعش ولا حاجه » ده قدر ومكتوب عند ربنا » وأنا قولتلك قبل كده لو عايز 
تساعده بجد تعمل إيه وانت مسمعتش الكلام › يبقي بلاش بقي تعيش دور الحزين وتناملي في السرير 
بالإيام زي الولايا 
شعر إسلام بالغضب الشديد ولكنه حاول إنتقاء كلماته لأنه يتحدث مع والدته وقال بضيق : 


- يعني إنتي شايفه إني بعيش الدور ؟ شايفه إني فرحان في موته وعامل نفسي زعلان يعني ؟ 


تنفست بعمق وجلست علي طرف الفراش وقالت بهدوء : 


- أنا عارفه إنك زعلان عليه فعلا وإن محمد مكانش زي أي صاحب » محمد كان أخوك وكان إبني انا 
كمان . بس اللي انت بتعمله في نفسك ده مش هيرجع حاجه يا إسلام ! 


ثم نظرت له بإبتسامه وقالت : 
- طول عمركم كنتوا بتتمنوا تكونوا مهندسين أد الدنيا صح ؟ صاحبك مات بس إنت لسه عايش 
يبقي المفروض تحققله حلمه وتبقي إنت المهندس اللي بيشتغل بضمير ويخدم بلده فعلا زي ما كنتوا 


بتتمنوا !! 


ظهرت ملامح الحزن علي وجهه وقال بتأثر : 


- وصاحبي برضو كان بيتمني إننا نكون أحسن من كده › كان بيتمني إننا نقرب من ربنا شويه 
ونعيش عدل بدل الإستهتار اللي كنا فيه ده » ومات قبل ما يلحق يعمل حاجه 


ثم ضحك بسخريه وقال مستنكرا : 
- أحققله حلمه ده كمان إزاي بقي ؟!! 
عقدت ذراعيها أمام صدرها وإبتسمت بثقه وقالت : 


- تحققله حلمه إنك تكون إنسان بجد بيتقي ربنا » تعمل بنصايحه اللي كان دايما بيقولهالك علشان 
الثواب يوصله ١‏ تدعيله » تطلع صدقه عنه › تعمله أي حاجه تنفعه وهو ميت › فهمت ؟ 





نظر لما متعجبا وقال : 
- يلا فين ؟!! 


قالت بإصرار : 
- هتروح الجامعه دلوقتي 

أفلت يديه منها بهدوء وقال بلا مبالاه : 
- مش دلوقتي .. بعدين 

إزداد إصرارها وصرخت به قائله : 


- أنا قولت هتروح دلوقتي يعني هتروح دلوقتي » مش هسمحلك تضيع تعبي وتعب أبوك السنين دي 
كلها . هتيجي علي أخر سنتين وتضيع ؟ لا يا بابا إلسي › يلا قوم فز 


زفر بضيق وقال : 
- يا أمي خلاص سيبيني في حالي دلوقتي طيب › هبقي هروح الإسبوع الجاي إن شاء الله 
أمسكته من ذراعيه وجذبته للخارج بشده وقالت بصرامه : 


- لأ دلوقتي » إخلص 


- لا حول ولا قوة إلا بالله » يا أمي طيب بكره طيب › أنا مش طايق نفسي والله 


- قولت هتقوم دلوقتي يعني هتقوم دلوقتي › إخلص بقولك ! 


نهض من مكانه مستسلما وفتح خزانته وقام بإرتداء ما رأه أمامه وذهب إلي الجامعه › كانت الساعه 
الواحده ظهرا ولم يكن يعرف هل مازالت المحاضرات مستمره أم إنتهت في ذلك اليوم › أخذ يتجول 
في كليته بلا هدف حتي وجد بعض من أصدقائه يأتون إليه من كل حدب وصوب ويأخذونه بالأحضان 
ويقومون بمواساته › أخذ يحدث نفسه بكره : 





- آل وفاكرينك أعز صديق ليه وجايين يواسوك كمان ؟!! والله إنت ما تستاهل تكون صاحب أصلا 
أخذ شادي صديقه يربت علي كتفه بحنان ويقول مطمئنا إياه : 

- طبعا إنت عارف إن الإمتحانات قربت › والإسبوع اللي فات ده أخدنا المقرر والملغي › فأنا بإذن الله 
هقعد معاك في الوقت اللي يعجبك ونعلم سوا علي اللي هييجي في الإمتحانات » وشد حيلك يا بطل 
وخليك قوي كده › ربنا يريح قلبك 

نظر له بإمتنان وقال : 

- ربنا يخليك يا شادي › ماشي بإذن الله بس بعدين بقي علشان دلوقتي مش قادر 

إبتسم بتفهم وقال : 

- اللي يريحك › أنا موجود وفي الخدمه دايما 

صمت للحظات ثم نظر له وقال متسائلا : 

- هو في محاضرات النهارده تاني ؟ 

أومأ برأسه نفيا وقال : 


- لأأخر محاضره لسه خارجين منها حالا » تعالي بكره بقي علي السكشن بتاع ٩‏ الصبح علشان 
بعده هنطلع علي المكتبه نجيب منها شويه مذكرات مهمين كده 


- ماشى يا شادى بإذن الله » بعد إذنك 


تركه إسلام وسار بإتجاه باب الجامعه بسرعه كبيره » خرج من الباب وإتخذ أول وسيلة مواصلات 
وجدها أمامه وعاد إلي المنزل علي الفور › دخل منزله فسألته والدته عما فعل فقص عليها ماحدث 
وذهب لغرفته لينام مرة آخري 


وعلي الجانب الآخر بكلية التربيه خرجت سلمي مع صديقاتيها من أخر محاضرة لهن في ذلك اليوم › 
جلست تتحدث معهما قليلا بخصوص ماحدث هذا الإسبوع ومايجب أن يفعلونه للخروج بأفضل نتيجه 
من إمتحانات آخر العام فتنهدت قائله : 


- وبكده يا حلوه إنتي وهي عرفنا كل المقرر اللي علينا والمفروض بقي نذاكر › السؤال هنا بقي : 

إبتسمت هند بمرح وقالت : 


- زي ما عملنا السنه اللي فاتت بالظبط › هنقعد نقرأ في الحاجات الغريبه دي ونحفظهم صم ونروح 
نكبهم في الإمتحان وخلاص 


أخذت تحرك رأسها يمينا ويسارا بعدم رضا وقالت : 
- بس انا مش مقتنعه بالحكايه دي يا هند » يعني إحنا كده مش بنستفيد حاجه من كل اللي بناخده ده 
نظرت لها هند بلا مبالاه وقالت : 
- هو ده نظام التعليم في بلدنا يا سلمي ومفيش عندنا حل تاني 
رفعت سلمي حاجبها وقالت بتفكير : 
- لأ أكييد في حل ٠‏ وأنا بإذن الله هوصله 
ثم جذبتهما من ذراعيهما وقالت بحماس : 


-يلا نروح بقي يا عيال كده هنتأخر 


قرر إسلام مواصله الدراسه في الجامعه كي يجتاز فترة الإمتحانات بسلام » كان كالآله يذهب ويعود 
بلا روح » يستيقظ من نومه في الصباح الباكر ويذهب إلي الجامعه لحضور المحاضرات ويجلس في 
فترة مابين المحاضرات وحيدا لا يريد التحدث مع أحد ولا يريد أن يراه أحد » يجلس في مكان لم 
يجمعه بمحمد كي لا تزيد جراحه › يعود لمنزلة فيذهب للنوم .. يستيقظ من نومه ويظل جالسا أمام 
كتبه ومذكراته يذاكر بعض الوقت ويتذكر محمد وذكرياته في البعض الآخر وظل هكذا حتي نهاية 
فترة الإمتحانات .. 


أما عن سلمي فهي أيضا قد إنشغلت بمذاكرتها وإمتحاناتها وحفصه أيضا ولم يتحدثا مع بعضهما 
البعض إلا قليلا 


كان يقضي معظم يومه في النوم هروبا من واقعه المؤلم وذكرياته مع محمد التي تلاحقه دائما 
وتجعله یکره ذاته ويكره كل يوم كان يقابل فيه إحسان محمد بإساءة حتي ضاع منه › جلست سلمي 





تحدث حفصه لأول مره بعد إنتهاء الإمتحانات فكتبت بحماس وسعاده : 


- هيبيييح بقي خلصت إمتحانات وفضيتلك يا حجه » خلاص مبقاش في أي حاجه تشغلني عن 


عي م فى مو مو 


مواصلة طريقي 

إبتسمت حفصه وأجابت بنفس الطريقه : 

- هييييح بقي وأنا كمان خلصت إمتحانات وإتشغلتلك 
ضحكت بتعجب وكتبت : 

- يعني إيه ؟ 

إبتسمت حفصه بتلقائيه وكتبت : 


- مش انا قولتلك يا بنتي إن فرحي بعد الإمتحانات ؟ 


تذكرت سلمي حوارها السابق مع حفصه فشهقت بذهول ممزوج بالسعاده وكتبت : 


- هو إتحدد خلاص ؟ طيب إنتي كنت بتقولي حصل مشاكل مع خطيبك › قوليلي وصلتوا لإيه صحيح 
- اه يا ستي إتحدد › بعد ٣‏ أسابيع إن شاء الله 


صمتت قليلا ثم كتبت بحزن : 


- إضطريت أوافق إني أسافر مع إيهاب الإمارات › أنا مكنتش عاوزه أقولك علشان متزعليش وقولت 
أستني لما تخلصي إمتحانات بقي 


شعرت سلمي بسعاده بالغه وكتبت بمنتهي الحماس : 


- الف مليووووون مبرووووووك يا حفصه . فرحت اوووووي والله » وبعدين عادي يا ستي هبقي 
أكلمك وإنتى هناك › ربنا يسعدك 


لم تكن تريد أن تكسر فرحتها في هذا الوقت بالتحديد ولكن لابد أن تخبرها ولا يوجد حل آخر › ترددت 
للحظات ثم كتبت : 


- سلمي .. أنا مش هينفع أتواصل معاكي وأنا هناك 





انتفضت سلمي من مكانها وإتسعت عيناها وكتبت بخوف : 


- ليه يا حفصه ؟ يعني إيه ؟!! يعني أنا كده مش هينفع أكلمك تاني ؟ 


إبتلعت ريقها بإحراج وكتبت : 
- للأسف يا سلمي مش هينفع يكون عندنا نت في الأول كده لظروف ما عند خطيبي › بس أنا برضو 
واثقه فيكي وعارفه إنك هتعرفي تكملي طريقك لوحدك بإذن الله 


كادت أن تسقط دمعه من عين سلمي وكتبت بألم : 


- يا حفصه أنا إتعودت عليكي خلاص › وإنتي كنتي سبب في كل الخطوات اللي أنا أخدتها دي › 
أعمل إيه من غيرك بعد كده بس ؟ 


أغمضت حفصه عينيها وتنفست بعمق وإبتسمت بإطمئنان وكتبت : 


- بصي يا سلمي .. إسمعي الكلمتين اللي هقولهوملك دول وحطيهم حلقه في ودنك وأوعي تنسيهم 


أبدا 


" اللي معاه القرآن والدعاء مش هيكون محتاج لأي إنسان › هما دول سلاحك اللي هتقوي بيهم 
نه كك يل ١‏ 

تنهدت سلمي بحزن وكتبت : 

- مش فاهمه ؟ 


أرسلت لها وجه برئ وكتبت هامسه بحنان : 


- من خلال معرفتي بيكي الفتره اللي فاتت دي لقيتك إنسانه بسم الله ما شاء الله قويه وقادره علي 
نفسك » بس كنتي محتاجه حد يشجعك تكوني أفضل وإنتي بالفعل بدأتي في الطريق ده » مهما حصل 
ومهما كانت العواقب اوعي تقفي او توقفي تقدمك ده علي شخص › يعني انا هروح .. لکن سلمي 
هتفضل موجوده ولازم تكمل طريقها .. 


إبدأي إقرأي في الجروب من جديد وحددي خطواتك بنفسك › لما تحسي إنك تعبتي ومش قادره تكملي 
طريقك إستخدمي سلاحك .. معاكي الدعاء والقرآن 


إفتحي المصحف وانتي بتقولي ل ربنا يارب إبعتلي رسالة › إبدأي دوري كل يوم علي رسالة من 
ربنا ليكي لحد ما توصليلها › إدعي كتير اوووي ربنا يقويكي ويثبتك › اوعي يا سلمي تستسلمي 





للشيطان واوعي حد يضايقك بكلمتين ويخليكي ترجعي عن هدفك .. 
معاكي قرآنك ودعائك يا سلمي فاهماني ؟ معاكي سلاحك يا سلمي اوعي تتخلي عنه . 


تسللت الدموع من عيني سلمي دون أن تشعر بهم › كتبت كلمات الوداع ل حفصه : 
- حاضر يا حفصه هحاول » هتوحشيني 


إبتسمت حفصه برقه وكتبت ٠:‏ 


- يا بنتي أنا معاكي أهو › > لسه فاضل ۳ أسابيع متقلقيش › إدعيلي بس ربنا يصلح حالي وييسرلي 
أموري وبإذن الله أول ما الظروف تتظبط هفتح الفيس وأكلمك بس الله أعلم ده هيكون بعد أد إيه !! 


- بدعيلك دايما والله من غير ما ت تفولي 


- آخر حاجه بقي يا بطل » زي ما كنتي بتبعتيلي كل خطواتك وأنا موجوده › إفضلي إعملي كده 
برضو حتي وأنا مش موجوده .. ممكن ؟ 


- كنت هعمل كده أصلا من غير ما تقولي › لأن حتي لو إنتي مشيتي روحك هتفضل معايا .. ربنا 
يسعدك يا أحلي أخت في الدنيا 


وضعت سلمي يدها علي وجنتيها فوجدت دموعها قد أغرفت وجهها بالفعل » مسحت دموعها متعجبه 
وكتبت بذهول : 


- ربنا يخليكي ليا يارب 


- ربنا يقربك منه أكتر ويجمعنا في الفردوس الأعلي اللهم آمين . معلش بقي هقوم دلوقتي علشان 
بجهز شويه حاجات كده 45 أستودعك الله الذي لا تضيع ودائعه 


- مع السلامه يا حفصه 





يجد طعم للحياه بدون رفيق دربه » لا يعرف ماذا يفعل محمد الآن في قبره » هل هو سعيد أم حزين ؟ 
هل قبره روضة من رياض الجنه أم حفرة من حفر النار ؟ هل طيبة قلبه وحبه لكل الناس سيكون 
سببا في دخوله الجنه ؟ ام أن الجنه أعدت لاناس يخافون الله بحق ويعيشون ويموتون علي طاعته ؟ 


تكاد رأسه تنفجر من كثرة التفكير فيضطر للنوم ليخرج من هذا العالم الملئ بالألم إلي عالم آخر لا 
يشعر فيه بشئ . أما عن والدته فهي لا تتركه أبدا » تدخل عليه بين الحين والآخر وقلبها يعتصر ألما 
عليه ولكن ماذا تفعل ؟ فهو لا يريد أن يفعل شيئا سوي النوم .. قررت أن تحاول معه مره آخري 
وهي تدعو الله أن يستجيب هذه المره » طرقت الباب طرقات خفيفه فلم يفتح كعادته فدخلت عليه 
ووجدته مازال مستيقظا وينظر إلي سقف الغرفه كما يفعل كل يوم » نظرت إليه بحنان وقالت : 
نهض من مكانه وإعتدل في جلسته وقال بإبتسامه خفيفه : 

- اه صاحي 

مسحت علي وجهه بحنان وقالت : 

- عامل إيه يا حبيبي 

أجابها بنفس الإبتسامه : 

- الحمد لله 

رفعت حاجبها بمكر ونظرت في عينيه بعمق وقالت : 


- طيب ومحمد عامل إيه ؟ 


إزدادت ضربات قلبه عندنا سمع إسم محمد ونظر لها بذهول ولم يتحد › أعادت عليه السؤال مره 
آخري وقالت بإصرار : 


- بقولك محمد عامل إيه ؟ 
أجابها بنفس الدهشه : 


- عامل إيه إزاي يعني ؟ 





إبنتسمت قائله بتساؤل : 
- تفتكر هو عامل إيه دلوقتي ؟ 
مط شفتاه للأمام وقال بضيق 
- مش عارف ! 
أمسكت كفيه ووضعتهما بين راحتيها وضغطت عليهما بشده وقالت : 


- هو ممكن يكون محتاجلك دلوقتي يا إسلام .. لو عايز تساعده بجد يبقي حاول تغير من نفسك 
وتكون الإنسان اللي محمد كان عاوزه 


أجابها علي الفور : 

- مناروحت لف .. 

ثم قطع كلامه فجأه وإبتلع ريقه بأريحيه وقال : 

- هذا مش غارف أعمل إية ولا ید منين وكماق من لاقن خد بساک .. أنا فعلا ندمت إني 
مسمعتش كلامه من الأول » وخوفت أووي كنت أموت وأنا علي الحاله دي .. كمان خايف يكون 
دلوقتي بيتعذب ومش لاقي حد يساعده ولا يعمل له حاجه »> كل شويه أتخيل لو كنت أنا اللي موتت 
كنت هعمل إيه ؟!! مجرد التخيل نفسه مرعب 


ربتت علي كتفه وقالت بإبتسامه : 


- يمكن كانت غلطتي إني محاولتش أغرس فيكم الدين من وإنتوا صغيرين › كان كل همي تكونوا 
مبسوطين ومتفوقين وأفتخر بيكم قدام الناس › يمكن أنا غلطت يابني بس مش لازم إنت كمان تكرر 
غلطي . دور علي الصحبه الصالحه اللي تعينك وشوف طريقك وإمشي فيه صح › بلاش تبقي عاية 
كده وخلاص .. أنا لما شوفت خوفك علي صاحبك وإحساسك بالمسئوليه تجاهه قلت لازم أجي أكلمك 
ولازم إنت كمان تعمل أي حاجه تساعده وتساعد نفسك بيها 


نظر لها بسعاده وقال بفخر : 
- أول مره أشوفك بتتكلمي كده يا امي 


تحسست وجهه بحنان وقالت هامسه * 





SIRES‏ خفت خلت إنت كبن تضيع مني ورينا ميكونش راضي علك » لأزع تلحق تقببك 


- طيب أبدأ منين يا أمي ؟ جايز لما أبدأ أحسن من نفسي شويه أحس إني إرتحت تحت وبدأت أحقق وصيه 
محمد 


عادت للخلف ونظرت إليه بتعجب وكأنها تذكرت شيئا ما وقالت بتفكير : 


- صحيح يا إسلام مش إنت كنت بتقول إن محمد عنده واحد صاحبه كده متدين ؟ ماتشوفه يابني 
يمكن ياخد بإيديك 


شرد إسلام قليلا وهو يتذكر توبيخ فاروق له › تذكر أيضا عندما ذهب لمنزل فاروق ولكنه لم يعره أي 
إهتمام .. إنتشلته من شروده وهي تكرر كلامها فقال : 


- لأ مش هينفع يا أمي .. قوليلي حل تاني 
اخذت تفكر لثوان ومن ثم قفزت من مكانها بحماس وقالت : 
- أنا إزاااي مجتش في بالي الفكره دي › يابني الشباب الكويسين هتلاقيهم مواظبين علي الصلاة في 


الجامع » حاول إنت كمان تصلي كل الصلوات في الجامع وبإذن الله أكيييد هتلاقي الصحبه الصالحه 
هناك 


ثم نظرت إليه بعمق وقالت بصرامه : 


- لأمش حاول › ده إنت لازم تعمل كده 


أعجب إسلام بالفكره وقال بحماس : 


- عندك حق .. أكييد هلاقي حد زي فاروق هناك 


غادرت والدته الغرفه وقد اطمئن قلبه قليلا بعد حواره معها وأخذ يفكر في خطوته القادمه ولكنه 
سرعان ما أحس بالملل فذهب لإحضار الحاسب الخاص به ووضعه علي الفراش › فتح حسابه علي 
موقع الفيس بوك ونظر نظرة سريعة علي قائمه أصدقاءه فوجد ساره متصلة الآن .. 


وجد نفسه سريعا يغلق الحاسب مره آخري › لا يعرف لماذا ؟ هل أصبح لا يحبها ؟ أم إنه لا يرغب 





في مزيد من الذنوب ؟ والأرجح هو الحل الثاني .. أخذ يفكر قليلا هل سيفتحه مره آخري أم لا ولكن 
قطع تفكيره صوت طرقات الباب › ظل ينادي علي والدته وعلي هند عدة مرات لكي تفتح إحداهما 
الباب ولكنهما لم يسمعانه فقرر أن يذهب ليفتح هو .. فتح بإبتسامته المعتاده ولكن سرعان ما تحولت 
هذه الإبتسامه إلي حاله من الذهول وقال بصوت مختنق : 


4 اا 


رأي محمد أمامه ينظر له بإبتسامته المعتاده ووجهه المشرق › إقترب منه ليرتمي في أحضانه 
ويعتذر له عن كل ماحدث › يطلب منه السماح ويعده بأن يكون الشخص الذي تمناه طيله حياته . 


إقترب منه أكثر ليلمسه ولكنه لم يجده !! نعم إنه كان يتخيل ٠‏ كثرة التفكير في محمد جعلته يتخيل 
وجوده معه الآن › جعلته يسمع نفس نقرة الباب التي كان يفعلها محمد › جعلته يراه بنفس وجهه 
المشرق الباسم » جعلته يشعر بروحه الطيبه ٠‏ جعلته يتألم .. 

نعم يتألم .. فكيف لإنسان أن يكون له صديق مثل هذا ويذهب منه هكذا دون سابق إنذار » هل من 
الممكن أن يجد صديقا آخر يحبه كحب محمد له ؟ صديق يحبه أكثر من نفسه ؟ في الغالب لاء 
فشخص مثل محمد لا يتكرر كثيرا .. 


أغلق الباب خلفه وذهب لغرفتة كالعاده » ولكن هذه المره لن يجلس ويتذكر ذكرياته مع صديق عمره 
ويتألم ويشعر بالمراره › لا .. بل سيعمل .. 


باقي الأجازات .. لا .. بل سيخرج منها إسلاما جديدا.. 


نظر إلي وجهه في المرآه وقال بصرامه : 


- حاضر يا محمد › هکون زي ما إنت عايز بإذن الله 


أخذت سلمي تفكر كثيرا في كلمات حفصه › لا تعرف كيف ستعيش بدونها بعد أن إعتادت عليها 
ولكنها كانت تتذكر دائما كلماتها الآخيره : 


"معاكي قرآنك ودعائك يا سلمي فاهماني ؟ معاكي سلاحك يا سلمي اوعي تتخلي عنه " 
وأخدت تردد : 


- معايا سلاحي صح . اللي معاه ربنا مش هيحتاج مساعده من حد 





ثم نظرت لنفسها في المرآه وقالت بقوه : 


بتعمليه ده يرضي ربنا » انتي اللي هتتحاسبي لوحدك يا سلمي ومحدش هينفعك › فوقي كده وواصلي 
طريقك بنفسك , انتي قويه وهتعمليها بإذن الله 


ثم نظرت إلي الارض وقالت هامسه : 

- بس كل شويه يتريقوا والموضوع كده بقي متعب أوي 
رفعت رأسها مره آخري وقالت بحماس : 

- مايهمني ش . أنا اللي صح وهما اللي غلط › يبقي المفروض مين يتكسف من مين بقي ؟!! 
نظرت للسماء وقالت برجاء : 
- يارب قدرني علي مواجهتهم » يارب ثبتني علي طاعتك › يارب قربني منك أكتر وإرضي 
عني وإجعلني من اهل الجنه وأحشرني مع الانبياء والصحابه يارب 
ثم نظرت للمرآه مره أخري وحدثت نفسها مبتسمه : 

- كده بقي يا ست سلمي عملنا الآتي : 

- بطلنا مسلسلات وأفلام 

- بدلنا الأغاني وخليناها أناشيد 

- بطلنا نكلم أولاد إلا للضروره 

- واظبنا علي الصلاة في البيت وبرا البيت 

- بطلنا البنطلونات اليع دي ! 


- بطلنا ننشر صور بنات ع النت 


امممم أعتقد بقي الخطوه الجايه المفروض أطول الطرحه شويتين تلاته خمسه كده › وكمان أبطل 
أسلم علي رجاله › هييييح بقي » يارب قدرني ومحدش يكسفني وخصوصا في حكاية السلام دي 


وفي وسط ما كانت سلمي غارقه في أحلامها وطموحاتها » إذ تدخل عليها ولاء متسائله : 


- سلمي هو أنا ممكن أسألك سؤال ؟ 





نظرت لها سلمي بإبتسامتها المعتاده وقالت : 


تنحنحت ولاء بحرج وقالت : 
- مش هتزعلي يعني ؟! 


زفرت سلمي بقوه وقالت : 

- يا بنتي إخلصي » منا عارفه انك هتقولي حاجه رخمه كالعاده 
ضحكت ولاء بإستفزاز وقالت : 

- هو إنتي لسعتي ؟!! 


- إشمعنى ؟ 
إسمعدي 
+ آنا متايه الحوار العجيب اللي الى صلنية مع المراية:ذه حا الان ساد ما غركتي حلص 


دي وإنتي لاسعه شويتين كده › ما د تقوليلي إيه الموضوع يمكن أقدر أقدم أي مساعده 
شعرت سلمي بالحرج وضربت أختها علي كتفها قائله بضيق : 


- يابويا علي الرخامه بتاعتك » مش تقولي من بدري إنك سامعه يا بنتي !! عددي يعني إيه 
المشكله لما الواحد يكلم نفسه شويه ويرتب أفكاره ؟ حرام ولا إيه ؟ 


- لا مش حرام ولا حاجه › براحتك 
عقدت ذراعيها أمام صدرها ورفعت حاجبها قائله : 


- طيب لما هو براحتي يبقي لما تلاقيني بكلم نفسي شويه سيبيتي لوحدي علشان أرتب دماغي 
وافكاري > مش كل شويه تنطيلي كده وتقعدي تسأليني علي اللي بفكر فيه 


زفرت ولاء بضيق وقالت بعصبيه : 


- وهي دي مش أوضتي أنا كمان ولا إيه ؟!! 





أومأت برأسها إيجابا وإبتسمت موضحه : 


-عارفه إنها إوضتك إنتي كمان ؛ بس لازم يا ولاء تحترمي حريتي » لازم تكوني عارفه إني ليا 


وفعت ولاء حاجبها وقالت بعدم فهم : 

- يعني إيه ؟ مش فاهمه حاجه !! 

ربتت علي كتفها بحنان وقالت : 

- بصي يا ولاء ١‏ كل إنسان فينا بيكون سعات محتاج يقعد مع نفسه من غير دوشه › محتاج يفكر 
كتير في حياته ويرتبها صح . محتاج من وقت للتاني يظبط دماغه ويظبط أولوياته » علشان كده ما 
ينفعش كل ما تشوفيني سرحانه مثلا أو بفكر الاقيكي جايه تعترضي وتتريقي علي تفكيري ده .. 


ثم اردفت قائله : 


- أنا من حقي أعمل أي حاجه في الدنيا طالما مش بغضب ربنا » ومحدش من حقه يمنعني أو 
يتريق علي تصرفاتي دي › فاهماني ؟ 


عقدت ولاء ذراعيها أمام صدرها ورفعت حاجبها للأعلي وقالت بضيق : 


- أومال إشمعني بقي كل شويه تقوليلي ما تعمليش كذا علشان حرام » عيب » ميصحش ؟!! مش 
إنتي بتقولي كل واحد حر في تصرفاته 


ضحكت رغما عنها وقالت : 

- هتفضلي طفله وعنديه كده لحد إمتي يا ولاء ؟ كملي الكلام للآخر يا بنتي › كل واحد حر في 
تصرفاته طالما مش بيغضب ربنا › لكن لما أشوفك بتعملي حاجه حرام ما ينفعش أسكت عليها .. تمام 
يا باشا ؟ 

أومأت برأسها إيجابا وتركتها وغادرت كعادتها .. 


بدأ إسلام في تنفيذ الخطه . يذهب إلي المسجد محاولا البحث عن الصحبه الصالحه ويعود مره آخري 
بلا فائده » مر حوالي شهر وهو علي هذه الحاله » > لم يشعر بالراحه التي كان يتوقعها !! 





هل الخطأ منه أم من الظروف > ظل يدور في غرفته لبعض الوقت محاولا التفكير ثم نهض فجأة 
وذهب لغرفة هند وطرق الباب بمرح وقال : 


- بت يا هند إفتحي الباب 

إتسعت عيناه هند من الدهشه وهرولت بإتجاه باب غرفتها وقامت بفتحه علي الفور وقالت بسعاده : 
- أخيييرا يا إسلام بدأت ترجع لطبيعتك › من زمان اووي مشوفتكش بتقولي كده 

أخذ ينظر لها بضع لحظات ثم جذبها من يدها وأجلسها بجواره علي الفراش وقال بإبتسامه خفيفه : 


- بحاول والله يا هند بس مش قادر › حاسس إن حياتي ملهاش معني › حتي التجربه اللي بدأت فيها 
باين عليها فشلت ! قولت أجي أتكلم معاكي شويه يمكن أرتاح 
تنهدت بأريحيه وقالت بحنان : 

عيبا يا إسلام أخبييرا »مثا ياما حاولت مغاك الك تقضفطلي: بسن إنت متش يتوافق + هاه قولي 
يا سيدي إيه الخطه اللي كنت ب بتقول عليها دي ؟ وليه فشلت ؟ 
الف لها يكال جسيده و قال :بجديه : 

- كنت يا ستي قررت كده خير اللهم أجعله خير يعني إني أبطل استهتار شويه وأعيش حياتي صح 


علشان أحقق قق حلم محمد اللي كان طول عمره بيحلم بيه وأنا مكنتش بوافقه ساعتها > يمكن عرفت 
غلطي بس متأخر شويه ! علشان كده بقي قولت أكيد هلاقي الصحبه الصالحه في المسجد وكنت فاكر 


الموضوع سهل كده › وبقالي حوالي شهر أهو مواظب علي الصلاة في الجامع بس للأسف ملقيتش 
الصحبه الصالحه برضو .. عارفه ليه ؟ 

نظرت له متلهفه وقالت : 

- ليه ؟!! 


نظر لها والحزن يملأ وجهه وقال بصوت منخفض : 


- لأن تقريبا كل اللي كنت بشوفهم هناك رجاله كبار وبصراحه كنت بتكسف أروح أتكلم معاهم › كنت 
متوقع إني إلاقي شباب في سني كتير هناك بس للأسف شوفت غير كده خالص » معقوله يعني 
الشارع كله مفيهوش شاب مواظب علي الصلاة في الجامع ؟!! 





- طيب ما إنت زيهم يا إسلام » مستغرب ليه بقي ؟!! 
شعر بالحرج من كلماتها وقال هامسا : 

- عندك حق »› بس خلاص أنا واظبت علي الصلاة في الجامع أهو وبرضو مش حاسس بحاجه › 

يعني مش حاسس بطعم الصلاة ومش حاسس إني بدأت أقرب من ربنا شويه ولا أي حاجه › > عامل 
زي الآله بروح وباجي وخلاص › مش عارف ليه ؟!! 

بتت علي كفه بخفه ونظرت له للحظات ثم إبتسمت قائله : 

- بص يا إسلام » لو إنت قررت تتغير علشان عاوز تبقي زي ما محمد بيتمني وخلاص يبقي عمرك 
ما هتحس بحلاوة القرب من ربنا ‏ أما بقي لو عاوز تتغير علشان ترضي ربنا بجد وعلشان نفسك 
وروحك تكون متعلقه بالله وكده » ساعتها بس هتحس بحلاوه الإيمان .. يعني إنت بتتغير علشان 

نفسك أولا وأخيرا .. فاهمني ؟ 

اشنم لها يسكاده وقال مازيحا:: 


- إيه الكلام الكبير ده ياعم › والله الواحد عمال يكتشف حاجات غريبه في البيت ده » زي ما أكون 
مكنتش عايش معاكم قبل كده ! 


ثم أردف قائلا : 
-تفتكري يا هند هو ده الحل فعلا ؟ 

نظرت له بثقه وأومأت برأسها إيجابا فنظر لها بفرحه كالأطفال وقال : 
- طيب هتساعديني ؟ 

جلست تفكر للحظات ثم قالت بتردد : 
- بص انا هشجعك » لكن ما أوعدكش اني هعمل زيك 

نظر لها بلوم وقال بحزن : 


- ليه ؟ 


- معلش يا إسلام خليني علي راحتي » أنا هحاول بإذن الله أعمل كل اللي أقدر عليه معاك علشان 





ترتاح وترجع زي زمان › لکن أنا حابه نفسي كده 


- ماشي يا هنود براحتك › وبإذن الله هرجع أفضل من الاول 


ظهرت نتيجة إمتحانات نهاية العام » كانت الفرحه تعم بعض المنازل بينما الحزن والبكاء يعم البقيه 
ولكن بفضل الله إستطاع أبطالنا الفرار بنفسهم من عام دراسي إلي عام دراسي آخر 


حصلت سلمي وهند علي تقدير : جيد 
بينما حصلت فاطمه علي ت تقدير : مقبول 


كن من ا حصول إسادم محمد على ن يجيه بهذا کل عام , > ولكن في هذا العام حصل إسلام 
علي د تقدير جيد فقط بينما حصل فاروق علي ت تقدير جيد جدا أيضا أما عن ولاء فهي تستعد الآن 
لإستقبال سنه " الرعب " في وجهة نظر الطلاب والتي يطلق عليها ثانوية عامه 


صعد إسلام للفرقه الرابعه بكلية الهندسه » بينما صعدت كل من سلمي وفاطمه وهند للفرقه الثالثه . 


بدأ إسلام يعيد ترتيب أفكاره ويفكر في كل ما قالته هند › نعم إنها محقه › فهو يجب أن يتغير لنفسه 
وليس لأحد آخر › أخذ قراره بأن يذهب للصلاة ب قلبه » يحاول إستشعار أنه يريد أن ل 
لكي يقابل ربه » لكي يجلس في هذا المكان المريح للنفس خمس مرات في اليوم الواحد > لكي يقتر فد 
عن اا کار ويعرف عن کے أكثر , کن عنما دحم ا هناك درسا بعد الصلاة شر س کا 
يشعر بإنشراح قلبه وشعر أخيرا بلذة سماع كلام الله ومعرفة دينه . 


أصبح كالمدمن للصلاة في المسجد › لم يعد يترك صلاة واحده حتي صلاة الفجر التي كان يتركها 
دائما أصبح الآن يصليها بالمسجد دوما › لم يكن يعرف ماهي الخطوه القادمه ولكن كل ما حرص 
عليه هو المواظبه علي الصلاة في المسجد وفقط. 


وفي يوم من الأيام جلس بعد صلاة المغرب لسماع درس المغرب › كان عن فضل القرآن الكريم وفي 
وسط الكلام قال الإمام هذه الآيه التي فسرت لإسلام كل شئ : 


"( وَمَنْ أَغرَض عن ذِكْري فإِنَّ لَهُ مَعيشة ضَنْكاً) " 


هتف لنفسه قائلا » 


- االاه علشان كده بقي » مش لاقي حياتي ولا لاقي نفسي لاني بعيد عن ذكر الله » فين القرآن اللي 
المفروض أكون حافظه أو علي الأقل فاهمه وبعمل بيه ٠‏ فين لساني اللي دايما بيردد الأذكار 





والإستغفار والصلاة علي النبي › إزاي زعلان إني مش حاسس بحاجه وهو التقصير مني أنا أصلا . 


تنهد تنهيده قويه ونظر للفراغ نظره حاده وقال بثقه : 
- بس الوضع ده مش هيستمر كتير ء انا لازم ألاقي نفسي 


عاد إلي منزله مهرولا ودخل غرفته › فتح مصحفه الذي لم يُفتح منذ زمن › بدأ يقرأ فيه ولكن هذه 
المره يقرأ بقلبه بدلا من لسانه .. 


كان يقرأ ببطء شديد › لم يهتم بعدد الصفحات ولكن إهتمامه كان بعدد الآيات التي تقشعر لها بدنه › 
ظل يقرأ بهدوء ويحاول فهم وإستشعار معني كل آيه > لم يترك آيه واحده إلا عندما ينظر لتفسيرها 
ويفهمها جيدا . 


إنتهي من القراءة فوجد نفسه قد قرأ ثلاث صفحات فقط ولكنه كان سعيدا للغايه لإستشعاره بكلمات 


القرآن تمس قلبه › إستلقي علي الفراش وأخذ المصحف ووضعه فوق صدره وضمه بقوه وأغمض 
عينيه وذهب في النوم . 


كان يوم الجمعه يوم التجمع العائلي في منزل سلمي وذلك لأن والدها أكبر إخوته › وجدته سلمي 
اليوم المناسب لتنفيذ خطتها .. 


كان من المعتاد أن يجلس والد سلمي وإخوته في صالة المنزل بينما يجلس الأولاد مع بعضهما 
البعض في الغرفه المفتوحه علي الصاله .. 


في السابق كانت سلمي تمزح وتمرح معهم بشده لأنهم بمثابه إخوه وإخوات لها › ولكنها حاولت بقدر 
الإمكان التقليل من هذا المرح المفرط لعلمها بأنهم أجانب عنها وحكمهم كحكم أي راجل آخر 


إنتظرت سلمي في غرفتها حتي دخلوا جميعا وجلسوا بإعتبار أنها مازالت ترتدي ملابسها » خرجت 
وألقت التحيه علي والدها وإخوته ومن ثم ذهبت ووقفت علي حافة باب الغرفه التي يجلس فيها 
الأولاد قائله بابتسامتها المعتاده : 

- ازيكم يا جماعه عاملين إيه ؟ 


ردد الجميع التحيه بينما إختارت هي أقرب كرسي للباب وجلست عليه » نظرت لها إبنه عمها بتعجب 
و هتفت قائله : 


- إيه يا بنتي مش تسلمي ؟ 





أحست سلمي بالإحراج ولكنها سرعان ما وجدت حلا للموقف فقالت بمرح : 

- يعني أسلم دلوقتي ولا أروح أجيب العصير ؟ العصير أهم طبعا 

ثم قفزت من مكانها وذهبت مسرعه إلي المطبخ › تنفست الصعداء فقد تم تنفيذ الخطه بنجاح ولم 
تصافح أي شاب باليد كما كانت تفعل في السابق › أحضرت أكواب العصير وقامت بتقديمها وجلست 
وقد شعرت بالراحه الشديده » ولكن هذه الراحه لم تدم طويلا » فقد رن جرس الباب ونادي عليها 
والدها لتفتح الباب » نهضت وهي تلقي نظره سريعه علي الحضور فتذكرت أن ياسر إبن عمها لم 
يأتي بعد فأحست بالإختناق وقالت لنفسها بتوتر : 

- يادي النيله > طب وأنا أعمل إيه دلوقتي بقي ؟!! 


أخذت تمشي كالنمله لتحاول التفكير بقدر المستطاع في كيفيه الخروج من هذا الموقف , فتحت الباب 
وبالفعل كان ياسر الطارق › مد يده ليصافحها قائلا بإبتسامه خفيفه : 


- إزيك يا سلمي 

أحست بالتوتر الشديد ولم تكن تعرف ماذا تفعل فخرجت منها الجمله بكل براءة : 
- إيدي مش بتسلم ! 

قطب حاجبيه وفتح فمه ونظر لها متعجبا وقال : 

-إيه؟ 


تنحنحت قائله بإحراج : 


- إيدي مش بتسلم علي رجالة » إحم قصدي يعني بطلت أسلم علي رجاله 


وقبل أن يستطيع الرد عليها كانت قد إختفت من أمامه › عبر الممر ودخل إلي الصالة وهو يضحك 
فسألة الجميع عن السبب فأجاب قائلا : 


- سلمي مرضيتش تسلم عليا وبتقولي إيدي مش بتسلم علي رجالة !! 


أطلق الجميع ضحكات عاليه إخترقت اذن سلمي وهي في غرفتها » تحسست وجهها وإذا به ساخن 
جدا وتتساقط منه حبات العرق › جلست علي طرف الفراش وهي تقول بتوتر : 





- طب وانا اخرج إزاي دلوقتي بقي ؟!! 

ثم نظرت للمرآه وقالت بحسم : 

- خلاص مش طالعه » مش مهم النهارده بقي 

وقبل أن تكمل قرارها نادي عليها والدها مره آخري قائلا بصوت مرتفع : 
- ياسلمي . تعالي هاتي عصير لإبن عمك 

كادت أن تصرخ من كثرة الإحراج فقالت لنفسها بضيق : 

- يعني لازم انا يا بابا » ما تخلي ولاء تجيب طيب 

ثم تنهدت قائله : 

- أمري لله هطلع لما نشوف أخرتها . 


خرجت من غرفتها متوجهه إلي المطبخ › أحضرت كوب العصير وذهبت به إلي إبن عمها وقدمته 
إليه وهي تنظر للارض بحرج وقبل أن تغادر المكان لتعود إلي الكرسي الخاص بها قال ياسر بطيبه : 


- بس إنتي جدعه علي فكره 

تعجبت سلمي ولكنها نظرت له بإبتسامه ولم تتحدث فأردف قائلا : 
- إعملي اللي إنتي مقتنعه بيه بس واوعي يهمك أي حد 

ثم نظر للجميع وقال ضاحكا : 

- عارفين اللي هيفكر يسلم عليها تاني هقطعله إيده 


كادت أن يغشي عليها من الإحراج ولكنها كانت في غاية السعاده › فياسر قد ساعدها كثيرا في قرارها 
وسهل عليها الأمر بشده » هذا الموقف جعلها تتحمس أكثر لتفعل المزيد فخرجت لوالدها واخوته 
ووقفت أمامهم قائله بسعاده : 


- ممكن تيجوا تقعدوا معانا بقي ؟ يعني مش معقول كده كل مره نقعد لوحدنا ومنشبعش منكم 





ثم نظرت لعمها قائله بحنان : 
- ولا إيه يا عمو ؟ 

تبسم عمها قائلا : 

- عندك حق والله يا بنتي » بس تعالوا انتوا بقي علشان هنا المكان اوسع 

كادت أن تقفز من مكانها لولا خوفها من أن يراها احد . فقد نجحت هذه الخطه أيضا › دخلت 


وأخبرت الأولاد ورحبوا جميعا بالفكره وخرجوا للجلوس مع الكبار لكي تجتمع العائله كلها في مكان 
واحد ۷ 


في المساء جلس إسلام أمام كتاب سيرة الرسول للشيخ محمود المصري الذي أحضرة عقب صلاة 
الجمعه مباشرة › نظر إليه بسعاده فأخيرا سوف يعرف أكثر عن نبيه › فتح الصفحه الاولي وبدأ يقرأ 
فيها حتي وصل للصفحه العاشره › تركه وذهب إلي المطبخ ليحضر زجاجة المياه ويعود مره آخري 
ليكمل القراءة ولكن أثناء عودته سمع طرقات الباب › لم يهتم في البدايه وأحس أنه يتخيل كالمره 
السابقه ولكنه سمعها مره آخري مما جعله يذهب ليفتح الباب . 


فتح الباب بإبتسامته المعتاده ولكن عيناه إتسعت بشده عندنا رأي الطارق !! 


فقط رأي فاروق واقفا يبتسم له بحنان ويمد ذراعيه له » تعجب من المنظر فلم يتحرك ولكنه سرعان 
ما شعر بفاروق وهو يجذبه نحوه ويأخذه في حضنه ويقول بإحراج : 


- أنا أسف. والله ما كان قصدي .. بس شكل محمد وهو بيموت قدام عيني كان صعب اووي 


ثم ضمه بقوه أكبر وقال : 

- عارف إني مكانش المفروض أعمل كده .. وبجد قلبي وجعني أووي لما لقيتك جيلي البيت وأنا 
مشيتك زعلان كده بس مكنتش قادر أسامحك > ودلوقتي أنا جيت أعتذر اهو وأصلح غلطي فهل هتقبل 
إعتذاري ؟ 
شعر إسلام بالسعاده تغمر قلبه فنظر لفاروق قائلا بمرح : 


- طيب إبعد كده يا عم » حد يشوفنا ويفهمنا غلط 





إرتفعت ضحكة فاروق وقال بسعاده : 

- يعني سامحتني صح ؟ 

ربت إسلام علي كتفه قائلا بإبتسامه : 

- سامحتك طبعا › أنا تقريبا مكنتش عايش الفترة اللي فاتت دي ومكنش عندي فرصه أصلا إني 
أزعل منك لأن قلبي كان واجعني علي محمد . بس من كام يوم كده بدأت أقرب من ربنا والحمد لله 


قلبي بدأ يرتاح > وأديك دلوقتي جيت أهو وفرحتني زياده 


ظهرت ملامح السعاده والبهجه علي وجه فاروق وهم أن يضم إسلام مره آخري ولكنه سرعان ما 
وجد إسلام يبتعد ويقول مازحا : 


- خلاص ياعم إنت مصدقت , قولنا عيب الله 
أحس فاروق براحة الضمير أخيرا وأن الهدف من الزياره قد إنتهي بنجاح فقال لإسلام بإبتسامه : 


- طيب يا إسلام انا همشي دلوقتي بقي › هنتقابل تاني كتير بإذن الله ومعلش لو جيت في وقت 
متأخر ولا حاجه بس مكانش ينفع أنام النهارده غير لما أصالحك 


تبسم إسلام وصافحه وودعه ومن ثم دخل إلي غرفته وأغلق الباب خلفه وهو يتنهد بإريحيه ويقول : 
- اللهم لك الحمد » يارب ريح قلبي كمان وكمان 


ثم أمسك كتاب سيرة الرسول مره آخري وشرع في القراءة 


في اليوم التالي إتصل إسلام بفاروق وطلب منه لقاءه ليحدثه في أمر هام » وبالفعل تقابلا وصافح كلا 
منهما الآخر وبدأ إسلام في الموضوع مباشره وقال : 


- بص يا سيدي كان في واحد أعرفه عنده مشكله كده وكنت عايز أخد رأيك فيها علشان هو محتار 
- تحت أمرك 


حاول إسلام التحكم في تعبيرات وجهه كي لا يفهم فاروق وقال مبتسما : 





- هو عرف بنت من علي النت وإتكلم معاها فتره كده والموضوع إتطور لحب وبعدين شوية 
تجاوزات كده في الكلام » يعني مش كتير اوي بس هو برضو مش مرتاح › هو طبعا ناوي يتجوزها 
بس لما يتخرج ويشتغل › هو كده عادي ولا إيه ؟ 


- إنت متأكد إنه بيحبها يعني زي ما بتقول ؟ يعني لو بعد عنها فتره كبيره مش هيقدر ؟ ولا هيكون 
مرتاح اكتر ؟ 


تردد إسلام قليلا ثم قال : 


- بص هو حصل معاه ظروف كده ومبقاش يكلمها كتير وكان عايش عادي يعني › بس هو برضو 
حاسس إنه بيحبها 


تيقن فاروق ان إسلام هو صاحب المشكله ولكنه لم يرد ان يحرجه فأكمل قائلا : 


- بص يا سيدي مبدأيا كده لا يجوز إنه يتكلم معاها لأن ربنا أكيد مش هيكون راضي عن كلامهم ده 
لانهم أجانب عن بعض › كمان اعتقد إن هو مش بيحبها ولا حاجه زي ما إنت بتقول 


أجاب إسلام بسرعه رهيبه : 


- لا والله هو مش بيلعب بيها › هو بيحبها فعلا 


حاول فاروق كتم ضحكاته بداخله وأخيرا إستطاع بعد عناء وأكمل بهدوء : 


- بص يا إسلام » هو ممكن الإحساس اللي حاسس بيه ده مجرد فرحه بالإهتمام أو الكلمتين الحلوين 
اللي بيتقالوا أو الحاله الرومانسيه اللي بيعيشها او كده » لكن حب بجد معتقدش , لأن اللي بيحب 
حد بجد بيحافظ عليه من نفسه أصلا 

ثم تنهد بسعاده وقال : 

- يعني عندك أنا مثلا ب .. 

قاطعه إسلام بسرعه وقال بذهول : 


-إنت إيه ؟ معقوله تكون بتحب والكلام ده ؟!! 


قفزت السعاده علي وجه فاروق عندما تذكرها وحاول إخفاؤها ولكنه لم يستطع فقال بسعاده : 





- بص هو أنا مش عارف اللي أنا حاسس بيه ده حب ولا لأ » لكن كل اللي أقدر أقولهولك إني مش 
متخيل مراتي تكون واحده غيرها ومستني بفارغ الصبر اليوم اللي أتخرج فيه وأشتغل علشان أروح 
اتقدملها 

ظل إسلام ينظر لفاروق وهو يتحدث بخجل هكذا حتي إنتهي فقال بمرح : 


- زيدي يا زيدي › إيه ياعم مانت طلعت رومانسي أهو › أمال عمال تقولي حرام ولايجوز ليه ؟!! 
أطلق فاروق ضحكة عالية وقال : 

- ياعم طيب إستني بس لما أكمل كلامي » بص يا سيدي » انا اه بتمناها بقالي كتير اوووي تكون 
من نصيبي بس والله عمري ما حسستها بحاجه ولا حاولت ألفت انتباهها بأي شكل من الأشكال › 
كمان لو شوفتها بالصدفه دايما بغض بصري عنها علشان أحافظ عليها من نفسي .. يعني بحاول 
دايما أتقي الله فيها ومعملش أي ذنب يخلي ربنا يغضب عليا .. 

أقولك الصراحه ؟ هو أصلا المفروض الواحد ميعلقش قلبه بحد ويدعي بس ربنا دايما يرزقه بالزوجه 
الصالحه وألا يعلق قلبه بأحد سوي الله » وأنا فعلا حاولت كتير بس معرفتش › فقولت بقي خلاص 
أخد خطوه إيجابيه وأحاول أجتهد في دراستي علشان أجيب تقدير وأشتغل بسرعه وبعدها أروح 


كان إسلام ينظر لفاروق وهو يتحدث وكأنه يراه لأول مره › كانت السعاده تقفز من وجهه وتحيط بكل 
ماحوله فلم يستطع الصبر أكثر من ذلك فسأل بشغف : 


- طيب وهي عارفه ؟ 
إنتفض فاروق من مكانه ونظر له بخوف وقال : 


- لأ طبعا يابني متعرفش , منا قولتلك بحافظ عليها من نفسي وبتقي ربنا فيها حتي من قبل ما تكون 
من نصيبي › يعني مستحيل أصلا أحاول ألفت إنتباهها ليا 


نظر له إسلام متعجبا وقال : 


- طيب ماهي لازم تعرف علشان تستناك ؟ أو علي الأقل علشان تعرف هي بتبادلك نفس الشعور ده 
ولا لا .. صح ولا إيه ؟ 


قال فاروق بثقه : 


- لأ غلط طبعا ء لأن قلوبنا بين إيدين ربنا يقلبها كيف يشاء › يعني أنا دلوقتي هتقي ربنا فيها 





وأعمل كل اللي أقدر عليه علشان أوصلها بالحلال وساعتها أنا متأكد إن ربنا مش هيخذلني 


نظر له إسلام بإعجاب وقال متلهفا : 
- إنت بتقول إنك سعات بتشوفها بس بتغض بصرك › يعني علي كده ممكن أكون أنا كمان أعرفها 
؟ 
أومأ برأسه إيجابا وقال : 
- إنت فعلا تعرفها » بس من بعيد شويه 
قال بلهفه أكبر : 
- طب هي مين بقي هاه هاه هاه ؟ 
ضربه علي كتفه بخفه وقال بمرح : 


- وإنت مالك ياعم » أما حشري صحيح › وبعدين هو إنت سيبت موضوع صاحبك ومسكت فيا أنا ؟!! 


- اه صحيح والله نسيت . طيب يعني أقول لصاحب المشكله ده يعمل إيه ؟ 


نظر له بجديه وقال : 
- بص يا سيدي هو هياخد قرار إنه مش هيكلمها تاني أبدا علشان رضا ربنا » ويفتكر دايما إن 
" من ترك شيئا لله عوضه الله خيرا منه " يعني هو يتركها لله ولو فعلا ليه نصيب فيها هيقدر 


يوصلها في الحلال بإذن الله > ولو مش هي دي مراته اللي مكتوباله يبقي وفر علي نفسه الذنوب اللي 
كان هياخدها بدون سبب 


نظر له إسلام بحيره وقال : 

- طيب ماهي كده هتقول عليه كداب وبيضحك عليها !! 

ربت علي كتفه وقال بإبتسامه : 

- صحيح ممكن ده يحصل › بس هو لازم يحط في دماغه إن رضا ربنا أهم من أي حاجه › وكمان 


والله بعد ما يبطل يكلمها هيحس براحه كبيره ويمكن ساعتها كمان يعرف إنه ولا كان بيحبها ولا 
حاجه » هو بس كان عاجبه الجو والإهتمام وخلاص › عموما قوله يجرب ويدعي ربنا يقويه ويقدره 





علي إجتياز الموضوع ده بسلام 
تنهد إسلام بحيره وقال : 


- ماشي هقوله 


عاد إسلام إلي المنزل وهو يفكر في كلمات فاروق › أعجب كثيرا بعفه فاروق وفكرة حفاظه علي 
هذه الفتاة حتي من نفسه › لقد علم الطريق الذي يجب أن يسير فيه وبدأ بالتنفيذ » ترك الموضوع لله 
وبدأ هو في إعداد نفسه لكي يكون رجلا بحق ويستحقها › لم يرد أن يغضب الله لأن رضا الله عنده 
أهم من أي شئ آخر ولأنه يعلم أيضا أن قلبها بيد الله ومحال أن يحصل علي قلبها بعدما أغضب الله. 


لقد خاف عليها حتي من " نظره " أو " كلمة " وكان علي يقين بإن الله لن يخذله أبدا . 

أخذ إسلام يقارن حاله بحال فاروق ٠‏ وجد انه أخطأ تماما عندنا قبل بالتحدث مع فتاة أجنبية عنه 
بحجة الحب أو الزواج › فأي حب أو زواج هذا الذي يأتي من الانترنت ؟!! وهل يظهر الإنسان علي 
حقيقته علي الانترنت حتي يستطيع كل منهما معرفة الآخر بدقه ؟!! 

أخذ قرارة بإن يحاول حل هذه المشكله في أقرب وقت ممكن › ولكن لماذا في أقرب وقت ؟!! سوف 
يبدأ من الآن › إنتظر الوقت الذي يعرف أنها معتاده علي الجلوس فيه وفتح حاسبه وقام بالدخول 
علي موقع الفيس بوك › تنهد بعمق عندما وجدها موجوده بالفعل » جلس يفكر بضع دقائق ومن ثم 
حسم أمره وقرر خوض المعركه . أرسل لها قائلا : 

- إزيك يا ساره ؟ 

أجابته بفرحه : 

- إسلام ازيك ؟ انا الحمد لله تمام جدا › أخيرا بقي فكرت تكلمني 

إبتلع ريقه وتردد كثيرا » هل يُكمل ام لا ولكن حسم أمره وكتب بجديه : 

- الحمد لله 


ثم سكت قليلا وكتب : 


- سارة كنت عايز أقولك علي موضوع مهم › هل هتسمعيني ؟ ومش عايزك تفهميني غلط أرجوكي 





شعرت بالتوتر والقلق فأجابت مسرعه : 
- قول 


حاول تجميع أفكاره وترتيب كلماته في رأسه قبل إلقائها عليها › تنهد بعمق وكتب : 
- بصي إحنا مش هينفع نكمل مع بعض .. 


إتسعت عيناها بشده وكتبت بغضب : 

- لا والله !!! هاه وإيه كمان ؟!!! 

أبتلع ريقه وتحسس حرارة وجهه الساخن و كتب بتوتر : 

- إستني هفهمك › أنا عرفت إن كلامنا مع بعض لا يجوز وإن إحنا ماينفعش نفضل نتكلم أكتر من 
كده إلا لما يكون بيننا إرتباط شرعي ٠‏ فأنا قولت أقولك نبطل نتكلم مع بعض خالص دلوقتي لحد ما 


أتخرج بإذن الله وأجي اتقدملك › إيه رأيك ؟ 


زفرت بضيق وكادت أن تحطم الهاتف وكتبت : 


- تصدق فكره حلوه › بجد والله » تقعد تقولي حرام ومش حرام ومعرفش إيه وبعدين تخلع ! 


قطب حاجبيه ونظر للشاشه بغضب وكتب : 
- أخلع ؟!! هو ده اللي إنتي تعرفيه عني ؟ 
- وإنت بقي عايزني أصدق الكلام الفارغ بتاعك ده ؟!! ليه يابني شايفني عبيطه !! 
نظر للشاشه بذهول وكتب : 
- ساره مالك ؟ أنا اول مره أشوفك بتتكلمي كده !! أنا بقولك اللي فكرت فيه وبشوف رأيك إيه ؟ 


- رأيي ؟!! ١١اه‏ وماله » شكلك عينك زاغت علي واحده تانيه بعد ما زهقت مني » بس تصدق فكره 
حلوه برضو وممكن حد يقتنع بيها 


زفر بضيق وكاد أن يحطم حاسبه هو الآخر وأكمل : 


- إيه اللي إنتي بتقوليه ده ؟!! واحده تانيه إيه وبتاع إيه ؟ يعني هيكون صاحبي لسه ميت وأنا أروح 





أتعرف علي بنات كمان ؟!! إنتي بتهرجي صح !! وبعدين إنتي أصلا أول بنت أكلمها وطبعا مش 


- وهو إنت فاكر إني مصدقه حكاية صاحبك اللي مات ده كمان ٠‏ أنا مبقيتش بصدق أي حد أصلا 


شعر إسلام بأن دمائه تغلي بداخله وأن عقله سوف ينفجر من كثرة الغضب فضغط بشده علي لوحة 
المفاتيح وكتب : 


- ياسلم !! وهو انا هكدب عليكي ليه بقي إن شاء الله ؟ منا لو عايز أخلع زي ما بتقولي كان 
ممكن أقولك أي حجة عبيطه › مكونتش هموت صاحبي يعني !! 


- لأ ماهو ده الذكاء بقي . علشان تبقي الحجه متقنه 

أخذ يحرك رأسه يمينا ويسارا غير مصدقا لمايري ٠‏ من هذه ؟ هل هذه هي الفتاة التي كان يحدثها 
لشهور ؟ ولكن لماذا لم يكتشف هذا الجزء السئ من شخصيتها › لماذا لم يعرف من قبل أنها تعاني 
من قلة بل عدم الثقه في أي إنسان ؟!! هل لأنه كان دائما يمزح ويمرح معها ولم يحاول نقاشها أو 
اغضابها ذات مرة أم ماذا ؟ حاول تهدئه نفسه كي يصلح مايمكن إصلاحه وقال بهدوء : 


- يعني إنتي مقتنعه إني كداب صح ؟ طيب بصي ممكن تشوفيلي أي طريقه أثبتلك بيها إني فعلا مش 
بضحك عليكي وبرضو مغضبش ربنا ؟ قولي أي حاجه وانا هعملها 


ضغطت علي إسنانها بشده حتي كادت أن تحطمها وكتبت بغضب : 


- تصدق أنا المفروض أسففلك › بجد والله » عندك طريقه للإقناع رهيبه › بس خلاص مبقاش ينفع 
> كلكم طلعتوا شبه بعض وخساره فيكم الوقت اللي ضيعته معاكم وقلبي اللي إتجرح كذا مره 


- كلكم ؟ قلبك إتجرح كذا مره ؟ أنا مش فاهم حاجه 
- مش مهم تفهم › يلا يا أستاذ روح شوف حالك › وأدي البلوك المتين علشان ترتاح خالص 


وقبل أن يستطع الرد كانت قد حظرته بالفعل » ظل يفكر في كل ماحدث ويتساءل › هل هو ظلمها 

بالفعل أم هي ظلمت نفسها ؟ من علي حق ومن علي باطل ؟ عن ماذا تتحدث ومن الذي جرح قلبها 
أكثر من مره ؟ كيف له ألا يعرف كل هذا عنها ؟ كيف بعد محادثات دامت أكثر من ستة أشهر وجد 
نفسه لم يعرف عنها شئ قط ؟ كل ما يعرفه عنها أنها تلك الفتاة المرحه التي تعيش وسط عائله من 
أكبر عائلات المجتمع ولا تحمل للدنيا هما › تمرح وتضحك وتتحدث الكثير من الكلمات الرومانسيه 





وتقرأ الكثير من الكتب وفقط . 

ظل يتساءل .. من هذه التي كان يحدثها قبل قليل ؟ هل هذه ساره التي يعرفها ؟ أم سارة آخري 
لايعرف عنها شئ سوي اسمها ؟ وهل الحظر سيكون سببا لبعده عنها ؟ لا بل لابد أن يعرف عنها كل 
شئ ويحاول معها مره آخري كي تفهم قصده ولا تظلمه ولا يشعر هو الآخر أنه ظلمها . 


سجل خروجه بحسابه علي موقع الفيس بوك وبدأ في إنشاء حساب آخر بنفس الإسم › دخل بحسابه 
الجديد وفتح صفحتها الشخصيه وهم بكتابة رسالة آخري لها ولكنه توقف فجأة وتذكر أنها من 
الممكن أن تفعل بهذا الحساب كما فعلت بالآخر , فكر قليلا وقرر أن يتركها للغد كي تهدأ قليلا حتي 
يستطيع التحدث معها »أغلق حاسبه وذهب إلي نافذته المفتوحه › رفع يده للسماء وقال : 

- يارب دبر لي فإني لا أحسن التدبير » يارب أنا مش عايز أظلمها وكمان مش عايز أغضبك 
بس مش عارف أعمل إيه ؟!! يارب أنا مش فاهم حاجه ومش عارف هي عملت كده ليه ومش 
عارف هو أنا كده ظلمتها ولا أنا كده ماشي صح ولا إيه ؟ مبقيتش فاهم مين الصح ومين الغلط 
يارب أنا عارف إني غلطت كتير ومكسوف من نفسي أوووي بس أنا مليش غيرك يسمعني 
ويدبرلي أموري › يارب إفعلي الخير حيثما كان ورضني به » يارب إرضي عني وسامحني 


واعفو عني » يارب إنت عالم باللي جوايا من غير ما أتكلم ؛ ريحلي قلبي وقربني منك .. نفسي 
ارتاح 


- بت يا لوءة 


قالتها سلمي وهي تمسك هاتفها بفرحه وتضغط عليه » حضرت ولاء إليها متبرمه كالعاده › جذبتها 
سلمي من ملابسها وأجلستها علي الفراش بجوارها وقالت : 


- اقعدي هنا هسمعك حاجه تحفه 

زفرت ولاء بضيق وقالت : 

- ياست أنا مش بحب الحاجات التحفه بتاعتك دي › بزهق منهم 
رفعت سلمي حاجبها وقالت بثقه : 


- ماشي مش مهم تحبيها » بس برضو هتسمعي 


وقامت بتشغيل أنشوده " نفسى أتوب " ل محمد عباس وأخذت تنشد معه .. 





نفسى اتوب أنا م الذنوب و أكون قريب م الله 
كل لحظه وكل ثانيه أكون بقلبى معاه 


وأبقى راضى وهو راضى عنى يوم ملقاه 

مشتاق أوى لللقى و لوجهه الكريم 

عشمان أوى فى الدعاء مانا عارفه رحمن رحيم 

بدعيك و بتمنى القبول بكل خير دعاك بيه الرسول 

ومهما عدنا للمعاصى هفضل برضو يارب أقول 

نفسى أتوب أنا من الذنوب وأكون قريب من الله 

كل لحظة وكل ثانية أكون بقلبى معاه 

وأبقى راضى وهو راضى عنى يوم ما القاه 

تنهدت سلمي بفرحه وقالت : 

- والله تحفه أووي وتحسي كده إنها واخداكي في عالم تاني › بتخليكي نفسك تشوفي ربنا ۰ 
أووووي وتقوليله سامحني وقربني منك لأني بحبك أوووووي ومش عايزه غير رضاك › فعلا والله 
الأناشيد بتفرق جدااا معايا وبتساعدني علي الثبات 

نظرت لها ولاء متعجبه وقالت : 


- جايز ! بس آنا برضو مش بحب الحاجات دي › وكمان مافيهاش موسيقي ولا أي حاجه كده ! 
مجرد حد بيتكلم وخلاص ! 


تبسمت ولاء وقالت : 


- بصراحه الكلمات حلوه والإسلوب كمان » بس برضو مش لازم أكون زيك علشان أبقي حلوه !! 





وزي مانتي قولتي قبل كده إنك ليكي حريتك أنا كمان ليا حريتي صح ولا إيه ؟ 
بتت سلمي علي كتفها بحنان وقالت : 


- ياولاء انا مفرضتش عليكي حاجه › إنتي حره في نفسك بس أنا لقيت حاجات حلوه وعيشتني 
إحسائن يج القرب. من رينا تقلت تسمعي مهايا جارز تحييها > بس إنتي براحتك برضو لان كل واحد 
- ماشي يا ستي انا هقوم أذاكر بقي 


أطلقت سلمي ضحكة عالية وقالت : 


- ماشي يا وحش ربنا يقويك علي الثانوية العايمه › الحمد لله الذي عافانا > مش عارفه إزاي كنت 
بطيق أروح دروس في الأجازة أصلا › يلا ماعلينا 


ظل إسلام يفكر طوال الليل في موضوع سارة وماذا يجب أن يفعل معها › في اليوم التالي بعدما عاد 
من صلاة العصر قرر محادثتها مره آخري › ؛ فتح حسابه الجديد علي موقع الفيس بوك وقام بإرسال 
رسالة لها وإنتظر طوال اليوم ولكنها لم ترد › أخذ يفكر قليلا .. لماذا لم ترد ؟ فلو كانت غاضبه 
كالأمس كانت سوف تحظر هذا الحساب أيضا أو ترد بعصبيه علي أقل تقدير !! 


مر يوم تلو الآخر وهو يرسل إليها الرسائل ولكنها لا ترد فأحس بالخوف عليها › فلو كانت حظرته 
كان إطمئن عليها أكثر من ذلك ولكنه الآن يشعر بالقلق › فهو كان يرغب أن يتركها إبتغاء مرضاة 
الله ولكن لم يُرد أذيتها أبدا .. 


وبعدما يقرب من إسبوع فتح حسابه الجديد كالعاده ليطمئن عليها ولكنه وجد رسالة لم يكن يتوقعها 
أبدا !! فقد كانت الرسالة من أخت ساره › أخذ يقرأها بذهول تام وهو لايدري ماذا يفعل وقد كان 
محتوي الرسالة : 


- ازيك يا إسلام » أنا أخت سارة الكبيره › أنا ببعتلك الرسالة دي دلوقتي علشان أطلب منك تخرج 
من حياة سارة تماما وبكل هدوع › > هي من حوالي إسبوع كده لاقيناها عماله تكسر في كل حاجه 
حواليها ومنهاره تماما وحاولنا معاها كتير إنها تهدي أو تقولنا مالها ولكنها رفضت وإضطرينا إننا 
نوديها لأشهر دكتور نفسي في البلد علشان يشوف مالها > هي دلوقتي محجوزه في المصحه علشان 
نفسيتها تعبانه جدا ولحد وقت قريب جدا مكناش نعرف هي تعبت كده من إيه لحد ما فكرت أفتح 
الأكونت بتاعتها علي الفيس وشفت اللي حصل بينك وبينها » ساره يا إسلام بنت رقيقه جدا وقلبها 
طيب اوووي علشان كده بيتضحك عليها بسرعه وإتعرفت علي كذا واحد قبل كده وكانوا بيضحكوا 

عليها ويلعبوا بيها شويه ويسيبوها › لكن هي لما كلمتك حست إنك مختلف عنهم وكانت مستعده 

تضحي بكل حاجه علشانك › طبعا إنت عارف الفرق الواضح بين مستوانا ومستواكم لكن مع ذلك 





هي كانت مستعده تعمل أي حاجه علشان ترتبط بيك بس إنت لما جيت قولتلها إنك عاوز تسيبها 
علشان رضا ربنا طبعا عرفت إنك بتكدب عليها وانكم كلكم زي بعض › حقيقي أنا معرفش إذا كنت 
انت صادق ولا لأ > وأصلا ده ميهمنيش في حاجه . أنا بس جيت أقولك تبعد عنها تماما واوعي 
كده ولا حاجه هترجع أحسن من الاول وكمان هيحاول معاها إنها يكون عندها ثقه بنفسها أكتر من 
كده وتبطل الطيبه الزياده دي وتبدأ د تعيش حياتها صح بقي .. 


وعلشان أريحك خالص عايزه أقولك إن مستحيل بابا يوافق عليك لأنك بالنسباله فقير » أنا مش 
بقول كده علشان أحرجك او أضايقك › أنا بقولك كده علشان تفوق وتبطل تعيش في الأحلام انت وهي 
وفي الآخر تتصدموا بالواقع › أنا عرفت إنها عملت بلوك للأكونت بتاعك يعني كده تقريبا كل حاجه 
إنتهت › وبقول تاني أهو مش عايزاك تحاول تكلمها بأي شكل من الأشكال لأنها مش ناقصه وفيها 
اللي مكفيها › وانا متأكده إن العلاج هيجيب نتيجه معاها بس بعد فترة كده إن شاء الل : 


لو عايز تساعدها بجد إدعيلها وبس . وروح إنت يابني شوف طريقك وكافح وإعمل اللي إنت 
عايزه بعيد عننا 


آخر حاجه بعد إذنك » أنا مش عايزه رد علي الرسالة دي لأني مش فاضيه كل شويه أدخل اتكلم !! 
وبقولك لآخر مره أهو لو حاولت تكلمها تاني إحنا ممكن نعمل حاجه تزعلك ! يلا سلام 


أخذ إسلام يقرأ الرسالة مرارا وتكرارا وهو في ذهول تام ء ماذا هذا الذي يراه ؟ هل هو يحلم أم 
يعيش في الواقع ؟ أخذ يضغط علي رأسه بشده من كثرة الالم الذي حل بها › أخذ يحركها يمينا 
ويسارا عده مرات محاولا الإستفاقه › ما الذي يحدث له ولماذا تحولت كل حياته إلي ألم فقط !! إين 
حياة المرح والإستهتار واللامبالاه التي كان يعيشها › فقد كان سعيدا بحياته هكذا ولم يطلب أن يعيش 
في هذا الواقع المؤلم » لقد توفي والده ثم توفي محمد وترك في قلبه ألم ومرارة لم تنتهي › وبعدها 
تختفي سارة وتترك في قلبه أيضا مراره وخوف ورعب وإحساس بالذنب › ما هذا الذي يحدث › ظل 
ينظر إلي السماء ويدعو الله أن يكون كل هذا حلما سيئا ولكن للأسف هذا واقع › هذا نتيجه إستهتاره 
وعدم إحساسه بالمسئولية › فكل فعل خطأ فعله آتي بنصيبه من الألم » كادت رأسه أن تنفجر من فرط 
التفكير » ظل يضغط عليها لفتره طويله محاولا إيقاف التفكير » جلس بعض الوقت محاولا تهدئه نفسه 
ولكنه لم يستطع فذهب إلي فراشه كي ينام محاولا الهروب ككل مره . 


تذكرت أن حفصه الآن غير موجوده ولن تستطع الرد عليها إلي أن يشاء الله » تذكرت أيضا أنها 
وعدت حفصه أن تظل تراسلها حتي بعدما ذهبت لتشعر دائما أنها بجوارها » إبتسمت وهي تكتب : 


- حفصه وحشتيني اووووي علي فكره › أنا عارفه إنك مش هتقرأي الرسالة دي بس برضو كان 





لازم أكلمك لأني برتاح لما بفضفض معاكي ومستنيه اليوم اللي تيجي فيه وتردي علي كل الرسائل 
ع وكا كه و ودر اليكو وا سدم > يمكن باخد شويه تريقه 
كده كل يوم بس مش مشكله بقي بحاول أتأقلم علي الوضع الجديد › »> كمان الأناشيد اللي إنتي قولتي 
عليها دي بتساعدني أووووي ٠»‏ بحس وأنا بسمعها إن قلبي طاير فوق في السماء » بحس إني 
عاوزه أروح عند ربنا بقي وأشوفه وأقوله إني هعمل كل اللي يرضيه ومش هغلط تاني أبدا ولا 
هغضبه ٠‏ بجد بجد الأناشيد بالنسبالي بقت إسلوب حيه » 


شكرا لأنك عرفتيني عليها » شكرا لأنك موجوده في حياتي ٠‏ شكرا لكل حاجه حلوه حصلتلي بسببك 


يلا سلام بقي › ربنا يسعدك 


إستيقط إسلام من نومه وفتح عينيه فوجد نفسه في غرفته › وجد نفسه قد عاد إلي هذا العالم الملئ 
بالوجع » أغمض عينيه مرة أخرى ا ا O‏ عيناه تدور في 
الغرفه بعض الوقت بعدم إهتمام وبدون أن يتفوه بأي كلمه › بعدها نهض فجأة وإعتدل في جلسته 
وأخذ يحدث نفسه قائلا : 


- وبعدين بقي ياعم إسلام ؟ هتفضل علي الحال ده كتير ولا إيه ؟ إنت راجل وماينفعش تستسلم 
لوجعك وحزنك أكتر من كده » فوق لنفسك كده علي الأقل علشان هند ومامتك إللي مسئولين منك دول 


نظر للجانب الآخر وقال بحزن : 


- يعني كنت بدأت أقرب من ربنا وأرتاح شويه بعد موت محمد › دلوقتي جه موضوع سارة ده وقطم 
وسطي . والله ما بقيتش عارف الأقيها منين ولا منين ؟ 


أخذ يتذكر أيامه ومحادثاته مع سارة ويتعجب . هل هو كان يمزح كل هذا الوقت ام كان جاد ؟ هل هو 
فعلا يحبها أم أن الوضع أعجبه قليلا فقرر البقاء معها ؟ ولكن كيف يحبها ؟ هل كل شاب يري فتاة 
جميله ولديها إسلوب مرح ورومانسي يقول لقد أحببتها ؟ هل هذا هو الحب ؟ أم الحب كما قال عنه 
فاروق ؟ نعم ففاروق محق › فلو كان يحبها حقا ما أستطاع أن يغضب الله فيها وخاف عليها من 
نفسه »› أخذ يسأل نفسه . . هل كان حقا يتسلي بها أم أحبها بصدق ؟ ام إستهتاره جعله لايري هذا 
خطأ وأكمل وهو غير مبالي حتي كسر قلبها كغيره ؟ سأل نفسه أيضا ؟ هل هي ظالمه أم مظلومه ؟ 


نعم فساره ظالمه ومظلومه معا ء. ظالمه لأنها جعلت من نفسها فتاة رخيصة ورضيت علي نفسها أن 
تحادث هذا وذاك بحثا عن الحب والإهتمام » ولكن من أين تحصل علي هذا الحب وهي تغضب الله ؟ 
وكيف يأتي هذا الحب وقلبها أولا وأخيرا معلق بيد الله والله قادر علي أن يقلبه كيف يشاء › لقد بحثت 
عن الحب في مكانه الخطأ وفي الحرام وبالتالي كسر قلبها كالكثير من الفتيات غيرها » ومظلومة 
لأنها وقعت د تحت يد شباب لايخافون الله » فمنهم الظالم ومنهم المظلوم أيضا مثلها . فلو كانت صبرت 





قليلا كانت ستحصل علي هذا الحب ولكن برضي الله عزوجل وكان الله سوف يكافنها علي صبرها 
بحب حلال يجعلها تعيش لذه الحب في طاعه الله . 


الفتاة المرحه الرومانسيه الهادئه » أحب وجودها في حياته فقط كنوع من تفريغ المشاعر المكبوته 
ليس إلا . 


والآن ماذا بعد بعد ؟ ماذا سيفعل ؟ هل يحاول محادثتها مره آخري ليوضح له كل شئ ؟ أم يتركها لحالها 
كما طلبث منه أختها ؟ أخذ يفكر كثيرا حتي قرر تركها > تذكر أن " من ترك شيئا لله عوضه الله خيرا 
منه " تركها لكي لا يعذبها ويعذب نفسه أكثر من ذلك › تركها وهو ينوي عدم محادثتها مره آخري 
فقط سيكتفي بالدعاء لها › تركها لله ولأنه يريد رضاه . 


شعر بالندم علي كل لحظه حادثها فيها وكل ذنب اقترفته نفسه › ف بالتأكيد هذا الألم الذي يشعر به 
كله بسبب ذنوبه » فقد قرر إسلام أن يعيش لله » قرر أن يكون أفضل وأن يحاول ألا يغضب الله مره 
آخري . قرر التوبه من هذا الذنب . 


تذكر الندوه الدينيه التي دخلها مع محمد من قبل وتذكر كلمات محمد بعدها : 


" حبيت فكرة إن زوجتي تبقي أول حب في حياتي وبإذن الله هفضل محافظ علي قلبي لحد ما أقابلها 


لأن المشاعر وقتها هتكون طازة ومش مستهلكه » مش حابب أنا إني إتعرف علي دي ودي وفي 
الآخر أروح أتجوز واحده تانيه خالص" !! 


قرر أن يفعل مثله > نعم سوف يحافظ علي قلبه حتي يرزقه الله بمن تستحقه › ولكن قبلها سيفعل كل 
ما يستطيع حتي يرضي الله عنه ويستحق ق فعلا زوجه صالحه . 


مر يوم تلو الآخر وإقتربت السنه الدراسيه الجديده » كانت في هذه الفتره قد توطدت العلاقة بين 
إسلام وفاروق وأخذ يصطحبه معه إلي عدة مساجد ويعرفه علي العديد من الشيوخ والصحبه 
الصالحه ›» تغير إسلام كثيرا بعد معرفة هؤلاء الأشخاص , فقد عرف المعني الحقيقي للقرب من الله 
والإلتزام بدينه » عرف المعني الحقيقي للراحه › أحس بقلبه وهو يشتاق لسماع كلام الله وأحاديث 
نبيه > عرف كيف كان دائما يصدر أحكاما مغلوطه علي الملتزمين من دون حتي أن يحاول معرفة 
الحقيقه .. 

باختصار . فقط عرف " الله" 


بينما تعلمت سلمي عن دينها أكثر وأكثر عن طريق قراءة مجموعه كتب دينيه مبسطه ومشاهدة 
العديد من البرامج الدينيه التي جعلتها تحب دينها أو بمعني آخر تلتزم مبادئه أكثر . 





إنتهت الأجازة وإستعد الجميع لدخول العام الدراسي الجديد » كانت سلمي قد أحضرت مفاجأة 
لصديقاتيها ولم تخبرهما عنها من قبل › فقد كانت تريد أن تري رد فعلهما علي هذه المفاجأة » رغم 
أنها كانت تتوقع ما سيحدث › لكن كانت تريد أن تصبح أقوي بعد كمية الإنتقادات التي ستحصل عليها 
وفي أول يوم في الدراسه › كانت فاطمه تجلس مع هند بإنتظار سلمي عندما أتت إليهما أحدي الفتيات 
وقالت وهي تضع رأسها في حقيبتها كأنها تبحث عن شئ ما : 

- يا بنات بعد إذنكم متعرفوش مدرج 4 فين ؟ 

إبتسمت لها هند وقامت بوصف المكان لها . رفعت سلمي رأسها من الحقيبه وقالت بمرح : 

- ماشي ياختي شكرا 

أطلقت هند ضحكة عاليه بينما نظرت لها فاطمه بتعجب وقالت : 

- إيه يا بنتي اللي إنتي لابساه ده ؟!! 

نظرت لها سلمي وقالت بفرحه : 

- لابسه خمار ياختي » شكلي كيوت مش كده ؟ 

عقدت فاطمه ذراعيها أمام صدرها ورفعت حاجبها قائله : 

- کيوت ايه بس يا شيخه › حرام عليكي اللي بتعمليه في نفسك ده والله 

إبتسمت سلمي وقالت : 

- والله إنتي رخمه طول عمرك › إسكتي بقي بدل ما أعضك 

ثم نظرت ل هند وقالت : 

- وإنتي إيه رأيك يا هنووود ؟ 


أخذت هند تنظر لها للحظات وقالت بابتسامه : 


- والله يا سلمي شكلك حلو فيه › الف مبروووك 





تنهدت سلمي بسعاده ونظرت لفاطمه قائله : 

-أيوه كده شوفي الناس اللي تفرح الواحد › مش إنتي › عيله رخمه بجد 
زفرت فاطمه بضيق وقالت : 

- دلوقتي ما بقيتش عجباكي هاه ؟ هتعملي فيها متدينه علينا يعني !! 
إقتربت منها سلمي ونظرت لها بحنان وقالت : 


- يا بت بهزر معاكي مالك قفشتي كده ليه ؟ وبعدين أصلا أنا مبقيتش بحس ٠.‏ تقريبا كده أخدت 
مناعه » يعني إتريقي براحتك خالص 


ثم نظرت لهما بجديه وقالت : 


- المهم » متعرفوش أول محاضره هتكون في مدرج كام ومادة إيه ؟ 


نهضت هند من مكانها وسارت للأمام قليلا وهي تقول : 

- عرفنا يا ستي كل حاجه › يلا بينا 

ذهب إسلام إلي الجامعه لأول مره من دون محمد ء أخذ يقلب في وجوه الشباب حتي يراه ولكنه يعلم 
أنه لن يراه ثانيه إلا في أحلامه › لم يرد أن يؤلم نفسه هذا اليوم أيضا فأحب أن يقصر الشر وذهب 
إلي ممر الجامعه ليري الجدول › نظر أمامه فإذا به يري شادي صديقه فتبسم له قائلا : 

- ازيك يا شادي عامل إيه ؟ 

صاح شادي بفرحه وقال : 

- إسلام .. إيه يابني محدش بيشوفك ليه؟ 

- موجود أهو يا باشا 


- عامل إيه دلوقتي ؟ 
- الحمد لله تمام جدا › هاه قولي عرفتوا الجدول ؟ 





- لأ لسه منزلش › بيقولوا الإسبوع ده هنقضيه لعب ونبدأ من الإسبوع الجاي إن شاء الله 
ظهرت ملامح السعاده علي وجه إسلام وقال : 

- أحسن برضو ۸۸ 

ثم نظر إليه بتساؤل وقال : 

- بقولك إيه ؟ مشوفتش فاروق ؟ 

أخذ شادي يفكر قليلا ثم انتبه فجأة وقال : 

- فاروق ده اللي هو بتاع كهرباء صح ؟ 

- اه هو 

- اه شوفته هنا من شويه › ممكن تلاقيه فوق عند مدرج ۳ ولا ٤‏ 
- ماشي ياشادي شكرا 

- الشكر لله يا باشا 


صعد إسلام لمكان المدرجات وبالفعل وجد فاروق هناك › نادي عليه وصافحه وجلس معه ليتحدثا 
قليلا فقال إسلام متسائلا : 


- بما إن النهارده أول يوم دراسه ودي أخر سنه لينا الحمد لله » عاوزك تقولي بقي هل في طريقه 
أخد بيها ثواب طول السنه دي ؟ 


ثم أردف قائلا : 
- يعني بما إننا كده كده هنتعب وهتطلع عينينا » يبقي علي الأقل الواحد ياخد ثواب علي التعب ده 
تبسم فاروق قائلا : 


- الموضوع ده بقي يا سيدي متوقف علي نيتك ١‏ يعني إنت ممكن تتعب طول السنه من غير ما 
تستفيد حاجه غير إنك عديت سنه وخلاص . وممكن برضو تتعب طول السنه بس تاخد ثواب علي 





التعب ده كله 

ثم قال موضحا : 

- يعني يا سيدي إنت المفروض هتحط في نيتك إنك بتتعلم علشان تفيد بلدك وتبقي مهندس ناجح 
وعنده ضمير بجد › كل ما تتعب أو تزهق من الكلية تجدد نيتك وتحمس نفسك وتقول لأ مش هيأس › 
آنا هكمل طريقي علشان أرضي ربنا وأكون من عمار الارض › بس كده يا سيدي » 

أومأ برأسه متفهما وقال : 

- ااه يعني الموضوع كله متوقف علي نيتي ؟ 

- أيوه بالظبط كده 

- ماشي تمام جدا » هعمل كده بإذن الله وأهو عداد الحسنات يفضل شغال طول ما أنا مطحون في 
الكلية العسل دي 

عاد إسلام إلي المنزل وجلس مع اخته ليحدثها عن يومه وتحدثه هي الآخري › فقال متسائلا بمرح 
كعادته » 

- هاه عملتي إيه النهارده يا بطه ؟ 

أجابت بنفس الطريقه : 

- روحت الكلية وجيت هاهاهاها 

ضربها علي كتفها بخفه وقال : 

- علي فكره رخمه جدا 


رفعت رأسها للأعلي وصوبت نظرها اتجاهه وقالت بثقه : 


- بنتعلم منك يا بشمهندز 


رفع حاجبه الأيسر ومط شفتاه لأعلي قائلا باستنكار مصطنع : 
- بشمهندز !! يا شيخه الله يقرفك › آل وداخله قسم إنجليزي آل 





سقطت علي الأرض من كثرة الضحك وقالت : 

- خلاص ياعم الحج 9015 من ۸١‏ % مش هتفرق أوي يعني › كلها درجات علي ورق 

إعتدل في جلسته وأخذ يجذب طرف قميصه بغرور وقال : 

- هع هع لأ طبعا هتفرق كتير 

رفعت حاجبها ونظرت له ولم تتحدث بينما إلتف هو بكامل جسده ونظر لها بجديه وقال : 

- بصي بقي يا ستي › عاوزين نبدأ السنه دي جد كده ونجدد النيه إن كل لحظه فيها ناخد عليها ثواب 
> يعني نحاول كده وإحنا رايحين الجامعه نقول إننا رايحين علشان نتعلم زي ما ربنا أمرنا » لما نتب 
نقول معلش لازم شوية تعب كده أومال هناخد ثواب علي إيه ؟ لما نزهق أوووي بقي من المواد 
الكيوت اللي عندنا دي نقول معلش إحنا هنكون بإذن الله من عمار الأرض وهننفع البلد دي بجد 
ونرجع نتحمس تاني ونكمل وكده ». ماشي ولا ماشي ؟ 

أخذت تحك رأسها بطرف اصبعها وهي ترفع له حاجبها وتقول : 

- أنا سمعت الكلمتين دول فين بس ياربي 

شم انتبهت فجأة وقالت : 

- أيون إفتكرت . دول نفس الكلمتين اللي سلمي قالتلنا عليهم النهارده » هو إنت سمعتها ولا إيه ؟!! 


أطلق ضحكة عاليه وقال : 


- أسمع مين يا ماما ؟!! لالالا ده إنتي لو عايزه كلام من ده كل يوم هقولك › جعبتي مليانه لا تقلقي 


ثم نظر لها بخبث وقال : 
- بس مين سلمي دي صحيح ؟ 
أمسكت بأطراف شعرها وكادت أن تمزقه وهي تقول بعصبيه : 


- يابني إرحمني بقي › مش كل ما أقول إسمها علي لساني تقولي سلمي مين !! 
ثم أخذت تتحدث بطريقه جنونيه وتقول : 





كميله » سلمي اللي كانت بتلعب معانا في الشارع يا بطه » سلمي اللي إنت عارفها وبتستعبط يا إسلام 


ثم ضربته علي كتفه بضيق وقالت : 

- بقولك إيه يا إسلام ؟ ما تروح أوضتك دلوقتي ينوبك فيا ثواب بدل ما أعمل جريمه ٠‏ مش عارفه 
إيه اللي جابك عندي أصلا 
ثم أخذت الوساده وقدفته بها وقالت : 


خرج من غرفتها وأخذ يحرك رأسه يمينا ويسارا وهو يضرب كفا بكف ويكاد يختنق من كثرة الضحك 
ويقول : 


- سلمي جارتها وصحبتها وكانت بتلعب معاها في الشارع › طب وأنا مالي أصلا ؟!! هي بتكلمني 
عن صحباتها ليه ؟!! بت غريبه اوووي بصراحه !! 


مش عارف طالعه مجنونه كده لمين ؟!! إحم لأ عارف » ربنا يقوينا عليها إحم وعليا 


وظيفه في مكان مرموق كما كان يتوقع !! 


بينما جددت سلمي نيتها وأخيرا شعرت بحبها لكلية التربيه وأخذت عهدا علي نفسها أن تكون 
المعلمه التي يتمناها كل طالب › > ستكون من عمار الأرض وسيكون تعديل حال التعليم في بلدنا علي 
يديها » هذا نوت وهكذا دعت الله أن يوفقها وتمر هذه السنه علي خير كغيرها من السنين ولكن 
برصيد أكبر من الحسنات . 


كان إسلام يقضي معظم يومه في الجامعه وعندما يعود للمنزل يذهب للنوم قليلا ثم يستيقظ ليقرأ 
بعض الكتب الدينيه أو يشاهد بعض البرامج علي موقع اليوتيوب التي تجعله يتحمس ليكون أفضل › 
ف الان لا توجد سارة ولا توجد ذنوب تعلقه بها . فكر مرارا وتكرارا أن يدخل ليطمئن عليها ويخرج 
سريعا ولكن عهده مع الله كان أقوي › كان يتذكرها كثيرا بدعائه وهو علي يقين بأن الله قادر علي 
أن يردها إليه ردا جميعا » كان يتذكر محمد دائما » بل لم ينساه قط وكان يدعو له دوما أن يغفر الله 
له ويجعله من أهل الجنه ويجمعهما سويا في الفردوس الأعلي كما جمعهما في الدنيا 

بالرغم من مفارقه سلمي ل حفصه إلا أنها لم تتأثر كثيرا » فدائما كانت تستخدم سلاحها كما قالت لها 
حفصه من قبل " القرآن والدعاء " أخذت تقترب من الله أكثر وتعرف عن دينها أكثر » حاولت أن 





تصبح قدوه بين أصدقائها ودائما تحثهم علي كل ماهو خير لهم › أحبت أن تكون فتاة مختلفه عن 
جميع الفتيات › فتاة مختلفه بحيائها وضميرها وأخلاقها وقربها من الله 


مر هذا العام الدراسي بخير أيضا كالعام السابق › ولكن أبطالنا مختلفون تماما عن السابق : 

ف إسلام قد تقرب كثيرا من الله وأصبح يشعر دائما أن قلبه معلق بالمساجد › أصبح يشعر بالراحه 
التي كان يتمناها من قبل › بالطبع قد تعذب كثيرا ولكنه الآن قد تاب توبة نصوح وساعده في ذلك 
رفيقه الآخر فاروق . 


سلمي أيضا أنهت هذا العام الدراسي بكل خير › حاولت بقدر الإمكان الإستفاده من هذه المواد 
الدراسيه التي تدرسها وأيضا دربت نفسها علي أن تكون معلمة ناجحه » فهي لن تسمح لنفسها أبدا 
أن تكون معلمه بالإسم فقط .. لا بل ستصبح معلمه بالفعل وليست معلمه للغه الإنجليزي فحسب بل 
معلمة للأخلاق والقيم والمبادئ والكثير من الاشياء التي يجب أن يعرفها الطالب بحق . 


كانت سلمي تجلس علي موقع الفيس بوك عندما وجدت أمامها خبرا جعلها تقفز من مكانها » ذهبت 
مسرعه إلي والدتها واخدت تصرخ بأعلي صوتها : 


- ماما إلحقي نتيجة الثانوية العامه بانت 


سمعت ولاء هذه الكلمة وقفزت من مكانها هي الآخري › ذهبت إلي الحاسب ويدها ترتعش بشده فلم 
تستطع فعل أي شئ › حاولت سلمي تهدئتها وجلست علي الموقع لتري نتيجه اختها › مرت لحظات 
الإنتظار كأنها ساعات وقلب ولاء ينبض بشده وخوف ورعب › جاءت لها العديد من الوساوس في 
تلك اللحظات القليله ولكنها سرعان ما إستفاقت علي صوت سلمي وهي تصرخ : 


- 96 97 يا بنت الإيه » عملتيها إزاي دي يا لوءه 
ثم أ طلقت م ضحكة عاليه وقالت : 


- علي فكره أنا مش بحسد › انا بقر بس» ده انتي كده يا بت يا ولاء داخله هندسه وش بإذن الله 
أخذت ولاء تقفز في كل مكان وتصيح بأعلي صوتها › تقفز علي الفراش وتهبط وتجلس علي الأريكه 
وتجري وتأخذ أختها ووالدتها في حضنها وتصرخ وظلت هكذا ما يقرب من النصف ساعه حتي تعبت 
وهدأت تماما ولكن مازالت إبتسامتها تقترب من اذنيها » عاد الأب مسرعا من عمله عندما علم 
بظهور نتيجه الثانوية العامه » دخل المنزل بلهفه كبيره وفتح الباب بسرعه ووجد ولاء أمامه فنظر 
إليها وقبل أن يتحدث قاطعته قائله : 


- هندسه يا حاج بإذن الله 





شعر الأب بالسعاده ونظر لسلمي نظرة ذات معني وعاود النظر لولاء وقال : 
- أيوه كده يا بنتي فرحتيني › الحمد لله إنك مخيبتيش خيبة اختك › خلي الواحد يفتخر بيكي كده قدام 
الناس 
أحست سلمي وكأن خنجرا مزق قلبها فنظرت إلي والدها بحزن وقالت : 
- يعني إنت مش بتفتخر بيا يا بابا 
نظر لها بوجه خالي من أي تعبير وقال : 


د أقيد مش هفتخر قدام الئاس إن بنش خابت ودخلت تربية يعني 11 يسن هندسه ديقي لازم افتخز 
طيعا 


أحست سلمي بالغضب الشديد ولكنها حاولت التحكم في هذا الغضب لأنها تحدث والدها وقالت : 


- يعني يا بابا اللي في تربيه هيدخلوا النار ؟!! اه أنا مكنتش بجيب الفول مارك في الثانوية بس 
مش معني كده إني وحشه يعني وإن اللي في هندسه أحسن مني 


ضرب الطاولة بقوة أفزعتها وقال بغضب : 
- جري إي هيا سلمي ؟ هو انتي بتغيري من اختك ولا ا يه؟!! 


تراجعت للخلف قليلا وقالت بحزن : 


- يا بابا والله أبدا › ده أنا حتي كنت دايما بقول لولاء تذاكر وتشد حيلها علشان تجيب مجموع أكبر 
مني » وكنت بساعدها علي كده وبذاكر معاها لو جالها الإكتئاب بتاع الثانوية ده » وحضرتك عارف 
إنها إختي الصغيره وسعات كمان بعتبرها بنتي وعمري ما هغير منها أبدا » بس مش كل شويه 
حضرتك تقولي كده لأني تعبت 

أحس بحزنها فتبسم لها قائلا : 


- خلاص يا سلمي روحي اوضتك وإفرحي كده مع اختك › دي ناجحه برضو ولازم تفرح › وبلاش 
الكلام ده دلوقتي 
- يا بابا والله أنا... 


قاطعها بحده : 





- قولت خلاص › الموضوع انتهي 


دخلت سلمي غرفتها وكادث أن تمطر الغرفه كلها بالدموع ولكنها تذكرت أن الدموع لن تفيد بشئ؛ 
فهذا طبع والدها الذي اعتادت عليه ولن يتغير مهما حدث › ففي ب بعض الأوقات تشعر بأنه يحبهم 
كثيرا وباقي الأوقات تشعر بقسوته عليها › > لا تعرف لماذا ولكنها قررت فجأة أن تفرح وتفرح اختها 
معها » قررت أن تحتفل معها بهذا النجاح ولا تعكره عليها » فهي تعلم نفسها جيدا وتعلم أنها من 
المستحيل أن تغار من اختها الصغري لانها بمثابة ابنه لها . 


وبعد إسبوع تقريبا ظهرت نتيجة إمتحانات جميع الكليات وأخيرا لقد تخرج كل من فاروق وإسلام 
وحصل كل منهما علي تقدير جيد جدا بينما صعدت كل من سلمي وهند وفاطمه إلي الفرقة الرابعه 
بكلية التربيه وقد نجحن بتقدير جيد لكل منهن 


جلس فاروق يفكر من إين يبدأ » فهو قد تخرج الآن ويريد أن يحصل علي وظيفه بأقصي سرعه حتي 
يستطيع التقدم للفتاة التي لطالما حلم بها زوجة له »> قرر الذهاب إلي كل مكان من الممكن أن يحصل 
فيه علي وظيفه ١‏ أخذ يتجول في محافظته شبرا شبرا بحثا عن أي وظيفه › أخذ يسأل كل من يعرفه 
عن شركة تبحث عن مهندسين أو مصنع أو أي شى فلم يجد !! 


جلس في يومه حائرا لا يعرف ماذا يفعل › أخذ يدعو الله كثيرا أن يرزقه بوظيفه عاجلا غير آجل حتي 
يتقدم لخطبه تلك الفتاة » بعدها بعدة أيام وجد هاتفه يرن ويتصل به أحد أصدقائه ليخبره عن شركة ˆ 
جديده تم إنشاؤها وتريد مهندسين جدد › أخذ يشكر الله كثيرا علي هذه النعمه وهذا العطاء المتواصل 
وبالفعل تقدم للوظيفه وتم قبوله في الشركه » لم يستطع أن ينتظر أكثر من ذلك وذهب لوالدته 
ليفاتحها في الأمر › وقف علي باب المطبخ ونظر لها بإبتسامه مرحه وقال : 


- حجه 
التفتت له قائله بحنان : 
- أيوه يا حبيبي 


إتسعت إبتسامته وهو يقول : 
- أنا عايز أتجوز 


قفزت الفرحه علي وجهها ولكنها حاولت مداعبته وقالت : 





- يعني يا واد تتقبل في الوظيفه النهارده › تقولي عايز اتجوز النهارده برضو !! هو إنت كنت مجهز 
كل حاجه ولا إيه ؟ 


تنحنح قائلا بإحراج : 

- بصراحه اه 

رفعت حاجبها بدهشه وقالت : 

- اومال ياخويا عاملي فيها شيخ ليه وإنت عمال تبص علي البنات أهو 


إنتابته حاله من الذهول > فهو لم يكن يتوقع هذه الكلمات من والدته وهي أقرب إنسانه له علي وجه 
الارض وتعرفه اكثر من أي شخص اخر ٠‏ فقال بضيق : 


- بقي إنتي اللي بتقولي كده يا ماما 11۶ وهو إنتي مش عارفه يعني ني بخاف علي بناث الناس 
وبغض بصري عنهم دايما الحمد لله » دي بنت أنا عارف أخلاقها كويس أووي وحبيت أرتبط بيها في 
الحلال › فيها حاجه دي ؟ 

إبتسمت له مداعبه وقالت : 

- يا واد بهزر معاك مالك كده » طيب قولي بقي مين دي اللي امها داعيه عليها اللي عايز تتجوزها ؟ 
ثم أردفت قائله بمرح : 

- قصدي يعني داعيالها 


إبتسم وهو يقترب من اذنيها ويخبرها عن من يتحدث › فنظرت له قائله : 


-والله يا بني هو أنا معرفهاش اوي البنت دي › بس طالما عجبتك يبقي أكيد كويسه 


تنهد بحماس وقال : 


- طيب هنروح إمتي بقي هاه ؟ ينفع النهارده ؟ 
ضربته علي كتفه بمرح وقالت : 


- مالك يا واد كده ما تتقل شويه » خلاص حاول تشوف أهلها وتكلمهم ونتفق علي ميعاد نروحلهم 
فيه 

قفز بسعاده من مكانه وقال : 
- ماشي يا حجه 


جاءت ولاء إلي الغرفه وهي غارقه في الضحك > تتمايل يمينا ويسارا ولا تستطيع أن تقف مستقيمه 
أبدا » رأتها سلمي علي هذه الحاله فإنتابها الفضول وأرادت أن تعرف ماذا حدث فقالت بتعجب : 


- مالك يا بنتي هتموتي من الضحك كده ليه ؟ طب ضحكيني معاكي يا ستي 


إرتمت ولاء علي الفراش وهي لازالت تضحك ولا تستطيع كتمان ضحكاتها » أخذت تتنفس بصعوبه 
وتنظر لسلمي بين الحين والآخر حتي إستطاعت أخيرا أن تهدأ بعض الشئ وقالت : 


- أبوكي بيتكلم عليكي برا 

نظرت لها سلمي بذهول وقالت : 

- ياسلام ؟!! طب ودي حاجه تخليكي هتموتي من الضحك أوي كده › عادي يعني فيها إيه ؟!! 
أخذت ولاء تتذكر ماحدث وتضحك أكثر وأكثر حتي شعرت سلمي بضيق وقالت : 

- يابنتي ما تقولي في إيه › بابا بيقول عليا إيه برا 


حاولت الهدوء مره آخري وقالت : 


- أبوكي جايبلك عريس ههههاي . والله إحلويتي وكبرتي وبقيتي عروسه 


بسبوسه بسبوسه › بت يا نوسه يا نوسه شايله البسبوسه .. 
قاطعتها سلمي عندما ضربتها علي كتفها وقالت : 


- بطلي إستعباط يا ولاء » عريس إيه وبتاع إيه ؟!! إنتوا عارفين رأيي في الموضوع ده من زمان 
وضعت ولاء يدها علي فمها في محاولة منها لكتمان ضحكاتها وقالت : 


- وأنا مالي يا ستي ده بابا هو اللي بيقول 


زفرت سلمي بضيق وقالت : 





- طب ماهو بابا عارف إني قولت قبل كده مش هرتبط إلا لما أتخرج › وبعدين أنا أصلا لسه مش 
مستعده دلوقتي › يعني محتاجه ألتزم أكتر من كده علشان أبقي زوجه وأم صالحه ومحتاجه أقرأ عن 
تربيه الأطفال والتعامل مع الرجال وحاجات كده مهمه قبل ما أفكر اتجوز › الجواز ده مسئوليه مش 
لعبه ! 

نظرت لها ولاء بجديه وقالت : 

- ماهو بيقول إنك خلاص داخله رابعه يعني عادي لو إتخطبتي السنه دي وتبقي تتجوزي بعد التخرج 
ضربت الفراش بقوه وقالت : 

- اووووف بقي لأ طبعا مش عايزه دلوقتي 

ثم قالت بحيره : 

- طيب هو أنا لو طلعتله دلوقتي يعني هينفع أتكلم معاه ولا هيتعصب عليا ولا إيه ؟ 


قالت ولاء بضحكة مستفزه : 


- متقلقيش ياختي هو جايلك دلوقتي 


وقبل أن تكمل حديثها سمعت طرقات الباب › إعتدلت كل منهما في جلستها وقالت سلمي : 


- إتفضل يا بابا 

إقترب الأب منها مبتسما وجلس بجوار ابنته علي حافه الفراش وقال : 
- بقولك إيه يا سلمي » في عريس عاوز يتقدملك 

تنهدت سلمي بضيق وقالت : 

- يا بابا بس إحنا كنا متفقين إني مش هتجوز إلا لما اتخرج 

تبسم قائلا : 


- ماهو انتي مش هتتجوزي إلا لما تتخرجي فعلا › لو وافقتوا علي بعض هتتخطبوا السنه دي 
والفرح بعد التخرج إن شاء الله 





زفرت بملل وقالت : 
- يا بابا بس انا مش عايزه دلوقتي بقي 
نظر لها نظرة أخافتها › وقال بغضب : 


مقيكن اجا سا حكن عايزه + إن مان صقيرة در تی > رف وای ممخصتلكن:نصبي خان 
> هو حد قالك اتجوزي بالعافيه !! 


نظرت له سلمي بحزن وقالت : 
- يعني لازم يا بابا ؟! 


نظر لها بوجه خالي من أي تعبير وأومأ إيجابا فوجدت أنه لا مفر فقررت الإستفاده من الوقت ومعرفه 
معلومات أكثر عن هذا الشخص فقالت : 


- طيب هو ملتزم ؟ 
أجابها مؤكدا : 
- أيوه محترم وبيصلي 


شعرت بالضيق لانها تعرف أن مفهوم كلمة ملتزم عند والدها تعني شاب يصلي وفقط فلم ترد مناقشة 
هذا الأمر حتي لا تحصل علي غضب والدها مره آخري › وقالت : 


- طيب حضرتك تعرف عنه إيه تاني يا بابا ؟ 


أجابها مبتسما : 


- هو شغال في شركه كويسه وأهله ناس طيبين وأنا موافق عليه وإن شاء الله إنتي كمان توافقي 
حاولت الإستفسار أكثر وقالت ٠‏ 


- طيب يا بابا هو طموح ؟ عنده أي اهداف في حياته مثلا بيسعي ليها ؟ عارف هو عايش ليه ولا 
عايش كده وخلاص زي كل الناس ؟ كمان معاملته لأهله عامله إزاي ؟ وبيصلي في الجامع ولا لا ؟ 
وبيعامل زميلاته في الشغل إزاي ؟ وعلاقته بربنا عامله إيه ؟ قريب ولا بعيد ؟ وبيسمع أغاني 
وحاجات كده ولا إيه ؟ و 





قاطعها والدها بحده وصرخ قائلا : 

- ايه يا بنتي ده كله ؟ هو انتي بالعه راديو ؟ أما تشوفيه يا ستي إبقي إسأليه عن اللي إنتي 
عايزاه » أنا حاسس إنه هيكره نفسه أصلا لما ييجي هنا 
شعرت سلمي بالإحراج وقالت بتوتر : 

- يا بابا آنا زهقانه ومش عايزه بجد ء بالله عليك مشيه وقوله أي حاجه 
إستعد لمغادرة الغرفه وهو يقول بصرامه : 

- الكلام اللي قولته هيتنفذ ومعنديش كلام غيره › أنا هتفق معاه علي الميعاد وهقولك 
ضربت الفراش بقوه وهي تتوعد لهذا العريس قائله : 

- طيب, أنا هوريك ! 
ظلت تفكر في الأمر طوال الليل » كادت أن تختنق من الفكره في حد ذاتها لأنها تعرف أنها غير 
مستعده بالمره » ظلت تفكر كيف ستجعله يكرهها ويغادر المنزل بلا عوده › فهي تعرف أنها إذا 
حاولت النقاش مرة اخري مع والدها لن تحصل في النهاية إلا علي سيل من الدموع وهي وحيده في 
غرفتها » أخذت تحدث نفسها قائله : 


- طب وانا أطفشه إزاي ده بقي ؟ أعمل نفسي غبيه ولا مش بفهم ولا ساذجه ولا أعمل إيه ؟ أضايقه 
وأكرهه في عيشته علشان يمشي ؟ ولا أكون عاديه معاه وفي الآخر أرفضه بدون سبب ؟ 


ثم نظرت للجانب الآخر وقالت : 


- بس كده مش هينفع وممكن ربنا يعاقبني . ممكن فعلا يكون كويس وأنا أظلمه 


- ييييي بس أنا مش عايزه بقي دلوقتي خالص . يعني هلحق أعمل كل الحاجات اللي عاوزاها دي 
إمت 0 


- طيب وفيها إيه يعني لما أشوفه مش جايز يطلع كويس وفعلا يساعدني أقرب من ربنا ؟ 


- لالالا مش هينفع » مش هلحق مش هلحق 





- طيب ماهو برضو لو طلع كويس أنا هفرح وهتشجع علي حاجات كتير وممكن كمان ألحق أخلص 
كل الكتب اللي آنا عاوزاها بسرعه جدا بالإضافه لمساعدته ليا 


- ييييي بقي مش عارفه › ييارب إلهمني الصواب وإفعلي الصالح 


- خلاص بقي أنا أشوفه وخلاص وأسأله كل اللي أنا عاوزاها جايز فعلا يبقي ملتزم بقي ويفرحني 
كده 


ثم نظرت للنافذة المفتوحه وظلت تدعو الله أن يرزقها الخير حيثما كان ثم يرضها به .. 


بعد ثلاثة أيام سمع إسلام طرقات علي باب شقته ففتح بسرعه فإذا به يري فاروق واقفا والإبتسامه 
تعلو شفتيه فتعجب قائلا : 


- فاروق ؟ والساعه ١١‏ بليل ؟ غريبه !! 

نظر له فاروق بسعاده بالغه وحماس كبير وقال : 
- أنا لسه جاي من عندها دلوقتي يا إسلام 

رفع إسلام حاجبه قائلا : 

- لسه جاي من عند مين ؟ 

كاد أن يقفز من مكانه وهو يقول : 


- أنا إتقدمتلها أخيرايا إسلام » ولسه جاي من عندها دلوقتي › أنا حاسس إني طاير » ومش 
عارف أصلا إيه اللي جابني هنا دلوقتي بس فجأة كده لقيتني عند باب بيتك 


تذكر إسلام حواره السابق مع فاروق وتذكر أيضا الفتاة التي قال أنه يرغب في الزواج منها فقال 
بحماس : 


- أيوه بقي ياعم » طيب تعالي ندخل وإحكيلي حصل إيه 
تبسم فاروق قائلا : 


- لأ مش هينفع علشان عندك بنات في البيت » تعالي ننزل تحت وأنا هحكيلك كل حاجه 





إستعدت سلمي لإستقبال العريس كمان أمرها والدها › إرتدت فستان رقيق ووضعت فوقه خمارها 
ورفضت أن تضع نقطة واحدة من مساحيق التجميل رغم الضغوطات الكثيره التي حصلت عليها فقد 
كانت تريد أن يراها هذا الشاب علي طبيعتها بدون أن تخدعه وهذا بالطبع بعدما قامت بعمل العديد من 
ماسكات تجميل البشره وغيرها من الأشياء الطبيعيه » جلست في توتر بالغ تجهز وتحفظ جيدا في 
الأسئله التي ستلقيها عليه » كانت حالتها مابين الإختناق والتفاؤل فهي لاتريد الزواج الآن ولكن كانت 
علي أمل أن يكون شابا ملتزما يأخذ بيديها للجنه ويعينها علي الإلتزام بأمور دينها أكثر وأكثر . 
جلست تردد الأذكار لكي تهدأ قليلا » ظلت هكذا لدقائق معدودة حتي سمعت صور الباب › نعم فقط جاء 
العريس مع والدته » حاولت مشاهدة أي شئ من وراء الستار ولكنه كان بعيدا فلم تري شيئا » جلس 
- يلا يا سلمي 

نظرت إنبه بضعف وقانت بتوقز 

- مش عارفه اتحرك من مكاني يا بابا مكسوفه جدا 

جذبها من يدها بسرعه وقال : 

- يا بنتي يلا الناس برا 

افلتت يدها ورجعت للخلف وقالت بخوف ٠‏ 

- طيب يا بابا هو شكله عامل إزاي ولا قاعد فين ؟ 

جذبها مره آخري بعصبيه وقال : 

- يلا بقي وإبقي شوفي اللي يعجبك لما تطلعي 

خرجت أخيرا وصافحت والدة العريس وأثناء إنتقالها للمكان الذي ستجلس فيه رأته بطرف عينها » 
شعرت بالسعاده تفل قلبها + فقد كان يرتدي ملايس أليقه للغايه ويضع عطرا ممبزا وأيضا کان دو 
وجه حسن أعجبها > جلست بخجل وهي تقول لنفسها : 


- بدايه موفقه › هييح يارب خير 


جلس يتحدث مع والدها قليلا عن عمله وإمكانياته وعائلته وأشياء من هذا القبيل » ساد الصمت 





لبعض الوقت حتي شعر بالضيق فطلب من والد سلمي أن يجلسا معا ليتعرفا علي ب بعضهما البعض › 
جا وود و E‏ 0 


بعيدا عن الكلام العائلي » نظرت سلمي لوالدها بتردد ومن ثم وافقت علي الأمر › سارت بإتجاه المكان 
التي ستجلس فيه وسار العريس خلفها › دخل وإختيار مكانا بعيدا عن الأنظار ولكن سلمي جلست 
علي أقرب كرسي من الباب حتي يراها والدها بوضوح ويسمع بعض الكلمات إن اراد . 

تبسم لها قائلا : 

- إزيك يا أنسه سلمي ؟ 

نظرت للأرض بخجل وقالت : 

- الحمد لله 

ساد الصمت للحظات حتي قطعه مره آخري وهو يشير علي أقرب كرسي له قائلا : 

- طيب بعد إذنك ممكن تيجي علي الكرسي ده علشان مش عارف أسمع صوتك ؟ 

شعرت بالتوتر وقالت في نفسها : 

- مش عاوزه أجي في حته أنا ١‏ أقوله ايه ده بس ياربي 

إبتلعت ريقها وقالت بإبتسامه محرجه : 

- حضرتك ممكن تيجي علي الكنبه اللي قدام الباب دي علشان الجماعه يكونوا شايفيننا يعني 
تنهد بغضب ولكنه لم يظهره وقال لنفسه: 


- إيه البت دي !! يلا ما علينا 


إنتقل من مكانه إلي الأريكه المقابله للصالة مباشره فكان كل من يجلس بالصاله يري كل منهما » 
حاول إستعادة إبتسامته وبدأ في الحديث عن نفسه » أحست من كلامه أنه شاب عادي كمعظم شباب 
هذه الأيام يعمل وينام ويخرج مع أصدقائه وينام مره آخري وهكذا › لا يوجد في يومه شئ آخر › 
فإنتظرت حتي ينتهي من كلامه وأحبت أن تسألة عما يجول بخاطرها ولكن بذكاء فقالت بإبتسامه 
بريئه : 


ھم 


- وحضرتك بقي بتقعد في شغلك لحد الساعه كام كده ؟ 





أجابها علي الفور : 
- يعني لحد ه او 5 كده 

فنظرت له بخبث وقالت ٠‏ 
- ١اه‏ ربنا يعينك » وطبعا حضرتك بتضطر تصلي الظهر والعصر لما ترجع البيت بقي علشان مش 
- اه للأسف بقي هعمل إيه 

نظرت له وكأنها متأثره بما يقول وأكملت : 


- فعلا شغلانه حضرتك صعبه ربنا يعينك › كمان أكيد في أيام بترجع تعبان من الشغل وتنام ولما 
بتصحي بقي بتصلي كل اللي فاتك › أكيد مش بتسيبهم يروحوا منك يعني 


- لالالا أسيبهم إيه » بصليهم كلهم بليل طبعا 


نظرت للأرض بضيق وقالت لنفسها : 


- وأدي أول إختبار سقطت فيه › للأسف شكلك الحلو كنت فرحانه بيه بس برضو دينك وأخلاقك أهم 


إنتبهت له وهو ينادي عليها وعندها نظرت له وقالت ببلاهه : 
- هاه 
- إيه روحتي فين 


- لالا مفيش حاجه » موجوده أهو 
إبتسم قائلا : 


- طيب يلا عاوزه تسألي في إيه تاني ؟ 
فكرت للحظات ثم قالت : 
- حضرتك إيه المواصفات اللي عاوزها تكون موجوده في زوجتك المستقبليه 


أجابها علي الفور : 





- يعني طبعا تكون حلوه وتعامل أهلي كويس وتهتم بيا وبأولادها ومتبقاش نكديه زي معظم الستات 
كده 


ماو اس 


- طيب وحضرتك بتعرف تربي أولاد ؟ 
نظر لها بتعجب ممزوج بالدهشه وقال : 


- ولما أنا أربيهم هي هتعمل إيه ؟!! 

تنحنحت بإحراج وقالت : 

- لأ قصدي يعني حضرتك تساعدها في تربيتهم 

- لأ طبعا مش هينفع خالص › انا عليا الشغل والمصاريف وهي عليها الباقي 
- طيب يعني مثلا مين هياخدهم معاه المسجد علشان يتعودوا علي الصلاة وكده 


شعر بالملل ولكنه حاول الإبتسام وقال : 


- اه طبعا هبقي أخدهم إن شاء الله 


صمتت قليلا ثم قالت : 
- أخر حاجه بقي » حضرتك بتحلم بإيه أو إيه أهدافك في الحياه ؟ 


- بحلم أعيش حياة مستقره وهاديه ومن غير مشاكل » وأفضل أترقي في شغلي لحد ما أوصل 
للإدارة 


- بس ؟ 
- وهو الإنسان هيحتاج إيه تاني غير كده ؟!! 
وأخذت تفرك يدها بالآخري بتوتر وتقول لنفسها : 


-أنا إتشليت › حاسه إنك كرهتني أصلا » يارب بابا ينادي عليا بقي › يارب مكونش بظلمه بس 
بجد هتشل مش قادره أقعد 





عادت من شرودها فوجدته ينظر لها بوجه خالي من أي تعبير فقالت بإبتسامه : 
- طيب وحضرتك مش عايز تسألني أي حاجه ؟ 


- اه قوليلي صحيح إيه هي مواصفات فارس أحلامك ؟ 
أحست سلمي بطاقه كبيره جدا بداخلها والآن حان الوقت لإخراجها فقالت بسرعه رهيبه : 


- نفسي يكون حافظ القرآن ويحفظني ويكون مواظب علي الصلوات كلها في الجامع وعارف عن 
دينه حاجات كتير جداااا وعن معاملة الزوجه وتربيه الاولاد › كمان عاوزاه يكون حد عايش لخدمه 
دينه وهدفه كله رضا ربنا وبس » حد يكون من عمار الأرض كده ومعروف بين الناس بأخلاقه › 
يكون بيغض بصره طبعا ودايما محافظ علي نفسه وقلبه مش فيه غير حب ربنا وبس › حد بيتخذ 
النبي علية الصلاة والسلام قدوه ويساعدني في شغل البيت ويعاملني أحسن معامله ويحسن إلي أهلي 
زي ما انا هعمل مع أهله › دايما ينبهني لو عملت حاجه حرام ويعرفني الصح بهدوء كده ويساعدني 
وياخد بإيدي للجنه . يعني هي حاجات كتير بس انا لخصتها بقي 


شعر بالإحراج ولكنه نظر إليها بإبتسامه وقال : 


- ربنا يرزقك بيه › أستاذن انا بقى 


نهضت من مكانها وتوجهت إلي الصالة وهو معها » غادر المنزل أخيرا بعد كمية لابأس بها من 
نظرات الإحتقان والإحراج » عندما سألته والدته عن رأيه رد قائلا بسخريه : 


- دي عايزة تتجوز سوبر مان 

تعجبت الأم وقالت : 

- يعني إيه ؟ 

تنهد تنهيده قويه أخرجت كل ما بداخله وقال بملل : 

- عادي مفيش › عموما أدينا لسه معانا إسبوع نفكر فيه › رغم إني حاسس إننا مش طايقين بعض 


أصلا !! 


دخلت سلمي غرفتها وأغلقت الباب خلفها وإنفجرت منها الضحكات › نظرت للسماء عبر النافذة 
المفتوحه وقالت : 





- يارب سامحني لو كنت أحرجته أو ضايقته › أنا والله ما قصدي أضايقه بس حسيت إني إتشليت 
وكان لازم أعرف بيفكر إزاي › أنا عارفه إن معظم الشباب دلوقتي بيفكروا بنفس الطريقه › بس أنا 
أخدت قراري إني مش هعيش حياة عادية زي كل الناس وبإذنك يارب مش هتخلي عن مبادئي دي 
حتي لو هعنس .. 

سمعت سلمي طرقات الباب فذهبت وقامت بفتحه وجلست علي الفراش › قالت ولاء بحماس : 

- هاه إيه رأيك ؟ 

- هصلي إستخاره وهشوف . بس في الغالب هرفضه 

نظرت لها ولاء بذهول وقالت : 

- يا بنتي هو في حد يرفض واحد زي ده ؟!! إنتي مجنونه ؟!! 

نظرت لها سلمي بتعجب وقالت : 

- إيه ماله مش فاهمه ؟ وبعدين هو إنتي شوفتيه أصلا 

- أيوه شوفته وهو داخل › يابنتي ده كل البنات تتمني واحد زيه » شوفتي شكله ولا لبسه عاملين 
إزاي ؟ يا بنتي ده أحلي من الناس اللي بيطلعوا في التلفزيون أصلا › كمان شغال في شركة محترمه 
وكبيره جدا وهيعيشك ملكه 

- بس مش عنده دين يا ولاء ١‏ ودينه أهم عندي من كل ده 


- مش عنده دين إزاي يعني ؟!! ماهو مسلم أهو !! 


- يا بنتي مش قصدي . بس مش ده الإنسان اللي هيكون كل هدفه ياخدني للجنه › أنا منكرش إن 
شكله عجبني بس برضو مش هينفع › وعموما هو أصلا هيرفضني برضو 


- يا سلمي فكري تاني حرام عليكي تضيعيه من إيدك والله » وبعدين ياستي إبقي غيريه براحتك 
بعدين 

-أيوه أيوه قولي كده بقي , هنبدأ في موضوع بكره يتغير وبعد الجواز ممكن يتعدل ومعرفش إيه 
!! يا ولاء إفهمي كويس .. ما تخليش المظاهر تخدعك › أنا هتجوز وهعيش سنين طويله جدا مع 
واحد غریب معرفش عنه حاجه › فلو كان الحد ده مش ذو خلق ودين يبقي كده أنا هضيع › فهمتي ؟ 


- إنتي حره 





- هههههههههه كل نقاش بيني وبينك ينتهي بكلمة " انتي حره " ٠‏ عموما يا ستي زي ما قولتلك 
هصلي إستخاره وهشوف . كمان مش عاوزه أتكلم عليه بقي لحسن أخد ذنوب › ربنا يرزقه بالزوجه 
الصالحه ويرزقني أنا كمان باللي بتمناه 


- وأدينا نزلنا أهو يا سيدي ١‏ قولي بقي عملت إيه ؟ 


قالها إسلام عندما هبط من منزله بصحبه فاروق الذي كاد أن يطير من مكانه › نظر له فاروق بعينين 
لامعتين وقال : 

- بص هو أنا مهما وصفتلك إحساسي عمري ما هعرف أعبر برضو > عارف لما ت تبقي بتحلم بحد 
يقالك كتيس اؤووري وبتتمئاها من :زبنا وسعات تبقى نفسك تشوفها حثى أو تكلمها كده ين تر فض 
علشان خوفك من ربنا بيكون أقوي > وفجأة كده تلاقيك قاعد قدامها وبتتكلموا كمان وكل واحد 
منكم بيقول اللي جواه للتاني › إحساس الهييييح لوحده مش كفايه 

أخذ إسلام ينظر لفاروق وتعبيرات وجهه وحركات يده في سعاده بالغه » وقال بحماس : 

- يعني قولتلها بقي إنك نفسك تتجوزها من زمان وكده ؟ 

ضربه علي كتفه بشده وقال بذهول : 

- أقولها إيه يابني إنت ذكي ؟!! لأ طبعا مستحيل أقول حاجه زي كده غير بعد كتب الكتاب › أنا 
قصدي يعني كنت بقولها مواصفات زوجتي المستقبليه وإني عاوزها تكون إزاي وكده › وأنا أصلا من 
جوايا عمال أقولها ده أنا مخبيلك مصايب بس لما توافقي بقي ونكتب الكتاب 


أحس إسلام بالسعاده وهو يستمع لكلمات فاروق › فكلماته كلها براءة وحياء وله امذاق آخر غير 
كل ماهو حرام » لم يستطع الإنتظار أكثر من ذلك ليعرف من تكون تلك الفتاة فقال متلهفا : 


- مش هتقولي بقي ياعم مين البنت دي ؟ 


أخذ يحك ذقنه بغرور وقال : 
- سيبني أفكر شويه 


قطب حاجبيه وقال بضيق مصطنع : 


- هتقول ولا أروح أفضحك عندها ؟ 





أطلق ضحكات عاليه متواصله وقال : 
- وهتقولها إزاي بقي يا ذكي وإنت متعرفهاش أصلا ؟ 


كاد أن يسقط علي الأرض من الضحك والإحراج معا وقال : 
- إخلص يا فاروق وقول 


نظر له بتعالي وقال : 


- ماشي هقولك علشان صعبت عليا » البنت دي تبقي نهي اخت محمد الله يرحمه 


إقشعر بدنه عندما سمع اسم محمد وقال : 

- الله يرحمه 
ثم نظر لفاروق وقال محذرا : 

- خد بالك منها أووي يا فاروق دي أخت الغالي › لو زعلتها أنا اللي هاجي أقفلك مكان محمد فاهم 
إبتسم فاروق وربت علي كتفه بخفه وقال : 

- ما تقلقش يا إسلام دي في عينيا والله > بس يارب هي توافق 
تنهد إسلام بحماس وقال : 

- طيب كمل بقي عملتوا إيه تاني ؟ 
أخذ يتذكر فاروق ماحدث وأخذت إبتسامته تتسع أكثر وأكثر وهو يقول : 

- مفيش يا سيدي دخلت وكانت هتموت من الكسوف وحاولت معاها تتكلم كتير بس مفيش فايده » 
في الآخر بقي أخدت منها كلمتين بالعافيه والحمد لله علي كده » شكلي كده هطمع وأطلب رؤية 
شرعيه تانيه بس أصلا حتي لو مشوفتهاش تاني انا موافق عليها .. 
ربت إسلام علي كتفه بحب وقال : 


- بإذن الله هتوافق يافاروق › إنت أصلا تستاهل كل خير وهي طالما أخت محمد تبقي اكيد بنت 
كويسه 





رفع فاروق حاجبه وأشار بإصبعه لإسلام محذرا : 

- يا أستاذ بطل تتكلم عن مراتي المستقبليه لو سمحت » أو مسمحتش عادي برضو 
ضحك إسلام بمرح وقال : 

- والله انا فرحانلك يافاروق › ياريت كل الشباب يفكروا زيك كده 
تبسم فاروق وقال لإسلام كلماته الأخيره قبل الرحيل : 


- عقبالك يا إسلام » يلا بقي همشي علشان الوقت متأخر , معلش لو قلقتك بس أنا لقيتني جيت هنا 
لوحدي كده مش عارف ليه ؟!! 


- ولا يهمك يا باشاء يلا تصبح علي خير 


- وإنت من أهله › في أمان الله 


مر الإسبوع المتفق عليه من قبل والد سلمي والعريس وجاء والدها ليسألها عن رأيها فقالت بتوتر : 
- بابا آنا صليت إستخاره ومش مؤافقه 

ضحك والدها بشده وقال : 

- يا سبحان الله !! 


تعجبت سلمي من رد فعله » فهي كانت تتوقع أن يصرخ بها كالعاده أو يوبخها فلم تستطع السيطره 
علي فضولها أكثر من ذلك وقالت : 


- في حاجه يا بابا ؟ حضرتك بتضحك ليه ؟!! 
ضحك مره آخري وقال : 

- أصل العريس لسه مكلمني دلوقتي 

نظرت له بلهفه وقالت : 





- طب وقال إيه ؟ 
نظر لها للحظات ثم قال : 
- قاللي كل شئ نصيب 
إرتمت علي الفراش براحه تامه وقالت بفرحه : 
- سبحان الله القلوب عند بعضيها 
ظل فاروق يدور حول الهاتف بخوف › فهو يريد الإتصال ليعرف رأيها ولكنه أيضا خائف من عدم 
موافقتها . قرر أخيرا إستجماع شجاعته وإتصل بوالدها وكان الحوار كالآتي : 
السام عليكم 
- وعليكم السلام ورحمة الله وبركاته » إزيك يا فاروق يابني 
- الحمد لله يا عمي بخير طول ما حضرتك بخير 
- ربنا يبارك فيك يابني 
- كنت عاوز أعرف من حضرتك رأي الأنسه نهي في الموضوع 
غمز لها والدها بإبتسامه طيبه وقال : 


- والنه يابني 35 


وصمت قليلا » أخذت ضربات قلب فاروق ترتفع أكثر وأكثر وهو يرجو الله ألا تكون رفضته › أخذ 
يفرك أصابعه ببعضها البعض بخوف وقلق حتي سمع منه كلمة : 


- وافقت يابني › الف مبروووووك 
إتسعت عيناه ونظر لأمه غير مصدق ما يسمع وسأل بلهفه : 


- بجد يا عمي 





أبعد الأب سماعة الهاتف عنه ونظر لها قائلا : 
- ده بيقولي بجد يا عمي ؟!! الواد شكله هيموت 
كتمت ضحكاتها بصعوبه وأشارت إليه أن يكمل حديثه : 


- أيوه بجد طبعا هو أنا ههزر معاك يا فاروق ؟!! 


-أسف يا عمي مش قصدي والله > جزاك الله خيرا وربنا يخليك لينا 


- وإياكم يابني » يلا سلام عليكم 


- وعليكم السلام ورحمة الله وبركاته 


أغلق الهاتف وأخذ يهرول إلي امه ويمسك يدها ويقول ببهجه : 


- وافقت يا ماما وافقت. أنا مش مصدق نفسي والله › ربنا بيكرمني أووووي وانا 
مستاهلش أي حاجه من ده كله أصلا 


ثم نظر للسماء ورفع يده قائلا : 

- يارب إجلها زوجه صالحه ليا وإرزقني منها بالذرية الصالحه وقويني علشان أربيهم أحسن 
تربيه » تربيه ترضيك يارب يوم ما أقابلك › تربيه أفخر بيها يوم القيامه » اللهم لك الحمد كما ينبغي 
لجلال وجهك وعظيم سلطانك . 


ربتت الأم علي كتفه بحنان وقالت : 


- والله يا فاروق يابني إنت تستاهل كل خير , وكفايه إني راضيه عليك ليوم الدين 
أمسك كفها وقبله بسعاده وقال : 


- ربنا يخليكي ليايا أمي ويقدرني علي برك 


ظهرت نتيجة التنسيق وبالفعل تم قبول ولاء في كلية الهندسه كمان كانت تحلم » شعر كل من في 
المنزل بالسعاده ولكن سعادة سلمي كانت ظاهرية فقط › فقد كانت تعاني في تلك الفتره ب فتور في 





قلبها » ككل إنسان يأتي عليه وقت ويشعر أن إيمانه قل وأنه لن يستطيع مواصلة مسيرته وخصوصا 
لو كان وحده › حاولت إخفاء هذه الحالة عن الجميع وكانت تنام طوال اليوم وتستيقظ فقط لأداء 
الصلاة وتنام مره آخري › > من سوء حظها أن هذه الحالة أتت ت إليها في نفس توقيت تنسيق الاء » في 
البداية لم يلحظ أحد الأمر ولكن مع مرور الوقت أخذت اختها تلاحظ هذا التغيير وتخبر به والديها . 
مر حوالي إسبوع ونصف علي هذه الحالة حتي جاءت إليها أختها ذات يوم لتخبرها ان والدها 
يستدعيها للحضور . نهضت ووقفت أمام باب غرفته وطرقت الباب للحظات وسرعان ما سمعت 
صوته من وراء الباب يأذن لها بالدخول . نظرت له بابتسامتها المعتاده وقالت : 

- حضرتك كنت عاوزني في حاجه يا بابا ؟ 

أجلسها بجواره وقال بإبتسامه : 

- مالك اليومين دول يا سلمي ؟ 

إيتسمت له بحنان وقالت : 


- مفيش يا بابا انا كويسه الحمد لله 


إختفت الإبتسامه من علي وجهه وقال بجديه : 


- بس من ساعة ما ظهرت نتيجة التنسيق بتاع اختك وانتي مش مبسوطه ؟ خير في حاجه ولا إيه 
؟!! 


- طيب وإيه دخل ولاء في الموضوع يا بابا ؟ 
ثم انتبهت فجأة وقالت بصوت مختنق : 

- بابا هو معقول حضرتك تكون لسه متخيل إني بغير منها !!! 
عقد ذراعيه أمام صدره وقال بضيق : 

- يمكن ! 


إنتفضت من مكانها بذهول وقالت : 





- إزاااي حضرتك تظن فيا كده !! طيب ما أنا كنت متأكده أصلا إنها هتتقبل في هندسه لأن مجموعها 
الحمد لله كويس ٠‏ وبعدين أنا إيه اللي هيخليني أغير منها مش فاهمه !! أنا مقتنعه بكليتي جدا 
والحمد لله جددت نيتي وبقيت بحبها وحبيت إني أبقي مدرسة › هغير منها ليه بقي ؟!! 

نظر لها بوجه خالي من أي تعبير وقال : 


- طيب وإيه تفسيرك إنك من ساعة ما نتيجة اختك بانت وانتي نايمه في السرير ومش طايقه تعملي 
أى حاجه ؟ 


حاولت كتم غضبها بداخلها لانها تحدث والدها وقالت : 

- يعني حضرتك عاوز تعرف أنا متضايقه ليه بابا ؟ لو عرفت مش هتظلمني تاني يعني !! 

أومأ برأسه إيجابا ١‏ فقالت بتعب : 

- علشان حاسه ان قلبي مات يا بابا » لا بقيت عارفه أقرأ قران ولا أصلي زي زمان › مبقيتش 
عارفه أضحك وحاسه إني مخنوقه علطول › مبقيتش حاسه إني سعيده في حياتي زي الاول › 
مبقيتش قادره أستحمل كمية التريقه اللي باخدها دي ومحدش حاسس بيا ء بقيت حاسه إن الدنيا 


سوده قدامي وإن ربنا مش متقبل مني العباده » من الآخر مبقيتش حاسه بروحي !! 


لكن مع ذلك آنا مطلبتش من حد يساعدني › وعمري ما عاملت حد وحش زي ما بتعاملوني › حرام 
يعني إني أكتئب شويه وأخليني في حالي وأبطل ضحك ؟!! حتي دي كمان هتظلمني فيها يا بابا!! 


أنا قلت لحضرتك قبل كده إني عمري ما هغير منها ومقتنعه بنفسي جدا الحمد لله وعمري ما حقدت 
علي حد أو بصيت لحاجه في إيدين حد » وحضرتك مربيني من زمان وعارف كده › لكن لو حضرتك 
مصر إني وحشه يبقي خلاص مش مشكله › كفايه إن ربنا عالم بنيتي لاني أصلا مليش غيره يحس 

ممكن أمشي يا بابا ولا حضرتك عاوز تقولي حاجه تاني ؟ 
جذبها من يدها واجلسها بجواره مره اخري وظل ممسكا بيدها وهو يقول بحنان : 


- ايه يا بنتي اللي إنتي شايلاه جواكي ده كله ؟ 
تنهدت بمرارة وقالت : 


- حضرتك عارف من زمان إني كتومه ومش بطلع اللي جوايا بسهوله › علشان كده أرجوكم خدوا 





بالكم من كلامكم لأنكم مهما عملتوا برضو مش هعرف أرد عليكم وهشيل جوايا وبس » ممكن 
حضرتك بس تدعيلي وانا هبقي كويسه ؟ 

تنهد بحزن وقال : 

- حاضر › روحي علي أوضتك لو حابه 

غادرت سلمي الغرفه وهي لا تدري شيئا كالعاده » هل والدها قاسي أم حنون ؟ لماذا دائما يغضبها 
ويوبخها ويظلمها وأيضا تشعر أحيانا انه يحبها ويخاف عليها ؟ سألت نفسها هذا السؤال مئات بل 


الاف المرات ولكنها لم تجد إجابة كالعاده » فمن الممكن أن يكون رد فعله هذا نتيجة لانه يحبها ولكن 
بطريقته ؟!! لا تعلم شيئا فقررت عدم التفكير في هذا الأمر الآن › فيكفيها الم قلبها الذي تحمله . 


ذهبت إلي حاسبها وقامت بفتح حسابها علي موقع الفيس بوك وأرسلت رسالة لحفصه الغائبه وكتبت 
فيها: 

- حفصه أنا محتاجالك أووووي اليومين دول › أنا حاسه إني كارهه نفسي ومبقاش ليا نفس أعمل 

أي حاجه زي زمان › واقفه مكاني ومش عارفه أتقدم خالص › مفيش أي حد كان بيساعدني غيرك 
ودلوقتي مبقاش ليا حد اصلا ء يلا ما علينا » ربنا يسعدك 


أخذت تعيد قراءة المحادثات التي حدثت بينها وبين حفصه وتوقفت عند هذه الرسالة الموجوده في 
آخر محادثه بينهما : 

" لما تحسي إنك تعبتي ومش قادره تكملي طريقك إستخدمي سلاحك .. معاكي الدعاء والقرآن " 

" إفتحي المصحف وانتي بتقولي ل ربنا يارب إبعتلي رسالة › إبدأي دوري كل يوم علي رسالة من 
ربنا ليكي لحد ما توصليلها › إدعي كتير اوووي ربنا يقويكي ويثبتك › اوعي يا سلمي تستسلمي 
للشيطان اووعي حد يضايقك بكلمتين ويخليكي ترجعي عن هدفك " 


" معاكي قرآنك ودعائك يا سلمي فاهماني ؟ معاكي سلاحك يا سلمي اوعي تتخلي عنه " 


أخذت سلمي تقرأ الكلمات مرة تلو الآخري وتنهدت بأريحيه وقالت : 


- زي ما تكوني حاسه بيا يا حفصه . يارب أقدر أكلمك تاني في يوم من الايام 
ثم أخذت تردد : 


-يارب إبعتلي رسالة » يارب إبعتلي رسالة . يارب إبعتلي رسالة 





تركت الرسائل وهي مازالت تردد جملة " يارب إبعتلي رسالة " وذهبت لصفحتها الرئيسية لمتابعه 
آخر الأخبار » نظرت أمامها فإذا بها تري منشور مكتوب فيه : 


زهرة اللوتس تستمع الآن إلي " إشتقت إليك " 
شعرت بالحزن بداخلها » نظرت للسماء وقالت : 


- الحمد لله الذي عافاني › ربنا يهديكي يا زهرة › ربنا يبعدك عن الاغاني ويعلق قلبك بالقرآن 


وقبل أن تهبط لتري منشور آخر لمحت إسم صاحب الأغنيه " أحمد سعيد " 
أخذت تحدث نفسها قائله : 

- أنا شوفت الإسم ده قبل كده » فين ياربي فين 

ثم تذكرت فجأة وقالت : 

- أيوه صح ده واحد من المنشدين الجداد اللي حفصه قالتلي عليهم 
أخذت تحك ذقنها ببطء وتفكر قليلا ثم إبد بتسمت قائله ۰ 

- مش يمكن دي تكون رسالة من ربنا ليا ء أحملها وأشوف 

قامت بتحميلها وبدأت تستمع إلي كلماتها : 

ضاقت بيا الدنيا .. لقيتنى انسان غريب 

وبقيت انا حاجة تانية .. بجد انسان عجيب 

لقيت قلبى بقى آسى .. عينيا مافيهاش دموع 

لقيتنى بجد ناسى .. أى معنى للخشوع 

خلاص قلبى احساسى .. بيتمنوا الرجوع 


وخلاص يارب انا راجع ليك .. ندمان بشدة انا بين ايديك 
على كل لحظة ماكنتش ليك .. وكنت فيها عاصيك وناسيك 
يارب راجع ادق ١‏ الرحيم باب التواب 

دا لما بعدت شوفت العذاب .. خلاص يارب اشتقت اليك 





إتاكولت جاع حا .ينين انا اها حر 
علشان ارضى شهواتى .. وابقى مبسوط وتمام 
اتارينى هازيد آهاتى .. وكل دا اوهام 

وخلاص عرفت حقيقى .. بجد احلى حياة 

لما ينور طريقى .. برضا وحب الله 

يبقى القران صديقى .. ورسولى امشى فى خطاه 


وخلاص يارب انا راجع ليك .. ندمان بشدة انا بين ايديك 
على كل لحظة ماكنتش ليك .. وكنت فيها عاصيك وناسيك 
يارب راجع ادق ١‏ الرحيم باب التواب 

دا لما بعدت شوفت العذاب .. خلاص يارب اشتقت اليك 


أخذت تسمع كلماتها بذهول !! فكأنها توصف حالتها تماما » سمعتها مره تلو الآخري حتي كادت ان 
تحفظها كإسمها وأخذت تردد : 


وخلاص يارب انا راجع ليك .. ندمان بشدة انا بين ايديك 
على كل لحظة ماكنتش ليك .. وكنت فيها عاصيك وناسيك 
يارب راجع ادق ١‏ الرحيم باب التواب 

دا لما بعدت شوفت العذاب .. خلاص يارب اشتقت اليك 


تنهدت بأريحيه وهي تقول مؤكده : 


- راجعالك يارب ومش هيهمنى حد ۰ مش هستنى مساعده من حد لإنك معايا دايما » حفصه كانت 
دايما تقولي اللي معاه ربنا مش هيحتاج مساعده من حد › وانا معايا ربنا ومش عايزه أي حاجه من 
حد » هفوق لنفسي كده وأرجع أحسن من الأول مليون مره وأبدأ أخد خطوه جديده في حياتي بإذن 
الله > يارب قدرني وقويني . 


أغلقت حاسبها وذهبت لمصحفها ولكن بقلب آخر . فهي قد سمعت إنشوده واحده فقط ولكن غيرت 
فيها الكثير » أمسحت مصحفها بإشتياق ونظرت إليه فوقعت عينها علي هذه الآيه التي أراحت قلبها 
اكثر وأكثر : 


"وَنَخْنُ أَقْرَبْ إِلَيْه مِنْ حَبْلِ الْوَرِيدِ" 


أخذت تنظر للآية بسعاده وتقول: 


- فهمت الرسالة يارب وهنفذها بإذن الله 





كان إسلام يتحدث مع اخته هند عندما سمع رنين هاتفه المحمول . تركها ودخل غرفته فوجد فاروق 
المتصل فأجاب مسرعا : 


البو 
- يابني أنا مش قلتلك إسمها السلام عليكم 


-أيوه أيوه صح . إستني لما أقفل وأتصل تاني بقي 


- ياباي عليك مش هتبطل رخامه بقي › السلام عليكم أولا بس 


- وعليكم السلام ورحمة الله وبركاته » هاه متصل ليه ؟ 


- إقفل ياض ٠‏ إنت أصلا متستحقش الأخبار الحلوه اللي أنا جايبهالك دي 
- أخبار حلوه » ياريت ياخويا حد لاقي 

- بص عندي خبرين حلوين وواحد وحش › تحب نبدأ بإيه ؟ 

- قول أي حاجه » المهم تتكلم بس 

تنهد فاروق بسعاده وقال : 

- أولا كده يا سيدي نهي وافقت عليا الحمد لله 

تنهد بدلع مصطنع وقال : 


- هييييح وإيه كمان 
ضحك فاروق رغما عنه وقال : 


- ياواد بطل بقي › ثانيا يا سيدي لقيتلك شغل 
إنتفض إسلام من مكانه واتسعت عيناه وقال : 
- لقيتلي أنا ؟!! قول وربنا 


- وربنا لقيت » بص هي شركة خاصه مفتوحه من كام سنه كده › كانوا طالبين مهندسين ومدير 





شركتنا قالنا لو تعرفوا حد محتاج وظيفه وكده وانا رشحتك ليهم › إبقي تعالي بقي بكره وهات معاك 
اوراقك وربنا يقدم اللي فيه الخير إن شاء الله 


- بجد يا فاروق انا مش عارف أقولك إيه › ربنا يبارك فيك 
- يابني عيب ماتقولش كده ده انت أخويا 
- طيب وإيه الخبر الوحش بقي ؟ 


بص هو مدير الشركة دي صعب حبتين واللي أعرفه إن محدش بيحبه ٠‏ بص أنا مش عايز أظلمه 
بس ده اللي أنا سمعته عنه » عموما روح وشوف بنفسك 


- يا عم وانا مالي ومال المدير » هو حد لاقي شغل دلوقتي › هحضر اوراقي وأجيلك بكره بإذن الله 
- تعالي علي الساعه ٩‏ الصبح كده ماشي ؟ 

- ماشي بإذن الله 

- يلا إقفل بقي 

تنهد إسلام بدلع مستفز وقال : 


- لا إقفل إنت الأول » هخاف أقفل علي ودنك وتوجعك وإنت عارف أنا حونين إزااي 


- ماشي يا ظريف . مستنيك بكره بإذن الله » يلا سلام عليكم 


-وعليكم السلام ورحمة الله وبركاته 


-أماماأماما 
قالها إسلام وهو يهرول كالأطفال نحو غرفة والدته » نظرت له بسعاده وقالت : 
- مالك يا واد في إيه ؟ 


أخذ يقفز كالأطفال وهو يقول : 





- لقيت شغل ياماما لقيت شغل 

ضمته والدته بقوه وقالت ٠‏ 

- يا مانت كريم يارب » الحمد لله يابني الف مبرووووك 

ثم نظرت له بتساؤل وقالت : 

- بس لقيته إمتي ده ؟ ما إنت كنت لسه قاعد من شويه ومقولتش حاجه 

- لأ ماهو فاروق كلمني دلوقتي وجابلي شغل 

- والله يابني فاروق صاحبك ده فيه الخير ومن ساعة ما عرفته وانت حالك اتصلح 
أجابها مؤكدا : 

- والله فعلا يا ماما » طلع جدع وراجل بجد › وانا اللي كنت دايما بظلمه › يلا الحمد لله 
- طيب يابني هتروح إمتي تقدم ؟ 

- بكره إن شاء الله 

- بإذن الله هتقبل » هما هيلاقوا زيك فين يعني ؟ 


- قولي يارب 


تقدم إسلام للوظيفه وبالفعل تم قبولة بفضل الله » لقد كان المرتب صغير بعض الشئ ولكنه رضي به 
وأخذ يدعو الله أن يرزقه من حيث لا يحتسب › وبعد هذه المناسبه السعيده قرر أيضا أن يفاتح فاروق 
في الموضوع الذي يفكر فيه من عدة أيام » فقال له مبتسما : 


- فاروق أنا عايز أحفظ قرآن 
نظر له فاروق بدهشه ممزوجه بالسعاده وقال : 


- بجد والله ! 





إتسعت إبتسامة إسلام وهو يومأ برأسه إيجابا ويقول : 

- بجد والله نفسي أحفظ . بس مش مجرد حفظ لأ . أنا عايز أحفظ بالتفسير › والتفسير عندي كمان 
أهم من الحفظ علشان أكون فاهم كل كلمة بقولها وأحس بيها ١‏ ينفع تحفظني ؟ 
إحتضنه فاروق بسعاده وقال : 


- ينفع طبعا › بس الأفضل إنك تروح لشيخ يحفظك › هيكون أحسن مني يعني › عموما أنا هظبطلك 
ميعاد مع الشيخ اللي كنت بحفظ عنده وأقولك › تمام 


- تمام جدا › بس ما يكونش بيزعق ولا بيضرب هاه 
- هههههه لأ متقلقش ده كويس اوووي والله 
بدأت سلمي تعود لطبيعتها مرة آخري › طبيعتها القويه العنيده المُصره علي التغيير » طبيعتها التي 


رفضت أن تعيش بلا هدف كباقي البشر » طبيعتها التي جعلتها علي إستعداد لفعل أي شئ حتي تتقرب 
من الله عزوجل . 


بعد مرور شهر تقريبا كان إسلام واقفا في الشرفه ينظر إلي الشارع عندما رأي سلمي تعبر هي 
ووالدتها من أمام منزله » وجد نفسه بكل براءة يشير إليها ويقول : 


- إيه ده سلمي صاحبة هند أهي 


ولكنه سرعان ما أشاح بوجهه جانبا وقال بصرامه : 

- إيه ياعم ما تغض بصرك » وبعدين إيه حركات الأطفال دي !! 
أحس بشئ غريب بداخله وخطرت في باله فكره فهبط من منزله وذهب لأقرب مكان يباع فيه ورد 
وإشتري خمس وردات صغيرات باللون الاحمر والوردي وعاد بهما إلي المنزل » طرق باب غرفة هند 
ودخل والإبتسامه تعلو وجهه وقال : 


- هند جبتلك ورته 


قفزت من مكانها وأمسكت بالوردات بسعاده كالأطفال وأخذت تشتم رائحتهن بكل شوق ومن ثم 
إنتبهت له وهو واقف ينظر لها فقالت متعجبه : 





- ربنا يخليك يا إسلام » بس إشمعني يعني ؟!! 


تنهد بخبث وقال : 


- إيه يعني حرام أدلع اختي الصغيره شويه › قلت أجيبلك ورد ونقعد نتعرف علي بعض بقي وكده 


رفعت حاجبها قائله : 
جلس علي الفراش ووضع ساقا فوق الآخري وقال بثقه : 


- لأ طبعا أكيد مش عارف عنك كل حاجه » إحكيلي عن نفسك لاني حاسس اني بقالي كتير متكلمتش 
معاكي 


جلست بجوارة وقد فرحت بهذا الإهتمام وإخذت تحدثه عن نفسها لفترة طويله حتي إنتهت فقال : 
- طيب وعندك إصحاب بقي ؟ 
-أكيد عندي 

نظر لما بمكر وقال : 


نظرت له نظرة غاضبه وقالت : 
- إحكيلك عنهم ليه ؟ وإنت مالك بيهم أصلا !! 


ضحك ببراءه وقال : 
- يا بنتي مش لازم اتطمن علي اختي مصاحبه مين وبتتكلم مع مين وكده ؟ 


المفاجئ الذي حدث بشخصيتها وإقترابها من الله عزوجل وتغيير خطة مستقبلها بالكامل » عن حبها 
لهما وحنانها عليهما » عن إصرارها وعدم ياسها » عن كل شئ جميل تشعر به تجاه سلمي 





أخذ إسلام يستمع إلي الكلمات وهو في غاية السعاده › لا يعرف لماذا شعر بالسعاده وقتها وهو يسمع 
عنها ولا يعلم أيضا لماذا الآن فقط فكر في السؤال عنها › كل ما كان يدور بداخله وقتها انه يريد 
معرفة كل شئ عنها وفقط › إنتهت هند من كلامها عن سلمي وبدأت في التحدث عن فاطمه › لم 
يرد سماع شئ آخر بعد ما سمعه عن سلمي › حاول الخروج من الموقف بطريقه مرحه وقال : 
- إيه يا ست إنتي رغايه كده ليه ؟ 
جب وقالت : 
- يابني مش إنت اللي قلت عاوز تعرف عني أكتر ؟!! 
إبتسم ببراءة وقال : 
- ماشي منا عرفت عنك خلاص › بس مليش دعوه بصحباتك أنا 
وافقته الرأي وقالت : 
- صح عندك حق 
نهض من مكانه متجها لغرفته وهو يقول بمرح : 
- إبقي إدفعي تمن الورد ده بقي هاه 
أطلقت ضحكة عاليه وتبعتها بنظره ساخره وقالت : 


- خد الباب في إيدك يا إسلام » ربنا يهديك يابني 


وقف امام شرفة غرفته وأخد ينظر إلي السماء ويقول : 


- ياربي هو في بنات كده ؟!! طيب وهو أنا معقوله أستاهل واحده زي دي بعد كل المصايب اللي 
عملتها في حياتي دي ؟ 


نظر للجانب الآخر وقال هامسا * 


- بس أنا توبت والله » وبإذن الله ياربي تكون سامحتني وغفرتلي ذنوبي › هو معقوله لو انا 





اتقدمتلها ممكن توافق ؟ 

عاد بنظره إلي الشرفه وقال : 

- طيب هو أنا ليه أصلا دلوقتي بالذات بفكر فيها ؟ ماهي جارتي من زمان ومكنش بيهمني أعرف 
عنها حاجه قبل كده » معقوله يكون كلام فاروق عن الحلال والقرب من ربنا أثر فيا وخلاني أنا كمان 
أفكر زيه ؟ معقوله تكون دي البنت اللي ربنا كاتبهالي علشان يعوضني عن كل مره حزنت وتعبت 
فيها ؟ معقوله يارب تكوني بتحبني وسامحتني ؟ 

- طيب وليه لأ ؟ مش دايما محمد الله يرحمه كان بيقولي ان ربنا أحن علينا من أي حد ؟ ودايما كان 

بيقولي محدش هيحس بيك غير ربنا » يا حبيبي يا محمد كان نفسي اوووي تكون موجود جنبي 
دلوقتي وتشوفني وانا كده » يارب لو هي من نصيبي قربني ليها وسهلي الامور في الحلال » ولو 
مش ليا نصيب فيها ارزقها بالزوج الصالح اللي يسعدها وي يحقق لها ما تتمنى 
بس انا برضو مش هسكت › هحاول .. هنخسر إيه يعني ؟!! 

عاد إلي غرفة اخته وطرقها ودخل مسرعا وقال بسرعه البرق : 

- هند أنا عايز أتجوز سلمي 
رفعت حاجبها وقالت متعجبه : 


- نعم ياخويا!! 


تنحنح بحرج وقال مؤكدا: 


- والله بتكلم بجد › أنا عاوز أتقدملها 


نظرت له بعدم إهتمام وقالت : 

- روح نام يا إسلام علشان عندك شغل الصبح › إنت شكلك نعست وخرفت !! 
قفز من مكانه وجلس متربعا في وسط فراشها وقال : 

- مش هنام ء. ومش ماشي من هنا غير لما تقوليلي أتقدملها إزاي 





- يا إسلام إنت مجنون ؟!! 
أطلق ضحكات عاليه متواصله وقال : 
- اه اه مجنون › وبرضو هتجوزها مليش دعوة › لو ربنا أذن يعني 


مطت شفتاها للأمام وقالت بغضب : 


- يا إسلام إحنا هنستعبط !! يعني علشان قولتلك عليها كلمتين تقوم تقولي عايز أتجوزها ؟!! طب لو 
كنت كلمتك عن فاطمه كمان كنت هتروح تتقدملها هي التانيه !! 


أخذ يحرك رأسه يمينا ويسارا وهو يقول بصوت طفولي : 

- تؤ تو سلمي بس 
تنهدت بغضب وقالت هامسه : 

- لا حول ولا قوة إلا بالله » ربنا يهديك بابني 
قفز من علي الفراش ووقف أمامها مباشرة وقال مؤكدا : 

- يا هند والله بتكلم جد › أنا فعلا عاوز أتقدملها وإنتي لازم تساعديني 
عقدت ذراعيها امام صدرها وقالت بإستنكار : 

- طيب وإنت لحقت تعرفها بقي علشان تتقدملها ؟!! 
نظر لها بثقه وقال : 

- لأ ما أنا هعرفها في بيت أهلها » كل اللي أعرفه عنها دلوقتي سمعتها الحلوه وأنا بصراحه يشرفني 
تكون مراتي بنت زي دي › كمان كلامك عنها دايما كان بيبين أد ايه هي بنت محترمه فعلا وقليل اللي 
زيها اليومين دول » يمكن زمان مكنتش بهتم أوي بكلامك عنها بس دلوقتي بتكلم بجد والله 1 
أخذت تحك ذقنها عدة مرات وهي تفكر ثم نظرت له بجديه وقالت : 


- يعني أكيد أكيد عاوز تتقدملها ؟ 





- وربنا اه 
تنهدت قائله بقلق : 


- بس اللي أعرفه إن هي مش هتوافق تتخطب قبل ما تتخرج › هي كانت دايما بتقول كده » كمان 
باباها شديد شوية فمش عارفه هيوافق علي إمكانياتك ولا لأ 


نظر لها بتوتر وقال : 

- هو عايز يجوزها لواحد غني يعني ؟ 

- بص مش عارفه بالظبط » لكن برضو ممكن أجس نبضها كده وأقولك 

نظر لها بسعاده وحب وقال : 

- يعني هتساعديني بجد ؟ 

قالت بإبتسامه : 

- هساعدك علشان أخلص منك بس 

- طيب بصي اوعي تقوليلها حاجه عليا هاه » إنتي بس شوفي الأول هتوافق علي المبدأ ولا لأ 
يعني هترضي تتجوز واحد ظروفه زیي كده ؟ كمان إيه مواصفات الولد اللي عايزه تتجوزه › كمان 


قوليلها لو جالك واحد مواصفاته كذا وكذا هتوافقي ولا لأ ١‏ كده يعني اكيد إنتي فاهمه أكتر مني في 
الحاجات دي. 


- ماشي أمري لله » وانا أقول برضو الواد جايبلي ورد وعاملي فيها عم الرومانسي › أتاريها 
طلعت رشوة 


- هع هع فاهماني إنتي دايما أهنود 


- سرحانه في إيه يا لوءه 


قالتها سلمي عندما دخلت غرفتها لكي تحضر بعض الأشياء ولكن ولاء لم تلحظها › إنتبهت ولاء 
وقالت : 





- هاه 

-بقولك سرحانه في إيه يا بنتي ؟ 

أسندت وجهها علي كفتها وقالت بحزن : 

- إفتكرت العريس التحفه اللي إنتي رفضتيه ده › بجد لو كان جالي أنا كنت وافقت فورا ! 
أخذت سلمي تضحك بشده وتقول : 


- إنتي لسه فاكراه ؟ ده من أكتر من شهر يا بنتي › والله ده أنا بحمد ربنا إن هو كمان رفضني 
علشان مكونش ظلمته معايا 


قالت ولاء بإستنكار : 

- والله إنتي عبيطه » وده هتلاقي زيه فين بقي إن شاء الله 
نظرت لها بثقه وقالت : 

- هيجيلي أحسن منه 

- ليه بقي إن شاء الله تكونيش الوزيرة وأنا معرفش ؟!! ولا بتعرفي في علم الغيب!! 


جلست علي حافه الفراش ونظرت لها بجديه وقالت : 


- لأ مش كده » لكن علشان أنا عندي ثقه في ربنا إنه مش هيخذلني › ربنا عالم باللي جوايا وإني 
بجد مش عايزه حاجه من الدنيا غير واحد يكون كل هدفه الجنه ويشدني معاه ويساعدني علي تربية 
أولادنا علي القرآن والسنه. 


عارفه إني أقل بكتير من إني أستاهل واحد زي ده » بس برضو ثقتي في ربنا أكبر من كده » وكمان 
اللي بيدعي بيقين بإذن الله ربنا هيستجيب دعائه لان الرسول صلي الله عليه وسلم قال : "ادعوا الله 
وأنتم موقنون بالإجابة واعلموا أن الله لا يستجيب دعاءً من قلب غافل لاه". رواه الترمذي › وكمان 
ربنا قال في الحديث القدسي " أنا عند ظنّ عبدي بي" 





علشان كده يا ستي أنا متأكده إن ربنا هيرزقني بالإنسان اللي أنا بتمناه » ماهو مش معقول هيكون 
كل هدفي أعيش حياتي صح وأرضي ربنا وربنا هيخذلني ومش هيساعدني . مستحيل يا بنتي لأن 
ربنا كريم وانا واثقه في كرمه . 


قالها إسلام وهو يقفز في مكانه كالأطفال ويطلب من هند بإلحاح أن تتصل علي سلمي لتخبرها 
برغبتها في الذهاب إليها لكي يتحقق حلمه ويعرف رأيها في الأمر وذلك بعد موافقة والدته أيضا 


وترحيبها بالموضوع . إستجابت هند لكلامه وإتصلت بسلمي وهو ينظر لها بترقب وقالت : 


- الو سلمي ازيك 


- وعليكم السلام ورحمة الله وبركاته ياختي › الحمد لله تمام جدااا إنتي عامله إيه يا هنود ؟ 


- كويسه الحمد لله » بقولك إنتي فاضيه النهارده ؟ 

- اه فاضيه هروح فين يعني !! إشمعزه ؟ 

- كنت عاوزه أجيلك أشوفك ينفع ؟ 

- ياسلام إيه الرضي ده كله › يلا شدي العباية بسرعه وتعالي هستناكي 

- ماشي ٠١‏ دقايق وأبقي عندك بإذن الله 

أغلقت هند الهاتف وغمزت لإسلام بسعاده فقال لها : 

- هند اوعي تجيبي سيرتي في الموضوع هاه 

- ما تقلقش يا باشا عيب عليك 

- طيب يلا روحي بسرعه بقي وإسأليها كل الأسئله اللي اتفقنا عليها ماشي ؟ 

أومأت برأسها إيجابا وهي مبتسمه وتركته وذهبت لغرفتها لترتدي ثيابها وتذهب بينما إتصل هو علي 


فاروق ليعرف ما إذا كان يستطيع مقابلته الآن ام لا ء أجاب فاروق بالموافقه فهبط إسلام الدرج 
بسرعه وإستلقي اول سيارة أمامه وذهب إلي منزل فاروق ٠‏ حضر إليه فاروق فقال إسلام بسعاده : 





-. فقا رووووووووووووق 
رفع حاجبه وقال متعجبا : 

- إيه يابني بتصوت ليه منا قدامك أهو !! 

تنهد إسلام بأريحيه وقال : 

- أنا عايز أبقي زيك يا فاروق 

تعجب أكثر وقال : 

نين انا ایخ وه 

إبتسم بسعاده وقال : 

- بص أنا نفسي أبقي كويس زيك كده وقريب من ربنا ومعملش ذنوب خالص 
قطب حاجبيه وقال بدهشه : 

- ومين قالك بقي إني مش بعمل ذنوب خائص ؟ 


ضحك بملل مصطنع ونظر لفاروق مبتسما وقال : 


- يابني مش قصدي › قصدي يعني إني عايز أكون كويس وخلاص 


عقد ذراعيه أمام صدره وإبتسم لإسلام وقال بسعاده : 

- ماشي يا سيدي مبدأيا كده لازم يكون قدوتك سيدنا محمد عليه الصلاة والسلام وبس › ما تبصش 
لأي إنسان وتقول أنا عايز أبقي زيه لأن كلنا مليانيين ذنوب ربنا يرحمنا › كمان بقي في حاجه مهمه 
جدا وهي إنك تستشعر مراقبة الله ليك 
نظر له متعجبا وقال : 

- يعني إيه ؟ 


- يعني وإنت بتعمل أي حاجه في حياتك تبقي حاطط في دماغك إن ربنا دلوقتي شايفك › وتقعد 





تسأل نفسك يا تري ربنا دلوقتي راضي عني ولا لأ ؟ يا تري أنا دلوقتي باخد حسنات ولا سيئات ؟ لو 
عرفت تحس بكده فعلا يبقي إنت هتبقي كويس زي ما بتتمني 


- طيب أعمل إيه تاني علشان أبقي قريب من ربنا ؟ أنا الحمد لله واظبت علي الصلاة في الجامع 
وبدأت أحفظ قرآن أهو وكمان قرأت سيرة سيدنا محمد وباقي الأنبياء » وحاليا بقرأ في سيرة 
الصحابه › أعمل إيه تاني بقي ؟ 

- في حاجات كتير اووي ممكن تعملها › لو عبادات مثلا ممكن تعمل لنفسك جدول صغير كده وتحط 
فيه الحاجات اللي هتقدر تواظب عليها يوميا زي مثلا أذكار الصباح والمساء » عدد معين من التسبيح 
والصلاة علي النبي والإستغفار . صلاة السنن وصلاة الضحي › قراءة سورة الملك قبل النوم » ورد 
قران مثلا وورد تفسير يومي › قيام الليل حتي لو ركعتين مع الوتر » كده يعني 


أما بالنسبه للمعاملات فحاول دايما تخليك قدوة بأخلاقك . عامل كل الناس كويس وإبتسم في وشهم 
وحببهم في الملتزمين › وطبعا طبعا بر الوالدين مفيهاش كلام دي » وخد بالك من أختك اووي لأنها 


مسئولة منك › إستئذن دايما من شغلك وروح صلي ومع الوقت هتلاقي صحابك عملوا زيك > غض 
بصرك طبعا وحافظ علي بنات الناس من نفسك »> حاول دايما لو جه سؤال في بالك إبحث عنه وإقرأ 


فيه وزود معلوماتك › إتفرج علي برامج دينيه بقدر الإمكان وخلي معاك دايما ورقة وقلم وسجل 
الحاجات المهمه اللي الشيخ بيقولها وإبدأ في التنفيذ » امممم ده اللي في بالي حاليا 

قال إسلام بمرح: 

- معلش يا فاروق قولهم تاني بقي علشان أكتبهم في ورقه 

وكزة في يده بشده وهو يقول بضيق مصطنع : 

- إمشي يا إسلام من قدامي 


ضحك إسلام بصوت مرتفع وقال : 


- خلاص خلاص والله فهمتهم وبإذن الله هبدأ في التنفيذ » لازم أكون من عمار الأرض ولازم أكون 


مسلم بجد 


- ربنا يثبتك ويقربك منه أكتر 


ثم نظر له بتمعن وقال : 


- بس قولي إيه سبب القرار المفاجئ ده بقي ؟ يعني إيه اللي فكرك بيا دلوقتي وجاي فجأة تقولي 
عايز أبقي زيك يا فاروق ؟!! 





أغمض عينيه للحظات ثم نظر له بسعاده وقال : 
- علشان قررت اتدوز 


ضحك فاروق بمرح وقال : 
- تتدوز ! وماله يا خويا مش عيب » بس برضو مفهمتش إيه علاقة القرار ده بالجواز 


تنهد إسلام قائلا بأمل : 

- مفيش يا سيدي شوفت النهارده بنت ماشيه تحت تحت البلكونه بتاعتنا مع مامتها وفجأة كده لقيتني 
بسأل عليها وعاوز أعرف عنها كل حاجه وفجأة كده برضو حبيت شخصيتها أوي ونفس ذات الفجأة 
لقيت نفسي عاوز أبقي أفضل علشان أستاهلها بجد وأتقدملها بقي ٠‏ عارف إني مجنون بس هو ده 
اللي حصل والله 
أطلق فاروق ضحكات عاليه متواصله وقال : 


- طب كل ده جميل بس إيه حكاية إنك شوفتها تحت البلكونه دي بقي ؟ يعني لقيت بنت ماشيه في 
حالها كده قلت تتجوزها ؟!! وكمان فين غض البصر يا استاذ ! 


شهق إسلام بخوف مصطنع وقال مازحا : 


- لالالا اوعي تفهمني صح › البنت دي أصلا جارتنا وصاحبة هند اختي وانا عارفها من زمان › 
كمان والله غضيت بصري › انا لمحتها بس 


ضغط علي يده بقوه وقال بسعاده : 
- ربنا يوفقك يا إسلام ويجعلها من نصيبك لو فيها الخير ليك 
ثم انتبه قائلا : 


- ب5 خد بالك من حاجه › إنت هتبقي كويس علشان ترضي ربنا وتبقي مسلم صح مش علشان هي 
توافق عليك › فاهم الفرق يا إسلام ؟ 


أومأ برأسه إيجابا وقال : 


- ماتقلقش يا فاروق ٠‏ أنا بدأت في الطريق ده ومش هسيبه لأي سبب من الأسباب بإذن الله » كل 





الحكاية إني حسيت انها إنسانه بجد تستاهل كل خير فعلشان كده مش عايز أظلمها معايا وبإذن الله لو 
ليا نصيب فيها هكون فعلا الزوج اللي هي بتتمناه » ولو مش ليا نصيب فيها برضو هفضل مكمل في 
طريقي إن شاء الله 

- أيون تمام كده › ربنا يفعلك الخير 

كاد إسلام أن يذهب ولكنه تذكر موضوع غاية في الأهمية فعاد مره آخري وقال بتوتر : 

- فاروق صحيح عاوز أسألك في حاجه 

- إسأل 

صمت للحظات محاولا تجميع كلماته وقال : 

- فاكر لما قولتلك إن في واحد أعرفه كان يعرف بنت من علي النت وكانوا بيحبوا بعض وكده 
إبتسم فاروق بمكر وقال : 

- ياه ده من حوالي سنه ونص او سنتين يابني . بس اه فاكر ماله ؟ 


أخذ يفرك يده اليمني باليسري بتوتر وقال : 


- هو من ساعتها ندم جدا علي اللي عمله وسابها وتاب الحمد لله » دلوقتي بقي لو حب يتقدم 
لواحده وسألته عن ماضيه وكده .هل المفروض يقولها إنه كان يعرف واحده زمان ولا يكدب عليها ؟ 


أجاب فاروق بثقه : 

- لأ طبعا ميقولش 
تعجب إسلام وقال : 

- طيب مش هو كده يكون بيخدعها ؟ 
تبسم فاروق وقال بحنان : 


- لأ يا سيدي مش بيخدعها لأن هو تاب بجد وربنا ستر عليه فمينفعش يروح هو بقي يفضح نفسه 
ويجاهر بالمعصيه دي › واجب علي أي حد فينا يا إسلام إنه يستر علي نفسه وميعرفش حد 





بالمعاصي اللي هو بيعملها ويتوب لربنا من سكات 
- متأكد يا فاروق ؟ 
أومأ برأسه إيجابا وقال مؤكدا : 


- متأكد والله يابني » ولو مش مصدق روح بنفسك وإبحث عن فتاوي عن الموضوع ده هتلاقي 
كلامي صح ٠‏ أنا قريت في الموضوع ده كتير متقلقش 


تنهد تنهيده قويه أخرجت كل ما كان يحمله من خوف وقال بفرحه : 

- ربنا يريح قلبك يا فاروق 
نظر له فاروق بخبث وقال : 

- ياه هو صاحبك ده عزيز عليك أوي كده ؟ والله فيك الخير يا إسلام 
انتبه إسلام فجأة ولم يستطع تجميع كلماته فقال بصوت متردد : 

- هاه ؟ اه طبعا طبعا 
بعد قليل إستئذن منه إسلام وغادر المكان ٠‏ شعر بأن قلبه يطير في الهواء › فأخيرا قد شعر بالراحه 
من هذا الموضوع الذي آلمه كثيرا وكان يشعره دوما بالذنب › كان يعرف انه لن يستطيع الكذب علي 
خطيبته في يوم من الأيام لأن إسلام والكذب أعداء ولكنه أيضا كان دائما يخاف من رد فعلها حتي بعد 
علمها بأنه تاب إلي الله وندم علي كل شئ › لكن الآن وبعد أن أصبح لدية رخصه شرعيه أحس 
بالراحه أخيرا وأن هذه الصفحه من حياته قد تم غلقها نهائيا . عاد إلي المنزل فوجد هند لم تأتي 
بعد فجلس في إنتظارها وهو مابين الخوف والفرح والضحك والحزن والجنون والملل › لم يعرف 
كيف مر الوقت ولكنه لم يشعر بنفسه إلا عندما إنتفض من مكانه علي صوت مفتاح الباب وهو 
يتحرك في مكانه » دخلت هند وأغلقت الباب خلفها فوجدته أمامها ينظر إليها بلهفه ويقول : 

- هاه قوليلي بسرعه عملتي إيه ؟ 
كانت تتنفس بصعوبه فحاولت الراحه قليلا وقالت بضجر : 

- طيب يابني إستني أخد نفسي حتي ! 


أجابها متعجبا : 





- تاخدي نفسك من إيه يا هند ده إنتي يا دوب جايه من آخر الشارع ! 

تركته ودخلت غرفتها > جلست علي حافة الفراش محاوله إلتقاط انفاسها » دخل خلفها وجلس علي 
الفراش بجوارها وإنتظر حتي ترتاح قليلا وتبدأ في الكلام » إلتفتت إليه بكامل جسدها ونظرت له 
بحزن وقالت : 

- معلش يا إسلام .. 

وصمتت ... نظر لها بخوف وأمسك يديها وهو يحركهما بعصبيه ويقول : 

- هاه قولي بسرعه حصل إيه ؟ 

- يابني إستني عليا طيب 


إنتظرت قليلا حتي يتوتر أكثر وأكثر ثم قالت : 


- شكلها كده والله أعلم هتوافق عليك يا إسلام »> هيص يا عم 


قفز من مكانه وعاد للخلف قليلا وهو ينظر لها بتمعن ويقول : 
- بجد والله ؟ 

أخذت تفكر للحظات وهي تنظر لتعابير وجهه وقالت : 

- يعني ده اللي إستنتجته من كلامها 

نظر لها محذرا وقال : 

- هند اوعي تكوني قولتيلها عليا حاجه 

أومأت براسها نفيا وقالت : 

- يابني مجيبتش سيرتك خالص متقلقش 


إقترب منها قليلا وهو ينظر لها بسعاده وقال : 





- طيب قوليلي بقي اللي حصل بالتفصيل 

- مفيش يا سيدي ء هي قالتلي إنها كل اللي بتحلم بيه إنها تتجوز راجل بجد يشيل مسئوليتها 
ومسئولية ولادها » حد يكون عايش بس علشان يرضي ربنا وياخد بإيديها للجنه » يكون قدوة ليها 
ولغيره ويعلمها دينها ويحفظها قرآن › نفسها يشجعوا بعض دايما علي التقرب من الله عزوجل أكتر 
ويكون هو ده هدفهم في الحياة أصلا » مش مهم عندها إنه يكون عنده فلوس أو شقه ملك أو كلية 
قمه او كده . يعني قالت أي كلية مش هتفرق واي وظيفه المهم يكون عنده مرتب يعرف يعيشهم حتي 
لو صغير هي ممكن تستحمل عادي › طبعا يكون بيحبها اووي وبيحب روحها أكتر من شكلها ومش 
بييص لواحده غيرها أبدا وراضي بيها وبيناقشها لو في حاجه مضايقاه منها » بإختصار يا إسلام 
عاوزاه مسلم بجد › هو ده شرطها الأساسي 


أخذ إسلام يستمع إلي كلمات اخته وهو في غاية السعاده ومع كل كلمة يزداد إحترامه لسلمي أكثر 
وأكثر » شجعته هذه الكلمات علي ان يكون الرجل الذي تتمناه سلمي بحق › أخذ قراره بأن يعدل من 
حاله قليلا ومن ثم يتقدم لها وينتظر من الله الخير »ء إنتبه علي صوت هند وهي تنادي عليه قائله : 


- إيه ياعم روحت فين ؟ 

- هاه ؟ معاكي اهو 

- طيب هتتقدملها ولا إيه ؟ 

- اه بإذن الله > بس في حاجات كده هظبطها في نفسي الأول وبعدين أروحلها 
تذكرت هند شيئا هاما فقالت بحرج : 

- صحيح في حاجه مهمه لازم تعرفها 
نظر لها بتوتر وقال : 

- خير ؟ 

- هي قالتلي إنها مش بتفكر في موضوع الجواز ده دلوقتي خالص › لما تتخرج الاول 
نظر لها بحزن وقال : 


- الكلام ده أكيد يعني ولا إيه ؟ يعني خلاص كده مفيش أمل السنادي ؟ 





نظرت له باستفزاز وقالت ٠:‏ 
- أمل ماتت منتحره هيهيهيهيي 


وكزها في ذراعها بقوه وقال بغضب : 


- مش وقت إستظراف دلوقتي يا هند والله 


أطلقت هند ضحكات عاليه أغضبته أكثر ثم هدأت قليلا وقالت : 
- بس علي فكره في حل 

إنتفض من مكانه وقال بلهفه : 

- إيه قولي 


- كان في عريس متقدملها من فترة كده وباباها ضغط عليها وخلاها شافته » متهيألي المبدأ متاح 
يعني حتي لو بنسبه 905 


ثم أجابت بثقه : 
- يعني لو أنا قولتلها إن في شخص كويس ومواصفاته اللي هي بتحبها ممكن توافق تشوفه 
إرتمي علي الفراش براحه وقال : 
- أيوه كده ريحتيني › بإذن الله هحاول اتقدملها قريب جدااااا 
نظرت له هند وقالت بسرعه هائله : 
- طيب وقريب ليه ؟ 
ثم أمسكت بهاتفها بسرعه أكبر وضغطت علي الازرار وفي خلال لحظات وجدها تقول : 
- سلمي إسلام اخويا عاوز يتقدملك ! 


نظر لها بذهول › إتسعت عيناه وضغط علي أسنانه بشده حتي كاد أن يحطمها وأمسكها من يدها 
بعصبيه وقال بصوت خفيض حتي لا تسمعه سلمي : 





- يا بت إنتي مجنونه !! إقفلي بسرعه ولا إعملي أي حاجه 
إرتفع صوتها أكثر وهي تقول : 


- أيوه والله يا بنتي إسلام أخويا شافك وعاوز يتقدملك 


ضغط علي يدها أكثر حتي كاد أن يعتصرها ونظر لها والشرر يتطاير من عينيه › أبعدت الهاتف عنها 
قليلا وقالت هامسه ٠:‏ 


- في حاجات ماينفعش فيها غير الجنان › تلميذتك بقي يا أستاذ 
نظر لها نظرة أخافتها وقال بغضب : 

- إتصرفي بسرعه يا هند وإلا .. 

قاطعته قائله بهمس : 

- يا واد إصبر بس 


إنتشل الهاتف من يدها بسرعه وهم أن يغلقه لولا ما رآه » نظر لها بحده وقال : 


- يعني إيه ده بقي إن شاء الله ؟!! 


أخذت الهاتف من يده ونظرت له ببراءة وقالت : 


أرتمي علي الفراش بقوه وزفر غاضبا : 

- إنتي غبية صح ؟!! 

جلست بجواره وربتت علي كتفه بإستفزاز وقالت : 
- بنتعلم منك يا باشا 


أخذ يحول نظرة ما بين النافذه وبينها فإنتبهت لذلك وسألته عن السبب فأجاب : 





- كان زماننا دلوقتي سامعين ناس عماله تصوت تحت ! 

نظرت لها متعجبه وقالت : 

- إشمعني ؟!! 

رفع حاجبه وقال بمكر : 

- علشان كان هيبقي في جثه مرميه تحت الشباك دلوقتي › بس الحمد لله لحقت نفسها 
عادت للخلف قليلا ونظرت له بخوف مصطنع وقالت : 

- يعني رخم ومجنون وكمان قتال قتله ؟ !! 


ثم أردفت قائله بمرح : 


- الله يعينك يا سلمي يا بنتي 


إتسعت إبتسامته وهو يقول : 


- الله يعينها فعلا ! 


كانت سلمي تشاهد أحد البرامج الدينيه لداعية شاب عندما أتتها ولاء ونظرت لها بتعجب وقالت : 
- إيه يا بنتي اللي إنت عاملاه ده ؟!! 

أجابتها بكل براءه : 
- بغض بصري ! 

مطت شفتاها للأمام وقالت بإستنكار : 


- يعني حطالي ورقة بتاع لوحه ورسمالي عليها ولد كرتون ضحكته لحد ودانه ولزقاها علي وش 
الراجل وتقؤليلي بتكن بصري!! ده اللي فو إزاي يعني ١١١‏ 


إرتفعت ضحكات سلمي وهي تنظر لولاء بتعبيرات وجهها الغاضبه وحركات يدها السريعه وقالت : 





- عادي يا ولاء أهو تغيير › بدل ما أنا علطول بتفرج علي الديكور أو علي التيشرتات بتاعتهم 
زفرت بضيق وقالت : 


- ويعني فيها إيه لما تبصي للراجل وهو بيتكلم ؟ هو هياكلك ؟!! 


إلتفت لها بكامل جسدها وقالت بجديه : 


- لا يا ولاء مش هياكلني › ٠‏ بس غض البصر فرض علينا لان ربنا سبحانه وتعالي قال " وَقُل 
َلمُوْمِنَاتٍ يَعْضْضْنَ مِنْ أَنْصَارهِنَ " وإنتي عارفه إني من النوع اللي مش بعرف أركز غير لو بصيت 
في وش اللي بيتكلم علشان كده بحاول أعمل أي حاجه تساعدني علي غض البصر > وبإذن الله مع 
الوقت أتعود علي التركيز وأنا باصه في الأرض » إدعيلي إنتي بس 

قالت ولاء بتعجب : 

- طيب بس ده شيخ يعني مفيهاش حاجه !! 

تبسمت قائله بهدوء : 

- يعني يا ولاء هو الشيخ ده مش راجل ؟!! أي راجل مهما كانت وظيفته أو درجه قربه من ربنا لازم 
نغض بصرنا عنه » وحتي روحي إسألي بنفسك البنات عن رأيهم في الدعاه وخصوصا الدعاه الشباب 
هتلاقيهم عمالين يقولولك فظيع وهييييح ووسيم ومعرفش إيه !! رغم إنه شيخ أهو لكن برضو في 
الأول وفي الاخر هو راجل وماينفعش نفضل نبص عليه كده 


أومأت برأسها نفيا وقالت : 


- لأ بالعكس والله ده أنا بكون مرتاحه جدا › وكمان لما أكون مش ببص علي شباب خالص أكيد 
ربنا هيجازيني خير ويحلي في عيني زوجي المستقبلي حتي لو هو شكله عادي › أختط واثقه في 
كرمه بقي 


تركتها ولاء وغادرت بينما دفنت هي رأسها بين كفيها وأخذت تدعو الله قائله : 


- يارب إحفظني وإرضي عني وقربني منك أكتر » يارب قويني وساعدني علي غض البصر 
وإحفظلي قلبي وإبعد عني أي فتنه » يارب جنبني الفتن ماظهر منها وما بطن » يارب عوضني 
عن كل لحظه حزن عيشتها وإرضي عني وإرزقني باللي يساعدني وياخد بإيدي للجنه . 





وبعد ثلاث أسابيع طرقت هند باب غرفة أخيها ودخلت وقالت بحيره : 


تروح اليومين دول يأما بقي تستني لما نتخرج ونكون فاضيين 


نهض من علي الفراش بتثاقل وقال بحيره أكبر : 


- والله يا هند كنت لسه بفكر في الموضوع ده دلوقتي 


نظرت له بتعجب وقالت : 

- طيب ومستني إيه ؟ 
تنهد بتوتر وقال : 

- هروح أقولهم إيه يا هند ولا اتقدم بإيه ؟ إنتي من ساعة ما قولتيلي إن باباها عاوز يجوزها لواحد 
معاه فلوس وأنا قلقان » وزي ما إنتي عارفه الفلوس اللي بابا الله يرحمه سايبهالي مش هتكفي 
جهازي كله والمرتب بتاعي برضو صغير ومش هيعمل حاجه 

- طيب يا إسلام ما تروح وتشوف واللي فيه الخير يقدمه ربنا 
صمت قليلا ثم نظر لها بتساؤل وقال : 


- تفتكري ممكن باباها يوافق عليا ويخفف عني طلباته شويه ؟ وهل هي اصلا هتوافق تتنازل عن 
شبكه كبيره وفرح مش عارف فين والكلام ده ؟ 


ربتت علي كتفه مطمئنة إياه وقالت: 


- لو علي سلمي متقلقش هي مش بتفكر في الحاجات دي خالص وأكيد هتوافق عليك لو لقت إنك 
فعلا الشاب اللي هي بتتمناه 


ثم نظرت له بحيره وقالت : 


- أما بقي باباها فبصراحه معرفش . بس إحساسي بيقولي إنه هيعصرك 





ضربها علي ذراعها بخفه وقال : 


- لأ أنا كده إتطمنت بصراحه » مش عارف من غيرك كنت هعمل إيه بس ؟ 


قالت بلهفه : 


- هاه أروح أفاتحها في الموضوع بقي ولا إيه ؟ 


أومأ برأسه نفيا وقال : 

- لأ إستني شويه هفكر تاني وأخد رأي واحد صاحبي في الموضوع وأشوف 
غادرت الغرفه وإستلقي هو علي الفراش وأخذ يفكر في الآمر مرة آخري 
في المساء إتصل إسلام بفاروق ليقابله ويأخذ رأيه في الأمر وذلك لأنه دائما يحب سماع أراء فاروق 
ويثق بها › تقابلا وصافحه فاروق وسأله عن أحواله فقال : 

- الحمد لله أديني مطحون أهو في الشركه دي ربنا يقدرني » بس إنت عارف ؟ رغم إني كتير جدا 
بحس إن أنا الوحيد اللي براعي ربنا في شغلي والباقي نايميين ومقضينها أكل وهزار وشاي 
ومعرفش إيه › لكن برضو ببقي مرتاح جدا لما باخد المرتب وبحس إن هو حلال وإني استحقه 
فعلا 
نظر له فاروق نظرة إعجاب ثم تنهد بحسره وقال : 


- هو ده الحال في معظم الوظايف للأسف ٠‏ المهم بس الواحد يراعي ربنا في شغله وميبصش للتاني 
ويقول إشمعني لأن كل واحد فينا يوم القيامه هيتحاسب علي نفسه وبس 


أومأ برأسه مؤيدا ثم تذكر فجأة موقف ما جعله يقفز في سعاده كالأطفال وقال : 
- عارف يا فاروق ؟ حصلت حاجه تحفه أوووي في شغلي الإسبوع ده 

نظر له فاروق بلهفه وقال : 
- خير ؟ 


تنهد بأريحيه وقال : 





- فاكر لما قولتي أبقي أسيب الشغل وقت الصلاة وأروح أصلي وأرجع ؟ رغم إن سعات المدير كان 
بيضايقني ومش بيوافق إلا إني برضو كنت بصر علي رأيي وأروح › الإسبوع ده بقي لقيت اتنين 
صحابي في الشغل بقوا ييجوا يصلوا معايا وبيقولولي إنهم كان نفسهم يعملوا كده من زمان مع 
المدير بس مكانوش بيقدروا 

أمسك فاروق كفه وربت عليه بخفه وقال : 

- والله أنا فخور بيك يا إسلام فوق ما تتخيل 

إستمع إسلام إلي هذه الكلمات وهو في سعاده بالغه وقال مازحا : 

- عارف بيقولولي إيه كمان ؟ بيقولولي إنت ناقصلك لحيه وتبقي شيخ علي حق › رغم إني مبعملش 
حاجه غير إني بعاملهم بما يرضي الله وبصلي وبتقي ربنا في شغلي › > سبحان الله ميعرفوش أنا كنت 
إيه في الأول › اللهم لك الحمد . 

نظر له فاروق بدهشه وقال : 


- تصدق بالله ؟ أنا كنت لسه بفكر في موضوع اللحيه ده » من زمان اوووي وأنا نفسي أعفي لحيتي 


بس مش عارف إيه اللي كان مأخرني لكن من يومين كده كلمت نهي وإتفقنا إننا نقرأ أكتر عن اللحيه 
والنقاب وبعدين نقرر » بس كلامك ده حمسني › بشرة خير إن شاء الله 


تبسم له إسلام وقال : 
- ربنا يوفقك يافاروق 
نظر له فاروق بحماس وقال : 


- طب بقولك إيه يا إسلام ؟ ما تيجي نعفي لحيتنا إحنا الإثنين وأهو نكون بنساعد بعض علي رضا 
ربنا وناخد الثواب سوا 


نظر لها بدهشه وقال : 
- لأ يابني لحية إيه دلوقتي » صعب اوووي وانا مش أدها أصلا 


- طيب فكر تاني في الموضوع وإقرأ عنها برضو وشوف 





- إن شاء الله 


وفجأة تذكر إسلام الموضوع الأساسي الذي أحضر فاروق لأجله فقال : 


- بقولك إيه يا فاروق ق ٠»‏ فاكر البنت اللي قولتلك إني عاوز أتقدملها دي › إيه رأيك أروح دلوقتي وأنا 
مش جاهز ولا إستني ولا أعمل إيه ؟ أنا خايف تروح مني 


نظر له بترقب وقال : 
- إنت مش جاهز خالص يعني ولا إيه نظامك ؟ 
أجابه بالنفي قائلا : 


- لأ الحمد لله بابا الله يرحمه سايبلي مبلغ كويس بس مش هيكفي برضو › وكمان سمعت إن والدها 
عاوز حد غني يعني فقلقت بصراحه 


نظر له فاروق بحماس ممزوج بالسعاده وقال : 

- أيوه يابني روح طبعا وبإذن الله ربنا يقدم اللي فيه الخير » يعني ممكن يوافقوا علي إمكانياتك 
وممكن إنت تطول الخطوبه شويه لحد ما تجهز نفسك وطبعا ساعتها مرتبك كله هيتحوش للجهاز 
وممكن ربنا يرزقك بمكافئة أو تثبيت أو أي حاجه تزودلك المرتب شويه متقلقش . 

رجع إسلام بذاكرته قليلا د ثم قفز من مكانه بسعاده وقال : 

- تصدق فعلا كانوا بيقولوا إنهم كل سنه في شهر ٩‏ بيثبتوا واحد من اللي شغالين جداد › وده طبعا 
بيكون علي حسب الكفاءه والضمير وكده » وإحساسي بيقولي إني اثا اللي هتثبث علشان آنا أكتر 
واحد بشتغل في الموظفين الجداد › احم احم ده بفضل ربنا طبعا 

ربت علي كتفه عدة مرات وقال مطمئنا إياه : 

- خلاص يبقي إنت تروح تتقد قدم فورا وربنا ييسرلك الأمور 


ثم قال مؤكدا : 


- وبعدين يا عم لو ليك نصيب فيها محدش هيقدر يمنعكم عن بعض › > كل دي حجج البشر بيعملوها 
لكن اللي ربنا كاتبه هيحصل مهما كان › إتطمن بقي 





إبتسم إسلام بسعاده وقال : 


- تصدق والله أحسن حاجه قولتها » هي فعلا لو من نصيبي محدش هيقدر يمنعها عني › هروح بقي 
وربنا ييسر الآمور إن شاء الله » إدعيلي هاه 


- حاضر 


عاد إسلام إلي المنزل وذهب مباشرة إلي غرفة هند وقال بحماس : 
- يلا روحي قوليلها إني عاوز اتجوزها بقي 

أخذت هند تضحك ضحكات متواصله أغضبته فقال : 

- وهو أنا قولت حاجه تضحك للدرجادي يعني ؟!! 

أشارت إلي الساعه المعلقه علي الحائط وقالت بتعجب : 

- إنت شايف الساعه كام ؟ 

نظر للساعه وقال بعدم فهم : 

- اه ٠١‏ فيها إيه يعني ؟ 

أخذت تضحك مرة آخري وهي تقول : 

- وأنا اروح أبات عندها دلوقتي يعني ولا أعمل إيه ؟ 

نظر للساعه مره آخري فوجدها العاشرة مساءا بالفعل فضرب جبهته بيده وقال محرجا : 
-أوبس » معلش مش مركز 

نظرت له بمكر وقالت : 

- اللي واخد عقلك بقي 


أزاحها علي الفراش وقال مازحا : 





- نامي يا هند يا حبيبتي شطوره ء وبكره إن شاء الله إبقي روحي عند طنط سلمي جارتنا ! 


بالفعل ذهبت هند في اليوم التالي إلي منزل سلمي › جلست كل منهما تحدث الآخري عن الكثير من 
أمور الحياة » كانت سلمي تتحدث بينما هند تفكر كيف تفاتحها في الامر واخيرا إستجمعت شجاعتها 
وقالت : 

- سلمي هو إنتي ممكن تتخطبي دلوقتي ؟ 

نظرت لها سلمي متعجبه وقالت : 

- إيه يا هند مانتي عارفه رأيي من زمان في الموضوع ده !! 

تنحنحت قائله بحرج : 

- طيب لو جالك واحد زي ما بتتمني بالظبط توافقي ؟ 

نظرت لها بتوتر وقالت : 

- وده هيجيلي منين ده ؟ قولي يا هند اللي عندك علطول قلقتيني 


تنهدت تنهيده قويه وحاولت ترتيب كلماتها وقالت : 


- أنا جايبالك عريس وفيه تقريبا كل المواصفات اللي إنتي عاوزاها › هينفع ييجي دلوقتي ولا المبدأ 
مرفوض أصلا ؟ 


أسندت رأسها بداخل راحة كفها وقالت بقلق : 
- طيب وهو مين العريس ده بقي ؟ 

أجابتها علي الفور : 

- إسلام أخويا 


إتسعت عينا سلمي وقالت بتعجب : 





- إسلام أخوكي ؟!! 
نظرت لها هند فشعرت بالتوتر وقالت بصوت هامس : 


- اه وحش ولا إيه ؟ 
تنحنحت سلمي بإحراج وقالت متعذره : 


- لأ والله مش قصدي › علي عيني وعلي راسي طبعا , بس يعني إنتي عارفه تفكيري كويس 
ومتهيالي إسلام اخوكي مش زي الشخص اللي في بالي خالص !! 


تنهدت هند بأريحيه وقالت : 

- لأ يا سلمي ده إسلام إتغير خالص › ده حتي يا بنتي .... 
وأخذت تقص عليها التغييرات التي طرأت علي أخيها » شعرت سلمي بالسعاده وهي تستمع إلي 
كلمات هند › ليس لأنها تتحدث عن إسلام بحد ذاته ولكنها دائما ما تفرح عندما تعلم أن هناك شخصا 
آخر عرف الله وإقترب منه أكثر › إنتظرتها سلمي حتي إنتهت من كلماتها وكادت ان تتحدث ولكنها لم 
تجد ما تقوله فصمتت › قالت لها هند متسائله ٠‏ 

- هاه إيه رأيك ؟ 
أجابتها بقلق : 


- مش عارفه بصراحه 


- طيب حتي قوليلي رأيك مثلا في شكله أو في الكلام اللي سمعتيه او أي حاجه 


شعرت بالإحراج فقالت بصوت خفيض : 
- بصي الكلام اللي أنا سمعته جميل طبعا ويفرح أي حد › وبالنسبه لشكله فأنا مشوفتهوش من 


زمان فمش مركزة في ملامحه يعني » بس أصلا مش مهم عندي الشكل › أهم حاجه من جواه عامل 
إيه 


أخذت تحرك يدها بحماس وهي تقول : 


- طب قولي بقي يلا يلا يلا 





ِ ضحكت بشده وقالت ٠‏ 
- أقول إيه بس ؟ 


- قولي إنك موافقه › أنا عارفه إنك موافقه يا أروبه بس مكسوفه › وعموما يا ستي اقعدوا مع بعض 
وشوفوا هتتفقوا ولا لا 


نظرت لها سلمي بجديه وقالت : 
- طيب إنتي متأكده من الكلام اللي قولتيه عليه ده ؟ 


ثم قالت بمرح : 


- مش علشان أخوكي بقي وكده هاه بدل ما أعرف الحقيقه وأعورك 


ضحكت مؤكده وقالت ٠‏ 


- لأ والله كل اللى قولته عليه حقيقى . وأصلا إنتوا من بعد ما بدأتوا تلتزموا وإنتوا شبه بعض جدا 
و ي و يه حفيفي » و إلدوا من ب بداو موا وإددوا شبة بعص + 
وأنا بصراحه عاوزه أخلص منكم إنتوا الإثنين وارتاح بقي 


نظرت لها بقلق وقالت : 

- طيب بصي هفكر وأقولك 

نهضت هند من علي الفراش متجهه إلي باب الغرفه وهي تقول بجديه : 

- خلاص قشطه هقوله إنك وافقتي › إبقي عرفي باباكي بقي علشان ميتفاجئش لما إسلام يتصل بيه 
قفزت سلمي من مكانها في فزع وقالت : 

- يا هند إنتي بتهزري ؟!! 

أطلقت ضحكات متواصله وقالت : 

- إنتوا ما ينفعش معاكم إلا كده › يلا أنا همشي بقي ماشي › سلام عليكم 


وقبل ان تستطيع الكلام وجدتها قد إختفت من أمامها فقفزت علي الفراش بخفه وسعاده وقالت ٠‏ 





- والله مجنونه ! 


عادت هند إلي المنزل فوجدت إسلام في إنتظارها › نظر لها بلهفه فلم تعره أي إهتمام فقال بحزن : 


- رفضت صح ؟ أنا كنت حاسس » يلا كل شئ نصيب 

وغادر المكان متجها إلي غرفته » أسرعت الخطي خلفه وقالت بتعجب ممزوج بالمرح : 

- ياعم هو أنا هلاقيها منك ولا منها » بطلوا جنان بقي جننتوني معاكم وأنا غلبانه أصلا وفي حالي 
جلس علي حافة فراشه ونظر لها بيأس وقال : 

- ماهي لو كانت وافقت كنتي هتقولي علطول › خلاص بقي حصل خير 

جذبته من يده وأوقفته أمامها مباشره وقالت : 

- ركز معايا كده وبلاش شغل الأفلام ده هاه » وإسمعني كويس 

نظر لها بترقب وقلق ولم يتحدث فأمسكته من ذراعيه ونظرت في عينيه وقالت بصوت مرتفع : 
انلام سلف وافقث 

لم تنتبه إلا عندما سقط أمامها علي الأرض فضربت علي قلبها بقوه وصرخت قائله : 
اباسا 


حاولت تحريكه يمينا ويسارا ولكنها لم تستطع فهرولت إلي الخارج وصرخت بأعلي صوتها مناديه 
والدتها ولكنها قبل أن تصل إلي غرفة والدتها سمعته يقول بمرح : 


- بت يا هند 
عادت للغرفة ونظرت إليه بفزع وهو مازال مستلقيا علي الأرض وقالت بخوف : 


- إسلام مالك ؟ 





نظر لها بتعجب مصطنع وقال : 

- إيه ياختي عمرك ما شوفتي واحد ميت من الفرحه ولا إيه ؟!! 
نظرت له بإندهاش وقالت : 

- إنت بتهزر ؟ ولا إنت تعبان بجد ؟ ولا متفاجئ ولا إيه ؟!! 


نهض من مكانه وجلس علي حافة الفراش محاولا التعديل من هيئة رابطه عنقه الغير موجوده أصلا 
ونظر لها بغرور وقال : 


- يا بنتي أتفاجئ من إيه ؟ منا عارف إنها هتوافق أصلا › هو أنا في واحده تقدر ترفضني 

عقدت ذراعيها أمام صدرها وقالت بعصبيه : 

- يا إسلام إنت بتستعبط !! هو ده وقت هزار أصلا ؟ وبعدين هي مقالتليش إنها موافقه اوي يعني 
إنتفض من مكانه وهو ينظر لها بخوف ورفع حاجبه قائلا : 

- اومال إنتي بتقولي وافقت إزاي ؟ 


جلست بجواره ووضعت ساقا فوق الآخري وقالت بتعالي : 


- ههههههاي شوف من شوية كان عاملي فيها رئيس الجمهورية ودلوقتي أخره فرخه مشلوله 


وكزها في ذراعها بشده وقال بصرامه : 
- هند إخلصي وافقت ولا لا ؟!! 

رفعت حاجبها ونظرت له بإستفزاز ولم تتحدث › وكزها مره آخري بعصبيه وقال : 
- يا بت إخلصي 

نظرت له بابتسامه وقالت مازحه : 


- خلاص حرام صعبت عليا هقولك وأمري لله » بص هي طبعا كانت مكسوفه وكده ومقالتليش حاجه 
> بس يعني مكانتش رافضه فأنا بقي أخدتها في دوكة وقولتلها هقول لإسلام إنك موافقه وطلعت 





أجري . بس يا سيدي 

نظر لها بإعجاب وقال مشجع :١‏ 

- جدعه يا هنود › طالعه راجل من ظهر راجل 

نظرت له بإستهزاء وقالت : 

- هنشوف ياخويا الراجل ده هيكون شكله عامل إزاي لما عمو باباها يكلمك 

نظر لها بثقه وقال : 

- متقلقيش › هستخبي تحت السرير بس 

أخذت سلمي تفكر في الامر في حيرة › فكلام هند عن إسلام أسعدها بينما هي رافضه تماما لفكرة 
الخطوبه أثناء الدراسه . ولكن ماذا إذا كان إسلام رجلا بحق ؟ ماذا لو كان هو الشاب الذي تتمناه ؟ 
هل ترفضه بسبب إنشغالها بالدراسه ؟ أم تقبل به وتجلس معه لتعرف عنه أكثر وبعدها تقرر ؟ تنهدت 
بعمق ثم تذكرت كلمات هند وإنها سوف تخبر إسلام ان سلمي وافقت علي رؤيته بالفعل » فطردت 
الأفكار عن رأسها وحاولت التفكير في أمر آخر. 

كيف ستخبر والدها ؟ هل سيوافق عليه أم انه اقتنع بوجهة نظر سلمي ولن يتدخل في حياتها قبل ان 
تتخرج ؟ أخذت تفكر كثيرا حتي إستجمعت شجاعتها وقررت الذهاب لإخبار والدها بالأمر كي يكون 
علي علم عندما يتصل به إسلام »ذهبت إلي غرفته وطرقت بابها بخفه وقالت هامسه : 

- بابا حضرتك صاحي ؟ 

أجابها من الداخل علي الفور : 

- تعالي يا سلمي 


دخلت وجلست بجوارة وقالت بهدوء : 


- بابا في عريس عاوز يتقدملي وأنا مش عارفه أعمل إيه ؟ حضرتك رأيك إيه ؟ 


نظر لها بتعجب وقال : 





- مش إنتي قولتي مش هوافق علي حد قبل التخرج ؟ بس عموما يعني لو غيرتي رأيك أنا معنديش 
مشكله طبعا » بس هو مين العريس ده ؟ 

أجابته علي الفور : 

- إسلام أخو هند صاحبتي 

نظر لها بتفكير وقال : 

- طيب وده مواصفاته إيه ؟ 

أخذت تتذكر كلمات هند وقالت مبتسمه : 

-هو مهندس ومحترم وشايل مسئولية هند ومامته من زمان وشغال في شركة كده بس نسيت إسمها 
نظر لها بإعجاب وقال : 

- مهندس » طيب حلو جدا يعني هيعيشك في مستوي كويس 

إبتلعت ريقها وقالت بتوتر : 

- اه طبعا إن شاء الله 

إبتسم لها قائلا : 

- خلاص ماشي نشوفه واللي فيه الخير يقدمه ربنا 

نظرت له بسعاده وقالت ٠‏ 


- هقول لهند بقي علشان تخليه يتصل بحضرتك 


وبعد ثلاثة أيام قالت هند وهي تتجه مسرعه إلي غرفة أخيها : 


اسل متلمي المبلك با رشقرن ات اها بالموضوغ خلاض وق بقن ارو 
تتصل بيه إنت وتحدد معاه ميعاد 





نظر لها بسعاده وقال : 
- قشطه بقي 


ثم قال بحيره : 


- هما الناس بيقولوا إيه في الحاجات اللي زي دي ؟ يعني أتصل بيه أقوله ياعمي أنا عاوز أتجوز 
بنتك ؟!! 


أطلقت هند ضحكات متواصله وقالت : 
- ياعم أنا مالي قول اللي إنت عاوزه › المهم تتكلم بس 


ثم أمسكت بهاتفها وقامت بالإتصال بوالد سلمي وأعطته الهاتف علي الفور › تفاجئ من سرعتها 
ونظر لها بفزع وقبل أن يستطيع التحدث سمع صوتا يقول : 


- السلام عليكم 
إبتلع ريقه قائلا بحرج : 
- وعليكم السلام ورحمة الله وبركاته 


صمت للحظات محاولا الحصول علي أي كلمة ولكنه لم يجد ١‏ أخذ ينظر لهند بقلق ويحاول إستغاثتها 
لتخبره بأي شئ يقوله ولكنها لم تفعل فسمع الصوت مره آخري يقول : 


- مين معايا ؟ 
قال بتوتر : 
- أنا إسلام يا عمي أخو هند صاحبة الأنسه سلمي بنت حضرتك 


- أهلا يا إسلام إزيك ؟ 


- الحمد لله يا عمي بخير 


ثم تذ تنحنح قائلا : 





- كنت حابب أحدد ميعاد مع حضرتك علشان أجي أتقدم للأنسه سلمي 
قال بجديه : 

- طيب يابني إحنا فاضيين بكره او الإسبوع الجاي اللي يريحك 

- خلاص بإذن الله نيجي بكره » ممكن علي الساعه ۷ كده كويس ؟ 

- تمام كويس 

- ماشي يا عمي بإذن الله قبل الميعاد هتصل بحضرتك » سلام عليكم 
- وعليكم السلام ورحمة الله وبركاته 


أخذ يكرر الضغط علي زر الإغلاق للتأكد من أن والدها لن يسمعه بعد الآن ٠‏ إرتمي علي الفراش 
بإجهاد قائلا لهند : 


- مكنتش أعرف إن الموضوع صعب أوي كده » أنا حاسس إني قربت أنصهر 
نظرت له بإستعلاء وقالت ٠:‏ 
- ههههاي وأخيرا بقي هعرف أفرح فيك › قولتلي بقي إني راجل من ظهر راجل هاه ؟ 


قذفها بالوساده بمرح ثم إبتسم برجاء وقال : 


- طيب الله يخليكي يا هند هاتيلي الحته اللي علي الحبل بقي ولمعيلي الجذمه وكده يعني › ولو عندك 
شويه برفيوم من أي نوع ميضرش برضو 


رفعت حاجبها قائله بغضب : 


- ألمعلك الجذمه ؟ أهي دي أخرتها كمان !! أنا خلاص دوري خلص لحد كده › قابل بقي يا معلم 


- يا سلمي تعالي عاوزك 


قالها والدها بعدما تحدث مع إسلام وحدد معه موعد الرؤية الشرعيه » حضرت علي الفور وقالت 
بابتسامتها المعتاده : 





- نعم يا بابا 
نظر لها بجديه وقال : 


- العريس هييجي بكره بعد المغرب إن شاء الله 
نظرت له بإنتباه وقالت : 


- بكره بكره يعني ؟ اليوم اللي طالع ده ؟!! 
أجابتها ضاحكا : 

- أيوه بكره اليوم اللي طالع ده 

عادت للخلف قليلا وقالت بحياء : 

- ماشي يا بابا اللي تشوفه 

تركته وعادت إلي غرفتها وهي تحدث نفسها بصوت مرتفع قائله بتعجب : 
- بكره ؟ طب بكره إزاي ؟ أوام كده ؟!! إستر يارب 
سمعتها ولاء فإقتربت منها وقالت بدهشه : 

- هو إيه اللي بكره ؟ 

تنهدت بسعاده وقالت : 

- إسلام أخو هند جاي يتقدملي بكره 

قفزت ولاء من مكانها وقالت بفرحه : 

- إسلام ؟ كويس جدااااا » ده ولد شيك وروش آخر حاجه 


ثم نظرت لها بإستنكار وقالت : 


- بس إنتي اكيد مش هتوافقي عليه أصلا !! 





تبسمت سلمي وقالت : 
- شيك وروش ؟ طب والله كويس ٠‏ وضيفي عليهم بقي كلمة ملتزم 


نظرت لها بتعجب وقالت : 
- ملتزم إزاي ؟!! 


حاولت إستفزازها وقالت بسعاده : 


- أيوه يا بنتي ماهو من سنه وشوية كده بقي معقد زيي الحمد لله » يعني دلوقتي شيك ومعقد في 
نفس ذات اللحظه . والله حاجه تفرح 


ثم نظرت لها بعدم فهم وقالت : 


- بس صحيح إنتي إزاي عرفتي إنه شيك وروش زي ما بتقولي ؟ ده أنا نفسي صاحبة اخته اهو 
بس معرفش عنه حاجه 


قالتها علي الفور : 


- لأ ما أنا كنت دايما بشوفه مع اصحابه في الشارع ‏ يلا ما علينا المهم إنتي توافقي بس 


تنهدت بحيره وقالت : 


- قولي يارب 


في اليوم التالي إرتدت سلمي ملابسها وجلست علي الفراش بتوتر كعاده كل فتاة في ذلك الوقت › 
سمعت جرس الباب فإزادت ضربات قلبها بشده › إقتربت من باب غرفتها وفتحت منه جزء صغير 
لتستطيع رؤية أي شئ ولكنها مع الأسف لم تري شيئا › ولكنها سمعته وهو يتحدث مع والدها ومن 
الواضح ان والدته فقط هي التي معه › أخذ يحدث والدها عن عمله وأخلاقه وعائلته ووالده المتوفي 
وحياته وأشياء من هذا القبيل » بعد عدة دقائق سمعت أصوات أقدام والدها تقترب من غرفتها فتبينت 
انه ات ليأخذها › توترت أكثر حتي وجدت باب غرفتها يُفتح من قبل والدها وهو يقول لها : 


- يلا يا سلمي 


سارت خلفه علي إستحياء وجلست في المكان الذي أشار إليه والدها » ظل الاب يتحدث عن إبنته 





ودراستها وأخلاقها ومعاملتها لهم وهي صامته تماما لا تتحدث › تبتسم وفقط . نظرت والدتها 
لوالدها نظرة ذات معني » قام الأب وطلب من سلمي الجلوس مكانه وإستئذن هو للذهاب للداخل قليلا 
ليحضر شئ ما › بينما نهضت والدة سلمي بصحبة والدة إسلام وجلسا في الغرفة المفتوحه علي 
الصالة في مواجهة إسلام وسلمي مباشره ٠‏ نظر لها مبتسما وقال : 


- ازيك ؟ 
أجابت بخجل : 


- الحمد لله 
صمت قليلا وأخذ يفرك يده بالآخري في توتر ويحدث نفسه قائلا : 
- فين الإسئلة اللي كنت محضرها !! 


كاد أن يضرب رأسه بيده ليتذكر أي شئ ولكنه تذكر انها ستراه فأحس بالإحراج وحدث نفسه مره 
آخري قائلا : 


- ياض مانت لسانك طويل علطول › إشمعني دلوقتي › يارب أي حاجه شكلي بقي وحش 


ثم وجد نفسه يحدثها بدون تفكير : 
تی الرغي ؟ 

نظرت له بتعجب ممزوح بالخجل وقالت : 
- رغي ؟!! 


إنتبه لما قال فتنحنح بإحراج قائلا : 
- هكلمك عن نفسي يعني › تحبي أختصر ولا أقولك كل حاجه ؟ 


ظلت تفكر للحظات وهي تقول لنفسها : 


- طيب لو قولتله يقول كل حاجه عن نفسه ممكن يقول مدلوقه › وفي نفس الوقت برضو انا عاوزه 
اعرف كل حاجه › مث متهيألي ده حقي أصلا ! 


إجابته علي الفور : 





- لا إنفضل حضرتك قول كل حاجه تحبها 
نظر لها مبتسما وبدأ حديثه قائلا : 
- إحنا عندنا ۲ إسلام » إسلام بتاع زمان وإسلام بتاع دلوقتي .. 


آنا عيشت أكتر من ٠١‏ سنه من حياتي كده بدون هدف › كان هدفي الوحيد أكون عايش مبسوط 
ومتفوق وبس › مكنتش أعرف آنا مخلوق ليه ولا مهمتي في الدنيا دي إيه ولا أي حاجه › كنت 
بمعني أصح مستهتر ومش بعمل حاجه مفيده › يمكن الحاجه المفيده الوحيده اللي عملتها هي اني 
اتحملت مسئولية ماما وهند وكمان ده مكنش بمزاجي ده كان غضب عني لما بابا الله يرحمه مات. 


أما بقي دلوقتي الموضوع مختلف › يمكن إتأخرت شويه بس الحمد لله ربنا هداني » من حوالي 
سنتين إلا شويه كده بدأت أقرب من ربنا وأصاحب صحبة صالحه › بدأت أعرف آنا عايش ليه ؟ 
عرفت إن هدفي الأساسي هو الجنه » وإن كل حاجه بعملها في دنيتي دي المفروض توصلني للجنه › 
مذاكرتي وشغلي ونومي وأكلي وجوازي وأولادي وأهلي وكل حاجه بعملها في حياتي لازم أعملها 
بس علشان أرضي ربنا » عرفت يعني إيه بجد إحساس إنك تستشعر قرب ربنا منك » تحس بجد 
بكلمات القرآن بتلمس قلبك » تحس إنك مش عايز حاجه من الدنيا دي غير رضا ربنا وبس › أي نعم 
أنا لسه في بداية الطريق لكن بحمد ربنا في كل وقت إنه هداني قبل ما أموت وانا بعيد . 


السبب بقي في تغييري من إسلام رقم ١‏ لإسلام رقم ۲ هو حبيبي وصديق عمري محمد الله يرحمه 


محمد ده كان كتله خير وحنان ماشيين علي الارض › كان دايما بيوجهني للطريق الصح ودايما 
واقف جنبي في كل مشكله تقابلني › كان بيحبني أكتر من نفسه وكان بيقولي كتير اوووي اننا لازم 
نقرب من ربنا قبل ما نموت بس أنا كنت مستهتر اوي ساعتها ومكنتش متخيل أبدا انه ممكن يروح 
مني كده بين يوم وليله » ومن ساعتها بقي بدأت أفوق لنفسي وأعرف أنا عايش ليه وأقرب من ربنا 
وأفهم أكتر عن ديني وكده » رغم إن هو مش معايا دلوقتي بس روحه عايشه جوايا أصلا وبإذن الله 
أي حاجه حلوه بعملها دلوقتي تكون في ميزان حسناته . 


نظر لها بإبتسامه وهو يمسح علي عينيه ببطء حتي لا تخرج منها دمعة حائره » تنهد بعمق وقال : 
- هو ده بقي إسلام 


أخذت سلمي تستمع إلي كلماته وهي ما بين السعاده والحزن والتأثر والفخر › أحست بمشاعرها 
مختلطه تماما وما إن إنتهي حتي قالت بصوت خفيض : 


- ربنا يرحمه 





تبسم وهو يقول بأدب : 

- ممكن انا بقي أسألك ؟ 

- إتنفضل 

صوب نظرة تجاهها وقال : 

- مين هي سلمي ؟ 

إتسعت إبتسامتها وهي ثقول : 

- أرغي برضو ؟ 

أومأ برأسه إيجابا وقال بمرح : 

- اه إرغي 

تنهدت بعمق وهي تنظر للارض وبدأت حديثها قائله : 

- سلمي برضو نفس نظام حضرتك كده › يعني كانت عايشه حياتها كلها كده وخلاص › كانت دايما 
بتحس إن ليها دور في الحياة بس هي مش عارفه إيه هو › بتحس إن حياتها ناقصه حاجه معينه بس 
هي مش عارفاها » من الأخر كنت عايشه وخلاص زي ناس كتير لحد ما ربنا رزقني ببنوته من علي 
الفيس إسمها حفصه عرفتني علي جروب كده شقلب حياتي كلها › إتعلمت منه حاجات كتير جدا » 
عرفت أنا عايشه ليه وإيه هدفي في الحياة » بدأت أغير من نفسي والحمد لله بطلت حاجات كتير كنت 
بعملها غلط ولسه بحاول أكمل طريقي أهو »> كمان غيرت تفكيري تماما وأهدافي › دلوقتي بقيت 
أهدافي كلها متعلقه بالجنه وبقيت بعمل أي حاجه علشان أرضي ربنا وبس › مش هنكر ان سعات 


بييجي عليا وقت ضعف كده ومش بكون عارفه أعمل أي حاجه › ويمكن كمان الموضوع ده زاد بعد 
ما حفصه سابتني واتجوزت . بس برضو الحمد لله ربنا مقويني وبيرجعني تاني للطريق المستقيم. 


أحس إسلام بالسعاده وهو يستمع إلي كلماتها › فكأنها تتحدث عنه هو وليس عن نفسها » راوده 
سؤال كان لابد منه فقال بلهفه : 


- لو ربنا رزقك بزوج كويس بس فقير هتوافقي ؟ 


همت بالتحدث ولكنه قاطعها مسرعا وقال : 





- عاوزين نتفق علي حاجه الأول › كل كلمة هنقولها هنا هنكون مقتنعين بيها ٠٠‏ ماشي » يعني 
مش عايزين نزوق الكلام والحاجات دي › أكيد كل إنسان فينا مهما كان كويس برضو جواه حاجات 
وحشه . علشان كده كل واحد فينا هيقول اللي بيفكر فيه بكل صدق حتي لو هيبان انه وحش في 
النقطه دي ماشي ؟ وطبعا علي الطرف التاني إنه يحسن الظن تمام ؟ 


إبتسمت له وقالت ٠:‏ 

- علي فكره أنا أكتر شخص بكرهه في حياتي أصلا الكذاب واللي بيخلف وعده 

ثم أردفت قائله : 

- علشان كده بقي آنا اوعد حضرتك إني هتكلم بكل صدق › مبدأيا كده علي حسب درجه الفقر ده › 
وعلشان أكون صادقه مش هقدر أجزم إني هقدر أعيش في عشه فوق السطوح مثلا › لكن لو شقه 
صغنونه كده حتي لو إيجار والمرتب صغير شويه مفيش مشكله › وطبعا الشبكه والحاجات دي كلها 
مش فارقه معايا طالما الإنسان بيخاف ربنا فعلا وهياخد بإيدي للجنه . 


أحب إسلام صراحتها › فكان من الممكن أن تقول انها تقبل زوجها فقيرا وفقط › ولكنها أرادت ان 
توضح له رايها بالتفصيل كي يكون علي نور › سالها مره اخري قائلا : 


- لو قولتلك قوليلي صفات زوجك المستقبلي في جمله واحده وبعدين فسريها في جمله برضو 
هتقولي إيه ؟ 


أخذت تفكر قليلا ثم قالت : 


- إجابتي هتكون " يكون حد بيخاف ربنا بجد وهدفه الجنه وبس " 


والتفسير بقي " إنه لو خاف ربنا فعلا وعاش حياته كلها بيعمل لآخرته أكيد هيكون إنسان كويس 
بلاشك " 
سألها ثانية : 


- طيب والصفات اللي حباها تكون في شخصيته ؟ 
- يعني يكون راجل بجد . مسئول » صادق › خلوق »عارف يقول إيه وإمتي » مش بيرجع في كلمته 


> بيساعد أهل بيته › من الآخر يكون حد قدوته النبي عليه الصلاة والسلام » يحاول دايما يشوف 
سيدنا محمد كان بيتصرف إزاي ويعمل زيه 





هم أن يسألها مرة آخري ولكنه سمع أذان العشاء فنهض من مكانه وقال باسما : 
- أنا هروح أصلي وآجي تاني علشان نكمل 

ثم صوب نظره تجاهها وقال : 

- ولا مجيش ؟ 

نظرت إلي الارض بخجل ولم تتحدث › فقال بمرح : 

- أجي تاني ولا أروح علي بيتنا بقي ؟ 

إنكمشت في نفسها أكثر وكادت أن تنصهر من الإحراج فأحس بها وقال بطيبه : 
- خلاص نكمل مره تانيه بإذن الله » يلا السلام عليكم 


نادي علي والدته ووقف عند الباب في إنتظار والد سلمي ليودعه قبل المغادره » صافح كل منهما 
الآخر وهبط درجات السلم كالأطفال وهو يقول لوالدته بسعاده : 


- والله حلوه حكاية الرؤية الشرعيه دي يا حجه › ما تيجي نعمل كده كل يوم 
ضربته علي كتفه بمرح وقالت : 


- إمشي يا واد بدل ما حد يسمعنا ونتفضح 


أوصلها إلي المنزل وذهب هو لأداء الصلاه وعندما عاد وجد هند تنتظره بلهفه فدخل غرفته ولم 
يعرها أي إهتمام فقالت بغضب : 
- يا سلام يعني أخدت مصلحتك مني وطنشتني علي كده ؟!! قولي عملت إيه يا عم ! 


رفع حاجبه قائلا بتعالي : 
- عاوزه حاجه يا أنسه ؟ 
وكزته في ذراعه بشده وقالت بضيق : 


- إسلام خلص بجد ! 





جلس علي حافة الفراش ونظر لها بسعاده وقال : 


- هييييح ماشي › مبدأيا كده يا ستي أول ما قعدت قدامها حسيت إني معاق مكنتش عارف انطق ولا 
كلمة وكل الاسئله اللي كانت في دماغي طارت والحمد لله » روحت بقي قعدت أحكيلها عن نفسي وهي 
كمان حكتلي عن نفسها وكده وبس 


رفعت حاجبها قائله بإستنكار : 
- ياراجل !! هو ده بس اللي حصل 

ضربها علي كتفها بطرف يده وقال بخجل مصطنع : 
- ما تكسفينيش بقي يا هند الله 

ضحكت قائله - 


- أهم حاجه بس عملت فيها مؤدب ولا عرفتها إنك مجنون ؟ 


- والله يا بنتي أنا حاولت أعمل مؤدب علي قد ما اقدر بس اللي فيه طبع بقي › عموما متقلقيش أنا 


هعرفها إني لاسع حبتين أو هخليكي تقوليلها › إحنا أتفقنا علي الصراحه في كل حاجه . 

ثم نظر لها مستنكرا وقال : 

- وبعدين هو حد لاقي واحد كيوت زيي كده اليومين دول ؟ 

كادت ان تضحك ولكنها تذكرت شيئا هاما فجأة وقالت : 

- صحيح إتفقت مع باباها إنك هتبلغه برأيك إمتي ؟ 

ضرب رأسه بشده وقال بدهشه : 

-أوبس . تصدقي نسيت ! 

عادت سلمي إلي غرفتها وهي في غاية السعاده › فكلمات إسلام جعلتها تشعر وكأنه الشخص الذي 


تبحث عنه طيلة حياتها › يفكر مثلها وأهدافه وصفاته قريبه منها وأيضا بدأ إلتزامه في نفس الفترة 
التي بدأت فيها هي › كانت تشعر وكأنها تجلس أمام نفسها وليس امام شخص آخر › كل هذا جعلها 





تشعر بالراحه المبدئية تجاهه . قطعتها ولاء من تفكيرها عندما دخلت عليها قائله بمرح : 
- هاه عملتي إيه يا عروسه 
إرتمت سلمي علي الكرسي المجاور لها وقالت بسعاده : 
- عملت كل خير 
نظرت لها بلهفه وقالت : 
- هاه يعني وافقتي ولا لأ 
رفعت حاجبها قائله بتعجب : 
- أوافق علي إيه يا بنتي ؟ هو أنا لحقت ؟!! مش لما أصلي إستخاره الأول وافكر كده 
جلست بجوارها قائله بهمس : 
- طيب هتبلغيهم برأيك إمتي ؟ 
إنتبهت سلمي فجأة وقالت : 
- تصدقي بابا مقالش حاجه عن الموضوع ده › ولا إسلام كمان ! 
أطلقت ضحكات متواصله وقالت : 


- الواد إتلبخ يا عيني › يلا ما علينا » المهم يعني هتعرفوا رأي بعض إزاي ؟ 
أجابة سلمي بإبتسامتها المعتاده : 


- أولا متقوليش واد علشان كده عيب ٠‏ ثانيا عادي أكيد هند هتتصل بيا في أي وقت وتقولي رأيه 
وبعدها بقي أنا أقول رأيي 


ضحكت ولاء بمرح وقالت : 
- عيب ؟!! وماله 


ثم إلتفت لها بإنتباه وقالت : 





- طيب قوليلي حسيتي إنك عجبتيه يعني ؟ تلقاه يا عيني إتصدم لما شافك وكأنك لسه صاحيه من 
النوم كده 

زفرت سلمي بضيق وقالت : 

- ولاء إحنا مش إتكلمنا في الموضوع ده قبل كده ؟ وقولتلك ساعتها رأيي وهفضل متمسكه بيه » 
وبرضو مش هحط نقطه ميك اب واحده علي وشي وهطلع بطبيعتي جدا › لو عجبه كده تمام 
معجبهوش يبقي خلاص ده نصيب » أكيد يعني مش هفرح لما أكب وشي في جردل ميك اب والولد يا 
عيني يعجبه الشكل وبعد الجواز يشوفني علي الطبيعه ويتصدم !! 

انا بحب شكلي كده وواثقه في نفسي الحمد لله » واللي مكتوبلي هيتجوزني علي شكلي ده ومن غير 
ما أضطر إني أخدعه او اظهر بشكل غير شكلي > وساعتها يا ستي لما نتجوز هيبقي يشوف شكلي 
بالميك اب براحته . 

تنهدت ولاء بملل وقالت: 

- ماشي يا ستي براحتك . بس ده الطبيعي يعني !! 


أومأت برأسها نفيا وقالت : 


- الطبيعي فعلا إنك تكوني علي طبيعتك تماما » علشان لما يتجوز يشوف الأحلي مش الأوحش › 
فهماني ؟ وبعدين أبسط حقوقه يعني إنه يبقي عارف شكلك الحقيقي . صح ولا إيه ؟ 


- ماشي 

في اليوم التالي ظل إسلام يدور في غرفته في حيرة » فهو لم يستطع التحدث مع سلمي إلا قليلا ولم 
يعرف عنها سوي القليل › ذهب لغرفة والدته وطرق الباب بخفه وقال بهدوء : 

- ماما إنتي صاحيه ؟ 

نهضت من فراشها بتثاقل وقامت بفتح الباب وقالت بحنان : 

- أيوه صاحية تعالي 


دخل الغرفه وجلس بجوارها وقال بجديه : 





- ماما هو إحنا ينفع نروح لسلمي تاني ؟ علشان إمبارح ملحقتش أتكلم معايا كتير يعني ولسه 
معرفش حاجه عنها برضو . 


إبتسمت قائله بحنان : 
- يعني إنت لسه مش عارف تحدد إذا كنت موافق ولا رافض؟ 
تنهد قائلا بسعاده : 


- هو أنا غالبا يعني موافق » بس برضو حابب أعرف عنها أكتر وكده » ينفع نروح مره كمان ولا 
خلاص كده ولازم أقول رايي ؟ 


ربتت علي كتفه قائله بابتسامه : 

- اه ينفع عادي ٠‏ خلي اختك تكلمها وتشوف رأيها إيه في الموضوع ده › بس خد بالك خليها تجس 
نبضها الاول وتشوف مايله للقبول ولا للرفض › علشان لو هي رفضت هيكون شكلك وحش لو عرفت 
إنك عاوز تروح تشوفها تاني .. 
نهض من مكانه وقال بحماس : 


- متقلقيش يا كبيره » هروح بقي أشوف البت هند 


وقبل أن يغادر الغرفه وجد هند بإنتظاره وهي تقول بمرح : 


- تم سماع كل شئ بنجاح » والآن سوف يصل هذا الكلام إلي الأخت سلمي ويقال لها إنك موافق 
وبتستعبط نيهاهاهاهاهاها 

أمسكها من شعراتها ورفع حاجبه قائلا بمرح : 

- إبقي إعمليها كده وأنا هوريكي › فاكرة الجثه اللي كانت هتكون تحت الشباك هاه ؟ 

أفلتت شعرها من يده وإبتلعت ريقها قائله بخوف مصطنع : 

- تمام يا فندم تم نسيان كل ماقيل وجاري الإتصال بسلمي 


عادت لغرفتها وإسلام خلفها وأمسكت بهاتفها وقامت بالإتصال بسلمي وقالت : 





- السلام عليكم 


- وعليكم السلام ورحمة الله وبركاته » أخيرا بطلتي ألو دي 


- بطلت ياختي بطلت › المهم عاوزه أعرف رأيك في الموضوع 

نظرت سلمي للمرآه وهي متعجبه وقالت : 

- رأيي في إيه يا بنتي هو أنا لحقت ؟ ده أنا كمان لسه مصليتش إستخاره والله 
نظرت هند لإسلام بسعاده وقالت بصوت مرتفع : 

- إيه ؟ بتقولي موافقه › يا ألف نهار أبيض يا ألف نهار مبروك 

إنتابتها حاله من الذهول وقالت بصراخ : 

- موافقه إيه يا هند إنتي بتستعبطي ؟ 

ثم نظرت للجانب الآخر وقالت بتساؤل : 

- وكمان بتعلي صورتك كده ليه ؟ اوعي يكون في حد جنبك يا هند ! 

غمزت هند لإسلام وقالت ببراءه : 

- لأ مفيش حد جنبي ده إسلام بس 

زفرت سلمي بضيق وقالت بصوت هامس : 

- هند إنتي بتهرجي ؟!! في حد يعمل كده ؟!! إتفضلي صلحي اللي عملتيه ده بقي علشان خليتي 
شكلي وحش حرام عليكي 

أطلقت هند ضحكات عاليه وقالت : 

- يا ستي مش بهرج ولا حاجه 

ثم نظرت لإسلام وقالت : 


- ما قالتش إنها موافقه ياعم › أنا اللي بستعبط 





ثم عادت لسلمي مرة آخري وقالت : 
- المهم كنا عاوزين نيجي مره كمان ينفع ولا إيه ؟ 


تنهدت بحيره وقالت : 
- مش عارفه › قولوا لبابا وشوفوا رأيه إيه ؟ 


قالت بسرعه هائله : 

- قشطه » يعني موافقه إننا نيجي تاني › ماشي هقول لإسلام يكلم باباكي › يلا سلام 
وأغلقت الهاتف بسرعه › نظر لها إسلام بتعجب وقال : 

- ليه اللفه دي كلها ؟ ما كنتي قولتي اللي إحنا عاوزينه وخلاص !! 
صوبت نظرها تجاهه وقالت بجديه : 


- كان لازم أجننها شويه علشان أحس من طريقة كلامها إذا كانت موافقه ولا لأ . ولما حسيت انها 
ممكن تكون موافقه قولتلها إننا جايين وقفلت بسرعه علشان متتحرجش 


ثم نظرت له بثقه وقالت : 


- في حاجات كده يا إسلام لازم تستخدم فيها ذكائك › ومن الذكاء إنك تستعبط في بعض المواقف 
علشان متحرجش اللي قدامك وبرضو توصل للي إنت عاوزه . 


نظر لها إسلام بفخر وقال بمرح : 
- تصدقي إنتي برنصه 
نظرت له بتعالي وقالت : 


- عارفه عارفه 


إتصل إسلام بوالد سلمي وطلب منه الحضور لعمل رؤية شرعيه ثانيه قبل إخبارهم بقراره » وافق 





تعرف شيئا عن إسلام سوي انه تحول من شخص غير ملتزم إلي شخص أكثر جديه وإلتزاما ليس إلا 
> لا تعرف شيئا يذكر عن حياته ولا عمله ولا قراراته ولا مسئولياته ولا أراءه في بعض الأمور ولا 
أي شئ آخر سوي ما قاله هو وما قالته هند عنه › مر الإسبوع ببطء شديد ولكنه إنتهي أخيرا وجاء 
يوم المقابله » عاد إسلام من صلاة العصر وما أن دخل منزله حتي سمع رنين هاتفه المحمول › أجاب 
فإذا به فاروق فقال مبتسما : 

- يا رااااجل إنت لسه فاكرني ؟!! عمال أتصل بيك طول الإسبوع وإنت مش بترد عليا ! 

ضحك قليلا وقال علي الفور : 

- أنا تحت البيت 

أسرع إسلام الخطي نحو الشرفه وأطل منها فلم يري شيئا فقال متعجبا : 

- انت فين ؟ 


قال فاروق مازحا : 


- يا عم إنزل بس وهتشوفني 


هبط درجات الدرج علي عجل ووقف أمام الباب فلم يري شيئا » أمسك بهاتفه وكاد أن يتصل علي 
فاروق مرة آخري ولكنه سرعان ما ظهر أمامه قائلا بمرح : 


- تاتاتاتاه › إيه رأيك بقي في المفاجئه دي ؟ شكلي حلو صح ؟ 


عاد إسلام للخلف وهو ينظر له ذبهول ثم قال مداعبا إياه : 
- عملتها برضو يا مجنون › يعني مش طولت دقنك بس › لا كمان جلبيه بيضا وحركات 


أطلق فاروق ضحكات عاليه متواصله وقال : 

- طولت دقني !! إسمها أعفيت لحيتي يا عم الحاج » هفضل أعلم فيك لحد إمتي بس ؟!! 
جذبه إسلام من لحيته وقال بمرح : 

- والله حلوه › أهو الواحد يلاقي حاجه يشدك منها برضو 


ثم أخذ يلعب في شعره ليستفزه وقال : 





- والشعر الحلو ده بقي مش هيتغطي ولا إيه ؟ لأ ومسرح وحاطط كريم وعاملي فيها برنس » مش 
لايق علي فكرة 


أبعد يده بخفه ورفع حاجبه قائلا بإبتسامه : 

- لأ حلو كده وعاجبني › عقبالك بقي يا أخ 
أخذ يحرك رأسه يمينا ويسارا عدة مرات وهو يقول برفض : 

- لأ يابني بعيده اووي وصعبه كمان › خليني ماشي واحده واحده كده 
تنهد فاروق بسعاده وقال : 

- بس عارف ؟ بقيت مرتاح اووووي دلوقتي لما أعفيتها وحسيت كده إني مسئول وقدوه وبحاول 
دايما أكون مثال للملتزم اللي بجد من الداخل والخارج › كمان والله اللحيه هي اللي بتربيك مش إنت 
اللي بتربيها » لإنك لو فكرت تعمل أي حاجه حرام بتلاقي نفسك تلقائي بتقول أنا ملتحي ما ينفعش 
أعمل كذا . فبتساعدك بقي علي إنك تكون أفضل , كمان بصراحه لما قريت حديث الرسول صلي الله 
عليه وسلم : 

" قصوا الشوارب وأعفوا اللحى › خالفوا المشركين " رواه البخاري ومسلم 
وإن جمهور العلماء إتفقوا علي وجوب إعفاء اللحيه وحرمة حلقها أخدت قراري بقي إني أعفيها 
علشان أتشبه بحبيبي وقدوتي سيدنا محمد عليه الصلاة والسلام وأتبع سنته زي ما ربنا قال في 
القرآن : 


" وَمَا آَتَاكُمْ الرَسُولُ فَخُدُوهُ وَمَا نَهَاكُمْ عَنَهُ فَانِتَهُوا " 


" لَقَذ كان لَكُمْ في رَسُولٍ الله أَسْوَةٌ حَسَئة”" 


بجد دلوقتي أنا مبسوط فوق ما تتخيل يا إسلام وبقيت بندم علي كل لحظه عيشت فيها من غير 
لحيه » متضايق من نفسي اوووي ومش عارف إزاي كان بيجيلي قلب أحلق دقني › بس الحمد لله إن 
ربنا هداني في الوقت المناسب وقريت في الموضوع ده بقي علشان مفضلش جاهل كده طول عمري 
> كمان قرار نهي بإرتداء النقاب شجعني اووي وبقينا لحيه ونقاب هيييح بقي › الحمد لله علي الراحه 
اللي أنا فيها دلوقتي 


نظر له إسلام بتعجب وقال : 





- هي كمان لبست النقاب ؟ 
أجابه مبتسما : 


- اه الحمد لله » رغم إني مش هينفع أشوفها تاني بس برضو أنا مبسوط من القرار ده » وبإذن الله 
نحاول نظبط الإتفاقات بتاع الجواز علطول ونقرب كتب الكتاب شويه بقي 


رفع حاجبه قائلا بحزن : 

- مش هينفع تشوفها كمان ؟! ليه ؟ 
تنهد بأريحيه وقال : 

- بص يا سيدي " الخطوبه ماهي إلا وعد بالزواج " يعني أنا بالنسبه لها راجل غريب والحكم اللي 
هيمشي علي أي راجل غريب لازم يمشي عليا آنا كمان › الفرق بس إنه يجوز ليا أروح عندهم واتكلم 
معاها علشان نقرب أفكارنا ونتفق علي أساسيات حياتنا وكده » لكن طبعا يكون الكلام ده بدون خلوه 
وفي وجود محرم يعني وعلي قدر الحاجه والله أعلم طبعا 
نظر له بضيق وقال : 


- الواحد حاسس إنه مش عارف أي حاجه في الدين والله > وخصوصا بقي إني تقريبا كده والله أعلم 
داخل علي خطوبه ولازم أقرأ في الضوابط بتاع الخطوبه وكده 


قفز فاروق من مكانه بسعاده وقال : 
- خطوبه ؟!! إمتي ده وحصل إزاي ؟ 
نظر له بتعالي وقال : 


- ماهو يا استاذ لو كنت بترد علي التليفون كنت عرفت إني اتقدمت للبنت اللي قولتلك عليها دي 
وروحتلها مره وبإذن الله النهارده رايح تاني ربنا ييسر بقي › إدعيلي يا شيخنا 


ربت علي كتفه بحنان وقال : 


- ربنا يتمملكم علي خير يا إسلام لو فيكم الخير لبعض › وبعدين ياعم منا كنت عاوز أعملهالك 


مفاجنه 





ثم نظر له ضاحكا وقال : 
- مش كفايه ياخويا إني مستحملتش أستني لحد ما اللحيه تطول ع الآخر وجيت أقولك علطول أهو 


إبتسم قائلا بمرح : 
- ماشي يا عم كتر خيرك 


أمسكه من يده وقال بابتسامته المعتاده : 

- هروح انا بقي يا عريس علشان تلحق تحضر نفسك › ربنا يوفقك ويتمملك علي خير 

- ماشي يا فاروق نورتني › يلا السلام عليكم 

- وعليكم السلام ورحمة الله وبركاته 

وذهب إليها » طرق الباب بخفه ودخل المنزل وجلس مع والدها قليلا ثم خرجت هي بخمارها وحيائها 
المعتاد » جلست أمامه وبدأ حديثه معها قائلا : 

- أنا قولت بقي أجي مره كمان علشان ملحقناش نتكلم المره اللي فاتت يعني 

إبتسمت بخجل ولم تتحدث فنظر لها بجديه وقال : 

- إحنا إتفقنا إننا هنتكلم بكل صراحه صح ؟ وبناء عليه فأنا أحب أعرف عن شخصيتك أكتر » يعني 
إيه الحاجات اللي بتضايقك ؟ إيه اللي ممكن تستحمليه ؟ طباعك وإيجابياتك وسلبياتك وكده يعني › 
وطبعا ده بس علشان أفهمك أكتر وأعرف هل ممكن يكون في توافق في تفكيرنا وشخصياتنا ولا لأ 


ثم تنحنح قائلا بحرج : 


- معلش أنا صريح شويه » بس بصراحه بشوف إن الحاجات دي مهمه جدا › لأن ممكن اتنين 
يكونوا ملتزمين جدا وكويسين بس شخصياتهم غير بعض وميعرفوش يتفاهموا ويحصل بينهم 
مشاكل كتير بسبب الموضوع ده 

ثم إبتسم قائلا : 





- يلا معاكي المايك 


نظرت للارض بخجل وقالت : 


- مبدأيا كده أنا متفائله جدا وقويه إلي حد ما » يعني مش عندي حاجه إسمها مستحيل وبحاول 
دايما أدوس علي نفسي علشان أعمل الصح . مش بيهمني حد طالما أنا بعمل اللي يرضي ربنا › كتير 
أووي بتناقش وبختلف مع الناس بس دايما الحمد لله محافظة علي هدوئي ومش بتخانق مع حد لو 
الحوار إشتد أو كده » ده طبعا مش حاجه من عندي ولكنه فضل من عند ربنا إن طبيعتي مش بعرف 
أتخانق أصلا » بس ده ميمنعش إني ممكن أنفجر كده كام مره بس في الغالب يعني هاديه . 


في حاجه مهمه بقي في شخصيتي لازم زوجي المستقبلي يبقي فاهمها لأنها هيتوقف عليها حياتنا 
كلها تقريبا » أنا مش عارفه هي حاجه حلوه ولا وحشه بس برضو لازم أقولها لانها مهمه جدا 
بالنسياني ٠‏ انا من التوخ اللي مش بيعرف تاق أوي لكنه بيشي جواة ٠‏ يعني دايعا لما حد يتكلم 
عليا وحش أو يظلمني أو يطلعني غلطانه في حاجه أو كده بحاول مره واتنين وتلاته وعشره إني 
أوضح وجهة نظري ٠‏ لو لقيت إستجابه يبقي تمام » ولو لقيت الإسلوب برضو فضل حاد فأنا مش 
بعرف أتكلم وبنسحب في هدوء . 


طيب أنا بقول الكلام ده ليه دلوقتي ؟ 


لأن الموضوع ده لو حصل من زوجي المستقبلي تبقي مصيبه › لان غالبا المشكله دي بتتكرر في كل 
البيوت وبصراحه آنا مش هسمح إن يحصل كده في بيتي علشان كده كان لازم أعمل زووم عليها . 


ثم قالت مفسره : 
- يعني تلاقي الاتنين مختلفين في نقطه معينه وبيتخانقوا جامد وكل واحد بيحاول يطلع نفسه هو 
اللي صح ولما ميلاقوش حل كل واحد فيهم يشيل جواه من التاني ومع الوقت يبدأوا يبعدوا عن بعض 


ومهما حاولوا يرجعوا زي الاول مش بيقدروا .. 


معلش لو إتكلمت كتير في الموضوع ده › بس من كتر المشاكل اللي الواحد بيسمع عنها وبيقرأها 
كان لازم أوضح النقطه دي جدا » ومش عارفه بقي ده وقتها أصلا ولا لا . 


نظر لها بتفهم وقال : 


- لأ طبعا إنتي عندك حق والنقطه دي مهمه جدا ولازم الواحد يكون واخد باله منها › أنا مبسوط 
إنك ذكرتيها . 


ثم نظر لها بجديه وقال : 





- بالنسبالي بقي فأنا مجنون شويتين تلاته خمسه كده › يعني حد علطول بيتنطط ومش بيقعد في 

مكان أبدا » وده طبعا مع الناس اللي أعرفهم لكن في الشغل وكده ببقي جد وعلي اد الهزار الخفيف 
مع زمايلي الرجاله وخلاص لان سعات بيكون معانا ستات وطبعا مش هينفع أتكلم معاهم ونضحك 

والحاجات دي ! 

صمت قليلا ثم قال بإحراج : 


- في حاجه بقي وحشه في شخصيتي وهي إني سعات بتعصب شوية وساعتها مش بكون طايق حد 
يناقشني في حاجه ولا يكلمني أصلا › لكن لما بهدأ برجع تاني أتناقش وأعتذر وكده . 


وعارف إن دي مش من صفات الملتزم وعلشان كده بحاول الفترة دي أقلل الموضوع ده بل إني 
بحاول أقضي عليه تماما علشان أكون مثال كويس للشاب الملتزم وبإذن الله أنا متأكد إن ربنا 
هيقار ني ويقوينى و|تقلب على النقطة ادي . 

نظرت له بحزن وقالت بصوت خفيض : 

- ولما بتتعصب بقي ممكن تضرب حد أو تشتم أو كده ؟! 

وقبل أن يجيب قالت بسرعه : 

- إحنا إتفقنا إن ربنا شايفنا ومش هنقول غير الحق هاه 

أجابها علي الفور : 

- معتقدش » متهيألي أنا أخري خالص صوتي يعلي شويه وبعدين أنزل علي مفيش › بس والله 
دايما بتناقش وبحب أتفاهم علي كل حاجه ومدخلش في نقاشات حاده › يعني في العادي انا بهزر 
وبضحك وكده وممكن تسألي هند بنفسك لكن وقت العصبيه مش بحب حد يكملني خألص» أنا حبيت 
أوضحلك النقطه دي علشان مكونش بضحك عليكي وأبين إني كويس علطول . 

قالت بضيق : 

- بس وقت العصبيه ده ممكن الإنسان يقول كلام جارح ويفضل محفور جوا الطرف التاني العمر كله 


أومأ برأسه نفيا وقال : 


- ولا بعرف أقول كلام جارح كمان › وزي ما قولتلك أنا الأيام دي بشتغل علي نفسي في الموضوع 





ده وبإذن الله مش هستريح إلا لما ينتهي خالص ٠‏ أوعدك اني هحاول أقلله جدا في الفترة الجايه 
ثم نظر لها بثقه وقال : 


- وإسلام لما بيوعد مش بيخلف وعده أبدا 

أجابت مبتسمه : 

- تمام 

ثم سألته قائله : 

- شايف إنك ممكن تعرف تربي أولاد ؟ يعني هتكون قدوة صالحه لأولادك ؟ 


تنهد بحيره وقال : 


- اللي شايفه إني لازم أكون قدوه ولازم أكون بعرف أربي كويس › يعني حاليا لسه مبقيتش كده لكن 
شغال علي نفسي الفترة دي وبحاول اعرف عن ديني أكتر وأواظب علي فروضي وعلي بعض السنن 
علشان ولادي يبقوا شايفينني قدامهم مثال للأب اللي بجد › وطبعا هيقلدوني في كل حاجه فلازم أكون 
جاهز للمرحله دي وخصوصا لأن الرسول صلي الله عليه وسلم قال : 


" كلكم راع وكلكم مسئول عن رعيته " رواة البخاري 

فالموضوع مش فيه مجال للتفكير › يأما أبقي أب بجد وأد المسئولية يأما بلاش من الجواز خالص › 
لاني هتحاسب علي ولادي والموضوع مش سهل . بس كده 

نظرت له سلمي بإعجاب وقالت : 

- صح كده › يأما نبقي أد المسئوليه يأما بلاش 

هم أن يسألها هو الآخر ولكنه سمع آذان العشاء مره آخري فقال : 

- العشاء أذنت » هروح أصلي 

وقبل أن يغادر نظر لها وقال بمرح : 

- بس المرادي راجع تاني علشان نكمل › يلا السلام عليكم 


نظرت للأرض بخجل وقالت : 





- وعليكم السلام ورحمة الله وبركاته 


غادر المنزل هو ووالدته ليوصلها هي لمنزلها ويذهب هو للصلاة وبعدها يعود مرة آخري لمنزل 
سلمي بينما نهضت هي لاداء صلاة العشاء لانها كانت علي وضوء حتي يستنير وجهها بنور الوضوء 
بدلا من نور مستحضرات التجميل الزائف ٠‏ إنتهت من صلاتها وجلست علي فراشها في حيره وحدثت 
نفسها قائله : 

- إيه الصعوبه دي بقي › مكنتش أعرف إن الموضوع صعب كده › يعني هو كلامه مريح أوووي 
وانا فرحانه بتفكيره أصلا » بس في نفس الوقت خايفه من عصبيته دي وخصوصا إني مش بعرف 
الخائق مع حد وشن مستحمل حد صي عا كل شوايه. 

نظرت للجانب الآخر وقالت هامسه : 

- بس هو برضو كان ممكن يخبي عليا علشان يبان كويس وبرضو مكنتش هعرف حاجه وهتصدم 
في النهايه . لالا هو أكيد كويس وبيحاول أهو مع نفسه إنه يبقي أحسن . وكمان ما أنا برضو فيا 
عيوب يعني مفيش حد كامل . 


عقدت ذراعيها أمام صدرها في حيره وقالت : 


- يوه بقي مش عارفه . عموما صلاة الإستخاره هي اللي هتحسم الأمر لأن ربنا واحده هو اللي 
عالم الخير فين وبإذن الله طالما أنا إتوكلت علي الله يبقي ربنا هيفعلي كل الخير ء أنا متأكده من كده 


نهضت من مكانها وقامت بفتح خزانتها وأخرجت منها الورقه التي كتبتها من قبل والتي تحتوي علي 
كل الأسئلة التي تريد أن تعرفها عنه » ورغم أنها تعلم إنها لن تتذكر إلا القليل أو ربما لا تتذكر شيئا 
أصلا ولكنها حاولت أن تفعل كل ما تستطيع كي تبدأ حياتها بداية جيده . 

عاد إسلام من الصلاة فخرجت وجلست أمامه ليكملا الحديث سويا فقال مبتسما : 

- كان في سؤال كنت عاوز أسأله قبل الصلاة بس نسيت › هو إحنا وقفنا فين ؟ 

أجابت بخجل : 

- كنا بنتكلم عن تربيه الاولاد ومسئوليتهم وكده 


تذكر علي الفور وعاد للخلف قليلا وهو ينظر لها وقال بجديه : 





- طيب إنتي شايفه إنك المفروض تربي ولادك إزاي ؟ وحاسه إنك هتعرفي تربي تربيه صالحه ولا 
الموضوع صعب ؟ 


أخذت تحك ذقنها بتفكير ثم قالت : 


- لاشك إن الموضوع مش سهل أبدا » كتير من الناس فاهمين إن الأم يعني تأكل وتشرب وتنيم 
وتودي المدرسه وتذاكر وخلاص > بس أنا باذن الله مش هعمل كده . 


إبتسمت بحماس ثم نظرت له بجديه وقالت : 


- أنا لازم أربي نفسي الاول علشان أعرف أربي أولاد > ومش قصدي إني أربي نفسي يعني أكون 
مؤدبه وكده › لأ أنا قصدي إني أكون عارفه ديني كويس جدا وكمان عارفه عن التربيه السليمه 
للأطفال والمراهقين وقاريه في علم النفس و كده › وده برضو في الخطه بإذن الله » حاليا بدأت دينيا 
وشوية كده هبدأ بقي في العلوم التانيه إن شاء الله 


وجدت نفسها تصوب نظرها تجاهه بجديه ثم طأطأت رأسها خجلا وقالت : 

- بس أنا مش هينفع أعمل كده لوحدي › لازم جوزي كمان يشاركني في تربيتهم › لازم يكون قدوه 
ليهم وياخدهم معاه المسجد علطول › لازم يسعي دايما إنه يعلمهم الدين ويفهمهم هما عايشين في 
الحياة دي أصلا ليه » لازم يشوفلهم شيخ كويس يحفظهم ويفهمهم القرآن » مش هسمح أبدا إن 
أولادي يكبروا زيي كده وهما مش حافظين حاجه 
ثم تنهدت بثقه وقالت : 

- وده قرار » وسلمي لما بتاخد قرار مش بترجع فيه أبدا ء ربنا يقدرني ويقويني 
نظر لها بسعاده وقال : 

- أنا كمان زيك كده » وبرضو مش حافظ كتير للاسف » بس حاليا بدأت أحفظ الحمد لله وبالتفسير 
والتجويد وكله » ورغم إني ماشي علي مهلي شويه بس برضو فخور إني فاهم كل كلمة بحفظها › 
الحمد لله 
إبتسمت سلمي بأريحيه وقالت : 


- كلمني عن علاقتك بمامتك وهند › يعني بر الوالدين إيه أخباره ؟ صراحه هاه 


أجابها علي الفور : 





- لأ هند دي عادي بقتلها كل يوم مفيش مشكله › إنما ماما تبقي حاجه كبيره أوووي بالنسبالي ربنا 
يخليهالي مقدرش أصلا ازعلها » سعات بحس إنهم أولادي وإني مينفعش أزعلهم لأنهم ملهمش حد 
غيري بعد ربنا » يعني لما يبقي أقرب حد ليهم بيعاملهم وحش هيروحوا فين ؟!! وخصوصا إن بابا 
الله يرحمه مات برضو وإحنا صغيرين إلي حد ما ء فبقيت أنا المسئول عنهم وأنا في ثانوي › واهي 
ماشيه الح للد 


ضحكت رغما عنها وقالت : 

- بتقتلها إزاي يعني ؟ 

تذكر هند فإبتسم قائلا : 

- يعني مثلا ادخل أرخم عليها وأجننها شويه وأطلع › أضربها بأي حاجه وأجري › لو مثلا الحوار 


إشتد شويه بيني وبين ماما بروح علي اوضه هند وأطلع كل غضبي عليها ونتخانق شويه ونضرب 
بعض بأي حاجه قدامنا وبعدين نضحك وحاجات غريبه كده » عيله مجنونه متاخديش في بالك 


حاولت كتم ضحكاتها كي لا تُحرج أمامه وقالت في نفسها بمرح : 


- وأنا أقول البنت مجنونه كده من إيه ؟ أتاريها متجيش 9٠١‏ منك ومن جنانك › بس عادي الجنان 
حلو برضو مفيش كلام 


إنتبهت علي حديثه وهو يقول : 

- فعادي بالنسبالك وممكن توافقي ولا إيه ؟ 

نظرت له بتعجب وقالت : 

- أوافق علي إيه ؟ 

ضحك رغما عنه وقال متعجبا : 

- بعد كل اللي قولته ده طلعتي مش واخده بالك ؟ ماشي ما علينا هعيد تاني .. 

كنت بكلمك عن ظروفي وإمكانياتي » بقولك يعني إني مش عندي شقه فالمفروض إني هأجر شقه لحد 


ما ربنا يرزقني وأقدر أجيب واحده › بالنسبه للجهاز فبابا الله يرحمه سايبلي مبلغ كده ممكن يقضي 
الشبكه وشويه من العفش والباقي إن شاء الله هتصرف فيه من مرتبي › بالنسبه لبعد الجواز فأعتقد 





هيكون الحال ميسور يعني مش فقر ومش غني برضو › كمان أنا متأكد إن ربنا هيرزقني ويديني 
علي اد تعبي » حبيت اقولك برضو علشان تكوني عارفه لان ممكن الموضوع ده يائر علي قرارك › 
وطبعا الكلام ده المفروض هيتقال لعمي لو في نصيب يعني › بس أنا قولت أعرفك من دلوقتي لأن ده 
حقك . 


كانت تريد أن تخبره بأنها موافقه علي تلك الإمكانيات ولا تريد شيئا سوي رجل يتقي الله فيها فحسب 
ولكن خجلها منعها فقالت : 


- تمام 


صمت قليلا ثم قال بتساؤل : 


- حابه تسألي عن حاجه تاني ؟ علشان بس حسيت إني طولت ولازم أستئذن 


إبتسمت وهي تومأ برأسها نفيا فنهض من مكانه وألقي عليها التحيه وهم بالخروج ولكنه سمعها من 
خلفه تقول : 


- في حاجه كمان 

إستدار ليراها ويعرف منها ماذا تريد وقال : 

- إتفضلي 

أجابته علي الفور : 

هتاخد بإيدي للجنه ؟ 

ثم تنحنحت قائله بحرج : 

- قصدي يعني هتبقي تاخد بإيدين زوجتك للجنه ؟ 
أبتسم بسعاده وقال : 

- أوعدك إني هعمل كده › لو في نصيب يعني 


ثم تركها وغادر وقلبها يخفق بشده › لا تعرف بماذا تشعر ؟ هل هي سعاده ام قلق ام خوف ام توتر 
ام كل هذا ؟ دخلت إلي غرفتها مسرعه وبدلت ملابسها وإستلقت علي الفراش وأخذت تفكر في كل 





ما حدث حتي ذهبت في النوم . 


وقبل الفجر بساعة ت تقريبا إستيقظت سلمي وتوضأت وصلت ركعتين قيام ليل ؛ > ثم عقدت النيه لتصلي 
صلاة الإستخاره » كانت تعلم أنه من السنه أن ت تقرأ بالركعة الأولى بعد الفاتحة بسورة ( قل يَا أَيْهَا 
الْكَافِرُونَ) » وفي الركعة الثانية بعد الفاتحة بسورة ( قل هُوَ الله أحَد ) 


عزوجل وتثني عليه ثم قامت بالصلاة علي النبي صلي الله عليه وسلم ثم بدأت دعائها قائله : 


اللهم إني أستخيرك بعلمك › واستقدرك بقدرتك › وأسألك من فضلك العظيم ٠‏ فإنك تقدر ولا أقدر . 
وتعلم ولا أعلم » وأنت علام الغيوب . اللهم إن كنت تعلم أن زواجي من إسلام بن محمود خير لي في 
ديني ومعاشي وعاقبة أمري فاقدره لي » ويسره لي › ثم بارك لي فيه . وإن كنت تعلم أن زواجي منه 
شر لي في ديني ومعاشي وعاقبة أمري عاجله وآجله فاصرفه عني واصرفني عنه › واقدر لي الخير 
حيث كان ثم أرضني به . 


وعلي بعد بضع أمتار كان يجلس إسلام نفسه الجلسه وهو يرفع يده إلي الله بكل تضرع وخشيه 
ويقول : 


اللهم إني أستخيرك بعلمك › واستقدرك بقدرتك › وأسألك من فضلك العظيم › فإنك تقدر ولا أقدر › 
وتعلم ولا أعلم » وأنت علام الغيوب . اللهم إن كنت تعلم أن زواجي من سلمي بنت مصطفي خير لي 
في ديني ومعاشي وعاقبة أمري فاقدره لي › ويسره لي › ثم بارك لي فيه . وإن كنت تعلم أن زواجي 
منها شر لي في ديني ومعاشي وعاقبة أمري عاجله وآجله فاصرفه عني واصرفني عنه › واقدر لي 
الخير حيث كان ثم أرضني به . 


كانت سلمي تشعر بالراحه التامه تجاه إسلام ولكنها كانت تريد التأكد من أمر ما في نفسها › إنتظرت 
حتي أذنت صلاة المغرب وصلت بعدها مباشرة › وبعدما يقرب من الخمس دقائق إتصلت علي هند 
وحاولت التحدث معها في أي شئ وفي وسط الكلام قالت لهند : 


- عماله تضحكي إنتي كده ياختي وتتكلمي براحتك ولا كأنك ممكن تحرجيني ولا حاجه › اوعي يا بت 
يا هند يكون أخوكي جنبك . هتضربي والله 


قالت هند علي الفور بكل براءه : 


- لأ إسلام لسه مرجعش من الصلاة 





وضعت يدها علي قلبها وتنفست براحه تامه وهي تحمد الله علي هذا » أخذت تحدثها في أشياء آخري 
لوقت قصير ثم أغلقت الهاتف ولكنها لم تكتفي بهذه المره فقط » حاولت التفكير في أي طريقة تعاود 
بها الإتصال بهند وقت صلاة العشاء لكي تطمئن أكثر وأخيرا وجدتها › إنتظرت أيضا صلاة العشاء 
وصلتها ثم إتصلت بهند وقالت : 

- هنود حبيبتي إزيك ؟ 

رفعت هند حاجبها بتعجب وقالت : 

- إيه يا بنتي مالك ؟ ما إحنا لسه متكلمين من شويه 

ضحكت قائله بمرح : 

- يا ستي كنت هتعشي فقولت أقولك تيجي تتعشي معايا 


ضحكت بتعجب وقال : 


- يا سلام ؟!! وهتبعتيلي الأكل في التليفون ولا إيه بقي ؟ وبعدين يا ستي كلي إنتي بالهنا والشفا » 
انا هستني إسلام لما ييجي وند 7 1 كلنا 


نظرت للمرآه بخبث وقالت : 
- إيه ده هو لسه مرجعش من الشغل لحد دلوقتي ؟ 


- شغل إيه يا بنتي اللي هيقعد فيه لحد دلوقتي إنتي ناصحه ؟!! وبعدين ماهو كان هنا المغرب أصلا 
> هو نزل للعشاء وهيجيب الأكل معاه وييجي 


أخذت سلمي المعلومة التي تريدها وتحدثت قليلا مع هند وأغلقت الهاتف وهي تنظر للمرأه بإصرار 
وتقول : 


-كده تمام أوووي › فاضل بقي آخر حاجه !! 

إستيقظت من نومها قبل الفجر كالعاده لتستعد للصلاة » سمعت أذان الفجر فأدت الصلاة وقامت 
بالإتصال علي هند › لم تجيبها في المرة الآولي ولكنها عاودت الإتصال مرة آخري فأجابت بصوت 
شبه نائ م: 


- سلمي تالت › نعم يا بنتي 





قالت بمرح : 

- بصحيكي للفجر يا حجه ٠‏ أنا الغلطانه يعني 

تنهدت هند بتعب وقالت : 

- يا بنتي ماهو لسه مصحيني , هو أنا هلاقيها منك ولا منه بس 

سألتها بشغف : 

- مين اللي لسه مصحيكي ؟ 

أجابت علي الفور : 

- هيكون مين يعني ؟ هو فيه غيره سي إسلام » سيبوني في حالي بقي يا جدعان همووت من النعس 
إبتسمت قائله بمرح : 

جابتي وزع قوفي تصني حرام عليدي 


تنهدت بضيق وقالت : 


- يا ستي قايمه والله قايمه » عاوزه ألحق أناملي شويه بس قبل ما ييجي من الجامع ويكهربني زي 
كل يوم ويقومني بالعافيه » إمشي بقي يا سلمي وهكلمك بكره والله 


أطلقت ضحكات عاليه متواصله ثم قالت: 

- ماشي يا ستي › يلا تصبحي علي خير › قصدي تصبحي علي خير بعد الصلاة يعني 
أغلقت الهاتف وقفزت من مكانها بسعاده وهي تنظر للمرآه بكل فخر وتقول : 
yeeeeeeeeeeeees‏ - 

إرتمت علي الفراش وهي تتنهد بفرح وتقول : 


- كده بقي أنا وثقت فعلا إنك مواظب علي الصلاة في الجامع » معلش بقي ماهو الواحد لازم يتأكد 
بنفسه » دي صلاه مش هزار 





عاد إسلام من المسجد فوجد هند مازالت في الفراش ٠‏ دخل عليها وقال بصوت جهوري : 
هنددالح قي NMI‏ 

إنتفضت من مكانها بفزع ووقفت عند باب الغرفه وقالت بخوف : 
- إيه في اي ه؟ 

قال علي الفور: 

- إلحقي الصلاة كانت هتروح منك 

قذفته بالوساده وهي ثائره تماما وقالت: 

- إنت بتستعبط يا إسلام ؟!! أنا إفتكرت حصل مُصيبه 

نظر لها بغضب وقال : 

- وهو فوات الصلاة مش مصيبه ؟!! 

جلست علي حافة الفراش وقالت بإحراج : 

- لأ طبعا حرام » بس مكانش ينفع تصحيني كده يعني 


أمسكها من يدها وذهب بها متجها إلي الحمام وقال : 


- إتفضلي إتوضي يا أستاذه وتاني مره لما أصحيكي تقومي علطول مش لازم تستني لما آجي من 
الجامع هاه 


زفرت بضيق مختلطا بالحزن وقالت : 


- طيب 

جلس في غرفتها يلعب في هاتفها قليلا حتي إنتهت من الصلاة » نظرت إليه وقالت : 





- عروستك يا عم كانت لسه مكلماني دلوقتي 


نظر لها بسعاده وقال : 


حرك رأسه للأعلي وللأسفل وقال بمرح : 


- أفارم أليها والله 


ضحكت وهي تقول : 


- مش عارفه ايه حكايتها النهارده ؟ كل شوية تتصل بيا وإنت تكون مش موجود . حظها حلو 
علشان متتحرجش . بس مش عارفه برضو إتصلت كتير كده ليه ؟!! 


إبتسم قائلا : 

- وأنا بروح فين يعني ؟ منا موجود علطول أهو 

أومأت برأسها نفيا وقالت : 

- لأ ما إنت بتكون في الصلاة 

نظر لها متعجبا وقال : 

- وهي كل ما بتتصل بكون أنا في الصلاة ؟!! 

أومأت برأسها إيجابا وقالت : 

- أيوه إتصلت ساعة المغرب والعشا ومن شويه » وكل مره تبقي إنت تحت في الجامع 


نظر لها بإهتمام وقال : 





- طيب وسيرتي بتيجي في الموضوع ؟ 

أجابته بالتأكيد قائله : 
- أه سعات بتيجي سيرتك وبقولها إنك في الجامع وبعدها نتكلم شويه ونقفل 

ضحك بشده بل وسقط علي الأرض من كثرة الضحك حتي كاد أن يختنق فنظرت له بتعجب وقالت : 
- إيه مالك ؟ 

خرجت الكلمات من بين ضحكاته وقال بخبث : 


- صحبتك دي أروبه أوووي علي فكره › أنا كده خوفت منها بصراحه › بس والله برافو علیها › 
اريت كل البنات زيها مكنش حد غرف يضحك .عليهم . 


تعجبت أكثر وقالت : 
د إيه يا عم ما ثفهمتي ؟] 


رفع حاجبه قائلا بمرح : 


- معقوله ده كله مش فاهمه , الأخت سلمي يا اخت هند بتعمل ده كله علشان تتأكد إني مواظب علي 
الصلاة في الجامع › والله جدعه 


ضربت هند رأسها وقالت بإنتباه : 


- |١ااااه‏ وانا أقول برضو إشمعني إتصلت بيا كتير كده النهارده › اه يا بنت الإيه يا لذينه 


وبعد مرور إسبوع تقريبا دخل إسلام غرفة والدته وقال بحيره : 
- ماما أنا عاوز أقول لوالد سلمي إني موافق › بس خايف هي ترفض وأتحرج 
ربتت علي كتفه بحنان وقالت : 


- لأ مش هترفض إن شاء الله » أنا حاسه بكده » وبعدين ماهو لازم الراجل هو اللي يقول رأيه الأول 
> كلمه النهارده في التليفون وشوف رأيه ورأيها إيه ؟ 





- هو إحنا المفروض نعمل إيه بعد كده ؟ هنقعد بقي مع الرجاله علشان نتفق علي الجهاز والحاجات 
و 
دي صح ١‏ 


أومأت برأسها إيجابا وقالت : 


- أيوه المفروض هتاخد عمك وتقعدوا مع أبوها وعمها ويعرفوا إمكانياتك وتتفقوا بقي هتجيبوا إيه 
وكده 


أخذ يمرر أصابعه بين خصلات شعره في حيره وقال : 


- والله أنا خايف من الأعده دي › يعني حرام نبقي موافقين علي بعض والموضوع كله يبوظ علشان 
الفلوس !! 


وضعت يده بين كفيها وقالت مبتسمه : 


- لو إنتوا من نصيب بعض محدش هيقدر يمنع الجوازه » حتي لو مريتوا بشوية صعوبات بس 
برضو هتتجوزوا في النهايه , خليها علي الله يا إسلام 


تبسم قائلا ۰ 


- عندك حق يا ماما » خليها علي الله 


إتصل إسلام بوالد سلمي وأخبره بموافقته › فكان رد والدها ان سلمي هي الآخري موافقه › قام إسلام 
بأخذ موعد من والد سلمي حتي يأتي مع عمه ويتناقش كل منهما حول تفاصيل الجهاز والفرح وما 
- إلحقي يا هند صاحبتك وافقت عليا › والله دي طيبه غلبانه هيهييهييهيهي 


قفزت هند من مكانها وقالت بسعاده : 





- أيوه بقي يا عم العريس » والله لو كنت بعرف أزغرط كنت زغرطت 
إرتمي علي الفراش ونظر لها بقلق وقال : 
- سيبك من الزغاريط دلوقتي › تفتكري أنا ممكن أتنفخ ؟ 
جب وقالت : 
- يعني إيه تتنفخ ؟ 
تنهد بحزن وقال : 
- حاسس إن والدها هينفخني › ربنا يستر بقي . إدعيلي ربنا يتمم الموضوع علي خير 
جلست بجوارة وهي تربت علي كتفه قائله : 
- إن شاء الله النفخه تكون خفيفه يا إسلام 
نظر لها بإستنكار وقال بضيق : 
- يا شيخه حرام عليكي » ده بدل ما تقولي ربنا يعدي الموضوع علي خير 


تنهدت بثقه وقالت : 


-أنا عارفه والد سلمي أكتر منك › خليك بس مستعد كده وحافظ علي هدوئك واوعي تزعله بدل ما 


يبوظلك الجوازه كلها » وبرضو هو مهما كان أب وبيحب بنته وعاوز مصلحتها › لازم تحط ده في 
إعتبارك 


أجابها علي الفور : 
-عندك حق ! 
بعد ثلاثة أيام حضر إسلام بصحبة عمه الوحيد وجلسا مع والد سلمي وعمها › جلس إسلام يتحدث 


عن نفسه بحرج ووالد سلمي يسمع ويناقشه في كل شئ › بعد عدة دقائق جاءت ولاء تهرول إلي 
غرفة سلمي وقالت بفزع : 





- إلحقي يا سلمي أبوكي بيزعقلهم برا 

إنتفضت سلمي من مكانها وقالت برعب : 

- ليه حصل إيه ؟!! بيزعق إزاي يعني ؟!! 

إلتقطعت ولاء أنفاسها وهي تجلس علي حافة الفراش وقالت : 

- بصي هو مش بيزعق اوي يعني › بس باين عليه كده متضايق جدا ومش متفاهم معاهم 
زفرت بضيق وقالت : 

ليه بين ؟ 

نظرت لها بعدم فهم وهمست : 

- مش عارفه » بس أكيد يعني مش متفقين علي الجهاز والحاجات دي 

تنهدت سلمي بحزن وقالت : 


- يارب عديها علي خير 


وبعدما يقرب من الساعه والنصف غادر إسلام وعمه وعم سلمي أيضا ودخل الأب غرفته ليستريح › 
هرولت سلمي إليه وقالت بلهفه : 


- ها یا بابا عملتوا إيه ؟ 

زفر بضيق وقال : 

- إنتي موافقه علي الولد ده فعلا ؟ 

أومأت برأسها إيجابا وهي تنظر له بتعجب ولم تتحدث فأردف قائلا : 

- يا بنتي ما إنتي كان متقدملك واحد هيعيشك ملكه وموافقتيش عليه » إشمعني موافقه علي ده يعني 





- بابا بعد إذنك أنا مش فاهمه حاجه !! فهمني أكتر 

تنهد بحيره وقال : 

- الولد مستواه مش أد كده وإنتي هتتعبي معاه > مش عارف موافقه عليه علي إيه بس !! 
إبتسمت قائله بحنان : 

- يا بابا إسلام شاب كويس وبيخاف ربنا وهي دي أهم حاجه عندي 

أخذ يحرك رأسه يمينا ويسارا بضيق وقال : 

- والله إنتي طيبه يا سلمي ومتعرفيش حاجه › انا وأمك تعبنا في أول حياتنا كتير جدا علشان 


نوصل للمستوي ده » ومش هسمح بصراحه ان بنتي تتمرمط مع واحد غريب والله أعلم هيقدر ده في 
الآخر ولا هيذلها ويقولها أهلك باعوكي بالرخيص . 


نظرت له بدهشه وقالت ٠:‏ 

- لأ يا بابا مستحيل إسلام يعمل كده لانه فعلا شاب بيتقي ربنا » وكمان مستواه مش عيب علشان 
نرفضه وانا بصراحه موافقه أعيش معاه علي أد مستواه ده لحد ما ربنا يرزقنا » كمان هو مش فقير 
اوي يعني زي ما حضرتك متخيل 

تنهد بملل وقال : 

- يعني أتعب عليكي السنين دي كلها وفي الآخر تخيبي ظني في تعليمك وكمان جوازك !! 

نظرت له بحنان وقالت ٠:‏ 


- متقلقش با يابا فش هخد ظنك المرادي بإذن الله » وكمان أنا صليت إستخاره والحمد لله مرتاحه 
وحاسه إن ده الزوج الصالح المناسب ليا 


إبتسم قليلا وقال : 


- عموما يا سلمي الجواز ده الحاجه الوحيده اللي مش هقدر أغصب عليكي فيها » بس برضو أنا 
مش هتنازل عن الحاجات اللي طلبتها 


قالت بقلق : 





- طيب حضرتك طلبت منهم إيه يا بابا ؟ 

ضحك قائلا » 

- شوف البت خايفه علي الواد إزاي » يا بنتي أنا اللي أبوكي مش هو 

إبتعدت قليلا وقالت بخجل : 

- اه طبعا يا بابا 

نظر لها والإبتسامه تعلو وجهه وقال : 

- عموما يا ستي إحنا قسمنا الحاجات بيننا » رغم إن الراجل المفروض يبقي عليه كل حاجه بس 
برضو إحنا عارفين الظروف وإن مفيش شاب بيقدر يشيل كل حاجه لوحده دلوقتي › ف هيكون هو 
عليه النوم والسفره وإحنا علينا الصالون والمطبخ › وطبعا بقي عليه كمان الشبكه والفرح والحاجات 
دي ٠»‏ وكفايه أوووي إني وافقت إنك تقعدي في شقه إيجار 

تنهدت سلمي بأريحيه وقالت : 

- طيب كده تمام جدا 

ثم نظرت له بتساؤل وقالت : 

- طيب هما كان رأيهم إيه ؟ 


مط شفتاه للأمام بعدم فهم وقال : 


- معرفش أنا عطيتهم مهله إسبوع يفكروا ويردوا عليا وهما حرين بقي 


- ماشي يا بابا شكرا » هسيبك بقي تستريح شويه 


عاد إسلام إلي المنزل والحزن يملأ قلبه » فطلبات والد سلمي كانت أكثر مما يطيق › فالمبلغ الذي 
تركه له والده لن يكفي وأيضا مرتب سنه كامله لن يفي بالغرض ٠»‏ دخل غرفته في هدوء وأغلق 
الباب خلفه حينها سمعت هند صوت باب غرفته فخرجت مسرعه ودخلت عليه وقالت بسعاده : 





- أيوه بقي ياعم العريس › كده الموضوع بقي رسمي 
تنهد بحزن وقال : 

- لسه مبقاش رسمي ولا حاجه ! 
نظرت له متعجبه وقالت بلهفه : 

- ليه حصل إيسه ؟ 

إرتمي علي الفراش ونظر إلي سقف الغرفه بضيق وقال : 
- طلباته غاليه اوووي ومش عارف أتصرف إزاي 
جلست بجواره وقالت بخوف : 


- ليه هو طلب إيه ؟ مش العادي دلوقتي إن العريس والعروسه بيشتركوا في الجهاز علشان ظروف 
الشباب وكده 


نظر لها بحيره وقال : 

- أيوه الحمد لله إتفقنا إن أنا هجيب النوم والسفره وهما هيجيبوا الصالون والمطبخ » بس مش دي 
المشكله . المشكله إن الشبكه اللي والدها طالبها لوحدها هتخلص كل الفلوس اللي معايا وكده مش 
هلاقي أي حاجه أجهز بيها 
إتسعت عيناها ونظرت له بذهول وقالت : 

- إنت بتتكلم بجد !! 
أومأ برأسه مؤكدا وقال : 


- اه للأسف › حاولت معاه إنه يقلل عدد الجرامات شويه بس هو مش راضي أبدا وعمال يقولي 
بنتي غاليه ويجيلها الغالي » وهي مش أقل من بنات إعمامها ومعرفش إيه 


ثم أخذ يمرر أصابعه بين خصلات شعره في توتر وقال : 


- والله أنا لو عليا أجيبلها الدنيا كلها . بس أعمل إيه بقي ظروفي كده 





ربتت علي كتفه بحنان وقالت : 
- طيب وإنت هتعمل إيه دلوقتي يا إسلام ؟ 
نظر لها والهم يملأ قلبه وقال : 


- مش عارف والله > هو عطانا مهله إسبوع علشان نفكر وطبعا أنا مضطر أوافق › بس تيجي 
تقوليلي هتجيب بقية الفلوس منين أقولك معرفش !! 


نظرت له بحيره وقالت : 

- لأ ما إنت لازم تعرف يا إسلام > مش هينفع توافق علي حاجه وبعدين متبقاش قدها 
حاول الإبتسام قليلا وقال : 

- أكيد مش هوافق علي حاجه وأنا مش أدها يا هند › بس كده مش قدامي غير إني أطلب منه نطول 
الخطوبه ونخليها سنتين كده ولا حاجه لحد ما الحق احوش من مرتبي وأجيب الجهاز › وكمان بقي 
هضطر أشوف شغل بليل اهو يساعد باي حاجه . وعندي في الشغل بيثبتوا موظف كل سنه في شهر 
4 وحاسس إن التثبيت السنادي ممكن يكون من نصيبي ومرتبي يزيد شويه » إدعيلي بس ربنا ييسر 
الأمور واهو شهر ٩‏ قرب أهو وهنشوف 
زفرت بضيق ممزوج بالحزن وقالت : 
إبتسم إبتسامة مكسوره وقال : 


- معنديش حل تاني يا هند › إدعيلي إنتي بس 
بعد ثلاثة أيام إتصلت سلمي علي هند وقالت مازحه : 


- السلام عليكم يا ست هنود › بقي كده متسأليش عليا ” أيام بحالهم 


أجابت هند بكلمات خاليه من أي مشاعر : 


- وعليكم السلام ورحمة الله وبركاته » معلش يا سلمي 





ضحكت قائله بمرح : 

- معلش يا سلمي ؟! ودي أصرفها من أي بنك بقي إن شاء الله ! 
زفرت بضيق وقالت : 

- سلمي قولتلك معلش . خلاص بقي 
قطبت حاجبيها وقالت بدهشه : 

- مالك يا هند بتكلميني كده ليه ؟!! 
تنحنحت قائله بإحراج : 

- معلش يا سلمي مش قصدي والله » بس متضايقه شويه بسبب اللي حصل ده 
نظرت للمرآه بتعجب وقالت بلهفه : 

- حصل إيه خير ؟ مامتك فيها حاجه ؟ 
أجابتها بضيق : 


- ويعني إنتي مش عارفه اللي حصل يا سلمي ؟ ده الواد يا عيني كل شويه يقولي أجيبله برشام 
صداع ودماغه تعبت من كتر التفكير 


قالت علي الفور : 


- يا بنتي فهميني اللي حصل الله يباركلك › أنا مش فاهمه حاجه والله » واد مين وحصل إيه ؟ 


أخذت هند تحدثها عن طلبات والدها وإمكانيات إسلام التي لا تستطيع تحمل كل هذه النفقات › فإنه 
بالفعل سوف يقاسمه في شراء أثاث المنزل ولكنه أيضا أكثر عليه في طلب شبكة إبنته » شهقت 
سلمي فجأة وهي تنظر للمرآه بعينين متسعتين وقالت بصوت متقطع : 

- هو بابا طلب الشبكه دي كلها فعلا ؟ 


قالت متعجبه : 





- أيوه » هو إنتي متعرفيش ولا إيه ؟ 

أجابت علي الفور : 

- لأ والله يا بنتي معرف حاجه ٠‏ هو بس قالي إنه وافق علي موضوع الشقه الإيجار دي وهيقسم 
معاكم الجهاز وطبعا الشبكه والفرح والحاجات دي عليكم فأنا قولتله كده تمام اووي » بس مكنتش 


أعرف انه طلب حاجات غاليه يعني » بس عموما إقفلي دلوقتي وأنا هحاول أتصرف وهتصل بيكي 
تاني . 


حاولت سلمي الهدوء قليلا حتي تستطيع ترتيب أفكارها وإقناع والدها بتخفيف طلباته قليلا » ذهبت 
لغرفته وطرقت الباب ففتح لها وقال مبتسما : 


جلست علي أول كرسي أمامها ونظرت لوالدها بجديه وقالت : 


- بابا ليه حضرتك طلبت شبكه كبيره كده ؟ 
نظر لها بتعجب وقال : 

- مش كبيره ولا حاجه › هو ده العادي دلوقتي 
أومأت برأسها نفيا وقالت : 


- يعني يا بابا العادي إننا ناخد كل الفلوس اللي معاه علشان نحطها في شبكه وفي الآخر ميلاقيش 
حاجه يجهز بيها !! وفي الغالب الدهب ده كله مش بيتلبس أصلا غير للمنظره وانا مش بحب المنظره 


زفر بضيق وقال : 

- تلبسيه ما تلبسيهوش إنتي حره › ده حقك ولازم شبكتك تكون عندك حتي لو هتتشال في الدولاب 
سنين » وبعدين إنتي مش رخيصه علشان أجوزك بالساهل كده › وكمان لما هو مش قد الجواز كان 
بيتقدم لبنات الناس ليه ؟!! 
تنهدت بحزن وقالت : 


- يا بابا ماهو هيجيب شبكه برضو بس مش لازم تكون كبيره كده يعني . حتي لو ده العادي اليومين 





دول خلينا إحنا مقدرين ظروفه ونبقي أقل من العادي بشويه › كده كده أنا مش هلبس ده كله فوق 
نظر لها بضيق وقال بعصبيه : 

- خلاص يا سلمي الموضوع بالنسبالي منتهي › مش هتنازل عن شبكتك لأنها من حقك وكمان إنتي 
فشن أقل من يناك عمامكه, 


أخذت تفرك كفيها في توتر بالغ وهي تفكر ماذا تفعل » صمتت قليلا ثم حاولت فعل محاولة أخيره 
فقالت - 


- طيب حضرتك يا بابا ممكن توافق نمد فترة الخطوبه شويه علشان يلحق يتصرف يعني ؟ 


أومأ برأسه إيجابا وقال: 


-ماشي مفيش مشكله لانك لسه متخرجتيش أصلا › بس الموضوع ميطولش أوي يعني وكمان 
يبلغني بالتطورات أول بأول 


إبتسمت قليلا وهي تقول : 
- حاضر يا بابا » بعد إذنك 
ذهبت سلمي إلي غرفتها وقامت بالإتصال بهند لتخبرها بما حدث › كانت هند تتوقع كل هذا ولكنها 


سعدت بخبر موافقة والد سلمي علي مد فترة الخطوبه قليلا كي يستطيع إسلام تحصيل باقي المبلغ 
المطلوب . 


وفي اليوم المحدد حضر إسلام بمفرده ليخبر والد سلمي بقراره النهائي › إعتدل في جلسته ونظر 
لوالد سلمي بإبتسامه وقال : 

- حضرتك مفيش مجال إن الإتفاق يتغير شوية ويقل حبتين صح ؟ 
نظر له بضيق وقال : 

- ده كلام رجالة يا إسلام وكلام الرجاله مابيتغيرش طبعا 


تنحنح قائلا بإحراج : 
- تمام يا عمي وانا موافق 





ظهرت علي وجهه ملامح الإنتصار وقال : 


- حيث كده بقي نقول مبروك 
إتسعت إبتسامته وهو يقول : 


- الله يبارك فيك يا عمي 

ثم نظر للأرض بخجل وقال : 

- معلش يا عمي كان في طلب كده 

نظر له بتفهم وقال : 

- إتفضل 

حاول الإبتسام وهو ينظر له بقلق وقال : 

- كنت بطلب من حضرتك إننا نطول فترة الخطوبه شويه علشان ألحق أجهز نفسي يعني 
نظر له نظره لم يرها من قبل › نظرة الحنان الأبوي وقال : 


- ماشي مفيش مشكله » بس آخرك سنتين علشان تكون سلمي إتخرجت وإستريحت شويه » انا كنت 
ناوي أقولك علي سنه واحده خطوبه بس مفيش مشاكل نخليها إتنين لإنك شاب محترم وتستاهل 


تنهد بسعاده وقال : 


- بإذن الله يا عمي مش هتكون أكتر من كده › ولو ربنا أذن ولحقت أجهز المطلوب قبل كده هنتمم 


- إن شاء الله 


نهض الأب من مكانه وذهب لإحضار سلمي , وقبل أن تدخل سلمي طلبت من والدها أن يجلس في 
مكان قريب منهما لكي يستطيع رؤيتهما بوضوح وهذا سيكون الحال في كل مرة يأتي فيها إسلام إليه 
> دخلت وألقت التحيه وجلست علي بعد مناسب وقالت بحياء : 

- معلش والله أنا مكنتش أعرف الحاجات اللي بابا طلبها دي ٠‏ حاولت أعمل اللي أقدر عليه بس 
معرفتش 





تبسم قائلا : 


- عادي ولا يهمك ٠‏ أنا إتفقت مع عمي علي كل حاجه › بس هل يا تري هتوافقي إن الخطوبه تطول 
شويه لحد سنتين مثلا ؟ علشان بس ألحق أجهز 


نظرت للأرض بخجل وقالت : 

- هوافق إن شاء الله 

تنهد بسعاده وقال بحماس : 

- حيت كده بقي نتكلم في المهم › قريتي حاجه قبل كده عن ضوابط الخطوبه ؟ 
تنحنحت بإحراج وقالت : 

- بصراحه لأ بس كنت ناوية أقرأ يعني 

أخذ يرتب أفكاره للحظات ثم قال بجديه : 

- بس أنا بقي قريت › ركزي معايا اووي علشان نشوف هنمشي المرحله دي إزاي 
مبدأيا كده " أنا قررت أحافظ عليكي حتي من نفسي " 


وإعملي زوووم اوووي علي الجمله دي واوعي تنسيها › وبناء عليه : فأنا قريت كل الضوابط اللي 
المفروض تتعمل في فترة الخطوبه علشان منغضبش ربنا 


وبما إن " الخطوبه ماهي إلا وعد بالزواج " يبقي أنا بالنسبالك دلوقتي أجنبي والحكم اللي هيمشي 
علي أي راجل غريب هيمشي عليا » > مع الفرق بس إني مسموح ليا أزورك لو في حاجات هنحتاج 
نتكلم فيها يعني › والضوابط اللي هنمشي عليها الفترة دي هتكون كالأتي : 


طبعا يكون الكلام علي قدر الحاجه ومن غير خضوع بالقول أو كلام بشهوه › كمان طبعا ميكونش في 
خلوه › يعني لازم بباكي يكون قاعد وشايفنا دايما زي النهارده كده » وطبعا مع إلتزامك بكامل حجابك 
وكمان غض البصر من الطرفين 


لو إلتزمنا بالحاجات دي يبقي أنا هينفع أجي ومش هنغضب ربنا إن شاء الله » ومش في حل تاني 





بالنسبه بقي للتليفون فهيكون للضرورة بس ٠‏ يعني لو في حاجه لازم تتقال يبقي يأما تتصلي بهند 
وتقوليلها ياما تتصلي بيا بس ساعتها إستئذني باباكي الأول وأقفي كده في نص الصاله وخلي صوتك 
مسرمع علشاق اليك كله يسعع الكلام اللي هتقوديه وقول اتحاجه اللي متقولها بسوعة رغه 
ونقفل » وآخر حاجه بقي مفيش إتصال بعد الساعه ‏ بليل مهما كان السبب تمام ؟ 

حاولت كتم ضحكاتها وقالت بهدوء : 

- مسرسع !! حاضر 


تنحنح قائلا بابتسامه : 


- قصدي يبقي عالي يعني وتبقي قدام كل الناس علشان منحسش إننا بنعمل حاجه تغضب ربنا › انا 
عارف إن الموضوع ممكن يكون صعب شويه » بس اللي هدفه الجنه ممكن يعمل أي حاجه صح ؟ 


وكمان في قاعده فقهيه بتقول " من إستعجل شيئا قبل أوانه عوقب بحرمانه " وانا بصراحه بقي مش 
عايز أتعاقب بحرماني من حاجه بعد جوازي بسبب ذنوب الخطوبه 

كانت تريد أن تقول له إنه يزيد في نظرها كل يوم عن اليوم الذي يسبقه › تريد أن تقول له كم هي 
فخوره به وكم كانت تحلم دائما أن ترتبط بشاب يخاف الله ويحافظ عليها حتي من نفسه › كانت تريد 
أن تقول له كم تمنت أن يرزقها الله بشاب مثله تماما » كانت تتمني أن تقول الكثير والكثير ولكن 
لايجب أن تتحدث الآن بما في داخلها فإكتفت بقول : 

- موافقه علي كل حاجه › ربنا يعيننا ويقدرنا علي طاعته 


تذكر شيئا فجأة فقال بجديه : 


- أخر حاجه بقي معلش معلش ٠‏ لو حسيتي في يوم إني ممكن أخلف وعدي ده إقفلي باب الشيطان 
في وشي › يعني لو جيت عندكم هنا وكنت هقول حاجه ممكن تغضب ربنا إطرديني ولا يهمك أي 
حاجه المهم رضا ربنا » ولو برضو كلمتك في التليفون وحبيت أستعبط إقفلي السكه في وشي علطول 
وانا مش هزعل › وحتي لو زعلت شويه أتفلق مش مهم › المهم رضا ربنا » هتوعديني بكده يا 
سلمي ماشي ؟ أنا مش عايز أغضب ربنا فيكي وعاوز أحافظ عليكي وإنتي لازم تساعديني 


أومأت برأسها إيجابيا وقالت بحياء : 


- حاضر 





حاول غض بصره وقال بمرح خفيف : 

- ماشي كده إتفقنا » نغير الموضوع بقي › إنتي قريتي في السيره قبل كده ؟ 
تنهدت بإحراج وقالت : 

- علي خفيف كده 
ضحك بسعاده وقال ٠‏ 

- قشطه يبقي هاخد الثواب › أنا كنت جايب مجموعة كتب كده عن سيرة الرسول والأنبياء والصحابه 
> خلصت سيرة الرسول والأنبياء التانيين وحاليا شغال في سير الصحابه › لو كده هجيبلك الكتب دول 
تتسلي فيهم علشان هيفيدوكي اووي لو حابه يعني ٠‏ 
إبتسمت بفرحه وقالت : 


- اه ياريت 


- خلاص بإذن الله هجيبهم معايا المره الجايه 


- تمام جدا ء انا كمان عندي كتاب فووق الرائع إسمه إستمتع بحياتك للشيخ العريفي » هبقي 
أعطيه لحضرتك تقرأه لانه بجد حلو اوووي وفيه إقتباسات كتير مفيده 


قفزت ضحكاته رغما عنه وقال : 

- حضرتي !! وماله الإحترام حلو برضو 
شعرت بالإحراج ولم تستطع الرد فحاول تغيير الموضوع وقال : 

- طيب عموما إحنا كده إتفقنا علي أهم حاجه وهي المبادئ اللي هنمشي عليها الفترة دي › وأنا بإذن 
الله بفكر أجي كل إسبوع لحد ما نعرف بعض كويس ونتفق علي كل حاجه وبعدين ممكن نقلل 
الموضوع شويه أو نمنعه خالص طالما مفيش ضروره › المهم يوم الجمعه هيكون مناسب معاكي ؟ 
تنهدت بحيره وقالت : 


- يوم الجمعه بيكون إجتماع العيله بتاعتنا » بس عادي برضو ممكن تيجي وتتعرفوا علي بعض بس 
هيكون دوشه شويه يعني 





- امممم طيب السبت كويس ؟ 


- اه تمام جدا 
- خلاص بإذن الله هكلم عمي وأخد رأيه في الميعاد ده › يلا هستأذن أنا بقي عاوزه حاجه ؟ 


إبتسمت بحياء وقالت : 

- شكرا 

هم أن يغادر ولكنه عاد مرة آخري وقال : 

- صحيح إبقي أي سؤال ييجي في بالك خلال الإسبوع ده إكتبه في ورقة ولما أجي بصي في الورقه 
عادي وإسأليني علشان أجاوبك علي كل حاجه بتدور في دماغك › وانا كمان هعمل كده » وهنمشي 


بالنظام ده علطول بإذن الله لإن الواحد لما بييجي هنا بينسي كل حاجه 


- أيوه ياريت 


هم بالذهاب مرة آخري وقبل ان يصل إلي باب الشقه ليغادر ضرب رأسه بيده وهو يقول بتعجب 


مضحك ٠‏ 
- أوبس » نسيت اهم حاجه 
قالت بلهفه : 
اة 
نظر للأرض مبتسما وقال : 
- متفقناش هنعمل حفلة الخطوبه إزاي علشان نفرح أهلنا وبرضو منغضبش ربنا 
أخذت تفكر قليلا ثم قالت بإبتسامه : 


- ممكن نعملها حاجه على الضيق كده على أد الأهل والاصدقاء المقربين وندور أناشيد أفرا 

بدون موسيقي ونشغلها ونخلي الرجاله في الصاله والستات في الارج متلا لو العدد كبير . 


ثم تنهدت قليلا وقالت بتساؤل : 





بقي هنجيب الأناشيد دي منين ؟!! 


- هتصرف أنا في الموضوع ده إن شاء الله متقلقيش › عندي واحد صاحبي أكيد هيكون عنده أناشيد 
من دي وبإذن الله هبعتهوملك مع هند لما أجيبهم › كمان أنا بقول نعمل الخطوبه الإسبوع الجاي 
علشان يبقي الموضوع رسمي يعني ونلحق قبل الدراسة برضو . 


- تمام 
-طيب خلاص بإذن الله هكلم عمي ونتفق علي يوم خلال الإسبوع ده علشان نروح نشتري الدبل 


ثم إنتبه قائلا بجديه : 


- اه صحيح قبل ما أنسي ٠‏ أنا لو لبست الدبله دي هتكون علي اساس إنها خاتم مش أكتر لان الخاتم 
الفضه يجوز للرجل › بس مش علشان دي حاجه بتربط بين الزوجين وبتخلي بينهم موده والحاجات 
دي لانها كلها إعتقادات محرمه . تمام ؟ 


- تمام جدا 


أمسك بقبضة الباب وصافح والدها بحرارة و غادر عائدا إلي منزله 


عاد إلي منزله ودخل غرفته بسرعه وأغلق الباب خلفه › نظر إلي السماء وأخذ يحدث ربه بكل ما 
يشعر به وما يتمناه فقال : 


- يارب انا مش عاوز أخد ذنوب تاني ومش عاوز أغضبك تاني › كفايه اوووي الذنوب الكتير 
اللي عملتها زمان دي » يارب أنا خايف أوووي من المسئوليه دي وخايف مكونش أدها . 
يارب أنا مليش غيرك ونفسي بجد أعيش حياتي صح ومغضبكش في خطوبتي وأتقيك في سلمي › 
يارب قويني وقوي سلمي وتمم لنا علي خير › أنا عارف إن فترة الخطوبه كبيره اووي وعارف ان 
الخطوبات دي بيحصل فيها مصايب بس انا مش هبقي كده › أنا واثق يارب إنك هتساعدني ومش 
هقع وهفضل محافظ علي عفتي وعلي خطيبتي وبإذنك يارب هنواجه أي حاجه لحد ما نعيش مع 
بعض في الحلال 

ثم تدهد شود قرب شرج كل ما داه وقال يكل جدية : 


- أنا أدها بإذن الله > ومش هتنازل عن هدفي . حتي لو وصلت إني مروحلهاش خالص بقي !! 





ثم أخذ يردد بكل حماس : 
- رضا ربنا أهم .. رضا ربنا أهم .. رضا ربنا أهم 


أخرج هاتفه من جيبه وقام بالإتصال علي فاروق ليسأله ما إذا كان عنده من هذه الأناشيد أم لا ١‏ ألقي 
التحيه عليه فأجابه فاروق قائلا : 


- وعليكم السلام ورحمة الله وبركاته ٠‏ ازيك يا باشا 

- الحمد لله يا فاروق › إنت عامل إيه ؟ 

- الحمد لله كويس 

- بقولك يا فاروق › عندك اناشيد من اللي هي بتاع الأفراح دي بس من غير موسيقي 
- اه عندي مجموعه كده 

- طيب عاوزهم منك ضروري ٠‏ أعدي عليك أخدهم إمتي ؟ 


- خلاص بإذن الله بكره قبل الشغل هعدي عليك أديهوملك ونمشي مع بعض › بس خير كنت عاوزهم 
ليه ؟ 


ضرب إسلام رأسه بكفه وضحك بإحراج وقال : 

نيس تصق بيت اقولك.» مان إنا خلاض را صل خرن الاسيوع اللحان 
أخذ فاروق يضحك بشده وقال بسعاده : 

- ياراجل » ولسه فاكر تقول دلوقتي . علي العموم يا سيدي الف مبرووووك 


إبتسم بإحراج وقال : 


- معلش بقي الواحد دماغه مقلوبه والله › الله يبارك فيك › يلا هستناك بكره بقي علي الساعه / 
ونص كده علشان منتأخرش علي الشغل 


- ماشي بإذن الله 





وفي صباج اليوم التالي حضر فاروق أسفل شرفة إسلام وقام بالإتصال به فهبط إسلام علي الفور 
وعندما راي فاروق قال بمرح : 


- فيرووق › فين الجلبيه يا فيروق 
ضربة علي كتفه بخفه وقال ضاحكا : 


- يابني هو أنا مش هخلص من رخامتك دي بقي ٠‏ أكيد يعني يا ظريف مش هروح الشركة بالجلبيه 
> شويه كده وشويه كده 


أخذ إسلام يجذبه من ذقنه وهو يحركها يمينا ويسارا ويقول بمرح : 
- خلاثي يا ناس اللحيه طولت شويه أهي › تتربي في عزك يا فيروق 

إبتعد فاروق قليلا وهو مازال غارقا في الضحك ثم إنتبه فجأة للوقت وقال : 

- يا عم الحج إنجز علشان هتأخر علي الشغل » خد الفلاشه أهي ومتنامش عليها هاه 


إنتزعها منه بشده وقال مازحا : 


- طبعا طبعا يابني . أقل من سنه وهتكون عندك إن شاء الله 


جذبه من يده للامام وقال : 

- ماشي ياخويا إن شاء الله » يلا بسرعه بقي بدل ما نترفد وإحنا ما صدقنا لقينا شغل أصلا 
أسرع الخطي وسبق فاروق وهو ينظر له بجديه ممزوجه بالمرح وقال : 

-أيوه يافيروق عندك حق والله » الواحد داخل علي جواز ومحتاج لكل قرش 
وفي يوم الخطوبه حضرت الفتيات ومن أهمهن هند وفاطمه وولاء لتجهيز العروسه › كانت سلمي قد 
إختارت فستانا ساترا لجميع جسدها وفضفاض أيضا مع إصرارها علي إرتداء خمارها فوقه كما 
إعتادت » جلست في الصباح الباكر أمام المرآة وقالت بكل حماس : 


- هاه وروني بقي هتعملوا فيا إيه 





ضحكت هند وقالت : 


- الأول بقي لو هنعمل ماسكات كده ولا حاجه علشان بشرتك تبقي منوره 
ثم تابعتها فاطمه قائله : 


- وبعدين يا ستي هنعمل حواجبك وبعدها بقي نشوف هنحط ميكب إيه وكده 
رفعت سلمي حاجبها وقالت بإستنكار : 

- حواجبي !! إمشي يا بت من هنا بدل ما ألسوعك 

نظرت لها بتعجب وقالت : 

- إنتي ناصحه يا سلمي ؟!! أكيد طبعا لازم تعمليها دي خطوبة يا ماما مش يوم عادي يعني 
ضحكت بسخريه وقالت مازحه : 

- حد يقتل البت دي › آل خطوبه آل 

عقدت ذراعيها أمام صدرها وقالت بعدم تصديق : 

- إنتي بتتكلمي بجد ؟ إنتي مش هتعمليها فعلا ؟!! 

أومأت برأسها إيجابا وقالت مؤكده : 

- أيوه بتكلم بجد طبعا 


زفرت بضيق وقالت متبرمه : 


- ليه بقي إن شاء الله ؟!! 


إبتسمت سلمي وقالت بحنانها المعتاد وإسلوبها الراقي : 


- علشان يا ستي الرسول صلي الله عليه وسلم قال " لعن الله الواشمات والمستوشمات والنامصات 
والمتنمصات والمتفلجات للحسن المغيرات خلق الله " رواه البخاري ومسلم 





واللي إنتي عايزاني اعمله ده يا أستاذه إسمه نمص . واللعن ده معناه الطرد من رحمة ربنا 
ثم نظرت لها بكل ثقه وقالت : 


- وأنا بقي مستحيل أتخلي عن رحمة ربنا علشان كام شعرايه !! وبعدين ربنا خلقني في أحسن 
صورة ف مينفعش بقي أجي أنا وأقول لا مش عاجبني شكلي وعاوزه أغيره !! 


أخذت تحرك رأسها يمينا ويسارا بضيق ورفعت حاجبها قائله : 
ديا ينك مشن هق + ده إل عروسة » التائن تقول هكن ايه بس # وخطبة تفه اتاق 
تنهدت بعمق وقالت مبتسمه : 


- بصي يا فاطمه › الناس مش هينفعوني بحاجه لو اتطردت من رحمة ربنا » وخطيبي لو هيتضايق 
من شرع ربنا يبقي أنا مش هتجوزه أصلا › أنا عاوزه واحد ياخد بإيدي للجنه مش للنار !! 


ثم نظرت لهند وقالت مؤكده : 
- ولا إيه يا هند 


إبتسمت هند بطيبه وقالت : 


- إعملي اللي يريحك يا سلمي › وأصلا إسلام بيحبك زي مانتي كده 


نظرت لفاطمه بمرح وقالت : 


- طب خدي التقيله بقي 

تعجبك قليلا وقالت : 

- وهو في تقيله كمان ؟ خير !! 
ضحكت قليلا وقالت بإستفزاز مصطنع : 
- أنا مش هحط ميكب 


ضرخت فاطمه بها وقالت : 





- لاااااااا بقي ده إنتي إتجننتي رسمي !!! 


نظرت لها بتحدي وقالت بكل ثقه : 
- عارفه إنها حركه مجنونه › بس أنا أدها برضو بإذن الله 


ثم قالت مازحه : 

- وبعدين ياختي انا أصلا وشي برئ وقمر › عاوزاني أبوظ نفسي بالدهانات دي » يع بجد ! 
نظرت لها فاطمه بغضب مصحوب بالإستنكار فقالت سلمي بمرح : 

- خلاص خلاص متزعليش › هبقي أحط كريم وزبده كاكاو 

حضر أفراد العائلتين والأصدقاء المقربين بالخارج وكانت سلمي تستعد لوضع لمساتها الآخيره 
وستخرج حالا » لم يستسخ البعض هذه الأناشيد الدينيه وأعجب البعض الآخر بها » ولكن نحن لا 


يهمنا شئ سوي رضا الله عزوجل › ف الإنسان مهما فعل من أشياء تسعده في الدنيا لن ينفعه هذا يوم 
الحساب إلا إذا حصل على ثواب من هذه الأشياء » خرجت أخيرا ودخلت للغرفة المفتوحه 
ي ياء » خر ي اخير 5 


الصالة حيث تتواجد النساء › أغلقت الغرفه بستار وجلست معهن تتحدث وتمرح وتضحك › بعد دقائق 
معدوده إستأذن إسلام في الدخول لكي يرتدي هو وسلمي الخواتم فصمتت النساء وفتحت الستار › 
دخل وجلس بالكرسي المجاور لها وأحضرت ولاء العلبه الصغيره التي توجد بداخلها الخواتم > صوب 
الجميع نظره تجاههما بينما أمسك إسلام بخاتمها وقال بإبتسامه : 


- هاتي إيدك علشان ألبسك 


عادت للخلف قليلا بدهشه وقالت مستنكره : 





قال بإصرار أكثر : 


- بقولك مش هلمن إيدك + أنا هحطها من بعيد وإنتي دخليها 

أخذت تحرك كفيها في توتر بالغ وقالت بضيق : 

-يا إسلام لأ > مش هينفع والله 

أخذ الجميع ينظر لهما ولكل فرد نظرته المختلفه مابين شماته وفخر وحزن وغضب وإستنكار › ترك 
الخاتم من يده ونهض من مكانه سائرا إلي الخارج > نظرت إليه كل الأعين بإنتباه وكل منهم ينتظر 
الكقارثه > وقف علي الباب ونظر للفراغ وهو رافعا رأسه للأعلي وقال : 

- هي دي بقي مراتي › هي دي البنت اللي أستأمنتها علي بيتي وأولادي > هي دي البنت اللي قالت 
مش هغضب ربنا مهما حصل › هي دي البنت اللي هفضل فخور بيها طول عمري وهعمل كل اللي 
اقدر عليه علشان أسعدها . 

تكهد يكفه وقال بحاس أكبن : 


- هي دي بقي البنت اللي هتاخد بإيدي للجنه 


نظر لها لحظه ثم غض بصره وقال بكل فخر : 


- وهي دي برضو البنت اللي نجحت في أول إختبار أعملهولها › حقيقي يا سلمي أنا فخور بيكي 


أخذ الجميع يصفق بحراره علي هذا الموقف الذي لم يروه من قبل › بينما إنكمشت هي في الكرسي 
أكثر وكادت أن تبكي من فرط السعاده والإحراج › فرغم ضيقها من إسلام قبل ثوان إلا أنها الآن أسعد 
إنسانه علي وجه الأرض ٠‏ نظر لوالدته قبل المغادره ففهمت مايريد ٠‏ نهضت من مكانها وأمسكت 
بالعلبه وأمسكت بيد سلمي وقامت بتلبيسها الخاتم وجلست مره آخري بينما جلس إسلام بالخارج مع 
عائلة سلمي وتعرف عليهم فردا فردا . 


إنتهي اليوم وعاد كل إلي بيته » أسرعت سلمي الخطي نحو غرفتها وإرتمت تمت علي فراشها ونظرت إلي 
سقف الغرفه وهي تتنفس بصعوبه › فإسلام قد وضعها في موقف لن تنساه أبدا » فبقدر ما شعرت 
بالغضب منه بسبب إصراره علي تلبيسها الخاتم برغم أنه يعلم أنها لا تصافح الرجال › بقدر ما 

شعرت وكأنها تطير فوق السحاب عندما سمعت كلماته عنها . بالفعل هذا هو الزوج الذي تمنته طيلة 
حياتها » أخذت تسترجع ذكريات ماقبل الإلتزام وتحمد الله علي ماهي عليه الآن » فلو كانت مازالت 
علي حالها كان من الممكن ألا تتزوج بمثل هذا الرجل » فبرغم تربيتها في منزل لا يهتم بتطبيق الدين 





إلا انها أصرت علي أن تكون أفضل وإقتربت من الله عزوجل أكثر حتي أهداها الله تلك الهديه الغاليه . 
شاب مثلها تماما في كل شئ › وكأنهما روح واحده في جسدين . 


حاول إسلام كتم ضحكاته في الشارع حتي وصل إلي المنزل وإنفجر في الضحك » ضحكت هند 
ووالدته أيضا علي أثر ضحكاته ثم وكزته هند في يده بمرح وقالت : 


- عاملي فيها شجيع السيما هاه › لأ بتعرف تمثل يا واد 

إرتمي علي الكرسي وهو مازال يضحك وقال : 

- إحساس لطشيف إن الناس كلها تبصلك بإعجاب كده » كان شكلي كيوت صح ؟ 
ضحكت والدته بحنان وقالت ٠‏ 

- كنت فخوره بيك علي فكره وعماله أتباهي بيك قدام الستات 

أخذ يعدل من وضع رابطه عنقه وقال بغرور مصطنع : 

- احم احم تباهي يا أماه تباهي 

وكزته هند مره آخري وقالت بجديه : 

- بس حقيقي إنت كنت مبسوط لما عملت كده يا إسلام ؟ 

أومأت برأسه إيجابيا وقال بكل ثقه : 

- أنا كنت متأكد إنها هتعمل كده 

ثم ضحك قليلا وهو يقول : 

- بس كنت عايز أجننها شويه » وكمان كنت حابب أعلم الناس اللي قاعدين درس مهم 
قالت بلهفه : 


- درس إيه ؟ 





ربت علي يدها وقال بحنان : 


- إنك لازم تبقي غاليه أوووي وحتي لو قالوا عليكي معقده مش مهم › أكيد هتلاقي برضو اللي 


- هييييح وإيه كمان 
أخذ يسترجع الذكريات وقال : 


- عارفه يا هند ؟ لما كنت بقعد أستعبط وأتريق علي كلام محمد وكده › كان جوايا حاجه بتقولي إن 


هو اللي صح بس مكنتش عايز أصدق ٠‏ لكن لما جربت بجد الحياة اللي كلها حلال دي عرفت أد إيه 
كان عنده حق 


إبتسمت هند وقالت ٠:‏ 
- الله يرحمه 


إستئذن إسلام منهما ودخل إلي غرفته » أغلق الباب خلفه وإرتمي علي فراشه وأخذ يقلب في هاتفه 
حتي وقعت عينه علي صورة محمد فقال بقلب محترق : 


- محمد انا محتاجلك أووووووي !! بجد وحشتني فوق ما تتخيل 
نهض من مكانه وإعتدل في جلسته ونظر للصورة بكل شوق وقال : 


- عارف يا محمد ؟ أنا خطوبتي كانت النهارده » بجد كنت فرحان أوي ؟ لكن برضو كان في وجع 
جوايا » عمري ما تخيلت إني أخطب وإنت متكونش جنبي يا محمد › طب عارف إني خطبت واحده من 
البنات اللي إنت كنت دايما بتقول عليهم دول ؟ البنات اللي محافظين علي نفسهم أوووي وبيحبوا ربنا 
وبيطيعوه دايما » كان نفسي تكون معايا اووي في يوم زي ده يا محمد . 


عارف كمان ؟ أنا حاسس إنك مستريح أووي دلوقتي وحاسس إنك أكيد كنت هتكون مبسوط وإنت 
شايفني كده » وأصلا بقي أنا علطول بصلي بليل وبدعيلك › بصلي بجد وأنا مش عايز حاجه من الدنيا 
إلا ان ربنا يغفرلك ونتقابل سوا في الجنه » بحبك اوووي يا محمد فوق ما تتخيل وبندم علي كل لحظة 
مكنتش بسمع فيها كلامك وكنت بتتريق عليك » بس خلاص أخوك دلوقتي بقي حد تاني ومش 
هيتنازل أبدا عن هدفه الأول والأخير وهو إنه يكون ليه مكان في الجنه › إتطمن عليا أنا بقيت كويس 
بس بإذن الله طول ما أنا عايش هدعيلك جايز أقدر أفيدك ب حاجه .. 


بحبك يا صاحب أحن قلب في الدنيا وأعذب إبتسامه » 





وتمر الأيام سريعا ويستيقط إسلام من نومه ليذهب إلي عمله ولكن يبدو أن اليوم مختلف عن كل يوم 
> ذهب ليتأكد من اليوم والتاريخ كعادته كل يوم › ولكنه ففز من مكانه عندما رأي تاريخ اليوم وقال : 
- ده النهارده اول يوم في شهر ٩‏ › يا حلاوه يا ولاد » يعني ممكن تتثبت في شغلك النهارده ياعم 
إسلام. يارب يارب يكون الثبيت من نصيبي ٠‏ يارب أنا محتاج لكل قرش دلوقتي والتثبيت 
ده لو كان من نصيبي ممكن محتجش أشوف وظيفه بليل علشان تساعدني ف الجهاز . 

أخذ يهرول إلي غرفة والدته كالأطفال وألقي عليها التحية وأخذ يطلب منها أن تلح في الدعاء لكي 
يكون الثبيت من نصيبه › إرتدي ملابسه بسرعه وذهب إلي عمله وعلي وجهه علامات الرضا 
والسعاده . دخل مكتبه فوجد زملائه ينظرون له نظرات مختلفه كالعاده مابين حب وتفاؤل » او 
إحتقان وإستنكار .. كان داخل المنافسه : 

- إسلام محمود .. يعمل منذ شهرين 

- ذكي ماهر .. يعمل منذ خمسة أشهر 

- لبني فهد .. تعمل منذ سنه وثلاثة أشهر 

- وأخيرا مروان يسري .. يعمل منذ سنه وتسعة أشهر 

كان إسلام يعلم أن المهندس الذي يتم تثبيته يتم إختياره علي أساس الكفاءه والضمير وحب العمل 
لذلك كان علي يقين ان التثبيت سيكون من نصيبه لما يري من عدم إتقان زملائه للعمل كما يتقن هو 
> جلس يعمل في مكتبه حتي الظهيرة وذهب لأداء الصلاة ثم عاد فوجد الجميع في حاله من التوتر › 
سألهم عن السبب فعلم أن نتيجة التثبيت سوف تخرج بعد قليل » جلس يدعو الله كثيرا أن يرزقه من 
حيث لا يحتسب .. بعد قليل خرج رئيسه في العمل وقال بجديه : 


- بعد الكثير من التحريات والإستشارات من قبل أعضاء الشركة تم إختيار المهندس ... 


أخذ إسلام يتنفس بسرعه ويفرك في يده بعصبيه وإزدادت ضربات قلبه بشده وسمع أخيرا رئيسه 
في العمل يقول : 


- تم إختيار المهندس ذكي ماهر للتثبيت هذا العام وحظ موفق للبقيه في الأعوام القادمه بإذن الله 


وجد نفسه يضرب الطاولة بشده رغما عنه » فلو كان التثبيت من نصيب أي شخص أخر ماكان 
ليغضب هكذا » ولكن ذكي ؟ كيف !؟!! ذكي الذي يمضي معظم وقته في المزاح مع أصدقائه 
وإحتساء الشاي والقهوه ؟ أم ذكي الذي يأتي متأخرا للعمل في أغلب الأحيان ؟ ام ذكي الذي لا يحمل 





من الجديه و الخبره و الكفاءه شئ ؟!! ماهذا الذي يحدث ؟!! فلو كان لن ينال التثبيت لأنه حديث 
بالشركه فكان لن ينالها ذكي أيضا لانه حديث مثله وكانت من حق مروان وقتها !! 


شرد قليلا في همومه حتي إنتشله مروان من شروده عندما جذب الكرسي ووضعه بجواره وجلس 
عليه وهو يقول بضيق : 


- وهو يعني علشان أبوه صاحب أستاذ شوقي يبقي يتعمل فينا كده ؟!! 

نظر له إسلام بتعجب وقال : 

- أبو مين ؟ 

نظر له والغضب يعلو وجهه وقال : 

- الحاج ماهر أبو ذكي باشا يبقي صاحب أستاذ شوقي مدير الشركة 

إتسعت عيناه وقال بذهول : 

- ياسلم ؟!! وسطه يعني !! أومال فين بقي علي أساس الكفاءه والضمير ومعرفش إيه ؟!! 
أشاح بيده جانبا وقال بغضب : 

- يا عم إنت بتصدق الكلام ده ؟!! 


أخذ يمسح رأسه بيده عدة مرات وهو يقول بضيق : 


- أستغفرك ربي وأتوب إليك › طيب وبعدين هنعمل إيه ؟ 
نهض مروان من مكانه متجها لي مكتبه وقال بإستسلام : 


- مش هنعمل حاجه يا بشمهندس غير إننا نستني للسنه الجايه » يلا شوف شغلك بدل ما ييجوا 
يتلزقوا علي أي حاجه 


أخذ يحرك رأسه يمينا ويسارا بضيق وقال : 
- مش هينفع نسكت › إحنا لازم نتصرف 


نظر له بوجه خالي من أي تعبير وقال بملل : 





- لو فكرت تعمل حاجه هتترفد › أنا هنا بقالي سنتين وفاهم الدنيا ماشيه إزاي أكتر منك 


رفع حاجبه للأعلي وقال بتعجب : 
- أترفد!!! 


أومأ برأسه إيجابا وقال مؤكدا : 


- أيوه تترفد » كان معانا واحد السنه اللي فاتت عامل حمش زيك كده وقال هغير الفساد ومعرفش إيه 
لحد ما لبس مصيبه وإترفد 


نظر له بذهول وإتسعت عيناه ورفع حاجبه بإستنكار وقال : 
- إنت بتتكلم جد ؟!! 
زفر بملل وقال : 


- يا بشمهندس وهو إنت مش عارف يعني إن البلد مليانه فساد ؟ لو عرفت تشوف شركة محترمه 
عن دي يبقي إنقل نفسك ولو معرفتش يبقي إشتغل وإنت ساكت 


تنهد بضيق وقال : 

- يعني مفيش حل تاني ؟!! 
قال مؤكدا : 

- الحل إننا نتحد ونقف قدام الظلم » غير كده لأ 
نظر له بعدم فهم وقال متسائلا : 


- طيب وليه منتحدش ؟!! 


أخذ يطرق بأصابعه عدة طرقات علي المكتب نظر لإسلام بضيق وقال : 


-الشركه كلها واسطه يا باشمهندس › نتحد مين بس 


ثم ضحك قائلا : 





- تلقاك إنت كمان جاي بواسطه 


إنتفض من مكانه وقال بتعجب : 
دأنا! 


ضحك أكثر وهو يؤكد ذلك وقال : 
-رظيب قوللن إنث جيث هنا إذاى + 
قالها بكل براءه : 


- واحد صاحبي شغال في شركة برضو قالي إن مدير شركتهم بيقول إنهم طالبين مهندسين هنا 
فجيت أقدم وقبلت الحمد لله 


نظر له باستهزاء وقال : 


- طيب يعني الموضوع كله معارف أهو › هو ده حال البلد يابني ‏ اللي مالوش ظهر يترمي في 
الشارع › لنا الله » 


نظر له إسلام بخوف وقال : 
- إيه ده يعني أنا شغلي كده حرام ولا إيه ؟ 
أومأ برأسه نفيا وقال : 


- أنا مقولتش حرام ٠‏ إنت واحد محتاج شغل وعندك كفاءه يبقي تستاهل الشغلانه دي فعلا › الدور 
والباقي بقي علي اللي ياخد حقوق الناس وهو ميستاهلش أصلا 


ثم أشاح بيده مرة آخري وهو ينظر للأوراق الملقاه علي مكتبه وقال : 


- إشتغل يا باشمهندس إشتغل ٠‏ إحنا لينا ربنا اللي أحسن من الكل › وعيالنا برضو هيلاقوا أكلهم 

زفر بإستسلام وأمسك قلمه وبدأ في العمل مرة آخري 





وفي موعد الإنصراف خرج إسلام وهو لايدري ماذا يفعل ١‏ فقد كان يحلم بهذا التثبيت حتي يزداد 
مرتبه قليلا ويمكنه الإستغناء عن التقدم لأي وظيفه ليليه » قرر العوده مشيا حتي تتاح له الفرصه أن 
يفكر ويخطط ماذا سيفعل الآن › ظل يفكر كثيرا بلا جدوي ولكن قطع تفكيره جرس هاتفه المحمول 
فأخرجه من جيبه بضيق وهو يقول : 

- إيهيا هند كل شويه رن رن رن › مستعجله أوي يعني علشان تعرفي إني متثبتتش 

أخرج الهاتف ونظر فيه تعجب عندما رأي المتصل . فقد كانت سلمي !! هذه أول مره تتصل به منذ 


خطوبتهما ١‏ فياتري ماذا تريد ؟ ولماذا تتصل في هذا الوقت بالتحديد ؟ حاول الخروج من حالة 
الضيق التي تسيطر عليه وإبتسم وهو يضغط علي زر الإجابه وقال : 


- السلام عليكم 


- وعليكم السلام ورحمة الله وبركاته ٠‏ إزيك يا إسلام 


- الحمد لله تمام 

ثم إبتسم أكثر وقال : 

- حدديلي موقعك في الشقه بالتحديد بسسرعه 

حاولت كتم ضحكاتها وقالت بتأكيد : 

- ماتخافش أنا في الصاله وبابا قاعد قدامي أهو 

ثم غمزت لوالدها الذي كان يبتسم » ضحك إسلام وقال بهدوء : 
- حسنا يا فتاة تحدثي › ماذا تريدي ؟ 

تنهدت بسعاده بالغه وقالت : 

- بابا وافق إنك تجيب نص الشبكه بس ٠‏ والباقي لما ربنا يرزقك في أي وقت إن شاء الله 
قفز من مكانه وهو يقول بعدم تصديق : 

- بتقولي إيه ؟!! 


نظرت لولدها ضاحكة وقالت : 





- بقولك بابا وافق إنك تجيب نص الشبكه دلوقتي والباقي بعدين لما ربنا يرزقك 


شهق بشده وهو يقول بذهول : 
- إنتي بتتكلمي بجد ؟!! 


أجابت مؤكده : 
- اه والله 
سألها بلهفه : 
- وافق إزاي ؟ إنتي عملتي إيه معاه ؟!! 
قالت بكل ثقه : 
- إستخدمت سلاحي 
نظر لها والدها بذهول وكان رد فعل إسلام نفس الشئ وقال بعدم فهم : 
- سلاح إيه ؟ 


إبتسمت لوالدها أكثر وهي تقول مؤكده : 


- سلاحي اللي هو الدعاء » كنت بلح علي ربنا في الدعاء إنه يخلي بابا يوافق وكنت بدعي بيقين 
اوووي إن ربنا قادر علي كده › والحمد لله بابا وافق أهو 


أخذ إسلام يتنفس بكثره وهو مازال لا يستطيع التصديق وقال علي الفور : 
- طيب إقفلي يا سلمي إقفلي 

ثم أغلق الهاتف مباشرة ٠»‏ ضحكت سلمي بشده وهي تقول لوالدها : 

- يا عيني ده أتصدم 


ثم نظرت لوالدها بحنان وقالت : 





- شكرا يا بابا لأنك خليتني أكلمه وأقوله الخبر بنفسي علشان كنت حابه أعرف رد فعله 


إبتسم قائلا : 
- يا سلمي ده خطيبك يعني عادي لما تكلميه 
نظرت له بسعاده وقالت ۰ 


- مش عادي أوي يعني › بس طالما الكلام قدام حضرتك يبقي خلاص 


أخذ إسلام ينظر إلي الهاتف بذهول وهو يحدث نفسه قائلا : 


- هو اللي أنا سمعته ده صح ؟ لالالا بجد ده حصل ؟!! يعني عمي وافق خلاص ؟ يعني مفيش شغل 
بليل ؟ 


- إايهده ايه ده ؟!! يعني كده كمان ممكن نتجوز خلال سنه بس ؟ سنه ايه ؟ دول ٠‏ شهور 
كان !! ياربي معقوله اللي حصل ده ؟ معقول علشان كنت خايف من طول فترة الخطوبه ربنا 
حل المشكله من عنده وقصرت ؟ولا علشان سلمي دي بنت نقيه أصلا ف ربنا إستجاب دعائها ؟ ولا 
علشان مفضلش مضغوط وشايل الهم علطول ؟ ولا علشان اي ده. ١ه‏ اه عرفت › علشان ربنا 
أحن علينا من أي حد وهو بس اللي بيحس بينا » علشان ربنا عالم بنيتي وإني مش عاوز 
أغضبه فسهلي أموري › علشان ربنا كريم اووووي ودايما بيرحمنا برحته 


نظر للسماء وظل يردد : 

اللهم أعني علي ذكرك وشكرك وحسن عبادتك 

اللهم أعني علي ذكرك وشكرك وحسن عبادتك 

اللهم أعني علي ذكرك وشكرك وحسن عبادتك 

وضع يده علي قلبه وهو يتنفس بصعوبه وظل ينظر للسماء بعدم تصديق › ظل يلتفت يمينا ويسارا 


حتي وجد سياره وركبها وعاد لمنزله علي الفور › كانت هند في إنتظاره ووالدته أيضا › عندما دخل 
وشاهدتا علامات الفرحه علي وجهه إقتربت منه هند وقالت بسعاده : 





- أيوه يا عم إتثبتنا ومرتبنا كبر ومحدش قدنا بقي 
ثم ربتت والدته علي كتفه بحنان وقالت : 

- الف مبروووووك يا حبيبي 

نظر لهما بغرور وقال : 

- بس أنا متثبتتش !! 

رفعت هند حاجبها وقالت متعجبه : 

- أومال مالك يا خويا منشكح كده ليه ؟!! 
نظر لها بتعالي وقال : 

- يا بنتي أنا حصلي اللي أحسن من التثبيت 
قالت متلهفه : 

- إيه ؟ 


موه 


قفز من مكانه وهو يقول بسعاده : 


- أبو سلمي وافق علي نص الشبكه يا ناس 


وضعت يدها علي فمها ونظرت له بذهول وقالت : 
- إزاي ده ؟!! 

بينما إبتسمت والدته بسعاده وقالت : 

- إنت بتتكلم بجد ؟!! 


تنهد بحراره وقال بمنتهي السعاده : 





- اه والله يا ماما الحمد لله »> شوفي ربنا كريم أد إيه 


ثم أخذ يضحك بشده وهو يقول : 


- والجدير بالذكر إنها أول ما قالت كده قفلت السكه في وشها 

أطلقت هند ضحكات متتاليه وقالت : 

- إنت بتهرج » عملت كده إزاي يا مجنون 

إبتسم قائلا : 

- منا كنت طاير من الفرحه ساعتها ولو كنت إتكلمت كان ممكن اقول حاجه كده ولا كده » خليني 
ماسك نفسي وساكت أحسن علشان لو إتفتحت محدش هيعرف يقفلني › يلا ربنا يقوينا بقي 
تعجبت هند وقالت : 

- حاجه كده ولا كده إزاي يعني ؟!! 

إبتسم وهو يقول مفسرا : 

- يعني عارفه لما ربنا يرزقني بواحده قلبها عليا أوووي وبتعمل كل اللي تقدر عليه علشان تتقي 
ربنا فيا وتخليني مش حامل هم أي حاجه علشان نعرف نوصل لهدفنا سوا › ده أكيد هيخليني نفسي 
أتجوزها النهارده قبل بكره علشان أعرف أقولها كل اللي أنا عاوزه وأد إيه أنا بحبها فعلا وبتمني من 
ربنا إنه يجعلها ليا خير زوجه › كمان لما الواحد بيكون مبسوط ممكن ميعرفش يتحكم في مشاعره 


وممكن أي حاجه تطلع منه غضب عنه › علشان كده أنا قفلت بسرعه خوفا من إني أقول أي حاجه 


تغضب ربنا 


تعجبت هند وقالت : 

- طيب ما إنت بتروحلها البيت .. إشمعني مش بتخاف تقولها حاجه تغضب ربنا هناك ؟!! 

جلس علي الكرسي ونظر لها بتفهم وقال : 

- لو روحتلها البيت فده بيكون علشان نتكلم في حاجه معينه وهمشي بعدها › يعني الحمد لله مش 
بنفتح أي مجال إننا نتكلم في مواضيع مش ضروريه خوفا من الوقوع في أي محذور وكمان باباها 


بيكون قاعد وشايفنا وتقريبا بيسمع كلامنا كمان › إدعيلنا يا هند ربنا يتمم خطوبتا علي خير ومن 
غير أي ذنوب ويجمعنا سوا في الحلال 





مر يوم تلو الآخر وجاء يوم السبت › ذهب إسلام إلي منزل سلمي لكي يتحدث معها ومع والدها قليلا 
> طرق الباب بخفه ففتح والدها وصافحه إسلام بحراره وجلس معه ليحدثه فقال بسعاده : 


- والله أنا مش عارف أشكر حضرتك إزاي يا عمي إنك وافقت علي نص الشبكه بس 
إبتسم الأب قائلا : 


- البت سلمي دي زنانه اووي وعماله تقولي مش عاوزه الخطوبه تطول ومعرفش إيه » ومن 
الواضح كده إنها كانت بتصلي بليل وتدعي لأني كنت دايما بشوفها صاحيه متأخر 


ثم نظر له بجديه وقال : 


- المهم يعني إني وافقت علي النص دلوقتي وبإذن الله لما ربنا يرزقك تبقي تجيبلها الباقي › وده 
وعد هاخده منك دلوقتى 


نظر له بإمتنان وقال : 


- وأنا أوعد حضرتك إني بإذن الله أول ما تتاح ليا الفرصه إني أكملّها الشبكه مش هتأخر 


- بإذن الله 

حضرت سلمي وألقت التحيه علي إسلام وجلست بجوار والدها › قام الأب من مكانه وجلس أمام 
التلفاز مباشرة لكي يتابع الأخبار ويكون موجود معهما في نفس الوقت › نظرت سلمي للأرض 
كعادتها وقالت : 

- كان في حاجات مهمه عاوزه أتكلم فيها وكتبتها في ورقه زي ما إثفقنا » نبدأ بقي 

إبتسم قائلا: 

- بحب أنا الشغل الرسمي ده › يلا إتفضلي 


تنهدت بخفه وقالت : 


- أول حاجه . بالنسبه للتلفزيون .. أنا بفكر منجيبش تلفزيون في بيتنا علشان بحس انه مبقاش فيه 
أي حاجه مفيده دلوقتي أصلا » وكمان كل حاجه بحب أشوفها بشوفها علي النت أسهل 





صمتت قليلا ثم قال بتفهم : 

- طيب ما إحنا ممكن نجيب تلفزيون ونمسح من عليه قنوات الأغاني والافلام والحاجات دي › أعتقد 
كده هيكون أفضل 
أجابها بنفس الطريقه : 


- أيوه هنمسحها أكيد يعني › وكمان في المستقبل إن شاء الله لما يكون عندنا أولاد هيحبوا يتفرجوا 
علي كرتون وكده فلازم يكون عندنا تلفزيون 


-ماشي كده تمام .. تاني حاجه › قريت الكتاب اللي قولتلك عليه ده ؟ لازم أعرف رأيك فيه ضروري 
تنحنح بإحراج وقال : 


- بصراحه لسه . بس متقلقيش هو في الخطه › إن شاء الله لما أجي الإسبوع الجاي أكون خلصته 
وأقولك رأيي 


- أنا كمان لسه مخلصتش الكتب اللي إديتهالي ٠‏ بإذن الله برضو أكون خلصتها الإسبوع الجاي أو 
اللى بعده 


ثم إعتدلت في جلستها وقالت بجديه : 


- في حاجه مهمه بقي كان لازم أتكلم فيها من زمان بس نسيت › وبعد إذنك أوعي تفهمني غلط 


- أنا حابه أشتغل بعد ما أتخرج 


عاد للخلف قليلا وأسند ذقنه علي كفته ونظر للأرض بضيق وقال : 





- ليه بقي ؟ وهو أنا مش هعرف أصرف علي بيتي ؟!! ولا صعبت عليكي وقولتي تساعديني ؟!!! 


إبتلعت ريقها وقالت بهمس : 


- والله ما قصدي كده خالص .ء ثواني أنا هوضحلك كل حاجه 


أخذت نفس عميق وقالت علي الفور : 


- أنا لما دخلت الكلية دي مكنتش بحبها › قلت عادي يعني أهي أي حاجه مجموعي جابها وخلاص 
ويمكن قعدت علي الحال ده سنتين › بس لما دخلت ثالثه بدأت أفكر في الموضوع ولقيت إن التعليم 
في بلدنا مستواه متدني جدا وده بسبب قلة المدرسين اللي هدفهم الأول والأساسي يطلعوا جيل 
واعي ويرضوا ربنا في شغلهم » معظم المدرسين بيشتغلوا علشان بس المرتب ودايما يقولوا هنشتغل 
علي أد مرتب الحكومه !! ساعتها بس أخدت قرار حاسم إني أنا اللي هغير التعليم !!! 


ويمكن تضحك وتقولي : وهو إنتي بقي اللي هتغيري التعليم ؟!! 


المدرسة بسببي وحبوا الإنجليزي بسببي › تخيل كده إنهم يقولوا لأهلهم إحنا مستحيل نغيب في يوم 
عندنا فيه حصة إنجليزي وكل ده علشان بيحبوني › كمان بما إني هبقي مدرسة إبتدائي فالموضوع 
هيكون مؤثر أكتر وبإذن الله أنا اللي هخرج الجيل اللي هيفضل فاكرني دايما وبيدعيلي لأني كنت 
سبب في حبه للمدرسة وللإنجليزي ٠‏ وأقسم بالله الموضوع ما مستحيل ولا حاجه › الأطفال دول 
حاجه بريئه أوي وكل الحكاية إنهم محتاجين حد يحن عليهم ويعاملهم بأدميه شويه › وكل حصه كده 
شوية حماس وإسلوب مختلف في التدريس وشويه حلويات وهدايا والموضوع هيمشي بإذن الله 


ثم إعتدلت في جلستها وقالت بجديه : 
- وإنت لازم تساعدني علي تحقيقي حلمي ده يا إسلام » لازم توافق علي شغلي » ومع ذلك لو لقيت 
في يوم من الايام إن الشغل واخدني من بيتي بشكل ملحوظ يبقي أنا هسيبه فورا 


- بس ده مش معناه إنك تحاول دايما تطلعني مُقصره علشان أسيب الشغل » لأ لازم تحط في بالك إن 
في أطفال كتير محتاجين مدرسين يتقوا الله فيهم ويعاملوهم بأدميه شويه › وربنا يعيننا بقي › كمان 
بقي بالنسبه لموضوع الإختلاط فأنا بإذن الله هكون في حالي ومليش دعوه بالرجاله » ولو لقيت 
اوضة المدرسين فيها رجاله هسيبها وأشوف مكان تاني يكون ليا علطول › وأصلا في الغالب الستات 
بتكون لوحدها والرجاله لوحدها . 





تنهدت بأريحيه وقالت : 
- تمام كده ؟ موافق ولا إيه ؟ 


أخذ يفكر قليلا ثم قال : 
- طيب سيبيني أفكر في الموضوع وأقولك قراري بعدين 


- ماشي هسيبك تفكر » بس برضو هتوافق إن شاء الله 


وقبل أن يتحدث قالت علي الفور : 


- كان في حاجه مهمه برضو عاوزه أقولك عليها » رغم إنها ممكن تعمل مشاكل › بس مش عارفه 
بقي لازم أقولها !! 


- خير إيه كمان ؟ 
تنهدت بكل حماس وقالت : 

- أنا مش عاوزه أوضة سفره ولا عاوزه نيش 
نظر للأرض بتعجب وقال : 


- ليه ؟ وبعدين إحنا إتفقنا خلاص ودي إتفاقات رجالة ومش بتتغير 
قالت علي الفور : 


- إحنا مش هنغير إتفاقات الرجاله » إحنا بس هنعمل عليها تعديل بسيط 
ثم تنهدت تنهيده طويله وقالت بحماس : 


- لو لاحظت كل الناس المتجوزين وعندهم شقه صغيره هتلاقي إنهم أول ما بيكون عندهم بيبي يأما 
بيبيعوا السفره ويجيبوا مكانها أوضة أطفال يأما بيلزقوا السفره وحاجتها جنب الحيطه ويجيبوا سرير 
يحطوه في نفس الأوضه › علشان كده أنا عاوزه أجيب بنفس تمن أوضه السفره أوضة أطفال › 
هتكون كامله علي بعضها وشكلها يكون زي الحاجات الكيوت اللي علي النت دي > وكده كده في 
الغالب محدش بيستخدم أوضة السفره إلا في العزومات بس ٠‏ أما بالنسبه للنيش فأنا بحس إنه 
إختراع ملوش أي لازمه › ولكن مع ذلك خايفه المطبخ ميكفيش الحاجات بتاعتي علشان كده ممكن 





نعمل نيش ومكتبه في نفس الوقت . 


يعني يتقسم نصين : النص اللي فوق يكون إزاز علشان الحاجات اللي جواه تبان » والنص اللي تحت 
يكون خشب وده ونخليه مكتبه . 


- بس كده 


أعجب إسلام بطريقة تفكيرها ورجاحه عقلها ‏ فهي لم تقلد باقي الفتيات بل حكمت عقلها وإستطاعت 
إختيار الأفضل لمنزلها من حيث الإستخدام لا المنظر كما يفعل البعض فأجابها علي الفور : 


- أنا موافق جد › وكده أحسن والله »> عموما هقول لعمي علي الموضوع ده ونشوف بإذن الله 


وبالفعل تحدث إسلام مع والدها في الأمر فطلب الأب مهله للتفكير وموازنة الموضوع من وجهة 
نظره والرأي الاخير سيكون المره القادمه بإذن الله ولكن كان يغلب علي وجهه القبول 


قالتها ولاء عندما كانت تستعد للخروج هي ووالدتها وسلمي لشراء ملابس الجامعه › فولاء تستعد 
لعامها الأول في كلية الهندسه وبالطبع يجب أن تظهر في أفضل صورة . أجابت سلمي علي الفور : 


- يا بنتي منا قولتلك ٠‏ مره إني بلبس الفستان والخمار علي طول ومش باخد وقت › الدور 
والباقي علي الناس اللي بتقعد تلبس سنه » عيشي حياتك إنتي بس وهتلاقيني جاهزة إن شاء الله أول 
ما تخلصي 


وبالفعل إرتدت كل واحده منهن ملابسها وهبطن جميعا إلي وسط المدينه » كانت الملابس كالعاده 
تمتاز بالضيق والإلفات وإفتقاد أي شئ له علاقة بالحجاب الشرعي › ظلت ولاء تختار ووالدتها تختار 
معها بينما سلمي تقف في تزمر › فعندما تبدي رأيها في أي شئ تصرخ ولاء بوجهها قائله جملتها 
المشهوره : 


- هي دي الموضه !! 


إنتهت ولاء من إختيار ملابسها التي أعجبت سلمي ببعضها وشعرت بالغضب تجاه البقيه وعندما 
إتجهت لشراء الحجاب وما شابه لتكملة كل الاطقم أوقفتها سلمي قائله بجديه : 





- بصي يا ولاء علشان نكون متفقين » هنشتري طرح طويله شويه ومفيش باديهات كارينا ماشي ؟ 


زفرت بضيق وقالت : 


- ليه بقي إن شاء الله ؟ 


إبتسمت وقالت بحنان : 

- لأن يا ستي البادي الكارينا ده إختراع فاشل أصلا وملوش أي علاقة بالحجاب › يعني بالظبط زي 
ما تكوني جبتي علبه دهان ودهنتي بيها إيدي › من الآخر بيكشف أكتر ما بيستر وده مش حجاب يا 
ولاء » والطرح الطويله علشان لو في حاجه ضيقه ولا حاجه تبقي تغطيها . 
تنهدت بملل وقالت : 

- أومال أجيب إيه يعني علشان ألبسه تحت البلوزات ؟!! 
ربتت علي كتفها بحب وقالت : 


- في إختراع تاني كده إسمه " بادي إسلامي " ده ممكن يكون ضيق شويه من فوق بس الطرحه لو 
طويله بتغطيه ومن تحت بقي بيكون الكم بتاعه واسع وحلو ومش لازق علي الإيد ولا حاجه 


ثم جذبتها من يدها وقالت بحماس : 

- تعالي أنا هوريكي 
وبدأ العام الدراسي الجديد والآخير لكل من سلمي وهند وفاطمه › جددت سلمي نيتها ووضعت أمام 
عينيها هدفها الأول والأخير وهو رضا الله عزوجل وإتقاءه في طلابها وبذل قصاري جهدها في أن 
تكون المعلمه التي يتمناها كل طالب › وقفت تتحدت مع هند وفاطمه كعادتها فوجدت سمر صديقتها 
تقترب منها وتقول بلهفه : 

- سلمي شوفتي اللي حصل 
نظرت لها سلمي بتعجب وقالت : 


- خير يا سمر ؟ 





إلتقطت أنفاسها بصعوبه وقالت علي الفور : 

- الدكتور اللي ماسك التربيه العملي السنادي عمل شوية تغييرات ومش هنكون كلنا مع بعض في 
تفن المجدوعه 

نظرت لها سلمي بعدم فهم وقالت بلا مبالاه : 

- عادي يا بنتي في الآخر هنكون كلنا بحرف السين ! 

زفرت بضيق وقالت : 

- ماشي بس سمير هيكون معانا !! 

شهقت سلمي بذهول وإتسعت عيناها وقالت بعدم تصديق : 

- سمير مين ؟ إزاي يعني ؟!! 


ضحكت بسخريه وقالت : 


- وهو في غيره يعني ؟!! المهم أنا جيت أقولك علشان عارفه إنك لو كنتي لقيتيه معانا في الحصه 
فجأة كده كنتي هتضايقي 


وقبل أن تغادر أمسكتها سلمي من يدها وقالت بخوف : 


- يا بنتي مش هينفع بجد › ده أنا بشرح قدام الدكتور بالعافيه » دلوقتي كمان هيكون معانا واحد 
ورايح جاي معانا كده ؟!! مش هينفع طبعا › وكمان ده أنا عامله خطه كامله لتجديد طريقة الشرح 
السنادي › كده بقي مش هعرف أنفذ ١١ااايي‏ حاجه 


قالت وهي تغادر مكانها : 
- يا بنتي عادي بقي سمير ده محترم أصلا › أنا قولت أقولك وخلاص › يلا سلام 
ضربت سلمي يدها بالآخري وزفرت بضيق وقالت في نفسها : 


- ماشي محترم » بس برضو مش هينفع بقي اووووووف 





عادت إلي المنزل وهي ثائره تماما لاتعرف ماذا تفعل » فهي تحاول بقدر الإمكان عدم الإختلاط 
بالشباب ولكن الآن ماذا سيحدث ؟ ستضطر للتحدث معه ومناقشته وسؤاله عن الدرس وأشياء من 
هذا القبيل لأنه أصبح واحدا من مجموعتها ويجب أن يكونوا جميعا علي توافق › لم ترد أن يحدث هذا 
فظلت تدعو الله كثيرا أن يخرجها من هذا الأمر علي خير ء وبالفعل مع أول يوم لها في التربيه 
العملي لهذا العام كانت تقف مع زميلاتها وكأنها تنتظر شيئا ما عندما جذبتها سمر من يدها قائله : 

- يلا يا بنتي مش هنروح حصتنا ولا إيه ؟!! 


إنتبهت لها وقالت : 
- هاه » هو إحنا كده كملنا ولا إيه ؟ 


ضحكت قليلا ثم قالت بجديه : 


- أيوه يا بنتي كملنا خلاص › هو إنتي مش بتعرفي تعدي ولا إيه ؟ بقينا © أهو قدامك 


نظرت حولها وأخذت تعدهم وبالفعل وجدتهم كما قالت سمر فلم تستطع السكوت أكثر من ذلك وقالت 
بلهفه : 


- هو سمير زميلنا ده مش جاي معانا ولا إيه ؟ 

أطلقت سمر ضحكات متواصله وقالت : 

- يا عيني دي البت هتموت › عموما يا ستي سمير من ساعتها راح للدكتور وقعد يزن عليه ويقوله 
مش عايز أبقي في مجموعة البنات لحد ما الدكتور نقله وجاب بداله ساميه » مش بقولك يا بنتي واد 
2 ي ي 1 
قفزت سلمي من مكانها بسعاده وقالت : 

-66665هعل › أيوه كده بقي الواحد يعرف يشتغل براحته 

ثم وكزتها في ذراعها بخفه وقالت : 

- طيب ما قولتیش ليه من ساعتها يا رخمه ده أنا كنت متغاظه اوووي 


ضحكت بإستفزار وقالت : 


- ما إنتي مسألتيش !! 





وبالفعل بدأت سلمي حصتها الآولي ولكن هذه المره بطريقة مختلفة › فقد قررت أن تكون صديقه 
لهؤلاء الطلاب أكثر من كونها معلمه > دخلت بكل حماس وقالت ٠‏ 


- السلام عليكم ورحمة الله وبركاته يا حلوين 
نهض الطلاب من مكانهم كالعاده وقالوا بفتور : 
- وعليكم السلام ورحمة الله وبركاته 

نظرت لهم بكل حب وقالت : 


- أنا بقي ميس سلمي التربيه العملي › مبدأيا كده عاوزه أقولكم إني بحبكم اووي وبإذن الله 
هتستمتعوا بالحصه بتاعتي دايما . 


ثم نظرت لهم بجديه وقالت : 
- عاوزين بس نحط شوية قوانين كده مع بعض علشان الحصص تكون ماشيه علي مايرام : 


أولا إعتبروني أختكم الكبيره قبل ما أكون الميس بتاعتكم › يعني أي حد حابب يسأل عن حاجه او 
يكلمني في موضوع معين او كده هتلاقوني معاكم علطول بإذن الله » ومش بزعق ولا حاجه متقلقوش 


كمان مش عندي حاجه إسمها حد بليد وحد شاطر › كلنا شطار بإذن الله وكلنا هنجاوب وحتي اللي 
مش هيعرف أنا هفضل معاه لحد ما يجاوب صح 


ثم نظرت لهم بكل حماس وقالت : 


- أقولكم علي سر بقي ؟ الطالب اللي مش هيكون بيجاوب خالص ده وييجي في مره كده ويستجمع 
شجاعته ويقرر يقوم يجاوب هياخد هديه » حتي لو جاوب غلط 


نظر لها الطلاب بتعجب فأجابت مؤكده : 
- أيوه بتكلم بجد . وهتشوفوا الكلام ده بنفسكم 


ثم نظرت لهم مازحه وقالت : 





- أما بقي اللي هيتكلم في أثناء الحصه هشعلقه › أنا قولت أهو 


تنهدت بحراره وقالت : 


- يلا نبدأ : بسم الله الرحمن الرحيم 
أولا كده أنا هكتب علي يمين السبوره 000661 وعلي الناحيه التانيه وہ¡ 


أي ولد هيجاوب هيتكتب إسمه تحت كلمة كينج وأي بنت هتجاوب هتتكتب تحت كوين لحد ما نكمل © 
في كل صف وهنعمل بعدها منافسه بينهم واللي هيكسب هيكون ليه جايزه » طيب الجايزه دي عباره 
عن إيه ؟ 
حاولت كتم ضحكاتها وهي تقول : 

- أنا حاطه كيس في الشنطه جواه حاجات مختلفه › حلويات بقي جوايز ورق أقلام » عادي برضو 
ممكن تلاقوا شويه تراب كده » هحط إيدي واللي هيطلع هيكون من حظ الفايز › تمام ؟ 

وبالنسبه بقي للطلاب اللي مش بيجاوبوا فأنا هقومهم بالعافيه ومتخافوش مش هحرج حد لأنكم كلهم 
إخواتي أصلا › يلا بقي نبدأ شرح علشان رغينا كتير 
كانت تعلم أنها تستطيع كسب قلوب هؤلاء الصغار بالقليل من الحنان والجوائز لذلك قررت أن تجعلهم 
يحبونها من أول يوم حتي تستطيع العمل معهم وهي سعيده وليس مجرد إضطرار لكي تحصل علي 
تقدير في مادة التربية العملي !! 
في أثناء الحصه أشارت إلي طالب في آخر الصف كي ينطق كلمة ما › وقف الطالب مضطرب قلق ولم 
يستطع التحدث فأشارت إليه لكي يحضر إليها فأخذ يتحرك ببطء شديد وهو في غايه الرعب » حضر 
أمامها وهو يكاد ينصهر فأحاطته بذراعها بحنان وأخذته في زاوية الفصل وقالت : 

- إنت إسمك إيه بقي ؟ 
قال بخوف : 

- محمد 
نظرت له بحنان وقالت هامسه : 


نظر لها بإنتباه وقال : 





- ماشي 

قالت بحب : 

- الكلمة دي إسمها ماممA‏ »ء أنا قولها ٣‏ مرات وإنت تقولها ورايا » وبعدين ترجع علي مكانك 
وإنت عمال ترددها لحد ما أنا أقول مين يعرف ينطق الكلمة دي تروح إنت رافع إيدك وتقوم تقولها 
با 

أومأ برأسه إيجابا وقال : 

-ماشي » بس كده هيعرفوا إني غشيتها منك يا ميس 

إبتسمت له بحنان وقالت : 

- لأ متقلقش › أنا هتصرف 

وأثناء عودته إلي مقعده نظرت لهم سلمي بجديه وقالت : 

- اللي هيكتب تاني وأنا بشرح هجيبه علي جنب كده وأزعقله في ودنه جامد ماشي ؟ 

ثم ضحكت قائله : 

- هخليه يتسرع بقي › إنتوا حرين › كل واحد يخلي باله من ودنه أحسن ويسيب القلم وانا بشرح 
إبتسم الجميع وقد صدقوا تلك الحيله › بينما شعر محمد بالسعاده لأنها لم تحرجه أمام أصدقائه » وهذا 


كان المنهج الذي إنتهجته سلمي في تدريسها للطلاب › فالكل عندها سواء , بل أن الضعفاء أقرب 
لقلبها من هؤلاء الممتازين في كل شئ › فقد كانت رحيمه بهم إلي أقرب حد لذلك أحبها الجميع 


وقبل إمتحانات الفصل الدراسي الأول بقليل إستيقظ إسلام من نومه قبل الفجر كالعاده ليستعد للصلاة 
ولكنه تعجب عندما وجد غرفة هند مضاءة فدخل وهو يقول بحماس : 


- أيوه ياعم الناس اللي صاحيه للفجر دي › أخيرا بقي مش هقعد أجرجرك في الأرض علشان 


ددومي 


إبتسمت هند بإحراج وقالت : 





- ده انا صاحيه علشان عندي إمتحان الميدتيرم بتاع البوتري النهارده › ربنا يعديه علي خير بقي 
جلس بجوارها وأخد يعبث في أوراقها وهو يقول : 


- طيب وإنتي عامله إيه في الشعر ده ؟ 


- لأ كويس معايا الحمد لله 

ثم ضحكت وقالت بمرح : 

- سلمي يا عيني اللي تلقاها عمالها تشد في شعرها دلوقتي علشان بتكرهه أوووي 

ضحك قليلا ثم قال : 

- ربنا يعينكم » أنا هقوم بقي علشان أستعد للصلاة 

وبعد صلاة الفجر جلست سلمي مع أوراقها وكتبها في محاولة منها لفهم أي شئ › إنتبهت علي 
جرس هاتفها وهو يعلن لها وصول رسالة جديده » أمسكته وقد ظنت أنها رسالة من الشركة كالعاده 
ولكنها تعجبت عندما وجدت الهاتف ينير بإسم إسلام ٠»‏ شعرت بالقلق لأن هذه أول مره يرسل لها 
إسلام رساله والذي أشعرها بالتوتر أكثر هو التوقيت الذي أرسلت فيه الرساله »> ضغطت علي الأزرار 
بخوف فوجدت محتوي الرساله : 

- في حاجه ليكي قدام الباب إطلعي خديها 

إتسعت عيناها وظلت تنظر للرساله بخوف . ثم ذهبت لتوقظ ولاء لتخبرها بالأمر فقالت ولاء بضجر: 
- خلاص يا ستي قولت هقوم أصلي .ء بطلي زن بقي 

أجابتها سلمي بكل براءه : 


- لأ انا مش بصحيكي علشان تصلي » أنا هقولك حاجه مهمه 


ثم إنتبهت لما قيل فأعادت ضياغة الجمله وقالت بإحراج : 





- قصدي يعني قومي علشان تصلي وبرضو في حاجه مهمه حصلت وأنا مش عارفه أعمل إيه ؟ 
فتحت ولاء عين واحده وقالت بنعاس : 

- هاااااا عايزه إيه ؟ 

أجابت بخوف : 

- إسلام بعتلي رسالة وبيقولي إنه سايبلي حاجه بره وأنا مش عارفه أعمل إيه ؟ 

إنتفضت ولاء من مكانها وقالت بحماس : 

- الله » بحب أنا حركات المجانين دي 

تنهدت بقلق وقالت : 

- مهو أنا علشان عارفه إنه مجنون خايفه يكون لسه واقف برا 


وقبل أن تتحدث ولاء سمعت سلمي رنين هاتفها مره آخري يخبرها بوصول رسالة جديده › فتحتها 
بتوتر وكان محتواها : 


- أنا مشيت علي فكرة ٠‏ يعني أنا دلوقتي في البيت متقلقيش 


زفرت سلمي بأريحيه وقالت : 


- ي رربي ده زي ما يكون حاسس بيا 
ثم نظرت لولاء بتساؤل وقالت : 


- دلوقتي بقي أنا هجيب الحاجه اللي بيقول عليها دي إزاي ؟ خايفه الواد عبد الرحمن ياخدها لانه 
دايما بينزل يصلي مع باباه 


نظرت لها بتعجب وقالت : 


- يا ستي إفتحي الباب وخديها بسرعه وخلاص 





- لأ يا ولاء أنا خايفه » وبعدين الناس هيقولوا إيه لما يسمعوا صوت الباب إتفتح دلوقتي 


نظرت لها بوجه خالي من أي تعبير وقالت : 

- هيقولوا بابا رجع من صلاة الفجر !! 
إرتدت سلمي إسدال الصلاة وفي أقل من الثانيه كانت قد فتحت الباب وأخذت الكيس المُلقي علي 
الأرض وأغلقته بسرعه البرق > دخلت ووضعت الكيس علي الفراش وهي تتفحصه › قفزت من 
مكانها كالأطفال عندما رأت ما فيه وقالت وهي تصرخ بفرحه : 

- الحقي يا ولااااااء شوفي جايبلي إيه » الله بقي شيبسي كتير وشيكولاته وكمان علبه 
لبان » ياخراشي يا جدعان ده جاب كل الحاجات اللي بحبها › وكمان في أكتر وقت كنت محتاجه 
أفرح فيه . ربنا يخليك يا إسلام ويسعدك . 


ثم نظرت لولاء بتساؤل وقالت : 
- بس هو إزاي عرف إني بحب الأنواع دي بالذات ؟ وكمان إشمعني النهارده يعني ؟ 


ضحكت ولاء بسخريه وقالت : 


- ياختي ما أكيد أخته قالتله علي كل حاجه › وتلقاها كمان قالتله إنك عندك إمتحان شعر النهارده 
وقربتي تنتحري من الماده دي 


جلست علي الفراش وهي تقلب في الأشياء بسعاده وقالت : 
- هو انا المفروض أشكره صح ؟ 

أومأت برأسها إيجابا وقالت : 
- أيوه طبعا 

همست بقلق : 
- طيب هكلمه إزاي دلوقتي ؟ ولا أعمل إيه ؟ 

قالت بضيق : 


- علي فكره إنتي ممله اووووي › فيها ايه يعني لما تكلميه وتقوليله شكرا وخلاص 





تنهدت سلمي بقلق ثم إستجمعت شجاعتها وقالت : 


- خلاص هكلمه وأقوله شكرا وأقفل علطول ٠‏ وإنتي خليكي معايا يا ولاء ماشي 


بالإحراج ونظرت لولاء وقالت هامسه : 


-مش بيرد 


-كلميه تاني 


وقبل أن تتحدث ولاء سمعت سلمي رنين هاتفها للمره الثالثه يخبرها بقدوم رسالة جديده » أمسكت 
الهاتف بيد مرتعشه وفتحت الرسالة وكان محتواها : 


- الشكر لله » مفيش تعب ولا حاجه » دي أول وآخر مره تتصلي فيها في الوقت ده مماشي ؟ 


كادت أن تبكي عندما رأت الرسالة وشعرت وكأنها تنصهر في مكانها من فرط إحراجها › ظلت علي 
هذه الحاله قليلا ثم نهضت من مكانها فجأة وقالت : 


- أنا لازم أقول لبابا علي اللي حصل ده 
نظرت لها ولاء بذهول وقالت : 

- يا بت أنتي مجنونه ؟ ده ممكن يموتك !!! 
تنهدت بخوف وقالت : 


- عارفه » بس برضو لازم أقوله واللي يحصل يحصل بقي 


ظل إسلام ينظر إلي هاتفه بضيق ويحدث نفسه قائلا : 





- معلش بقي يا سلمي كان لازم أعمل كده 
ثم نظر للمرآه بغضب وقال : 
- وبعدين ما تبطل جنان بقي يا عم إنت كمان » إنت ناسي إنك لسه خاطب ولا إيه ؟!! 


نظر للأرض بطيبه وقال هامسا : 


- بس والله أنا كنت عاوز أفرحها مش أكتر . مش عارف بقي ده غلط ولا إيه 


ثم نظر للمرآة مره آخري وقال : 
- الحمد لله إني لحقت نفسي ومرديتش وإلا كانت تبقي مصيبه »› يعني سلمي اللي كانت صامده 
علطول دلوقتي بدأت تضعف 
ثم تذكر الآيه الكريمه " ولا تتم تتبعوا خطوات الشيطان " 
وقال لصورته المنعكسه في المرآه بغضب : 


- ودي ممكن تكون خطوه من خطواته علشان يوقعنا » وطبعا هو ناصح وبيحب يشتغل علينا واحده 
واحده علشان منحسش بنفسها !! 


ثم نهض من مكانه فجأة وقال بصرامه : 

- بس أنا مش هينفع أسكت » انا لازم أعرف باباها علشان محسش بالذنب !! 

ظلت سلمي تدور في غرفتها بتوتر › فهي لا تستطيع التركيز في مذاكرتها حتي يستيقظ والدها 
وتخبره بما حدث › ولا تستطيع أيضا إيقاظه حتي لا يكون غاضبا منها ويزداد الأمر سوءا › زفرت 
ولاء بضيق وهي تنظر لها وهي علي هذه الحاله وقالت : 

- يا بنتي ما تقعدي في حته بقي خيالتيني !! 

نظرت لها سلمي بخوف وقالت: 


- مش عارفه أتوقع رد فعله خالص ٠»‏ وخايفه الموضوع يتقلب فوق دماغي وأنا عندي إمتحان 
وجايبه أخري أصلا 





تنهدت ولاء بملل وقالت : 

- ما قولتلك خلاص مش مهم تقوليله يعني › الموضوع عادي جدا مش مستاهل وجع الدماغ ده 
كله !! 
جلست سلمي علي حافة الفراش ونظرت لولاء بضيق وقالت : 


- لأ يا ولاء لازم يعرف ٠‏ أنا متعودتش أخبي عليكم حاجه حتي لو كانت صغيره وبحب كل أفعالي 
تكون في النور علشان أبقي مستريحه 


ثم أردفت قائله : 

- وعلي فكرة الغلط كان مني أنا مش من إسلام » كون إني أتصل في وقت متأخر زي ده وإحنا 
متفقين إن مفيش إتصالات بعد ٩‏ بليل وكمان بابا مش موجود يبقي أنا بدأت أقع والشيطان عرف 
يدخلي إزاي وانا مش هسمح لنفسي أبدا بكده » كانت غلطه ومش هكررها تاني بإذن الله 


ثم تنهدت بتعب وقالت : 


- إدعيلي بس إنتي الموضوع يعدي علي خير 


وقبل أن تجيب ولاء إستيقظ الوالد ذاهبا إلي الحمام ليتوضأ ويؤدي صلاته » ظلت سلمي تدعو الله أن 
يمر هذا الموقف علي خير › إنتهي من صلاته فذهبت سلمي إليه وأخذت نفسا عميقا وبدأت حديثها 
قائله ٠‏ 


- بابا في حاجه حصلت وحضرتك لازم تعرفها 
نظر لها بتعجب وقال : 
- حاجه إيه ؟ خير؟ 
تنهدت بخوف وقالت : 


وأخدتها بسرعه وقفلت تاني وطلع جايبلي شيكولاته ولبان وحاجات كده 


ضحك الأب قائلا : 





- طيب وبعدين ؟ 
نظرت إليه بتعجب وأجابت : 


- وبعدين أنا غلطت وكنت هتصل بيه علشان أشكره بس هو مردش عليا وبعتلي رسالة وقالي 
متتصليش في الوقت ده تاني 


- والله يا بابا أنا عارفه إني مكنش المفروض أتصل في الوقت ده بس اللي حصل بقي › وأنا عرفت 
غلطي وبإذن الله الموضوع ده مش هيتكرر تاني أبدا لاني مش متعوده أخلف وعدي أصلا 


إبتسم قائلا : 
- ماشي 
نظرت إليه بذهول وقالت : 
- ماشي إيه ؟!! 
إتسعت إبتسامته وهو يقول : 
- خلاص روحي شوفي مذاكرتك › مش إنتي عندك إمتحان النهارده برضو ؟ 
لم تستطع إدراك ما يحدث فقالت بعدم فهم : 
- يعني عادي ولا إيه ؟ 
نظر إليها بجديه وقال : 


- مكنش هيبقي عادي لو كنت عرفت إن في حاجه حصلت في البيت ده من ورايا » بس طالما إنتي 
قولتي علي الحقيقه خلاص 


ضحكت بتعجب وقالت : 


- يعني أمشي خلاص كده ؟ 





- عاوزاني أزعق يعني ؟ 
- هاه ؟ لأ طبعا 


- خلاص روحي ذاكري دلوقتي › وطالما بتقولي أخدتي الكيس وانتي ساكته ومحدش كلم التاني يبقي 
خلاص » بس تاني مره بلاش حركات الجنان دي وخصوصا إن الوقت متأخر 


أومأت برأسها إيجابا وقالت بسعاده : 
- حاضر والله 
ثم أخذت تقفز كالأطفال حتي وصلت لباب غرفتها وقالت لولاء بسعاده بالغه : 


- أبويا طلع كيوت يا ولاء والموضوع عدي علي خير الحمد لله > ياربي لك الحمد كما ينبغي 
لجلال وجهك وعظيم سلطانك 


ثم قفزت بحماس وجلست في وسط فراشها وأمسكت أوراقها قائله بسعاده : 

- أيوه كده الواحد يعرف يذاكر وهو مرتاح 

ثم نظرت لولاء وقالت بإطمئنان : 

- أحسن حاجه في الدنيا إن ضميرك يبقي مرتاح دايما ومش بتعملي حاجه من ورا أهلك › حتي لو 
بابا كان زعق شويه برضو زعيقه هيبقي أهون عليا من إني أحس دايما إني خايفه ومخبيه عنه 
حاجه 

ثم تنهدت قائله بأريحيه : 

راحة الضمير دي نعمه أصلا › اللهم لك الحمد 

وفي المساء قبل صلاة العشاء بالتحديد إتصل إسلام علي والد سلمي ليطلب منه مقابلته ليخبره بأمر 
هام » وافق الأب علي ذلك وطلب من إسلام الحضور ولكنه إعتذر بحجة انه لايريد أن يزعجهم في 


المنزل وطلب لقاءه في المسجد عقب الصلاة مباشرة › إنتهت الصلاة وبالفعل تقابل كل من إسلام 
ووالد سلمي وبدأ إسلام حديثه قائلا بإحراج : 


- عمي أنا جيت النهارده الفجر عند بيت حضرتك وسيبت حاجه لسلمي كده فمش عارفه بقي ده 





ممكن يضايق حضرتك مني ولا إيه ؟ أنا والله مكنش قصدي حاجه بس لما عرفت إنها عندها إمتحان 
النهارده والماده صعبه قلت أعملها أي حاجه تفرحها وتساعدها علي المذاكره يعني 


نظر له بتفهم وقال : 

- سلمي قالتلي علي الموضوع ٠‏ وقالتلي كمان إنك مرديتش ترد عليها لما إتصلت متأخر وأنا 
إحترمت فيك حفاظك عليها في غيابي . بس الموضوع ميتكررش تاني ولو عاوز تعمل حاجه يبقي 
تقولي الأول 

تنهد تنهيده قويه أخرجت كل ما بداخله من خوف وقال بسعاده : 

- حاضر يا عمي 


ثم نظر إليه بتساؤل وقال : 
- صحيح هي عملت إيه في الإمتحان ؟ 


تبسم قائلا : 
- بتقول أول مره تحل حلو أوي كده في الماده دي › الحمد لله 
ثم ضحك وهو يقول : 


- شكل الشيكولاته واللبان عملوا معاها مفعول 


أغمض عينيه للحظات وهو يحمد الله علي هذا الفضل ثم قال بإحراج : 


- عمي كنت عاوز أطلب من حضرتك طلب 

- إتفضل 

إبتسم قائلا : 

- كنت عاوز أكتب الكتاب في أجازة نص السنه إن شاء الله » والفرح يكون علي آخر السنه كده 
أجابه علي الفور : 


- لأ طبعا 





نظر إليه بتعجب ممزوج بالضيق وقال : 
- ليه بس ؟!! 
قال بجديه : 


- بنتي ما يتكتبش كتابها إلا قبل الفرح بيومين تلاته كده › بالكتير أوي إسبوع ولا إتنين لكن أكتر من 
كده ل 


أخذ يفرك كفيه بضيق وقال بتساؤل : 
- طيب إيه السبب ؟ 


إبتسم قائلا بنفس الجديه : 


- محدش عارف النصيب فين يا إسلام وياما ناس بعد كتب الكتاب حصل بينهم مشاكل والموضوع 
باظ والبنت بقت إسمها مطلقه وخلاص ٠‏ وأنا طبعا مش هسمح إن بنتي يحصل معاها كده 


تنهد بحزن وقال : 


- بس يا عمي انا وسلمي متفقين في كل حاجه والحمد لله تفكيرنا زي بعض › يعني بإذن الله مفيش 
مشاكل ولا حاجه 


- الموضوع غير قابل للنقاش يا إسلام » في الأجازة الكبيره تكتبوا الكتاب وتعملوا فرحكم بعدها 
علطول . 


أمسك بيده محاولا مصافحته وهو يقول بنفس الجديه : 
- أنا ماشي بقي › عاوز حاجه تاني ؟ 

تبسم قائلا بإحراج : 
- طيب ينفع أكلم سلمي لما حضرتك تروح ؟ 


أومأ برأسه إيجابا وقال : 





- ماشي هخليها تتصل بيك لما أروح › يلا سلام عليكم 


- وعليكم السلام ورحمة الله وبركاته 


تحرك إسلام من المسجد عائدا إلي منزله وهو يردد بكل جديه : 


- أنا قررت أحافظ عليكي من نفسي يا سلمي › وحتي كتب الكتاب باباكي موافقش عليه › أعذريني 
بقي مش قدامي غير كده لأني مش هقبل إني أغضب ربنا فيكي أبدا. 


فور عودته إلي منزله وجد هاتفه ينير بإسم سلمي وكأنها كانت تعلم موعد عودته بالتحديد أو ربما 
رأته عائدا عبر النافذة » أجابها وهو يقول بحماس : 


- السلام عليكم ورحمة الله وبركاته 
- وعليكم السلام ورحمة الله وبركاته › بابا قالي إنك كنت عاوزني في حاجه 
إبتسم قائلا : 


- إفتحي الإسبيكر يا سلمي 


- إشمعني ؟ 

إتسعت إبتسامته وهو يقول : 

- أهو كده رخامه بقي 
قامت بفتح السماعه الخارجيه كما طلب منها وقالت علي الفور : 
أغمض عينيه بإقتناع وقال مبتسما : 


- ماشي . بصي يا ستي بما إن إمتحاناتك قربت جدا فأنا مش هاجي الفتره دي خالص لحد ما 
تخلصي إمتحانات بإذن الله 





ثم أردف قائلا : 

- أنا مش عاوز أشغلك اليومين دول وعاوزك تركزي في مذاكرتك وبس › عاوزين تقدير حلو هاه 
إبتسمت سلمي وقد فهمت مايرمي إليه فوافقت علي الفور وقالت : 

- حاضر هذاكر كويس والله 


- ماشي شدي حيلك بقي › يلا السلام عليكم 


- وعليكم السلام ورحمة الله وبركاته 


إبتسمت لوالدها وذهبت مهروله إلي غرفتها وهي تتذكر جملة إسلام التي لم تنساها قط : 
" انا قررت أحافظ عليكي من نفسي يا سلمي › وإنتي لازم تساعديني " 
ظلت تنظر للهاتف بمنتهي السعاده وهي تقول بكل حماس : 
- حاضر يا إسلام هساعدك › لأني مش عارفه أتخيلك غير زوجي في الدنيا وكمان في الجنه ومش 
هتنازل عن الحلم ده أبدا 
- علي فكرة يا إسلام إنت مكبر الموضوع زياده عن اللزوم 
قالتها هند إثناء دخولها غرفة إسلام بعدما سمعت مكالمته مع سلمي وأكملت حديثها قائله : 
- أنا مكنش قصدي أسمع كلامك معاها بس صوتك كان عالي 
نظر لها مبتسما وقال : 
- مش مكبر الموضوع ولا حاجه › هو ده الصح 
نظرت له بإستنكار وقالت : 


- يا بني دي خطيبتك يعني مش واحده غريبه 





جذبها من يدها وأجلسها بجواره وقال مفسرا : 

- خطيبتي دي يا هند قدام ربنا تبقي واحده غريبه طالما مش كاتبين الكتاب 

ثم تنهد بحزن وقال : | 

- ده أنا حتي النهارده طلبت من والدها إننا نكتب الكتاب بس هو مرضيش قولت خلاص بقي أتصرف 
أنا 

نظرت إليه بتعجب وقالت : 

- هتتصرف أزاي يعني ؟ 

قال بكل جديه : 

- هحاول أقلل الزيارات خالص وأروح للضرورة بس › كده كده آنا خلاص إتكلمت معاها كتير الفتره 
اللي فاتت دي وعرفت عنها كل حاجه وإتفقنا علي حاجات كتير الحمد لله » دلوقتي بقي مرواحي 
ملوش لازمه وممكن يترتب عليه مفاسد أكتر من المنافع 


أخذت تحرك رأسها يمينا ويسارا بعدم رضا وقالت : 


- أنا مش معاك في الموضوع ده بس براحتك برضو 


ثم نظرت له بتساؤل وقالت : 

- بس هتبرر بإيه بقي غيابك الفتره دي كلها ؟ 

نظر لها بخبث وقال : 

- السؤال ده ميتسئلش لإسلام يا ماما » كله تحت السيطره لا تقلقي 

تنهدت بإستسلام وقالت : 

- ماشي يا سيدي براحتك › في الآخر دي حياتكم وإنتوا حرين فيها › ربنا يسعدكم 


إنتهت إمتحانات نصف العام وظهرت النتيجة وحضر إسلام لمنزل سلمي ليبارك لها علي هذا التفوق › 
فسلمي لأول مره تحصل علي تقدير جيد جدا وهذا جعلها في غاية السعاده والفخر . 





والذي زادها سعاده أكثر هي زيارة إسلام المميزة › فقبل أن يحضر طلب من والدها أن يجعلها هي 

من تفتح الباب علي غير عادتها » إستجابت سلمي لوالدها وذهبت هي لتفتح الباب ولكنها سرعان ما 
وجدت كمية هائله من الورود تتطاير في كل مكان فنظرت للمكان حولها بذهول ومن ثم رأت أمامها 
هند وهي غارقه في الضحك وتقول بسعاده : 

إحتضنتها سلمي بقوه وهي تقفز في مكانها كالأطفال وقالت : 

- إيه اللي إنت عملتيه ده يا بنتي ؟ 

ضحكت هند وقالت : 

- حظي ونصيبي ياختي إني أبقي أخت واحد مجنون أعمل إيه بس ؟ 

ظلت سلمي تقفز في مكانها وتنظر حولها للحظات ثم هدأت قليلا وقالت : 

- أومال هو فين صحيح ؟ 

إبتسمت قائله بمرح : 

- واقف تحت العماره بتاعتنا ياختي › وقالي لما تهدوا شويه رني عليا وأنا هاجي 

إرتمت سلمي علي الأريكه محاوله إلتقاط أنفاسها الهاربه من أثر المفاجئه وقالت : 

- خلاص هديت أهو خليه ييجي بقي 

نظرت لها بخبث وقالت : 

أومأت برأسها مؤكده وقالت : 


- لأ خلاص والله هديت أهو 


ثم نظرت للوردات الملقاه علي الأرض وقالت : 





- وخليهم كده بقي علشان أفرح بيهم شويه 


إتصلت هند بإسلام وأخبرته بإمكانية حضوره الآن وبالفعل حضر وجلس علي إستحياء وقدم هديه 
بسيطه لسلمي وقال : 


- الف مبرووووك وعقبال الترم الجاي إن شاء الله 
أمسكتها بسعاده وهمت أن تفتحها ولكنه قال علي الفور : 
- لأ بلاش تفتحيها دلوقتي › لما أمشي بقي 

ثم إبتسم قائلا: 

- أنا بس كنت جاي أباركلك وأقولك علي حاجه مهمه 

قالت بإنتباه : 

- الله يبارك فيك › إتفضل 

حاول إنتقاء كلماته لكي يمر الموقف علي خير وقال مبتسما بجديه : 

- أنا عارف إنك الفتره الجايه دي هتبدأي كورسات وبعدها إن شاء الله هيكون آخر ترم ليكي في 


الكليه » وغالبا آخر ترم ده الواحد بيكون مضغوط وخصوصا لأنه بيكون خايف يشيل ماده ولا حاجه 
ويضطر يعيد السنه عليها يعني 


- كده في وشي وأنا لسه ناحجه 


تنحنح بإحراج وأكمل حديثه : 


- علشان كده أنا مش عايز أشغلك معايا وعاوزك تاخدي بالك اووي من مذاكرتك › مدرسة المستقبل 
لازم تكون قدوه هاه » بإذن الله هبقي آجي علشان نتفق علي تجهيزات الشقه وكده › لكن بقية الأيام 
حابب أفضيلك الجو علشان تركزي في مذاكرتك › بس دي الحاجه اللي كنت جاي علشانها 


تبسمت بسعاده وقد فهمت هذه المره أيضا ما يقصده وقالت : 





كان إسلام قد حضر إليها قبل موعد الصلاة مباشره حتي تتاح له الفرصه أن يهرب منها بحجه مقنعه 
> فهو يحمل لها الكثير من الكلمات ولا يريد أن ينطقها لسانه إلا في الحلال لذلك يفعل الكثير من 
الحيل حتي يصل إلي هدفه › وبالفعل أذنت صلاة العشاء وإستئذن إسلام في المغادره ولكنه هذه المره 
نسي هاتفه المحمول علي الطاوله › تذكرت سلمي فجأة الحوار الذي دار بينها وبين هند قبل شهور 
والذي كانت تضحك فيه هند وتقول : 


- ده إنتي لو د تشوفي مسميكي إيه علي الموبايل عنده ٠‏ الواد عايش الدور أووي 
وقتها لما تتمالك سلمي نفسها وقالت بكل لهفه : 
- مسميني إيه قوليلي ؟ 


أخذت هند تضحك بشده وتقول : 


- لأيا ستي لو عرف هيزعل 


تذكرت سلمي الحوار وأخذت تنظر للهاتف بتردد › لم تستطع تمالك نفسها أكثر من ذلك وقامت 
بالإتصال به فرأت إسمها ينير الهاتف 


" رفيقتي إلي الجنه " 

نظرت إليه بذهول وهي تضع يدها علي صدرها محاوله إلتقاط أنفاسها › ؛ فقلبها اليوم حصل علي كمية 
من السعاده لم يحصل عليها قبل ذلك قط › ومن ثم لم تستطع الصبر أكثر من ذلك فقامت بنزع غلاف 
الهديه وصعقت عندما رأته قد أحضر لها شئ لطالما حلمت به أيام وليال ولكنها لم تكن تتوقع ان 
تحصل عليه فعليا » قفزت من مكانها وظلت تهرول بإتجاه غرفتها قائله لولاء بصراخ : 

- ولاء إلحقي شوفي إسلام جايبلي ايه 

قفزت ولاء من مكانها بحماس وقالت : 

- إيه إيه ؟!! 


إحتضنته سلمي وهي تقول بمنتهي السعاده : 


- المصحف اللي بشوف صوره علي النت دايما ده وكنت طول عمري بحلم يكون عندي واحد زيه 





أخذت تقفز من مكانها كالأطفال وقالت : 


- يا حبيبتي يا هند حتي دي كمان قولتيله عليها » ده أنا قولت للعالم كله إني نفسي في واحد زي 
ده والحمد لله جالي أهو 
نظرت للمرآه وقالت بعزيمه قويه : 


- أقسم بالله يا إسلام ما هسمح لنفسي أبدا إني أغضب ربنا فيك › دلوقتي بس أنا عرفت إيه سبب 
قراراتك الغريبه دي › وأنا بقي أدها بإذن الله 


إنتهي العام الدراسي علي خير وقبل ظهور النتيجة إستيقظ إسلام من نومه وهو يقفز بمنتهي السعاده 
ويصيح بأعلي صوته : 

- النهررده كتب كتابي ابش ديم 

هرولت هند إليه وهي تقول بمرح : 

- أيوه بقي يا عم مين أدك › إوعدناي ارب 

ضحك وهو يمسح علي شعرها بحنان ويقول : 

- عقبال ما أفرح بيكي يا هنود 

أزاحت الفراش من أمامه وقالت بحماس : 


- يلا بقي يا عم الحج روح خد دش بسرعه كده › وبعدين روح للكوافير بقي يحلقلك ولا يظبطلك 
شعرك ولا معرفش بيعملوا إيه دول 


أخذ يضحك قليلا ثم تنحنح وقال بجديه مصطنعه : 


- مش وقت ضحك النهارده ياعم إسلام » روح ظبط نفسك كده علشان لازم تبقي كيوت وأعسل من 
العسل نفسه أصلا 


نظرت له بإشمئزاز مصطنع وقالت : 


- عسل !! وماله › الله يساعدك يا سلمي يا بنتي 





وفي المساء قبل صلاة العشاء بقليل جلس إسلام مع الرجال في المسجد بينما وقفت سلمي قلقه في 
مصلي النساء بالأعلي > أقيمت الصلاة وقام الجميع بأداء صلاة العشاء ثم تقدم كل من والد سلمي 
وعم إسلام وإسلام وإقتربوا من المأذون لكي يقوم بكتب كتاب سلمي وإسلام » أخذت سلمي تنظر بين 
الحين والآخر من وراء الستار علي الرجال القابعين بالأسفل وضربات قلبها تزداد مره تلو الآخري › 
نظرت لإسلام فرأت ملامح السعاده تكاد تقفز من وجهه وتحيط بكل ماحوله › إبتسمت رغما عنها 
عندما وجدت المأذون يقول : 


- بارك الله لكما وبارك عليكما وجمع بينكما في خير 


أغمضت عينيها وهي تقول بكل صدق : 

- أمين 

إلتفت النساء حولها والكل يأخذها بالأحضان وينثر عليها القبلات والتهاني والمباركات ولكنها لا 
تشعر بشئ قط ولا تتذكر أي شئ سوي وجه إسلام وفقط › إستفاقت من شرودها علي رنين هاتفها 
الذي يعلن لها وصول رسالة جديده > نظرت علي إسم إسلام الذي ينير الشاشه فإبتسمت بسعاده 
وفتحت الرساله بحماس وكان محتواها : 

- بحبك بقي يا اوزعه إنتي ۷ 


دمعت عيناها من الفرحه ووضعت يدها علي فمها وهي ماتزال مصوبه نظرها تجاه الهاتف › أخذت 
تقرأها الكثير والكثير ثم إستجمعت شجاعتها وقررت الرد علي الرساله فكتبت : 


- هروح أقول لمامتك إنك بتقولي كلام عيب 


إرتفع صوت ضحكات إسلام رغما عنه عندما قرأ الرسالة ووجد أصدقائه يأتون إليه من كل حدب 
وصوب قائلين بمرح 


- أيوه بقي ياعم مين أدك 
- الله يسهلوا يا باشا 
- بعتتلك إيه هاه هاه 


- كنت بتضحك علي إيه يا إسلام ؟ قول ومتخافش مش هقول لحد والله 





ثم إحتضنه فاروق بشده وقال بسعاده : 

- ربنا يسعدك يا إسلام ويمتعك بالحلال 
تنهد بسعاده وقال مازحا : 

- مناخيركم دخلت جوا الموبايل يا جدعان » عيب كده بقي الله 
ثم أخذ يبعدهم عنه بخفه ويقول بمرح : 


- يلا يا حبيبي إنت وهو كل واحد يروح بيته » مانجيلكومش في حاجه وحشه إن شاء الله » شطبنا 
خلاص مع السلامه 


ظل كل منهم يضحك بينما تركهم هو وذهب إلي زاوية المسجد وأرسل لها رسالة قائلا فيها : 


- عاوزك تنزلي جري دلوقتي ومن غير ماحد يشوف ماشي › جنان بجنان بقي › هستناكي بسرعه 
هاه قبل ما الدنيا تتزحم 


وبالفعل إستجابت سلمي لطلبه وهرولت بإتجاه ساحة المسجد ووقفت في المنتصف ولكنها لم تجده » 
أمسكت بهاتفها لكي تتصل به ولكنها سمعته ينادي عليها بأعلي صوته : 
ل ی ا می 


نظرت أمامها فإذا به يهرول تجاهها بأقصي سرعه وعلي وجهه نظره لم تنساها قط › وضعت يديها 
علي وجنتيها ونظرت إليه بذهول مصحوب بالسعاده وعادت للخلف قليلا ولم تتحدث › إقترب منها 
وأشار بيده تجاهها وهو يقول بحب : 

- مش هتسلمي علي جوزك بقي ؟ 

تنحنحت بإحراج وهي تنظر للأرض وقالت : 


- اه 


أمسك بيدها وضغط عليها بقوه فتراجعت للخلف قليلا وأحست بالإحراج وكادت أن تفلت يدها ولكنها 
وجدته يضغط عليها أكثر وهو يقول بمرح : 





- ايه ده ايدك مفعصه كده ليه ؟ 
ضحكت رغما عنها وقالت بتعجب : 


- مفعصه إزاي يعني ؟ 
ترك يدها وعقد ذراعيه أمام صدره وقال بضيق مصطنع : 


- يعني اوزعه وقولنا ماشي › كمان بإيد مفعصه ؟!! 
ثم نظر إليها بتأثر مصطنع وقال : 

- يا خوفي لتطلعي قرعه كمان › والله تبقي كملت 
ضحكت وهي تقول : 


- لأيا خويا مش قرعه متقلقش › وبعدين مانت شايف إيدي دي من زمان › إشمعني دلوقتي بقي 
مش عاجباك 


أمسك أطراف أصابعها وجذبهم للأعلي أمام عينيها وقال بمرح : 


- دي إيد دي ؟ طب هتمسكي عيالي بيها إزاي بقي ؟ وانا أقول ياختي البنت بتقول مش بحب أضرب 
العيال في المدرسه ليه أتاريها مش بتعرف تمسك العصايا أصلا 


ثم أخذ يضرب كفا بكف و يقول مازحا : 


- اه يا بختك البامبه يا إسلام يابني › اه يا ليلتك الفسفوري يا ضنايا ياخويا » مراتك اوزعه وإيدها 
مفعصه وكمان شكلها قرعه ياني ياما 


نظرت له بإحراج وقالت بحزن : 


- إسلام إنت بتهرج ولا بتتكلم بجد ؟ طب ما إنت كنت شايفني من زمان كده ولو مكنتش عاجباك 
مكنتش توافق عليا وخلاص 


رفع حاجبه بمرح وهو ينظر ليديها وقال بسعاده : 


- خلاص خلاص صعبتي عليا › أنا موافق يا ستي إن مراتي تكون اوزعه وإيديها صغنونه وحتي لو 
قرعه برضو موافق › حد لاقي جواز اليومين دول › هييييح بقي كم أنا حونين › والله يا بنتي 





الرجاله دول ليهم الجنه 


- يعني إنت كنت بتهزر ؟ 
إرتفعت ضحكاته وقال مازحا : 


- ياسلمي بهزر › وربنا بهزر » وبعدين هو إنتي لسه شوفتي حاجه > التقيل جاي ورا يا زوجتي 
العزيزه » إصبري علي رزفك بس 


ثم أمسك يدها وقال بمرح : 
- بنات طيبين اوووي يا خال ! 


جذبها من يدها وأخذ يهرول بإتجاه باب ساحة المسجد فسألته وهي تحاول إلتقاط أنفاسها عن السبب 
فقال مازحا : 


- هنوهرب يا واد عمي . نوهرب 
قالت بلهفه : 

- طيب مش هنقول لبابا ؟ 

- لع مش هنقول لحد 


ثم نظر لها بخبث وقال : 


- ولا تحبي نرجع نقول لبابا ؟ وأهو بالمره نسأله إذا كان الكلام اللي بعتهولك في الرساله ده عيب 
ولا لا ؟ وبرضو ممكن نسأل ماما ونسأل باقي الشعب مفيش مشكله عندي إطلاقا 


تنحنحت قائلا بمرح : 


- لأ وعلي إيه ؟ أصلا أصلا إنت جوزي دلوقتي يعني عادي لما نخرج من غير ما نقول لحد › هيا بنا 
يا أخ العرب 


هم أن يذهب معها ولكنها أوقفته مره آخري وقالت : 





- بس كده هيقلقوا علينا يا إسلام » وتلقاهم دلوقتي عمالين يدوروا علينا جوه 
نظر إليها بحب وقال : 


- متقلقيش هكلم باباكي دلوقتي » بس يلا نلحق نوصل لآخر الشارع علشان محدش يلحقنا بقي 
وبالفعل وصل إسلام إلي آخر الشارع وقام بالإتصال علي والد سلمي الذي أجاب بلهفه : 


- يا إسلام إنتوا فين ؟ إحنا قلبنا الدنيا عليكم 
- هربنا يا عمي 

ضحك الأب وقال بتعجب : 

- هربتوا إزاي يعني ؟ 

نظر لسلمي بحنان وقال : 

- هربت أنا وسلمي 

ثم غمز لها وقال بصوت هامس : 

- ام إيد مفعصه 


وإرتفع صوته مره آخري وهو يقول : 


- ورايحين النادي › بإذن الله مش هنتأخر 


- طيب يابني مش كنتوا سلمتوا علي الناس الاول وبعدين مشيتوا ؟ 
- معلش يا عمي إعتذر لهم بالنيابه عننا وقولهم العيال إتجننوا ولا أي حاجه بقي 


- ماشي يا إسلام » ربنا يسعدكم 


وفي النادي المطل علي البحر › جذب إسلام الكرسي للخلف قليلا وهو ينظر لها بحنان وقال : 


- تفضلي يا أميرتي 





ثم ضحك كعادته دائما وقال : 
- إيه رأيك بقي في شغل الأفلام ده ؟ أنفع صح ؟ 
جلست سلمي بسعاده وقالت : 
- شكرا » بس تنفع إيه ؟ 
أجابها ببراءه مصطنعه : 
- مطرب شعبي 
نظرت لتعبيرات وجهه وحاجبه المرفوع بطريقه مضحكه فضحكت رغما عنها وقالت : 
- مين راح فين جه منين وعمل إيه ؟!! إنت مين يا إسلام ؟ 
نظر لها ب شر وقال : 


- والآن حان الوقت للظهور علي طبيعتي › بقالي ٠١‏ شهور يا شيخه مستني وعامل نفسي مؤدب 
علشان معملش حاجه حرام ودلوقتي بقي حان وقت الجنان نيهاهاهاهاها 


إلتصقت بالكرسي الذي تجلس عليه ونظرت له بسعاده وقالت مازحه : 
- انا كده بدأت أخاف علي فكره › إنت إتحولت ولا إيه ؟ 


جذب كرسيه وجلس عليه وصوب نظره تجاهها وقال بثقه : 


- القادم أجمل يا زوجتي العزيزه » إستني عليا بس › وأمري لله ههدي اللعب شويه علشان 
متتخضيش › عدي الجمايل بقي › وأوعدك إن سلمي الكيوت دي هتقلب متوحشه بعد شويه › إنتي 
هتعيشي مع إسلام يا ماما هاهاهاهاهاها 


إنتهي من جملته ونظر لوجه سلمي فوجدها تنظر له بذهول مصحوب بالمرح ولاتستطيع التحدث من 
فرحتها وتعجبها معا فإكتفي بهذا القدر الآن وحاول إستعادة هيئته البريئه وقال بطيبه : 


- أجيبلك عصير ؟ 





أومأت برأسها إيجابا فطلب لها المشروب الذي تفضله › حضر الجرسون ووضع أمامها مشروبها 
فقالت علي الفور : 


- ممكن شاليموه ؟ 
أحضر لها طلبها وذهب سريعا بينما نظر إليها إسلام بإستنكار وقال مازحا : 
- شاليموه ؟!! الله يرحم 


ضربته علي كفه بخفه وقالت : 


- إسلام بس بقي الله 


ضحك وهو يقول : 
- خلاص خلاص والله 
ثم نظر لها بجديه وقال : 


- عاوز أحكيلك حدوته ممكن ؟ بقالي كتير أوووووي مستني اليوم ده علشان أقولها 


- ممكن طبعا 
تنهد بسعاده وقال : 

- كان في مره شاب عايش كده بدون هدف ومالوش أي لازمه في الحياه » الشاب ده فضل علي 
الحال ده كتير اووي لحد ما حصله ظرف معين كده خلاه يعيد ترتيب حياته ويغير خطط مستقبله كلها 
> بدأ يقرب من ربنا ويبقي عايش صح شويه يعني 

ثم نظر لها بكل حب وقال : 

- وفي مره الشاب ده كان واقف في البلكونه ولقي بنت أوزعه كده معديه من تحت البلكونه هي 


ومامتها وكان لسه هيمسك طوبه علشان يحدفها بيها زي ما كان بيعمل زمان بس فجأة كده إفتكر إنه 
كبر خلاص فراح غاضض بصره وراجع لورا علطول 





قاطعته سلمي بمرح وقالت : 
- طوبه يا إسلام طوبه ؟!! 


رفع حاجبه قائلا : 

يطلى لقاطعيني زی العيال الصغيرين كده يا اوزعه إنتي ماشي ؟ المهم إن الشاب ده بقي حس 
فجأة بحاجه غريبه تجاه البنت دي فراح لأخته وقعد يدحلبها في الكلام لحد ما عرف كل حاجه عن 
البنت دي وفضل يدعي ربنا كتيير إنه ييسرله الأمور ويجعلها من نصيبه . 
بعد كده بقي راح إتقدملها وكان كل ما يتكلم معاها مره يحبها أكتر وأكتر ويحترمها أوووي ويحس أد 
إيه ربنا كريم علشان رزقه بنعمه زي دي › بس الشاب ده مع الوقت بقي لقي نفسه بدأ يتعلق بيها 
أووي وخاف إنه يقولها في لحظة شيطان حاجه تغضب ربنا فقعد يدعي ربنا كتير إنه يحفظله قلبه 
ويبعد عنه كل شيطان › بعد كده راح قالها إنه مش هيزورها كتير علشان دراستها وكده وهي تفهمت 
ده جداا ووافقت ومعملتش أي مشاكل لانها حست باللي هو عاوز يقوله › وعلي اد ماکان بيبقي نفسه 
يشوفها أووي علي أد ماكان بيبقي خايف يغضب ربنا فربنا يبعدها عنه بسبب ذنوبه . 


المهم بقي يا ستي إن الشاب ده كتب كتابه عليها النهارده وهو حاسس إنه طاير أصلا › مش 
مصدق إن البنت دي بقت مراته خلاص قدام الناس كلها › نفسه يصرخ بأعلي صوته ويقولها 
بحبكاووي ياسلمي ونفسه الناس كلها تعرف هو تعب أد إيه علشان يوصلها › نفسه 
يقول للناس كلها إنه عمل ذنوب كتير في حياته ومكنش يتخيل إن ربنا هيرزقه بهديه زي دي » لکن 


علشان ربنا كريم رزقه بأحسن بنت في الدنياء نفسه يقول لكل الشباب حافظوا علي نفسكم وعلي 
خطيبتكم اووي علشان تحسوا الإحساس اللي أنا حاسه دلوقتي › إحساس أول كلمة بحبك وإحساس 
اول ماسكة إيد في الحلال أكييد ليها طعم تاني . 


نظر إليها بكل حب وقال : 
- الكلمة اللي من أول يوم خطوبه سميتك بيها علي موبايلي وكنت مستني اليوم اللي أقدر أقولهالك 


فيه علي الحقيقه > علي أد ما تعبت جدا وصبرت كتير > علي أد ما ربنا رزقني فرحه دلوقتي › 
آنا حاسس إني مش عايز حاجه من الدنيا تاني والله > ييارب يقدرني وأسعدك زي ما بتسعديني. 


إنتهي من كلامه فرأي سلمي قد وضعت يدها علي فمها وقد أغرقت خمارها بالدموع فتبسم لها قائلا: 
- ياه يا سلمي لو تعرفي ال ٠١‏ شهور دول عدوا عليا إزاي ؟ اللهم لك الحمد بجد مش مصدق 


إنك بقيتي مراتي خلاص › ربنا يقدرني وأخد بإيديكي للجنه زي ما إتفقنا » وسامحيني علي أي حاجه 
عملتها قبل ما أعرفك » 





حاولت إستيعاب كل ما يحدث وظلت صامته لبعض الوقت ثم تنهدت بحنان وقالت مبتسمه : 


- عارف بقي نفس البنت خطيبة الشاب اللي ب بتقول عليه ده ؟ والله العظيم كانت شايلاله جواها 
حاجات كده أكبر من الحب بكتير > حاجات بريئه اووووي وجميله وماينفعش تتعاش إلا في الحلال 
> كانت دايما بتاخد بالها من كلامها معاه وتكون جد اوووي وكلامها قليل علشان ميكونش فيه 
خضوع بالقول وتقع هي وهو › كانت دايما بتتمني اليوم اللي تكون فيه مراته علشان تفتخر بيه كده 
قدام كل الناس وتقول بأعلي صوتها : 


- انا إتجوزت راجلل 

كانت بتقعد دايما تدعي ربنا في القيام إنه يحفظه ويسهله اموره وباباها يقلل طلباته شويه › كانت لما 
بتسمع من أخته أي كلمة عنه قلبها بيرفرت لوحده وتبقي نفسها تكلمه بس بتمنع نفسها علشان رضا 
ربنا » كانت عارفه إنه مسميها علي موبايله " رفيقتي إلي الجنه " وأخدت عهد علي نفسها إنها 
تحاول بقدر الإمكان تحقق الحلم ده » رغم إن فترة الخطوبه كانت طويله أووي عليها إلا إنها أخيرا 
إتجوزته بقي وهتقوله كل اللي جواها من غير خوف ولا تانيب ضمير › هتقوله كل كلمة وهي 
حاطه في نيتها إنها ترضي ربنا برضا جوزها عليها » هتعمل كل اللي تقدر عليه علشان تسعده 
ومتخليهوش يشيل هم أبدا وهتفضل واقفه معاه لحد ما يقف علي رجليه ومستواه يتحسن شويه . 
وهي بقي دلوقتي مبسوطه أوووي والفرحه مش سيعاها أصلا 

نظر له بتأثر وقال : 

- سلمي إنتي حقيقيه ؟ 


أومأت برأسها إيجابا ولم تتحدث فقال بإصرار : 


- بإذن الله يا سلمي هحاول أعمل كل اللي أقدر عليه علشان أسعدك ٠‏ بجد إنتي تستحقي أكتر من كده 
بكتير وعمري ما تخيلت إن ربنا يرزقني بواحده بالنقاوه دي » سامحيني تاني لو غلطت في حقك من 
وراكي ! 


إنتهي اليوم علي خير وعاد كل إلي منزله » مر إسبوع وفي صباح الإسبوع التالي إتصلت سلمي علي 


- صباح الخير علي الناس اللي مبتسئلش 


أجابها بمرح : 





- صباح الخير يا بطتي ٠‏ إزيك عامله إيه ؟ 


- الحمد لله تمام » كنت عاوزه اقولك حاجه مهمه 


- تفضلي أيتها الأوزعه 


- إسلام بطل بقي الله » المهم › إحنا نازلين النهارده نجيب الفستان وإنت لازم تيجي معانا علشان 
تختار اللي يعجبك 


إبتلع ريقه بتوتر وقال : 

- مش هينفع يا سلمي ١‏ روحي إنتي إختاريه وانا متأكد إنه هيعجبني 
زفرت بضيق وقالت : 

- ليه بس يا إسلام ؟ أنا عاوزاك انت اللي تختاره 

- والله أي حاجه تجيبيها حلوه 
قالت بعصبيه : 


- إسلام أنا مبقيتش فاهمه حاجه ؟!! من ساعة كتب الكتاب وأنا مشوفتكش خالص وكل شويه 
تتحجج ومش عاوز تيجي تشوفني !! فهمني طيب لو زعلان مني في حاجه ؟ 


- والله ما زعلان منك في حاجه › بس هقولك بعدين 


- هتقولي إيه بس !! ده إنت من بعد الكلام اللي قولتهولي يوم كتب الكتاب قلت خلاص ده هيفضل 
عندك ومش هيفارقك أبدا › إيه اللي حصل طيب ؟ لو أنا ضايقتك في حاجه قولي وأنا هعتذر والله 


- يا اوزعتي والله ما متضايق منك في حاجه › إصبري بس وانا هعرفك بعدين والله 
تنهدت بضيق وقالت : 
- ماشي يا إسلام براحتك 


ثم أغلقت الهاتف بضيق بينما جلس هو علي حافة فراشه ونظر للمرآه وقال : 





- معلش يا سلمي إستحملي › بس لازم أعمل كده!! 

ذهبت سلمي وأحضرت الفستان بدون إسلام ولكنه إتصل عليها في ليطمئن عليها فبدأ حديثه قائلا : 
- السلام عليكم ورحمة الله وبركاته 

و عليكم السلام ورحمة الله وبركاته يا سيدو 


- آل ياختي بيقولوا كده والله أعلم إنك جبتي فستان تحفه وشكلك فيه كيوته أصلا 


- اه بيقولوا » كتر خيرك يا إسلام 


- يا بنتي متبقيش رخمه بقي › والله هقولك بس مش دلوقتي 


- ماشي هستحمل وأمري لله 
- قوليلي بقي مش هنتفق هنعمل إيه في الفرح ؟ 


- هنتفق في التليفون يا إسلام ؟ إنت بتهرج ؟!! لأ لما تيجي بقي هتفق معاك وكمان علشان في قرار 
مهم عاوزه أقولك عليه 


قال بلهفه : 

- قرار إيه خير؟ 
أجابته علي الفور : 

- لألما تيجي هقولك 

- لأ قولي دلوقتي 

- يابني لما تيجي علشان الموضوع ممكن يطول ومش هينفع في التليفون 
أخذ يتحسس ذقنه بتوتر وقال بصوت متقطع : 


- ماهو أنا مش هينفع أجي الإسبوع ده كمان !! 





ضرخت به قائله : 
- لاااا بقي ده الموضوع باين عليه كبير › أنا لازم أعرف حالا 
- تؤ تؤ مش دلوقتي 

قالت بخوف : 


- إسلام اوعي يكون جرالك حاجه وأنا معرفش ؟ ده أنا حتي بقف في البلكونه في وقت الصلاة ومش 
بلاقيك نازل زي الأول › في حاجه ولا إيه ؟!! 


- لأ والله كويس متقلقيش 


- إسلام انا بدأت اتجنن » سلمي اللي عمرها ما إتعصبت بدأت تتعصب والموضوع كده مش لطيف 
وانا داخله علي فرح حرام عليك 


- أنا عارف والله إنك مستحمله بقالك كتير بس معلش تعالي علي نفسك الإسبوع ده كمان وبعدين 
هقولك علي كل حاجه 


- طيب والموضوع اللي عاوزه أكلمك وأخد رأيك فيه والفرح هنتفق عليه إمتي ؟ 
- بصي خلال الإسبوع ده هكلمك ونتفق علي كل حاجه 
- ماشي يا إسلام › يلا سلام عليكم 


إرتمت سلمي علي فراشها وظلت تنظر لسقف الغرفه بخوف وتقول : 


- يارب أنا مش عارفه إيه اللي حصل بس وليه مش عاوز يشوفني كده ؟!! معقوله كرهني 
أوي كده بعد كتب الكتاب ولا إيه ؟ طب بس انا معملتش حاجه أصلا !!! يارب صبرني وعدي 
الموضوع علي خير . 


- فرحنا بعد ” أيام يا سلمتي بقلي 


قالها إسلام عندما إتصل علي سلمي في الصباح الباكر ليمرح معها قليلا قبل ذهابه للعمل › أجابته 
علي الفور : 





- سلمتك قاعده زعلانه بقالها ٠١‏ أيام علشان مش بتشوفك يا أستاذ ؟ تكتب الكتاب وتختفي كده 
يعني ؟ ماشي ماشي والله لما أشوفك 


أخذ يضحك قليلا ثم قال : 
- سلمتي شكلها كده قلبها بني أو إسود لسه مش محدد بصراحه ٠‏ بس أوعدك لما أشوفك يوم الفرح 
هنسيكي كل حاجه ضايقتك بإذن الله » المهم يا ستي بقي أنا إتصلت دلوقتي علشان أخذ منك شحنة 
سعاده وتفاؤل كده قبل ما أروح شركتي الغاليه اللي نفسي أفجرها دي 
تنهدت بسعاده وقالت : 
- ربنا يكرمك يا إسلام ويرفع قدرك ويسعدك دايما يارب 
إبتسم للمرآه قائلا بأريحيه : 
- إدعيلي كتير أوي يا سلمي الله يخليكي 


- بدعيلك من غير مات تقول والله 


- قشطه بقي . يلا همشي بدل ما أتاخر والمدير يلسوعني وأجيلك الفرح متلسوع والناس 
تضحك عليا وعيب كده أصلا وهيكون شكلي وحش والناس 0 


قاطعته علي الفور وقالت بمرح : 


- إسلام .. إيه مالك يابني ؟ إنت كويس ؟!! وبعدين يلسوعني دي كلمتي أصلا متقولهاش 
تاني بقي ۸٨۸‏ 


تنهد بتعب وأجابها بتأثر مصطنع : 


- الحمد لله إنك لحقتيني يا سلمي › الشريط سف باين وكنت هفضل كده للصبح , اللهم لك الحمد 
ثم نظر في ساعته وقال علي الفور 


- الساعه ٩‏ إلا ربع بقي يادوب ألحق أمشي 





- يارب يا سلمي . مش عاوزه حاجه ؟ 
- لأ شكرا ربنا يخليك 


- طب مش عاوزه تقولي حاجه تاني ؟ 


زفر بضيق مصطنع وقال ضاحكا : 
- حد قالك قبل كده إنك رخمه ؟ 
ضحكت بخبث وقالت : 


- هع كتير › إمشي بقي علشان كده هتترفد وهنقعد في الشارع › يلا ياعم الحاج في أمان الله » 


- كده بقي ظبطنا كل حاجه 
قالها إسلام في اليوم التاني عندما إتصل بسلمي ليخططا معا تجهيزات عرسهما فأجابته علي الفور : 
- ماشي يا إسلام حلو كده » بس برضو مش هتيجي يوم الحنه حتي ؟ 


إبتسم قائلا : 


- الحنه أصلا بيكونوا الستات في بيتك والرجاله في بيتي يعني كده كده مش هينفع أجي › بالله 
عليكي ما تزعلي بقي هاه 


- طيب مش هتقولي برضو القرار بتاعك ؟ 





- تؤ مش هقول حاجه › في الفرح بقي ياخويا أبقي أقولك 
- بتعملي زيي يعني ؟ 


- أيون والبادي أظلم بقي | 2 
- هيييح ماشي هستني أنا كمان وأمري لله 


إبتسمت لنفسها في المرآه وقالت : 
- يلا بقي إلحق إجهز علشان المغرب هيأذن › ولو شوفتك في الشارع هرش عليك مايه 


ضحك بغرور وقال : 


- تشوفيني ؟ هع هع والله إنتي طيبه › اومال الشارع اللي ورانا بيعمل إيه يا ماما 


- إمشي يا إسلام من قدامي 

ء خلاضن پا ست متزو فش كدم زلا سام بک 

- وعليكم السلام ورحمة الله وبركاته 

وجاء اليوم المنتظر › اليوم الذي لطالما حلم به كل من سلمي وإسلام » اليوم الذي سيسرق فيه 
الفارس أميرته من منزل أهلها وينقلها إلي منزله › اليوم الذي ظل يستعد له منذ شهور والآن فقط قد 
تحقق الحلم › نعم إنه يوم عرسهما .. 

ذهبت سلمي في الصباح الباكر إلي خبيرة التجميل لتعدها لهذا اليوم » بينما صلي إسلام الفجر وجلس 
يقرأ قرآن ويدعو الله أن يتمم له علي خير ويمتعه بزوجته في الحلال ثم أدي صلاة الضحي وذهب في 
النوم قليلا » إستيقظ من نومه وذهب لمصفف الشعر هو الآخر كي يعدل له من هيئته حتي يظهر في 
ابهي صورة أمام زوجته والحاضرين › إنتهي كل منهما من تجهيزاته وإتصل إسلام علي سلمي 
ليخبرها بحضوره لصالون خبيرة التجميل بعد قليل › فقال وهو يكاد يقفز من مكانه من السعاده : 

- عروستي 


إبتسمت سلمي بإحراج وقالت : 


- نعم 





تنهد بحراره وقال : 

- جهزتي ولا لسه يا بطتي ؟ 
نظرت لنفسها في المرآه وقالت بسعاده : 

- أيون خلصت › يلا مستنياك تيجي تخطفني بقي 
ضغط علي الهاتف بشده وهو يقول بتأثر بالغ : 

- هيييح بقي ٠‏ حاضر جاي حالا بإذن الله 
وعلي الفور قام بركوب سيارة صديقه وحضر إلي صالون التجميل › وقف في الأسفل وقام بالإتصال 
بها ليخبرها بأنه سيصعد حالا فوافقت علي الفور › صعد بحماس شديد والإبتسامه تعلو شفتيه ولكنه 
إنتفض من مكانه عندما رأي فتاة بفستان ضيق وشعر عار » هبط للأسفل بسرعه وأخذ يتنفس 
بصعوبه وهو يقول بمنتهي الغضب والخوف : 


- والله ما كان قصدي أشوفها › والله ما كان قصدي أشوفها › أستغفر الله العظيم وأتوب إليهء 


يارب سامحني والله ما كان قصدي 


ظل يستغفر لدقائنق وهو في منتهي الغضب وأيضا الخوف من الله عزوجل › هدأ قليلا وقام بالإتصال 
بسلمي ليأمرها بالخروج حالا ولكنها لم تجب » ضغط علي الأزرار بعصبيه وهو يتصل مره آخري 
فأجابته بضيق : 

- أيوه يا إسلام !! 

قال بغضب : 

- موقفتيش ليه علي الباب أول ما قولتلك ؟!! 

زفرت بضيق وقالت : 

- إنت اللي مطلعتش ليه علطول ؟!! 


ثم أردفت بعصبيه : 





- في واحد شافني دلوقتي يا إسلام وأنا والله العظيم قاعده هموووت وماسكه نفسي بالعافيه بس 
علشان الميك اب ميبوظش »۰ لولا كده كان زماني إتفتحت في العياط 


نظر للجانب الآخر بتعجب وقال : 
- في واحد دلوقتي شافك ؟ 
أجابت بنفس العصبيه : 


- ماهو حضرتك قولتلي إنك طالع دلوقتي حالا وعلي هذا الأساس أنا وقفت علي الباب بس في حد 
طلع قبلك وشافني وأنا بالمنظر ده 


إبتسم قائلا : 
- هو إنتي لابسه إيه ؟ 
أجابت بضيق : 


- لابسه فستان يا إسلام هكون لابسه إيه يعني › والله ما وقت هزارك ده دلوقتي خالص لاني بجد 
هموووت 


إتسعت إبتسامته وهو يقول : 

- طيب هو اللي شافك ده شكله إيه ؟ 
زفرت بغضب وقالت : 

- يا إسلام متشلينيش › مش وقتك دلوقتي والله !!! 
قال بإصرار : 

- قولي يلا شكله إيه ؟ 


تنهدت بملل وقالت : 


- عادي واحد ملتحي كده ولابس بدله » مشوفتش غير كده » وبعدين هتفرق إيه يعني ماهو في الأول 
وفي الآخر راجل ومكنش ينفع يشوفني كده أصلا › الله يسامحك بجد إنت السبب 





أخذ يضحك كثيرا حتي إستشاطت غضبا فصرخت به قائله : 
- إنت بتضحك علي إيه ؟!! بقولك واحد غريب شافني وأنا بالمنظر ده ؟!! إنت إزاي الموضوع مش 
فارق معاك كده ؟!! 

أجابها وهو مازال يضحك : 

- ده أنا ياختي 

عادت للخلف قليلا وقالت متعجبه : 

- إنت إيه ؟!! 

أجابها علي الفور : 

- أنا الواحد الملتحي العسل اللي كان واقف ده 

قفزت من مكانها كالأطفال وقالت بمنتهي السعاده : 

- إنت بتتكلم جد يا إسلام ؟ أعفيت لحيتك هاه ؟ إحلف طيب 


ضحك وهو يقول بمرح : 


- أيوه أعفيتها أخيرا الحمد لله > علشان كده يا ستي مكنتش باجيلك الفتره اللي فاتت دي › يلا 
إطلعي بسرعه بقي عاوز أشوفك 


قالت علي الفور : 
-كائن حاتز 


قفزت من مكانها مهروله تجاه باب صالون التجميل › وجدته واقفا أمامها فظلت تنظر إليه بدهشه 
ممزوجه بالسعاده بينما نظر إليها هو بمنتهي الحب وقال : 


- إنتي حلوه أوي إزاي كده ؟ 


طأطأت رأسها خجلا وعادت للخلف قليلا ولم تتحدث › أمسكها من طرف ذقنها ورفعها للأعلي وهو 
ينظر إليها متأملا ثم قال : 





- الخمار كان مداري كتير اووووي 

إنكمشت في نفسها من فرط إحراجها بينما ضحك هو وقال : 
- وأخيرا بقي إتأكدت إنك مش قرعه › أحمدك يارب 
ضحكت علي آثر كلماته وقالت : 

- يابني أنا شعري أطول مني انا شخصيا › الحمد لله 


ثم نظرت إليه بمنتهي السعاده وقالت : 


- شكلك حلو اووووي في اللحيه يا إسلام › أنا كده حبيتك أكتر والله 


أخذ يعدل من هيئة رابطة عنقه وهو ينظر لها بغرور وقال : 

- يا بنتي ده العادي بتاعي أصلا 

ثم أمسكها من طرف يدها وقال بحماس : 

- يلا نروح فرحنا بقي يا عروستي 

كادت أن تذهب معه ولكنها توقفت فجأة وأخدت تضحك وتقول : 
- ياعم إستني هنزل كده إزاي ٠‏ أصبر هدخل البس الكاب وآجي 


نظر إليها بإحراج وقال : 
- أيوه صح إيه العبط اللي إحنا فيه ده » يلا بسرعه مستنيكي 


تركته وغادرت وظلت بالداخل قليلا حتي إرتدت حجابها كاملا ثم خرجت إليه قائله بحماس : 
نظر إليها بتعجب وقال : 


- إنتي مين يا حجه ؟!! 





ضربته علي كتفه بخفه قائله بمرح : 
- انا سلمي يا إسلام مالك ؟!! 
رفع حاجبه قائلا : 
- سلمي إزاي يعني ؟!! 
ضحكت وهي تقول : 
- منا لبست النقاب بقي من غير ما أقولك هيهييهيهيهييهي 
أرتفعت ضحكاته وهو يقول بمرح : 


- أولا هيهييهيهي دي بتاعتي آنا وهند بس بتقوليها ليه بقي هاه ؟ › ثانيا لبستي النقاب إزاي يعني 
معلش مش فاهم ؟ 


لفت ذراعها حول ذراعه وقالت بحب : 
- ياعم يلا هنتأخر علي الفرح › تعالي وأنا هحكيلك كل حاجه في الطريق 


تنهد بحماس وقال : 


- قشطه هيا بناء بس أنا فرحان بقي شكلك حلو فيه اوووي ٠‏ وأخييييرا بقينا منتقبه وملتحي 


وصلت سيارة العروسين إلي القاعه » خرج إسلام من مكانه وقام بفتح باب السياره لزوجته وساعدها 
علي الهبوط . وقفا قليلا أمام الجميع » أطلقت الألعاب النارية المختلفة الشكل › فمنهم ما يحمل إسم 
العروسين ومنهم ما يحمل أشكالا مختلفه كالقلوب وغيرها وتناثرت الورود من حولهم وسط تصفيق 


كانت قاعه كبيرة الحجم يوجد في منتصفها ستار يفصل الرجال عن النساء » دخل إسلام القاعه 
بصحبة زوجته مارا علي الرجال ثم تجاوز الستار حتي وصل إلي مكان النساء » حينها رفع عنها 
الكاب وإبتسم لها بسعاده ثم تركها وغادر عائدا إلي قاعته . 





وقتها ظهرت سلمي بأبهي صورة لها امام النساء » تم إصطحابها إلي أريكتها من قبل النساء 
والأطفال يحفونها من كل جانب ويلقون عليها الورود الحمراء والصفراء ٠‏ جلست في مكانها كالملكه 
وحضرت النساء لتباركن لها وسط فرحه عارمه وأحضان وقبلات › بينما في الخارج وفي نفس 
اللحظه التي ترك فيها إسلام زوجته وجد أصدقائه يحملونه ويقذفونه لأعلي مرات عديده حتي تعب 
الجميع وهبط إسلام وهو يقول لهم بمرح : 

- يا جدعان البدله إتبهدلت الله يسامحكم › كده بوظتولي الشياكه › أقابل عروستي بعد كده إزاي بقي 


هبطت سلمي من مكانها وظلت تمرح وتلهو مع الفتيات ونفس الحال بالخارج مع إسلام وأصدقائه › 
فتارة يمرحون وتارة آخري يستريحون › وبعد الكثير من المرح هدأت الأناشيد قليلا فتعجب الجميع 
بينما نهض إسلام من مكانه وأخذ الميكروفون وقال بسعاده : 


- السلام عليكم ورحمة الله وبركاته 


إحم إحم › مبدأيا كده أنا مش عارف أقول أي حاجه ومش فاكر أي حاجه بس هقولكم علي اللي في 
قلبي واللي حاسس بيه وبس 


أولا : أنا بحمد ربنا وبشكره علي إنه أحياني لحد ما أشوف اليوم ده › اليوم اللي عمري ما كنت 
أتخيل إني هعيشه أصلا › اليوم اللي ربنا رزقني فيه بواحده من أحسن البنات علي وجه الأرض واللي 
عمري ما تخيلت إني ممكن أتجوز واحده في إحترامها ولا خوفها من ربنا ولا أدبها » واللي بإذن الله 


هحطها في عينيا وهشيلها فوق راسي زي ما الرسول صلي الله عليه وسلم وصاني . 


ثانيا : بشكر كل حد لبي الدعوه وحضر الفرح وفرحني معاه › بشكر كل حد دعالي ربنا يتمملي علي 
خير ودعائه استجاب . 


ثم نظر لوالد سلمي بحب وقال : 


- وبشكر حمايا أو أبويا التاني إنه وافق علي إني أخطف منه بنته » وأوعده بإذن الله إني هعمل كل 
اللي أقدر عليه علشان أسعدها واتقي يي ربنا فيها ويكون هدفي إني أخد بإيديها للجنه زي ما وعدتها 


ثالثا : بشكر صديق عمري محمد الله يرحمه علشان هو السبب بعد ربنا في كل اللي أنا فيه ده وكمان 
بشكر حبيبي وأخويا فاروق لأن هو اللي أخد بإيدي لحد ما بقيت إسلام اللي إنتوا شايفينه ده 


وأخيرا بقي يارب الفرح يعجبكم وإدعولنا كتير ربنا يسعدنا في حياتنا ويرزقنا الذريه الصالحه 
معلش كلامي ملخبط بس إنتوا عارفين بقي الفرحه بتعمل أكتر من كده 


ترك الميكروفون وهم أن يغادر ولكنه سرعان ما أمسكه مره آخري وقال مازحا : 





- اه صحيح نسيت أقول حاجه › حان الآن موعد تلبيس الشبكه » ومامتي حبيبتي هي اللي هتلبس 
عروستي الشبكه › اللي هيتريق هاجي أظبطه واللي هيتضايق يشرب حاجه ساقعه وهو هيبقي كويس 
.. يلا سلام عليكم 

ضحك الجميع بسبب إسلوبه المرح بينما تقدمت والدة إسلام نحو سلمي وأمسكت بالعلبه وقامت 
بتلبيسها الشبكه وسط نظرات السعاده والتصفيق من جميع النساء . 

إنتهت والدة إسلام من تلبيس الشبكه فتقدمت هند ذات الفستان الوردي وولاء ذات الفستان الذهبي 
نحو سلمي وكل منهما تحمل علبة هدايا » قدمت هند هديتها أولا وقالت بمرح : 

- يارب تعجبك هيهيهيهيي 

شعرت سلمي بالسعاده وقامت بفتح العلبه ولكنها فوجئت بثمرة بطاطس وسكين !! 

نظرت لها بتعجب وقالت : 


- إيه ده يا هند ؟ بطاطس في الفرح إزاي يعني ؟!! 


ضحكت هند بخبث وأخرجت لوحه قد خبأتها من قبل خلف أريكه العروس ورفعتها لأعلي بإتجاه 
النساء وكان مكتوب عليها : 


- سلمي دلوقتي هتقشر البطاطس دي وإنتوا إحكموا عليها بقي > يعني هتنفع ست بيت شاطره ولا 
الراجل الغلبان اللي برا ده هيلبس في الحيط 


نظرت سلمي حولها بتعجب وضحكت قائله : 
- هند إنتي بتهرجي ؟!! 


رفعت حاجبها قائله ب شر : 

- قشري يا عروسه 

نظرت سلمي أمامها فوجدت الجميع يلوح لها بحماس فإستجابت لهن وبدأت في التقشير › إنتهت وقد 
ضحكت بهيستريا هي وكل الحاضرات ثم إستخدمت المناديل المعطره لتنظيف يدها والطاولة من 


أمامها » إرتمت تمت علي الأريكه لتستريح من هذا الموقف المحرج › تقدمت منها ولاء وقامت بتقديم 
هديتها فنهضت سلمي بسعاده وقالت : 





- حبيبتي يا لوءه 

أمسكت بالهديه وفتحتها بكل حماس ولكن سرعان ما تحول حماسها إلي صراخ وهي تقول : 

- اه ده ؟!! بامبرز !! لأ بقي إنتوا بتهرجوا فلا !! 

أخرجت ولاء اللوحه التي قد أعدتها من قبل هي الآخري ورفعتها بحماس وكان مكتوب عليها : 


- دلوقتي بقي اختي حبيبتي هتكلمنا علي أولادها المستقبليين » ولو رفضت كلنا هنهجم عليها نقتلها 
وبرضو هتتكلم بالعافيه . ولو طلعت هتربيهم غلط برضو هنقتلها 


ثم طلبت من فتاة الدي جي تقليل الصوت قليلا حتي يسمع الجميع ما سيقال › أخذت سلمي تنظر 
للجميع بإحراج ممزوج بالسعاده وسرعان ما استسلمت وبدأت في التحدث 

وعلي الجانب الآخر أخذ فاروق يتحرك نحو الشباب ويهمس لكل واحد منهم بقرار ما » وسرعان ما 
إستجابوا جميعا وقاموا بالهجوم علي إسلام ودفعوه بتجاه الميكروفون › نظر لهم بتعجب وقال : 

- عايزين إيه ؟!! 

قالوا في نفس واحد : 

5 هتخني لعروستك 


إشاح بيده رافضا وهم بالذهاب وهو يقول : 


- بس ياعم الحاج إنت وهو › أغني مين ؟!! 


أحاطوه جميعا وقالوا بإصرار : 
ضحك قائلا » 


- يا جدعان بطلوا إستعباط !! أنا صوتي مش حلو أصلا 





دفعوه بقوه أكبر نحو الميكروفون وهتفوا بأعلي صوتهم : 
- هتني هيييه » هتغغفي هييييه » هتفي هييييه 


إنتبهت سلمي والفتيات من حولها لصوتهم فصمت الجميع بينما إستسلم إسلام وأمسك بالميكروفون 
وقال بمرح : 


- أولا إسمها هتنشد مش هتغني › ثانيا محدش يتريق علي صوتي علشان كده عيب أصلا 


تنهد بعمق وقال : 


- يلا إستعنا بالله ٠‏ هقولكم انشوده " أجمل فرحه " ل ماهر زين » أغمض عينيه للحظات وهو يتذكر 
سلمي وبدأ قائلا : 


أجمل فرحه هي 

يوم فرحنا دا شئ أكيد 
ذكريات الليله ديا 
حاضرة مش ممكن تغيب 


احساس اليوم دا 


على طول تجمعنا احلى حياه 


اجمل فرحه ف حياتنا الليله 

حلوين والله 

الله الله 

ما شاء الله »» ما شاء الله 

يا سلام يا سلام ما تباركوا يا اهل الله 


إحنا على سنة نبينا 
جينا وكتبنا الكتاب 
وإحنا طايره الفرحه بينا 
والليلادي القلب داب 


احساس اليوم دا 


على طول تجمعنا احلى حياه 





اجمل فرحه ف حياتنا الليله 

حلوين والله 

الله الله 

ما شاء الله »» ما شاء الله 

يا سلام يا سلام ما تباركوا يا اهل الله 


قولوا ما شاء الله ويارب تعيشوا أحلى سنين 
قولوا ما شاء الله ويا محلا زوجين صالحين 
ربنا يجمعنا ويا بعض في الجنه 

ريا يجظنا طول العيز ناهن 


أجمل فرحه ف حياتنا الليله 

حلوين والله 

الله الله 

ما شاء الله »» ما شاء الله 

يا سلام يا سلام ما تباركوا يا اهل الله 

ثم إبتسم قائلا : 

صفق الجميع تصفيقا حارا وأخذوا ينثرون عليه سبراي الثلج حتي أغرقوه تماما وكاد أن يختنق من 
كثرة الضحك . بينما دمعت عينا بعض النساء بالداخل وأولهم سلمي , فهذه أول مره تستمع فيها 
لصوت إسلام في الإنشاد » ورغم ن صوته لم يكن جميلا بالفعل ولكنها أحبته أكثر من أي صوت آخر 
فقط لأنه صوت " زوجها" 

إنتهي العرس سريعا بعدما حصل كل من سلمي وإسلام علي قدر كبير من المرح واللهو والضحك كل 
في قاعته » إرتدت سلمي كابها وإقتربت من الستار بينما وصل إسلام إليها وهم أن يخرج بها ولكنه 
لاحظ شيئا أمامه فوقف ينظر له للحظات » تعجبت سلمي من وقوفه وقالت : 

- إيه يا إسلام مش هنمشي ؟ 


نظر بها بحب وقال : 





- عاجبني أوي الكشكول ده › هو محطوط هنا ليه ؟ 
ضحكت كثيرا ثم قالت : 


- ده جيست بوك يا إسلام » كشكول كده بنزينه ونحطه علي باب القاعه علشان الناس تكتبلنا فيه 
مباركات وتكون ذكري حلوه معانا مع مرور السنين يعني 


ثم نظرت له بفخر وقالت : 
- وعلي فكرة أنا اللي عاملاه 


أمسكت الدفتر بين يديها وأغلقته وقالت بحماس : 


- بص جبت تل وشيفون وورد وحاجات كده وعملت بيهم علي الغلاف بدلة وفستان ونقاب علشان 
يبقوا شبهنا » لو كنت أعرف إنك هتبقي ملتحي كنت عملت العريس ملتحي والله 


وضع يده علي الدفتر معها وقال بمرح : 
- لأ والعروسه أوزعه والعريس طويل واخده بالك إنتي ؟ 
ضحكت قائله ببراءه : 
- أيوه واخده بالي يا اخويا 
إنتزع منها الدفتر ووضعه علي الطاوله وأمسك بالقلم فأوقفته علي الفور وقالت : 


- بتعمل إيه يا إسلام ؟ 
نظر لها بطيبه وقال : 


- هكتب فيه 
قالت متعجبه : 
- بس ده للضيوف مش لينا 


أجابها بإصرار : 





- طالما مش حرام إني أكتب فيه يبقي هكتب وهتجنن وبراحتي بقي 
ضحكت وقالت بإستسلام : 


أمسك بالقلم وكتب بحماس : 


- حبيبي يا أنا . أنا فرحان اوووي ليا إني إتجوزت النهارده » والف الف مبروووووك وربنا يتمملي 
علي خير . ويارب يسعدني مع عروستي ويرزقني بالذريه الصالحه . 


بيقولوا يا أنا إني أخدت واحده زي الملاك . حافظ عليها كويس أوي بقي مش هوصيني هاه › 
ويارب يقدرني وأفرحها وأنسيها كل لحظه حزن عاشتها في حياتها . 


لو فكرت في يوم يا أنا تزعلها هتلاقيني أنا جايلك برضو وبعاتبك لحد ما تصالحها وتصلح غلطك › 
يلا الف مبرووك تاني وربنا يتمملي علي خير . 


إمضاء : 
إسلام محمود 


دمعت عين سلمي عندما رأت ما كتب ونظرت إليه بكل حب وقالت : 


- أقسم بالله يا إسلام لعمل كل اللي أقدر عليه علشان أسعدك › وسلمي بقي عمرها ما بتحلف كذب 
أبدا 


أحاط ذراعها بذراعه وقال بحماس : 

- وأنا متأكد من كده 

ثم نظر لها بسعاده وقال : 

- يلا بقي يا أوزعتي علشان نروح بيتنا 


هبطا معا إلي الشارع وركبا السيارة التي تحركت بهم نحو منزلهم لأول مره .. 





وصل إسلام وسلمي إلي منزلهما الجديد » صعدا إلي الطابق الثالث وقام إسلام بفتح الباب > وقبل أن 
يدخل قال بمرح : 


- قولي ورايا يا بنتي الله يسترك 

كانت سلمي تشعر بالخوف ولكنها ضحكت تلقائيا وقتما سمعت ماقيل وقالت : 
- أقول إيه ؟ 

إبتسم قائلا : 


- الرسول صلي الله عليه وسلم قال " من نزل منزلا ثم قال : أعوذ بكلمات الله التامات من شر ما 
خلق › لم يضره شئ حتي يرتحل من منزله ذلك . رواه مسلم 


وإحنا بقي هنقول كده › وطبعا المقصود هنا لو منزل جديد يعني 

قالا معا : أعوذ بكلمات الله التامات من شر ما خلق 

ثم ضحك مره آخري وهو يقول : 

- والآن مع دعاء دخول المنزل » رددي معي يا صغيرتي بارك الله فيك 


قالا في نفس اللحظة : 


- اللهم إني أسألك خير المولج وخير المخرج › باسم الله ولجنا » وباسم الله خرجنا » وعلي الله ربنا 
توكلنا 


ثم أمسكها من يدها ودخلا معا › أخذ ينظر للمنزل حوله بسعاده وقال بمرح : 
- الله حلو البيت ده » متعرفيش بتاع مين ؟ 


تركت يده وعادت للخلف بعض الشئ وقالت هامسه : 
- بتاع ناس كده 
نظر لها بحماس وقال : 





إحس بعدم رغبتها فإبتسم قائلا : 
- ولا أقولك بلاش لحسن صحاب البيت يشوفونا ويجروا ورانا بالشباشب 
لم تتحدث وذهبت إلي آخر الصاله وجلست هناك › بينما جلس إسلام مكانه وصمتا بعض الوقت › 


قطع الصمت مرة آخري قائلا بمرح : 
- سلمي بقولك إيه ؟ إبعتي راسك 


- أبعت إيه ؟!! 

ضحك وهو يقول : 

- إبعتي راسك يا حجه 

نظرت له بعدم فهم ولم تتحدث فأردف قائلا : 


- يا ست متبصيش كده طيب الله > بصي يا اوزعتي مبدأيا كده من السنه إني أحط إيدي علي راسك 
وأقول دعاء معين كده وبعدين نصلي ركعتين مع بعض وانا أكون الإمام طبعا 


- إنت اللي هتكون الإمام ؟ بجد والله ؟!! 


ضحك وهو يقول : 


- انا عارف إنها معلومه خطيره بس قولت أفيدك بقي . ربنا يجازيني عنك خير أيتها الفتاه الأوزعه 


- امین يارب 


ثم نظرت للأرض وصمتت مره آخري > أخذ يتحسس وجهه والإبتسامه لا تفارقه وقال مازحا : 





- يا سلمي » طب راسك ؟ طب والدعاء اللي قعدت أحفظ فيه ؟ طب المليون مره اللي نسيته ورجعت 
حفظته تاني ؟ طب الصلاه ؟ طب مش هكون إمام ؟ 


وجدها تنظر للأرض بخوف ولا تتحدث فقال بمرح : 


- طب خلاص ياختي مش عايز منك حاجه , أنا هروح أفرح بالهديه اللي جبتهالك لوحدي وأبقي خلي 
راسك تنفعك بقي 


قفزت من مكانها وقالت بلهفه : 

- هديه 

ضحك بغرور وقال : 

- شوف البنت » أول ما سمعت إن في هديه نطت علي طول 

ثم ضحك وهو يقول بحنان : 

- أمري لله هروح أجيبهالك بقي . أعمل إيه في طيبتي الزايده دي بس ياربي 


دخل لغرفة الأطفال وأخرج منها صندوق كبير الحجم كان قد أعده من قبل › خرج إليها فوجدها تنظر 
إليه بلهفه فوقف عند باب المنزل وقال ضاحكا : 


- تحبي أرميهولك ولو لزق في وشك مليش دعوه ؟ ولا أجي اديهولك وتقعدي ساكته خالص وما 
تتحركيش من مكانك ؟ 


- ماشي تعالي 
أعطاها الصندوق ووقف ينظر إليها متأملا رد فعلها » أمسكته بلهفه وقالت متعجبه : 


- معلش سوال بس ۰ هو الغلاف بتاعه ميت كده ليه ؟ 
ضحك قائلا : 


- هقولك كل حاجه بس شوفي هتعجبك الأول ولا لا 





فتحتها بلهفه وقفزت من مكانها عندما رأت ما بداخلها › نظرت إليه والسعاده تطل من عينيها 
كالأطفال وقالت : 


- الله كرتونه شيبسي › كل ده ليا لوحدي هيييييح بقي 

جلس بجوارها وهو ينظر إليها بحنان وقال : 

- مكنتش أعرف إنك هتفرحي أوي كده › بحب براءتك اووووي يا اوزعه إنتي 

تنهدت بسعاده طفوليه وأمسكت بأول كيس وقامت بفتحه وبدأت في تناوله بينما نظر لها بابتسامته 
المعتاده وقال : 

- والآن حان موعد تفسير كل شئ 


ضحك وهو يتذكر ماحدث وقال : 


- يا ستي اللي حصل إني روحت عادي أشتري الكرتونه بتاع الشيبسي دي مع عند بتاع الجمله › 
بعدها روحت للمكتبه علشان أغلفها وكده يعني فقلت للراجل بكل براءة : 


- لو سمحت عاوز ألف دي لفة هديه 

لقيته بيبصلي وهو مستغرب كده وبيقولي : 

- إنت هتهزر يا أستاذ 

فقولتله : 

- مش بهزر حضرتك › عاوز أغلفها عادي فيها إيه ؟!! 

لقيته لسه متضايق ومستغرب كده فقولتله خلاص شكرا ومشيت › روحت علي مكتبه تانيه لقيت اللي 


واقفه بنت فقلت أكيد هتتريق هي كمان وخصوصا لأني ملتحي بقي وكده فروحت مكتبه تالته بس قبل 
ما أوصل نزلت الكرتونه علي الأرض جنبها كده وإشتريت غلاف هدايا عادي وحاولت أعملها انا بقي 

ثم إبتسم قائلا : 


- معلش بقي مش بعرف أعمله كويس يعني › هو ده اللي قدرت عليه 


إتسعت عيناها وقالت بعدم تصديق : 





- إنت عملت كل ده علشاني يا إسلام ؟ 
إبتسم قائلا : 


- أعمل إيه بس في نفسي › واحد عاوز يدخل الجنه وياخد مراته معاه بقي › وبعدين فرحتك عندي 


وقبل أن تتحدث وجدته وضع يده علي رأسها وقال بمرح : 

- عارفه إن إتحركتي هتضربي › أنا قولت أهو 

وإبتسم وهو يقول : 

- اللهم إني أسألك من خيرها وخير ما جبلت عليه › وأعوذ بك من شرها وشر ما جبلت عليه 
ثم دفعها مازحا وقال : 

- خلاص روحي بقي مش عايز منك حاجه » وضحكت عليكي وقلت الدعاء برضو نيهاهاهاهاها 
وأثناء مغادرته للصاله قال بسعاده : 

- أنا هروح أتوضي عقبال ما تخلصي الكيس اللي في إيدك هاه 

ثم إلتف إليها وقال مازحا : 

- عارفه إن جيت ولقيتك لسه مخلصتش هعلقك في المروحه دي › أنا قولت أهو 

ثم عاود النظر مره آخري للداخل وهو يقول : 


- هيييح بقي وأخيرا هبقي إمامك في الصلاة 


- مش متخيله البيت من غير إسلام يا ماما 


قالتها هند عندما عادت من فرح أخيها ونظرت لغرفته الفارغة لأول مره › تنهدت الأم بحزن وقالت : 





- هي دي سنة الحياة يا بنتي › دلوقتي ولا أبوكي موجود ولا إسلام › > وشويه كده هتتجوزي إنتي 
كمان وأنا هفضل لوحدي > الحمد لله 


إحتضنتها هند بحب وقالت : 

- أنا مش هسيبك أبدا يا ماما 

ضحكت بحنان وقالت : 

- بس يا كدابه › دلوقتي ياختي يجيلك واحد ابن حلال كده يخطفك إنتي كمان وأفضل أنا لوحدي بقي › 
بس أنا عارفه إنكم هتكونوا معايا علطول ومش هتسيبوني لوحدي كتير لأني عارفه كويس انا ربيت 
ولادي إزاي . 


- ربنا يخليكي لينا يا ماما 


- صباح الخير يا عريس 


قالتها هند عندما إتصلت بإسلام في الساعه العاشره صباحا لتبارك له علي زواجه وتخبره بأمر ما ء 
فأجابها علي الفور 


- صباح الخير يا هنوود » وحشتيني والله تصدقي ! 


ضحكت وهي تقول : 


- أيوه ياعم ماهو الواحد يتجوز وينسي أخته كده ماشي 
إبتسم لسلمي الجالسه بجواره وقال : 


- وهو في حد يبقي عنده أخت مجنونه زيك كده وينساها برضو 
- يعني تبقي بقالك ۳ أيام متجوز ومفكرتش تكلمني مره وتقول مش ناسي › روح يا كدااااب 
أخذ يضحك بشده وغمز لسلمي وهو يقول بمكر : 


- وأنا مالي يا هنوود › ده الموبايل هو اللي كان مقفول 





تنهدت بسعاده وقالت : 

- ماشي ياعم وانا مسامحاك › في حاجه بقي كنت عاوزه أقولك عليها 

أجابها بجديه : 

قالت علي الفور : 

- إحنا هنيجي نزوركم النهارده › خالتو وخالو وأولادهم ماشي 

- ماشي تنوروا » كمان إحنا متفقين إنكم هتيجوا تالت يوم يعني فأنا كده كده كنت عارف 
- أنا قولت أقولك لحسن تكون ناسي › وخالتو شكريه جايه معانا هاه » فهم سلمي بقي 
نظر لسلمي بإشفاق وقال : 

- ماشي هقولها › يلا طيري إنتي بقي 

ضحكت قائله ٠‏ 


- وعليكم السلام ورحمة الله وبركاته 


نظر إسلام لسلمي بحنان وقال : 

- ياه الواحد مشافكيش من ساعة صلاة الفجر 
إبتسمت قائله بخجل : 

- إسلام بطل 


ضحك بخبث وقال : 





- خلاص أسف أسف 

إعتدل في جلسته وهو ينظر لها بجديه وقال : 

- في حاجه مهمه بقي عاوز أقولك عليها 

نظرت له بقلق وهمست : 

- قول 

- أهلي هييجوا يزورونا النهارده 

إبتسمت بسعاده وقالت : 

- ينورونا طبعا 

- لأ ماهو إنتي مش فاهمه › أصل خالتو شكريه جايه معاهم 

نظرت له بعدم فهم وقالت : 

- ماشي أهلا وسهلا بيها » مش فاهمه برضو إنت عاوز تقول إيه ؟!! 

تنهد بقلق وقال : 

- بصي معلش عاوزك تستحملي أي حاجه هتحصل النهارده › يعني خالتو شكريه دي طيبه من جواها 
كده بس ممكن تلاقيها قالت حاجه تضايقك او إتدخلت في حاجه كده ولا كده يعني › فمعلش بقي 
إستحملي واوعي كلامها يأثر عليكي علشان أنا عارفك حساسه ماشي 


أومأت برأسها إيجابا وقد تفهمت الموقف وقالت : 


- حساسه اه بس قويه برضو متقلقش › يعني اللي بيأثر فيا ضربات الناس القريبين مني › إنما أي 
حد تاني عادي بعرف أتصرف ومش بزعل 


ثم نظرت له ببراءه وقالت : 


- شوفت بقي أنا طيوبه إزاي ؟ 





ضحكت وهو يقول : 
- طيوبه ؟!! وإنتي هتقوليلي › عندما تجتمع الطيبه مع الأروبه في آن واحد 


نظرت له بتعجب وقالت ضاحكه : 
- وإنت لحقت تعرف إني أروبه ؟ 
نظر لها بتعالي وقال : 


- يا بنتي أنا كشفتك من ساعة ما قعدتي تضحكي علي البت هند الغلبانه علشان تتأكدي إذا كنت 
بصلي في الجامع زي ما قولتلك ولا لا » > يعني فاهمك وحافظك من زمان أوووي يا ماما هاهاهاها 


تحسست وجهها بإحراج وقالت : 


- لأ يا إسلام ده إنت طلعت خطر والواحد كده يخاف منك 


ضحك بمكر وقال : 

- ده انا خطر ونص » بس عامل نفسي كيوت علشان متتخضيش بس » إنتي لسه شوفتي حاجه 

ثم نهض من مكانه وقال بجديه : 

- يلا يا ستي نقوم نشوف هنجهز إيه للناس اللي جايين دول 

وفي المساء > حضرت والدة إسلام وهند بصحبة كل من خاله عصام وخالته شكريه وأولادهما » دخل 
الجميع بطيبته المعتاده بينما أخذت خالته شكريه تنظر للمنظل متأمله وتدقق النظر في كل مكان وكل 
شئ › خرج إسلام والقي التحيه علي الجميع وحضن والدته بشده وسلم علي هند بحراره وأيضا علي 
خالته وخاله ٠‏ بينما عدلت سلمي من هيئتها وخرجت عليهم بعبائتها ونقابها وألقت التحيه علي 
الجميع وسلمت علي النساء بحراره » نظرت لها الحاجه شكريه وقالت : 

- وده لبستيه إمتي ده يا سلمي ؟ 


إبتسمت سلمي بسعاده وقالت ٠:‏ 





نظرت لها بوجه خالي من أي تعبير وقالت : 
- طب وطالعالنا بيه ليه يا بنتي ؟!! ده مفيش حد غريب والحاج عصام زي أبوكي يعني 


ثم نظرت لها بجديه وقالت : 


- إخلعيه يا بنتي وإقعدي براحتك , والله أنا ما عارفه لزمته إيه البتاع اللي قارفين نفسكم بيه ده 


إبتلعت سلمي ريقها ونظرت لإسلام بإحراج فقال علي الفور : 


- النقاب ده نعمه من عند ربنا يا خالتو » وبعدين أنا حابب مراتي تكون لابسه كده ومحدش يشوفها 
غيري وربنا يجعله في ميزان حسناتها بفي 


ضحكت بسخريه وقالت : 


- كبرت يا واد يا إسلام وبقيت تعرف تتكلم » إنت ربتلي دقنك وهي لبستلي نقاب › خلاص إنتوا حرين 
انا مالي أصلا !! 


إبتسم بحنان وقال : 
- منورانا يا خالتو . إيه رأيك في الشقه ؟ 


ضحكت قائله بملل : 
- ياخويا وهو أنا شوفت حاجه علشان أقول رأيي 


نهض من مكانه وقال بابتسامته المعتاده : 

- طيب تعالوا إتفرجوا علي الشقه 

نظرت له سلمي بتعجب وقالت : 

- طيب مش هنشرب حاجه الأول وبعدين نتفرج ؟!! 

نظرت لها الحاجه شكريه بوجه خالي من أي تعبير وقالت : 


- نتفرج وبعدين نبقي نشرب › وإحنا هنروح فين يعني 





نهض الجميع من مكانه عدا الحاج عصام الذي إبتسم لهم ورفض الدخول معهم › > تحركت سلمي 
وخلفها الجميع > وقفت الحاجه شكريه أمام النيش وفتحته لتري ما بداخله › أعجبها الجزء العلوي 
بما يحويه من أكواب وأطباق مميزة بينما نظرت للجزء السفلي وقالت : 

- وده بقي جواه إيه ؟ 


نظرت سلمي لإسلام وظهر علي عينيها التوتر ولم تتحدث بينما قامت الحاجه شكريه بفتحه علي 
الفور وقالت بإستنكار : 


- إيه ده ؟!! في نيش عروسه يكون فاضي كده ؟!! 


إبتلعت سلمي ريقها وقالت بإحراج : 


- دي مكتبه يا طنط ولسه بنجهز فيها › إن شاء الله مع الوقت تتملي كتب 


أغلقتها بلا مبالاه وقالت : 
- طيب وماله › يلا نكمل 


طافت بالمنزل كله والجميع معها ثم عادوا وجلسوا مرة آخري بينما ذهبت سلمي لتحضر العصير 
والحلويات › مالت الحاجه شكريه علي اذن اختها والدة إسلام وقالت : 


- البنت عروسة إبنك دي التسريحه بتاعتها فاضيه خالص كده ليه ؟!! 
تعجبت والدة إسلام وقالت : 


- فاضيه فين يا شكريه حرام عليكي 
قالت بسخريه : 


- ياختي العرايس بتكون التسريحه بتاعتهم مليانه علي الآخر كده ومش لاقيين حته يحطوا فيها باقي 
حاجتهم › إنما مرات إبنك يادوب حطالي شويه حاجات في النص كده وخلاص 


نظرت لها بعدم إقتناع وقالت : 
- ماهي العرايس اللي بتتكلمي عنهم دول مش بيلحقوا يخلصوا كل الحاجات دي وفي الآخر مدة 


الصلاحيه بتخلص وبيضطروا يرموها ء إنما سلمي مرات إبني ماشاء الله عليها ذكيه وعارفه تجيب 
إيه وإمتي 





مطت شفتاها للأمام وقالت بضيق : 
- ماشي براحتكم » هي مراتي ولا مرات إبنك يعني ؟!! 


حضرت سلمي وأحضرت معها العصائر والحلويات وتناول الجميع نصيبه وجلسوا قليلا بعدها ثم 
غادروا » فور إغلاق الباب خلفهم إرتمت سلمي علي أقرب كرسي لها ورفعت نقابها قائله : 


- أنا كنت قربت أنصهر يا إسلام » بجد إتكسفت أوووي 
ربت علي كتفها بحنان وقال : 


- معلش يا سلمي أنا كنت متوقع كده › خالتو شكريه مربياني مع ماما وأنا بحبها جداا بس هي 
إسلوبها كده بقي متزعليش 


- لأ مزعلتش والله عادي > أي حاجه من ناحيتك أنا بحبها وواجبي أصلا أكون كويسه مع أهل جوزي 
بس فعلا إتحرجت اوووي 


نظر لها بحب وقال : 

- ربنا يخليكي ليا يا سلمي ويساعدنا علي بر أهلنا 

وبعد إسبوع تقريبا كانت هند تجلس علي حاسبها كالعاده حينما وجدت رساله بالصدفه في صندوق 
الرسائل الآخري ففتحتها بتلقائيه وقد كان محتواها : 

- وأخيرا عرفت أجيب الأكونت بتاعك يا هند › أنا كنت بشوفك في الكلية زمان وبصراحه حابب 


أتعرف عليكي اووي وبعدين أتقدملك لاني حسيت انك بنت محترمه ومن عيله كويسه » ممكن أول ما 
تشوفي الرسالة دي تردي عليا علطوول ؟ 


ضحكت هند بسخريه وهي تقرأ كلماته وقالت : 


- طب جرب حاجه جديده طيب ؟!! كائنات مريضه 


ثم أغلقت الرسالة بلا مبالاه وعادت لتتابع ماكانت تفعله 





إستيقظت سلمي من نومها قبل صلاة الفجر بقليل فلم تجد إسلام بالغرفه » هبطت من علي الفراش 
بتثاقل وأخذت تتحرك ببطء شديد بحثا عنه » نظرت أمامها فرأت باب غرفة الأطفال مغلق فإنتابها 
الفضول وتحركت بإتجاه الغرفة وفتحت جزء صغير من الباب وأطلت منه فوجدت إسلام جالسا في 
إتجاه القبله ويعطيها ظهره فشعرت بالراحه لانه لن يراها وأخذت تنصت جيدا لما يقول : 


- يارب أعني علي ذكرك وشكرك وحسن عبادتك › ييارب أنا عمري ما أكنت أتخيل أبدا إني 
ممكن أعيش الحياه دي بعد كل اللي عملته في حياتي ده » عارف إني مستاهلش أي حاجه من اللي 
بتحصلي دي وإني أقل بكتير من إني أتجوز واحده في نقاء ولا براءة سلمي › بس اللي عارفه أكتر 
إنك كريم ياربي وإنك أحن علينا من أي حد وإنت بس اللي مطلع علي القلوب وبتحاسبنا علي 
نوايانا مش علي حاجه تانيه . 


يارب قدرني علي طاعتك وإرضي عني وإجعلني من أهل الجنه انا وسلمي وأمي وهند وكل شباب 
وبنات المسلمين يارب » يارب إرزقني منها بالذريه الصالحه اللي تفيد الأمه دي بجد وتنث 

الدين في كل مكان › يارب إجعل اولادي من حفظة كتابك الكريم » يارب قدرني علي تحمل 
مسئوليهم وإجعلني قدوة لأولادي وزوجتي وكل حد يشوفني » يارب انا مهما إتكلمت مش هعرف 
أعبر عن اللي حاسس بيه بس إنت عالم باللي جوايا ء يارب قربني منك أكتر وإغفر لي ذنوبي 
وذلاتي وإجعلني من عبادك الصالحين › يارب .. 


شهقت سلمي رغما عنها ثم وضعت يدها علي فمها بسرعه محاوله كتم صوتها ولكنها وجدت إسلام 
يلتفت لها بإبتسامته الحنونه ويقول : 


- إنتي جيتي إمتي ؟ 


أخذت تجفف وجهها من أثر الدموع وقالت بصوت متقطع : 


- جيت من ساعة ما حسيت إني بحبك اووي وبحمد ربنا مليون مره إنه رزقني بواحد زيك › جيت 
من ساعة ماعرفت إني بجد أقل بكتير من إني أستاهلك يا إسلام » جيت من ساعة ماعرفت أد إيه 
ربنا كريم إنه رزقني بالزوج اللي هياخد بإيدي للجنه بإذن الله زي ما كنت بحلم » جيت من ساعة ما 
قعدت أسمع كلام طول عمري بحلم إني أسمعه من جوزي وكنت حاسه إن ده مجرد خيال ومش 
هيتحقق . جيت من ساعة ما شوفت الملاك اللي ربنا رزقني بيه بيدعيلي يا إسلام 


نهض من مكانه وأخذ ينظر إليها بحنان ويقول : 


- الإنسان اللي قدامك ده كان وحش اووووي زمان يا سلمي › بجد آنا أقل بكتير مما تتخيلي 





دمعت عيناها مره آخري وقالت : 


- والإنسانه اللي قدامك دي كانت أوحش اوووي زمان بس كل اللي انا فيه ده دلوقتي نعمه وكرم من 
عند ربنا 


أومأ برأسه نفيا وقال : 


- إسكتي يا سلمي إنتي متعرفيش حاجه › حقيقي إنتي طيبه وبريئه اووي وبحمد ربنا كل يوم إنه 
رزقني بواحده زيك 


أمسكت كفه ووضعته بين راحتيها وضغطت عليه بشده وقالت بتسامح : 


- مش لازم أي حاجه ومش عاوزه أعرف أي حاجه › أنا عاوزه إسلام بتاع دلوقتي وبس › نفسي 
نفضل كده علطول يا إسلام 


إبتسم قائلا : 


- أوعدك إني هحاول أتقي ربنا فيكي علطول 


ثم ضحك وهو يقول : 

- بس ده ما يمنعش إننا نرخم علي بعض ونتخانق شويه يعني › أهو تغيير برضو 
أطلقت ضحكه عاليه رغما عنها وقالت : 

- ماشي بس مش جامد هاه › وإلا هتلاقي مقشات وشباشب وحلل لو حابب 

ثم نظرت له بمكر وقالت بنفس الطريقه : 

- أهو تغيير برضو 

رفع حاجبه قائلا بمرح : 

- مقشات وحلل ماشي › إنما شباشب عيب › دي مش أخلاقنا علي فكره !! 


غمزت له بسعاده وقالت ٠:‏ 





3 ٌ إثة جذ 1 
وقبل أن يتحدث أذان الفجر فإبد قائلا : 
ل سمع أبلسم 


- يلا ياختي إتفضلي قدامي علي الحمام علشان تتوضي ٠‏ وبعد كده لو راحت عليكي صلاة القيام تاني 
هشعلقك › أنا قولت أهو 


ضحكت قائله ٠‏ 

- حاضر والله 

وقبل أن تغادر أمسكها من يدها وقال بجديه : 
- ممكن أطلب منك طلب ؟ 

أومأت برأسها إيجابا وقالت : 

- أكيد إتفضل 


إبتسم وهو يقول : 


- لما تلاقيني قافل علي نفسي الاوضه وبكلم ربنا بلاش تتعمدي تسمعي أنا بقول إيه » بحب أفضفض 
براحتي وأقول اللي جوايا لربنا وبس ماشي ؟ 
نظرت للأرض بإحراج وقالت : 


- ماشي أسفه 

ربت علي كتفها بحنان وقال : 

- معلش إنتي عارفه بقي الواحد بيحب دايما يقول كل اللي جواه لربنا علشان يرتاح » وسعات كمان 
مش بيحب حد يسمع كلامه ده لانها بتكون حاجات تخصه هو وبس › حتي لو كان متجوز ومراته دي 
تعتبر روحه › بس برضو دايما بتكون جوانا حاجات مش بنحب نقولها غير لربنا لان هو بس اللي 


شعرت بالراحه عندما سمعت كلماته وقالت بسعاده : 





- حاضر مش هعمل كده تاني بإذن الله » وعندك حق في حاجات كده الواحد مش بيحب يقولها غير ل 
ربنا 


أمسكها من يدها مره آخري وقال بحماس : 

- يلا ياختي إنتي ماصدقتي › هنتأخر علي الصلاه › هستناكي لما تخلصي وضوء وبعدين أنزل 
المسجد . بسرعه هاه 

وفي المساء جلست هند علي حاسبها فوجدت رسالة من نفس الشخص ففتحتها وهي تقول بسخريه : 
- هي الناس دي مش بتزهق › سبحانك ياربي 

أخذت تقرأ الرسالة وتضحك بشده › فقد كان محتوي الرسالة : 


- يا هند أنا عرفت إنك قريتي الرساله › بعد إذنك ردي عليا أنا مش قصدي حاجه وحشه › أنا بقولك 
شوفتك وعاوز أتقدملك فعلا بس بقول نتعرف الأول يعني قبل ما آجي البيت 


أخذت تقرأ الرسالة عده مرات وهي تضحك بسخريه وتقول : 
- شوفتك وعجبتيني وبعدين عاوز أتقدملك وبعدين نتعرف الاول وبعدين بحبك وبعدين طلعنا مش 


مناسبين لبعض وبعدين انا أتمنالك واحد أحسن مني وبعدين إلبسي يا هند في الحيط » لأ كيوت 
ياض تصدق !!! 


أغلقت الرسالة بلامبالاه كالمره السابقه وعادت لما تفعل ولكنها وجدت رساله منه وصلتها علي الفور 
وكان محتواها : 


- برضو شوفتي الرساله ومش عاوزه تردي ؟ طيب علشان تعرفي إن أنا بتكلم بجد ممكن تبعتيلي 
رقم والدك ؟ نا بقي هتصل بيه علشان تصدقي إن أنا مش بكدب 


تنهدت بعدم فهم وقالت : 


- إيه حكايتك يا عم خالد الشريف إنت ؟!! ودي بقي لعبه جديده من الاعيب الشباب ولا بتتكلم بجد ولا 
إيه النظام ؟!! 


أخذت تفرك وجهها بتفكير وقالت : 





- طيب وهو لو بيهزر هيبعتلي يقولي هاتي رقم والدك ؟!! 


إنتابها الفضول فدخلت علي صفحته الشخصيه لتعرف عنه أكثر » رأت صورته الجذابه فإابتسمت 
رغما عنها وقالت : 


- وإنت بقي علشان شكلك حلو بتلعب علي البنات يعني ؟!! 


ثم زفرت بملل وقالت : 


- آنا مالي هو حر مش ناقصه وجع دماغ › ولا هو فاكر يعني إني ما هصدق الاقي عريس وأروح 
مدياله رقم إسلام علطول كده ؟!! ليه إن شاء الله مش لاقيه عرسان ؟!! 


نظرت للمرآه بصرامه وقالت : 


- لو بيتكلم جد فعلا يبقي هيعرف يوصل لرقم إسلام زي ما عرف يوصل للأكونت بتاعي » وبرضو 
مش هرد عليه .. 


ثم أغلقت حاسبها وغادرت الغرفه .. 


قالتها هند عندما إتصلت علي سلمي بعد مرور مايقرب من الثلاث أسابيع علي زواجها » قفزت سلمي 
من مكانها وقالت : 

- قووولي ببسرعه عملنا إيه. إتخرجنا ولا شيلنا حاجه ولا ايه؟ 

ضحكت هند با ستفزار وقالت : 

- عملنا حلو 


- يا بت إنطقي بقي عملنا إيه ؟ 





وصمتت .. صرخت سلمي بصوت أعلي : 

- هااااا كملي بسرعه قلبي وققلع 

أجابتها بنفس الإستفزاز : 

- وهند نجحت 

صاحت بسعاده طفوليه وقالت : 

- أيوه بقي الحمد لله » ونا عملت إ يه طيب؟ 
تصنعت هند الحزن وقالت : 

- بصي ما تزعليش هاه 

زفرت بضيق وقالت : 

- يا هند خلصي حرام عليكي » أعصابي سايبه وعماله أترعش ومش هعرف أفتح الكمبيوتر 
قالت بصوت جهوري : 


- نجحتي ييابنت الإييه وجبتي أعلي تقدير يا حظك 
قفزت سلمي من مكانها وصرخت وهي تقول  :‏ 

يمي ابي لك الحمد يياربي لك الحمد › جبت تقدير إيه يا هند ؟ 
أجابتها بسعاده : 

- جيد جدا يا ستي › وانا وفاطمه جبنا جيد الحمد لله 


أخذت تلتقط أنفاسها وهي تقول بأريحيه : 


- وأخيرا بقي إتخرجت الحمد لله » وبتقدير كمان › اللهم لك الحمد 


ثم قالت لهند بحماس شديد : 





- طيب إقفلي بسرعه يا هند هتصل بإسلام أقوله وأكلمك تاني 
ضحكت هند بمكر وقالت : 

- إسلام عرف من بدري يا ماما » ربنا يخليني للشعب بقي 
قالت بتعجب : 

- اومال مقاليش ليه ؟!! 

تنهدت بفرحه وقالت بمرح : 


- انا مالي ياختي جوزك وهو حر فيكي › بس أكيد كان عاوز يعملهالك مفاجئه ولا حاجه وانا حرقتها 


أخذت تتحسس وجهها بسعاده وقالت : 
- ربنا يخليكي لينا يا هند 
إبتسمت بحنان وقالت : 


- ويخليكي يا ام محمد › يلا هروح أنا بقي سلام عليكم 


- وعليكم السلام ورحمة الله وبركاته يا هنود 


وفي الساعه الخامسه مساءا بالتحديد جلست سلمي كعادتها تنتظر زوجها العائد من عمله › لم يكن 

يتأخر عن موعده قط ولكن يبدو أن عمله اليوم شغله قليلا وإضطر للتأخير › إنتظرته ما يقرب من 

النصف ساعه حتي سمعت طرقاته علي الباب » أسرعت الخطي ونظرت من العين السحريه فوجدته 
ينظر إليها بطريقه مضحكه › > ضحكت رغما عنها وقامت بفتح الباب بسرعه › > دخل وألقي عليها تحية 
حاره وجلس في مكانه في صمت › نظرت إليه بتعجب وقالت : 


- مالك يا إسلام ؟ 


إبتسم بسخريه وقال : 





- بفكر !! 
تعجبت أكثر وقالت : 
- بتفكر في إيه ؟ 


رفع حاجبه قائلا بخبث : 


- مراتي نجحت وجايبلها هديه بره بس خايف أشيلها لوحدي إيدي تتكسر فمش عارف أعمل إيه بقي 
> عندك حل يا مدام الله يسترك ؟ 


شهقت رغما عنها وإتسعت عيناها وقالت بمنتهي السعاده : 

- إسلا إنت جيتلي هديه ؟ وتقيله اوووي كده كمان ؟!! 

أخذ يحك رأسه وكأنه يفكر وقال بمرح : 

- في الواقع إحم إحم هي مش تقيله خالص › بس برضو الواحد لازم يخاف علي عضلاته يعني 
جذبته من يده بحماس وقالت : 

- طيب تعالي هساعدك 


وهرولت بإتجاه الباب لتفتحه › لحق بها قائلا بمرح : 
- يامجنونه هتطلعي كده قدام الناس ؟!! روحي ياختي إلبسي النقاب وتعالي 


نظرت لملابسها بذهول ثم ضحكت تلقائيا وقالت : 

- حاضر إستني ثواني 

وهمت بالدخول بالفعل لترتدي نقابها بينما أوقفها إسلام مره آخري وقال ببراءه مصطنعه : 
- خلاص إستني إستني انا هجيبهالك وأمري لله 

ثم رفع يده للسماء وقال : 


- يارب صبرني علي المجنونه دي بقي 





وبالفعل قام بفتح الباب بينما إختبأت هي وراء الباب ونظرت له بطرف عينيها لتتابع مايفعل › عاد 
إليها بحزن وقال : 


- ايه ده هي فين ؟!! 

نظرت له بتعجب وقالت : 

- فين إيه ؟!! لأ يا إسلام مافيناش من كده 

حاول كتم ضحكاته وقال بجديه : 

- تفتكري الواد بندق اللي ساكن في أسوان جه أخدها وراح عند مامته تاني ؟ 
ضربته بضيق وقالت : 

- ياعم بندق مين دلوقتي › يلا يا إسلام بجد بطل رخامه 

أخذ يلعب في لحيته بعض الوقت حتي إستشاطت غضبا فضحك قائلا : 


- تصدقي أنا طلعت مخبيها في الدور اللي فوق › معلش بقي يا بنتي الواحد لسه راجع من الشغل 
ومركز 


- مش مركز قصدك ؟ 


أومأ برأسه نفيا وقالت : 


- لأ مركز » هكدب يعني ؟ 


ثم صعد للطابق العلوي وأحضر الهديه وعاد سريعا » دخل للمنزل بحماس وألقي الهديه في وجهها 
بمرح فقفزت من مكانها كالأطفال وصرخت به قائله بذهول : 


- اي ههه كله > الله بقي حلووووين اوووي › بس حرام عليك يا إسلام هلم ده كله إزاي 





- لميهم يا سلمتي براحتك وإنتي وراكي إيه يعني 
ثم أخذ يعبر الممر الذي سيوصله إلي غرفة نومه ويقول : 


- أنا رايح أغير هدومي وراجع علطول » لو جيت وملقيتش الأكل علي السفره هاخد هديتي وأمشي 
مليش دعوه 


ضحكت بتلقائيه وقالت : 
إبتسم قائلا : 


- كده تكسفيني يا اوزعه ماشي › هروح برضو أغير هدومي ولو جيت وملقيتش الأكل علي الأرض 
برضو هاخد هديتي برضو وهمشي برضو هه برضو 


ف لكل اوقا ج م : 
- وبعد كده لما تيجي تنجحي إبقي إنجحي لما الواحد يكون لسه قابض مش في آخر الشهر كده . 

ثم إبتسم قائلا بإحراج : 


- معلش بقي أنا عارف إن الهديه بسيطه بس بإذن الله هديتك الحقيقيه هتكون بعد القبض › دي 
تصبيره بس كده 


أخذت تنظر للمكان حولها وقالت بمنتهي السعاده : 


- والله العظيم يا إسلام أي حاجه منك بتفرحني › قيمة الهديه عمرها ما بتكون بتمنها › يكفيني بس 
إنك دايما عاوز تفرحني حتي لو بأبسط الأشياء . 


ثم نظرت إليه وقالت محذره : 
- متقولش كده تاني بقي يا رفيقي للجنه هاه 


إبتسم لها بسعاده وأومأ برأسه إيجابا وغادر بينما إرتمت هي علي الأريكه وأخذت تنظر للمكان 
حولها بنظره طفوليه وتقول : 





إزاي بس 


بعد إسبوع تقريبا وصلت هند رساله من نفس الشخص فإنتابها الفضول لأول مره لتري مابها › فقد 
كانت قد نسيت الموضوع بالفعل ولكن يبدو أن هذا الشخص لا يريد تركها أبدا › فتحتها بحماس 
وكان محتواها : 


- أنا عرفت أن والدك متوفي الله يرحمه › وكمان عرفت أجيب رقم أخوكي وهتصل بيه النهارده بليل › 


إزدادت سرعة ضربات قلبها وشعرت بالخوف › عن ماذا ينوي هذا الشخص ؟ هل هو جاد حقا ؟ ام 
يستخدم ذکانه فحسب ؟ بماذا سيخبر أخيها إذا ؟ هل سيخبره بأنها لا تعرفه ام يحاول تشويه سمعتها 
لتجيبه رغما عنها ؟ حقا ماذا ينوي ؟ ظلت تفكر قليلا ثم طردت الأفكار من رأسها لكي لا تخف أكثر 
وقالت بهمس : 


- يرب عديها علي خير أنا مش ناقصه ! 


وفي المساء > سمع إسلام رنين هاتفه المحمول فأجاب علي الفور : 


- السلام عليكم ورحمة الله وبركاته 
- وعليكم السلام يا فندم > حضرتك أستاذ إسلام محمود ؟ 


- أيوه أناء مين حضرتك ؟ 
- معاك خالد الشريف محاسب في بنك التنميه 
- أهلا وسهلا . أي خدمه ؟!! 


- بصراحه يا أستاذ إسلام أنا سمعت عن أخلاق وأدب اخت حضرتك وعن سمعة عيلتكم الطيبه وكنت 
حابب أجي اتقدملها 


- طيب يا أستاذ خالد حضرتك ممكن تعرفني بنفسك أكتر وبعدين نسأل صاحبة الشأن ونشوف 





- أنا عندي 5" سنه وبشتغل محاسب زي ما قلت لحضرتك › عندي شقتي الخاصه و علي الت لتشطيب 
بس » ومرتبي كويس الحمد لله 


- طيب يا أستاذ خالد هسأل صاحبة الشأن وأبلغ حضرتك بكره بإذن الله » لو وافقت هنتقابل الأول 
علشان نتعرف أكتر 


- لالالا مش هينفع نتقابل دلوقتي خالص علشان مسافر › بإذن الله لما أرجع من السفر هكلم حضرتك 
ونحدد ميعاد للمقابله 


- طيب يا أستاذ خالد يبقي كده أنا مش هقدر أوعدك بحاجه لحد ما تيجي من السفر وربنا يقدم اللي 
فيه الخير إن شاء الله 


- بإذن الله يا أستاذ إسلام > سعدت بالتعرف علي حضرتك ! 


- انا أسعد › السلام عليكم 


أغلق إسلام الهاتف وهو ينظر له بعدم فهم وضحك قائلا : 
- أومال هو بيكلمني دلوقتي ليه أصلا ؟!! 
لاحظت سلمي إنتهاء المكالمه فحضرت وقالت بفضول : 


- عريس ده ولا إيه ؟ 
إبتسم قائلا : 


- اه يا ستي 

قفزت من مكانها بسعاده وقالت : 

- قشطه بقي › ربنا يتمملك بخير يا هند » طيب يلا نقولها بسرعه 
ضحك عندما شاهدها علي هذه الحاله وقال : 


- هما اللي بيجيلهم عرسان بيعملوا كده ؟ أومال بقي لما إسلام بذات نفسيته إتقدملك عملتي إيه ؟ 
نطيتي من البلكونه 





ضربته علي يده بإستنكار وقالت : 
- بس يا رخم › يلا يلا نقولها بسرعه 
جذبها من أنفها بمرح وقال : 


- بطلي زن يا أوزعه » مش هقولها دلوقتي حاجه خالص طبعا 


- ليه بس ؟!! 
نظر لها بجديه وقال : 


- واحد بيتصل يعرفني بنفسه ويطلب إيد أختي وأول ما قولتله نتقابل قالي مسافر » خلاص بقي لما 
يبقي يرجع من السفر نبقي نشوف 


نظرت له بعدم فهم وقالت : 
- طيب يا إسلام ماهو يمكن مسافر فعلا › بتظلمه ليه بس ؟!! 
إبتسم قائلا : 


- أستغفر الله مش قصدي أظلمه خالص والله > بس برضو مش عارف هو متصل ليه لما هو مش 
جاهز ؟!! يعني أكيد مش هحجزله أختي لحد ما يرجع من السفر 


ثم أجابها مؤكدا : 


- أنا هعتبر إن المكالمه دي لم تكن ومش هقول لهند حاجه علشان دماغها متتشغلش بالموضوع › لو 
كلمني تاني خير وبركه مكلمنيش يبقي خلاص ! 


- ماشي يا إسلام اللي تشوفه 


وفي منزل هند وأثناء جلوسها علي حاسبها وصلتها رسالة من نفس الشخص وكان محتواها : 


- أنا كلمت أخوكي وطلبتك منه خلاص › ممكن تردي عليا بقي ؟ 





إبتسمت عندما رأت الرسالة » لا تعرف لماذا ؟ هل لانه صادق ؟ أم أن ملامحه أعجبتها والآن تأكدت 
أيضا انه يريدها بالفعل ؟ أم انها أحبت فكرة كونها زوجه لهذا الشخص الوسيم ؟ صمتت قليلا ثم 
سألت نفسها لماذا لم يخبرها إسلام بالأمر ؟ هل قام برفضه ؟ ام حدثه علي الفور ولم يلحق إخبارها ؟ 
تنهدت بضيق وقالت : 


- وبعدين بقي في وجع الدماغ ده › إيه حكايته عم خالد الشريف ده كمان ومش عايز يسيبني في 
حالي ليه بس ؟!! 


ثم نظرت للجانب الآخر وقالت بتفكير : 


- طيب ماهو ممكن يكون عاوزك فعلا يا هند » وبعدين ماهو الراجل دخل البيت من بابه أهو يبقي إيه 
المشكله ؟! 


تنهدت بعدم فهم وقالت : 


- أنا أحسن حاجه أروح أتصل بإسلام وأعرف كلمه فعلا ولا لأ علشان أرتاح › يوووه بقي بس هقوله 
إيه يعني ؟!! 


ثم نظرت للمرآه وإبتسمت بسخريه وقالت : 


- اومال ذكاء هند راح فين بقي ؟!! 


وبالفعل قامت بالإتصال علي إسلام وقالت بلؤم : 
او 


ضحك قائلا : 


- يا بنتي ماقولنا إسمها السلام عليكم » عموما يا ستي وعليكم السلام ورحمة الله وبركاته » هاه 
عاوزه إيه ؟ 


قالت بدلع : 


- كده يا إسلام يعني ماينفعش أتصل بأخويا حبيبي علشان أتطمن عليه ؟ 





إبتسم قائلا : 

- هند.ء أنا مربيكي علي إيدي وفاهمك كويس › إنجزي عاوزه إيه ؟ 

قالت بإحراج مصطنع : 

- بما إنك دايما فاقسني كده هقولك علي طول › في واحده صاحبتي من أيام ثانوي بتقولي إن واحد 
قريبها شافني في الجامعه ودلوقتي عاوز يتقدملي وأنا قولت أقولك علشان لو إتصل بيك ولا حاجه 
يكون عندك علم بالموضوع يعني 

رفع حاجبه متعجبا وقال بتلقائيه : 

- شافك في الجامعه ؟ أومال هو مقاليش كده ليه ؟!! 

إبتسمت بخبث وقالت : 

- هو مين ده يا إسلام ؟ 

إنتبه لحديثه علي التو وقال مستسلما : 

- هو فعلا إتصل بيا من شويه وقالي إنه عاوز يتقدملك › عموما هو مسافر حاليا ولما يرجع نبقي 
نشوف الموضوع ده 

ثم قال مؤكدا : 


- متشغليش بالك بالموضوع ده دلوقتي يا هند لاننا لسه مش عارفين هو جاد ولا إيه › ربنا يقدم اللي 
فيه الخير إن شاء الله 


- لا وأنا أشغل بالي ليه يعني ٠‏ آنا قولت أقولك وخلاص › يلا عاوز حاجه يا عريس ؟ 


- تسلمي يا هند ربنا يخليكي 
أغلقت الهاتف ونظرت للمرآة نظرة إنتصار وقالت : 


- كده بقي أنا إرتحت ! 





ثم نظرت لهاتفها بحزن وقالت : 

- معلش يا إسلام مش بحب أكدب عليك بس دي كدبه بيضا بقي علشان أعرف إيه حكايته الراجل ذه 
> دلوقتي بس عرفت إنه صادق وإرتحت 

- سلمي إلحقي بيقولوا في تقديمات في مديريه التربيه والتعليم 

قالها إسلام عندما كان يقرأ جريدته الصباحيه قبل ذهابه للعمل . حضرت إليه علي الفور وقالت بلهفه 
- بجد في تقديمات ؟ طيب تعالي نروح نلحق بسرعه يمكن أعرف أشتغل 

جذبها من يدها وأجلسها بجواره وقال بحنان : 

- حاضر من عونيا » جهزي ورقك وبكره إن شاء الله نروح نقدم 

تنهدت بسعاده وقالت : 

- يارب يا إسلام ألاقي شغل 

إبتسم قائلا : 

- بإذن الله هتلاقي › هما هيلاقوا زيك فين يعني ؟!! 

ثم تنهد بحزن وقال : 


- رغم إني برضو مش مبسوط من حكاية الشغل دي بس مش هينفع أمنعك طالما هدفك تساعدي 
الاطفال دول 


إبتسمت بسعاده وقالت بصوت طفولي : 


- والله يا إسلام هحاول أوفق بين الشغل والبيت » بس إنت تساعدني ومتقعدش تتلزق عليا هاه 


ضحك بسخريه وقال : 


- تتلزق !! يخرم بيت ألفاظك يا شيخه 





ضربته علي كتفه بقبضتها الصغيره وقالت بجنون : 
- ينوه ياخويا تتلزق » يعني كل شويه تقولي يا لمي إلحقي في تابه هنا + يا سلمي إلحقي عندك 
علي الأرض » يا سلمي إلحقيني عطشان وهموت » ا يه لامش هسمح بكده أبدا 


سقط علي الأرض من كثرة الضحك وقال : 


- خلاص والله ما تصوتيش كده . مش هقولك علي حاجه أنا مالي أصلا 


ثم نظر لها بجديه وقال : 


- بجد بجد بإذن الله هحاول أساعدك بقدر الإمكان في شغل البيت زي ما كان النبي صلي الله عليه 
وسلم بيعمل مع أهل بيته . 


ثم غمز لها قائلا بسعاده : 

- رفيقتي للجنه بقي وكده 

وفي المساء فتحت هند حسابها علي موقع الفيس بوك ولكن هذه المره بنية مختلفة › فقد كانت تنتظر 
منه رسالة آخري وكأنها إعتادت علي ذلك › بالإضافه إلي كونها فخوره به بعدما إتصل علي إسلام 
كما قال » وبالفعل وجدت منه رسالة وكان محتواها : 

- طيب قوليلي أعمل إيه تاني علشان أثبتلك إني فعلا عاوز أتقدملك › يعني كلمت أخوكي وطلبتك منه 
وإنتي برضو مش راضيه تردي عليا . قوليلي أي حاجه وأنا هعملها صدقيني › وعلي فكره أنا 
هفضل وراكي لحد ما تردي وبرضو مش هسيبك . 

من الآخر يا هند انا حطيتك في دماغي ومش هستسلم ! 


كانت هند تنظر للرساله بمشاعر مختلطه › فهي مابين السعاده لتمسكه بها والخوف والقلق من 
المجهول › همت أن ترد علي الرسالة وبالفعل كتبت أول حرف ولكنها تراجعت بخوف ومسحته . 


ظلت تفكر قليلا ثم قالت : 





- طيب وإيه يعني لما أرد عليه وأشوف عاوز إيه ؟ ماهو طلع جد أهو ومش بيلعب بيا ولا حاجه › 
وبعدين هو هيعملي إيه يعني ؟!! 


نظرت للشاشه بقوه وكتبت : 


إتسعت عيناه عندما رأي الرد منها أخير . فالخطوة الأولي دائما ما تكون الأصعب ومن ثم تأتي 
التنازلات › وقد تنازلت هند بالفعل وبدأت في أول الطريق › تنهد بسعاده وكتب : 


- أخيرا بقي رديتي عليا يا ست هند › تعبتيني معاكي والله > بس برضو كنت عارف إنك أكيد 
هتحسي بيا ومش هتفضلي كده كتير 


قالت بإصرار : 
- حضرتك عاوز إيه برضو ؟!! 


- معقوله ده كله مش عارفه يا هند ؟ عاوز أتعرف علي البنت اللي شوفتها كام مره وشقلبت كياني 
كده 


إزدادت ضربات قلبها وإضطربت وإنتابها الفضول فكتبت : 
- شو فتني فين ؟ 


- كنت بروح الجامعه علشان أخلص ورق لأختي وشوفتك كام مره كده ومن ساعتها وأنا بدور وراكي 
لحد ما عرفت أوصل للأكونت بتاعك . وأخيرا بقي إت تكلمت معاكي 


- برضو حضرتك عاوز إيه ؟!! 


- ههههههههههه إيه يا هند إنتي علقتي ولا إيه > بصي خلاص أنا مش عاوز منك حاجه كفايه بس 
إنك رديتي عليا ء أنا يا ستي هكلمك عن نفسي ومش عاوزك تقولي حاجه ماشي ؟ 


إبتسمت رغما عنها ولكنها لم تجبه فبدأ يحدثها عن نفسه طويلا وهي تقرأ وتبتسم وفقط 


- تفتكر هيقبلوني يا إسلام ؟ 





قالتها سلمي عندما عادت من مكتب التقديمات بوزاره التربيه والتعليم » أجابها علي الفور : 
- جددي النيه بس إنتي وبإذن الله هتتقبلي 
أغمضت عينيها بسعاده وقالت : 


- حاضر 


- يلا إرجع إنت علي شغلك بقي وأنا هروح 


أومأ برأسه نفيا وقال : 


- لأ هوصلك الأول وبعدين أروح 


قالت بثقه : 


- متخافش عليا ده انا ب ٠٠١‏ راجل » يلا علشان البريك بتاعك هيخلص والمدير ممكن يعمل معاك 
مشكله 


نظر في ساعته بحيره وقال : 
- خلاص بصي انا هركبك وبعدين أمشي › إبقي رني عليا اول ما توصلي ماشي ؟ 


- حاضر 


مر حوالي إسبوع وتوطدت العلاقه قليلا بين هند وخالد › رغم أنها لم تحدثه كثيرا عن نفسها إلا أنها 
احبت كلماته حقا › أحبت حديثه عن نفسه › أحبت إعجابه بها › أحبت الإهتمام الذي فقدته منذ زواج 
إسلام » أحبت كونها زوجه لهذا الرجل الوسيم الذي تتمناه كل فتاه . 

لا تعرف لماذا كانت تنتظر رسائله اليوميه › لا تعرف أكان ما تفعله صوابا ام خطأ . كل ما تشعر به 


هو سعادتها وفقط › كانت تشعر دائما بالذنب وتأنيب الضمير ولكنها حاولت كثيرا تحاشي هذا 
الشعور عن طريق ترديدها يوميا جملتها المشهوره : 





- وفيها إيه يعني لما أتعرف عليه ؟ طالما هتخطبله لما يرجع من السفر يبقي لازم أكون أعرفه كويس 
طبعا . أومال هتخطب لواحد معرفش عنه حاجه يعني ؟!! وبعدين الراجل شاريني ومفيهوش غلطه 
يبقي لازم أديله فرصه !! 


وفي صباح اليوم التالي هرولت سلمي بإتجاه غرفة نومها بسرعه رهيبه وأخذت تحرك ذراع إسلام 
حتي إستيقظ وصرخت به قائله : 

- إسلمم إلحقني ببسرعه في مصيبه 

فتح عينيه ببطء وقال : 

- هاه ؟ ايه خير 

أمسكت بشئ ما ووضعته أمام وجهه وقالت : 

- بص بسرعه » هو ده حقيقي ولا إيه ؟!! 

ظل يفرك عينيه للحظات وقال بنعاس : 

- ايه ده ؟ 

قالت علي الفور : 

- ده تحليل منزلي يا إسلام » كنت بجرب عادي وطلع إيجابي › هو ده حقيقي ولا كرتون ولا ايه ؟!! 
نظر لها بلا وعي وقال : 

- جبتي التحليل ده بكام ؟ 


ضحكت رغما عنها وضربته بالوساده وقالت ٠:‏ 


- بكام إيه يا إسلام حرام عليك › بقولك التحليل طلع إيجابي يعني كده أنا حامل صح ولا إيه › 
ياخراشي يا جدعان معقوله 


وضع الوساده فوق رأسه وقال : 





- إن شاء الله هتبقي كويسه 


كادت أن تحدثه مره آخري ولكن يبدو أن النوم غلبه فجلست هي علي حافة الفراش ونظرت للمرآه 
بخوف وقالت : 


- حامل ؟!! طب إزاي وإمتي وفين ولمين وعلشان إيه ؟!! حامل بجد والله ولا ده حلم ؟ يعني هجيب 
عيل صغنن أجنن فيه كل شويه ؟ لالا بجد ده ولا إيه ؟ ياربي معقوله أنا جوايا نونو صغنن 


ثم قفزت من مكانها كالأطفال وصرخت بأعلي صوتها قائله : 


- هييييييييبيييييييه آنا هجيب نونو صغنن بقلي . هجيب نونو هجيب نونو هجيب نونو 
تيرارارار تيرارارار هجيب نونو هجيب نونو هجيب نونو هييييييييييیییییبییییییییییه 


إنتفض إسلام من مكانه علي صوت صراخها وقال : 

- سلمي مالك بتصوتي ليه ؟ 

إبتسمت بسعاده وقالت : 

- هجيب نونو بق ييا إسلام › يا خراشي أنا حاسه إني بحلم ياناس 
حاول التركيز قليلا وقال بهمس : 


- هتجيبيه منين ؟ 
قفزت من مكانها وجلست أمامه وقالت بحماس : 


- هجيب نونو بعد تسع شهور بقي هييبيييح 

ثم ضربته بخفه وقالت : 

- وإنت يا رخم عرفت ومش فرحان زيي أخص عليك 
إعتدل في جلسته وهو ينظر إليها بذهول وقال : 

- سلمي إنتي حامل ولا إيه ؟ 


أومأت برأسها إيجابا وقالت بسعاده : 





- أيون بقي 

إتسعت عيناه أكثر وهو يقول بعدم تصديق : 

- إنتي بتتكلمي بجد ؟ إنتي حامل والله ؟ طب عرفتي منين 
أمسكت بالتحليل ووضعته أمام عينيه وقالت ببراءه : 

- عرفت من ده » بس برضو هروح المعمل أتأكد إن شاء الله 


أخذ ينظر إليه بذهول بضع لحظات حتي استوعب الأمر ثم قفز من مكانه وأخذ يهرول في جميع أركان 
المنزل ويصعد ويهبط علي كل شئ أمامه ويصرخ باعلي صوته ويقول : 


.وهكونأب يانس هك ون اب 


وعلي الفور إرتدي كل منهما ملابسه وهبطا سريعا لأقرب معمل تحاليل › دخلا بكل بحماس وقابلا 
الطبيبه المتخصصه التي أخذت من سلمي عينة الدم المطلوبه ثم إبتسمت قائله : 


- النتيجه هتظهر علي الساعه ۸ بليل إن شاء الله 


قالت سلمي علي الفور : 
- لالالا إحنا عاوزينها مستعجله 
نظرت لها بتفهم وقالت : 


- طيب حضراتكم ممكن تتفضلوا تستريحوا هنا وبإذن الله أقل من ساعه وهتكون جاهزة 


غادرت الطبيبه ونظرت سلمي لإسلام وقالت بسعاده : 





- روح إنت بقي الشغل وأنا هستني هنا وأول ما تظهر هتصل أقولك الأخبار بإذن الله 


أجابها علي الفور : 

- لأ طبعا أنا قاعد معاكي 

- يا إسلام متخافش هقولك والله أول ما تظهر 
أومأ برأسه نفيا وقال : 


- متحاوليش . أنا مش رايح النهارده ومتخافيش الأجازات بتاعتي لسه مخلصتش › وبعدين يعني 
لو انا مغيبتش علشان حاجه زي دي هغيب إمتي بس ؟ 


ثم تنهد بسعاده وقال : 
- إدعي إنتي بس التحليل ده يطلع زي التاني 
يسارب 

وبعد أقل من ساعه وجدت سلمي الطبيبه آتيه إليها ومعها التحليل فنهضت من مكانها وأسرعت 
الخطي بإتجاهها وقالت بحماس : 


- هاه إيه الأخبار 


- مبروووك يا مدام إنتي حامل 
لم تشعر بنفسها إلا وهي في حضن الطبيبه » ضمتها بشده وأغمضت عينيها بفرحه وقالت بهمس : 
- الحمد لله 


إبتسمت لها الطبيبه وغادرت الغرفه بينما نظر لها إسلام وتحدثت عيناه قبل أن يتحدث لسانه » 
إقتربت منه سلمي ووضعت التحليل في يده وضغطت عليها بشده وهي تقول : 


- إسلام إنت حاسس باللي انا حاسه بيه ؟ 





نظر لها بعين ممتلئه بالحنان والحب وقال : 


ديمها علينا نعمه وتمم لها حملها علي خير 


إستيقظت هند من نومها وعلي الفور تذكرت كلمات خالد الأخيره التي أشعرتها بالسعاده رغما عنها : 


" انا قولتلك إني ما صدقت لقيتك ومش ناوي أسيبك مهما عملتي › هتردي كتير هتردي قليل مش 
هتردي خالص براحتك › برضو وراكي وراكي يا هند لحد ما تقرري تتكلمي وتقوليلي اللي جواكي 


أخذت تلعب في شعراتها بهيام وقالت : 

- وبعدهالك بقي يا عم خالد إنت » مش ناوي تبطل كلامك ده بقي ؟ 

ثم نظرت للمرآه بحيره وقالت : 

- وإنتي إيه حكايتك يا هند إنتي كمان ؟ إتعلقتي بيه ولا إايه؟ 

تذكرت كلماته فقالت بسعاده : 

- وهو بعد كلامه ده كله مش هتعلق بيه › ده الراجل زي ما يكون هيموت عليا ومش مبطل مدح فيا 
إنتبهت فجأة وقالت بخوف : 


- بس اللي إنتي بتعمليه ده غلط يا هند » مش أي واحد يقولك إنه بيحبك يبقي بيحبك فعلا › إنتي لازم 
توقفي الشخص ده عند حده › إنتي مش رخيصه ياهند وهو لو بيحبك فعلا هيجيلك لحد البيت 


ثم نظرت للجانب الآخر وقالت هامسه : 


- بس أنا ببقي مبسوطه وأنا بقرأ كلامه » كمان أنا مش برد عليه كتير ومع ذلك هو مَصر يكلمني 


إعتدلت في جلستها وقالت بصرامه : 





- برضو ما ينفعش ٠‏ إنتي مش حمل أي خبطه في قلبك يا هند » لازم تتصرفي لازم ! 


- اقعدي هنا وماتتحركيش خالص 

قالها إسلام عندما عاد إلي منزله وأجلس سلمي في غرفة الأطفال ونظر إليها بكل حنان بينما تنهدت 
هي وقالت : 

- مش مصدقه نفسي يا إسلام » حاسه إني بحلم والله » ده أنا من ساعة ما نزلنا من المعمل وانا كل 
شويه أتأكد إن إسمي هو اللي مكتوب علي التحليل 

إمسك كفيها بين راحتيه وقال بحماس : 

- لأ مش حلم يا سلمي دي حقيقه > عارفه ليه ؟ لأن ربنا كريم أوووي › وزي ما كرمنا وعيشنا 


أحلي خطوبه في طاعة الله » كمان هنعيش أحلي حياه في بيتنا الصغير ده وهيكون عندنا أولاد 
صالحين ينفعوا الأمه الإسلاميه » وبإذن الله برضو هنعيش حياتنا الحقيقيه سوا في الجنه 


- يارب يا إسلام 

إعتدل في جلسته ونظر إليها بجديه وقال : 

- والآن يا سيدتي إليكي ما سوف نفعله في الفتره القادمه 
ضحكت سلمي وقالت : 

- تفضل يا أخ العرب 

ضربها علي يدها بمرح وقال : 

- يا رخمه بوظتي البرستيج 

ثم حاول إستعاده جديته مره آخري وقال : 


- بصي يا ستي المفروض دلوقتي هنشوف دكتور كويس علشان تروحيله › وكمان عاوزين نشتري 
كتب وحاجات كده عن تربيه الأطفال زي ما إتفقنا في الخطوبه 





قالت بمرح : 
- حسنا يا إسلام بك » إفعل ما تفعل وأنا سأفعل معاك علطول إن شاء الله 


- حسنا حسنا تفضل يا سيدي 
إبتسم بجديه وقال : 
- بصي مبدأيا كده أنا مش عاوزك تروحي لدكتور راجل 


قاطعته علي الفور وقالت بغضب : 


- ليه بقي إن شاء الله ؟!! 


تعجب من تغيير لهجتها المفاجئ ولكنه حاول الهدوء وقال : 

- علشان المفروض أي مسلمه تروح لطبيبه مسلمه زيها . ولو مفيش في المجال ده يبقي طبيبه 
مسيحيه ولو مفيش يبقي طبيب مسلم كبير في السن ولو مفيش خالص بقي يبقي طبيب شاب › هو 
ده التدرج الصح اللي سمعته من المشايخ يا سلمي . وطبعا في طبيبات كتير بتاع ولاده يبقي ما 
ينفعش أخليكي تروحي لراجل » وبصراحه بقي أنا مقبلش مراتي تتكشف علي رجاله إلا لو تعبت 
خالص ومفيش حل تاني !! وإحنا دلوقتي عندنا الحل يبقي نروح لراجل ليه !! 


ضحكت بمرح وقالت : 


نظر لها بعدم فهم وقال : 
- اومال كنتي معترضه ليه من شويه ؟ 
ضحكت بطفوليه وقالت : 


- علثان أنا عثل أثلا وبحب أرخم علي دوزي الطويل ده » في حاكه يا اوثتاث ؟ 





ضربها بالوساده وقال مازحا : 


- ماشي يا ست الرخمه › والله لولا إنك حامل كنت وريتك الرخامه علي حق › يلا الطيب أحسن 
بقي 


وفي المساء قررت هند أن تضغط علي قلبها ومشاعرها وتفعل ما تراه صحيحا › نعم سيكون الوضع 
صعب بالنسبه لها ولكنها لن تسمح لأي شاب مهما كان أن يلعب بمشاعرها › قامت بفتح حسابها 
علي موقع الفيس بوك في موعد وجوده ككل يوم ووجدت منه رسالة وكان محتواها : 

- هنود أنا مستنيكي أهو . ياريت أول ما تفتحي تعرفيني 

تنفست بصعوبه وكتبت بصرامه : 

- شوف يا أستاذ خالد › لو حضرتك فاهم إني بنت من إياهم تبقي غلطان › أنا بنت محترمه ومن 
عيله محترمه ومش هسمح لنفسي أبدا أتكلم أكتر من كده » وياريت حضرتك تبطل تبعتلي حاجه 
عنك تاني ماشي ؟ 

قرأ الرساله بتعجب وكتب : 

- إيه يا هند مالك ؟ ما إحنا كنا حلوين ؟ في حاجه زعلتك مني طيب ؟ 


- ده أخر كلام عندي › وفعلا كانت غلطه إني رديت علي حضرتك من الاول وأديني بصلح غلطي أهو 
> بعد إذنك بلاش تبعت حاجه تاني علشان مضطرش أعمل بلوك › عن إذنك 


أغلقت حاسبها علي الفور وهي مضطربه تماما ولكنها نظرت للمرآه وقالت بصرامه : 


- هنشوف بقي هيعمل إيه › لو إتقدم حقيقي ساعتها هصدق إنه بيحبني ولو هرب يبقي أنا عملت 
الصح قبل ما أتعلق بيه أكتر من كده 


- بس دي طلعت جامده أوووي وعجبتني والله يا واد يا عادل 


قالها خالد أثناء مقابلته لرفيقه الوحيد عادل » ضحك عادل بسخريه وقال : 


- يا عم إنت مش بتزهق بقي › ما تسيبك من البنات وقرفهم وخليك عايش برنس كده 





ضربه بمرح وقال : 

- ياعم لأ خلاص نويت أستقر بقي › الشقاوة دي كانت أيام الكليه وراحت لحالها › البنت فعلا عجباني 
وهتقدملها إن شاء الله بس قولت أتعرف عليها الأول وأشوف هعرف اتأقلم معاها ولا لأ > بس بنت 
اللذينه طلعت جامده ومش راضيه تتكلم خالص 

نظر إليه بخبث وقال : 


- ااااه قول كده بقي › إنت ماشي بمبدأ طول ما اللبن ببلاش عمري ما هشتري الجاموسه » دلوقتي 
بقي البنت غلبتك معاها فقررت تشتريها 


وكزه في يده بضيق وقال : 


- جاموسه لما ترفسك يا بعيد » ياض بقولك عجباني وهتجوزها فعلا سواء بقي كلمتني او لأ › كده 
كده حطيتها في دماغي ومش هسيبها 


ضحك بسخريه وقال : 

- ماشي ياخويا إتجوزها » يارب فعلا تطلع محترمه علشان تعلمك الأدب شويه 
- لأ ياخويا متخافش لو علي محترمه فهي محترمه فعلا 

- طيب وهتروح تتقدملها إمتي بقي يا عم خالد ؟ 

أخذ يتحسس شعره بتفكير وقال : 


- والله يا عادل لسه مش عارف » أنا قولتلهم إني مسافر علشان ألحق أتعرف عليها الأول قبل ما 
أتقدم رسمي يعني . بس لو فضلت معانده كده بقي هروحلهم وخلاص 


- ماشي ربنا يسهلك الأمور 


وبعد ثلاثة أيام حضر إسلام من عمله وهو يحمل حقيبه كبيره بداخلها شئ ما » وضعها أمام سلمي 
وقال بحماس : 





- إتفضلي يا ستي دول شويه كتب حلوين كده عن تربية الأطفال › بإذن الله لو خلصناهم هنجيب 
غيرهم بس في القبض الجاي بقي إن شاء الله 


فتحت الحقيبه بحماس وأخذت تقلب فيها وهي تقول بسعاده : 
- ماشي يا إسلام شكرا أووووووي ٠‏ هتقرأهم معايا بقي هاه 
ضحك باستفزاز وقال : 


- إبقي إقريهم وبعدين إحكيلي بقي ماشي 
ضربته علي كتفه بخفه وقالت : 


- إسلام هتقراهم يعني هتقراههم . أنا مش هربي لوحدي ياخويا 


- خلاص يا ست متزوقيش كده › نبقي نخصص كل يوم ساعه ولا إتنين كده ونتسلي فيهم بإذن الله 


ثم نظر لها بحماس وقال : 


- أنا قررت إني أربي ولادي أحسن تربيه و بإذن الله عمري ما هسمح أبدا إنهم يكونوا زيي زمان › 
إن شاء الله دول اللي هيكونوا السبب في دخولنا الجنه يا سلمي 


تنهد بسعاده وقالت : 


- ييارب يا إسلام » وبكده بقي هيكونوا دول أول مجموعه في مكتبتنا الصغنونه 


- يعني أنا لو جيت إتقدمتلك هتصدقي فعلا إني مش بضحك عليكي ؟ هو ده اللي هيريحك يعني يا هند 


كتبها خالد كمحاوله أخيره منه للتعرف علي هند قبل ذهابه لمنزلها كما يزعم » زفرت بضيق وفكرت 
قليلا ثم قررت أن ترد عليه لآخر مره فكتبت : 

إبتسم قائلا : 


- طيب هو أنا مش من حقي إني أعرف أنا رايح أتقدم لمين ؟ يعني أنا كل اللي أعرفه عنك إنك 
خريجه تربيه إنجلش وإسمك هند وبس › وإنتي عارفه عني كل حاجه ينفع كده بقي ؟ 





- الموضوع منتهي بالنسبالي يا أستاذ خالد » دخلت من الباب هعرف إنك صادق وساعتها هتعرف 
عني كل حاجه . قضيتها شات يبقي البلوك هو الحل 


- بلوك مين حرام عليكي ده انا غلبان » طيب بصي هتفق معاكي إتفاق حلو 

- إاتفضز 

- انا هرجع من السفر يوم السبت الصبح إن شاء الله » يوم السبت بليل هتلاقي أخوكي بيقولك إني 
كلمته › ماشي ؟ 


- ماشي 


- علشان تعرفي غلاوتك عندي يا هند » وإن خالد لما بيقول كلمه مش بيرجع فيها » وهتشوفي 
نفسك 


أخذت تقرأ كلماته الأخيره بسعاده وتحدث نفسها بكل ثقه : 
- إنتي كده صح يا هند › إتأكدتي إنه مش كداب وبرضو خليتي نفسك غاليه قدامه › والنهارده من يوم 


السبت مش بعيد 


عاد إسلام من عمله وهو يحمل لسلمي خبر قد يسعدها أو يحزنها › حقيقة لا يعرف بالتحديد ولكن 
لابد أن يخبرها به » دخل منزله والإبتسامه تعلو شفتيه وقال : 


- سلمتي جايبلك خبر › اممم هما خبرين بصراحه واحد حلو وواحد وحش › تحبي أبدأ منين ؟ 


- قول الحلو الاول طيب › وربنا يستر من الوحش ده بقي 

نظر لها بسعاده وقال : 

- قبللني في الشغفل يا سلمي بقي مبروووووووك 
نظرت له بذهول ووضعت يدها علي فمها وهي تقول بعدم تصديق : 


- إنت بتتكلم بجد يا إسلام ؟ 





أومأ برأسه إيجابا وقال : 

- أيوه والله 

قفزت من مكانها بسعاده وقالت : 
- أيوه بقي أخير الحمد لله 


إبتسم لها وصمت بينما قالت هي بتساؤل : 
- طيب وإيه الخبر الوحش ؟ 


تنهد بحزن وقال : 

- تعيينك جه في مدرسة عزمي فؤاد 

نظرت له بعدم فهم وقالت : 

- دي فين دي ؟ بعيده يعني ولا إيه ؟ 

تحسس وجهه بضيق وقال هامسا : 

- في قرية الزهري 

نظرت له بتعجب وقالت : 

- قريه ؟!! 

أومأ برأسه إيجابا وقال : 

- أيوه للأسف ٠‏ هو ده النظام حاليا ء في الغالب أي تعيين بيكون في أرياف كام سنه كده في الأول 
وبعدين ممكن تيجي هنا لان المدارس هناك بتكون محتاجه مدرسين يعني › بس طبعا لو معاكي 


واسطه الموضوع ممكن يختلف 
قالت علي الفور : 


- لأيا عم واسطه إيه وبتاع إيه !! طيب هي فين المدرسة دي ؟ أو قصدي يعني المسافه أد إيه ؟ 





إبتسم قائلا : 


- المسافه من هنا لهناك حوالي نص ساعه ٠‏ والله أنا بحمد ربنا إنك مروحتيش أبعد من كده وكمان 
القريه دي نضيفه عن غيرها 


نظرت له بعين لامعه وقالت بثقه : 


- خلاص وأنا موافقه › أكيد الأطفال هناك محتاجين حد يحببهم في التعليم » وبإذن الله ربنا يقدرني 
علي المواصلات أثناء الحمل 


نظر لها بفخر وقال : 

- كنت متأكد إنك هتعملي كده » رغم إني خايف عليكي بس جددي النيه وإدعي ربنا يستخدمك وبإذن 
الله خير 

كانت سلمي في المطبخ تنهي تنظيف أطباق الغداء عندما سمعت إسلام يضحك بشده فإنتابها الفضول 
وحضرت علي الفور وقالت بتساؤل : 

خرجت الكلمات متقطعه من بين ضحكاته وقال : 


- كل أما أفتكر شكل هند ساعة ما عرفت إنك حامل أبقي هفطس من الضحك › بت فظيعه بجد › آل 
وإيه تقول إننا هنطلع الواد معقد وهي اللي لازم تربيه » تبقي توريني تربيتها الفالحه 


ضحكت هي الآخري وقالت : 


- ولا ولاء لما عرفت » تقولي موتي العيل ده مليش دعوه مش عاوزه أكبر أنا » مش عاوزه أبقي 
خالتو دلوقتي موتيه موتيه 


ثم تنهدت بسعاده وقالت : 
- بس عارف إيه أكتر موقف أثر فيا ؟ 


- إيه ؟ 

- ساعة لما ماما عيطت › مكنتش متخيله أبدا إنها تفرح أو تتأثر كده » ولا بابا وفرحته » رغم إني 
كنت دايما بحس إنه شديد بس اليوم ده حسيته مختلف . هو صحيح يا إسلام أعز الولد ولد الولد زي 
ما بيقولوا ؟ 

إبتسم بحنان وقال : 


- أكيد يا سلمي › تخيلي كده لما تتعبي في ولادك أوووي وتكبريهم وبعدين كمان تشوفي ولادهم › 
تشوفي اللي تعبتي فيهم بقوا هما كمان أبهات وأمهات وعندهم مسئوليه › أكيد طبعا هتحسي بالفرحه 


ثم تذكر والدته وقال بشوق : 

- الحضن اللي أخدته من ماما ساعتها مش ممكن أنساه › حسيت إنها كان نفسها تفرح أوووي من 
زمان والموضوع ده جالها في وقته المناسب 

ثم أمسك بيدها وقال بحب : 

- ربنا يديمها علينا فرحه يا سلمي ويقومك بالسلامه 

أغمضت عينيها وقالت برجاء : 

- يارب يا إسلام 

ثم قفزت من مكانها وكأنها تذكرت شئ ما وقالت علي الفور : 


- تصدق نسيت أقول لفاطمه لحد دلوقتي » مش عارفه هند قالتلها ولا لسه بس هروح أتصل بيها بقي 
وأبلغها بالموضوع علشان تفرح معايا 


إنتبه فجأة هو الآخر وقال : 


- تصدقي أنا كمان لسه مقولتش لفاروق › يارب بس يرد عليا وإلا هضطر بقي أروحله البيت 
أشوف إيه حكايته 


نظرت لها بتعجب وقالت : 
- طيب وهو مش هيرد عليك ليه يعني ؟ 


تنهد بحزن وقال : 





- مش عارف والله يا سلمي » أنا مشوفتوش من ساعة فرحي وكل أما أتصل بيه ميردش خايف يكون 
حصله حاجه لا قدر الله 


نظرت له بضيق وقالت : 


- لأيا إسلام ملكش حق › كان لازم تروح طبعا تشوف ماله » يلا إتصل بيه ولو مردش روحله البيت 
بسرعه وإن شاء الله ميكونش حصل حاجه 


تنهد بإحراج وقال : 


- عندك حق كانت غلطه مني ويارب يسامحني عليها بقي » مش عارف الفتره اللي فاتت دي 
إتشغلت جداا ومعرفتش أروح . علي العموم هتصل دلوقتي وأشوف 


وبالفعل ذهبت سلمي لتحدث صديقتها بينما إتصل إسلام علي صديقه ومن حسن حظه أنه أجاب 
أخيرا وقال : 


- السلام عليكم ورحمة الله وبركاته 


- أخيرا يا فاروق » وعليكم السلام ورحمة الله وبركاته يا سيدي › فينك يا فاروق حرام عليك 
لض عه 


إبتسم قائلا : 

- موجود أهو يا إسلام 

زفر بضيق وقال : 

- طيب ومش بترد ليه يا عم ده كله » حرام عليك والله 


قال معتذرا : 


- معلش يا إسلام والله برجع من الشغل ميت وبنام لتاني يوم 


رفع حاجبه قائلا بتعجب : 


- إيه يا عم منا برجع من الشغل الساعه © زيك ومش ميت أهو لا حاجه 





- لأ يا إسلام الشغل هنا متعب أوووي فوق ما تتخيل › ده انا كمان سعات بفضل في الشركه ل ۸ أو 
٠‏ بليل علشان الضغط › يلا ربنا يقوينا 


نظر إسلام للفراغ بعدم فهم وقال متسائلا : 

- هنا فين ؟!! 

ضرب جبهته بيده ثم قال ضاحكا : 

الشركه اللي هنا وجيت بقي وأمري لله علشان في مكافئة حلوه في الموضوع ده وأنا محتاجها 
بصراحه علشان أخلص الشقه بتاعتي › إدعيلي بقي ربنا يعدي الفتره دي علي خير علشان بجد تعبت 
- إسكندريه يا فاروق ؟!! طيب ما قولتش ليه وروحت إمتي وكده ؟ 

- إتصلت بيك والله بعد فرحك بكام يوم كده لكن إنت مردتش فبصراحه إتحرجت أتصل تاني بقي › 
وبعدها الوضع زي ما إنت شايف كده » بس عارف ؟ المرتبات هنا أحسن من هناك بكتيير وبفكر 
أصلا أنقل نفسي هنا » مش عارف بقي ربنا ييسر 

- ربنا يعينك يافاروق . طيب صحيح مقولتليش إيه أخبار خطيبتك وفرحكم قرب ولا لسه ؟ 
ضحك فاروق بتأثر وقال : 

- متفكرنيش يا إسلام بقي علشان إنت عارفني بتأثر بسرعه من الحاجات دي 

قال بحماس : 

- مالك يا وحش ؟ إجمد كده اومال 


إبتسم قائلا : 


- يا عم منا جامد أهو أنا إتكلمت › الشقه يا سيدي قربت تخلص وواقفه علي كام ألف كده هتصرف 
فيهم إن شاء الله » وبالنسبه لنهي فهي كويسه الحمد لله رغم إني مش بكلمها إلا قليل خالص › بس 
باباها بيطمني عليها دايما يعني 





- طيب وليه مش بتكلمها طالما باباها بيكون موجود يعني 
أغمض عينيه وقال بكل صدق : 


- علشان أنا أخدت قراري إني هحافظ عليها من نفسي يا إسلام » وهي عارفه كده ومش بتزعل الحمد 
لله 


ثم ضحك وهو يقول : 

- وبعدين ياعم أخوك مشاعره فياضه اليومين دول فخليني ساكت أحسن 
ضحك إسلام من طريقة حديثه ثم قال متسائلا : 

- طيب وليه ما تكتبش الكتاب وتريح نفسك يابني ؟ 


- هكتبه قريب جدا إن شاء الله » أول ما أرجع والشقه تكون جهزت هنكتب الكتاب وبعدين نشوف 
بقي هنعمل فرح ولا هنطلع عمره ولا إيه » ربنا ييسسر 


- ماشي يا فاروق ربنا يوفقك › والله إنت تستاهل كل خير وأنا متأكد إن ربنا هيكرمك علي الآخر 
بسبب صبرك ده 


- حبيبي يا إسلام ربنا يرضي عنك 

- معلش بقي عطلتك بس كان لازم أتصل علشان أقولك علي الخبر ده › يلا تصبح علي خير 
قال متعجبا : 

- خبر إيه ؟ 

إنتبه إسلام علي التو وضحك بشده ثم قال : 

- تصدق نسيت أقولك أنا متصل ليه أصلا › أخوك يا سيدي هيكون أب بعد ٩‏ شهور إن شاء الله 


قفز فاروق من مكانه وقال بسعاده : 


- بجد والله يا إسلام ؟ 





- أيوه الحمد لله 

- ربنا يتمم لمراتك علي خير يا إسلام » جهز نفسك للمسئوليه بقي يا قدوه 
ردد للحظات : 

- قدوه 


ثم إبتسم قائلا : 
- حاضر 


وفي يوم السبت قبل صلاة المغرب بنصف ساعة تقريبا رن هاتف إسلام برقم مجهول فأجاب علي 
الفور : 

عالسلام عليكم 

- وعليكم السلام يا أستاذ إسلام » أنا خالد الشريف اللي كلمت حضرتك قبل كده 

- أهلا أهلا يا أستاذ خالد 


- كنت بتصل بحضرتك علشان أقولك إني رجعت من السفر خلاص وكنت حابب أجي أزوركم في البيت 
لو مفيش مانع 


- طبعا تأنس وتشرف » بإذن الله هقول لأختي النهارده علي الموضوع ولو في نصيب هكلمك علشان 
نتقابل بكره ونتعرف علي بعض اكتر 


- ماشي يا أستاذ إسلام وانا مستني تليفون حضرتك بإذن الله 


- بإذن الله » يلا سلام عليكم 


- وعليكم السلام 
وعلي الفور ذهب إسلام لغرفة نومه وبدل ملابسه وذهب لسلمي في المطبخ وقال بتفاؤل : 


- سلمي أنا رايح لماما » عاوزه حاجه وأنا راجع ؟ 





- ترجع بالسلامه إن شاء الله > بس خير في حاجه ولا إيه ؟ 
تنهد بسعاده وقال : 


- العريس يا ستي اللي كلمني قبل كده إتصل تاني هو وعاوز بيجي يتقدم ‏ آنا هروح دلوقتي بقي 
أقول لهند وبعدين أكلمه علشان نتقابل بكره ونتعرف علي بعض يعني 


- هتقابله إنت ؟ ولا إنت وهند قصدك ؟ 


أجابها علي الفور : 


- لأ طبعا لازم أقابله أنا الأول » ماهو مش كل واحد هيقول عاوز أتقدم هدخله بيتي وأخليه يتفرج 
علي أختي ٠‏ لو لقيته مناسب ساعتها أبقي أدخله بيتي . 


نظرت له بكل فخر وقالت : 
- حقيقي أنا فخوره بيك يا إسلام » يارب كل الشباب يبقوا زيك ويحافظوا علي إخواتهم كده 
ثم دفعته بحماس وقالت : 


- يلا يلا بسرعه علشان تيجي تطمني 


أدي إسلام صلاة المغرب في المسجد القريب من منزل والدته وصعد علي الفور › أخذ يطرق الباب 
بطريقته المضحكة فعرفت والدته أنه هو . فتحت بإبتسامتها البريئه وقالت : 


- وإنك أيه حكايتك بقن يا إسلام # كل شويه تسيب مراتك والاقيك أناططلي كده .»عيب يابني ده انتو! 
لسه متجوزين وماينفعش تسيبها لوحدها كده 


دخل بسرعه وقفز علي الأريكه بحماس وقال : 


- معلش بقي يا حجه إبنك رخم ومش بيرضي يسيبكم لوحدكم 





نظر لها بتفهم وقال : 
- حاضر والله شويه وماشي » المهم أنا كنت جاي في موضوع كده 
قالت بلهفه : 


- خير يابني 


إبتسم قائلا : 
- كل خير إن شاء الله > بس هي هند فين ؟ 


نادت عليها والدتها فخرجت هند بمرحها المعتاد وقالت : 

- ياعم إرحمني بقي كل شويه ألاقيك هنا 

جذبها من يدها وأجلسها بجواره وقال بسعاده : 

- أقعدي يا لمضه علشان عاوزك في موضوع مهم 

قالت بحماس : 

- إرغي 

تنهد بطيبه وقال : 

- العريس يا ستي اللي كلمني قبل كده ده كلمني تاني من شويه وقالي إنه عاوز يتقدملك › هاه أخليه 
ييجي ولا إيه النظام ؟ يعني صاحبتك دي قالتلك علي مواصفاته ولا إيه ؟ وكمان لو حابه تسألي عن 
حاجه قوليلي علشان لما أقابله أسأله 


إضطربت قليلا فلاحظ إسلام ذلك وقال بمرح : 


- يا ستي إنتي هتعملي فيها مكسوفه › إنجزي يا هند 





- عادي اللي يريحك 

نظر لها بحماس وقال : 

- خلاص أنا بكره هقابله ولو طلع كويس كده هقوله ييجي يوم الخميس الجاي ٠‏ قشطه ؟ 
إبتسمت بإحراج وقالت : 

- ماشي 

وبالفعل إتفق إسلام مع خالد علي مقابلته في اليوم التالي ليتعرفا أكثر > حضر إسلام بعد صلاة 
المغرب مباشرة إلي المكان المتفق عليه » وقف أمام طاولة ١5‏ وإتصل بخالد قائلا : 

- السلام عليكم يا أستاذ خالد › أنا وصلت أهو إنت جيت ولا إيه ؟ 

- أنا داخل النادي خلاص أهو 

- طيب تمام هتلاقيني قدام ترابيزه ٠١‏ ولابس تيشيرت أخضر وبنطلون جينز 

- تمام جاي حالا أهو 

وصل خالد للمكان الذي يقف فيه إسلام ونظر له بتأفف وقال محدثا نفسه : 

- إيه ده ؟ ده طلع شيخ !! 


حاول إستعاده إبتسامته وحضر إليه قائلا بترحاب : 


إبتسم إسلام عندما رأي هيئته الممتازه وقال بحماس : 


- الحمد لله تمام » إنت عامل إيه ؟ 


- كويس الحمد لله » إتفضل إتفضل 


جلس إسلام علي الطاوله وقال ببراءه : 





- هند قالتلي إن قريبة حضرتك كانت زميلتها في ثانوي وهي اللي قالتلك عليها » بس معرفتش منها 
تفاصيل أكتر عن الموضوع يعني 

إبتسم خالد بخبث وقال : 

- مفيش داعي لحضرتك دي إحنا من سن بعض تقريبا » وفعلا بنت بنت عم بابا تبقي زميلة الأستاذة 
هند من أيام ثانوي بس هما دلوقتي في السعوديه » وهي قالتلي علي أخلاق الأستاذه هند وأدبها وأنا 
بصراحه شفتها مره في الجامعه وبعدين حبيت أدخل البيت من بابه علشان دي الأصول 

إبتسم إسلام برضي وقال : 

- جزاك الله خيرا يا خالد » فعلا هي دي الأصول وإحنا بناتنا ما ينفعش يتدخلهم إلا من باب البيت 
ثم بدأ إسلام يحدثه عن نفسه ووالده والدته وهند » وكذلك فعل خالد » شعر إسلام بالرضي تجاه 
مواصفات خالد كإمكانيات ومظهر وهكذا أشياء ولكنه لم يذكر أي شئ عن دينه › حاول إسلام 
إستدراجة فيلا ولكن يبدو أن خالد يقهم جيدا ماذا يفعل ومتي يقول الكلمه ولمن > ظل إسلام يحاول 


معه يمينا ويسارا ولكنه لم يخرج منه بأي شئ » فكلامه كله يعبر عن شخص ذكي › دبلوماسي › 
يعرف جيدا ماذا يقول , ظل إسلام يحدثه حتي أذنت العشاء فحاول أستخدام حيلته الأخيره . 


فهل يا تري سينهض خالد للصلاة أم سيظل جالسا ؟ 


أذنت العشاء وإقتربت الإقامه وخالد مازال مستمرا في حديثه » جلس إسلام معه لآخر لحظه قبل 
الإقامه ثم نهض من مكانه وقال مبتسما : 


- الصلاة يا خالد » نصلي ونرجع نكمل إن شاء الله 


إبتسم خالد بذكاء وقال : 
- يلا بينا » أنا فعلا كنت هقولك حالا 
إنتهت الصلاة وجلسا قليلا مع بعضهما البعض ثم عاد كل إلي بيته » إتصل إسلام علي هند وأخبرها 


بأنه سيأتي لها فور عودته من العمل في اليوم التالي ليقص عليها ماحدث بينما عاد خالد إلي منزله 
وفتح حسابه علي موقع الفيس بوك وأرسل رسالة لهند وكان محتواها : 





- بقي كده يا هند ماشي › عامل نفسك تقيل يا باشا أتاريك مظبط كل حاجه > عموما يا ستي أنا 
قولت لأخوكي إن البنت اللي انتي قولتيله عليها دي تبقي بنت بنت عم بابا » وقولتله كمان إنها 
مسافره السعوديه علشان ميحصلش مشاكل في أي وقت ويسأل عنها ولا حاجه » إحفظي كويس بقي 
علشان لو سألك هاه 


وبعد كده متعمليش نفسك تقيله علشان إتفقستي خلاص › يلا يا هند هنتقابل خلال الإسبوع ده بقي إن 
شاء الله » مستني مكالمة أخوكي اللي فيها الميعاد بفارغ الصبر 


ثم أغلق حاسبه ونظر للمرآه بإنتصار وقال : 

- وهتجوزك برضو يا هند » مش أنا اللي بنت تغلبني أبدا 

وفي اليوم التالي عاد إسلام عن عمله علي منزل والدته كما وعد هند بالأمس › دخل عليهما بكل 
حماس وجلس في منتصف الأريكه بجوار هند ووالدته وأخد يقص عليهما ما حدث فقال بحماس : 
- بصي يا ست هنود › الولد كمظهر حلو جداااا الحمد لله » يعني وسيم وشيك وذوق كمان » ك 
مواصفات برضو كويس جداا يعني شغلانته كويسه وعنده شقه وكده » ك دين بقي مش عارف › 
يعني هو باين عليه كويس بس برضو معرفتش أطلع منه باللي أنا عايزه 

ثم أردف قائلا : 


- إحساسي بيقولي إنه مش ملتزم أوي يعني » بس برضو محسيتش إنه مش محترم » بصراحه غلبت 
معاه بس اللي إتأكدت منه إنه ذكي ومش بيقع بسرعه وانا بقلق من الناس دول 


ثم إنتبه فجأة وقال علي الفور : 


- اه صحيح في حاجه مهمه نسيت أقولها . أنا ساعة صلاة العشاء فضلت مستني كتير لحد ما 
الإقامه تقريبا كانت هتبدأ وهو برضو مقاليش يلا نصلي وبصراحه الموضوع ده مش مطمني › أ 
لازم أجوزك يا هند لواحد بيعرف ربنا وعلي الأقل محافظ علي فروضه 


- طيب ماهو يمكن كان مكسوف يقولك ولا حاجه » علشان يعني إنت ملتحي وكده 


تنهد بتفكير وقال : 





- مش عارف » بس برضو ده مش مبرر › لكن الحق يتقال هو أول ما قولتله يلا نصلي قام علطول 
وقالي كنت لسه هقولك , فأنا مش عارف بقي انا كده ظالمه ولا ايه 


ثم نظر لها بحنان وقال : 
- تحبي نعمل إيه ؟ نخليه ييجي وتشوفوا بعض وتصلي إستخاره وكده علشان منظلموش ولا بلاش ؟ 
نظرت للأرض بإحراج وقالت : 


- ماشي خليه ييجي ونشوف 
إبتسم قائلا : 


- يوم الخميس كويس ؟ 
أومأت برأسها إيجابا وصمتت بينما ضحك هو وقال : 


- خلاص يا عم متعملش نفسك مكسوف كده . هقوله بيجي يوم الخميس ولو مطلعش زي منا عاوز 
مش هوافق عليه 


ثم نظر لها بحنان وقال : 


- اوعي يا هند تفتكري إني كده بتدخل في حياتك !! أنا بس مسئول عنك ولازم أجوزك لواحد يشيلك 
في عينيه » وبعدين لو آنا مأخدتش بالي من أختي الصغيره يعني مين هياخد باله ؟!! 


إبتسمت بسعاده وقالت ٠:‏ 


- عارفه والله يا إسلام » ربنا يخليك لينا 


أحاطها ووالدته بذراعه وقال بمرح : 


- ويخليكم ليا يا حلوين › ونجيب سلمي والنونو بقي يقعدوا جنبنا ونفرح كلنا هييييه 


وفي المساء إتصل إسلام علي خالد وأخبره بأن المقابله ستكون يوم الخميس القادم بعد صلاة المغرب 
مباشرة » بينما جلست هند في نفس التوقيت علي حاسبها ورأت رسالة آتيه من خالد بالأمس ولكنها 
لم تكن قد قرأتها بعد . أخذت تقرأ كلمات الرسالة وعلامات الذهول والغضب تزداد علي وجهها مع 
مرور الوقت : 





" بقي كده يا هند ماشي › عامل نفسك تقيل يا باشا أتاريك مظبط كل حاجه > عموما يا ستي انا 
قولت لأخوكي إن البنت اللي انتي قولتيله عليها دي تبقي بنت بنت عم بابا » وقولتله كمان إنها 
مسافره السعوديه علشان ميحصلش مشاكل في أي وقت ويسأل عنها ولا حاجه » إحفظي كويس بقي 
علشان لو سألك هاه 


وبعد كده متعمليش نفسك تقيله علشان إتفقستي خلاص › يلا يا هند هنتقابل خلال الإسبوع ده بقي إن 
شاء الله > مستني مكالمة أخوكي اللي فيها الميعاد بفارغ الصبر " 


ضربت هند الطاولة بقوه وقد كان الشرر يتطاير من عينيها › لم د تستطع ١‏ لصمت أكثر من ذلك وأجابت 
بمنتهي الغضب : 

- علي فكرة إنت متهمنيش في حاجه علشان أتقل ولا متقلش › وحكاية صحبتي دي جات غصب عني 
ومقدرتش ش أفسر لإسلام بعدها » ولو فاكر إني متعوده أكدب علي أهلي ت تبقى غلطان يا أستاذ » مش 

هند اللي تكدب علي أهلها علشان حاجه زي دي بس هي الكلمة طلعت لوحدها كده وخلاص › »> وبعد 

ضحك خالد بسخريه عندما رأي الرسالة ثم كتب بلؤم : 

- حيلك حيلك يا ستي > خلاص أنا أسف متزعليش أوي كده › وبعدين ماينفعش أسيبك خلاص لأني 

كلمت أخوكي دلوقتي أصلا وهاجيلكم يوم الخميس الجاي › روقي بقي ومتزعليش مكنتش أقصد يا 

هنود 

زفرت بضيق وأغلقت الرسالة ولم تجبه بينما نظر هو للمرآه وقال بخبث : 


- حلوه مش بكدب علي أهلي دي يا ست هند › ماشي › بس برضو عجباني ومش هسيبك 


- بتعملي إيه يا سلمتي ؟ 
قالها إسلام عندما حضر إلي المطبخ الذي تقف فيه سلمي » ضحكت بسخريه وقالت : 


- سلمتك بتعمل المواعين ياخويا » ماتيجي تغسلك طبقين كده ولا حاجه وأهو تساعد الغلبانه اللي 
واقفه دي 


ضحك باستفزاز وقال : 





- أنا أغسل مواعين ياي قرف 

ألقت عليه بعض من الماء المتبقي في يدها وقالت بمرح : 

- ياي قرف !! طب إمشي من قدامي يا إسلام بدل ما أعمل جريمه دلوقتي 
ضحك قليلا ثم قال بجديه : 


- بجد لو تعبانه أنا ممكن أعملهم مكانك عادي 
إبتسمت بطفوله وقالت بحماس : 


- بجد يا إسلام ؟ بتعرف يعني ؟ 

رفع حاجبه وقال مستنكرا : 

- ومعرفش ليه ياختي ؟!! ده حتي شوفي عندي صوابع زيك وأكبر كمان أهي 
تنهدت بسعاده وقالت : 


- خلاص بما إنك طلعت جدع كده أنا هعفيك من المواعين النهارده » بس لما أتنفخ إنت اللي هتغسلها 
مكاني ماشي 


- قشطه إتفجناء هل تريدين شيئا آخر يا سيدتي ؟ 


- توشكر يا حاج 1 
تركها إسلام وغادر وفي خلال لحظات وجدته عائدا مره آخري فقالت بتعجب : 


- إيه يا عم الحج ؟ إشتقت للمواعين ولا إيه ؟ 
أومأ برأسه نفيا وقال : 
- لأ بس العصر أذن 


نظرت له بعدم فهم وقالت : 


- ماشي منا عارفه » وصلينا خلاص الحمد لله > عاوز إيه بقي ؟ 





نظر لها بلوم وقال : 


- الأذكار يا ست سلمي 


- اويس تصدق نسيت » خلاص هخلص المواعين وهقوم أقولها علطول بإذن الله 


إبتسم برضا وقال : 

- لأ إستني هجيب ورقة الأذكار ونقولها سوا 

وفي خلال لحظات عاد ومعه الورقة التي تحمل أذكار المساء وأسند كتفه علي حافة الباب وقال 
بحماس : 

- يلا قولي ورايا 

وفي يوم الخميس حضر خالد وأخيه الأكبر وجلسا مع إسلام وعمه بعض الوقت ليتعرف كل منهم 
علي الآخر › بعد قليل خرجت هند وجلست في المقعد المقابل لخالد بينما تنحي إسلام وعمه وشقيق 
خالد جانبا بعض الشئ حتي يستطيعا التحدث مع بعضهما البعض » نظرت هند للأرض ولم تتحدث 
بينما إبتسم خالد وقال هامسا : 

- وأخيرا شوفتك يا مغلباني إنتي 

شعرت بالإحراج وخافت أن يسمعها أحد فلم تجبه بينما ضحك هو وقال : 

- خلاص خلاص هخليني مؤدب أهو عقبال ما تتعودي عليا › المهم بقي إنتي عامله إيه ؟ 

قالت بخفوت : 

- الحمد لله 


قال بحماس : 


- هاه يا ستي إديني جيت أهو › وبما إنك عارفه عني كل حاجه فأنا كمان أحب أعرفك أكتر بقي › يلا 
إعترفي بسرعه 


إبتسمت قليلا وقالت : 





- أعترف بإيه ؟ 


- إعترفي بكل حاجه بسرعه . كلميني عن نفسك بتحبي إيه وبتكرهي إيه وبتعملي إيه في حياتك 
وأي حاجه تحبيها بقي 


أخذت هند تحدثه عن نفسها وهو ينقاشها في بعض الأمور لبعض الوقت وأثناء حديثها رفعت رأسها 
بإتجاهه وشاهدته عن قرب لأول مره فأحست بالسعاده رغما عنها وشجعها ذلك علي مواصلة الحديث 
> بعد قليل سمع أذان العشاء فنهض علي الفور وقال مبتسما : 

- بعد إذنكم يا جماعه هنزل أصلي وأجي تاني 

ثم نظر لإسلام ببراءه مصطنعه وقال : 

- ده لو مفيش مانع طبعا يا أستاذ إسلام 


نظر له شقيقه بتعجب بينما إبتسم إسلام بسعاده وقال : 


- يلا هننزل كلنا إن شاء الله ونبقي نرجع تاني 


إنتهي كل منهم من صلاته وعادوا معا إلي المنزل » جلسوا قليلا ثم نبهض شقيق خالد وإستأذن في 
الذهاب فغمز خالد لهند قبل أن يلحظه أحد وذهب علي الفور . 


وفي الطريق قال شقيق خالد بتعجب : 
- ومن إمتي بقي وإنت بتصلي الفرض بفرضه يا عم خالد 
ضحك بسخريه وقال : 


- يا عم ما إنت شايف أخوها شيخ وممكن يبوظلي الجوازه » وبعدين أنا مش ناقص وجع دماغ 
فخليني أخده علي أد عقله وخلاص 

زفر بضيق وقال : 

- بس إنت كده بتخدعهم حرام عليك 

أشاح بيده غاضبا وقال : 





- يابني أنا هتجوز البنت مش هتجوز أخوها » وهي هتكون عارفه عني كل حاجه لكن أخوها ملوش 
دعوه بتصرفاتي بفي 


قال بتأفف : 

- وإنت بقي هتعرفها عنك كل حاجه فعلا 

إبتسم بثقه وقال : 

- أيوه هتعرفني كويس وبرضو هتحبني وهتشوف يا حسين › وبعدين ده إنت مربيني يا أخي وعارف 
دماغي يعني !! 

- هاه يا إسلام عملتوا إيه ؟ 

قالتها سلمي أثناء تبدل إسلام ملابسه ليرتدي ملابس النوم فقال بسعاده : 

- عملنا كل خير يا سلمي الحمد لله 


قالت بحماس : 


- طيب إحكيلي بسرعه كل حاجه حصلت . ومعلش والله لولا إني تعبانه كنت جيت معاك 


جلس علي حافة الفراش وأجلسها بجواره وقال مبتسما : 

- جه يا ستي هو وأخوه وقعدنا نتكلم شويه وبعدين هو قعد مع هند عند الترابيزه اللي في الصاله دي 
وقعدت أنا وعمي بقي نتكلم مع أخوه وكده 

ثم نظر لها بأريحيه وقال : 

- بس عارفه ؟ خالد ده عمل حتة موقف عجبني جداااا بصراحه 

إبتسمت بحماس وقالت : 


- عمل إيه خير ؟ 


تنهد بفرحه وقال : 





- أول ما العشاء أذنت قام بسرعه وقالنا انه هيروح يصلي › يعني هو كده تقريبا باين عليه محترم 
ومواظب علي الصلاة ودي أهم حاجه » شويه شويه بقي هحاول أعرف عنه أكتر بإذن الله 


إابتسمت ببراءه وقالت : 

- طيب وهند رأيها إيه ؟ 

- قالت هتفكر وتقولي › معاها إسبوع بقي تصلي إستخاره وتفكر براحتها » وربنا يقدم اللي فيه 
الخير إن شاء الله 

- علي فكرة أنا موافق بقي › مش هتقولي رأيك وتريحيني 

أرسلها خالد بعد ثلاثة أيام من مقابلة هند فأجابت بإبتسامه : 

- أنا مش قولتلك بلاش تبعت حاجه تاني .. علي الأقل قبل ما يكون في حاجه رسمي 


- طيب يعني أعمل إيه في نفسي تاني علشان تصدقي إني عاوز أتجوزك بجد › تقديم واتقدمت » رؤيه 
شرعيه وعملت » موافقه ووافقت , أعملك إيه تاني بقي يا ست هند ؟ 


إبتسمت ولم تجبه بينما كتب هو : 

- خلاص براحتك يا ستي بس عموما يعني مفيش حد هيكون بيلعب ويعمل ده كله » وبعدين ده انا 5" 
سنه يعني مش عيل علشان أضحك عليكي والحوارات دي » وكمان مش هتلاقي حد متمسك بيكي 
وبيحبك أدي . بس برضو براحتك يا باشا أدينا مستنيين لآخر الإسبوع 

ظلت تنظر للرسالة بسعاده ثم قالت في نفسها : 


- يعني واحد بيحبك ومتمسك بيكي وكمان وسيم وجاهز من كله وكمان بيصلي › هي الواحده هتحتاج 
ايه أكتر من كده بقي 


ثم نظرت للجانب الآخر وقالت بحيره : 
- بس ده كدب علي إسلام في موضوع قريبته ده 


تنهدت بضيق وقالت : 





- طب ما إنتي كمان كدبتي يا ست هند › يعني إنتوا ال ؟ عملتوا نفس الغلطه 

ثم نظرت للجانب الآخر مره آخري وقالت بتأفف : 

- بس ده قالك بطلي تعملي تقيله وإتفقستي وحاجات كده 

دفنت رأسها بين كفيها وقالت بحيره : 

- يربي بقي مش عارفه » بس عموما يعني هو باين عليه كويس وشاريني يبقي أرفضه ليه بقي 
؟!! 

إتصل فاروق علي والد نهي ليخبره بآخر أخباره فقال بسعاده : 

-«السلام عليعم يا عبي 

- وعليكم السلام ورحمة الله وبركاته › إزيك يا فاروق 

- الحمد لله يا عمي بخير والله > حضرتك عامل إيه ونهي أخبارها إيه ؟ 


- الحمد لله يابني في أحسن حال 


- كنت عاوز أقول لحضرتك إني راجع بعد إسبوعين إن شاء الله » والحمد لله ربنا كرمني ورزقني 
بمكافنة حلوه كده وهحاول أتصرف في كام ألف معاها وأخلص الشقه اول ما أجي علطول بإذن الله 


- ماشي يا فاروق أن شاء الله 

- طيب بإذن الله نكتب الكتاب أول ما أرجع علطول ماشي ؟ بإعتبار إن الشقه قربت تخلص أهي 
ماشي يابني آنا معنديش:مشكله + خد كلم خطيبتك وشوف رايها إيه 

إبتسم فاروق بسعاده وقال : 

- ماشي 


حضرت نهي وأمسكت بالهاتف وقبل أن تجيب سمعها فاروق تقول بهمس : 





- إستني يا بابا خليك هنا 
أغمض عينيه وقال لنفسه بكل صدق : 


- هي دي حوريتي › ياه يا نهي لو تعرفي صبرت أد إيه علشان أشوف اليوم ده › حقيقي أنا فخور 
بيكي 


إنتشلته من تفكيره وهي تقول بهدوء : 


العم يكم 

أجابها علي الفور : 

- وعليكم السلام ورحمة الله وبركاته 
ثم قال بحماس : 


كتابنا هيكون بعد إسبوعين هاه ؟ موافقه صح ؟ طيب تمام جهزي نفسك بقي › يلا سلام 


ثم أخذ ينظر للهاتف وهو يضحك ويقول : 
- معلش يا بنتي لو قفلت في وشك بس اعذريني بقي إحساس الهييح عندي عالي اليومين دول 
ثم نظر للسماء عبر النافذه وقال : 


- هانت › كلها إسبوعين » يارب تمملنا علي خير 


-يلاياإثئلام 


قالتها سلمي في الصباح الباكر أثناء إرتدائها نقابها لتذهب لمدرستها لأول مره » ضحك إسلام بمرح 
وقال : 


- حاضر يا ست ام إسلام ء إلا ياختي سنتك القدامنيه راحت فين ياحبيبتي كفي الله الشر 


نظر له باستنكار وقالت : 





- قدامنيه !! طب والله منا راده 

جذبها من يدها وقال بحماس : 

- طيب يلا يامو العيال علشان هتتأخري علي مدرستك وهتأخر أنا كمان علي الشركه 
ثم قال بتساؤل : 

- هو صحيح إنتي هتروحي كل يوم ولا إيه النظام 

أومأت برأسها نفيا وقالت : 


- اللي أعرفه إن المدرسين في الأجازة بيروحوا يوم أو إتنين بس في الإسبوع › ومن أول شهر 
تسعه بقي بيروحوا بإنتظام 


تنهد بإبتسامه وقال : 

- ماشي › يامسهل 

وبالفعل ذهب معها لأول مره لمدرستها الجديده » إستغرق الطريق مابين ال ٠١ : "١‏ دقيقه وإنتهي 
أخيرا علي خير › هبطت سلمي من الحافله وقال لها إسلام بلهفه : 

- هاه تعبتي ولا حاجه ؟ 


إبتسمت برضا وقالت : 


- لأ كويس الحمد لله » يعني الطريق مستوي ومش متعب زي ما إنا كنت متخيله الحمد لله 


أمسكها من يدها ودخل بها إلي المدرسه ١‏ إطمئن عليها وذهب هو الآخر إلي عمله بعدما أخبرها أن 
تتصل عليه فور إنتهائها من عملها ليوصلها إلي المنزل مره آخري . 


إنتهي الإسبوع المتفق عليه علي خير وحضر إسلام ليعرف رأي هند في الأمر › بدأ حديثه بطيبه 
وقال : 
- هاه يا هند قولتي إيه في موضوع العريس ده 


نظرت له بتساؤل وقالت : 





- إنت إيه رأيك فيه يا إسلام ؟ 
إعتدل في جلسته ونظر لها بجديه وقال : 


- بصي بصراحه أنا شايف انه محترم وكويس وكمان لما سألت عليه في شغله لقيت صحابه بيشكروا 
فيه ومفيش بس إلا واحد اللي قالي إبعد عنه أفضل ليك ولأختك . 


رغم إن كلام الراجل ده قلقني لكن برضو لقيت إجماع علي إن هو كويس والكل بيحبه فقلت يمكن ده 
بيكرهه أو عامل معاه مشكله ولا حاجه › »> كمان حتة إنه ملتزم فعلا دي لسه متأكدتش منها لكن اللي 
قدامي إنه لحد دلوقتي كويس . 

ثم نظر لها وقال مؤكدا : 


- علشان كده بقي قولت الإستخاره هي اللي هتحل الموضوع › > وبإذن الله برضو لو في نصيب هفضل 
وراه في الخطوبه وأحاول أكتشفه أكتر وأعرف طباعه ومستوي قربه من ربنا وكده 


صمت قليلا ثم قال : 


- بصي بصراحه أنا كنت حابب أجوزك لواحد أكون متأكد إنه ملتزم مليون في الميه مظهر وجوهر › 
لكن برضو إفتكرت إني مشيت خطواتي واحده واحده فقولت بلاش أظلمه جايز هو كمان زيي زمان 
إبتسمت قليلا ثم قالت بحماس : 


- خلاص أنا موافقه 

نظر لها بحنان وقال : 

- خلاص يعني أكيد ؟ صليتي إستخاره وفكرتي كويس ؟ 
أومأت برأسها إيجابا وقالت : 

اود 

ثم إنتبهت فجأة وقالت : 


- لأ مصليتش إستخاره بس نا فكرت كويس وموافقه عليه يعني 





نظر لها بلوم وقال : 

- إسبوع كامل ولسه مصليتيش إستخاره يا هند !! ليه كده يا بنتي 

- منا فكرت كويس خلاص وموافقه أهو . ولو صليت إستخاره كنت هوافق برضو 

تنهد بحزن وقال : 

- لا طبعا يا هندء عارفه لما تبقي بتصلي وإنتي بتقولي لربنا أنا معرفش مصلحتي فين وتوكلت 
عليك يارب لأنك الوحيد اللي عالم بالخير فين › تبقي علي يقين إن ربنا هيختارك الصالح > وتبقي 
مسلمه أمرك لله > ساعتها بس تكوني متطمنه لأن ربنا مش هيخذلك أبدا . 

ثم نظر لها محذرا وقال : 

- وطبعا ما تدخليش هواكي في الموضوع › > يعني مش تلاقي حاجات وحشه عماله تظهرلك في 
الطرف التاني أو الموضوع مش متيسر وتقومي إنتي برضو تبقي مُصره تكملي علشان علي مزاجك 
> ساعتها بس يبقي إنتي اللي غلطانه . 

صمت قليلا ثم قال بجديه : 


- أنا هعتذر لخالد وهقوله إنك محتاجه يومين كمان تفكري › صلي إستخاره وإدعي من قلبك هاه 


إستمعت هند لكلمات أخيها وقررت أن تؤدي صلاة الإستخاره كما قال لها » وبالفعل صلت ودعت الله 
أن يختار لها الصالح . وفي اليوم التالي جلست تفكر في الآمر بحيره وقالت لنفسها : 


- قلبك مقبوض ليه يا ست هند » هو ممكن يكون مش كويس فعلا ؟!! 
تنهدت بضيق وقالت : 

- طب وهو مش هيكون كويس ليه يعني ؟!! ماهو بيصلي وحلو أهو 
نظرت للجانب الآخر وقالت بحزن : 


- بس هو لو كويس مكانش أصلا هيكلمك كده › كان المفروض يعمل معاكي زي ما إسلام عمل مع 





وعلي الفور رفعت حاجبها وقالت بإعتراض : 


- بس إسلام زودها مع سلمي أوي برضو » يعني حتي خطيبته ومكانش عاوز يكلمها ولا يروحلها 
ودايما مرعوب كده زي ما تكون هتاكله !! 


زفرت بملل وقالت : 


- طيب وبعدين بقي . كمان كلامه معايا متساهل أوي وزي ما أكون اخته مش واحده غريبه 
صمتت قليلا وهي تتذكر كلماته ثم قالت بسعاده : 


- طيب ماهو بيحبك يا هند وعاوز يتقدملك ودخل البيت من بابه أهو . خلاص بقي متكبريش 
الموضوع وبعدين ماهو إنتي كمان إتعلقتي بيه 


إعتدلت في جلستها ونظرت للمرآه بثقه وقالت : 
- خلاص انا موافقه ! 
وبالفعل إتصلت علي إسلام وأخبرته بموافقتها › بالطبع لم تخبره بحالة عدم الإرتياح التي تشعر بها 


ولم تخبره أيضا بمواقف خالد السيئة وحديثه الخفي معها › فمن الواضح أن رغبتها في الزواج منه 
كانت أقوي وجعلتها تتنازل عن كل شئ في سبيل الحصول علي لقب زوجة خالد الشريف . 


عاد فاروق من سفره بعدما حصل علي مبلغ لا بأس به كمكافئة علي عمله في فرع شركتهم 
بالإسكندرية » وعلي الفور ذهب لأحد أقربائه وقام بإقتراض المبلغ المتبقي وذهب به إلي والد نهي 
ليخبره بإمكانية الإنتهاء من تجهيز الشقه الآن . 


وبعد طول إنتظار تم تحديد موعد كتب الكتاب › حضر الجميع ولم يتأخر أحد » جلس فاروق مع 
الرجال في المسجد بالأسفل بينما جلست نهي مع النساء في مصلي النساء بالأعلي . 


لم يشعر فاروق بنفسه إلا عندما سمع المأذون يقول بأعلي صوته : 
- بارك الله لكما وبارك عليكما وجمع بينكما في خير 
ظل ينظر حوله بدهشه › هل هذا حلم أم حقيقه ؟ هل نهي أصبحت زوجته بالفعل بعد صبر كل هذه 


السنين ؟ هل أصبح بإمكانه الآن أن يخبرها بكل ما كان يكتمه طوال سنوات ؟ هل سيستطيع أن ينظر 
إليها وقتما شاء ويحدثها كيفما شاء ؟ مهلا مهلا .. هل هذا واقع بالفعل ؟!! 





إنتشلته من تفكيره هذه الأصوات والمباركات الآتيه من كل مكان › شعر بإسلام وهو يحتضنه بشده 
ويبارك له علي هذا الزواج المبارك › نظر لإسلام بتعجب وقال : 


- إسلام هو ده حقيقي ؟ أنا إتجوزت نهي خلاص ؟ يعني هي دلوقتي بتاعتي أنا وبس ؟ يعني خلاص 
كده هتبقي معايا علطول ؟ 


ثم أمسكه من ذراعيه وأخذ يحركهما بشده وهو يقول : 

- إسلام بجد بجد قولي إن ده حقيقه خلاص ., قولي إنت صبرت ونولت يا فاروق › قولي إن تعب 
وصبر السنين خلاص راح ودلوقتي جات مكانه سعاده ورضا من ربنا علينا وكرم » قولي أي حاجه يا 
ادم 

إحتضنه إسلام مره آخري وقال بمنتهي الحنان : 


- هقولك علي حاجه أحسن ٠‏ أطلع يلا خد عروستك وإهرب بيها فأي حته وقولها كل اللي إنت 
عاوزه 


ثم دفعه بمرح وقال : 


- يلا بسرعه ياعم إنت لسه واقف 
بدأ فاروق بإستيعاب الموقف ووجد والده ينظر لها بسعاده فإرتمي في أحضانه وقال بعدم تصديق : 


- بابا نا إتجوزت خلاص 


ضمه والده بشده وقال بحب : 


- الف مبرووووك يا حبيبي › الف مبروووك يا أحسن إبن في الدنيا ء والله يا فاروق يعز عليا فراقك 
لكن دي سنة الحياة بقي 


إبتسم فاروق والدموع في عينيه وقال : 
- وأنا عمري ما هسيبكم أبدا يا بابا » كل اللي أنا فيه ده بسبب دعائكم ليا أصلا › ربنا يخليكم ليا 
ثم ترك والده وذهب لوالد نهي وأحتضنه بحنان وقال : 


- أوعدك يا عمي إنها هتكون في عينيا 





ربت علي كتفه بحب وقال : 

- وأنا متأكد من كده يا فاروق 

ثم دفعه بخفه وقال : 

- يلا يابني إطلع خد مراتك من فوق 

وعلي الفور تركه فاروق ذاهبا إلي مصلي النساء › خرج من المسجد ثم توقف فجأة وقال بمرح : 
- إنت رايح فين ياعم إنت كمان » هتطلع مصلي النساء إزاي يعني ؟!! 

وقف يفكر للحظات ثم قرر الإتصال بنهي ليخبرها بانتظاره لها بالأسفل › أجابت بخجل وقالت : 

+ السدم عليكم 

أجابها علي الفور : 

- وعليكم السلام ورحمة الله وبركاته 


ثم صمت لحظة وقال بمرح : 


إستني إستني لما أظبط الأداء » نشيل الصوت الرخم بتاع كل مره وننزل بالصوت الحونين بقي ء 
وعليكم السلام ورحمة الله وبركاته يا حلالي 


إبتسمت ولم تتحدث بينما ضحك هو وقال : 


- يا حيني إنتي إتكسفتي › هو إنتي لسه شوفتي حاجه أصلا .ء ده أنا معبي بقالي كتير ودلوقتي 
هنفجر بقي › إنزلي بسرعه يلا 


قالت بخجل : 
- أنزل ؟ طيب مش هتيجي تشوفني قبل ما ألبس النقاب ؟ 
تنهد بحنان وقال : 


- إيه ده هو ينفع ؟ 





- لو مش عايز بلاش › بس أنا لو لبسته ونزلت مش هتعرف تشوفني النهارده تاني خالص 
وم متهيالي أصلا إنت نسيت شكلي 


أجابها علي الفور : 

- لأ عايز طبعا ده أنا مصدقت . بس يعني مش هينفع أطلع علشان الستات اللي فوق دول 
إبتسمت بإحراج وقالت : 

- لأ ماهما هينزلوا كلهم وهيفضل مامتي ومامتك بس ٠‏ وبعدها بقي هلبس النقاب وأنزل معاك 
تنهد بحماس وقال : 

- هيييح فشطه بقي › يلا قوليلهم ينزلوا جري 

وبالفعل هبطن جميعا وتبقي فقط والدة نهي ووالدة فاروق » صعد فاروق الدرج بحماس ووجد نهي 
واقفه أمامه بفستانها الزهري وحجابها القصير وتضع القليل من مستحضرات التجميل › نظر لها 
فاروق بتعجب ممزوج بالسعاده وقال : 

- إنتي مين ؟ أو يعني إنتي إزاي ؟ او أي حاجه !! 

إبتسمت بخجل وقالت : 

- حلو كده ؟ 


ظل ينظر لها للحظات وقال بسعاده : 


- طلعتي حلوه أكتر مما كنت أتخيل ٠‏ حقيقي عمري ما شوفت واحده بالجمال ده 


عقدت ذراعيها أمام صدرها ورفعت حاجبها قائله : 


أومأ برأسه نفيا وقال : 





- حقيقي والله 


ثم نظر لها بثقه وقال : 

ت بس عارفه ليه ؟ علشان ربنا محليكي في عيني أوووي وبجد شايفك أحلي واحده في الدنيا 
نظرت له بتعجب ولم تفهم فإبتسم قائلا : 

- عارفه لما يبقي إنسان طول عمره بيغض بصره عن بنات الناس خوفا من ربه ثم حفاظا عليهم 
من نفسه › ساعتها بقي لازم يكون علي يقين إن ربنا هيكافنه أوووي وهيخلي مراته دي أحسن 

واحده في عينيه حتي لو شكلها عادي . 

ثم نظر لها بحنان وقال : 

- وده بالظبط اللي حصل معايا النهارده » حقيقي حاسس إني أول مره أشوفك 


ثم أمسكها من يدها وقال بحماس : 
- تعالي تعالي ده أنا هحكيلك حاجات !ااد كده › يا بنتي ده أنا مرتبط بيكي أصلا من قبل ما نتخطب 


نظرت له بتعجب وقالت : 

- يعني إيه ؟!! 

إبتسم قائلا بحماس : 

- تعالي وأنا هحكيلك كل حاجه 

أفلتت ذراعها وتوقفت فجأة وقالت ضاحكه : 

- يافاروق طب إستني هلبس طيب › أكيد مش هينفع أنزل كده يعني 
إنتبه هو الآخر وقال بتعجب : 

- أيوه صحيح إنتي جيتي هنا إزاي باللبس ده ؟ 


ضحكت بثقه وقالت ٠:‏ 





- عيب عليك › الملحفه والنقاب جوا أهم وطبعا كنت لابساهم فوق الفستان والطرحه 
أشار بيده بإتجاه عينيها وقال بضيق : 

- طيب والألوان دي إيه موقعها من الإعراب ؟ 

نظرت للأرض بخجل لتوقع قلبه بينما قال هو بحزن : 

- كنتي لابسه النقاب وعنيكي ملونه كده ؟ معقوله يا نهي !! 

نظرت له بإستفزاز وقالت : 

- طب وفيها إيه يعني يا فاروق › هو حد شايف حاجه ؟ منا لابسه كله إسود في إسود أهو 
زفر بغضب وقال : 


- أيوه طبعا ممكن حد يشوف عنيكي وهي بالشكل ده » مكنتش متخيل أبدا إنك تنسي حاجه زي كده 
يا نهي !! 


أمسكت يده وأشارت بها إتجاهها وقالت بحنان : 


- أنا تلميذتك يا فاروق ومش ممكن أبدا أنسي حاجه زي كده › البيشه السودا كانت علي عيني 
طبعا يا أستاذي › ممكن بعد كده بقي متزعقش تاني علشان كده عيب أصلا 


ثم ضحكت بمرح وقالت : 


- في راجل محترم يعلي صوته علي مراته ؟ وكمان أول يوم جواز › أنا كده شكلي هغير رأيي بقي 


تنهد بأريحيه وقال مازحا : 


- يا ستي وهو أنا عليت صوتي فين بس › ما أنا كيوت أهو 


- ماشي يا عم الكيوت إنزل بقي إستناني تحت وأنا هلبس الملحفه وآجي 


إبتسم لها بحماس وقال : 





- ماشي بس متتأخريش › وعلي فكره أنا كنت ناوي نخرج بره بس ممكن دلوقتي بقي نروح عندكم 
البيت لو حابه علشان تقعدي بالفستان يعني » أصل بصراحه شكلك حلو فيه أوووي 


إبتسمت بخجل وقالت : 
- ماشي نروح البيت › يلا إنزل بقي 

- كنت حاسس إنه كتب كتابي أنا النهارده » حقيقي فاروق ده يستاهل كل خير › لو تشوفي يا 
سلمي شكله بعد ما المأذون خلص › تحسي إنه كان طاير من علي الأرض طير 


تنهدت سلمي بسعاده وقالت : 

- ونهي مراته دي أنا حبيتها أووووي ٠‏ بجد طيبه وبريئه كده ماشاء الله عليها › ربنا يسعدهم 
ويرزقهم بالذريه الصالحه 

إبتسم قائلا : 

- آمین يارب ۸۸ 

نهضت من مكانها وقالت بمرح : 

- يلا بقي نتعشي يا عم الحاج علشان ننام بدري 
ضحك وقال بصوت طفولي : 

- أيوه علشان عندنا مدرسه الصبح 

ضربته بمرح وقالت : 

- لأ يا ظريف علشان عندنا قيام ليل 

ثم جذبته من يده قائله بحماس : 


- يلا بقي جري ع المطبخ وأنا مستنياك أهو 





عادت نهي إلي منزلها مع أسرتها وفاروق › دخلت غرفتها وإنتزعت نقابها وملحفتها وعدلت من 
هيئة فستانها وحجابها وخرجت علي الفور . تركهما والدها لأول مره وحدهما . جلست أمام فاروق 
علي إستحياء وقالت ٠‏ 

- هاه بقي كنت عاوز تحكيلي إيه ؟ 

تنهد بسعاده وقال : 


- كنت بقولك يا ستي إني مرتبط بيكي من قبل ما نتخطب › من يمكن أكتر من خمس سنين كده › لأ 
تقريبا عشره » لالا ده من قبل ما أتولد كمان 


ثم نظر لها بحنان وقال : 


- من زمان أوي وأنا بشوفك وحسيت إني عاوز أكمل حياتي معاكي إنتي بالذات » ساعتها قعدت أفكر 
كتير ولقيت إني مش هينفع أتقدملك إلا لما أكمل دراستي وأكون راجل وأد المسئوليه » إتحمست 
أوووي وتعبت جامد في الكلية علشان أجيب تقدير وأقدر أشتغل وأعرف أجيلك وأشرفك قدام أهلك 


صمت قليلا ثم نظر لها بحب وقال : 


- يمكن مش ده بس اللي تعبني ٠‏ اللي كان بيتعبني أكتر هو إزاي أحافظ عليكي من نفسي › كنت دايما 
بشوفك قدامي وبسرعه أروح باصص في الأرض وأمد في مشيتي علشان الشيطان ميعرفش يوقعني 
في أي ذنب › كنت دايما بسمع محمد الله يرحمه بيشكر فيكي من وقت للتاني ويقول نهي شجعتني 
علي كذا وعملتلي كذا وكده › يمكن مكانش بيكون قصده حاجه بس ساعتها كان بيبقي نفسي أقوله 
بطل تتكلم عنها قدامي بقي › كان دايما عندي يقين إني علي أد ما هحفظ قلبي وهحافظ علي نفسي 
وعلي بنات الناس ربنا هيعوضني خير › كنت متأكد إن ربنا هيرزقني بالزوجه الصالحه . 


إبتسم لها وقال : 

- مش لأن أنا شايف نفسي حاجه حلوه بقي وأستاهل زوجه صالحه ولكن علشان أنا متأكد إن ربنا 
كريم أووي ومش هيحرمني أبدا من حلمي في زوجة ورفيقه للجنه › حقيقي يا نهي أنا فخور إني 
إتجوزتك 


إمتلأت عيناها بالدموع وقالت : 


- حقيقي يا فاروق أنا اللي فخوره بيك 





ثم إبتسمت قائله بمرح : 
- هتعلمني كل الحاجات اللي تعرفها بقي هاه » وهتحفظني قرآن كمان ماشي ؟ 
تنهد بسعاده وقال : 


- أنا عينيا ليكي » هعلمك وهحفظك وهذاكرلك كمان وبإذن الله تتخرجي السنادي بأحلي تقدير 
صمت قليلا ثم قال بكل صدق : 


- أصلا أنا مصدقت 

إبتسمت بخجل ولم تتحدث بينما قال هو بحماس : 

- يلا بقي إنتي كمان كلميني عن نفسك وقوليلي علي اللي جواكي دلوقتي حالا 
نظرت له بإبتسامه بريئه وقالت : 


- يمكن إنت عارف إني مكنتش ملتزمه زيك كده يعني › بس كنت دايما عايشه علي الفطره › يعني 


طول عمري مش بحب الأغاني ولا المسلسلات ولا الحاجات دي » كمان مكنتش بقدر أمشي بلبس 
ضيق أبدا ولا ليا في كلام الولاد والحاجات دي خالص > حتي لما دخلت الكليه الحمد لله فضلت في 
حالي ومحدش إتجرأ أصلا ييجي يكلمني › > كنت أنا ومحمد الله يرحمه أصحاب اوووي وبنشجع بعض 
علي حاجات خفيفه كده زي إننا نكون محترمين علطول ونحافظ علي نفسنا دايما وكده + يمكن 
مكناش نعرف عن ديننا كتير وسعات كنت بقول لمحمد إننا نتفر نتفرج علي برامج سوا ونتعلم وكده لكن 
هو دايما كان مُصر يبدأ مع إسلام صاحبه ومش عاوز يسيبه أبدا لحد ما مات .. 


ف« موه 


صمتت قليلا ثم قالت بحزن : 


- بعدها بقي بدأت أقرب من ربنا أنا كمان وأحاول أعرف عن ديني أكتر › يمكن برضو لسه في 
حاجات كتير ناقصاني ومش عارفاها 5 


ثم نظرت له بإبتسامه وقالت : 
- بس لما إنت جيت واد تقدمتلي حسيت إن ربنا بيعوضني بيك > بقيت بحاول أتقى ربنا فيك علي أد ما 


أقدر وبوافق علي كل حاجه ب بتقولها » كنت دايما عارفه إنك عاوز تحافظ عليا وإنك بتخاف من ربنا 
قبل أي حاجه علشان كده كنت ببقي مبسوطه دايما بقراراتك .. 





صمتت لحظات ثم ضحكت فجأة وقالت : 

- حتي لما قفلت في وشي ساعة ما قولتلي علي كتب الكتاب برضو فرحت والله > حسيت أد إيه إنت 
نعمه كبيره أووووي من ربنا وفعلا بتخاف منه وبتخشاه وبتدوس علي نفسك علشان تعمل الصح 
. دلوقتي يا فاروق أنا معاك أهو وبإذن الله عمري ما هسيبك وهنفضل سوا لحد ما نكمل حياتنا في 
الجنه › إتفقنا ؟ 


تنفست بعمق وصمتت بينما صمت هو الآخر › نظرت له بهدوء ثم قالت بدهشه : 
- إيه ده يا فاروق إنت دمعت ؟!! 


إبتسم بمرح وقال : 


- هاتي منديل بقي بدل ما أغرق البدله دلوقتي › حقيقي بقيت حاسس انه هيغمي عليا من الفرحه 
أصلا. يي رربي لك الحمد كما ينبغي لجلال وجهك وعظيم سلطانك 


إبتسمت هي الآخري وقالت : 
- الحمد لله 


صمت قليلا ثم تذكر فجأة وقال : 


- صحيح متكلمناش عن الفرح › تحبي نعمله في أنهي قاعه ؟ ولا نروح عمره أفضل › بصراحه أنا 
كان نفسي نطلع عمره سوا بس لو عاوزه فرح مفيش مشكله نعمل فرح ونطلع العمره لما ربنا 
يرزقنا 


تنهدت بحماس وقالت : 

- نطلع عمره 

نظر لها بدهشه ممزوجه بالسعاده وقال : 
ََ بتتكلمي بجد ؟ 

أومأت برأسها إيجابا وقالت : 


او 





تنهد بسعاده وقال : 

- الله بقي . خلاص يبقي نعمل زفه خفيفه كده ونطلع العمره بعد الجواز بشهر مثلا » تمام ؟ 

- تمام جدا 

وفي اليوم التالي إتصل إسلام علي خالد وأخبره بموافقة هند وتم تحديد موعد مقابلة الرجال للإتفاق 
علي المهر والشبكه وأشياء من هذا القبيل > حضر خالد مع أهله وجلسوا مع إسلام وعمه وإتفقوا 
علي كل شئ › غادر الجميع ودخل إسلام علي والدته وهند والإبتسامه تعلو شفتيه وقال : 


- خلصنا الحمد لله 
قالت هند بلهفه : 


- هاه إتفقتوا علي إيه ؟ 
إبتسم بسعاده وقال : 


- هو قال إنه هيجيب كل حاجه وعاوزك بشنطة هدومك بس لكن إحنا قولنا لأ وفي الآخر إتفقنا علي 
إنه هيجيب الاوض وإحنا هنجيب المطبخ والأجهزة الكهربائيه كلها 


نظرت له هند بتعجب وقالت : 

- طيب وفيها إيه لو جاب الحاجات كلها ؟ ده حتي هيوفرلنا يعني !! 

إبتسم قائلا : 

إننا فرحنا بيه علشان فلوسه › وإحنا الحمد لله معانا يعني الفلوس اللي بابا سابهالك ولو إحتجتي أي 
حاجه تاني أنا هتصرف بإذن الله 

- طيب وحددتوا ميعاد الخطوبه ؟ 


أومأ برأسه إيجابا وقال : 


- في الغالب هتكون الإسبوع الجاي إن شاء الله 





- إن شاء الله 


عاد إسلام إلي منزله ودخل غرفته بهدوء فوجد سلمي شارده تماما ولم تشعر بحضوره › تقدم بخفه 
وقال بحنان : 


مالك پالم 


إبتسمت ببراءه وقالت : 


- مفيش › أنا كويسه أهو 
أومأ برأسه نفيا وقال : 


- لأ شكلك مش كويسه ولا حاجه › مالك بجد ؟ 


- حاسه إني مخنوقه شويه › أو يمكن تعبانه > مش عارفه بس يمكن لأن شهور الحمل الاولي دي 
بتكون صعبه شويه كده 


جلس علي حافة الفراش وقال : 

- تحبي نروح للدكتوره ؟ 

أومأت برأسها نفيا وقالت : 

- لأ مش للدرجادي 

صمت للحظات ثم قال : 

- تحبي أقرالك قرآن ؟ 

ظهرت علامات البهجه علي وجهها وقالت بحماس : 
- أيوه يريت 


إبتسم قائلا : 





- طيب هغير هدومي وأجيلك 

وبالفعل ذهب لتبديل ملابسه وعاد علي الفور وفي يده مصحفه › نظر لها بحنان وقال : 
- تحبي نشغل الشيخ علي الموبايل ونسمع سوا ولا أقرالك أنا ؟ 

قالت علي الفور : 

- لأ إقرالي إنت 

- بس صوتي مش هيكون حلو زي الشيخ يعني 

إبتسمت بسعاده وقالت : 

- بس أنا بحب القرآن بصوت جوزي بقي ومش عاوزه أسمعه بصوت حد تاني 

نظر لها بحنان وقال : 

- طيب تحبي أقرالك سوره إيه ؟ 


- مريم 


وبدأ إسلام في الترتيل بصوته الذي تعشقه سلمي › ظلت تنظر له وهو يقرأ وإبتسامتها تتسع أكثر 
وأكثر حتي إنتهي فقالت علي الفور : 


- ويوسف كمان 
ضحك بمرح وقال : 


- حاضر 


وبدأ في قراءة سورة يوسف وهو ينظر لسلمي بين الحين والآخر › شعرت بالراحه والطمأنينه بعدما 
سمعت تلك الآيات › إنتهي من القراءة ونظر له بإبتسامه وقال : 


- إرتحتي شويه كده ؟ 





أومأت برأسها إيجابا وقالت بحماس : 

- الكهف بقي كمان 

إبتسم قائلا : 

د ينان زا لني 

وبدأ يقرأ آيات سورة الكهف حتي إنتهي منها فقالت سلمي علي الفور : 
- البقره بفي 

رفع حاجبه بمرح وقال : 

- البقره ؟ 

أجابت ببراءه : 

ا 


أمسك يدها ووضع فيها المصحف وقال بحماس : 


- أقريلي إنتي بقي علشان نعست وحابب أنام علي صوتك › البقره هاه 


شعرت هند بالراحه بعدما علمت بجديه خالد لذلك صدقته ووثقت به تمام الثقه » عادت لتحدثه مرة 
تحدثه كل يوم من دون أن يعلم أحد بتلك المحادثات › فقد كانت تشعر بالراحه لأنها تحدث خطيبها 
وليس شخص آخر › فيبدو أنها لا تعرف أن هذا الشخص أمام الله كأي رجل آخر لا يفرق عنه شيئا › 
فهو مازال أجنبي عنها ولا يجب أن تحدثه هكذا . 


مرت الفترة المتفق عليها وجاء يوم خطوبة هند » حضر خالد مع عائلته لمنزل والد إسلام » كانت 
الجلسه عائليه جدا يحضرها القليل من الأصدقاء المقربين » جلس خالد علي الكرسي المجاور لهند 
في منتصف الصاله وجلس الجميع بجوارهما من اليمين واليسار › شعر خالد بالإستياء من الأجواء 
المحيطه به فقد كان يتوقع الآمر مختلف تماما » فهو محاط بالجميع والكل ينظر له ووجد نفسه لا 
يستطيع التحدث بحريه كما كان يتوقع ٠‏ صمت قليلا ثم نظر لهند وقال هامسا : 





- إيه الحاجات الغريبه اللي أخوكي مشغلها دي ؟!! أنا حاسس إني قاعد في ميتم ! 
إبتلعت هند ريقها وقالت بإحراج : 


- إسلام أصر إننا نشغل الأناشيد دي علشان عاوزنا نبدأ حياتها صح من الأول ومش عاوزنا ناخد 
ذنوب يعني 


زفر بملل وقال : 


- ذنوب إيه وبتاع إيه هو أنا بقولكم هاتوا حد يرقص ولا يشرب خمره ؟!! دي أغاني عادي يعني 
مفيهاش حاجه 


- خلاص معلش يا خالد مش مشكله يعني › وبعدين لو ركزت في كلماتها هتعجبك علي فكره 
نظر لها بتعجب وقال بضيق : 
- أركز في كلماتها كمان › وماله ما هو ده اللي ناقص 


صمتت هند بينما ظل هو ينظر حوله بملل ولم يتحدث › بعد قليل حضرت والدته وفي يدها علبة الذهب 


> فتحتها أمامه بتلقائية وأمسك هو بأول خاتم وهم أن يمسك يد هند ليلبسها إياه ولكنه وجد إسلام 
أمامه يمنعه وهو يقول بضيق : 


- إنت بتعمل إيه ؟ مش هينفع تلبسها يا خالد > شوف واحده من البنات تلبسها بدالك 

نظر له بتعجب وقال : 

- طيب وملبسهاش ليه يعني ؟ هي مش خطيبتي ولا إيه ؟ 

حاول الإبتسام وقال : 

- اه خطيبتك مقولناش حاجه › بس برضو لسه أجنبيه عنك وما ينفعش تمسك إيديها أصلا 
ضحك خالد بسخريه وقال في نفسه : 

- أجنبيه عني ؟ إيه الملل بتاعه ده كمان !! 


ثم إصطنع الإبتسامه وقال : 





- ماشي هخلي والدتي تلبسها 

إبتعد إسلام وجلس مكانه في ضيق بينما حضرت الأم وقامت بتلبيس الذهب لهند وظل خالد ينظر بين 
الحين والآخر لإسلام بإستنكار وغضب › بعدما يقرب من الربع ساعه حاول خالد إستعادة إبتسامته 
والتأقلم مع الجو المحيط به › تم توزيع العصائر والحلويات علي العروسين والمدعوين فنظر خالد 
لهند بحماس وقال : 


- يلا قومي 


- أقوم فين ؟ 

قال بتلقائيه : 

- إيه مش هنأكل بعض ونتصور وكده 

إتسعت عينا هند وقالت علي الفور : 

- لأ طبعا مفيش عندنا الكلام ده » نأكل بعض إيه إنت بتهرج ؟ 

رفع حاجبه قائلا بضيق : 

- إيه ده هو إنتي كمان معقده زي أخوكي ولا إيه ؟ كل الناس بتعمل كده يا هند عادي يعني ؟ 
أومأت برأسها نفيا وقالت : 

- لأ طبعا ما ينفعش › ده إسلام يموتني 


زفر بملل وقال : 


- أنا زهقت من أخوكي ده علي فكره » هو كل حاجه عنده لأ كده ؟!! أومال هو بيعمل إيه في حياته 
مش فاهم يعني ؟!! 





- والله إسلام ده مفيش منه أصلا › رغم إنه سعات بيعقدها كده بس برضو والله أجدع راجل في الدنيا 
وبحبه جدااااااا ومش بيخليني محتاجه حاجه خالص الحمد لله 


نظر لها بإستنكار وقال : 

- ماشي براحتك › أخوكي طبعا ولازم تحبيه ! 

وبعد ساعه إنتهي الحفل الصغير وعاد الجميع إلي منزله إلا خالد › > فقد ت تبقي ليسهر مع خطيبته كعادة 
الناس في زماننا هذا » جلس بتفاؤل وراحه بعدها غادر الجميع ولكنه فوجئ بإسلام يجلس علي 
الأريكه التي تبعد عنهم بقليل ويلعب في هاتفه > صمت قليلا حتي يغادر إسلام هو الآخر ولكنه وجده 
لم يتحرك > ظل ينظر إليه بين الحين والآخر بعدم فهم ثم قال لهند بصوت خفيض : 

- هو أخوكي هيفضل قاعدلنا كده كتير ؟ 

قالت ببراءه : 

- أيوه هيفضل قاعد طبعا 

رفع حاجبه قائلا بضيق : 


- هيفضل لحد إمتي بقي ؟ 


نظر لها بتعجب وقال : 

- طيب ما أنا عاوز أتكلم معاكي 
أجابت علي الفور 

- طب ما تتكلم !! 

زفر بملل وقال : 





- مش هينفع أتكلم براحتي وهو قاعد طول الوقت كده !! أومال أنا خطبتك ليه يا هند ؟!! ده أنا بتكلم 
معاكي علي الفيس براحتي أكتر من كده !! 


نظرت له بغضب وقالت هامسه : 
- وطي صوتك طيب › إسلام قالي إنه لازم يكون قاعد علطول كده ومش هينفع يسيبنا لوحدنا لأنه 


قاري كده في الدين › وبعدين أنا كلمتك علي الفيس علشان متزعلش بس لسه متكلمتش مع إسلام في 
الموضوع ده » إستنيت لما نتخطب علشان أقوله . 


تنهد بضيق وقال : 
- يعني هي دي دماغ أخوكي ؟ طيب خلاص أنا هتصرف 
ثم إبتسم فجأة وقال بصوت مرتفع : 


- إلا صحيح يا إسلام متعرفناش كويس بقي » يعني كلمني عن شركتك وشغلك وكده علشان أنا بحب 
الكلام في البيزنس أوووي 


إبتسم إسلام بسعاده وإقترب من خالد وأخذ يحدثه عن نفسه وعن شغله وحياته وهكذا » وفي وسط 
الكلام قال خالد ببراءه مصطنعه : 


- علي فكره أنا مكنتش همسك إيد إختك طبعا › ده كان مجرد إختبار بس إنت بوظتهولي بقي الله 
بسامحك 


إبتهج وجه إسلام وقال بسعاده : 


- ياراجل خضتني حرام عليك › وأنا برضو إستغربت إنك إزاي محترم يعني وعارف ربنا ومش 
عارف إنك ما ينفعش تمسك إيديها قبل كتب الكتاب 


اف اق تمدن وف 
- أيوه طبعا يا شيخ منا عارف 
ضحك إسلام بعدما شعر بالراحه وقال : 


- أنا كمان عملت كده يوم خطوبتي علي فكره 





ثم أخذ يقص علي خالد كيف تمت خطبته والضوابط التي أخذها وكيف كان عرسه وهكذا › إنتهي من 
حديثه فإستأذن خالد وغادر علي الفور › إرتمي إسلام علي الأريكه وقال بسعاده : 


- لما كان هيمسك إيدك كنت هتشل وبجد كنت هعيد حساباتي في الموضوع ده » بس لما وضحلي 


ثم نظر لهند بجديه وقال : 


- بصي يا هند عاوزك تركزي أووي في تصرفاته وأي حاجه تحسي إنها مش عاجباكي قوليلي 
علطول » أنا لسه مقتنعتش بيه 90٠٠١‏ يعني بس لما قولتيلي إنك صليتي إستخاره ومرتاحه الحمد 
لله قلت خلاص نتمم الموضوع بقي لأن ربنا وحده هو اللي عالم الخير فين 


إبتلعت هند ريقها بتوتر وقالت : 

- اه طبعا 

نظر لها بحنان وقال : 

- يلا بقي هسيبكم أنا وأروح علشان تنامي براحتك لأنك أكيد ت تعبتي وسلمي كمان يا عيني تعبت 
جدااااا » وبإذن الله بكره ا NTE‏ 
وكده » وإنتي كمان إبقي إقرأي في الموضوع ياهند ماشي ؟ ربنا يرضي عنك ويحفظك من كل 
سوء 


إبتسمت هند بوجع وقالت : 


وفي اليوم التالي عاد إسلام من عمله فوجد هند عنده في المنزل » صافحها بحراره وقال بسعاده : 
- هنود منوره الشقه والله 
ضحكت قائله : 


أوصلها وأجي أقعد معاكم شويه بقي › وبعدين أصلا إنت كنت جاي النهارده فقولت أجيلك أنا أسهل 


إبتسم بأريحيه وقال : 





- والله فيكي الخير يا هند › أنا فعلا جاي النهارده تعبان من الشغل وكمان عندي مصلحه هعملها 
لواحد صاحبي كده بعد المغرب › كويس إنك جيتي علشان أقولك الكلمتين اللي عاوزهم وأوصلك 
وارجع تاني 

قالت بحماس : 

- قول يا باشا › كلي أذان صاغيه 

إنتشل وساده من علي الأريكه وضربها بمرح وقال : 

- يا شيخه إتقي الله > طب لما أكل الأول وأستريح كده نبقي نقعد نرغي › بت فظيعه صحيح 
نظرت له بإستنكار وقالت : 

- ياعم مش إنت اللي قولت عاوز تتكلم !! 


ثم دفعته للداخل بمرح وقالت : 


- روح کل يا إسلام رووووح 


وبالفعل إنتهي إسلام من تناول غدائه وجلس علي الأريكه بجوار سلمي وهند وقال بحماس : 


- بصي يا هنود الموضوع بسيط جدا ء كل الحكاية إنك مطلوب منك تحافظي علي نفسك أوووي في 
فترة الخطوبه دي 


ثم نظر لها بحزن وقال : 


- للأسف في ناس كتير بيكونوا كويسين جداااا بس أول ما بيتخطبوا الشيطان بيعرف يضحك عليهم 
ويوقعهم في الحرام علشان كده لازم ندوس علي نفسنا أوي ونمشي علي الضوابط بتاع الخطوبه دي 
علشان نخرج منها بدون دنوب 


صمت قليلا ثم إبتسم قائلا : 


- بصي يا ستي مبدأيا كده إنتي لازم تحطي في دماغك إن خالد ده زيه زي أي راجل غريب » يعني 
مفيش حاجه إسمها خطيبي ومعرفش إيه ؟!! لأ هو خطيبك اه بس برضو في الآول وفي الآخر راجل 
غريب › علشان كده طبعا لما ييجي عندنا لازم أنا أكون قاعد معاكم علطول لان الخلوه لا تجوز › 
كمان الكلام في التليفون يكون علي قدر الحاجه بس › يعني مثلا لو حابه تسألي عن حاجه معينه أو 





تعرفي حاجه وكده ويكون قدامي ولو أنا مش موجود يبقي قدام ماما وبسرعه بسرعه تخلصي كلامك 
وتقفلي مش عاوزين رغي هاه 


نظرت له بتعجب وقالت : 

تنهد بحنان وقال : 

- حفاظا عليكي والله يا هند » أي كلام مع خطيبك لو زاد عن الضروره ممكن يتطرق إلي حاجات تانيه 
حرام لان غالبا أي إتنين مخطوبين بيكون بينهم مشاعر وبالتالي صعب يتحكموا فيها لو محطوش 
الضوابط دي › وعلي فكره متقوليش ما إحنا محترمين ومعرفش إيه › حتي المحترمين برضو لو 
سابوا الموضوع مفتوح كده ومن غير ضوابط الشيطان بيعرف يدخلهم عادي جداا ويوقعهم في 
الحرام 

ثم إبتسم لها وقال : 

- وعلي فكره الكلام ده عن تجربه » ناس كتير جدا بدأوا في خطوبتهم بالتساهل وبعد كده وصلوا 
لمرحله إنهم بجد بقوا بيكرهوا حياتهم وحاسين دايما إن ربنا غضبان عليهم وسعات كتير مش 
بيعرفوا يناموا أصلا بسبب تأنيب الضمير › علشان كده يا هند خدي بالك من نفسك أووي وما 
تفتحيش علي نفسك باب مش هتعرفي تقفليه تاني › ماشي يا هند ؟ 

نظرت له بعدم إقتناع وقالت : 

- طب والفيس ؟ 

أجاب بتلقائيه : 

- نفس نظام التليفون برضو › للضروره بس يا هنود 


قالت بتفكير : 


ثم أخذ يتبادل معها ومع سلمي أطراف الحديث حتي سمع آذان المغرب فنهض علي الفور وقال : 
- هروح أصلي يا هند ولما أرجع هوصلك ماشي ؟ 





- طيب تمام ١‏ 

غادر إسلام ونهضت سلمي من مكانها هي الآخري وذهبت لتتوضاً › أخذت هند تفكر في الأمر بحيره 
> فلقد شعرت أن إسلام بالغ في الأمر بشده » فهي تعرف نفسها جيدا وتثق بخالد أيضا فلماذا لا 
يتبادلا معا أطراف الحديث طالما كل منهما يعرف حدوده جيدا ؟!! 


إنتشلتها من تفكيرها سلمي عندما نادت عليها وقالت بحماس : 

- يلا أنا خلصت يا هند 

نظرت لها هند بتعجب وقالت : 

- أيلا فين ؟ 

إبتسمت بتلقائيه وقالت : 

- هصلي لما أروح بقي يا سلمي علشان مش لسه هقلع الطرحه وبتاع 
جذبتها من يدها بحماس وقالت بمرح : 

- يأما تقلعي الطرحه وتتوضي ونصلي سوا يأما هلسوعك . أنا قولت أهو 
إبتسمت بإستسلام وقالت : 

- ماشي يا ستي يلا بينا 


إنتهت سلمي من صلاتها مع هند وهمت بالنهوض ولكنها كادت أن تسقط فجأة فأسندتها هند بخوف 


- كنت هتدلق دلوقتي والواد إبن أخوكي هيتفعص . الحمد لله ربنا ستر 
ضحكت هند رغما عنها وقالت : 


- يا بنتي حرام عليكي قصري ديل الإسدال شويه بدل ما تموتي الواد المره الجايه 





إرتمت سلمي علي الكرسي المجاور لها وقالت بمرح : 
- يا ذكيه أنا جايبه الإسدال طويل بمزاجي 


نظرت لها هند بعدم فهم بينما أردفت سلمي قائله : 

- من ساعة ما عرفت إن جمهور العلماء قالوا إن البنت المفروض تغطي رجلها في الصلاة وأنا بقي 
بدوس علي طرف الإسدال كده وأنا واقفه علشان رجلي تتغطي وفي نفس الوقت محتاجش ألبس 
الشراب يعني كل شويه 

ثم غمزت لها وقالت بحماس : 

- يا أفكارك يا حجه سلمي 


ضحكت هند وقالت : 


- صدق اللي قال عليكي أروبه بجد › حبيكي أنا يا سلمي والله 


إحتضنتها سلمي بسعاده وقالت : 

- وأنا كمان حبيكي أووووي بقي » وحب أخوكي الطويل ده أوووي أوووي 

إنتهي فاروق من وضع لمساته الأخيره علي شقته وإتفق مع نهي علي كل شئ بخصوص الزفاف 
وأيضا قام بحجز تذاكر السفر للعمره علي أن تكون بعد شهر من زواجهما . 

بينما جلست هند تفكر كثيرا في كلام إسلام واقتنعت بأنه ضغط عليها أكثر من اللازم لذلك قررت أن 
تتحدث دائما مع خالد ولكن بكلام " عادي " كما يقال ... 

وبعد ثلاثة أيام عاد إسلام من المسجد بعد أداء صلاة العشاء مباشره › دخل منزله بهدوء ولكنه 
سرعان مع سمع صوت شهقات سلمي فحضر إليها علي الفور وقال بخوف : 

- سلمي في إيه ؟!! 


نظرت إليه وقد إحمرت عيناها من كثرة الدموع وأشارت إلي التلفاز قائله بألم : 





- شوف يا إسلام 
وعلي الفور إلتفت إلي التلفاز ولكنه سرعان ما اشاح بوجهه جانبا وصرخ بالم : 


- ||اااااخ إزاي حصلها كده ؟!! 

أغمضت عينيها بوجع وقالت بمنتهي التأثر : 

- عارف يعني إيه طفله يحصلها كده وهي لسه عندها سنتين يا إسلام ؟ عارف يعني إيه جسمها كله 
وحتي وشها يتحرق بالطريقه دي ؟ عارف يعني إيه تتألم وجلدها يتسلخ بالطريقه البشعه دي وهي 
لسه بتنطق كلمة ماما بالعافيه ؟ 

طب عارف الأصعب إيه ؟ 

الأصعب إن الأم تشى ف بنتها بالشكل ده ومش قادره تعملها حاجه ؟ كل ده علشان إيه هاه ؟ 


علشان ٠١‏ ألف جنيه ؟ تلف علي كل المستشفيات وكل البرامج وتذل نفسها لكل الناس علشان حد 
يرأف بحالها ويعالج لها بنتها ؟ ليه كده يا إسلام ؟ ليه محدش بيحس بحد كده ؟ 


كام واحد في مصر معاه مليون ١‏ ألف جنيه ؟ كام واحد بيضيع ألاف علي كلام فاضي ؟ 


ثم نظرت له بضيق وقالت : 

- حتي إحنا يا إسلام » فين حق الناس دي علينا ؟ اه مش معانا فلوس كتير زي ناس تانيه بس 
برضو ممكن نساعد باي حاجه › أكيد مش هنموت من الجوع يعني لو خصصنا كل شهر مبلغ معين 
للمحتاجين ٠‏ بالعكس ده ربنا هيبارك لنا في فلوسنا وبرضو هتكفي بإذن الله 

صمتت قليلا ثم تنفست بعمق وقالت : 
- حتي وإحنا في الجامعه يا إسلام » كان ممكن عادي جدااا نجيب شيكولاته وشيبسيات وحاجات 


ساقعه كتير جدااااا وعصاير وبتاع › لکن ليه مفكرناش حتي نخصص ولو ٠‏ جنيه من مصروفنا 
للمحتاجين ؟!! 


أغمضت عينيها مره آخري بألم وقالت بكل صدق : 
- إسلام ... هو إحنا ليه وحشين اووي كده ؟!!! 


نظر لها إسلام بألم وإرتمي علي الأريكه ولم يتحدث بينما نهضت هي من مكانها وقالت بكل إصرار : 





- إسلام .. أنا هتبرعلها بأول مرتب ليا كله ومش هاخد منه جنيه واحد وبعد إذنك متعارضش القرار 
ده > مش عاوزه يحصل أي حاجه تخلي الشيطان يلعب في دماغي ويخليني أتراجع › أنا قولت كلمتي 
ومش هرجع فيها بإذن الله وثواب الفلوس دي عندي أحسن ملي ون مره من أي حاجه حلوه كنت 
هجيبها بالمرتب .. 


إبتسم إسلام قائلا : 

- إنتي بتتكلمي بجد ؟ 

أومأت برأسها إيجابا وقالت بصرامه : 

- أيوه بجد . عارفه إن لو حد سمع الكلام ده هيقول مجنونه أو كدابه أو معرفش إيه » بس أنا يا 
إسلام هبقي أم وممكن في أي وقت لاقدر الله يحصل ماس كهربائي في البيت وابني برضو يحصله 


كده » ساعتها هيكون إيه شعوري وانا شايفه كل الناس حواليا بيصرفوا فلوسهم في كلام فاضي وانا 
بموت كل لحظه وانا شايفه إبني بالمنظر ده ومحدش عاوز يساعدني ؟ حقيقي يا إسلام إحنا بقينا 

وحشين اوووي ومش بنحس ببعض » بس أنا بقي مش هسمح بكده وهرجع لفطرتي النقيه اللي ربنا 
خلقني عليها > هرجع أحس بالناس دايما وأحط نفسي مكانهم ومش مشكله لو ضغطت علي نفسي 

شويه علشان سعادة اللي حواليا > لأن أصلا فرحتنا بالفلوس عمرها ما هتكون أد فرحتنا لما نساعد 
حد ونشوف حد بيدعيلنا .. 


نظر لها إسلام بفخر وقال : 
- وأنا معاكي يا سلمي 

إتسعت عيناها وقالت بذهول : 
- هتتبرع بمرتبك كله ليها ؟ 


إبتسم ببراءه وقال : 


- مش هقدر أتبرع بيه كله علشان عندي إيجار ومصاريف بيت وإلتزامات تانيه » لكن أوعدك إني 
أول ما أقبض بعد كام يوم هديكي مبلغ معين ليها » وكمان ممكن نروح مع بعض كل شهر البنك 
ونتبرع للمؤسسه دي وربنا يجعله في ميزان حسناتنا بإذن الله 

وكمان لازم نحط في بالنا كلام الرسول صلي الله عليه وسلم " ما نقص مال عبد من صدقة " رواه 
الترمذي › يعني الموضوع مش محتاج إننا نفكر فيه كتير › خليها علي الله » وحتي لو هنقضيها 
بحاجات بسيطه طول الشهر برضو هنحس بالرضا والفرحه باللي عملناه . 





ثم نظر لها بحماس وقال : 


- شجعتيني يا سلمي الله يرضي عنك › إحم قصدي يا رفيقتي إلي الجنه 


وفي المساء دخلت هند غرفتها وأغلقت الباب وبدأت تحدث خالد كالعاده لتتعرف عليه وتقترب منه 
أكثر » وفي وسط الحوار سألته بتلقائيه : 


- صحيح يا خالد إنت مقولتليش إنت بتحب ألوان إيه ؟ 

إبتسم بمكر وقال : 

- ليه بقي ؟ 

قالت ببراءه : 

- عادي يعني عاوزه أعرف !! 

ضحك بخبث وقال : 

- بحب الإسود جدااااا » عاوزك تجيبي كل حاجه في البيت سودا بقي هاه ؟ فاهماني طبعا 
قطبت حاجبيها وشعرت بالضيق من لهجته الغير مريحه بينما ضحك هو بشده وقال : 

- خلاص يا حبيبي ما تتكسفش أوي كده › أنا أسف يا ستي 

إنتفضت من مكانها بزعر وصرخت به قائله : 


- خالد إيه اللي إنت بتقوله ده ؟ إحنا إتفقنا كلامنا كله يكون محترم علشان نتعرف بس › حبيبتي 
وحشتيني والحاجات دي لأ طبعا 


تحسس شعره بسخريه ثم قال ببراءه مصطنعه : 


- يا هنود ده أنا خطيبك › هو أنا حد غريب يعني ؟ وبعدين لو أنا مقولتش لخطيبتي اللي جوايا هقول 
٠.‏ ° 


زفرت بضيق وقالت : 





- وبرضو متقولش هنود دي › حرام عليك يا خالد أنا مش عاوزه أعمل حاجه غلط ومن ورا أهلي 
> قولنا كلامنا يكون محترم يأما بلاش 


نظر للمرآه بمكر وقال : 


- خلاص حاضر هحاول › إحم بس موعدكيش يعني . عموما متقلقيش شويه كده وهتاخدي عليا 
ومش هند هتتكسفي مني تاني 


ضربت الأرض بقوه وقالت بمنتهي الغضب : 
- خالد والله العظيم هقفل 

إبتسم قائلا : 

- خلاص بقي يا هنود متزعليش كده !! 
ضغطت علي زر الإغلاق بعصبيه وقالت : 


- أستغفر الله العظيم يارب . وبعدين بقي فيك إنت كمان › وكلامك ده من حقك فعلا ولا أنا اللي 
معقداها ولا إسلام اللي صح ولا ايم ده بقلي !!! 

ألقت الهاتف علي الفراش وظلت ما يقرب من الربع ساعه تفرك في يدها بعصبيه ويدور في داخلها 

صراع بين كلام خالد وكلام إسلام ورأيها المختلف عنهما › تذكرت فاطمه فجأة وتذكرت أنها مخطوبه 
هي الآخري فقررت الإتصال بها لتسأل عن أحوالها مع خطيبها وكيف تدور الأمور بينهما » إتصلت 

بضيق وقالت : 

- الو . قصدي السلام عليكم 


ضحكت فاطمه وقالت : 


- وعليكم السلام يا ستي › والله وإتعديتي من سلمي يا ست هند 


- فاطمه معلش مش فايقه للهزار دلوقتي › أنا بس عاوزه أسألك علي حاجه مهمه 
- قول ياباشا 


تنهدت هند بحيره وقالت : 





- هو عادي لما حد يقول لخطيبته بحبك وكده 

ضحكت بسخريه وقالت : 

- نعم ياختي ؟!! أومال عاوزاه يقولها إيه يعني ؟ 

قالت بتأفف : 

- يا بنتي إخلصي ٠‏ ده عادي ولا غلط ولا إيه ؟ علشان خطيبي قالهالي النهارده وأنا قفلت في وشه 
شهقت فاطمه بذهول وقالت مستنكره : 

- قفلتي في وشه علشان قالك إنه بيحبك ؟ إنتي هتشتغلي في النكد بتاع الستات ده من أولها ؟!! 
صرخت هند بغضب وقالت : 


- يا فاطمه متعصبينيش زياده عن كه توليلي عدي ولا ايه عنشان إنا إتصايقت يجد + يعني اي 
وخطيبك ممكن تقولوا الحاجات دي ؟ 


ضحكت لفتره طويله حتي أغضبت هند أكثر ثم قالت : 


- هههههههاي حاجات دي ؟!! يا بنتي ده الطبيعي في الخطوبه أصلا › أومال لو الواحد مخرجش 
وإتفسح وطلع اللي جواه كله في الخطوبه هيطلعه إمتي يعني ؟ 


أجابت ببراءه : 
- بعد الجواز 
قالت باستنكار ِ 


- بعد الجواز ؟!! إنتي شكلك عايشه في العصر الجاهلي › مفيش الكلام ده دلوقتي ياما › الخطوبه دي 
فرصه يأما تعيشي فيها أجمل أيام حياتك يأما تنسي خالص السعاده والمفاجئات والحاجات دي 


صمتت لحظه ثم قالت : 


- طيب أحكيلك علي حاجه حصلت لواحده صحبتي بخصوص الموضوع ده ؟ 





- بصي يا ستي كان عندي واحده صحبتي إسمها سندس » البنت دي فضلت مخطوبه حوالي سنه 

روحت أنا ساعتها طبعا مصدقتهاش ٠‏ إزاي يعني سنه ونص وعمره ما قالها بحبك . بس هي لما 


حلفي يقى إن ده جت مت عليا وفضلت وراها لحداما فد هن اوه آل ودلوقتي ع 
عليه وبدت بتقول عمرها ما هتلاقي زيه تاني » بنات آخر زمن !! 


صرخت هند بزعر وقالت ٠‏ 
- حرام عليكي يا فاطمه خليتيها تفسح منه ليه ؟!! 
أجابت بثقه : 


- يا بنتي ده واحد بخيل . دي كانت بتقولي إنهم عمرهم ما خرجوا سوا يبقي بخيل طبعا . حتي 
مشاعره كمان بخيل فيها ؟!! أعوذ بالله يا شيخه 


قالت هند بتعجب : 
- بخيل في مشاعره ؟ هو في حاجه إسمها كده ؟!! 
قالت مؤكده : 


- أيوه طبعا يا بنتي › إذا ماكانتش الواحده مننا تتأكد من حب خطيبها ليها دلوقتي هتعرف إمتي 
يعني ؟ وبعدين لو طلع قفل كده ومش بيتكلم خالص يبقي واحد معقد ومش بينطق وبلاش منه 
طبعا 

تنهدت بحيره وقالت : 


- تفتكري ؟ يعني فعلا كلام خالد ده دليل علي حبه ليا ؟ بس برضو أنا خايفه يا فاطمه وضميري 
فشن مرتاح > وكمان إسلام كان بيحب اة ي عادي لكن عمره ما قالها حاجه زي كده أبدا ولا عمره 
خرج معاها ودلوقتي مبسوطين أهو والحمد لله . 

تنهدت بملل وقالت : 





- يا بنتي أخوكي وسلمي دول حاله نادره » كمان إنتي حره بقي لو عاوزه تطفشي خطيبك منك 
طفشيه » انا عملت اللي عليا وخلاص 


رددت بتوتر : 


- أطفشه ؟ لا مش للدرجادي إن شاء الله » كمان أنا بدأت أتعلق بيه أصلا وبالذات لأنه متمسك بيا 
أووي كده » عموما يا فاطمه هفكر في الموضوع تاني › معلش لو ازعجتك 


- ولا يهمك يا باشا 

وجاء اليوم الذي لطالما حلم به فاروق منذ سنوات ٠‏ إستيقظ في الصباح الباكر واعد نفسه ليكون في 
أبهي صورة أمام زوجته › إنتهي من وضع لمساته الآخيره ونظر لأخيه الأكبر بحماس وقال : 
- كده تمام يا أكرم باشا ؟ 

إبتسم أكرم بطيبه وقال : 

- تمام جداااا يا فاروق › ربنا يسعدك إنت وعروستك 

تنهد فاروق بحب وقال : 

- ويسعدك يخليلك ولادك وتشوفهم عرسان أد الدنياي ارب 

ثم أمسكه من يده بحماس وأخذ يتحرك بإتجاه باب الغرفه وهو يقول : 

- يلا بقي نشوف الحاج جهز ولا لسه 

خرج مع أخيه وطرق باب غرفة والده وقال بهدوء : 

- يلايا باشا علشان منتأخرش 

إبتسم الأب بوقار وقال : 


- يلا يابني إحنا جهزنا أهو 
هبطوا جميعا للأسفل بينما نظر فاروق للعربه بإبتهاج وقال : 





- إي هيا أكرم العربيه الجامده دي ؟ ولا الزينه بتاعتها فظيعه ماشاء الله 

- دي حاجه بسيطه يا فاروق » يارب تعجب مراتك بس › مش كفايه إنكم مش هتعملوا فرح 
تنهد فاروق بحماس وقال : 

- العمره أحسن من مليون فرح . وكمان إن شاء الله الزفه هتعجب نهي . أنا متأكد 

ركبوا جميعا العربه ووصلوا إلي منزل نهي » صعد فاروق للأعلي وألقي نظره سريعه علي زوجته 
قبل إرتداء النقاب ثم هبط بها لأسفل المنزل ٠‏ وقفا قليلا أمام المنزل والجميع يزفهما بالورود 
والألعاب الناريه والأناشيد , بعد قليل إنتهوا من كل شئ فأمسك فاروق بيد زوجته وسار بها في إتجاه 
السياره .. 

فتح لها الباب الخلفي وهمت أن تركب ولكنه فجأة أوقفها ونظر للكرسي الأمامي وقال بحماس : 

- إنزل يا أكرم 

نظر له بتعجب وقال : 

- أنزل فين ؟ مش أنا اللي هسوق يابني ؟ 

نظر فاروق لنهي بسعاده ثم أعاد النظر لأكرم وقال : 

- لأ هسوق أنا 

أشاح بوجهه جانبا وهو يضحك ولم يهتم بينما قال فاروق علي الفور : 


باي ازل با 


- يا فاروق متهرجش ٠‏ إركبوا يلا 


- يا عم والله لسوق أنا » إنزل بقي 


ثم قال بتأثر طفولي : 
- حرام عليك يا أكرم مش هقدر أصوم 





هبط أكرم بإبتسامته الطيبه بينما أمسك فاروق بيد نهي واجلسها بجواره في الأمام > جلس هو الآخر 
وأدار محرك السياره وطار بها بعيدا والعربات تتحرك خلفه .. 


نظر لها بحب وقال : 

- إيه رأيك بقي ؟ 

إبتسمت بسعاده وقالت : 

- حلوه الفكره المجنونه دي 

تنهد بحماس وقال : 

- ده أنا هلففك الدنيا كلها لحد ما تدوخي › وكمان علشان نتكلم براحتنا من غير ما حد يسمعنا 


إبتسمت بخجل وقالت : 


ظل فاروق يدور بها لفتره طويله ويحدثها عن كل ما يشعر به وهي تسمع وتستشعر كلماته وتبتسم 
وفقط حتي وجدته توقف فجأة فقالت بتعجب : 


- وقفت هنا ليه ؟ 
إبتسم ببراءه وقال : 


- ثانيه واحده 


هبط من السياره وذهب للخلف وأحضر صندوق كبير الحجم وحضر علي الفور › أعطاه نهي وهمت 
أن تفتحه ولكنه أوقفها وقال باصرار : 


- إستني لما أركب وإقفلي الشباك كمان 


نظرت له بقلق وقالت : 
طت 


إبتسم قائلا : 





ركب السياره وأخذ يتحرك بها كمان كان يفعل بينما فتحت نهي الصندوق وفوجئت بالكثير والكثير من 
القصاصات الملونه واللامعه تنطلق في وجهها ٠»‏ ضحكت رغما عنها وقالت : 


- يا فاروق حرام عليك الفستان باظ › لأ وكمان قافله الشباك علشان كله يطير في وشي › ماشي 
ماشي ياعم فاروق الله يسامحك بقي 


ضحك فاروق بمرح وقال : 

- يجب أن نحافظ علي نظافه الشارع يا سيدتي › أما الفستان فلا بأس أن يبوظ قليلا 
رفعت حاجبها قائله بمرح : 

- أن يبوظ قليلا !! واضح يا أستاذ فاروق إنك محتاج ترجع أولي إبتدائي من أول وجديد 


أجابها بنفس الطريقه : 


- حسنا يا سيدتي فلنعود معا إن شاء الله ولكن أرجوكي لا تحدثينني أثناء القياده حتي لا أخبط في أي 
عمود نور 


ضربته علي يده بخفه وقالت ضاحكه : 


- برضو !! واضح كده إنك محتاج تقعد معايا أعده طويله أظبطلك اللغه اللي ضايعه دي › بس 
سوق دلوقتي بقي حتي لا نخبط في أي عمود نور 

ظل يدور بها في كل مكان حتي وصل إلي منزله وصعد هو وزوجته › لقد كانت الزفه صغيره بالفعل 
ولكنها أسعدت نهي كثيرا وذلك لكونها قنوعه كما كان يتوقعها فاروق تماما 


وبعد إسبوع ذهب إسلام بصحبة سلمي لزيارة فاروق وزوجته › صافح إسلام فاروق بحراره 
واحتضنه بشده وهو يقول بمنتهي السعاده : 
- مبروك يا عريس 


إبتسم فاروق بحب وقال : 





- الله يبارك فيك يا إسلام » إتفضل 


دخل إسلام وجلس مع صديقه في الصاله بينما دخلت كل من نهي وسلمي إلي الغرفه ليتحدثا معا علي 
راحتهما › قال إسلام بحماس : 


- هاه يا سيدي مبسوط 
تنهد فاروق بقوه وقال بسعاده : 


- هيييح بقي الحمد لله » أخيرا يا إسلام أخيرا » أنا مش مصدق نفسي لحد دلوقتي أصلا › الحمد 
لله الحمد لله 


ربت علي كتفه بحب وقال : 
- إنت صبرت كتير يا فاروق ولازم تاخد جزاء صبرك ده 
إبتسم فاروق ثم قال بحماس : 


- إسلام قولي أتعامل مع مراتي إزاي ؟ بما إنك متجوز قبلي يعني ققولي إزاي أخليها اسع واحده في 
الدنيا وإزاي نحل مشاكلنا وكده 


ضحك إسلام رغما عنه وقال : 

- أنا اللي هقولك برضو ٠‏ يابني ده أنا بتعلم منك أصلا 

ثم نظر له بفخر وقال : 

- إنت عارف الدين كويس يافاروق وأنا متأكد إنك هتحاول بقدر الإمكان تعامل مراتك زي ما كان 
النبي عليه الصلاة والسلام بيعامل زوجاته ٠‏ وبعدين طالما في بينكم حب يبقي بإذن الله هتقدروا 
نظر له فاروق بتفكير وقال : 

- مش حاسس إن اللي بينا ده يبقي حب يا إسلام › أعتقد إنها حاجه أكبر من كده بكتير 


نظر له إسلام بتعجب وقال : 





- حاجه زي إيه ؟ 
تنهد بحيره وقال : 


- مش عارف , بس أكيد هعرفها ... 


عادت سلمي إلي منزلها وهي مرحه بشده › سألها إسلام عن السبب فأجابت بسعاده : 


- نهي دي بجد أنا حبيتها أووي وخلاص بقينا أصحاب » قعدنا نتكلم في مواضيع كتير جدااا وأكترها 
عنك إنت وأستاذ فاروق 


إبتسم إسلام قائلا : 

- إتكلمتوا في إيه عننا بقي ؟ 

قالت بحماس : 

- قعدت أنصحها بقي بما إني متجوزه قبلها وكده › قولتلها إن الزوجه ما ينفعش تكون نكديه أو 


تضغط علي جوزها أكتر من اللازم » يعني ما ينفعش كل ما تشوف وشه تقعد تشكيله من كل كبيره 
وصغيره » وكل ما تلاقي ظروفه مش أد كده تقعد تفضحه قدام أهلها وقدام كل الناس 3 


الست اللي تلاقي جوزها بيعاملها بما يرضي الله لازم تشيله في عينيها » حتي لو مستواه مش أد كده 
لازم تستحمل وتعيش علي أدها » بلاش بقي منظره وحاجات ملهاش أي لازمه علشان نرضي 
النحاين” 


قولتها كمان إن أسرار البيت ماينفعش حد يعرفها أبدا ء يعني مثلا لو حصل بينها وبين جوزها 
مشكله ماينفعش تقول لحد لأنهم في الآخر هيتصالحوا بس الأهل بيفضلوا شايلين جواهم ومش 
بينسوا » كمان قعدنا نتكلم بقي عن تربيه أولادنا وقولنا إن أولادنا إن شاء الله هيكونوا أصحاب 
وهنشجعهم يتعلموا ويحبوا دينهم سوا وحاجات كده يعني .. 


نظر لها إسلام بفخر وقال بمرح : 


- زيدي يا زيدي › عندما تجتمع زوجة فاروق مع زوجة إسلام يكون الناتج أعدة نميمه . إحم 
قصدي دميمه › إحم قصدي يعني حاجه جميله خالص ماشاء الله عليكم 





- والله كانت أعده جميله فعا › عاوزين نكررها تاني يا إسلام إن شاء الله 


أومأ برأسه إيجابا وقال : 
- اه طبعا بإذن الله 
ثم تنهد بحماس وقال : 


- يلا ننام بقي علشان متأخرش علي الشغل الصبح › يارب الثبيت بكره يكون من نصيبي بقي ده 
أنا مصدقت السنه عدت علي خير 


- بإذن الله تتثبت يا إسلام ويكون التثبيت ده رزق النونو اللي جاي 


0 


وبالفعل إستيقظ إسلام من نومه بحماس وإرتدي ملابسه وذهب لشركته علي الفور › دخل مكتبه 
بسرعه فوجد مروان صديقه جالسا وعلامات الضيق علي وجهه فقال بتوتر : 


- في إيه يا مروان ؟ نتيجة التثبيت طلعت ولا إييه ؟ 

مط شفتيه للأمام ونظر له بحزن ولم يتحدث بينما أمسكه إسلام من ذراعيه وقال علي الفور : 
- يا باشمهندس قول بسرعه قلقتني 

زفر مروان بضيق وقال : 

- بيقولوا التثبيت السنادي إتأجل للشهر الجاي !! 

نظر له إسلام بعدم فهم وقال : 


- إزاي يعني ؟ اللي أعرفه ان الشركه بتثبت الموظفين طول عمرها في شهر تسعه » إشمعني 
السنادي بقي هيكون شهر عشره يعني ؟!! 


عقد ذراعيه أمام صدره وقال بضيق : 





- العلم عند الله بقي › لما نشوف أخرتها معاهم !! 
إرتمي إسلام علي الكرسي وقال بملل : 


- طيب وبعدين يعني !! ماهو كده كده المفروض التثبيت يرسي علي واحد مننا إحنا التلاته يبقي 
إتأخروا ليه بقي ؟!! 


ثم تنهد بقوه وقال : 

- بإذن الله خير يا باشمهندس 

وفي نفس التوقيت كانت سلمي تنهي ما تبقي في مطبخها من أطباق وفور إنتهائها قررت الجلوس 
قليلا علي حاسبها لتعرف آخر الأخبار » فتحت حسابها علي موقع الفيس بوك وألقت نظره سريعه 
علي الرسائل ولكنها سرعان ما شهقت بشده ونظرت للشاشه بذهول لعده لحظات ثم قفزت من مكانها 
بسعاده وقالت : 


- حفص دده ,؟ أخيرا بقي !! 


وعلي الفور قامت بفتح الرسالة وكان محتواها : 


- السلام عليكم ورحمة الله وبركاته 


سلمي وحشتيني وحشتيني وحشتيني فوق ما تتخيلي › عاوزه أقولك إني أخيرا عرفت أقعد 
علي النت بعد الفتره دي كلها وقريت كل الرسايل اللي إنتي كتبتيها طول المده دي › انا تقريبا 
سهرت علي الرسايل بتاعتك طول الليل والبنت نامت علي حجري وأنا برضو مُصره أقعد لحد ما 
أخلصهم كلهم قبل ما أنام ٠‏ اه صحيح نسيت أقولك › أنا معايا دلوقتي مسلم عنده سنه ونص و معايا 
رودينا عندها ۳ شهور الحمد لله » شوفتي ياختي كبرنا إزاي وبقينا أمهات › هاه إنتي قوليلي 
أخبارك إيه ؟ آخر حاجه عرفتها إنك إتجوزتي وبعدها بقي مبعتيش حاجه › قوليلي في حاجه جايه في 
الطريق ولا شو ؟ 


كمان عاوزه أقولك إني كنت بعيط طول مانا بقرأ الرسايل بتاعتك › حقيقي مش متخيله إنك وصلتي 
لكده » مبسوووطه فوق ما تتخيلي › حاسه بجد إني ممكن أدخل الجنه بسببك زي ما قولتلك 
زمان › طمنيني عليكي يا سلمي وقوليلي أخبارك إيه ؟ مبسوطه في جوازك ولا الدنيا ماشيه 
معاكي إزاي ؟ ربنا رزقك بالزوج الصالح اللي كنا دايما بنتكلم عنه ولا لا ؟ 





آنا بالنسبالي الحمد لله جوزي شايلني في عينيه » طبعا الموضوع ميخلاش من شويه مشاكل كده 
وكمان هنا الظروف وحشه أووي والغربه صعبه لكن الحمد لله كل حاجه بتعدي طالما إحنا الإثنين 
بنتقي الله في بعض .. 


معلش لو طولت عليكي بس قولت بقي لازم أرد علي الرسايل بتاعتك قبل ما أنام » بإذن الله نرجع 
نتكلم تاني بس معلش بقي العيال مطلعين عيني ومش هعرف أفتح كتير زي الأول › يلا سلام بقي يا 
حبيبتي علشان لو قعدت أنوح أكتر من كده الراجل هيطلقني .. في حفظ الله 

دمعت عين سلمي عندنا قرأت الرسالة وإبتسمت بحنين وقالت : 


- ياه يا حفصه . وحشتني رسايلك وكلامك أووي » وحشتني نصايحك اللي كانت بتساعدني علشان 
أواجه أي حاجه . حقيقي إرتحت لما إتطمنت عليكي 


ثم بدأت سلمي تكتب رساله جديده لحفصه وتقص عليها حياتها الجديده بكل تفاصيلها .. 


إنتهي فاروق من غدائه وجلس بجوار زوجته وتبسم لها بحنان وقال : 
- تفتكري يا نهي اللي بينا ده إسمه إيه ؟ 

أجابت علي الفور : 

- حب طبعا . حب جامد أووي كمان 

عاد للخلف قليلا ونظر لها متأملا بضع لحظات ثم إبتسم قائلا : 


- قعدت أفكر كتير في السؤال ده لحد ما لقيت إن اللي بينا مش مجرد حب 
قاطعته بتعجب : 


- أومال إيه ؟ 


إبتسم بثقه وقال : 
- اللي بينا ده مودة ورحمة 





- طيب وإيه الفرق ؟ ما طبيعي لو بنحب بعض هيكون بينا موده ورحمه › الموده دي اللي هي الحب 
واللي بيحب حد أكيد هيكون رحيم بيه !! 


أومأ برأسه نفيا وإبتسم موضحا : 


- المودة والرحمة أعم وأشمل بكتير من الحب › عارفه لما إمرأة العزيز حبت سيدنا يوسف حصل 
إيه ؟ 


بصي الآيه دي " وَقَالَ نِسْوَةٌ في الْمَدِيئة امْرَآةٌ العزيز تُرَاوِدُ فاا عن نفسِه قذ سَعَفَهَا خبًا إا لثرَاَا 
في ضَلَالٍ مُبِينِ " 


شوفتي قد شغفها حبا ومع ذلك لما تعفف سيدنا يوسف وحاول يبعد عنها تحول حبها ده لعنف 
وقسوه وسجن .. شوفي قالت بعدها إيه " قال مَا جَرَاء مَنْ أَرَادَ بأهلِكَ سُوَءًا إلا أن يُسْجَنَ أو عَدَابٌ 


أَلِيمٌ للا 


وبالفعل سيدنا يوسف قال وقتها " قال رَبَ السَّجْنْ أَحَبُ إِلَيّ مِمّا يَدْعُونَنِي إِلَيْهِ " وفضل إنه يدخل 
السجن وقتها علي إنه يعمل أي حاجه تغضب ربنا 


ثم إلتفت لها بكامل جسده وقال : 


- علشان كده يا نهي لو كان اللي بينا ده مجرد حب ف ممكن مع أقل مشكله يتحول الحب ده ل كره أو 
قسوه أو ما شابه › > لكن من عظمة القرآن الكريم وإعجازه إن ربنا لما ذكر الزواج ذكر السكن 
والمودة والرحمه .. شوفي الآيه المريحه دي " وَمِن آياه أن خَلّقَ لكم من أنفسِكم أَزْوَاجًا لوا 
إِلَيْهَا وَجَعَلَ بَيْنَكُم مَوَدَةَ وَرَحْمَة " 


ربنا لما خلق سيدنا آدم مخلقش ليه أخ أو اخت ولكن خلق زوجه › خلقها من ضلعه كمان › علشان 
الزوجه دي بتكون أقرب واحده في الدنيا لجوزها وبيلاقي معاها سكنه وراحته وإستقراره .. 

كمان ربنا جعل بيننا المودة والرحمه ‏ الإتنين مع بعض » يعني عارفه ؟ إحنا دلوقتي مثلا بيننا مودة 
اللي هي المحبه لكن أول ما أحس إنك تعبتي أو ضعفتي شويه هييجي دور الرحمه .. الرحمة اللي 
بتحمل جواها حاجات كتير جدااا زي التضحيه وإنكار الذات والتسامح والعطف والكرم .. 


عرفتي بقي يا نهي ؟ شوفتي أد إيه القرآن فيه إعجار ؟ سبحانك ياربي » حقيقي لو كان بين أي 
زوجين مجرد حب كانت كل العلاقات هتنتهي مع أول خناقه كبيره شويه » لکن من کرم ربنا علينا إنه 
جعل بيننا مودة ورحمة علشان نقدر نكمل حياتنا سوا مهما واجهنا مشكلات ف علي الأقل هتكون بيننا 
الرحمة اللي تخلينا ترجع تاني نحن لبعض وتحل كل مشاكلنا .. 


إبتسمت نهي بفخر وقالت : 





- حقيقي يا فاروق إنت جميل اوووي › نفسي كل شويه تكلمني عن حاجات من دي علشان أفهم 


ضحك بمرح وقال : 
- أنا جميل ؟ يا خلاثي عليا لما أكون عاقل وحلو كده 
ضربته علي يده بخفه وقالت مازحه : 


- إنت ما صدقت ولا إيه ؟ ياباي علي الرجاله دوول .. ما بتصدقوا إنتوا تلزقوا في أي حاجه كده 
؟!! 


عقد ذراعيه أمام صدره ورفع حاجبه قائلا : 

- رجاله ؟ رجالة مين دول يا أستاذه ؟ 

ضحكت بإستفزاز وقالت : 

- إنتي بتغيري يا فاروءه ؟ 

دفعها من علي الأريكه فسقطت علي الأرض بينما نظر لها هو بشماته وقال ضاحكا : 
- علشان تبقي تقولي يا فاروءه تاني 

ثم نظر لها بإشمئزاز وقال : 


- يع فاروءه إزاي يعني › ده حتي طعمه وحش › وبعدين خدي بالك يا حجه بدل ما تتحسب من 
التشبه بالنساء وتتلعني بقي 


تنهدت بإستسلام وقالت : 
- خلاص يا عم فاروءه إحم قصدي يا فاروق مش هقول كده تاني › وبعدين الله يسامحك بقي 
الوقعه وجعتني 


قفز من مكانه بمرح وجلس بجوارها علي الأرض وقال مازحا : 





- أنا أسف يا ستي › ايام سوري › جو سوي ديزولي › وربنا لو إعرفها بالصيني كمان كنت قولتها 
ضربته بالوساده بخفه وقالت : 

- ماشي وأنا مسامحاك » بس بعد كده إبقي أعرفلك لغات جديده بقي الحاجات دي قدمت خلاص 
نظر لها بإستنكار وقال : 

- طب وربنا أنا اللي غلطان › آل لغات تانيه آل › يا بنتي أنا معايا العربي وكام كلمة إنجليزي علي كام 
كلمة فرنساوي والحمد لله علي كده › إحنا مشغولين دايما يا سيدتي ولا يوجد لدينا وقت لمثل هذه 
التفاهات 

- حتي العربي كمان خربان يا فاروق › لالا الموضوع ده ميتسكتش عليه أكتر من كده 

تنهد بحماس وقال : 

ثم نظر لها بحيره وقال : 

- أيوه صحيح هما بيدلعوكي يقولولك إيه ؟ 

إبتسمت ببراءه وقالت : 

- نهانيهو 


- ماشي يا نهانيهو عاوزك تظبطيلي العربي بتاعي بقي » ربنا ينفع بيكي الأمه يا بنتي 
ثم إنتبه فجأة وقال متعجبا : 


- نعم ياختي ؟!! نهانيهو إزاي يعني ؟ 
- حلو مش كده ؟ 
نظر لها بإستنكار وقال : 


- حلو ؟ طب تصدقي بالله ؟ أنا حاسس إني كرهت أسماء الدلع باللي فيها › بقولك إيه ما تيجي 
نكمل موضوعنا ونسيبنا من أسماء الدلع دي خالص ٠‏ أصلا أصلا عيب 





- أيوه ياخويا علي رأيك › الحاجات دي عيب أصلا 

إبتسم لها فاروق ثم صمت للحظات وإستأنف قائلا : 

- عارفه يا نهي ؟ إحساس الرحمه ده عالي عندي أووي اليومين دول 

ثم غمز لها بحب وقال : 

- كان زمان عندي إحساس الهيييح بس دلوقتي بقي عندي الرحمه 

رفعت حاجبها قائله بمرح : 

- فاروق إحنا كنا لسه بنقول إيه ؟ عيب عيب عيب 

مط شفتيه للأمام وقال بخوف طفولي : 

- خلاص يا طنط متزعقيش كده علشان بخاف الله » طنط وحشه وشريره أصلا 
فاروووووووق 

- علي فكره إنتي رخمه › خلاص هكمل أهو 

ثم إعتدل في جلسته وقال بسعاده : 

- كل ما بتخيل إني أخدتك من بيت أهلك كده علشان تعيشي معايا وإنتي متعرفيش عني أي حاجه ومع 
ذلك واقفتي بحس بالرحمه من ناحيتك أوووي › بحس إنك أكتر من بنتي وإني لازم أديكي الحنان 
والأمان علشان تتعودي علي الجو ومتحسيش في أي وقت إنك خايفه أو قلقانه مني 

ثم نظر لها بحزن وقال : 

- مش عارف إزاي ممكن راجل يجيله قلب يمد إيده علي مراته أو حتي يجرحها بالكلام » اه ممكن أي 


راجل يتناقش أو يتخانق مع مراته وده شئ طبيعي إنما انه يضربها دي صعبه اووووي › ده الرسول 
صلي الله عليه وسلم قال " استوصوا بالنساء خيرا " صحيح مسلم 


حقيقي مش فاهم ؟ إزاي يبقي الرسول موصينا عليكم وييجي واحد يضربكم أو يجرحكم بالطريقه دي 
؟! 





طب إنتي عارفه يا نهي ؟ أنا سعات بيصعب عليا أوي إني أخدتك من بيت أهلك وإنتي لسه مكملتيش 
دراسه » بقول إزاي هتسد علي الدراسه والبيت مع بعض . علشان كده بإذن الله أنا هساعدك علي أد 
ما أقدر في دراستك وكمان مش هحملك فوق طاقتك › يعني بجد أنا من النوع أصلا اللي بياكل أي 
حاجه ويحمد ربنا لأني بعتبر الأكل ده مجرد وسيله علشان نعيش فالموضوع مش مستاهل يعني إني 
أتخانق علشان إنتي تعبتي في يوم ومعملتيش أكل أو معرفتيش تعملي كذا صنف والحاجات دي 
وكمان لبسي وحاجاتي بعرف أعملها لنفسي فمش هحتاج أتعبك فيها › بإذن الله هكون الزوج اللي 
إنتي بتحلمي بيه وأكتر كمان 


إبتسمت بسعاده وقالت : 

- بجد يا فاروق ؟ 

أومأ برأسه إيجابا وقال : 

- بجد يا نهي 

ثم ضحك قائلا : 

- بس لو موضوع الأكل ده إتكرر أكتر من ه مرات في الشهر هروح أجيب لنفسي دليفري وإنتي اللي 


هتدفعي الحساب مليش دعوه › وقد زعتر من بعتر بقي 


إقتنعت هند بوجهة نظر فاطمه وخافت أن يعتقد خالد أنها لا تحبه لذلك وافقت علي الإفصاح عن 
مشاعرها له ولكن في حدود الأدب كما قالت › بينما سعد خالد بذلك لأنها بدأت تستجب له ولرغباته 
وشعر بالإنتصار والفخر .. 


سافر فاروق ونهي إلي رحلة العمره الخاصه بهما وذاقا معا لذة القرب الحقيقي من الله عزوجل › لقد 
كانت الراحه التي شعرا بها في هذا المكان المبارك أفضل بكثير من مجرد فرح مؤقت › شعرت نهي 
بالسعاده من قرار فاروق بخصوص الفرح وإستبداله بما هو أفضل بكثير .. زيارة بيت الله الحرام 


بدأ العام الدراسي الجديد علي خير وذهبت معلمتنا المتميزة إلي مدرستها لأول يوم كمعلمه حقيقيه 
وليس مجرد تربية عمليه › كانت تشعر بالحماسه الشديده لذلك جددت نيتها وبدأت في تنفيذ كل 
الخطط التي وضعتها في هذه الفترة للحصول علي تعليم أفضل ونتائج أكبر 





مر إسبوع ثم الثاني وبدأ شهر عشرة › هذا الشهر الذي إنتظره إسلام طويلا » فهل ياتري سيحصل 
علي التثبيت أخيرا أم مازال الحلم بعيدا ؟ 

إستيقفظ من نومه بحماس كالعاده وإرتدي ملابسه وذهبت لشركته علي الفور › من الواضح أن سلمي 
لم تتذكر موعد التثبيت الجديد وإستغل إسلام هذه الفرصه ولم يخبرها حتي لا تقلق بشأنه وتستطع 
التركز في شرحها وفقط › وصل إلي شركته وبدأ عمله حتي ينتهي الإجتماع الذي عقد بشان إختيار 
المهندس الذي يستحق التثبيت . 


وفي الواحده مساءا بالتحديد علم إسلام بإنتهاء الإجتماع ولكن أحد لم يأتي ليخبرهم بالنتيجه › 
تعجب إسلام من ذلك وذهب لمكتب مروان وقال : 


- بقولك إيه يا مروان › الإجتماع خلص باين › ما تيجي نشوف عملوا إيه 


نهض مروان بتثاقل وهم بالخروج من المكتب مع إسلام ولكنهما وجدا رامي يدخل إلي المكتب بسعاده 
فسألاه بلهفه : 


- ما سمعتش حاجه كده ولا كده يا رامي وإنت جاي من بره ؟ 
إبتسم بثقه وقال : 

- أنا اللي أخدته 

أمسك إسلام بيد مروان وهم بالخروج وهو يقول بإستهزاء : 


- يا عم ده بيهرج وإحنا مش فاضينله دلوقتي » لسه مشتغل من إسبوعين وعاوز يتثبت قبلنا » والله 
ده اللي ناقص كمان 


ضحك رامي بسخريه وقال : 


- بقولك أنا اللي اخدته يا باشمهندس › ولو حابب تتأكد بنفسك روح !! 


نظر له إسلام بغضب وقال : 
- إنت بتقول إيه ؟!! 


تنهد بملل وقال : 


- بقولك أنا اللي أخدت التثبيت !! إ يه مش مفهومه دي كمان ؟!! 





صرخ به قائلا : 


- أخدته إزاي يعني ؟!! وإحنا بنعمل إيه هنا بقي بقالنا سنين ؟ وبعدين تاخده إزاي يعني وإنت لسه 
يادوب مشتغل جديد ؟ وأصلا أصلا التثبيت بيكون في شهر تسعه يعني قبل ما إنت تشتغل 


إتسعت عيناه فجأة وقال بدهشه : 


- ثانيه ثانيه » إنت عاوز تقولي إن التثبيت إتأخر السنادي بالذات علشان تكون إشتغلت معانا خلاص 
وتاخده ليك ؟ 


أومأت برأسه إيجابا وقال بسخريه : 
- بالظبط كده » أديك عرفتها لوحدك » ذكي من يومك يا باشمهندس 
هم إسلام أن يشتبك معه بسبب إسلوبه السئ ولكن مروان حاول إيقافه وقال لرامي بغضب : 


- طيب وإشمعني إنت بقي اللي تتثبت ؟ إنت زيك زينا يعني وكمان أصغر مننا ؟ ما تفهمنا ياعم 
| تثب 


إبتسم رامي ببرود وقال : 


- ببساطه كده سلوي بنت الأستاذ شوقي تبقي خطيبتي وانا لسه راجع من السفر من إسبوعين 
علشان كده خليتهم يأجلوا التثبيت بقي لحد ما آجي › بس ماتزعلوش أوي كده › الشركه دي في يوم 
من الأيام هتكون بتاعتي وهبقي أثبتكم يا باشمهندسين 


لم يستطع إسلام التحمل أكثر من ذلك فهرول بإتجاه غرفة أستاذ شوقي ودخل من دول إستئذان وقال 


- يعني إيه يا أستاذ شوقي واحد لسه شغال من إسبوعين ويتثبت قبلنا ههه › هو إحنا بنلعب 
هنا ولا إيه ؟ ما حضرتك شايفنا طالع عينينا في الشغل وراضيين بالمرتب الصغير ده وفي الآخر 
كمان مفيش تثبيت ؟!! 


نظر له شوقي بحده وقال : 


- أولا يا باشمهندش صوتك يوطي وإلا هيكون ليا تصرف تاني › ثانيا دي شركتي وانا أكتر واحد 
عارف مين يستحق التثبيت ومين لا › ثالثا رامي مهندس ممتاز ومتعلم برا ويستحق عنكم طبعا 





ضحك إسلام بسخريه وقال : 

- قصدك رامي يبقي خطيب بنت حضرتك وأفضل مننا طبعا 

نظر له بوجه خالي من أي تعبير وقال : 

- طالما عرفت تبقي ريحت نفسك وريحتني › إتفضل بقي يا باشمهندس شوف شغلك وماتدخلش عليا 
بالطريقه دي تاني علشان متاخذش إجراء يزعلك › ولو ليك نصيب هيكون التثبيت من نصيبك السنه 
الجايه إن شاء الله 

نظر له بذهول وقال : 

- سنه جايه ؟ وأنا لسه هستني للسنه الجايه كمان ؟ إنتتوا بجد مش بتخافوا من ربنا إزاي كده ؟ 
لما يبقي واحد مطحون في الشركه وبيشتغل بما يرضي الله وكمان جايله عيل في الطريق ولسه 
بالمرتب ده هيعيش منين يعني هو وعياله ؟!! بجد حسبي الله ونعم والوكي ل في كل ظالم 


إنتفض شوقي من مكانه وضرب الطاوله بقوه وهو ينظر لإسلام بغضب وقال : 


- إطلع برا مكتبي يا إسلام > ومش عاوز كلمه زياده وإلا هتلاقي جواب رفدك في إيدك › أنا ده كله 
مستحملك وبعاملك زي إبني علشان بيعجبني شغلك ومش عاوز أمشيك من هنا لكن لحد كده وكفايه 


نظر له بذهول وقال : 


- جواب رفدي ؟ كمان ؟ صحيح مانتوا عمركم ما هتحسوا بحد » ماشي يا أستاذ شوقي أنا 
ماشي خالص علشان أريحكم مني النهارده 


قال بصرامه : 

- لو مخلصتش الشغل اللي في إيدك النهارده هخصملك اليوم !! 
ضحك إسلام بسخريه وقال : 

- ماشي يا أستاذ شوقي أخصمه › هي مباقيتش فارقه أصلا 


ثم غادر المكتب علي الفور وهو يتنفس بصعوبه › قابله مروان بالخارج وحاول إيقافه ولكن إسلام 
صرخ به قائلا : 





- سيبني يا مروان في حالي علشان لو قعدت هنا أكتر من كده هكسر الشركه باللي فيها ٠‏ أنا أقسم 
بالله ماسك نفسي بالعافيه علشان الراجل أد أبويا الله يرحمه بس بجد قرفت من كتر الظلم قرفت 


تركه مروان علي الفور عندما شاهده علي هذه الحاله بينما هرول إسلام بإتجاه الشارع وظل يتجول 
في شوارع المدينه بلا هدف »> بعد قليل توقف مكانه ونظر في ساعته ف زفر بضيق وقال : 


- اووف بقي سلمي لسه مرجعتش من المدرسه ولو روحت لماما دلوقتي هتقلق من شكلي ولو 
رجعت البيت وقعدت لوحدي الله أعلم ممكن أعمل إيه بقي !! 


ثم نظر في ساعته مره آخري وقال علي الفور : 

- خلاص بقي عقبال ما أوصل للمدرسة تكون هي خرجت ونروح سوا 

ثم إستقل أول سيارة أمامه ذاهبة إلي قرية الزهري وظل يستغفر طوال الطريق حتي يهدأ قليلا .. 
وصل إلي المدرسة وصعد للطابق الثالث كما قال له العامل وبالفعل وجد سلمي أمامه › ولكن يبدو أنه 


لم يعجبه ما وجدها عليه فوقف ينظر لها قليلا والشرر يتطاير من عينيه وهم أن يذهب لها ولكنه 
غير مساره فجأة وعاد سريعا إلي منزله .. ! 


عادت سلمي من مدرستها وقامت بفتح باب منزلها بهدوء ودخلت ككل يوم ء إلتفت لتضع حقيبتها 
علي الأريكه وتجلس لتستريح قليلا ولكنها وجدت إسلام أمامها فإتسعت عيناها وقالت بسعاده : 
- إسلام إنت جيت إمتي ؟ أخيرا بقي شوفتك جاي بدري يا راجل 

قالت لها إسلام بحده : 


- روحي غيري هدومك وتعالي علشان عاوزك في موضوع 


- طب يا عم بهدوء خضتني , قول يا باشا الموضوع وبعدين أغير مش مشكله 


تنهد بغضب وقال : 
- بقولك غيري هدومك وبعدين نتكلم يبقي تسمعي الكلام 





نظرت له بقلق وقالت : 

- إسلام طب في إيه فهمني ؟ 

- أستغفر الله العظيم يارب › بقولك إمشي يا سلمي إخلصي 
- حاضر يا إسلام بهدوء عليا طيب !! 

ثم ذهبت وبدلت ثيابها بسرعه شديده ونادت عليه من الداخل قائله : 
- خلاص يا إسلام تعالي أنا بعلق هدومي أهو › او إستني ثواني وأنا جيالك 
حضر إسلام علي الفور ووقف أمامها مباشره وقال بصرامه : 

- كنتي بتعملي إيه النهارده في المدرسه يا سلمي ؟ 

ضحكت رغما عنها وقالت : 

- بشرح للعيال يا إسلام !! هكون بعمل إيه يعني ؟!! 

ضرب الكومود بيده غاضبا وقال بحده : 


- مش وقت إستظراف دلوقتي !! إحنا لما قدمنا علي الشغل قولنا مفيش تعامل مع رجاله صح ولا لأ 
؟ ولو هيكون فيه يبقي للضروره القصوي وأخرك كلمتين وتمشي صح ولا بقول كلام من عندي ؟ 


أومأت برأسها إيجابا وقالت بعدم فهم : 


- أيوه صح !! 


صرخ بها قائلا : 


- أومال شوفتك النهارده عماله تضحكي وتهزري مع الرجاله ليه يا أستاذه ؟ هو ده الإلتزام بتاعك يا 
سلمي هانم رمز العفه والحياء ؟!! 


ضربت علي قلبها ونظرت له بذهول وقالت : 





- إيه اللي إنتي بتقوله ده يا إسلام ؟!! خد بالك من كلامك بعد إذنك » وبعدين رجالة إيه دول اللي 
ههزر معاهم إن شاء الله !! 


- بقولك شفتك بعيني يا أستاذه » هاه هكدب عيني كمان ولا إيه ؟ 

- شوفت إيه يا إسلام ؟ 

زفر بضيق وقال : 

- كنتي واقفه بتعملي إيه مع الراجل ده قبل المرواح بشويه وعمالين تضحكوا هاه ؟ 

- متقولش بضحك يا إسلام حرام عليك إنتي كده بتظلمني › الراجل ده يبقي المنسق بتاع الحفله اللي 
هنعملها للطلاب الأوائل بتاع السنه اللي فاتت وعرف بالصدفه إني كنت بعمل نشاطات وكده في 
التربيه العملي وكان جاي بيسألني علي حاجه وأنا قولت هرد عليه وأمشي وخلاص › بس هو بقي 
قعد يتكلم كتير ويقول مواقف من بتاعة حفلات السنين اللي فاتت وقعد يضحك وأنا كنت هتشل أصلا 
بس معرفتش أهرب إزاي 

ضحك بسخريه وقال : 

- معرفتيش تهربي ؟ لا حنينه والله 

ضربت يدها بالآخري وقالت بحزن : 

- يا إسلام بالله عليك ما تتكلم عليا كده » إنت عارفني كويس وعارف إني مش بعرف أحرج حد › أنا 
عارفه إني غلطت وأقسم بالله فضلت طول الوقت في العربيه النهارده بستغفر علشان الموقف ده 
وبإذن الله مش هيتكرر تاني 


رفع حاجبه قائلا بعصبيه : 


- ياسلام؟ لأ شاطره والله 


جلست علي حافة الفراش بتعب وقالت : 





- يا إسلام أنا أول مره أتحط في موقف زي ده وفعلا كان نفسي أي حد بيجي ياخدني علشان مش 
قادره أقوله حاجه » بس بجد خلاص مش هتتكرر تاني وبعد كده لو إضطريت أتكلم هتكلم بجديه تامه 
وأمشي علطول 


نظر لها بغضب وقال بمنتهي القسوه : 

- مش هثق فيكي تاني بعد اللي شوفته ده يا سلمي 

إنتفضت من مكانها ووضعت يدها علي فمها وقالت بذهول : 

- إسلام إنت واعي للي إنت ب بتقوله ده ؟ للدرجادي مصدقت تمسكلي علي غلطه ؟ قولتلك عارفه إني 
غلطت وندمانه علي وقوفي معاه وبإذن الله عمري ما هكررها تاني واللي يتحرج يتحرج بقي مش 

مهم . لكن مش لدرجة كلامك ده يا إسلام ؟ 

- وبعدين مش إنت دايما د بتقولي إنك بتحس بيا ؟ محسيتش بيا ليه وأنا واقفه هتشل كده ونفسي حد 
ينقذني هاه ؟ محسيتش إني:مش بضحك إزاي هاه ؟ رغم إنك أصلا لو كنت ركزت لحظه واحده كنت 
هتلاقيني واقفه بعيد عنه وباصه في الأرض وهو بيكلم نفسه ١‏ إنت عارف إني مش بقدر أحرج حد 
هقولهالك للمره الكام يا إسلام ؟!! هقولك للمره الكام إني عارفه إني غلطت ومكسوفه من ربنا بس 
علشان سمحت لنفسي أقف وهو عمال يضحك كده عادي › لكن إنك تشك فيا دي اللي مش هسمح 


ثم نهضت من مكانها وقالت بضيق : 


- بعد إذنك يا إسلام علشان هروح أجهز الغداء لأني تعبت ومش قادره أتخانق أكتر من كده 


همت بالذهاب ولكنها وجدته يمسك بذراعها ويجذبها للخلف وهو يقول بغضب : 
- ما ينفعش تمشي وتسيبيني وأنا بكلمك كده 
أفلتت ذراعها بضيق وقالت : 


- سيبني في حالي دلوقتي يا إسلام » بعد إذنك 





وهمت بالذهاب مره آخري ولكنها وجدته يدفعها للخلف بشده ويبدو أن دفعته كانت أقوي مما يتخيل 
فجعلتها تصطدم بحافة الخزانه وتسقط أرضا ء نظر لها إسلام بذهول وعلي الفور أمسك بها وأجلسها 
علي حافة الفراش وقال بخوف : 

- سلمي إنتي كويسه ؟ 

أبعدته عنها بغضب وظلت تتأوه وهي تتحسس ذراعها الأيمن بألم بينما إقترب منها هو وقال : 

- سل .. 

قاطعته علي الفور : 

- إمشسي يا إسلام 

حاول أن يلمسها ولكنها دفعت يده بعصبيه وقالت بصراخ : 

- إسلام إمشي من وشي بقولك › إمشي بقي كفايه كفايه 


لم يحتمل صرخاتها أكثر من ذلك ويبدو أن غضبه كان أقوي منه فتركها وذهب لغرفة الأطفال وأغلق 
الباب خلفه بشده 


إرتمت سلمي علي الفراش وسمحت لدموعها العبور علي خديها كالأنهار وظلت تتحسس ذراعها بألم 


وتقول : 


- يارب ساعدني أنا مليش غيرك › حتي إسلام طلع زيهم كلهم وميفرقش عنهم حاجه » يارب 
ريح قلبي وصبرني علي الظلم ده 


ولكنها سمعته مرة آخري ويبدو أن إسلام لا يسمع شيئا فنهضت بتثاقل وإقتربت من الباب .. 


نظرت علي الطارق عبر العين السحريه فوجدته والدتها فزفرت بضيق وقالت : 
- حرام عليكي يا ماما › كان لازم تيجي دلوقتي يعني › يربي بقي 
وعلي الفور جففت دموعها وحاولت إصطناع الإبتسامه وهمت أن تفتح ولكنها رأت أثار الدموع علي 


ملابسها فذهبت علي الفور للحمام وأغرقت ملابسها أكثر وكأنها كانت تتوضأ ثم قامت بفتح الباب › 
إبتسمت لها الأم بسعاده وإحتضنتها بشده وقالت : 





- ازيك يا حبيبتي عامله إيه ؟ معلش جيت في وقت مش مناسب بس هقولك علي حاجه وماشيه 
علطول 


- ايه اللي إنتي بتقوليه ده يا ماما ؟ تيجي في أي وقت طبعا › البيت ده بيتك قبل ما يكون بيتي › 
إتفضا 


سمع إسلام الأصوات بالخارج فقام بفتح باب غرفة الأطفال قليلا ليعرف ما سيحدث › جلست الأم علي 
الأريكه وحاولت سلمي الجلوس علي الجانب الآخر حتي لا تري والدتها ذراعها ولكنها جذبتها بحب 
وأجلستها بجوارها . إعتدلت في جلستها ونظر لسلمي بشوق وقالت : 

- وحشاني يا... 

وعلي الفور قطعت كلمتها وشهقت بخوف وقالت : 


- إيه اللي في إيدك ده كله يا بنتي ؟ 


شعر إسلام بالتوتر بينما إبتلعت سلمي ريقها وحاولت الإبتسام قائله بمرح : 


- إسكتي يا ماما ده إسلام ده عليه هزار رخم اوووي أعوذ بالله 


نظرت لها بتعجب وقالت : 
- هزار إيه ده يا بنتي اللي يعمل فيكي كده ؟ 
تنحنحت بإحراج وحاولت إنتقاء كلماتها حتي لا تحسب كذبه وقالت : 


- معلش يا ماما إنتي عارفانا مجانين وسعات كتير بنهزر بالمقشات والحلل والحاجات دي › ده حتي 
من كام يوم كده كنت هدخل المخده في عينيه هعميه 


زفرت الأم بضيق وقالت : 
- مجانين علي نفسكم يا سلمي بس إنتي دلوقتي حامل وممكن الهزار التقيل ده يتعبك 
ثم قالت علي الفور : 


- قومي ناديلي جوزك يا بنتي 
شعرت بالتوتر وقالت بصوت متقطع : 





- هاه » أقوم أناديه ؟ اه ماشي حاضر 


نهضت من مكانها بتثاقل وأخذت تتحرك بتجاه الغرفة وهي غاضبه تماما لأنها لا تريد محادثته حتي › 
وصلت للغرفة فوجدته واقفا مبتسما لها شاكرا علي ما فعلت فقالت بوجه خالي من أي تعبير : 


- تعالي ماما عاوزاك 
تحرك خلفها بهدوء وصافح والدتها ورحب بها فنظرت له بحزن وقالت : 


- کده يا إسلام تزرق للبنت إيدها كده ؟ خرام عليك يابني دي حامل ومش هتستحمل هزان الرجاله 
التقيل ده 


نظر لسلمي معتذرا وقال : 

- حاضر يا ماما مش هعمل كده تاني 

أشاحت سلمي بوجهها جانبا بينما إبتسمت الأم بطيبه وقالت : 
- ربنا يسعدكم يابني 


ثم نظرت لهما بجديه وقالت : 


- معلش أنا عارفه إني جيت في وقت مش مناسب بس انا عمالة أتصل بيكم وموبايلاتكم مقفوله 
فقولت بقي أجي أقولكم وبالمره أشوف بنتي , المهم › أنا جيت علشان أقولكم إن فرح حسناء بنت 
الحاج فوزي جارنا النهارده وأنا عارفه إن سلمي بتحبها وكانت دايما بتسألني عنها بس أنا نسيت 
أقولها علي حكاية الفرح دي لما كانت عندنا ولما ولاء بتقولي هنروح الساعه كام إفتكرت بقي إني 
لسه مقولتش لسلمي وهتزعل لو روحنا من غيرها 


ثم إبتسمت لسلمي وقالت : 
- هتروحي معانا ولا هتيجي إنتي وجوزك لوحدكم ؟ 


صمتت لحظات ثم قالت : 





- لأ يا ماما روحوا إنتوا علشان مش عارفه هقدر أجي ولا لا » إنتي عارفه إني برجع من الشغل 
تعبانه وكمان مع الحمل فمش بقدر انزل كتير بقي ٠‏ بإدن الله لو مجيتش النهارده هبقي اروح أباركلها 
إبتسمت الأم ببراءه وقالت : 

- ماشي يا بنتي براحتك › أستأذن انا بقي 

أمسكتها سلمي من يدها وقالت بلهفه : 


- لأ يا ماما إستني إنتي لسه ملحقتيش تقعدي › كمان لسه مشربتيش حاجه › هقوم علطول أجيب 
العصير واجي 


نهضت من مكانها وإبتسمت بحنان وقالت : 
- معلش يا سلمي وقت تاني › يلا سلام عليكم 


ودعتها سلمي وكذلك إسلام وأغلقا باب الشقه > علي الفور إتجهت سلمي لغرفتها بينما توقف إسلام 
أمامها ليغلق عليها الطريق ونظر لها بأسف وقال : 


- سلمي شكرا 
نظرت له بحده وقالت : 


- إحمد ربنا إن مامتي طيبه وعلي نياتها وبتصدق كل حاجه › أو يمكن كمان مصدقتش بس عدت 
الموضوع بمزاجها 


ثم دفعته جانبا وهمت بالدخول ولكنه وقف أمامها مرة آخري وقال : 
- طب وريني إيدك علشان خاطري > قوليلي الخبطه كانت جامده ولا إيه ؟ 
دفعته مرة آخري ودخلت وأغلقت الباب خلفها > جلست علي الأرض وأسندت ظهرها علي الباب 


ودفنت رأسها بين كفيها وظلت تبكي بينما وقف إسلام علي الباب لايعرف ماذا يفعل ؟ هل يحاول معها 
مره آخري أم يتركها لتهدأ ؟ هل كان محقا بخصوص ما فعل أم أنه أعطي الموقف أكثر مما يستحق ؟ 


لم تستطع قدماه التحمل أكثر من ذلك فجلس علي الأرض وأسند ظهره علي الباب من الجانب الآخر 
وظل يفكر . كيف له أن يكون بكل هذه القسوه مع سلمي ؟ وما ذنبها هي فيما حدث في الشركة ؟ 





وحتي وإن كانت قد أخطأت فكان لابد أن يوضح لها خطأها بكل هدوء حتي تتفهم الأمر ولا تعود لمثل 
هذا الخطأ مره آخري !! 


كيف له أن يمد يده علي الفتاة الوحيده التي أحبها بصدق ؟ الفتاة الوحيده التي إختارها زوجة له 
وعاهدها أمام الله أن يحفظها من نفسه ويضعها في عينيه 
ضرب الأرض بيده بعصبيه وقال : 

غلبي > يعني شوف إنت عملت فيها إيه وهي راحت دافعت عنك قدام أهلها › > عايز ايه إنت 
هاه عايز إيه ؟ عايز تضيعها من إيدك دي كمان ؟ مش كفايه اللي عملته في ساره ومحمد ؟ كمان 
حب عمرك هتخليها تروح منك بسبب غبائك ده ؟!! 
أغمض عينيه بألم وأخذ يحدث نفسه قائلا : 
- لأ وعاملي نفسك ملتزم أووي !! إلتزام إيه ده اللي يخليك تمد إيدك علي واحده ضعيفه بالشكل ده 
تنهد بحزن وقال : 


- بس أنا ممدتش إيدي عليكي يا سلمي › والله ما كان قصدي أخبطك كده . إنتي اللي عصبتيني يا 


سلمي بس والله ما كان قصدي 


ظل علي هذه الحاله لأكثر من ساعه › فتارة يؤنب نفسه وتارة آخري يوضح لنفسه أنه لم يكن يقصد 
> سمعت سلمي أذان العصر فقامت بفتح الباب فوجدته جالسا أمامها » ترددت قليلا ثم حاولت العبور 
سريعا لتذهب للوضوء , إنتبه إسلام لوجودها فنهض بسرعه وأمسك بيدها قائلا : 

أفلتت يدها بعصبيه وقالت : 

- أوعي 


ثم دخلت الحمام علي الفور وأغلقت الباب . تحرك إسلام بإستسلام لباب الشقه وخرج لأداء الصلاه 


أدي صلاة العصر وجلس مكانه لا يعرف ماذا يفعل » ظل يسترجع ما حدث ويفكر للحظات حتي سمع 
الإمام وهو يقول : 





- والآن مع موعد درس العصر › الرجاء الأنتباه يا أخواني 


نظر إسلام للشيخ بتلقائيه » لم يكن يستطيع التركيز في شئ سوي ما حدث ولكنه فعل مثلما فعل 
الجميع ٠‏ بدأ الإمام قائلا بإبتسامه : 


- إن الحمد لله » نحمدُه ونستعينه ونستغفره ونستهديه ونعوذ بالله من شرور أنفسنا ومن سيئات 
أعمالنا » من يهد الله فلا مضل له ومن يضلل فلا هادي له . وأشهد أن لا إله إلا الله وحده لا شريك له 
وأشهد أنَّ محمداً عبده ورسوله > بعثه الله رحمة للعالمين هادياً ومبشراً ونذيراً . بلغ الرسالة وأذّى 
الامانة ونصح الأمَّهَ فجزاه الله خيرَ ما جزى نبياً من أنبيائه. صلوات الله وسلامه عليه وعلى جميع 
الأنبياء والمرسلين » وعلى صحابته وآل بيته » وعلى من أحبهم إلى يوم الدين . 


درسنا اليوم يا إخواني بعنوان " لا تغفضب " والدرس ده في غاية الأهميه › بإذن الله هحاول 
مطولش عليكم بس ركزوا معايا والأطفال الحلوين كمان يركزوا علشان هيستفادوا إن شاء الله 


نظر له إسلام بذهول ء ER GEGE‏ هذه المخاضر” في 


قال الشيخ : 

- هبدأ الدرس النهارده بموقف أو موقفين حدثوا في عهد النبي صلي الله عليه وسلم بخصوص 
موضوع الغضب ده .. 

عن سليمان بن صرد قال : "استب رجلان عند النبي صلى الله عليه وسلم ونحن عنده جلوس › 
وأحدهما يسب صاحبه مغضبا قد احمر وجهه › فقال النبي صلى الله عليه وسلم : " إني لأعلم كلمة 
لو قالها » لذهب عنه ما يجد ء لو قال : أعوذ بالله من الشيطان الرجيم " رواه البخاري ومسلم 
وموقف آخر جميل جد : 


" عن أبي هريرة رضي الله عنه أن رجلا قال للنبي صلى الله عليه وسلم أوصني › قال : لا تغضب 
فردد مرارا قال : لا تغضب " رواه البخاري 


يعني موصاهوش بأي حاجه تانيه ولكن قاله " لا تغضب " 
طيب ليه منغضبش ؟ 


ببساطه لأن الغضب ده من أقبح الأخلاق السيئه لأنه بيخرج الإنسان من طبيعته الإنسانيه إلي 
البهيميه وبيساعده علي إرتكاب تصرفات سيئة كتير جدا زي السب واللعن والشتم والضرب 





والاعتداء والإتلاف والطلاق بل ربما والعياذ بالله يلفظ الإنسان بألفاظ توجب الردة » وكمان الغضب 
ليه أثاره السيئة جدا على الفرد والمجتمع لأنه بيفرق بين الأحباب وبيشتت أسر كانت مطمئنة . 


علشان كده يا إخواني لازم نعرف إيه هو علاج الغضب علشان نحاول نتجنبه ونتصرف التصرف 
الصح لو غضبنا في أي وقت .. 


اول حاجه : التعوذ بالله من الشيطان الرجيم أول ما نحس بالغضب 


تاني حاجه : نغير الحاله اللي إحنا عليها يعني لو وافقين نقعد ولو قاعدين نضطجع › كده الإنسان 
هيهدأ أكتر ويبعد عن أي إنتقام ممكن يعمله في وقت غضبه 


تالت حاجه : نسكت عن الكلام وبدل ما نقول أي حاجه نقعد نستغفر ونذكر ربنا 
رابع حاجه : نتوضأ وممكن نصلي ركعتين وندعي ربنا يريح قلبنا ويهدينا 
ولازم ناخد بالنا من حاجه وهي إن الغضب بيكون مذموم لو غضب الإنسان انتقاما لنفسه. أما إذا 


غضب غيرة لله لانتهاك محارمه أو دفعا للأذى عن نفسه وغيره في ذات الله فهذا غضب محمود 


فقد قالت عائشة رضي الله عنها : (ما انتقم رسول الله صلى الله عليه وسلم لنفسه في شيء قط إلا أن 
تنتهك حرمة الله فينتقم لله بها) . رواه البخاري 


أسال الله تعالى أن تدوم السكينة في قلوبكم والابتسامة على وجوهكم والسعادة في بيوتكم والصحه 
في أبدانكم والتوفيق في حياتكم والأمان في دروبكم والنور في وجوهكم وأن يغفرلكم و لوالديكم وكل 
عزيز لديكم .. 


آمين يارب وصل اللهم وسلم علي سيدنا محمد وعلي آله وصحبه أجمعين أحبكم في الله والسلام 
عليكم ورحمة الله وبركاته .. 


ظل إسلام يبتسم لفتره وشعر بالراحه بعدما سمع كلام الشيخ » نهض من مكانه وهم أن يذهب إليه 
ليقص عليه ماحدث ويطلب منه النصيحه ولكنه سرعان ما نظر للحيته وشعر بالإحراج فأثر الخروج 
من المسجد ومواجهه الأمر وحده بدلا من إحراج نفسه والإساءه للملتحين بسببه .. 


عاد لمنزله وقد قرر الإعتذار لسلمي ومناقشه الأمر معها بهدوء تام › فلقد أخطأت هي ولكنه واجه 
هذا الخطأ بخطأ أكبر . إقترب من باب غرفتها فوجده مغلقا هذه المره أيضا . طرق الباب بخفه بينما 





لم تهتم هي وظلت ملقاه علي الفراش مابين البكاء وعدم التصديق من أن إسلام فعل بها هذا الفعل › 
ظل يطرق الباب لعده مرات وهو يقول : 


- سلمي إفتحي بالله عليكي . يا سلمي هفهمك طيب › والله انا عارف إني غلطان بس إسمعيني حتي 
وبعدين إعملي اللي إنتي عاوزاه 


إزداد بكاؤها رغما عنها فسمعه إسلام وقال علي الفور : 


- سلمي والله لو مفتحتيش هكسر الباب وإنتي عارفه بقي إني مجنون وأعملها » وبعدين أنا مش 
ماشي من هنا إلا لما أقولك علي اللي حصل . حتي لو غلطان بس حتي إديني فرصه أدافع عن نفسي 


دفنت رأسها بين كفيها بألم وقالت : 


- ياربي بقي . حتي إسلام كمان ؟ حتي الإنسان اللي كنت فاكره إنه هيحطني في عينيه زي ما 
وعدني ؟ الإنسان اللي كنت فاكره إنه هياخد بإيدي للجنه ؟ معقوله كل ده كان كلام يا إسلام ؟ 
حقيقي أنا ماليش غيرك يارب 


سمعته من الخارج يقول بمنتهي الصرامه : 

- سلمي طيب لو واقفه ورا الباب إبعدي علشان هكسره › براحتك بقي 
وبالفعل وجدته يضربه أول ضربه فنهضت من مكانها علي الفور وقالت بحده : 
- خلاص إستني 


قامت بفتح الباب وجلست علي الفراش ولم تتحدث › جلس بجوارها وحاول الإقتراب منها ولكنها 
إبتعدت عنه بخوف وضيق فقال علي الفور : 


- طيب خلاص خلاص خليكي › ممكن تسمعيني بس ؟ 

سقطت دمعه من عينيها رغما عنها وقالت بتأثر : 

- أسمع إيه يا إسلام ؟ أسمعك بتبررلي إزاي ضربتني ؟ ولا أسمع كذبك عليا كمان وكمان ؟ ولا 
أسمعك وإنت بتقول مش هضربك تاني زي ما قولت في الخطوبه إنك عمرك ما هتعملها وعملتها ؟ 
ولا أسمعك وإنت بتقولي عمري ما هقولك كلام يزعلك تاني زي ما قولت في الخطوبه وبرضو قولتها 


؟ 





ثم نظرت له بحزن وقالت : 


- بتتريق عليا يا إسلام وبتقول رمز العفه والحياء ؟ بقي عادي كده تطعن فيا هاه ؟ اه غلطت بس 
مش لدرجه إنك تطعن في عفتي وحيائي ؟!! مش لدرجه إنك تشك فيا يا إسلام ؟ ده أنا قولت يا راجل 
إنك خلاص عرفتني طول الفترة دي وبقيت أكتر واحد في الدنيا فاهمني ؟ خلاص كده من أقل غلطه 
بقيت وحشه وأستاهل الضرب كمان ؟ ياخسرره يا إسلام يا خساره !! 


ثم أمسكت بلحيته وجذبتها بضيق وقالت : 

- ما إتكسفتش من دي يا إسلام ؟ ما إتكسفتش تكون بالشكل ده وتضرب مراتك الحامل كده ؟ ما 
إتكسفتش تكون المفروض ملتزم وتعمل كده هاه ؟ طب حتي يا راجل فهمني وقولي إنتي غلطانه ولو 
مسمعتش الكلام ساعتها إبقي إضرب لکن مش أول مره كده .. بس ثانيه ثانيه !! تضرب ليه أصلا ؟ 
هو في راجل بيخاف ربنا مايصدق يمسك علي مراته غلطه ويعمل فيها كده ؟!! 

ثم نظرت له بحده وقالت : 


- قول يا إسلام اللي عندك . قول براحتك خالص أنا مش همانعك › قول كل اللي جواك وأنا مش 
هظلمك » بس اللي جوايا بقي من ناحيتك ملكش دعوه بيه 


أخذ يتحسس وجهه بتوتر وقال بحزن : 


- طيب بصي يا سلمي › أقسم بالله ما كان قصدي أمد إيدي عليكي ومتقوليش ضربتني دي لأني 
مستحيل أعمل كده » كلمتك دي بتقتلني أصلا › أنا بس كنت بحاول أوقفك لما كنتي هتمشي وتسيبيني 
بكلم نفسي ومعرفش إيه اللي حصل ولقيتك واقعه علي الأرض بعدها » مكانش ينفع تسيبني وتمشي 
يا سلمي › كنتي حتي إستني لما أخلص كلامي وبعدين إمشي 


قاطعته علي الفور : 
- بقيت أنا اللي غلطانه دلوقتي يعني ؟!! 
أومأ برأسه نفيا وقال : 


- مش إنتي اللي غلطانه ولا حاجه ؛ أنا عارف إني مكانش ينفع أعمل كده مهما عصبتيني بس أنا 
بقولك اللي حصل , وكمان أنا بذ بثق فيكي أكتر ما بذ بثق في نفسي أصلا بس بجد مش عارف أنا قولت 
كده إزاي ؟!! انا أصلا مشوفتش حاجه غير الراجل أستغفر الله العظيم ده وهو عمال يضحك وكنت 
جايب أخري منه وهاجي أتخانق معاه بس قصرت الشر ومشيت وأنا بغلي لأنك عارفه أنا بغير عليكي 
إزاي فمعرفتش أمسك نفسي بقي ساعتها . بصي أنا مش عارف أعتذرلك إزاي بس والله أي حاجه 





هتقولي عليها أنا هعملها بس بالله عليكي ما تزعلي .. أنا عارف إني بطلب منك حاجه صعبه ويمكن 
مستحيله بس لو عاوزاني أعمل في نفسي زي ما عملت فيكي أنا موافق ولو عاوزه أي حاجه تاني 
قوليلي عليها وأنا برضو هعملها 

نظرت له بصرامه وقالت : 

- هتعمل أي حاجه هقولك عليها يعني ؟ 

أومأ برأسه مؤكدا وقال : 

-.إيه؟ 
- بقولك إمشي ! 


زفر بوجع وقال : 


نظرت للأرض وقالت بهمس : 


- إنت مش قولت اللي عندك ؟ إتفضل بقي 

قال علي الفور : 

- طب قولي إنتي كمان اللي عندك › أنا مش عايزك تشيلي جواكي حاجه من ناحيتي » صوتي وزعقي 
وطلعي كل اللي جواكي بس بلاش تشيلي في نفسك وبعدين تكرهيني زي ما كنتي بتقولي في أيام 
الخطوبه 


إبتسمت بألم وقالت : 


- من أول مره شديت معاك فيها إتضربت !! لكن مع ذلك إتكلمت تاني أهو بس موعدكش إن ده 
هيحصل علطول » مره في مره يا إسلام ومش هتلاقيني بتكلم خالص وهشيل جوايا وبس ٠‏ أنا قولتلك 





النقطه دي في الخطوبه لأني أكتر واحده عارفه نفسي , قولتلك إني ببقي صافيه علطول بس مع 
القسوه بخاف ومش بعرف أتكلم بعدها لأن بالنسبالي الإنسان القاسي ده عمره ما هيحس بحد فبشيل 
جوايا أحسن 


وأنا خوفت منك يا إسلام » عارف يعني إيه خوفت منك ؟ يعني كنت حاسه إن اللي واقف بيزعقلي ده 
شيطان ›» مش هو أبدا إسلام اللي لما بيشوفني تعبانه بيحن عليا ويقرالي قرآن » حسيت إن اللي 
بيضربني ده واحد تاني غيرك › مش ده الإنسان اللي إخترته ياخد بإيدي للجنه » مش إنت اللي عملت 
كده يا إسلام » مش معقوله تكون إنت . 


إقترب منها ووضع يده علي البقعه الزرقاء الموجوده في أعلي ذراعها وقال بحزن : 


MTS 19‏ عي ان 
ويشعللها وبغبائي مشيت وراه وخليته عماني ومبقيتش حاسس أنا بعمل إيه 


ثم حاول الإبتسام وقال : 


- بس خلاص والله أنا عرفت هعمل إيه لو غضبت ٠‏ الشيخ النهارده قالي علي الحل وبعد كده لو 
إتضايقت هبعد عنك خالص وأقعد استعيذ بالله من الشيطان وأستغفر لحد ما أهدي وبعدين نكمل 
نقاشنا » وإنتي زي ما طول عمرك بتساعديني يا سلمي عاوزه تساعديني في الحكاية دي كمان 
علشان أبطلها خالص › لما تحسي إني هبدأ أتعصب حاولي تهديني مش تزعقي زياده ونحاول بقدر 
الإمكان ننهي النقاش أو نأجله لوقت تاني › ماشي يا سلمي ؟ 


صمتت ولم تتحدث بينما نظر لها هو بأسف وقال : 

- سلمي إنتي وعدتيني إنك تاخدي بإيدي للجنه وإنتي عارفه إني لسه في بداية طريق الإلتزام 
وعمري ما هقدر أغير كل حاجه جوايا في يوم واحد علشان كده أوعي تزعلي مني بالله عليكي أو 
تحسي إنك مش هتقدري تكملي معايا الطريق .. أنا عارف إن الخبطه كانت كبيره واني كنت قاسي 
بزياده بس كمان عارف إنك قلبك من جوه أبيض أووي وبتسامحي أي حد › وعارف كمان إنك 
عمرك ما هتنسي الأيام الحلوه اللي عيشناها مع بعض ولا لذة القرب من ربنا اللي حسيناها سوا ولا 
كلامنا عن مستقبلنا مع بعض وعن ولادنا » وعارف كمان إنك موجوعه مني بس أنا هفضل وراكي 
بقي لحد ما تسامحيني ويمكن تيجي عليكي أي لحظه وتحسي إن كان ليا عذري › وبعد إذنك متقوليش 
كلمة ضربتني دي تاني علشان أنا إيدي تتشل قبل ما أفكر أضربك > ماشي يا سلمي ؟ وأنا برضو 
هصلي كتير وأدعي ربنا يسامحني علي اللي حصل ده ويريح قلبك ويلقي محبتي في قلبك من تاني 
ومتأكد إن ربنا هيرجعنا أحسن من الأول بإذن الله .. 


ثم أقترب منها ونظر لها بحنان ونهض علي الفور وهو يقول : 





- أنا هروح الجامع وهستني المغرب هناك وهبقي أجي بعد الصلاة علشان أريحك مني شويه › بالله 
عليكي فكري في كلامي تاني وحاولي تفتكري كل حاجه حلوه عملناها سوا وبلاش تخلي الشيطان 
يبوظ حياتنا » كفايه بقي إنه ضحك علينا وخلانا نعمل اللي حصل ده » بس بجد مش هسمحله تاني 
يوقعنا في بعض وربنا هيقويني وهتحمل بإذن الله » أنا واثق .. يلا يا سلمي سلام عليكم 

قالها خالد عندما إتصل علي هند بعد عودته من عمله مباشرة فأجابت بخجل : 

- ربنا يخليك يا خالد 


ضحك قائلا : 


- لسه برضو بتتكسفي ؟ يابنتي ده أنا هبقي جوزك بعد كام شهر › عيشي حياتك يعني وفكيها كده 


- منا فكاها أهو 

قال علي الفور : 

- طيب عاوزين نخرج سوا 

قالت بسرعه البرق : 

- لالالا خروج إيه ؟ إنسي الكلام ده خالص 
أجابها بحزن مصطنع : 


- ليه بس يا هنود ؟ إنتي بتخافي مني ولا إيه ؟ 


- متزعلش يا خالد مش قصدي والله » وطبعا بثق فيك وإلا مكنتش إتخطبتلك » بس إسلام مش 
هيوافق علي كده 


- طيب ومين قالك إن إحنا هنقول لإسلام ؟ هو ماله بيكي أصلا ؟ 





- إنت بتقول إيه يا خالد ؟ إسلام أخويا الكبير وهو اللي مسئول عني 

إبتسم بمكر وقال : 

- تؤ تؤ تؤ إنتي بس اللي مسئوله عن نفسك يا هنود » إنتي مش صغيره علشان تحتاجي حد يقولك 
تعملي إيه ومتعمليش إيه › وبعدين إسلام أخوكي ده يادوب أكبر منك بسنتين يعني انا اكبر منه أصلا 
وكمان هبقي جوزك يبقي المفروض تسمعي كلامي أنا مش كلامه هو !! 

تنهدت بحيره وقالت : 


- لأ برضو مش هينفع أعمل حاجه من وراهم يا خالد › أنا اه بحبك بس مش لدرجه إني أعمل حاجه 
من ورا أهلي يعني 


- طيب ما إنتي بتكلميني من وراهم يا هنود › إيه الفرق بقي ؟ 


- خالد وبعدين ؟ ما تحاولش تحسسني بالذنب ٠‏ أنا كلمتك علشان حقك تتعرف عليا وإسلام مش 


- ماشي خلاص يا ستي براحتك › بس كمان أخوكي اللي بيفضل قاعدلنا ده وانا عندكم بيزهقني 


- ليه بس يا خالد ؟ وهو بيعملك إيه يعني ؟ 


- يا بنتي مش ببقي عارف أتكلم ولا أضحك حتي › بحس إنه طابق علي نفسي 


تنهدت بحزن وقالت : 


- معلش بقي يا خالد إستحمل شويه › وبعدين لما نكتب الكتاب هتبقي تقعد براحتك معايا ومحدش 
هيكلمك 


- اه اه طبعا 
أخذت تلعب في خصلات شعرها بدلال وقالت : 


- بقولك إيه يا خالد ؟ ما تيجي نسرع موضوع كتب الكتاب ده علشان تيجي براحتك وكمان محسش 
بالذنب وأنا بكلمك من وراهم كده 





- إيه يا هنود مش لما نتعرف علي بعض الأول 
قالت باستنكار : 


- نعم يا خويا ؟ وإحنا ده كله لسه متعرفناش يا خالد ؟ ده إحنا كل يوم بنسهر علي التليفون طول 
الليل !! 


- إيه ياعم ذه ما إنت طلعت شرس أهو:وإحنا متغرفش + ماشي يا عم الحاج نكتب الكتاب وماله 
بس برضو لما نتعود علي بعض الأول 


- إمتي يعني ؟ 
إبتسم بخبث وقال : 

- دي حاجه في إيدك إنتي بقي !! 

يعد ملا SCG aE‏ بان لها وصول رمات جديدم يسكت باورا اتا حون 
باسم " جنتي " فضحكت بسخريه وقامت بفتحها وكان محتواها : 


" انا رايح عند ماما علشان أتطمن عليها هي وهند وكمان علشان أريحك مني شويه › لو إحتجتي 
حاجه كلميني علطول .. وسامحيني " 


تنهدت تنهيده قويه أخرجت كل ما بداخلها وقالت هامسه : 

- ربنا يسامحك يا إسلام 

ثم ألقت هاتفها أمامها وجلست على حافة الفراش وبدأت تقرأ فى كتاب الله لترتاح قليلا » أذنت 
نم في ج 


العشاء فقامت بأداء صلاتها ثم فتحت حاسبها قليلا لتتحدث مع حفصه . أرسلت لها رسالة قصيره 
وكان محتواها : 


- حفصه أول ما تيجي كلميني بسرعه جداااا الله يخليكي ماشي ؟ محتاجالك أوووي 


وعلي الفور وجدت الرد : 


- أنا موجوده يا سلمي › قوليلي مالك خير ؟ هروح بس أضرب الواد اللي عاوز يصحي أخته ده 
وأجيلك علطول عقبال ما تكتبي .. 





- جوزي ضربني يا حفصه وأنا موجوعه أووي ومش عارفه أعمل إيه 
وبعد دقائق وجدت الرد : 

- نعم ؟!! ضربك إزاي يعني إن شاء الله ؟ إنتي مش بتقولي إن جوزك راجل كويس وبيخاف ربنا ؟ 


- بصي هو مش ضربني بمعني ضرب يعني › لكن أنا عملت حاجه غلط فكنا بنتناقش فيها وهو 
زعقلي فأنا كنت هسيبه وأمشي لقيته شدني وبيرجعني ورا جامد وإتخبطت في الدولاب وإيدي إزرقت 
وكانت هتتخلع من مكانها تقريبا » أنا دلوقتي مصدومه ومش عارفه هو عمل كده إزاي ؟ بجد خوفت 
منه أوووي وحسيت إني بكرهه بس دلوقتي هديت شويه ولقيتني برضو لسه بحبه بس موجوعه منه 
وخايفه 

- حبيبتي يا سلمي ألف سلامه عليكي » طيب الحاجه دي تستاهل أوي كده ؟ وكمان هو كان قاصد ولا 
إيه ؟ يعني ممكن تكون لحظة شيطان وعدت › أو ممكن يكون هو متضايق أصلا من حاجه وإنتي لما 
غلطتي كملتي عليه » كمان مكانش ينفع تسيبيه بيتكلم وتمشي كده لأنه طبعا ممكن يغضب أكتر زي 
ما حصل كده 


- بصي بصراحه هو إعتذرلي كتير وأنا حاسه إنه مكانش يقصد خالص وفعلا أنا غلطت لما كنت 
همشي وأسيبه بس والله مكنش قصدي حاجه › أنا بس قولتله نكمل بعدين لأني تعبت › وكمان الحاجه 
اللي أنا عملتها معتقدش إنها تستاهل إنه يضربني عليها يعني لاني قولتله إني ندمت عليها وبستغفر 
ربنا وكده 


- طيب إنت حاسه إنه صادق في الإعتذار ده ؟ وكمان مش يمكن في حاجه أصلا مزعلاه في شغله 
مثلا او مع أهله 


- أيوه صادق جداا وأنا مصدقاه بس برضو مش قادره أسامحه ولا أنسي شكله وهو بيعمل فيا کده › 
كمان مفيش مشكله في شغله ولا مع أهله ولا حاجه الحمد لله . 


شوفتيها في حياتك وفجأة تلاقيه بقي قاسي اووي كده تحسي بجد إنك كرهتي كل حاجه بما فيهم هو 


- لأ يا سلمي إستهدي بالله كده » لو كنتي فاكره إنك هتعيشي حياة ورديه علي طول تبقي غلطانه › 
مهما كنتي كويسه وجوزك كمان كويس لازم في أي وقت يحصل بينكم مشاكل لأن الحياة مليانه 
ضغوط وسعات كتير الواحد مش بيقدر يستحمل فبيطلع غضبه كله علي أقرب الناس ليه اللي هي 





مراته » بس أهم حاجه انه يعرف غلطه ده وميكررهوش تاني وكمان يعتذر بصدق ويندم علي الحاجه 
دي 


- يعني إنتي يا حفصه بيحصل بينك وبين جوزك مشاكل ؟ 


ومش طايق أي حاجه لكن انا بقي بعمل حاجه حلوه تخليه يهدي خالص ويروق ويكلمني في اللي 
مضايقه بعدين بعد ما يهدي 


- قولي بسرعه الله يخليكي 


- انا بقعد ساعتها أدعيله كتير إن ربنا يجعل نقمته علي بردا وسلاما كما جعل النار بردا وسلاما 
علي إبراهيم ويلقي محبتي في قلبه ويحنن قلبه عليا ويجعلني من أقرب الناس إليه › 


لما تلاقيه بيتخانق معاكي إفضلي إدعي بإستمرار وحاولي تكوني هاديه وبلاش تعصبيه وبإذن الله 
علطول هتلاقيه هدي بعدها بقي عاتبيه وقوليله إنتي زعلانه منه في إيه وكده .. ولو هو فعلا 
شخص بيخاف ربنا زي ما بتقولي هتلاقيه علطول رجعلك وإعتذر وكمان هتعلي في نظره أووي 
وبإذن الله ربنا يقربكم من بعض أكتر وترجعوا أحسن من الاول .. 


- حاضر يا حفصه هحاول › ربنا يخليكي ليا يارب » إدعيلي أعرف أعمل زي ما بتقولي كده 
علشان بجد موجوعه منه أووي ومش متخيله لحد دلوقتي إن ده حصل بيني وبين الشخص الوحيد 
اللي حبيته في حياتي › يلا الحمد لله 

- ربنا يريح قلبك ياسلمي 


- يارب يا حبيبتي › يلا بقي روحي شوفي الواد إبنك بدل ما يصحي أخته تاني › وعلي فكره إسم 
مسلم ده حلو اووي ربنا يخليهولك 


- آمين يارب 


أغلقت سلمي الحاسب وجلست تفكر في كلام حفصه › بعد قليل سمعت رنين هاتفها المحمول فأجابت 
علي الفور : 


- السلام عليكم 


- وعليكم السلام ورحمة الله وبركاته › إزيك يا سلمي يا حبيبتي عامله إيه ؟ 


- الحمد لله تمام » مين معايا ؟ 





- أنا نهي يا بنتي نسيتي صوتي ولا إيه ؟ 


-نهي. إزيك عامله إيه يا قلبي وحاسه بإيه وإنتي عند الكعبه قوليلي › مشتاقه أوووي 


أزورها أا كمان 


- الحمد لله يا سلمي مبسووطين جدااااا! والله والإحساس هنا لا يوصف أصلا . يارب تيجي 
قريب إنتي وأستاذ إسلام بقي 


- إن شاء الله 


- معلش يا سلمي علشان فاروق عمال يتصل علي جوزك كتير بس هو مش بيرد وكنا عاوزين نعرف 
عمل إيه في التثبيت ؟ 


أجابتها علي الفور : 


- إيه يا سلمي بتهرجي ؟!! النهارده واحد عشره يا بنتي والمفروض إن جوزك كان هيتثبت !! 
معقوله متعرفيش ؟ 


إتسعت عينا سلمي وقالت بذهول : 

- أوبس تصدقي نسيت خالص !! 

تنهدت بحزن وقالت : 

- أخص عليكي يا سلمي في حد ينسي حاجه زي كده برضو › طيب يلا إسألي جوزك بسرعه وقوليلي 


تنحنحت بإحراج وقالت : 


- إسلام مش موجود دلوقتي يا نهي , بإذن الله هتصل بيكي بكره وأقولك اللي حصل بالظبط 


- وعليكم السلام ورحمة الله وبركاته 





إرتمت سلمي علي الفراش وظلت تنظر للهاتف بذهول › شردت قليلا ثم قالت هامسه : 


- معقوله أنسي حاجه زي كده ؟!! طب يا تري حصل إيه ؟ طب هو ممكن اللي إسلام عمله النهارده 
ده كان بخصوص الموضوع ده ؟ طب بس هو إتخانق معايا علشان حكاية أستاذ سيد دي 


نظرت للجانب الآخر وقالت بقلق : 


- طب هو أصلا إيه اللي جابه المدرسه عندي ؟ وإيه اللي رجعه من الشغل بدري النهارده بالذات ؟ 
هو ممكن يكون متثبتش وعلشان كده خرج بدري ؟ طب بس حتي لو متثبتش إيه اللي هيرجعه بدري 
؟ 


تحسست وجهها وقالت بتوتر : 


- معقوله يكون إتخانق معاهم بسبب الموضوع ده ؟ أيوه أكيد إتخانق معاهم لأنه كان بيقولي مش 
هستحمل الظلم أكتر من كده » وممكن كمان يكون خاف ييجي البيت لوحده ليعمل في نفسه حاجه 
فقرر ييجي ياخدني وشاف اللي شافه بقي .. 


تنهدت بعمق ونظرت للمرآه قائله بصرامه : 

- أيوه أكيد ده اللي حصل ٠‏ يعني هو متخانقش معايا بسبب موضوع أستاذ سيد ده لأنه بيقول 
مكانش شايف كويس أصلا › أكيد من الضغط اللي عليه مقدرش يمسك نفسه لما شافني أنا كمان 
بعمل كده فراح مطلعه فيا أنا بقي › يداه يا إسلام شيلت ده كله جواك ومقولتليش ليه ؟ 

ثم نظرت لذراعها بحزن وقالت : 

- هان عليك تعمل فيا كده يا إسلام ؟ هان عليك تخوفني منك بالطريقه دي ؟!! 

صمتت قليلا ثم قالت هامسه : 

- طب وهو كان هيعمل إيه يعني ؟ ما أنا برضو غلطت لما كنت هسيبه وأمشي وهو مكانش قصده › 
يوه بقي بس ده قالي كلام صعب أوووي › بس برضو هو إعتذر وقال مكانش يقصد وبصراحه أنا 


مصدقاه 


نهضت من مكانها وقالت بإصرار : ْ 
- أنا هروح أصلي دلوقتي وأدعي ربنا يصلح الحال ولما إسلام ييجي هكلمه تاني وأشوف 





عاد إسلام إلي منزله ودخل غرفته فوجد سلمي جالسه علي الفراش » إقترب من الفراش فوجدها 
تنهض من مكانها فقال علي الفور : 


- خليكي خليكي أنا مش هعملك حاجه » أنا هنام علطول مفيش داعي تطلعي 


قفز من مكانه علي الفور وإستلقي بجوار الحائط وجذب الغطاء علي وجهه وأغمض عينيه وهو يقول 
بهمس : 


- يارب تعبت 
كانت سلمي ستحاول فتح الحديث معه لتسأله عما حدث ولكنها أيضا كانت تشعر بالوجع فأحست 


بالراحه مما فعل ونامت هي الآخري 


وفي الصباح إستيقظ إسلام من نومه وإرتدي ملابسه في هدوء تام وأمسك بمقبض الباب ليفتحه 
ويذهب لعمله » سمع أصوات أقدام سلمي وهي تهرول بإتجاهه فتوقف للحظه › وقفت أمامه وإبتسمت 
وهي تمد يدها بشئ ما لتعطيه إياه » نظر لها بتعجب وقال : 

- ليه دي ؟ 

نظرت للأرض وإبتسمت قائله : 

- اللحيه بتاعتك منكوشه .. سرحها 

أمسك منها المشط وأخذ يمشط لحيته وهو ينظر لها بحنان ويقول : 


- ربنا يخليكي ليا 


إبتسمت وتركته وذهبت لغرفتها بينما أمسك هو بالمقبض مره آخري وغادر علي الفور .. 


بعدما يقرب من العشر دقائق وجدته عائدا مره آخري فإنتابها الفضول ولكنها لم تسأل فوجدته يقول 
بمرح : 


e اا‎ 55 ٠. 
نسيت حاجه بس .. متقلقيش‎ - 





وضع يده في خزانته وأخرج منها شئ ما وذهب مره آخري › إرت تمت سلمي علي الفراش وظلت 
تتذكر كل موقف أحبته من إسلام كمحاولة منها لمسامحته › > بعد قليل نهضت لأداء صلاة الضحي 
وظلت تدعو الله أن يريح قلبها ويزل ما فيه من بغض ويجعلها من أقرب الناس لقلب زوجها .. 


وبعد ساعه تقريبا عاد إسلام مره آخري فشعرت سلمي بالقلق والفضول معا ولكنها وجدته يقف 
أمامها مباشرة ويعطيها ورقة ما وهو مبتهج › أمسكت بها بعدم فهم وقالت : 

- إيه دي ؟ 

إبتسم قائلا : 

وعلي الفور قامت بفتحها ونظرت له بذهول ممزوج بالسعاده وقالت : 

- إيه ده ؟ إنت عملت صدقه بإسمي ؟ 


أومأ برأسه إيجابا وقال هامسا : 


- حسيت إن أحسن حاجه ممكن أهديهالك هي الثواب › وكمان غيبت من الشغل النهارده وهقعد معاكي 
حتي لو مش هنتكلم خالص › متزعليش بقي علشان بجد مبقيتش عارف أستحمل إيه ولا إيه ؟ 


ثم نظر لها بحب وقال : 
- أنا متأكد إن الهديه دي هتفرحك وهتخليكي تسامحيني 


أمسكته من يده وأجلسته بجوارها وأشارت إلي يدها الزرقاء وقالت : 
- هعملك واحده زي دي وبعدين أسامحك 

قفز من مكانه بفرحه وقال بسعاده : 

- طالما قولتي كده يبقي سامحتيني صح ؟ 

نظرت له بحنان وقالت : 


- الحب اللي أنا شيلاهولك جوايا يا إسلام مش مخليني أعرف أعمل حاجه غير إني أسامحك › رغم 
إني خوفت جدا منك إمبارح بس برضو مش عارفه أحس بحاجه غير إني حباك ومصدقه كل كلمها 





قولتها وحاسه إنها طالعه من جواك اوووي وإنك بجد مكنتش تقصد › علشان كده أنا مش زعلانه 
وكمان أسفه لأني عصبتك وضايقتك أكتر ما إنت متضايق 


ثم إبتسمت وهي تقول : 


- مسامحك يا رفيقي للجنه ومش هسيبك أبدا بإذن الله » بس بالله عليك يا إسلام ما تعمل كده تاني 
علشان مش عاوزه أخاف او أبعد عنك بعد كده .. ماشي ؟ 


- ماشي يا رفيقتي للجنه 

صمتت قليلا ثم نظرت له بحزن وقالت : 

- ليه ما قولتليش إنك متثبتتش ؟ علي الأقل كنت أعذرك 
زفر بضيق وقال : 

- مكنتش عاوز أزعلك 

ثم إنتبه فجأة وقال علي الفور 

- بس إنتي عرفتي منين صحيح ؟ 

إيتسمت قائله : 

- نهي إتصلت بيا وكانت بتسأل علي تثبيتك وأنا إستنتجت بقي إنك متثبتتش علشان كده كنت متعصب 
بالطريقه دي 

قال بسعاده : 

- حبيبي يا فاروق ٠‏ حتي وإنت هناك فاكرني 


تنحنحت بإحراج وقالت : 


- أنا أسفه إني نسيت 


ثم قالت علي الفور : 


- يعني كل اللي حصل ده بسبب موضوع التثبيت مش بسببي أنا صح ؟ 





أومأ برأسه إيجابا وقال : 


- أيوه للأسف الشيطان عرف يستغل النقطه دي كويس أووي وانا بغبائي مشيت وراه » بس مش 
هسمحله يعمل كده معايا تاني بإذن الله 


تنهدت بأريحيه وقالت : 
مسح علي رأسها بحنان وقال : 


- يا بنتي أنا مقدرش مثقش فيكي أصلا لأني عارف إنتي أد إيه بتخافي من ربنا ومتأكد إن اللي حصل 
ده غلطه ومش هتكرريها تاني وكمان متأكد إنك ندمتي بجد وإستغفرتي 


ثم رفع حاجبه قائلا : 


- وبعد كده متقفيش مع الراجل ده تاني ماشي ؟ 


- حاضر والله » انا أصلا حرمت 

ثم ضحكت وهي تقول : 

- إحتمال لو الموضوع ده إتكرر تاني تقتلني أصلا مش هتكون مجرد خبطه 
نظر إليها وهو يشير للمروحه وقال محذرا : 

- شايفه دي ؟ هتلاقيكي متعلقه عليها إنتي وإبنك 

عادت للخلف قليلا وقالت بخوف مصطنع : 


- حاضر يا حاض ظابط › أنا أسف أباشا » غلطه ولن تتكرر بإذن الله 
أحاطها بذراعه وهو يقول بكل سعاده : 


- اللهم لك الحمد 





بينما أغمضت هي عينيها بعدما أحست بالراحه وقالت : 


- الحمد لله حتي يبلغ الحمد منتهاه 


ظلا علي هذه الحاله بضع دقائق وكلاهما يحمد الله علي إنتهاء هذه المشكله علي خير › بعدها بقليل 
قالت سلمي بإبتسامتها المعتاده : 


- إحكيلي بقي بالتفصيل إيه اللي حصل في الشركه 


إعتدل إسلام في جلسته وتنهد بألم وبدأ يقص عليها ما حدث › إنتهي من كلامه فوجدها تربت علي 
كتفه وتقول بمواساه : 


- معلش يا إسلام » قدر الله وما شاء فعل › لو ليك نصيب فيه كنت هتاخده وإحنا راضيين بأي مرتب 
وحامدين ربنا وشاكرينه 


تنهد بوجع وقال : 


- الحمد لله علي كل شئ » بس برضو الظلم وحش أووي يا سلمي › يعني أنا كنت بقول الحمد لله 


مرتبي هيزيد شويه علشان أعرف أصرف علي الطفل اللي جاي في الطريق ده وكنت متطمن علي 
الآخر لكن الحمد لله مطلعش من نصيبي › عارفه مش ده بس اللي يضايق › ولكن كمان لما يجيلك 
واحد لسه ميعرفش حاجه في الشغل أصلا وياخد حقك وكمان يبصلك بتعالي وغرور كده علشان هو 
معاه واسطه يعني ده اللي بيوجع اوووي » انا متأكد إن رامي ده مش هيعرف يشتغل زي مروان ولا 
زيي بس هنقول إيه بقي حسبي الله ونعم الوكيل 


أمسكته من ذراعيه ونظرت له بصرامه وقالت : 


- إسلام قدوتي إيمانه راح فين ؟ المؤمن بجد بيتعرف في الاوقات دي يا إسلام وإنت إن شاء الله 
مؤمن ولازم تحمد ربنا مهما حصل وتعرف إن أي حاجه بتحصلنا فيها الخير لينا بس أكيد إحنا مش 
عارفين الحكمة فين ؟ كمان ربنا قادر يرزقنا بمصاريف الطفل ده لأن اللي خلقه قادر يحفظه ويقوينا 
علي تربيته ويرزقنا برزقه » دي أول حاجه 


- تاني حاجه بقي : بالنسبه للظلم ده ف للأسف الموضوع منتشر جداا في بلدنا بطريقه غير طبيعيه 
وإحنا المفروض نواجهه بس حقيقي مبقيتش عارفه هل الإنسان المفروض يواجه لوحده حتي لو 
هيموت بإعتبار إن ده منكر ولازم نغيره ؟ ولا نسكت بإعتبار إننا مش هنقدر نعمل حاجه لوحدنا 
وننكرالمنكر ده بقلبنا بس ؟ 





ثم نظرت له بحزن وقالت : 

أخذ يمرر أصابعه بين خصلات شعره في حيره ثم قال : 

کی فن رخاز قن ک٠‏ لين کا انان فقون تيف :اكت شرع كدو الو لقت رن هت 
الشركة دي فورا ولو ملقيتش يبقي هفضل قاعد فيها وأحاول بقدر الإمكان أفهم الدنيا ماشيه إزاي 
واتكلم مع زمايلي وكده يمكن نقدر نعمل حاجه › أكيد هنقدر يا سلمي حتي ولو طال الزمن » بس 


دلوقتي مش قدامي حاجه غير إني أروح بكره وأكمل شغلي عادي لأني ملتزم بمصاريف ومش هينفع 


- ربنا معاك يا إسلام » وعندك حق مهما طال الظلم هيجيله يوم وهيسقط 
- يارب يا سلمي 

صمت قليلا ثم قال : 

- في حاجه كمان بفكر فيها 


- إيه هي ؟ 


- بفكر أروح أعتذر للمدير » حاسس إني زودتها معاه أووي وخصوصا إنه أد أبويا الله يرحمه » حتي 
لو كان ظالمني بس برضو في الأول وفي الآخر اللي أنا عملته ده عمره ما كان من أخلاق المسلمين 
وأنا مكانش ينفع أتكلم معاه كده أصلا 


إبتسمت بفخر وقالت : 
- كنت هقولك تعمل كده أصلا › إحنا لازم نتعامل بأخلاقنا مهما واجهنا من صعوبات › الجنه مش 
- عندك حق , الجنه مش ببلاش › هروح أعتذرله بكره بإذن الله 


ثم تنهد بإحراج وقال : 





- أنا حاسس إني كنت متوحش إمبارح › > حاسس إني مكنتش أنا أصلا > بجد مكسوف من نفسي 
أوووي لأن دي عمرها ما كانت أخلاق المسلمين › أسأل الله أن يغفر لي ويرحمني ويعفو عني 
وبعد شهرين : 


عاد فاروق من رحلة العمره وذهبت زوجته إلي جامعتها وحاولت التوفيق بين الجامعه والمنزل بقدر 
المستطاع وكان فاروق يساعدها في ذلك 0 


ذهبت سلمي للطبيبه وعلمت أن المولوده ستكون فتاة بإذن الله فقررت أن تسميها " حياء " حتي 
تكون إسم علي مسمي ووافقها إسلام علي ذلك .. 


إعتذر إسلام لمديره في العمل وإتخذ قراره بأن يتعامل بأخلاق محمديه ولا يسمح للشيطان أبدا أن 
يستغل أي موقف شده ويوقعه في الخطأ .. 


تعلقت هند بخالد أكتر وأحبته بجنون لأنه علم جيدا المدخل الذي يستطيع من خلاله سرقه قلبها 
والسيطره عليه وعلي تفكيرها تماما .. 


إمتلأ قلب خالد حقد وغضب علي إسلام بسبب جلساته المستمره معهما ولأنه لا يستطيع أن يجلس 
بأريحيه كما يحب ولكن هل ياتري سيستمر الوضع طويلا ؟ 

قالتها سلمي وهي تهرول بإتجاه غرفة نومها وتصرخ بفزع , إنتفض إسلام من مكانه وقال بخوف : 
- في إيه يا سلمي ؟ 


خذت تتنفس بصعوبه وقالت بتوتر : 


- ولاء بتقولي بابا تعبان أووي ولازم يروح المستشفي حالا › أنا خايفه أووي يا إسلام 


قفز إسلام من مكانه وهرول بإتجاه الباب وقال : 


أمسكته من يده بقوه وقالت : 





- إستني أنا لازم أجي معاك 

قال بهدوء : 

- هروح أنا بسرعه وأبقي أتصل بيكي أطمنك إن شاء الله 
- لأ يا إسلام أنا لازم أروح معاك 

جلس مكانه وقال بإستسلام : 

- طب يلا إلبسي بسرعه بقي عقبال ما أعتذر لخالد 
وبالفعل قام إسلام بالإتصال علي خالد وقال بتوتر : 

- السلام عليكم يا خالد 

- وعليكم السلام يا إسلام » إزيك ؟ 


- الحمد لله تمام > معلش يا خالد أنا بعتذرلك بس حمايا تعبان أوي ولازم أروح معاه المستشفي 
د SG IS ET‏ ارج o‏ يوم بال ماي 


وعلي الفور قام بالإتصال بهند وأخبرها بأن خالد لن يأتي اليوم بسبب مرض والد سلمي وعدم 
إمكانيه حضور إسلام للجلوس معهما » طلب إسلام الإسعاف لوالد سلمي وأخذوه للمشفي وجلسوا 
جميعا هناك بإنتظار تقرير الطبيب .. بعدما يقرب من الساعه إتصل خالد علي هند وقال بحماس : 


- هنود باشا 


- أيون . معلش بقي مش هنشوف بعض النهارده » ربنا يقوم بابا سلمي بالسلامه 


ضحك بمكر وقال : 





- إفتح الباب يا باشا علشان أنا واقف تحت 

إتسعت عيناها وقالت بدهشه : 

- تحت فين يا خالد ؟ 

تنهد بسعاده وقال : 

- تحت بلكونتك يا ستي › يلا إلبسي بسرعه بقي وإفتحيلي 
شهقت بخوف وقالت : 

- مش هينفع طبعا يا خالد ‏ ما إنت عارف إن إسلام مش موجود 
زفر بملل وقال : 


- عارف يا ستي عارف » بس كمان عارف إن مامتك موجوده يبقي قشطه بقي . مفيش خلوه ولا 
مش عارف إيه زي ما بتقولوا كده 


جلست مكانها وقالت بتفكير : 
- ماما ؟ متهيألي لازم راجل يا خالد › وبعدين إسلام لو عرف هتبقي مصيبه 


قال بحزن مصطنع : 


- كده يعني يا هند ؟ هتطرديني من بيتك بعد ما جيت ؟ وكمان هو أنا هعملك إيه يعني ؟ ماهو اللي 
كان بيحصل قدام أخوكي هيحصل قدام مامتك ؟ ولا إنتي بقي مش بتحبيني ومش واثقه فيا ؟ 


- يا خالد والله ما قصدي 


- ماشي يا هند شكرا 
- يوه بقي يا خالد مش قصدي بجد . بس خايفه إسلام يزعل 


- خلاص يا هند براحتك › إنزلي طيب خدي الهديه اللي جايبهالك وأطلعي تاني ومش عاوز منك حاجه 
يا ستي 





إبتسمت بسعاده وقالت : 

- هديه كمان ؟ ربنا يخليك يا خالد » طيب بص إستني هقول لماما 

إبتسم خالد بإنتصار بينما ذهبت هند لوالدتها وقالت بحيره : 

- ماما خالد جه تحت وإسلام لسه مجاش أعمل إيه ؟ أخليه يطلع ولا يمشي ؟ 
نظرت لها الأم بتعجب وقالت : 


- وده سؤال برضو يا بنتي » أتصلي بأخوكي وإستعجيله بسرعه علشان خطيبك ميفضلش واقف في 
الشارع كتير 


تنحنحت بإحراج وقالت : 

- ماهو إسلام إحتمال يتأخر جامد أو ميجيش أصلا علشان حماه تعبان وهو راح معاه المستشفي 
شهقت الأم بخوف وقالت : 

- تعب إمتي يا بنتي ؟ وماقولتيليش ليه ؟ 


- تعب من شويه وإسلام كلمني وقالي وإنتي كنتي بتصلي وبعدها نسيت أقولك 


- لا حول ولا قوة إلا بالله > طيب معلش يا بنتي إعتذري لخطيبك بقي وقوليله ييجي يوم تاني 


عادت هند لغرفتها بملل وإتصلت بخالد وأخبرته بما قالت والدتها فإبتسم قائلا : 

- طيب إلبسي إنتي وأنا هتصرف 

ثم إستجمع شجاعته وصعد الدرج وطرق الباب بخفه › إرتدت الأم حجابها وفتحت الباب فوجدته 
يبتسم لها بحنان ويقول : 0 ٠‏ 

- السلام عليكم يا طنط » معلش أنا أسف لو أزعجتك 


إبتسمت بإحراج وقالت : 


- ولا يهمك يابني » بس معلش إسلام مش هينفع ييجي النهارده علشان يقابلك يعني 





أومأ برأسه إيجابا وقال برضا : 


انا جارف يا طنط» أنا بس بستاذن حضرتك هسشي هند لح ها تطلع علشان تاخد مني ذه وبين 
همشي علطول » ولو حضرتك هتضايقي أنا ممكن أستناها تحت تحت عادي 


قالت بتوتر : 

- أصل .. 

قاطعها علي الفور : 

- حضرتك برضو ممكن تسيبي باب الشقه مفتوح لو تحبي 

تنهدت بإستسلام وقالت : 

- طيب إتفضل يابني 

دخل خالد بسعاده وجلس في نهاية الصاله بينما دخلت الأم علي هند وقالت بغضب : 


]لكي رعا روخ فر ع اة هه عن بكي ن ان :لطباي 
قالت هند بفرحه : 


- هو دخل ؟ 


زفرت بضيق وقالت : 


- أحرجني ومعرفيش أقوله إيه فدخلته بس إخلصي خليه يمشي علطول ميصحش كده 


قالت علي الفور : 

د خاضر ا هاا 

خرجت بهيئتها الممتازة وجلست بجواره بينما نظر لها هو بحب ومد لها يده بباقة الورد وقال : 
- إتفضلي » كل سنه وإنتي طيبه 


إبتسمت قائله بعدم فهم : 





- وإنت طيب بس بمناسبه إيه ؟ 

- من غير مناسبه . ولا أقولك ؟ بمناسبه إني أخيرا هعرف أشوفك براحتي › شكرا للحاج أبو 
سلمي !! 

خرج الطبيب من غرفة والد سلمي وهرول الجميع بإتجاهه وسألوه بلهفه : 

- خير يا دكتور طمنا ؟ 


إبتسم قائلا : 


- متقلقوش يا جماعه الضغط علي عليه شويه ودلوقتي هيقوم يروح معاكم علطول إن شاء الله 


تنهدت الأم بأريحيه وأخذت سلمي تحمد الله علي سلامة والدها بينما إصطحب إسلام الطبيب وذهب 
معه لإدارة المشفي لينهي الحساب .. 


- مبسوط فوق ما تتخيلي 

قالها خالد أثناء جلوسه مع هند بعدما قدم لها هديتها وأخذ كوب العصير الخاص به وجلس يرتشفه 
وهو يحدثها › إبتسمت هند بطيبه وقالت : 

- يارب أشوفك مبسوط دايما يا خالد 


ظلت الأم تطرق بأصابعها علي المنضده بتوتر وتنظر للساعه بين الحين والآخر . جلس خالد يضحك 
ويمرح مع هند مايقرب من الساعه والنصف ثم إستئذن في الذهاب وغادر .. 


نظرت الأم لهند والشرر يتطاير من عينيها وقالت بحده : 


- إيه اللي قعده ده كله وهو عارف إن أخوكي مش موجود هاه ؟ مصدق لزق مكانه ومعرفش 
يتحرك ولا إيه ؟ 

زفرت هند بضيق وقالت : 

عادى 

- وإنتي عايزاه يعمل إيه كمان يا ست هند ؟ ماهو أكيد هيقعد عادي بس برضو ميصحش يخش البيت 
ومفيش راجل كده 


قالت وهي تغادر المكان : 

- خلاص يا ماما حصل خير بقي » وبعدين دي مره وعدت يعني !! 

نادت عليها بصرامه وقالت : 

- متقوليش لأخوكي إن خطيبك جه وهو مش موجود علشان منعملش مشاكل ماشي ؟ 


أومأ برأسها موافقه ودخلت غرفتها .. 


- حمدا لله علي سلامتك يا بابا 


قالها إسلام وهو يضع والد سلمي علي الفراش ويربت علي كتفه بحنان › إبتسم الأب قائلا : 
- الله يسلمك يا إسلام » معلش تعبتك معايا 


تنهد بحزن وقال : 

- ده كلام يا بابا ؟ هو مش أنا زي إبنك برضو ولا إيه ؟ 

نظر له بإمتنان وقال : 

- لو كان عندي إبن مكنش هيعمل معايا زي ما إنت بتعمل كده 
ثم نظر لسلمي بفخر وقال : 

- حقيقي بنتي عرفت تختار 


إبتسمت سلمي وأمسكت بالغطاء وأخذت تحيط به جسد والدها وهي تقول : 


- حمدا لله علي سلامتك يا بابا > هنسيب حضرتك تستريح بقي ونقعد برا 





أومأ برأسه نفيا وقال بتعب : 


- لأ يا بنتي روحوا إنتوا علشان عندكم شغل الصبح › أنا هبقي كويس إن شاء الله 


- خلاص يا خالد الفجر قرب › يلا نقوم نجهز بقي 

قالتها هند أثناء حديثها مع خالد فأجاب علي الفور : 

- ماشي يا باشا لما يأذن نبقي نقفل 

تنهدت بسعاده وقالت : 

خاش 

نظر للمرآه بفرحه وقال : 

- بس إيه رأيك في اليوم النهارده ؟ مش كان حلو من غير أخوكي وعرفنا نتكلم براحتنا 
- کان حلو اه بس إنسي إن ده يتكرر تاني 

تنهد بحزن وقال : 

- ليه بس يا هنود ؟ إنتي لسه بتخافي مني برضو ؟ 

أومأت برأسها نفيا وقالت مؤكده : 

- يا خالد وأنا إيه اللي هيخوفني منك » بس برضو ميصحش تيجي ومفيش راجل في البيت 
- طيب ما أنا راجلك يا هند 

- معلش يا خالد برضو لازم إسلام يكون موجود 


إبتسم قائلا : 





- طيب بصي تعالي نفكر بالعقل › دلوقتي إنتي بتثقي فيا وكمان إحنا بنحب بعض وكمان مامتك بتكون 
موجوده معانا يبقي إيه المشكله بقي لما أجي من غير ما أشوف أخوكي يعني ؟!! هيحصل إيه 
فهميني ؟ وبعدين كلام الناس والحاجات دي مش هيهمنا لأننا مش بنعمل حاجه غلط 

ثم قال بحزن : 

- ولا إنتي عاوزاني أفضل زهقان كده كل أما أجي عندكم ؟ 

تنهدت بحيره وقالت : 

- لو فكرنا بالعقل هنلاقي إن مافيهاش حاجه بس برضو دي الأصول يا خالد 


رفع حاجبه قائلا بصرامه : 


- خلاص يبقي نخرج سوا » مش قدامك غير كده يا هند علشان أنا مستحملك كتير وبصراحه زهقت › 
متهيألي دي أبسط حقوقي يعني إني أتكلم مع خطيبتي وأشوفها براحتي . ولا إنتي شايفه حاجه تانيه 
؟ 


زفرت بضيق وقالت : 
- عارفه إن ده من حقك بس برضو مش عاوزه أعمل حاجه من ورا أهلي 
صمت قليلا ثم قال هامسا : 


- يعني ده جزاتي علشان بحبك يا هند ؟ تعذبيني كده علشان بس عاوز أشوفك ؟ ماشي يا هند 
براحتك › يلا سلام 


ا خا ا 


لم ينتظر حتي تكمل الجمله وأغلق هاتفه » همت أن تتصل به مره آخري ولكنها سمعت آذان الفجر 
فنهضت من مكانها وهو تقول بألم : 


n 


- ياربي بقي , بجد مابقيتش عارفه أرضي مين ولا مين ؟!! 





قالها أحد ألأطفال أثناء رؤيته لسلمي وهي تعبر الممر لتصل إلي الدرج وتهبط › إلتفتت له وإبتسمت 
قائله ٠‏ 


- أيوه يا أنس 

نظر لها ببراءه وقال : 

- ينفع أقولك بحبك يا ميس ؟ 

إتسعت عيناها وتحسست وجهه بيديها بحنان وقالت مبتسمه : 


- ينفع طبعا يا حبيبي › وأنا كمان بحبك اوووي علي فكرة علشان إنت شطور خالص وبتذاكر 
كويس 


إبتهج وجهه وتحمس أكثر وقال : 

- ينفع أقولك حاجه كمان ؟ 

نظر لها بإبتسامته البريئه النقيه وقال : 

- ينفع أقولك يا ماما ؟ 

عادت للخلف قليلا ونظرت له بذهول وقالت : 


- ماما ؟ 


أومأ برأسه إيجابا وهو لا يزال محتفظا بإبتسامته فادركت سلمي الموقف وإحتضنته بشده وقالت : 


- حبيبي يا أنس » قول طبعا اللي إنت عايزه 
ثم نظرت له بتساؤل وقالت : 
- هو إنت حاسس إني زي ماما يا أنس ؟ 


إختفت إبتسامته وقال بهمس : 





- ماما مكنش في حد زيها خالص بس إنتي يا ميس بتعملي زيها وأنا بحبك ومش هقول لحد يا ماما 
غيرك 


إنحنت لتصل لمستوي رأسه وقالت بخوف : 

- ماما فين يا أنس ؟ 

عادت له إبتسامته عندما تذكرها وقال بسعاده : 

- ماما راحت عند ربنا وانا لما أبقي كويس هروحلها إن شاء الله 
تحسست شعره بحزن وقالت : 

- مين اللي قالك كده يا أنس ؟ 

نظر لها ببراءه وقال : 


- أنا قولت لنفسي كده › علشان ماما اللي بحبها راحت وكمان تيته راحت يبقي كل الناس الحلوين 
بيروحوا عند ربنا وأنا لما ابقي حلو زيهم هروح انا كمان 


ثم أمسكها من يده وقال باسما : 
- وإنتي كمان هتروحي معانا يا ميس 


إبتسمت رغما عنها وهي تتحسس شعره وقالت : 


- إن شاء الله يا أنس » إنت دلوقتي بقي لازم تكون كويس أووي وشطور علشان الأمهات بيحبوا 
دايما ولادهم يكونوا حلوين وشاطرين في المدرسة وبيسمعوا الكلام كده زي أنس 


ثم ضغطت علي كتفيه وقالت مؤكده : 
- توعدني يا أنس إنك هتبقي كويس علطول وتسمع كلام الكبار ؟ 
أومأ برأسه إيجابا وقال : 


- ماشي يا ميس 





أخذت تتحسس وجنتيه بشوق وقالت هامسه * 


- عارف يا أنس ؟ أنا شوية كده وهجيب نونه صغيره وهبقي أصورهالك وأخليك تشوفها ولما تكبر 
شوية كمان هبقي أجيبها علشان تلعب معاها إن شاء الله 


قفز من مكانه بسعاده وقال : 

- هتجيبيها كل يوم يا ميس ؟ 

أومأت برأسها نفيا وقالت مبتسمه : 

- لأ طبعا يا أنس مش كل يوم » هجيبهالك مره واحده بس أو مرتين علشان عمو المدير ميزعلش من 
ميس سلمي » وبعدين مش هي هتبقي أختك وإنت هتخاف عليها لحسن تعيط لما تشوف صحابك 
وتخاف منهم ؟ 

قالت بصوت طفولي ممزوج بالسعاده : 

- وهي مش هتخاف مني يا ميس ؟ 

أومات برأسها نفيا وقالت : 

- لأ مش هتخاف منك » مش إنت هتبقي أخوها ؟ 

تنهد بحماس وقال : 


- أيوه صح هبفي أخوها 


صمت قليلا ثم أخذ يقفز ويهرول بإتجاه فصله حتي إختفي من أمام سلمي » نهضت من مكانها بذهول 
وجففت دمعتها الحائره وهبطت علي الدرج بخفه .. 


surpriseeeeee - 


قالتها سلمي فور وصول إسلام للمنزل وأثناء غلقه لباب الشقه › إلتفت لها وإنتفض من مكانه وهو 
يلتصق بالباب وينظر لها بذهول ويقول : 


- إنتي مين يا حجه ؟!! 





ثم أشاح بيده عدة مرات وهو يقول بمرح : 

- إنصرفي إنصرفي !! 

إقتربت منه سلمي وأخذت ترمش بعينيها بطفوله وقالت ضاحكه : 

- أنا ثلمي يا إثلام مالك ؟ إيه رأيك في النيولوك ده بقي ؟ 

عاد للخلف عدة خطوات ورفع حاجبه وهو ينظر لها بإشمنزاز وقال وهو يحاول كتم ضحكاته ؟ 
- إنتي مين اللي حرق شعرك كده ؟ وإيه اللي في وشك ده ؟ وجايبه الفستان العجيب ده منين ؟ 
عادت لترمش مرة آخري وهي تبتسم بجنون وتقول : 

- حطيت ميقب ولبست فستان معفن جميل وعملت قطتين بقي › شكلي کيوت صح ؟ 


ضحك رغما عنه وقال باستهزاء : 


- ميقب وفستان معفن جميل ؟ وماله !! روحي يا سلمي يا بنتي حطيلي الأكل الله يرضي عنك 


تنهدت بطفوله وقالت : 
- حسنا يا سيدي 


ذهبت للمطبخ وأحضرت الطعام بينم ظل هو يضحك طوال فترة تبديل ملابسه > إنتهي من نبديل 
ملابسه فذهب للصالة ليأكل طعامه » جلست سلمي أمامه وقالت بسعاده : 


- كل فرخه جميله 
رفع حاجبه قائلا بتعجب : 


- إنتي بتتكلمي كده ليه ؟ ومين اللي كهرب شعرك كده ؟ وليه حطه توكتين غير بعض ؟ ومين حرق 
رجل الفرخه كده ؟ وإنتي إيه اللي جابك هنا أصلا ؟ 


ثم ضحك وهو يقول : 


- ردي بسرعه بدل ما أطلبلك السريا الصفرا 





قالت بخوف مصطنع : 

- حاضر حاضر أفندم .. 

سوال رقم واحد علشان أنا مبسوطه › سؤال رقم إتنين علشان أنا نعسانه » سؤال رقم تلاته علشان 
شكلي كده حلو أكتر › > سؤال رقم أربعه علشان أنا كان نفسي ألسوع حد وملقيتش غير دي قدامي 
فلسوعتها بقي » سؤال رقم خمسه بيقولوا باين إنتي إتجوزت واحد مجنون كده وإتعلمت منه الجنان 
بقي وجيت أعيش معاه هنا بقي وبس كده أسيدي بقي . حول حول حول .. 

ضحك بمرح وقال : 

- إني أسمعك جيدا يا سيدي › كم عدد الضحايا معك ؟ 


- خمسمائه سبعه وتسعون وتلتاشر وخمسين كمان زائد تلاته وعشرين وحط عليهم سبعتاشر كمان 
كده 


ثم غمزت له قائله : 

- حل بقي يا هندسه 

ضحك وهو يمسك الملعقه بإحراج وقال محاولا تغيير الموضوع : 

- الله الأكل ده جميل اوووي › تسلم إيدك يا سلمي 

- بقي كده ؟ ماشي يا عم الباشمهندس › ككل يا أخويا كلل بالهنا والشفا 
صمت قليلا وظل يأكل ما يقرب من العشر دقائق حتي وجدها تقول بسعاده : 
- إسلام عاوزه أقولك علي موقف حصل معايا النهارده 

إنتبه لها وقال : 

- ليه علاقة بشكلك التحفه ده برضو ؟ 


أومأت برأسها نفيا وقالت : 


- لأ يا إسلام والله بتكلم بجد » إسمعني بقي 





رفع حاجبه محاولا إستفزازها وقال : 


- طيب هتتكلمي جد إزاي وإنتي بالمنظر ده بقي ؟ مش مهم مش مهم 
ألقت ملعقتها علي الصينيه وقالت بإصرار : 


- لأ هتسمع بقي مليش دعوه › وأصلا بسبب الموقف بتاع النهارده ده أنا مكنتش هعمل اللي إنت 
شايفه ده بس غيرت رأيي في آخر لحظه وقولت طالما نويت أعمل حاجه من إمبارح يبقي أعملها 


نظر لها بعدم فهم وقال : 
- حاجه ومش حاجه وإمبارح والنهارده ومين راح فين ؟ قولي يا ستي 


تنهدت تنهيده قويه وأخذت تقص عليه ماحدث مع الطالب أنس › ظل إسلام يستمع لها بإنصات وما 
إن إنتهت حتي قالت : 


- شوفت بقي يا إسلام ؟ أنا لحد دلوقتي مش مصدقه أصلا إنه قالي يا ماما !! معقوله أكون قريبه 
لقلبه أووي كده ؟ 


أومأ برأسه إيجابا وإبتسم قائلا : 


- إنتي حنينه أووي يا سلمي والأطفال أكيد بيحسوا بحنيتك دي › ياريت كل المدرسين بيعاملوهم 
بما يرضي الله زي ما إنتي بتعملي كده › أكيد منهم اللي أهله ميتين ومنهم اللي أهله مش حنينين 
عليه ومنهم أصلا اللي بيكره الدراسه والمدرسه بسبب المدرسين والضرب والواجبات الكتيره اللي 
بيعاقبوهم بدل ما يعلموهم بيها !! 


حقيقي لو كل مدرس حط في باله إنه هيتحاسب علي كل طفل قدامه وإنه ممكن ببساطه جداا يستغل 
وجوده مع الأطفال دول ويغرس فيهم القيم والمبادئ ويحببهم في دينهم ويعرفهم عنه أكتر » حتي لو 
هيخصص ٠ه‏ دقايق بس في نهاية كل حصه يحكيلهم فيها حدوته او يشجعهم علي حاجه او يعمل 
بينهم مسابقه او كده » بجد کان زمان بلدنا بقت حاجه تانيه خالص › حقيقي انا فخور بيكي يا 
تكتروا اووي وأهدافكم وافكاركم تنتشر في كل مكان ونتقدم شويه بقي بدل الجهل والتخلف اللي إحنا 
عايشين فيه ده !! 


تنهدت بألم وقالت : 





- نفسي اوووي في كده يا إسلام » نفسي التعليم يكون فيه إهتمام أكتر من كده » نفسي كل مدرس 
يتعب شويه ويشوف أساليب جديده للتدريس ويجربها من طلابه › والله هيستمتع جداااا بدل ماهو 
بيبقي ملان من الحصه هو والطلاب . بجد نف سي في كده اوووي 


نظر لها بتفكير وقال : 
- طيب ليه مجربتيش تقولي لصحابك علي الأفكار بتاعتك دي ؟ 


ضحكت بسخريه ممزوجه بالحزن وقالت : 


- جريت كتير يا إسلام » منهم اللي كان بيتريق عليا ومنهم اللي بيقول بلاش وجع دماغ انا بشتغل 
علي أد مرتب الحكومه ومنهم اللي بيقول إنتي علشان مش عندك عيال ورايقه وحاجات كتير بقي 
من دي . بس برضو في إتنين بدأوا يجربوا اللي انا بقوله وبإذن الله مش هستسلم وهحاول أنشر 
فيروس الإيجابيه في المدرسة كلها 


إنتهي من طعامه ونهض من مكانه وهو يقول بإرهاق : 


- معلش يا سلمي هقوم أريح شويه لحد المغرب وإبقي صحيني علشان جسمي كله مكسر النهارده 


- سلامتك » ماشي روح بس خد طبقين في إيدك دخلهم جوا 
- ماشي يا ستي هاتي › حكم القوي علي الضعيف بقي 
أمسك منها الأطباق وأدخلها المطبخ وأثناء دخوله غرفته ضحك وقال : 


- متحاوليش تعملي مجنونه تاني علشان مش هتعرفي هاه » الجنان ده ليه ناسه يا بطه 


- منا لقيتك بقي متجننتش من زمان قولت أجرب حظي وأشوف 


نظر لها بتأمل وقال : 





- عند حق أنا حاسس إني عقلت جامد الفتره دي والموضوع ده قالقني بصراحه وبفكر مروحش 
لدكتور يجنني تاني ٠‏ معلش بقي يا بنتي ضغوط الحياة بس ولا يهمك هرجع أجنن من الأول بإذن الله 


ثم دخل غرفته ونام بينما إنتهت سلمي من مطبخها ودخلت غرفتها ونظرت للمرآه وقالت بزعر 
ممزوج بالضحك : 


- ياماما ؟!! مين دي 
ثم نظرت لإسلام الغارق في النوم وقالت بحنان : 


- كله يهون علشان خاطرك يا إسلام » ربنا يريح قلبك ويروق بالك 


وبعد ثلاثة أيام تقريبا إتصل خالد علي هند وقال بحماس : 

- هنود › أنا جايلكم النهارده 

شهقت بخوف وقالت : 

- جاي فين يا خالد ؟ ما إنت عارف إن إسلام بيروح عند حماه يوم السبت !! 
ضحك قائلا ٠‏ 

- ماهو علشان كده هاجي 

قالت بتوتر : 

- مش هينفع يا خالد ماما مش هترضي 

ثم تنحنحت بإحراج وقالت : 

- قصدي يعني هتزعل وكده 


تنهد بثقه وقال : 


- هاتي بس إنتي أي شنطة هدايا وحطي فيها أي ورق وأنا هقولها إني نسيت عندك حاجه مهمه 
للشغز 





قالت بصوت متقطع : 
- طب بس مش هينفع يا خالد وكمان ليه عاوز تيجي النهارده بالذات يعني ؟ 


- وحشتيني أووي يا هند ولازم أشوفك النهارده !! 
قالت بإستسلام : 


- طيب تعالي وأنا هتصرف » علشان خاطرك إنت بس › لكن متتعودش علي كده ! 
أغلقت هند الهاتف وحاولت الإبتسام وذهبت لوالدتها وقالت : 

- ماما خالد جاي النهارده 

صرخت بها قائله : 

- نعم ياختي ؟ وده إيه اللي هيجيبه النهارده كمان إن شاء الله ؟ 

تنحنحت بإحراج وقالت : 

- أصله هياخد مني حاجه محتاجها في شغله يا ماما 

زفرت بضيق وقالت : 

- وبعدين بقي في وجع الدماغ بتاعكم ده ؟ إفرضي بقي أخوكي جه هيحصل إيه ؟ 
أجابتها علي الفور : 

- لأ ماهو إسلام النهارده عند حماه ! 


رفع حاجبها قائله بملل : 


- لا والله ؟ ده إنتوا مرتبين كل حاجه بقي !! 


عادت للخلف قليلا وقالت بتوتر : 


- معلش يا ماما هياخد مني الورق ويقعد شويه ويمشي علطول 





تنهدت بضيق وقالت : 

- ماشي يا هند ١‏ المرادي بس لما نشوف أخرتها معاكم 

قفزت هند من مكانها وهرولت بإتجاه غرفتها وإتصلت علي خالد وأخبرته بموافقة والدتها .. 

بعد ساعة تقريبا حضر خالد وجلس مع هند في نهاية الصاله بينما جلست الأم في أول الصاله أمام 
التلفاز » ظل يتحدث معها بكلامه المعسول كالعاده ولكن بصوت خافت › بعد قليل نهضت الأم من 
مكانها لتذهب لدورة المياه وغمزت لهند لتدخل غرفتها هي الآخري حتي تخرج والدتها من جديد › لم 
تهتم هند وقررت الجلوس لإكمال الحديث معه ولكنها علي الفور إنتفضت من مكانها وصرخت به 
قائله بصوت خفيض : 

- خالد إنت بتعمل إيه ؟!!! إنت مجنون ؟!!! 

تنهد بتأثر وقال : 


جحظت عينيها وقالت بغضب : 


- قوم روح يا خالد › أنا الغلطانه أصلا 


أمسك بيدها وحاول إجلاسها ولكنها أفللت يدها بضيق وقالت : 

- سيب إيدي وإمشي يلا 

نهض من مكانه ووقف أمامها محاولا تهدئتها ولكنها صرخت به قائله : 
- بق ... 


وقبل أن تكمل حديثها سمعت جرس الباب » إنتفضت من مكانها وهرولت بإتجاه الباب لتنظر من العين 
السحريه » شهقت فجأة وضربت قلبها بيدها ونظرت لخالد برعب وقالت : 


- يي يالهوي ده إسلام ! 





زفر خالد بضيق بيذ بينما ظلت هي تفرك في يدها بعصبيه بسرعه رهيبه > ظلت تنظر له بخوف وكأنها 
تستغيث وعلي الفور جذبته من ملابسه وألقته في غرفتها وأغلقت الباب › إقتربت من باب الشقه 

وهي تتحسس وجهها وتقول بخوف : 

- إهدي يا هند إهدي يا هند مش هيحصل حاجه مش هيحصل حاجه إن شاء الله 


حاولت أن تمسك مقبض الباب ولكن يدها ظلت ترتعش › حضرت لها الأم ونظرت لها بتعجب وقالت 
بعدم فهم : 


- في إيه يا هند مين اللي بيخبط ؟ 

تنفست بصعوبه وقالت بصوت خفيض : 

- ده إسلام يا ماما » أنا مش عارفه أعمل إيه ؟ 
ضربتها الأم علي يدها بضيق وقالت : 


- الله يسامحك يا شيخه هقوله إيه بس ؟!! دلوقتي يقلب الدنيا علي دماغك وعليا !! 


وأثناء إقترابها من الباب نظرت لخالد فلم تجده فإتسعت عيناها وقالت بذهول : 


- أومال فين خطيبك ؟!! 

قالت علي الفور 

- خبيته في أوضتي 

شهقت برعب وتطاير الشرر من عينيها وقالت بغضب : 


- يابت إنتي مجنونه ؟!! في حد يعمل كده ؟!! أخوكي كان هيزعق وخلاص دلوقتي إنتي هتلبسينا 
مصيبه » أقول إيه بس ولا أعمل إيه ياربي ؟!! 


ظلت تضرب الأرض بتوتر وقالت : 
- مش عارفه بقي يا ماما مش عارفه » ده اللي حصل وخلاص 


دفعتها الأم بقوه وقالت : 





- طب أدخلي دلوقتي وأنا هتصرف 
قالت بذهول : 


- أدخل فين ؟!! 


- إدخلي أوضتي ياختي خلصي ., أومال هتروحي فين يعني 
ثم زفرت بضيق وقالت : 
- حسابي معاكي بعدين يا هند 


هرولت هند بإتجاه غرفة والدتها كما أمرتها وأغلقت الباب خلفها 


جلس خالد علي فراش هند وظل يتأمل في غرفتها وهو يقول بسخريه : 


- دلوقتي أخوكي ييجي يولع فيا يا ست هند › يلا بقي مش مشكله منا كنت متوقع إن ده هيحصل في 
أي وقت 


ثم ضحك بمكر وقال : 


- لأ بس طلعتي شاطره وبتعرفي تتصرفي والله › الواحد كده ميقلقش عليكي أبدا 


بينما ظلت هند تفرك في يديها بتوتر وتضرب الأرض بقدميها بسرعه رهيبه وهي تحاول إتقاط 
أنفاسها ولا تردد سوي : 


- يارب إسترها معايا » > يارب إسلام ميعرف حاجه › > يارب خلاص مش هعمل كده تاني › 
يارب متفضحنيش قدام أهلي وأنا مش هجيبه هنا تاني » يارب نا مليش غيرك سامحني 
وإنقذني وعدي الموقف ده علي خير › يارب أنا عصيتك بس إنت هتسترني أنا حاسه بكده › 
يارب إسلام موعت حاجه : يارب اتلام ميعرقف حلجة 


إبتلعت الأم ريقها وحاولت الإبتسام وفتحت الباب وهي ت تقول : 





+ إسادم 

إبتسم بحنان وقال : 

- معلش يا ماما لو صحيتك من النوم ولا حاجه » بس أصلي نسيت الإشاعه بتاع سلمي هنا إمبارح 
ومحتاجها علشان هنروح للدكتوره بكره 

عادت للخلف قليلا وقالت : 

- طيب يابني أدخل شوف نسيتها فين 

ثم قالت علي الفور : 

- قصدي يعني قولي نسيتها فين وأنا هجيبهالك 

تحرك بإتجاه غرفة هند وقال : 

- خليكي متتعبيش نفسك أنا هدور عليها › تقريبا كنت بوريها لهند ونسيتها عندها علي الكومودينو 
هرولت بإتجاهه وأمسكت يده وقالت بزعر : 

- إستني طيب أنا هجيبهالك علشان هند نايمه 

أومأ برأسه إيجابا وقال : 

- طيب تمام شوفيها إنتي في اوضة هند وأنا هدور عليها في اوضتك 


- مخلاص يا إسلام مالك متسربع علي إيه كده ؟!! قولتلك هجيبهالك أقعد بقي في أي حتي عقبال ما 
أجى 


نظر لها بتعجب وقال : 


- مالك يا ماما ؟ هو أنا زعلتك في حاجه ؟ أنا بس عاوزها بسرعه علشان سلمي واقفه تحت 
ومقدرتش تطلع السلم وتنزل تاني في نفس الوقت 





ثم أردف قائلا : 
- معلش هي بتعتذرلك وبتقولك لو عاوزاها تطلع هتطلع بس علشان السلم بيتعبها الأيام دي 
أومأت برأسها نفيا وقالت : 


- لأ خليها براحتها أنا عارفه إن السلم بيتعبها وكمان إنتوا كنتوا لسه عندي إمبارح يعني › اقعد بقي 
وأنا هجيبهالك ومعلش علشان مبحبش حد يصحيني من النوم وأنا تعبانه 


أبتسم قائلا : 
- معلش أسف والله بس ظروف بقي 


عبر الممر وجلس في الصاله حتي أحضرت له والدته الأشعه وذهب علي الفور › تنفست الأم 
الصعداء وذهبت لغرفتها والشرر يتطاير من عينيها وقالت بغضب : 


- قومي ياختي خلاص أخوكي مشي › خلي خطيبك يمشي من هنا ولو عتب البيت ده تاني وإسلام 
مش موجود ههد البيت علي دماغك ودماغه › آنا قولت أهو علشان دي أول مره أكدب كتير كده 
وكمان علي إسلام » الله يهديكي ويسامحك يا شيخه › أستغفر الله العظيم يارب 
أمسكتها هند من يدها وقالت بلهفه : 

- مشي خلاص والله ؟ 

أومأت برأسها إيجابا وقالت بعصبيه : 

- أيوه قولنا مشي خلاص , قولي لخطيبك يمشي بقي بلا قلة حيا 


حاولت هند النهوض من مكانها ولكنها لم تستطع فقالت بتعب : 


- طيب معلش يا ماما مشيه إنتي » بجد رجليا مش شايلاني ٠‏ الله يخليكي مشيه إنتي 


زفرت بضيق وقالت : 





ثم ذهبت لغرفة هند وطرقت الباب بخفه وفتحته وقالت بوجه خالي من أي تعبير : 


- إتفضل روح يا خالد ومتجيش تاني بعد كده وإسلام مش موجود حتي لو كنت محتاج حاجه 
ضروري زي ما قولت !! كفاية بقي اللي حصل 


تنحنح بإحراج وقالت : 

أغلقت باب المنزل خلفه وهي تزفر بملل وتشعر بالإختناق » ذهبت لغرفتها مره آخري وأمسكت بذراع 
هند وقالت بضيق : 

- نفسي أفهم إيه اللي خلاكي دخلتيه أوضتك هاه ؟!! ماهو كان قاعد بإحترامه وخلاص ولو إسلام 
كان شافه كان هيعمل مشكله وبعدين ممكن الموضوع يعدي إنما تخيلي بقي لو كان دخل أوضتك 
ولقاه كان هيحصل إيه يا أستاذه ؟!! 

ثم أخذت تحرك ذراعيها بعصبيه وتصرخ بها قائله : 

- إنض قي إيه اللي خلاكي تدخليه جوا هاه › ده لو حد مجنون مكانش هيعمل اللي إنتي عملتيه ده 
ثم جلست علي فراشها بتعب وقالت : 


- أنا الغلطانه إني مشيت ورا عيال زيكم » سامحني يارب وإسترها معايا ومع بنتي › لا حول ولا 
قوة إلا بالله » لا حول ولا قوة إلا بالله 


قالت هند بندم : 


- يا ماما والله ما كان قصدي ٠‏ هو ده اللي حصل بقي , أنا خوفت إسلام يشوفنا وممكن يقتلني أو 
يعمل أي حاجه فيا وفي خالد 


- وهيقتلك ليه إن شاء الله ؟!! وهو إنتي كنتي بتعملي إيه أصلا علشان يقتلك ؟!! أنا كنت هقوله إن 
خطيبك نسي ورق مهم وجه علشان ياخده وأنا دخلته » وكنت هقوله إني عارفه إني غلطت لما دخله 
وهفهمه الموضوع وحتي لو عمل مشكله هنحاول نهديه وخلاص بس مش نعمل إحنا مصيبه أكبر !! 





إبتلعت ريقها بتوتر وقالت : 
- مفيش يا ماما مفيش › بعد إذنك 


ونهضت من مكانها مهرولة بتجاه غرفتها وأغلقت الباب خلفها ! 


مر يوم تلو الآخر وخالد يتصل علي هند وهي لا تجيبه › وفي اليوم الرابع قرر ألا يتركها إلا بعدما 
تجيب وبالفعل إتصل عده مرات فأجابت بغضب : 


- عايز إيه ؟!! 


تنهد بحزن وقال : 


- بقي كده يا هنود ؟ بقالي ٤‏ أيام بتصل عليكي وإنتي مش عايزه تردي 


- ماتقولش هنود !! وبعدين هو إنت مش مكسوف من نفسك بعد اللي عملته ده ؟ بتكلمني عادي كده 
ولا كأن في حاجه حصلت إزاي هاه ؟!! 


زفر بملل وقال : 


- يا هند ما قولتلك معلش بقي كانت لحظة ضعف وراحت لحالها > وبعدين يعني مانا عملت كده 
علشان بحبك ومكائش قصدي أضايقك !! 


ضحكت بسخريه وقالت : 


- بتحبني ؟!! حب إيه ده بقي إن شاء الله اللي يديلك الحق تعمل كده ؟!! وكمان مش شايف نفسك 
بتعمل حاجه غلط وكأآن ده الطبيعي 1 


إرتفع صوته وهو يقول : 


- ما خلاص يا هند بقي اللي حصل حصل »› وبعدين يعني ما إحنا كلها كام شهر وهنتجوز يبقي قشطه 





- وبعدين ما إنتي كمان بتضعفي زيي › يعني متحاوليش تطلعيني أنا الشيطان وإنتي البريئه اللي مش 
بتعمل حاجه غلط !! 


أغمضت عينيها وضغطت علي أسنانها بقوه وقالت بغضب : 


د اى يا خاد طب يدل اا عمل حاجه انندم عليه إحنا الإننين 
قال معتذرا : 


- طيب خلاص يا ستي بجد أنا أسف ومش هعمل كده تاني 
رفعت حاجبها قائله بتعجب : 


- مش هتعمل كده تاني ؟!! طب ماهو طبعا عمرك ما هتعمل كده تاني ولا عمرك هتدخل البيت أصلا 
وإسلام مش موجود 


إبتسم قائلا : 

- خلاص بقي صافي يا لبن ماشي ؟ ماهو مش معقول يعني يا هند من أول غلطه كده تمسكيهالي !! 
زفرت بضيق وقالت : 

- دي مش مجرد غلطه يا خالد ! 


ضحك قائلا : 


- خلاص بقي قلبك أبيض يا عم . سماح المرادي وبعد كده مش هاجي إلا لما أخوكي يكون موجود › 
قشطه ؟ 


تنهدت بضيق وقالت : 
- ماشي يا خالد بس إقفل بقي بجد علشان مش طايقه نفسي 


- حاضر يا ستي › يلا سلام 





بعد مرور شهر تقريبا عاد إسلام من صلاة المغرب فسمع رنين هاتفه المحمول أثناء صعوده للدرج › 
كان المتصل فاروق فأجاب بسعاده : 


- فاروق باشا السلام عليكم 


- وعليكم السلام ورحمة الله وبركاته يا إسلام » أزيك عامل إيه يا بطل ؟ 


ضحك بطريقته المعتاده وقال مازحا : 
- الحمد لله بخير والله » إنت أخبارك إيه ؟ ومتصل ليه هاه ؟ 


إبتسم قائلا بمرح : 

- يابني إكبر بقي ده إنت علي وش ولاده » إحم قصدي يعني علي وش أبوه 

رفع حاجبه قائلا بإستنكار : 

- ولاده ؟!! لا حول ولا قوة إلا بالله > إمشي يا فاروق وما تتصلش بيا تاني 

- منا متصل بيك علشان أقولك إن أنا ماشي أصلا 

قال متعجبا : 

- ماشي رايح فين ؟ 

تنهد بحيره وقال : 

- رايح إسكندرية يا إسلام » في مشروع هناك ومحتاجيني فيه وبصراحه المكافئه اللي بيدوها هناك 
بتيجي في وقتها الحمد لله » رغم التعب اللي بشوفه بس برضو الواحد لازم يسعي بقي وربنا يرزقنا 
برزق عيالنا 

ضحك بسخريه وقال : 

- وهما فين عيالك دول ياخويا ؟!! 


تنهد بسعاده وقال : 





- هيييح بقي مش أنا كمان هبقي أب › شكلي نسيت أقولك الموضوع ده كمان › الواحد كبر في السن 
باين والذاكره بقت علي أدها » معلش يابني متزعلش 


إبتهج وجه إسلام وقال مباركا : 


- الف مليون مبروك يا فاروق » ربنا يقوم مراتك بالسلامه إن شاء الله » لو طلع ولد هيكون 
محجوز للبت حياء بنتي هاه ؟ إن شاء الله يعني 


- ماشي يابو نسب وأنا موافق › وأنا هلاقي زي بنتك فين يعني › رغم إنها هتكون أكبر من الواد 
إبني بس مش مشكله برضو › ربنا يقدرنا علي تربيتهم يا إسلام ويكونوا خير ذرية بإذن الله 


- آأمين يارب 

تنهد بشوق وقال : 

- المهم دلوقتي أنا عايز أشوفك قبل ما أسافر علشان عارف إنك هتوحشني برخامتك دي 
إبتسم بسعاده وقال : 

- وإنت كمان والله يا فاروق » خلاص نتقابل بكره بإذن الله بعد العشاء كده › مناسب معاك ولا إيه ؟ 
- ماشي تمام كده › يلا أشوفك بكره إن شاء الله » السلام عليكم 

- وعليكم السلام ورحمة الله وبركاته 

وقبل أن يغلق إنتبة فجأة وكأنه تذكر شيئا ما وقال علي الفور : 

- فاروق إستني ! 

- إيه يا عم الحج ؟ لحقت وحشتك كده ؟ 

ضحك قائلا ٠‏ 


- ياعم وحشتني إيه إنت ما صدقت › أنا بس كنت عاوز أعرف هتقعد أد إيه هناك وإزاي هتسيب 
مراتك لوحدها كده لو إتأخرت أسابيع مثلا ؟!! 





- مش عارف المده بالظبط بس مش أقل من شهرين تلاته كده بإذن الله » ومراتي طبعا هاخدها معايا 


نظر للجانب الآخر بتعجب وقال : 
- طيب وكليتها يابني ؟ 
ضحك بمرح وقال : 


- يابني متخافش إحنا مظبطين كل حاجه وهي هتذاكر هناك وننزل هنا لو إحتاجت أي حاجه وكده 
يعني › وبعدين ياعم إنت مش هتخاف علي مراتي أكتر مني › يلا بقي روح شوف حالك 


أبتلع ريقه بإحراج وقال : 
- مش قصدي والله يا فاروق › كنت بتطمن بس 


إبتسم بحنان وقال : 


- يابني بهزر معاك ده إنت أخويا ومراتي تبقي أخت محمد الله يرحمه يعني لازم أحطها في عينيا › 
إدعيلنا إنت بس هاه 


- وعليكم السلام ورحمة الله وبركاته 


- آه يا ظهري ياني ياما 
قالها إسلام أثناء دخوله منزله وغلقه لباب الشقه » ضحكت سلمي من طريقة حديثه وقالت : 


إرتمي علي أول كرسي أمامه وقال ببراءه : 





- كنت بكلم فاروق 

رفعت حاجبها قائله بتعجب : 

- وهو الكلام مع صاحبك بقي بيوجع الظهر اليومين دول ولا إيه ؟! 

إنتبه لحديثه فقال ضاحكا : 

- لأ قصدي يعني كنت قاعد علي السلم وأنا بكلمه فظهري إتكسر › يلا ما علينا » إنتي مش هتعملي 
أكل بكره صح ؟ 

أومأت برأسها إيجابا وقالت : 

- أيوه هناكل نفس أكل النهارده 

إبتسم قائلا : 

- قشطه 

ثم أخرج كيسا من جيبه وألقاه لسلمي وقال بمرح : 

- بكره أول ما تيجي من الشغل تقعدي تنفخي في دول لحد ما أرجع ماشي ؟ 

أمسكت بالكيس بتعجب وقالت : 

- ليه البلالين دي كلها ؟ وبجد إنت عاوزني أنفخ ده كله لوحدي ؟ 

تنهد بحماس وقال : 

- ليه البلالين دي هقولك بكره › وإنفخي اللي تقدري عليه وأنا لما أرجع من الشغل هكمل معاكي 


ثم أردف قائلا : 


- وكمان عاوز أستلف منك كيس الحلويات اللي بتاخديه معاكي المدرسة ده » معلش بقي كله بثوابه 





قالتها هند عندما دخلت الغرفه علي والدتها التي أجابتها بحنان : 
- بقرأ قرآن يا حبيبة ماما 

أمسكت منها المصحف وقالت بسعاده : 

- وريني يا ست ماما بتقرأي في سورة إيه 


نظرت للمصحف بتلقائيه ولكنها سرعان ما إنتفضت من مكانها وإرتعشت يداها عندما وقعت عيناها 
على الآية : 


" يَسْتَخْفُونَ مِنَ اناس وَلَا يَسْتَخْفُونَ مِنَ الله وَهُوَ مَعَهُمْ " 
أمسكت الأم المصحف بخوف وقالت بلهفه : 

- حاسبي يا بنتي هتوقعي المصحف من إيدك 

ثم ربتت علي كتفها بخوف وقالت : 

- إنتي دوختي ولا إيه ؟ 

نهضت من مكانها وسارت بإتجاه غرفتها وهي تقول مؤكده : 
- الظاهر كده › أنا هروح أستريح شويه 

وصلت لغرفتها وإرتمت علي كرسيها بتعب وظلت تردد : 

" يَسْتَخْفُونَ مِنَ الئاس وَلَا يَسْتَخْفُونَ مِنَ الله وَهُقَ مَعَهُمْ " 


" يَسْتَحْْ نَ مِنَ الناس ولا يَسْتَحْةْ ًَ مِنَ الله وهو مهد لذ 


" يَسْتَحُةْ نَ مِنَ الناس ولا يَسْتَحُةْ 8 من الله وهو مَحَهُحْ زلا 


ثم نظرت للأرض وقالت بألم : 





- أيوه يا هند إنتي بتعملي كده › إنتي بتخافي من إسلام وبتخافي من مامتك بس ليه مش بتخافي من 
ربنا ؟!! 


ثم نظرت للجانب الآخن وقالك بخوف:: 
- مش بتخافي من ربنا ؟!! لايا هند أوعي ت تقولي كده تاني › أوعي يا هند توصلي نفسك للمرحله 
دي ٠‏ أوعي يا هند تنسي إن ربنا شايفك ومراقبك دايما » أوعي يا هند تنسي يوم الحساب » أوعي 
تنسي اللحظه اللي هتكوني واقفه فيها قدام ربنا بتتحاسبي ومش عارفه تقولي إيه !! 

نظرت للمرآه بغضب وقالت ٠‏ 

- حب إيه ده اللي يخليكي تقولي الكلام اللي بتقوليه ده ؟!! حب إيه اللي يخليكي عماله توطي في 
صوتك وخايفه حد يسمعك زي اكز افيه + كن أيه ذه اللي يخليكي تتكلمي مع خطيبك كلام تستحوا 
حتي تقولوه قدام غيل صغير ؛ حب إيه ده اللي يخليكي تخوني آمك بعد ما تعبت فيكي السنين ذي كلها 
وتخوني أخوكي اللي واثق ق فيكي دايما وفاكرك ماشيه علي وصاياه !! 

ظلت تحرك رأسها يمينا ويسارا وقالت بخوف : 

- لأ يا هند لأء إنتي عمرك ما كنتي كده › ولا هينفع تكوني كده › كفاية بقي يا هند كفايه › كفايه 
ذنوب وكفاية قرف لحد كده › إنتي محترمه يا هند وماينفعش تتنازلي عن إحترامك ده › إنتي لازم 
تتكلمي مع خالد وتبطلوا اللي بتعملوه ده لازم 

قفزت من مكانها وأمسكت هاتفها بحماس وإتصلت علي خالد وقالت : 

- خاد .. إحنا لازم نتوب ! 

ضحك رغما عنه وقال : 

- نتوب من إيه يا حجه ما تصلي علي النبي كده وبعدين مفيش مساء الخير حتي ؟!! 

قالت علي الفور 


- خالد أنا دلوقتي شوفت آيه وخوفت جدااا وحسيت إن ربنا أراد إني أشوفها دلوقتي بالذات علشان 
نبطل اللي بنعمله ده 


مط شفتيه للأمام ورفع حاجبه قائلا بتعجب : 


- هو إيه اللي إحنا بنعمله ده بقي إن شاء الله ولازم نتوب منه بسرعه كده !! 





زفرت بملل وقالت : 
- يا خالد بطل بقي » إنت مش عارف يعني إحنا بنعمل إيه ؟!! 


قال بعصبيه : 

- اه مش عارف بنعمل إيه ؟!! قوليلي إنتي يا ست هند بنعمل إيه ؟!! يعني مش كفاية مش بنخرج 
ولا حتي عارف أشوفك براحتي ومستحمل ده كله وبقول جايز تتغيري وجايز مكسوفه وجايز معرفش 
ايه !! عاوزه ايه تاني هاه ؟!! 

تنهدت بخوف وقالت : 


- يا خالد لازم نبطل الكلام اللي بنقوله ده › آنا حاسه إن كل ده حرام ومش مرتاحه خالص بجد 
وتعبانه وبقيت أتكسف روح عند إسلام او أبص في وشه حتي 


تطاير الشرر من عينيه وقال بجنون : 

- إسلام إسلام إسلام › قرفتيني بإسلام يا هند > مش عارف إيه حكايتك إنتي وأخوكي ؟!! 
ومش عارف إنتوا عايشين في أنهي زمن بالظبط ؟!! ما الناس كلهم مخطوبين وزي الفل أهو 
إشمعني إحنا يعني ؟!! ده أنا عندي كل واحد من صحابي بيدخل ويخرج مع خطيبته وكمان بيسافروا 
سوا ويروحوا شقتهم وبيعملوا كل اللي هما عاوزينه ومحدش بيقدر يكلمهم وإنتي كل ما أجي أقولك 
علي حاجه تقولي لأ علشان إسلام ؟!! أنا مش فاهم أنا هتجوزك إنتي ولا هتجوز إسلام ؟!! ومع ذلك 
برضو مستحملك خالص لحد ما تتعودي عليا ومتمسك بيكي لأنك داخله دماغي لكن كمان تقعدي 
تقوليلي منتكلمش ؟!! أهو ده اللي ناقص والله !!! 

نظرت للجانب الآخر وقالت بعدم فهم : 

- يعني إيه داخله دماغك ؟ ويعني إيه بيسافروا سوا ويروحوا شقتهم ؟!! 

زفر بضيق وقال : 


- مش يعني حاجه يا هند مش يعني حاجه › عاوزه حاجه تاني ولا أقفل ؟!! 


تنهدت بحزن وقالت : 





- يا خالد طب إستني الله يخليك ٠‏ أنا والله مش عاوزه أزعلك بس كمان خايفه يكون اللي إحنا بنعمله 
ده حرام » ماهو طالما بخاف أعمله قدام حد وكمان دايما بعد ما بكلمك بحس إني موجوعه فأكيد 
كلامنا ده میصحش 


أغمض عينيه وقال بملل : 


- هو إيه اللي ميصحش يا هند ؟ أنا خطيبك فاهمه يعني إيه خطيبك ؟ يعني كام شهر وهتكوني مراتي 
> يعني الناس كلها عارفه إنك خلاص بقيتي بتاعتي › عاوزه إيه تاني بقي ؟ 


إرتمت علي الكرسي وقالت بتعب : 

- يا خالد أنا خايفه » بجد تعبانه وخايفه وكمان النهارده لما مسكت المصحف خوفت أكتر وحسيت إني 
مستحقره نفسي أووي ., بالله عليك ساعدني نتوب ونبقي كويسين زي إسلام وسلمي كده › هما كمان 
بيحبوا بعض بس مكانوش بيعملوا الحاجات دي في خطوبتهم 

ضحك بسخريه وقال : 

- وإنتي عرفتي منين بقي إنهم مكانوش بيعملوا كده في خطوبتهم ؟ كنتي قاعدالهم ۲٤‏ ساعه يعني ؟ 
نظرت للمرآه بذهول وقالت : 

- عرفت منين يعني إيه يا خالد ؟ ماهو إسلام قالي كده وأنا كنت بشوف كده !! 


إبتسم بعدم إقتناع وقال : 


- يا هند إنتي غلبانه ومش فاهمه حاجه › الناس اللي بيقعدوا يقولوا قال الله وقال الرسول دول 
وعاملين نفسهم فاهمين في الدين أوووي وبينصحوا الناس هما أكتر ناس بيعملوا الغلط أصلا › 
اوعي تخلي المظاهر تخدعك › أخوكي اللي بيقولك ما تتكلميش خالص ده تلقاه كان مقضيها أصلا 
وعايش حياته » أنا مش بقولك كده علشان تكرهيه » أنا بس بعرفك الحقيقه 


- خاد إنت بتقول ا يي ه!!! 


أجابها مؤكدا : 





- روحي يا هند شوفي كام واحد مربيلي دقنه وبيضرب مراته ومبهدل أهل بيته ويكفر ده ويتكلم علي 
ده وفي الآخر عامل نفسه متدين » ولا شوفي كام واحده لابسالي نقاب وعمالة تضحك في الشارع 
ومصحبالي ده وده وتجيب في سيرة دي وتشتم علي دي وفي الآخر تقولك إنها متدينه » يا بنتي 
اا ا ا قن ادس كادي ماد كه وميا ف و 


تحت لتحا“ 
أخذت تحرك رأسها يمينا ويسارا بعدم تصديق وقالت : 


- مستحيل اللي إنت بتقوله ده يا خالد » أوعي تقول عليهم كده تاني › إسلام وسلمي عمرهم ما 
يغملوا کد وكمان:مش علشان شوقنا تمودج مش كويس يبقي نه على الكل ياما في نان 
ملتحين ومنتقبات وزي الفل ومش بيعملوا حاجه من اللي إنت بتقول عليهم دول › وطبعا أكيد هتلاقي 
نموذج سئ ولكن الأغلب بيكونوا كويسين الحمد لله » كمان اللي أعرفهم شخصيا زي إسلام وسلمي 
ونهي وواحد صاحب إسلام تقريبا إسمه طارق كلهم دول كويسين جداااا ومش زي ما إنت بتقول 
خالص ٠‏ حرام تظلم الفئه كلها وإنت متعرفش حد منهم أصلا !! 


نظر للمرآه بملل وقال : 
- خلاص يا هند مش موضوعنا › إنتي حره في رأيك وأنا برضو مقتنع برأيي › المهم يعني إن الناس 


دول معقدين الدنيا وبيقعدوا يحرموا كل حاجه وأنا مش عاوزهم في حياتي › وبما إنك هتبقي مراتي 
يبقي تسمعي كلامي أنا مش كلامهم هما ماشي ؟!! 


- ماشي يا خالد أنا هسمع كلامك والله بس بلاش نتكلم في الحاجات دي علشان تعبت وخلينا نتكلم 
عادي وخلاص 


- يبقي إنتي كده مش بتحبيني يا هند 
زفرت بضيق وقالت : 


- يوه يا خالد هو أنا كل ما أقولك حاجه د تقولي مش بتحبيني ؟!! أومال أنا بعمل ده كله علشانك ليه 
و 
بس ؟ 


قال بإصرار : 


- خلاص يبقي ما تتكلميش في الموضوع ده تاني ماشي ؟ إنتي خطيبتي ودي أبسط حقوقي . وبعدين 
أنا مش خاطبك علشان نقعد زي الإخوات كده ؟!! 


- حقوقك ؟ حاضر يا خالد حاضر 





- يا خلاثي يا سلمي علي شكلك . بطوطه خالص 


قالها إسلام بعدما عاد من عمله في اليوم التالي ونظر لسلمي وهي تجلس بمنتصف الصاله ومحاطه 


علد ان تعبت 


نزع حذائه من قدمه وألقي الكيس الذي أحضره معه علي الأريكه وإقترب منها وظل يعد في البالونات 
وهو يقول بمرح : ٠‏ 

- براوه عليك يا واد يا بليه » طلعت أشطر مما توقعت 

ضحكت بفخر وقالت : 

- إحنا بنحب نخدم يا كبير › هات عشه جنيه بقي 

ألقي عليها البالونات التي كانت في يده وقال مازحا : 


- عشه جنيه ؟ عامله نفسك روشه يا سلمي ؟ بارضو مش لايقه » وهتفضلي أوزعه وكيوت 
كده مهما عملتى 


تنهدت بحزن كالأطفال وقالت : 
- هفضل كيوت ؟ مفيش أمل يعني ؟ قشطه الكيوته حلوه برضو 
رفع حاجبه قائلا بمرح : 


- كيوته ؟ دي اللي هي علي وزن روشنه يعني ؟ ماشي يا كبيره يلا ناكل بقي علشان في مفاجئه 
قبل المغرب 


إتسعت عيناها وقالت بحماس : 


- مفاجئه إيه دي ؟ والكيس اللي علي الكنبه ده جواه إيه ؟ ههاه هه هاه 


- بطلي زن بقي بطلي زن › هقولك علي كل حاجه بس بعد الأكل إن شاء الله 





وقال بحماس : 


- بصي إتوضي بقي وإلبسي نقابك وخليكي جاهزه ماشي ؟ 
- ألبس ليه وهنروح فين ؟ 


تنهد بحماس وقال : 
- هتعرفي كل حاجه في وقتها » ثم أمسك هاتفه وإتصل علي جاره الحاج أبو أحمد و قال : 


+ السدم عليكم 

إبتسم بطيبه وقال : 

- وعليكم السلام ورحمة الله وبركاته » إزيك يا باشمهندس 

- الحمد لله يا حاج كويس , كنت عاوز حضرتك تبعتلي أحمد لو مفيش مانع يعني 


زفر بضيق وقال : 


- عمل إيه الواد ده تاني ؟ أستغفر الله العظيم دايما كاسفني مع الجيران كده !! 


أومأ برأسه نفيا وقال علي الفور : 

- لأ يا حاج معملش حاجه متخافش › أنا عاوزه في موضوع كده يعني 
إبتسم قائلا : 

- ماشي يا باشمهندس هبعتهولك حالا إن شاء الله 

وعلي الفور حضر أحمد وطرق باب منزل إسلام » فتح إسلام بمرح وقال : 


- أحمد باشا اللي مغلب الشارع كله › أزيك عامل إيه ؟ 





- الحمد لله يا عمو . كنت عاوزني في إيه ؟ وبسرعه معلش علشان عاوز أمشي 


ضربه علي رأسه بخفه وقال : 

- ياض مش هتبطل لماضه بقي › المهم كنت عاوزك في مصلحه كده وليك من وراها هديه 
أومأ برأسه موافقا وقال : 

- ماشي طالما فيها هدايا أنا معاك › قول 

ضحك رغما عنه وقال متعجبا : 

- قول ؟!! إحم يلا ما علينا » المهم يا سيدي تعرف تجمعلي صحابك كلهم ؟ ولو لقيت أي حد بيلعب 
تاني في الشارع هاته معاك 

رفع حاجبه قائلا : 

- أجمعهوملك ليه ؟ 

إبتسم قائلا : 

- هنروح مشوار سوا لحد آخر الشارع ولما نرجع هوزع عليهم هدايا حلوه 

نظر له بعدم فهم وقال : 

- هنروح لآخر الشارع وبعدين ناخد هدايا ؟ وده إزاي بقي ولا إنت بتضحك عليا يا عم إسلام ؟ 
- يابني مش بضحك عليك ولا حاجه » روح بس إعمل اللي بقولك عليه وتعالي بسرعه ماشي ؟ 


أومأ برأسه موافقا وذهب علي الفور » أحضر جميع أصدقائه ووقف أمام منزل إسلام ينتظر هبوطه › 
في خلال لحظات هبط إسلام ووقف أمام الأطفال ونظر لهم بحب وقال : 


- هتفق معاكم إتفاق ٠‏ إحنا هنروح دلوقتي نصلي المغرب سوا ماشي ؟ ولما نرجع هوزع هدايا عليكم 
كلكم إيه رأيكم ؟ 


أخذ كل منهم ينظر للآخر بعدم تصديق بينما قال أحدهم : 





- هتوزع علينا هدايا فعلا ولا بتقول كده علشان نصلي ؟ 
إبتسم إسلام بثقه وقال : 
- هتشوف بنفسك ! 


وبالفعل إصطحبهم إسلام للمسجد وهو في غاية السعاده › أدوا جميعا صلاة المغرب وعادوا معه إلي 
المنزل › وقف إسلام أمامهم وقال بحماس : 


- إستنوني هذ 1 


صعد الدرج بسرعه وقال لسلمي بسعاده : 
- جاهزه ؟ 


أومأت برأسها إيجابا وقالت بعدم فهم : 

تنهد بحماس وقال : 

- بصي إعملي اللي هقولك عليه وبعدين هفهمك كل حاجه › أولا حطي البلالين دي كلها في البلكونه 
بس متخليش حد يشوفك هاه ؟ يعني وطي راسك وإنتي بتحطيهم ٠‏ ثانيا أنا هطلع أحط اللعب دي في 
الدور اللي فوق وبعدين أنزل أرص الحلويات دي قدام بيتنا وجاي حالا 

شهقت بخوف : 

- هترمي الحلويات علي الأرض يا إسلام ؟!! وبعدين ليه ده كله ؟ 


- يا ستي هرميهم إيه حرام عليكي › أنا هحطهم بشكل معين كده علشان حاجه في دماغي › 
وهتشوفي عملت كده ليه 


وبالفعل صعد إسلام الطابق العلوي ووضع الألعاب علي عدد الأطفال ثم هبط إلي طابقه وأخذ يضع 
بعض الحلويات علي الأرض بشكل مميز ثم دخل لمنزله » زفر أحد الأطفال بضيق وقال : 


- شوفت يا أحمد أهو جارك ضحك علينا أهو وطلع وسابنا وافقين كده 


تنهد أحمد بملل وقال : 





- أنا كنت حاسس برضو › بس هو وعدني لما نشوف › خلينا وافقين شويه كم ... 

وقبل أن ينهي جملته وجد الكثير من البالونات تتطاير عليه وعلي زملائه من كل مكان » نظر 
للأعلي بذهول فوجد إسلام يغمز له بسعاده › أخذ الأطفال يقفزون ويصرخون وكل منهم يحاول إمساك 
قدر ما يستطيع من البالونات . ظلت سلمي تنظر لهم من وراء الستار بسعاده بينما خرج جميع 
الجيران ومعهم أطفالهم إلي نوافذهم ليروا سبب تلك الصرخات الطفوليه » تحمس عدد كبير من 
الأطفال وهبطوا سريعا إلي الشارع كمحاوله منهم لإلتقاط أي شئ › بعد قليل نادي إسلام علي أصدقاء 
أحمد بصوت مرتفع وقال : 

- إطلعوا بسرعه في حاجه كمان علي السلم 

علي الفور صعد الجميع وكادوا أن يسحقوا بعضهم البعض من كثرة الإصطدام › نظروا أمامهم فإذا 
بهم يروا عدد كبير جدا من الحلويات فأخد كل منهم يجمع قدر ما يستطيع ويضع في ملابسه حتي 
أصبحت الأرض بيضاء تماما » تنهد كل منهم بتعب وسعاده معا حتي قال لهم إسلام مرة آخري : 

- الهديه الأكبر بقي فوق 


فور إنتهائه من جملته لم يجد أحد أمامه > ضحك هو وسلمي وإنتظر حتي يهبط الجميع » وقف إسلام 
أمامهم حتي لا يستطيعوا الهبوط للشارع وقال بحماس : 


- مبسوطين ؟ 
أومأ أحمد برأسه إيجابا وكذلك أصدقائه وقال بفرحه : 
- شكرا يا عم إسلام ٠‏ الحاجات دي جميله أوووي والله وإحنا فرحانين بيها 


إبتسم إسلام وقال : 


- الشكر لله يا سيدي » أي حد فيكم هشوفه في الجامع بعد كده هيكون ليه هديه عندي › إتفقنا ؟ 


قال الجميع: 


15 إتة و | 


ثم هبط كل منهم وهو ينظر للعبته تاره وبالونته تاره آخري ويحسر عدد الحلويات التي جمعها هذا 
اليوم » أغلق إسلام باب منزله وإرتمي علي كرسيه بسعاده وقال : 





- فرحت بفرحتهم والله › شكلهم وهما عمالين يجروا ورا البلالين ويلعبوا بيها في الشارع كده 
حلوه اووي 


ثم ضحك وهو يقول : 


- ولا لما كانوا هيقتلوا بعض علشان ياخدوا الحلويات » والله أعلم عملوا إيه فوق كمان بقي 


صمت قليلا ثم قال بحماس ممزوج بالثقه : 
- دي أول خطوه . ولسه اللي جاي أكتر بإذن الله ! 
نظرت له سلمي بسعاده وقالت : 


- ناوي علي إيه تاني يا إسلام ؟ بصراحه فعلا الموقف ده كان حلو اوووي ومتهيألي عمري ما 
هنساه 


إبتسم قائلا : 

- ناوي أحببهم في الصلاة في الجامع 

ثم ضحك وهو يقول : 

- معلش بقي يا سلمي شكلنا كده هنقضيها فول لآخر الشهر › كله بثوابه بقي 

نظرت له بفخر وقالت : 

- ولا يهمك يا إسلام » بس قولي هتعمل كده دايما ولا إيه ؟ 

أومأ برأسه نفيا وقال : 

- مش هقدر أعمل كده دايما وخصوصا إنهم أكيد هيقولوا للشارع كله إن شاء الله > بس برضو 
هتصرف متقلقيش » يعني مره حلويات بس » مره بالونات بس » مرة أقولهم اللي هلاقيه في كل 


الصلوات في نفس اليوم هياخد › مره تانيه اللي هيواظب علي يومين ورا بعض ٠‏ كده يعني أسلمتي 
المهم يتعودوا بس .. 





- ربنا يبارك فيك يا إسلام ويجعله في ميزان حسناتك 


- آمين يارب 


مر إسبوع تلو الآخر وإزدادت التجاوزات الهاتفيه بين هند وخالد بشكل كبير › ومع زياده 
التجاوزات إزدادت أيضا آلام هند › فقد تحولت حالتها من مجرد شعور بتأنيب الضمير إلي شعور دائم 
بالإختناق والإحتقار › كانت تستيقظ في الليل علي العديد من الكوابيس وأيضا تجد نفسها تبكي بلا 
سبب بل وتنهار من البكاء › شعرت أنها تكره ذاتها بحق ولم تعد تري أحدا أو تخرج من غرفتها إلا 
للضرورة .. 


كلما كانت تتحدث مع خالد وتخبره بما تشعر به من ذنب كان يضحك منها ساخرا ويكمل ما كان يفعله 
> رغم ضعفها أحيانا إلا أنها دائما ماتشعر بالوجع فور إنتهاء مكالماته .. 


ظلت علي هذه الحالة عدة أسابيع حتي وصلت إلي كره مكالماته » لم تعد تستطع رؤية إسمه علي 
هاتفها أو حتي لقائه › لم تعد تستطع أيضا رؤية إسلام وكانت دائما ما تتصنع النوم عند حضوره .. 


ظلت تفكر كثيرا في طريقة تحاول بها الإحتفاظ بخالد وأيضا تتحاشي حالة الشعور بالذنب تلك ولكنها 
لم تجد » أصبحت تحدثه تلك الفتره بلا روح › تحدثه فقد حتي لا يغضب ولكنها لا تشعر بشئ سوي 
المراره والوجع » كانت في بعض مكالماتها له تغضب عليه أو ربما تصرخ أو تغلق الهاتف في وجهه 
ولكنها تعود مرة آخري وتعتذر وتكمل ما كانت تفعله » مرت عليها الآيام وكأنها سنوات من الألم 
والإستحقار والضياع .. 


ولكنها في يوم من الأيام وأثناء محادثتها له لم تستطع الصمت والتحمل أكثر من ذلك لأنها ضغطت 
علي ذاتها كثيرا وهو مازال مسترسلا في حديثه العفن » صرخت به بأعلي صوتها قائله : 


- خاد كفايه بقى كفايه .ء أنا تعبت وكرهت نفسى وكرهتك وكرهت الدنيا كلها. عماله 
أقولك هموت وإنت مش حاسس بحاجه » عماله أقولك حاسه إني هدخل النار وإن خلاص ربنا مش 
هيغفرلي وإنت برضو ولا هامك حاجه » عمالة أقولك مش عارفه أطلع من اوضتي ولا أحط وشي في 
وش أهلي وإنت برضو ولا حاسس › إيه بقي حرام عليك حرام 


إرتمت علي فراشها وقالت بتعب : 
- نفسي أرجع هند بتاع زمان بقي › نفسي أرجع بعرف أضحك وأهزر تاني » حرام عليك بجد 


إرحمني وساعدني , ده أنا كانت أكبر مشاكلي إني بسمع أغاني وأسلام بييجي يزعقلي › دلوقتي بقيت 
مقرفه أوووووي أكتر من اللازم » كرهت نفسي أوووي ومبقتيش عارفه أبص في المرايه أصلا › 





كرهت مكالماتك يا خالد ومبقيتش طايقاك › بجد تعبت أوووووي إرحمني بقي › قولتلك مليون مره 
نتكلم عدل وإنت مفيش فايده › قولتلك تعبانه ومش مرتاحه وإنت برضو تقول عادي › قولتلك كرهت 
نفسي وإنت برضو مش حاسس بحاجه › حرام عليك يا أخي إنت إزاي ما بتحسش أوووي كده 
؛ انا تعبت ومبقتيش قادره أستحمل كلمه كمان منك › ياريتني ما كنت عرفتك ولا إتنيلت 
حبيتك ولا إتنازلت علشان أي حاجه › > ياريتني كنت سمعت كلام إسلام وريحت نفسي وريحتك › 
بجد يا خالد وده آخر كلام عندي > يأما نتكلم عدل زي البني أدمين يأما كل واحد مننا يروح لحاله › 
انا خلاص شويه كده وكنت هموت نفسى أصلا بما إنى كده كده داخله النار بس برضو خوفت › 

ب ارب بقي تعبت ۰ ١‏ 


صمت خالد قليلا ثم قال : 


- خلصتى كلامك ؟ 
إتسعت عيناها وصرخت قائله : 


- يعني إيه خلصتي كلامك ؟!! بقولك هموووت وإنت اللي عملت فيا كده ولازم تشوفلي حل ت تفولي 
خلصتي كلامك ؟!! عاوز إيه يا خالد هاه ؟ هتضحك عليا زي كل مره برضو ؟ هتاخدني علي أد عقلي 
تاني وتحاول تثبتلي إن اللي بنعمله ده عادي ؟ طب لو هو عادي أنا موجوعه كده ليه هاه ؟ لو هو 
عادي انا ببقي مكسوفه حتي أقف قدام ربنا في الصلاة ليه هاه ؟ لو هو عادي ببقي خايفه أمسك 
المصحف ليه هاه ؟ لو هو عادي انا حاسه إني هدخل النار ليه فهمني ؟!! إنت السبب في كل ده 
ولازم تشوفلي حل يأما والله أقول لإسلام واللي يحصل يحصل بقي حتي لو هيقتلني مش مهم المهم 
ارتاح ! 


زفر بملل وقال : 
- السيده الفاضله خضرا الشريفه ممكن تقفلي دلوقتي علشان مش عاوز أقولك حاجه تزعلك ؟ لما 


تهدي إبقي كلميني علشان قرفت من نكدك وزنك الأيام دي ٠‏ إستحملتك كتير يا هند بس بجد قرفت 
منك . وهحاسبك بعدين علي كلامك وصوتك العالي ده معايا » يلا إمشي دلوقتي ! 


ضغطت علي أسنانها بغضب حتي كادت أن تحطمها وقالت : 


- خضرا الشريفه ؟!! بتعايرني يا خالد ؟ اه يا أستاذ خالد الشريف آنا كمان كنت محترمه وشريفه قبل 
ما أعرفك وكل اللي حصل ده كان بسببك ولو فضلت بإسلوبك ده كتير أنا هروح لإسلام وأقوله علي 
كل حاجه وأخليه يتصرف بقي ويريحني منك 


ضحك بسخريه وقال : 





- تروحي لإسلام ؟!! تصدقي خوفت وكشيت في نفسي ؟ إيه يا بنتي حتة العيل اللي هخاف منه ده ؟ 
انا مش بعمل حاجه غلط ومعنديش حاجه أخاف منها وحتي لو هخاف فمش هخاف من عيل أصغر 
مني !! روحي يا هند من قدامي ومتعصبينيش زياده عن كده علشان بجد مش عاوز أزعلك › إنتي 
الأيام دي زنك كتر ونكدك بقي أكتر وانا إتخنقت تخدقت منك .. 

زفرت بضيق وقالت : 

- اه طبعا لازم تتخنق مني › ماهو أنا مبقيتش هند الطيبه اللي بتسمع كل كلمه وتمشي وراك › 
دلوقتي بقيت وحشه علشان فكرت أتعدل شويه وأمشي صح › عموما يا خالد أنا خلاص أخدت قراري 
وهقول لإسلام إني مش عايزاك وأخليه يفسخ الخطوبه دي ويريحني منك علشان بجد قرفت ! 

إبتسم ساخرا وقال : 


- وماله يا ست هند › وأنا كمان برضو هقوله علي كل حاجه علشان يعرف كويس أخته البريئه 
المتربيه علي الأخلاق والقيم !! 


شهقت بخوف ممزوج بالذهول وقالت : 

- هتقوله علي إيه ؟!! 

إبتسم بمكر وقال : 

- هقوله علي كلامك الجميل ده اللي كنتي بتقوليهولي ومفيش مانع برضو لو شاف كام محادثه من 
بتوعك علي الفيس أو سمع كام مكالمه حصلت بيننا › إنتي حبيبتي يا هنود وأنا بحب أسيبلك ذكري 
معايا دايما ! 


إتسعت عيناها ووضعت يدها علي فمها وقالت برعب : 


- خالد إنت بتقول إيه ؟!! مستحيل إسلام يشوف حاجه زي كده ؟!! وبعدين إنت إزاي تعمل حاجه 
زي كده أصلا ؟!! معقول إنت منهم يا خالد ؟!! 


نظر للمرآه بوجه خالي من أي تعبير وقال : 


- منهم ولا مش منهم بقي تعيشيد متعيشيش الدور كتير › أنا قولتلك قبل كده إنك داخله دماغي وهتجوزك 
ولو زهقت منك برضو أنا اللي هسيبك ٠‏ ولو حاولتي تتجنني وتعملي حاجه غير كده يبقي عليا وعلي 
أعدائي بقي وإبقي خلي أخوكي الشيخ يقيم عليكي الحد ! 





ثم ضحك ساخرا وقال : 
- فهمتي يا هنود ؟ ولا أقول تاني ؟ 
أغمضت عينيها بخوف وتنفست بعمق وقالت : 


- يعني إيه ؟ يعني يأما أوافق علي كل اللي إنت عاوزه يأما تقول لإسلام علي اللي حصل بينا ؟ 
معقوله بتكرهني اوي كده ؟ 


- أكرهك إيه يا هنود ده إنتي حبيبتي › أنا بس مش عاوز أزعل منك علشان زعلي وحش › خلينا كده 
حلوين مع بعض وبلاش تزعليني منك هاه › وأنا اوعدك يا ستي إني هحاول أتمم الجوازه بسرعه 
جدا بس خليكي حلوه كده اومال ! 


زفرت بغضب وقالت : 


- بطل قرف بقي وبطل تكلمني بالإسلوب ده › إنت إزاي مقرف ومابتحسش أوي كده ؟!! وإزاي انا 
مشوفتش الوش التاني ده الفتره دي كلها ؟!! إنت عاوز مني إيه يا خالد ما تسيبني في حالي بقي !! 


تنهد بملل وقال : 


- يوه بقي يا هنود إنتي مبتزهقيش من السؤال ده ؟!! قولنا عجباني وداخله دماغي وهتجوزك › 
بس يا ستي الموضوع بسيط . يلا بقي روحي إرتاحي كده وروقي دمك ونتكلم بكره تاني » مع 
السلامه 


- مفيش بكره يا خالد مفيش بكره › أنا خلاص قرفت منك وإعمل اللي تعمله بقي علشان أنا 
خلاص كرهت نفسي أصلا وبرضو لو إسلام موتني هيكون أهون عندي من الإحساس اللي انا حاسه 
بيه ده > ومفيش مع السلامه › ربنا ينتقم منك ! 


ثم ضغطت علي زر الإغلاق بعصبيه وإرتمت علي فراشها وهي تتنفس بصعوبه وتتألم حتي تعبت 
ونامت .. 


إستيقظت من نومها علي صوت هاتفها » نظرت فيه بنعاس فوجدت إسم فاطمه صديقتها فأجابت علي 
الفور : 





- السلام عليكم 


- وعليكم السلام يا هند › إزيك عامله إيه ؟ 
تنهدت بحزن وقالت : 
- الحمد لله » إنتي أخبارك إيه ؟ 


- كويسه الحمد لله » المهم آنا مش عارفه إتصلت بيكي ليه دلوقتي بالذات بس في حاجه جوايا عاوزه 
افولها علشان ارتاح 


قالت بلهفه : 

- قولي 

تنهدت بضيق وقالت : 

- عاوزه أقولك لو خطيبك مش محترم إلحقي نفسك وإفسخي الخطوبه بسرعه وروحي إتخطبي لواحد 
من اللي كنت بقول عليهم معقدين دول علي الأقل هيحافظ عليكي ومش هياخد منك اللي هو عاوزه 
ويرميكي رمية الكلاب زي ما حصل معايا 

إتسعت عيناها وقالت بذهول : 

- رمية كلاب إيه ؟ إنتي إيه اللي حصل معاكي يا فاطمه إنطقي بسرعه 


زفرت بملل وقالت : 


- محصلش حاجه يا هند › المهم أنا نصحتك وخلاص وإنتي حره › وكمان هحاول دايما أدعي لسندس 
ترجع لخطيبها علشان يكون ضميري مرتاح وكفايه اللي حصلي بقي 


قالت بخوف : 


- يا بنتي حصلك إيه قولي ؟!! 





- متخافيش يا هند ربنا سترها معايا المرادي والحمد لله إنها جات علي أد كده » يلا معلش هقفل بقي 


أغلقت فاطمه الهاتف علي الفور بينما ظلت هند تنظر لهاتفها بتعجب وتقول : 


- هو إيه الحكايه بقي ؟ يعني أنا وفاطمه في يوم واحد ؟ هما كل المخطوبين بيحصل معاهم كده ولا 
إيه ؟ طب إشمعني إسلام وسلمي ؟!! 


ألقت هاتفها ونظرت لسقف الغرفة وقالت : 


- أعمل إيه بس ياربي ؟ أنا مش مصدقه اللي خالد قاله ده أصلا ؟ معقوله علشان إتعصبت شويه 
وقولت كلام وأنا مش دريانه يطلع شايل جواه كل الحقد والقرف ده ؟ معقوله هو وحش اووي كده ؟ 
طب إزاي انا مكنتش واخده بالي من ده كله ؟ معقوله عرف يضحك عليا بكلامه ويخبي نواياه السيئه 
عني وانا زي الغبيه صدقته ؟ يي رربي هقول لإسلام إيه ولا هعمل إيه بس ؟ ييارب دبرني 
انا مليش غيرك 


- بس يا ستي وبكده يبقي رصينا كل الهدوم مكانها › في حاجه تاني بقي ؟ 


قالها إسلام في صباح اليوم التالي أثناء ترتيب ملابس إبنته حياء التي ستنير الدنيا بعد عدة أيام بإذن 
الله » إبتسمت سلمي بسعاده وقالت : 


- لأتمام اووي كده . بجد مش مصدقه إني خلاص كام يوم وهولد بقي وأشوف بنتي اللي مستنياها 
من زمان ٠‏ ربنا يخليك ليا يا إسلام بجد مش عارفه كنت هظبط ده كله لوحدي إزاي 


جلس علي طرف الفراش وقال بسعاده : 


- ويخليكي يا سلمي › وبعدين إنتي تعبانه وجايبه أخرك أصلا وده واجبي » يارب بقي تطلع شبهى 
كده 


ضربته علي يده بمرح وقالت : 
- شبهك إيه يا إسلام حرام عليك › إنت عاوزها تعنس جنبنا 


رفع حاجبه قائلا بإستنكار : 





- إنتي أد الكلمتين اللي قولتيهم دول يا سلمي ؟!! 

ضحكت بخوف مصطنع وقالت : 

- لأ يا باشا والله ما أقصد . وبعدين هو حد لاقي عيال رخمين اليومين دول ! 
س لمي 

- خلاص وربنا ما أقصد . روح هاتلنا الفطار بقي 

نظر لها بتعجب وقال : 


- فطار إيه ما إحنا لسه واكلين ؟!! 
ضحكت قائله ٠‏ 


- ياعم ده لبنتك مش ليا ء عموما خلاص مش مهم خليها جعانه 
إبتسم مؤكدا : 

- أيوه خليها جعانه »> مش عاوزها تقلبظ أنا 

- ماشي شكرا » روح بقي شوف حالك علشان شطبنا 

نهض من مكانه وقال ضاحكا : 

- ماشي ياختي سلام » متجيش تقولي عاوزه مساعده تاني هاه 
خرج إلي الصاله وجلس علي الأريكه وأمسك هاتفه متصلا بفاروق وقال بشوق : 


- السلام عليكم يا غالي 


إبتسم فاروق قائلا : 


- وعليكم السلام ورحمة الله وبركاته › إزيك يا إسلام عامل إيه ؟ واحشني والله 


إبتسم بإحراج وقال : 





- معلش يا فاروق لو إتصلت عليك بدري كده بس بصراحه وحشتني وقولت أتصل أشوف أخبارك إيه 
قال علي الفور : 


- يابني بدري إيه الساعه ٠١‏ الصبح وبعدين مانت عارف إني بصحي بدري أصلا وبفضل قاعد 
والنهارده بقي أجازه والواحد مأنتخ علي الآخر ١‏ يادوب هنزل في الجمعه وأوقات الصلاة وأجي أكمل 
راحه » ربنا يقوينا علي الشغل ده بقي لحسن الواحد خلاص الحمد لله يعني 


- أيون صحيح قولي الأخبار عندك إيه ؟ يعني الشغل عامل إيه وعارف توفق بينه وبين البيت 
وطلبات مراتك وكده ولا إيه ؟ 


أومأ برأسه إيجابا وقال : 

- أيوه الحمد لله ربنا بيقوي . الشغل المرادي مش مرهق زي السفريه اللي فاتت الحمد لله ونهي لما 
بتحتاج كتب ولا حاجه بنزل أجيبها من الجامعه وأجي تاني علطول وأديني بحاول بقدر الإمكان 
أساعدها وأذاكرلها لما تكون تعبانه ومتضايقه وكده › والله يا إسلام ربنا بيقوي الحمد لله » أنا مكنتش 
فاكر إني هقدر أسد علي ده كله بس ربنا كرمني بقي وبنعافر أهو 


إبتسم بأريحيه وقال : 


- الحمد لله يا فاروق › ربنا معاك ويوفقك بإذن الله » أنا كمان كلها كام يوم وبنتي تشرف للدنيا 
بإذن الله وهكون أب بقي › ربنا يقدرني علي تربيتها علي الدين والأخلاق وبإذن الله تكون خير ذريه 
وتكون سبب في دخولي الجنه انا وسلمي 


- يارب يا إسلام ويقوم نهي بالسلامه وأكون أب أنا كمان بقي 

- إن شاء الله يا فاروق » أنا متأكد إنك هتكون قدوه لأولادك › ربنا يجمعنا سوا في الجنه يارب 
- آمين يارب 

إنتهي إسلام من محادثه فاروق وذهب علي الفور إلي المطبخ وأحضر بعض الطعام ودخل به إلي 
غرفته › إبتسم لسلمي بحنان وقال : 

- إتفضلي يا ستي الأكل أهو › أمري لله قلبي طيب وصعبتي عليا 


أمسكت منه الصينيه وأخدت تقلب في الأطباق الموجوده عليها وصرخت به قائله : 





- فين العيش يا إسلام ؟!! 

رفع حاجبه قائلا : 

- إنتي بتصوتي كمان ؟!! طب قومي بقي هاتي لنفسك أنا الغلطان 
نظرت إليه بتوسل كالأطفال وقالت : 

- الله يخليك يا إسلام عاوزه عيش عاوزه عيش عاوزه عيش عاوزه .. 
قاطعها بصراخ : 


- خلاص » إيه بلعتي راديو » هجيبلك عيش وكلي براحتك وغذي حياء كويس هاه › كله 
بثوابه يا إسلام يابني معلش 


ثم أحضر لها الخبز وجلس بجوارها وتنهد بعمق وقال مبتسما : 
- إفتكرت حاجه دلوقتي فرحتني اوووي 

نظرت له بلهفه وقالت : 

- إيه ؟ 


ع مه 


تنهد ببهجه وقال : 


- فاكره أول مره أخدت الولاد فيها الجامع علشان يصلوا معايا ؟ فاكره ساعتها لما قعدت أدعي ربنا 
كتير يعلق قلبهم بالمساجد ويكون ده في ميزان حسناتي ؟ 


أومأت برأسها إيجابا وقالت : 
- فاكره طبعا » وهي دي حاجه تتنسي ! 
إتسعت إبتسامته وهو يقول : 


- طيب فاكره لما روحت تاني يوم ولقيتهم مستنينني في الجامع علشان أديهم بلالين ؟ ولا فاكره يوم 
ما نسيت أجيب معايا حاجه وكانوا ناقصين يموتوني › ولا فاكره لما قولتلهم إن الجوايز بقت علي 





صلوات اليوم كلها وبرضو لقيت شويه منهم بدأوا يواظبوا مع إن أغلبهم إتشغل ومبقاش ييجي ؟ ولا 
فاكره لما أحمد بذات نفسه بقي ييجي كل يوم وحب الصلاة في الجامع وبقي هو اللي بيقول لأصحابه 
ويشجعهم علشان يروحوا ؟ 


تنهد بسعاده وقالت : 


- وفاكره كمان لما الحاج أبو أحمد إتصل بيك وقالك إنت عملت إيه في إبني › وفاكره كمان لما جابلنا 
علبة الحلويات وشكرنا علشان الولد بقي بيعامله أحسن من الأول وبطل لماضه شويه › وفاكره لما 
إنت مروحتش مره الجامع وأحمد جه زعل عليك وقالك بتقولنا علي الصلاة وإنت مبتصليش ؟!! 
وساعتها عرف إنك كنت في مشوار وصليت هناك 


صمتت قليلا ثم قالت بحماس : 

- أكتر حاجه فاكراها أووي بقي إنك ثوابك عند ربنا هيكون كتير جدا بإذن الله » وإن شاء الله أحمد 
ده لما يكبر يفتكرك ويدعيلك علشان إنت اللي علمته الصلاة وحببته في المسجد » وكمان ممكن تدخل 
الجنه بسبب الموضوع ده يا إسلام 

أمسك يدها وربت عليها بحنان وقال : 

- وأنا أكتر حاجه فاكرها اووي بقي لما لقيتك واقفه جنبي وبتشجعيني علي أي حاجه فيها ثواب › 
واحده تانيه غيرك كانت هتقعد تقولي مرتبك صغير أصلا ومش مستحمل وهتروح ترميه لشويه عيال 
!! لكن إنتي غير كل البنات يا سلمي ٠‏ إنتي واحده عاوزه تدخل الجنه وبتعمل كل اللي تقدر عليه 
علشان تنول رضا ربنا وبجد أنا فخور بيكي فوق ما تتخيلي 


إبتسمت بتأثر وقالت : 


- الأكل الغالي ولا اللبس الماركات يا إسلام مش هيدخلنا الجنه !! لكن الحاجات الصغيره اللي بنعملها 
دي وخصوصا لما مرتبنا يكون صغير دي أكيد ثوابها كبير أووي عند ربنا » يعني عارف زي واحد 
مثلا يكون فقير ويطلع صدقه › ده أكيد ثوابه كبير جداااا بإذن الله لأنه ممكن يقول أنا أحق بالفلوس 
دي وخلي الأغنياء هما اللي يتصدقوا .. الجنه جميله أووي يا إسلام وتستاهل نتعب شويه علشان 
ننولها » وفي الآخر برضو مهما عملنا هيكون قليل جدا بالنسبه لنعم ربنا علينا ودخولنا للجنه 
هيكون من رحمة ربنا بينا مش من عملنا .. 


- يارب ننولها ياسلمي يارب 


إبتسمت سلمي بتمني بينما نظر هو لدبلته للحظات ثم قال مبتسما وهو يشير إليها : 





- بقولك إيه يا سلمي ؟ أنا عاوز أقلع الدبله » هتزعلي ؟ 

نظرت له بتعجب وقالت : 

- ليه ؟ 

تنهد بطيبه وقال : 

- حابب أتقي الشبهات علشان أكون مرتاح › وبعدين مش حتة خاتم اللي هيربطنا ببعض بقي 
ثم أمسك بيديها وقال بحماس : 


- مش إحنا إتفقنا ندقق في كل تفصيله في حياتنا علشان مناخدش أي ذنب وإحنا منعرفش › وافقي 
بقي يا رفيقتي للجنه وخليكي جدعه .. 


أفلتت يدها بهدوء وقامت بخلع دبلتها وأعطته إياها وقالت برضا : 


- إتفضل يا باشا » ولا يهمك خالص » أنا كمان بحب أتقي الشبهات في كل حاجه علشان أبقي 
متطمنه › ربنا يجعله في ميزان حسناتنا بقي ۸۸٨‏ 


إستيقظت هند من نومها وظلت تفكر في كل ماحدث وتتساءل › كيف لخالد إن يحمل بداخله كل هذا 
السوء ؟ وهل هو يحبها حقا ام ان غروره جعله يعتقد ان الفتاة التي يريدها سيحصل عليها علي 
الفور وإن لم تفعل وتستجب ستكون الفضحيه من نصيبها !! وكيف لها ألا تدرك ذلك مبكرا ؟ وماذا 
عن كلمات فاطمه ؟ هل هي حقا صادقه ؟ نعم يبدو أنها صادقه وأخيرا إستفاقت من تفكيرها الخاطئ 
وذهابها وراء هواها اولك ااا ستفغل فد الآن ؟ هل تخي إسلام بالامر. ؟ وماذا سيحدث بعدما 
يعرف ؟ وهل ستستطع والدتها تحمل سماع شئ كهذا ؟ وكيف ستعيش معهما بعد ذلك ؟ ظلت تفكر 
في الآمر كثيسرا حتي ارهقت تماماء نامث مرة آخري ثم إستيقظت فجأة علي كلمة إسلام التي قالها 
لها من عدة شهور : 


" إبقي إقرأي برضو عن ضوابط الخطوبه علشان تعرفي هتعيشي الفتره دي إزاي " 


إنتبهت فجأة وقالت ببريق أمل : 


- طب وليه أعرفهم وأفصح نفسي لما ممكن أحاول أنا أدور علي أي حل للمصيبه بتاعتي دي من 
غير ما حد يعرف › قدامي النت أهو ممكن أقرأ عن أي حاجه حتي التجاوزات اللي عملتها دي 
ونشوف حلها إيه في الدين › يارب يكون في حل علشان تعبت ! 





نهضت من مكانها علي الفور وجلست أمام حاسبها وكتبت في محرك البحث : 
" حكم تجاوزات الخطوبه وكيفية التوبه منها " 


ضغطت علي الزر فظهر أمامها العديد من النتائج » فتحت بعضهم وظلت تقرأ عده فتاوي حتي وصلت 
إلي فتوي بها حديث النبي صلي الله عليه وسلم : 


" كل أمتي معافى إلا المجاهرين» وإن من المجاهرة أن يعمل الرجل بالليل عملاء ثم يصبح وقد ستره 
الله عليه فيقول: يا فلان عملت البارحة كذا وكذاء وقد بات يستره ربه. ويصبح يكشف ستر الله عليه 
" رواه البخاري ومسلم 


قالت بتفكير : 

- يعني انا كده المفروض مقولش علي اللي حصل بقي لان ربنا سترني وانا ماينفعش أفضح نفسي › 
كمان الولد اللي سأل في الفتوي ي اللي فاتت ت وعمل أكتر مني بكتير الشيخ قاله مايقولش لحد ويتوب 
ويندم بجد من اللي حصل ده ويستر علي نفسه › انا كمان المفروض أعمل كده ولا إيه ؟ 


ظلت تفكر للحظات ثم قررت العوده وقراءة كيفيه التوبه من جديد في الفتوي السابقه » قرأت بصوت 
هامس : 


" فالواجب عليك التوبة إلى الله بأن تندم على تلك المعصية وتعزم أن لا تعود إليها أبداً سواء مع تلك 
الفتاة أو مع غيرهاء فإذا فعلت ذلك صحت توبتك وقبلت إن شاء الله تعالى» وقد قال النبي صلى الله 
عليه وسلم: التائب من الذنب كمن لا ذنب له. رواه ابن ماجه. " 


" التوبة تكون بالإقلاع عن الذنب والندم على فعله والعزم على عدم العود إليه» مع الستر وعدم 
المجاهرة بالذنب " 


" يا أَيْهَا الّذِينَ آمَنُوا تُوبُوا إلى الله توْبَةٌ نَصُوحًا عسَى رَبُكُمْ أن يُكَفْرَ عَنْكُمْ سَيّنَاتِكُمْ وَيُدَخِلَكُمْ جَنَاتٍ 
تخي مِنْ تختها الأنهاز " 


" قل يَا عِبَادِيَ الَّذِينَ أَسْرَهُوا عَلَى أَنفْسِهخ لا تَقَنَطُوا من رَّحْمَة الله إن الله يَغْفِرُ الُوبَ جَمِيعًا إِنَهُ هو 
لور الرّحِيمْ " 


الح ع اا يَتَبعُونَ الشَّهَوَات أَنْ تَمِيلُوا مَيْلّا عظيمًا " 





" وَإِنَي لَعْفارٌ لِمَنْ تاب وَآمَنَ وَعَمِلَ صَالِحًا ثم اهْتَدَى " 


" إلا مَنْ تَابَ وَآمَنَ وَعَمِلَ عَمَلاً صَالِحاً فَأُولَنِكَ يبدل الله سَيّنَاتِهِمْ حَسَنَاتِ وَكَانَ الله غَفُوراً رحيماً " 


وجدت هند دمعتها سقطت رغما عنها وقالت بتأثر : 


ياه ياربي علي كرمك › بعد كل اللي عملته ده ولسه برضو قدامي فرصه أتوب ؟ لسه برضو 
ممكن أرجع زي الاول ويمكن أحسن ؟ لسه برضو ممكن تغفرلي وكمان تبدلي سيئاتي حسنات ؟ 
ييارب خلاص انا قررت أتوب › قررت أرجعلك يارب لاني مليش غيرك » قررت أسيب خالد 
ده خالص لانه كان هياخد بإيدي للنار مش للجنه › قررت أبقي إنسانه تانيه وأقرب منك وأعرف عن 
ديني أكتر › قررت أقرأ وأفهم وأتطلع علي كل حاجه مش فاهماها وأبدا مع نفسي من جديد .. 


تنهدت بحزن ممزوج بالثقه وقالت : 


- انا عارفه يارب إني عملت حاجات حرام كتير لكن برضو عارفه إن كرمك ورحمتك اوسع . انا 
خلاص هسيب خالد يارب وواثقه إنك هتسترني > واثقه في كرمك وعطفك عليا وإنك زي ما 
سترتني وقت معصيتي هتسترني وقت توبتي > انا خلاص أخيرا حسيت ببريق أمل لما قريت 
الفتاوي دي ومش هسمح لنفسي أبدا إني أتنازل تاني . ساعدني يارب علشان أقدر أقول لإسلام 
يخلصني من الموضوع ده وإسترني ولا تفضحني › يارب رجعالك ومش هتنازل تاني بإذن 
الله 


ثم أغلقت حاسبها علي الفور ونهضت من مكانها لتتوضأ وتصلي ركعتين توبه لله كما قرأت في 
الحديث الشريف : 


" ما من عبد يذنب ذنبا فيحمين الطهور ثم يقوم فيصلي ركعتين ثم يستغفر الله إلا غفر له» ثم قرأ. هذه 
الية: وَالَّذِينَ إذّا فُعَلُوا فَاحِشَةَ أو ظَلَمُوا أْفسَهُمْ َكَرُوا الله فَاستَغْفَرُوا لِدنُوبهمْ وَمَنْ يَعْفِرُ الوب إلا 
الت وَلَمْ يُصِرُوا عَلَّى مَا فعَلُوا وَهُمْ يَعْلَمُونَ " رواه الترمذي وأبو داود وأحمد 


إنتهت من صلاتها وظلت تستغفر الله بكل صدق حتي أحست بالراحه بعض الشئ 


بعد ثلاثة أيام قررت هند أخيرا الإتصال علي إسلام وإخباره برغبتها في فسخ خطوبتها من خالد حتي 
ترتاح كلية » تعجب إسلام في بداية الأمر من طلبها وحاول الإستفسار أكثر ولكنها كانت دائما ما 
تهرب من أسئلته وتجيب بإجابات مبهمه » ظل يحاول معها ولكنه لم يصل لشئ فطلب منها أن تصلي 
صلاة الإستخاره مره آخري وبعد ذلك تخبره برأيها النهائي .. 





إستجابت هند لطلبه وبالفعل أدت صلاة الإستخاره وأخبرته في اليوم التالي بإصرارها علي فسح تلك 
الخطبه لأنها لاتشعر بالراحه أبدا من ناحية خالد » كانت تشعر بالخوف قليلا من تهديد خالد ولكنها 

علي الفور كانت تتذكر ثقتها بالله فيطمئن قلبها .. 

وفي نفس اليوم : 

إتصل إسلام علي خالد وأخبره برغبته في مقابلته لمناقشه أمر هام » أحس خالد بالغضب وتوعد لهند 
لأن مثلها لا تفعل بمثله هكذا وإلا ستندم » وبالفعل حضرت هند لمنزل أخيها وأحضرت كل الهدايا التي 
أهداها إياها خالد وأيضا شبكته وكل شئ وقالت لإسلام بكل إصرار : 

- خلصني منه بسرعه يا إسلام الله يخليك 


تنهد بعدم فهم وقال : ٠ ٠‏ 
- لو بس تقوليلي حصل إيه علشان أعرف أتصرف 


قالت علي الفور : 


- حسيت إن مش ده الزوج الصالح ليا يا إسلام » وكمان أنا قولتلك إني صليت إستخاره ومش مرتاحه 
وبكرهه » هاه فاضل إيه تاني ؟ 


نظر لها بتعجب وقال : 

- بتكرهيه ؟ للدرجادي ؟ طيب قوليلي عملك إيه الراجل ده بس ؟ 

جلست علي الأريكه بتعب وقالت : 

- مش عاوزه أتكلم في حاجه يا إسلام » بعد إذنك خليه يمشي ويسيبني في حالي وخلاص 
تنهد بإستسلام وقال : 


- حاضر يا هند هريحك وطالما إنتي صليتي إستخاره ومش مرتاحه يبقي أنا مقدرش أتكلم » وبإذن 
الله ربنا يرزقك باللي أحسن منه لأني كنت أتمنالك واحد أكتر من كده إلتزاما 


- إن شاء الله يا إسلام 





غادر إسلام المنزل وظلت سلمي تتحدث مع هند في حالتها هذه الأيام وتعبها وهكذا بينما لم تستمع 
هند لأي شئ وظلت تفكر فقط في مايمكن حدوثه › أحست بالتوتر قليلا فإستأذنت من سلمي وذهبت 
للغرفه الآخري وظلت تدعو الله أن يمر الموقف علي خير .. 


بعدما يقرب من الساعه والنصف سمعا جرس الباب معا › ذهبت كل منهما إلي الباب وفتحت سلمي 
بانتسامتها المعتاده ولكنها سرعان ما صرخت يزع قات + 


- إسلمم إيه اللي عمل فييك كده ؟!! 


أزاح الباب بعصبيه ودخل مسرعا وإرتمي علي أول كرسي أمامه وظل يتنفس بسرعه شديده والشرر 
يتطاير من عينيه » نظرت سلمي لهند وصرخت قائله : 


- هند هاتي بسرعه علبة الإسعافات الأوليه من جوه 
ثم نظرت لإسلام برعب وأمسكت يده وظلت تتحسسها بخوف وقالت : 


- إسلام إنت كويس ؟ فهمني طيب حصل إيه وإيه اللي بهدلك كده ؟ 


ضغط علي أسنانه بغضب وظل يقبض علي يديه حتي كاد أن يعتصرها وأخذ يتنفس بصعوبه وهو 
مغمض العينين بينما أحضرت هند صندوق الإسعافات الأوليه وهي تنظر لأخيها بذهول وحاولت أن 
تطهر له الجروح ولكنه أشاح بيده غاضبا وصرخ بهما قائلا : 


عادت هند للخلف بخوف بينما جلست سلمي بجواره وظلت تستغفر الله وتستعيذ بالله من الشيطان 
حتي يهدأ قليلا » ظل يتنفس بكثره لعدة دقائق ثم إنتفض من مكانه فجأة وأخذ يضرب الكرسي بقبضته 
عده مرات وهو يصرخ بأعلي صوته : 

حقبر حقبير حقير حسبي الله ونعم الوكي ل فيه وفي أمثاله 


حاولت سلمي إيقافه وأمسكت بيده وصرخت قائله : 


- يا إسلام حرام عليك إيدك بتنزف إسكت بقي » إستعيذ بالله من الشيطان يا إسلام إستعيذ 
بالله » أستغفر الله العظيم يارب › أستغفر الله العظيم يارب › استغفر الله العظيم يارب › 
أعوذ بالله من الشيطان الرجيم › أعوذ بالله من الشيطان الرجيم › أعوذ بالله من الشيطان الرجيم 





أغمض عينيه مرة آخري وظل يتحسس وجهه عدة مرات وهو يقول بتعب : 

- أستغفر الله العظيم يارب › أستغفر الله العظيم يارب ٠‏ أنا مش متخيل إن لسه في كائنات 
بالقذاره دي ؟!! بجد مش متخيل › مش متخيل إن اختي اللي أنا مربيها علي إيدي يتقال عليها 
الكلام ده ومن مين ؟!! من كائن زي ده ؟!! أستغفر الله العظييم يارب وحسبي الله 
ونعم الوكيل 

ظلت تربت علي كتفه بخفه وتقول : 

- طب الله يخليك إهدي وما تعملش في نفسك كده 


ثم دفعته للخلف بخفه وقالت : 


- إسترخي وغمض عينيك وإستعيذ بالله من الشيطان علشان يبعد عننا إحنا مش ناقصينه دلوقتي 


عاد للخلف كما أمرته سلمي وصوب نظره تجاه هند وظل ينظر لها لفتره طويله وهو يستعيذ بالله من 
الشيطان حتي شعرت أنه سيلتهمها بعد قليل › ظلت تفرك في يديها بخوف بينما نهض هو من مكانه 
علي الفور وأمسكها من دراعها وقال بغضب : 


- إنتي إزاي مأخدتيش بالك الفتره دي كلها إنه قذر اوي كده ؟!! 


تراجعت للخلف قليلا وظلت ترتجف وهي تنظر له بخوف وتكاد تبكي ولا تعرف ماذا يجب أن تقول › 
تنهد بضيق وإستغفر ربه مره اخري وإرتمي علي كرسيه وهو يقول بتعب : 


- وإنتي هتعرفي منين إنتي كمان ماهو كل كلامكم كان قدامي 

ثم إنتبه فجأة ونهض من مكانه مره آخري ونظر لها بحده وقال : 

- وممكن برضو متكونش كل حاجه كانت قدامي !! 

أخذ يتحسس ذقنه بتفكير ثم نظر لها وهو رافعا لحاجبه وقال بصرامه : 


- قفوليلي بسرعه الواد ده حاول قبل كده يقولك حاجه وحشه علشان كده قررتي تسيبيه ؟ ولا ايه اللي 
حصل بالظبط ؟ ماهو أكيد مقالش كده من فراغ !! 


توترت هند أكثر وأخذت حبات العرق تأخذ مسارها الطبيعي علي وجهها بينما صرخ بها هو وقال : 





- إنطقي يا هند › الواد ده كان عاوز منك إيه علشان كده كرهتيه فجأة كده ؟ وإيه اللي هيخليه 
يقول عليكي كلام زي ده إلا لو كان هو فعلا إنسان .. 


ثم قطع حديثه فجأة وأعمق عي عينيه وقال بعمق : 
- أستغفر الله العظيم يارب . إمسك لسانك يا إسلام مش عاوزين ناخد ذنوب علي واحد زي ده 
ظلت هند تر تجف أكثر بينما أمسكته سلمي وحاولت تهدئته وسارت به بإتجاه الأريكه وقالت : 


- أقعد طيب يا إسلام وإهدي كده وهنعرف كل حاجه إن شاء الله » وبعدين إنت عارف هند كويس 
ومربيها علي إيدك وأكيد عمرك ما هتصدق عليها حاجه وحشه › فهمنا بس إيه اللي حصل ؟ 
زفر بضيق وقال : 

- طبعا عمري ما هصدق عليها حاجه لأني عارف أختي كويس بس اللي م مجنني إن الواد أول ما سمع 
نفسي وماحسيتش بنفسي بعدها إلا والناس بيجروني لورا وهو واه علي الأرض وبينزف من بوءه 
وانا بقي معرفش إيه اللي عمل فيا كده .. بس أحسن يستاهل علشان يبقي يتكلم كويس علي بنات 
الناس › ربنا يريحنا منه ومن أمثاله ويبعدهم عن بناتنا ! 
- ضربته يا إسلام ؟ 


نظر لها بحده وصرخ قائلا : 


- أومال عاوزاني أعمل إيه يعني إن شاء الله ؟ عاوزاه يتكلم عن عرضي وأسكت ؟ ولا أقوله يا 
خالد يا وحش متقولش كلام زي ده علي أختي علشان هي كيوت ومؤدبه ؟ متهيألي دي أبسط حاجه 
ولو كان زود كمان كنت ممكن أموته فيها 


- شايفين دي ؟ أقسم بالل أنا عامل إحترام ليها بس ومرديتش أعمل فيه أكتر من كده » واحد زيه كان 
المفروض يتقتل أصلا علشان يبقي يفكر ملي ون مره قبل ما يقذف بنات الناس بكلام زي ده 


نظرت له سلمي بحزن وقالت : 





- طب خلاص يا إسلام الله يخليك إهدي ومش كل شويه تقول كلمه قتل دي حرام عليك بقي 
07 فنيث 
نهض من مكانه مره آخري ووقف أمام هند وقال بصراخ : 


- إنطقي دلوقتي حالا وقولي قال عليكي كده ليه ؟!! أنا متأكد إن الموضوع أكبر من مجرد إنه 
زعل علشان هتسيبيه فحب يشوه سمعتك أو يستفزني أو كده 


أمسكها من ذراعها وظل يحركه بعصبيه وقال : 
- ياهند إنطقي ومش هعملك حاجه مهما كان اللي هتقوليه بس لازم أفهم . لازم أعرف إزاي 


إتجرأ يتكلم عليكي كده وكمان الله أعلم كان ناوي يقول إيه تاني لولا العلقه اللي عطيتهاله !! قولي 
بلا 

إرتفع صوت بكاء هند وظلت تشهق وهي تقول : 

- إسلام كفايه بقي حرام عليك » أنا مش عاوزه أسمع سيرته تاني وعاوزاه يخرج من حياتي 
تماما علشان كرهته وكرهت نفسي وتعبت › إسكت بقي يا إسلام الله يخليك كفايه قرف بقي 
كفايه 

إنتزعت سلمي يده الممسكه بهند ووقفت أمامه وقالت بجديه : 

- خلاص يا إسلام سيبها بقي › أكيد هو قالها حاجه مش محترمه وعلشان كده هي كرهته وقررت 
تسيبه وطبعا يعني مش هتقدر تقولك قالها إيه > خلاص بقي اللي حصل حصل والحمد لله إن 


نظر لهند مرة آخري وقال بهدوء : 


- اللي سلمي بتقوله ده صح ؟ يعني فعلا إكتشفتي إنه مش كويس ؟ قولي اه او لأ ومش عاوز أسمع 
تفاصيل طالما مش هتقدري تتكلمي 


نظرت له بخوف وأومأت برأسها إيجابا بينما قال هو بفضول : 
- من إمتي الكلام ده ؟ 


نظرت للأرض ولم تتحدث فصرخ قائلا : 





- بقولك قولي من إمتي 


لم تستطع هند تحمل الضغط عليها أكثر من ذلك وسقطت علي الأرض مغشيا عليها .. 


بعد نصف ساعه تقريبا .. 


كانت هند ملقاه علي الفراش وقد إستفاقت بينما جلس إسلام علي طرف الفراش من الجانب الآخر 
ووقفت سلمي أمامهما وقالت بمرح : 

- علي فكره إنتوا بتهرجوا بقي › يعني أنا خلاص قربت أولد وإنتوا اللي المفروض تخدموني 
ودلوقتي واحد جايلي متخرشم وعماله أعالج فيه والتانيه مغمي عليها › إنتوا بتستعبطوا يا جدعان 
ولا إيه ؟ أنا مش فيا حيل للهريه دي كلها أصلا 


ضحك إسلام رغما عنه وقال : 


- والله إنتي رايقه يا سلمي الله يسامحك الموضوع مش مستحملك أصلا 


ضحكت بمرح وقالت : 


- يا راجل فكها كده وخليك حلو ء وإحنا هناخد إيه من الزعل يعني » وبعدين كنت هتموت البت برا 
ومرتحتش إلا لما أغمي عليها › إستني بقي ناخد رست ونستريح شويه وبعدين نبقي نكمل خناق 


نظرت هند لإسلام بحزن وقالت : 
- أنا أسفه يا إسلام إني كنت السبب في ده كله 
إقترب منها ونظر لها بحنان وقال : 


- آنا اللي أسف إني ضغطت عليكي أوي كده لحد ما أغمي عليكي › بجد يا هند كنت هتجنن من الواد 
ده وفي نفس الوقت مش عارف إنتي ماقولتيليش ليه 
نظرت له سلمي بتأكيد وقالت : 


- أكيد إتكسفت تقولك يا إسلام طالما بتقول إنه وحش كده وقال كلام مش محترم › إقفلوا الموضوع 
بقي بالله عليكم كفايه كده علشان تعبنا وبجد الحمد لله إننا عرفنا حقيقته دلوقتي بدل ما كانت الفاس 


تقع في الراس وبعدين نندم 





أومأ برأسه إيجابا وقال : 


- عندك حق وهي كانت هتقولي إيه يعني ؟!! ده أنا نفسي أتكسف أقول الكلام اللي قاله ده › يلا الحمد 
لله ربنا يبعد عننا الناس اللي زي دي ويحفظ بناتنا 


ثم نظر لهند بحب وقال : 


- بإذن الله يا هند المره الجايه هاخد بالي من إختياراتي . أنا اللي غلطان من الاول إني وثقت في 
واحد زي ده ودخلته بيتي › لأ وكمان كان باين أصلا بس بسذاجتي صدقته وكنت فاكر إن كل الناس 
زيي أنا وفاروق وفرحت لما لقيته بيصلي في الجامع وقلت أكيد كويس ومحترم 


ثم ضحك بسخريه وقال : 


- صلاة في الجامع إيه بقي ماهو تقريبا ده كله طلع تمثيل » مش عارف إزاي كنت ساذج كده ولما 
لقيته قالي يلا نصلي صدقته رغم إنه أصلا المره اللي قبلها مفكرش يقوم !! ولا يوم الخطوبه لما 
قالي كنت بختبرها برضو بغبائي صدقته وإفتكرت إنه عمل زيي !! ولا لما سألت عليه ف الشغل 
وواحد من زمايله نصحني أبعد عنه مفكرتش حتي أعرف منه السبب ومشيت علطول علشان 
صحابه كلهم شكروا فيه ومحطيثش ف بالي إنهم بيشكروا فيه علشان لسانه حلو وبيعرف بذوق كلانه 


صمت قليلا ثم قال بندم : 


- إزاي مفكرتش أروح أسأل عليه في الجامع اللي عند بيته ؟!! إزاي مفكرتش أشوف أخلاق أصحابه 
المقربين ؟!! إزاي مفكرتش أختبره كويس وأطلع عينه علشان أشوفه علي حقيقته ؟!! إزاي كنت 
برئ كده ونيتي صافيه وكنت بصدقه في كل حاجه ؟!! حقيقي أنا أسف إني عرضتك لحاجه زي كده 
يا هند بس خلاص آنا فهمت الدرس كويس ومش هتنازل بعد كده عن حد ملتزم بجد › وإنتي كمان 
يا هند لازم تبدأي تتغيري وتكوني أقوي من كده علشان تستاهلي بجد واحد كويس 


- أنا بدأت بالفعل يا إسلام وبإذن الله أي حاجه بعد كده هتقولي عليها إنت أو سلمي هعملها فورا › 
خلاص مبقاش في وقت أضيعه أكتر من كده 


نظر لها بفخر وقال : 
- ربنا يرضي عنك يا هند ويرزقك بالزوج الصالح 


أقتربت منه سلمي فجأة وعقدت ذراعيها أمام صدرها وقالت مازحه : 





- وأنا بقي ياخويا مليش دعوتين حلوين كده زي هند ؟ 

أومأ برأسه نفيا وقال بمرح : 

- لأمفيش 

رفعت حاجبها قائله بتزمر : 

- خلاص بقي رجعلي الشاش والقطن بتاعي يا عم › أنا الغلطانه أصلا 

ثم أشارت لهند وقالت بغضب مصطنع : 

- وإنتي يا ست الميته إنتي قومي من علي سريري يلا وروحي هاتيلي برفيوم بدل اللي خلصتيه ده 
ضحكت هند بمرح وقالت : 


- برفيوم مين يا ست إنتي , تلاقيكي ياختي فوقتيني ببصل › هبقي أجيبلك بصلتين من عند ماما 
کا 


مطت شفتيها للأمام وأخذت تحول نظرها بين إسلام وهند وهي تقول بمرح : 


- مش هترجعلي شاشي يعني ؟ وإنتي مش هتجيبلي برفيوم جديد ؟ ومحدش فيكم هيدعيلي أقوم 
بالسلامه كمان ؟ حسنا انا حزينه وزعلانه وسيبوني لوحدي بقي يا رخمين 


غمز إسلام لهند وقال ساخرا : 


- دي منظر واحده هتكون أم بعد كام يوم إن شاء الله ؟ طب هتربي عيالي إزاي بقي ؟ ولا أنا هربيهم 
هما الإتنين ولا ايه 


رفعت حاجبها قائله بمرح : 


- تربي مين ياعم الحاج إنت ؟!! أصبر بس علي سلمي دي لما تولد » إن ما شعلقتش بنتك دي 
علي التعب اللي تعبته فيها مبقاش أنا سلمي › والله لوريها 


أمسكها من يدها وأجلسها بجواره وإقتربت منه هند أيضا من الجانب الآخر وأحاطهما بذراعيه وقال 
بأريحيه : 





- يارب قوم سلمي بالسلامه وأرزق هند بالزوج الصالح وقدرني علي مسئوليتهم وإحفظنا وإبعد 
عننا كل شر .. 
- متجمعين في الجنه إن شاء الله 


قالها إسلام عندما دخل مكتبه ووجد مروان وفوزي يجلسا معا ويضحكا بشده › إقترب منهما وقال 
بمرح : 


- بتعملوا إيه يا بشوات ؟ 


ثم نظر ليد مروان وقال بفرحه : 


- يا موبايلاتك ياعم » الف مبرووك وعقبالنا بقي › لأ وجايب من أحدث نوع ماشاء الله عليك 


إبتسم مروان ببراءه وقال : 

- لأ ده بتاع فوزي › وكمان لقيه يا عم شوفت الحظ 
وكزه فوزي بضيق بينما نظر له إسلام بتعجب وقال : 
- لقيه إزاي ؟ 

نظر مروان لفوزي بإحراج وقال مستسلما : 

- لقيه في الشارع وهو جاي 

نظر لهما إسلام بحزن وقال : 


- ياعيني ده تلقاه صاحبه هيموت عليه وخصوصا لأنه غالي » طيب يلا بسرعه دور في الأسماء 
وشوف حد من قرايبه وكلمه علشان تديهوله 


أمسك فوزي الهاتف جيدا ولم يتحدث بينما نظر له إسلام بتعجب وقال : 
- إيه ؟ معقوله تكون مش ناوي ترجعه ؟ 


تنهد بتوتر وقال : 





- بصراحه كنت ناوي بس الموبايل حلي في عيني وهاخده بقي 
نظر له إسلام بذهول وقال : 

- لأ يا فوزي ما ينفعش حرام عليك › إنت بتهرج ولا إيه ؟!! 
تنهد بضيق وقال : 


- خلاص يا إسلام بقي متحسسنيش بالذنب وتطفي فرحتي › وبعدين عادي يعني واحد ولقي حاجه 
وأخدها إيه المشكله ؟!! 


جلس إسلام أمامه وقال مفسرا : 


- علي فكره إنت لو أخدته هتأثم يا فوزي وكمان لا يجوز إنك تبقي عارف صاحبه وتاخده ليك › 
الموضوع مش سهل زي ما إنت متخيل 


أشاح بيده غاضبا وقال : 
- خلاص بقي يا إسلام متكبرش الموضوع 


تنهد بحزن وقال : 


- والله يابو مريم بكلمك بجد › بص كان في حديث كده عن النبي صلي الله عليه وسلم بخصوص 
الموضوع ده بس أنا مش فاكره أوي ٠‏ هو فيما معناه يعني إن اللي يلاقي حاجه وهو مايعرفش 
صاحبها لازم يلف علي كل الأماكن اللي متوقع إنه ممكن يلاقي صاحبها فيها زي الاسواق والمساجد 
والمدارس والصحف والحاجات دي ويقولهم علي صفاتها وأول ما ييجي صاحبها يديهاله علطول › 
ولو عدت عليها سنه وصاحبها مجاش ممكن ينتفع بيها عادي علي إنه يكون عارف صفاتها وأول ما 
يظهر صاحبها يديهاله او يديله قيمتها مثلا حتي لو بعد سنين » وشوف الكلام ده كله لو متعرفش 
صاحبها أما بقي لو عارف صاحبها زي حكايتك كده وأخدتها لنفسك هيكون وضعك إيه ؟!! 


زفر فوزي بملل وقال : 
أومأ برأسه نفيا وقال مؤكدا : 


- لأ للدرجادي › إستني طيب أنا هدخل علي النت وأجيبلك الحديث بنفسي 





ثم أمسك هاتفه وبحث سريعا عن الحديث وقال : 

- بصي يا سيدي الحديث أهو " روى زيد بن خالد الجهنى قال: سئل رسول الله صلى الله عليه وسلم 
عن لقطة الذهب والورق والفضة فقال: اعرف وكائها وعفاصها ثم عرفها سنة. فإن لم تعرف 
فاستنفقها ولتكن وديعة عندكء فإن جاء طالبها يوما من الدهر فادفعها إليه " متفق عليه 

ثم أردف قائلا : 

- والكلام ده برضو ينطبق علي الموبايل ١‏ يعني ماينفعش تاخده ليك كده لأنك هتأثم » وبعدين يا 
فوزي تخيل نفسك مكان صاحبه يا عم وشوف شعورك هيكون إيه ؟ بالإضافه الي ان فرحتك 
بالموبايل دايما هتكون مكسوره ومصحوبه بتأنيب الضمير طول عمرك يبقي علي إيه بقي ؟!! 
نظر له بخوف ممزوج بالحزن وقال : 


- يعني إنت شايف إني أرجعه أحسن يعني ؟ أصلا بصراحه العده جامده وعجباني أووي ومكنتش 


أومأ برأسه إيجابا وقال : 


- أيوه طبعا لازم ترجعها وإحتسب الأجر عند ربنا » وبعدين فرحتك براحة ضميرك وبفرحة صاحبها 
هتكون أحسن منها وربنا ياعم يرزقك بالحلال وتعرف تجيب واحده زيها إن شاء الله 


- منين بس يا إسلام ما إنت عارف مصاريف العيال » وبعدين الحاجه المجانيه دي ليها طعم تاني 
إبتسم قائلا : 
- معلش بقي كله بثوابه » يلا هات الموبايل ندور علي حد من قرايب صاحبه ونكلمه 


أعطاه فوزي لإسلام وهو يضحك ويقول : 


- خد » بس أنا رميت الشريحه خلاص ٠‏ يبقي كده من نصيبي بقي صح ؟ 


زفر بضيق وقال : 
- رميتها ليه بس يا فوزي › طيب قول رميتها فين وندور عليها 


قال بحزن : 





- رميتها في الشارع يا إسلام » يعني حلال عليا بقي 
أمسكه إسلام من يده وقال بحماس : 
- طيب تعالي ندور عليها 
- يا إسلام طب والشغل ؟ 
ضحك إسلام وقال : 
- الساعه ٩‏ إلا ربع يابو مريم باشا › يعني لسه مفيش شغل دلوقتي › يلا نلحق بسرعه بقي 
وبالفعل هبطا معا وأخذا يبحثا في المكان الذي ألقاها فيه فوزي حتي وجدها إسلام فقال بسعاده : 
- لقيتها يا فوزي تعالي خلاص 
أقترب منه فوزي وقال بحزن : 
- يعني خلاص كده مفيش أمل ؟ 
ربت إسلام علي كتفه وقال مبتسما : 

- أولا كده جدد نيتك هاه وحط في بالك إنك كده بترجع الأمانه وبتدخل السرور علي قلب صاحبها 
وبتتبع كلام النبي عليه الصلاة والسلام وبتدوس علي هواك علشان رضا ربنا › > يعني ماتزعلش من 
حاجه زي كده › آنا متأكد إنك جواك كويس وبرضو عاوز ترجعها بس هي حليانه في عينك شويه 
وبصراحه عندك حق بس عارف يا فوزي ؟ 
صمت قليلا ليجذب إنتباهه وقال بثقه : 

- المؤمن اللي بجد بيبان في المواقف اللي زي دي › بيبان درجة حبك لربنا وإيمانك في مواقف الشده 
والحاجات اللي زي كده علشان كده لازم تاخد بالك أووي وحتي لو الحاجه علي هواك دوس علي 
نفسك شويه علشان تعمل الصح 


ثم ضربه بمرح وقال : 


- إفرح بقي يا عم وإضحك كده الله » ده إنت دلوقتي هتكون شخص آمين وهتشوف بنفسك فرحة 
صاحبها بيك 





إبتسم قائلا : 


- ماشي يا إسلام حاضر > وعندك حق برضو رضا ربنا أهم ١‏ وبعدين أنا مش هفرح يعني لو ربنا 
عاقبني مثلا وحد من ولادي حصله حاجه أو كده › ربنا يحفظهوملي ويقدرني علي تربيتهم بالحلال 


تنهد بسعاده وقال : 
- يارب يابو مريم › يلا بقي هات الشريحه علشان نحطها ونكلم صاحبها 


أمسك بالشريحه ووضعها بالهاتف وأخذ يقلب في الأسماء ليختار المتصل بينما أمسكه فوزي فجأة 
وقال بحيره : 


- طيب صحيح ما ممكن الشريحه اللي لقيناها دي تكون بتاع حد تاني خالص ولما يعرف الموضوع 
ناخد هو الموبايل ليه 


إبتسم قائلا : 


- في الغالب مش هيحصل كده إن شاء الله لانها الشريحه الوحيده اللي لقيناها في نفس المكان لكن 
مع ذلك برضو انا مش هديهاله إلا لما يوصفها كويس وكده علشان أتأكد 


بدأ إسلام يبحث في الأسماء مرة آخري حتي وجد إسم /©5151 ل٧‏ فإبتسم لفوزي وقال : 
- لقيت رقم اخته او اختها أهي . خد كلمها بقي وشوف 


أمسك فوزي بالهاتف ولكنه سرعان ما أعاده إلي إسلام وقال مازحا : 


- لأ خد ياعم كلمها إنت » بصراحه مشاعري ما تستحملش أعمل حاجه زي كده 


ضحك قائلا ٠‏ 

- صعبان عليك أوي إنك هترجع الموبايل يعني › قولنا جدد النيه بقي يابو مريم 
ثم أمسك بالهاتف وإتصل علي الرقم وقال بجديه : 

- السلام عليكم يا فندم 


أجابت بلهفه : 





- وعليكم السلام » لو سمحت الموبايل ده بتاع أخويا والله وضاع منه من ساعه ف ياريت حضرتك 
ترجعهوله علشان حالته دلوقتي صعبه › لو سمحت بلاش تقفل بجد ورجعه وربنا هيجازيك خير علي 
كده إن شاء الله 

إبتسم قائلا : 

- أنا متصل بحضرتك يا فندم علشان أرجعه › ممكن أكلم صاحب الموبايل بعد إذنك ؟ 

سمعها تنادي علي أخيها كريم بأعلي صوتها وعلي الفور حضر كريم وقال بلهفه : 

- أيوه بعد إذنك إنت فين دلوقتي وأنا هجيلك حالا 

إبتسم براحه وقال : 

- أنا في شارع عبد العزيز شكري بس ممكن تقولي مواصفات موبايلك الأول ؟ 

قال بسرعه البرق : 

- كويس جداااا ده جنبي وموبايلي ... 

إنتهي من شرح مواصفات هاتفه وكانت تطابق تماما الهاتف الذي وجده فوزي فإبتسم إسلام قائلا : 


- طيب تعالي بسرعه بقي قدام الشركة اللي في أول الشارع هتلاقينا واقفين » بس بسرعه هاه 
علشان ميعاد الشغل هيبدأ يأما تستني لبعد العصر بقي 


- لالالالالالا جاي حالا 


هبط كريم من منزله وأخذ يهرول بإتجاه شارع عبد العزيز وهو مابين الخوف والأمل » وصل أمام 
الشركه فوجد إسلام يبتسم له ويقول : 


- إنت كريم 3 
أومأ برأسه إيجابا وقال : 
5-5 


صافحه إسلام وقال مازحا : 





- ده إنت طلعت صغير اوووي › شوف أهو أنا بطولي ده كله ومش معايا نص العده دي › يلا ياعم 
علي العموم ألف مبروك رجوعها وإبقي خد بالك منها بعد كده » وماشاء الله يعني لا تقول بحسد ولا 
حاجه 

إمسك كريم هاتفه وكأنه يحتضنه وقال بسعاده : 

- شكرا أوووي يا شيخ › آنا كنت ممكن أموت لو الموبايل ده ضاع مني 

إبتسم إسلام بتلقائيه بينما قال فوزي متعجبا : 

- للدرجادي يعني ؟!! 

أومأ برأسه إيجابا وقال : 

- أنا بقالي سنين نفسي في موبايل جديد ومكانش في إمكانيه إني أجيب يعني علشان الظروف وكده 
وكمان لما عييت وعملت العمليه بابا صرف كل اللي معاه عليا بس الحمد لله بقي ربنا رزقني بواحد 
من قرايبي اللي في السعوديه ولما عرف إني عملت العمليه بعتهولي وكنت هطير من الفرحه ساعتها 
لدرجه إني قولت وفتها يا ريتني كنت عملت العمليه من زمان » عموما شكرا اوووي بجد ربنا 
يجازيكم خير وادعو لأخوكم بقي تانویه عامه ومزنوق 

إبتسم إسلام وقال بلهفه : 

- عمليه إيه خير ؟ وكمان شكلك صغير اووي علي الثانويه العامه 

تنهد برضا وقال : 


- مش مهم بقي › يلا الحمد لله علي كل شئ › ربنا يجازيكم خير ييارب ويجعل فرحتي في ميزان 
حسناتكم › بعد إذنكم هروح بقي علشان عندي درس ١‏ الصبح 


صافحه كل من إسلام وفوزي وغادر كريم بينما ظل كل منهما ينظر للآخر وقال إسلام براحه : 


- إنت حاسس باللي أنا حاسس بيه ؟ شوفت فرحته كانت عامله إزاي ؟ ولا تخيلت لو كان ضاع منه 
فعلا بعد صبر السنين دي كلها كان ممكن يحصله إيه ؟ بجد الحمد لله إننا رجعناه في وقته 


نظر فوزي لإسلام بحب وقال : 


- شكرا يا إسلام علي كل حاجه . حقيقي فرحت من اللي حصل ده › الحمد لله علي كل شئ 





ثم أخذ بيده وصعدا للشركة مرة آخري 


إنتهي إسلام من عمله وأثناء عودته إلي منزله إتصلت به سلمي فأجاب علي الفور : 


ع العم يكم 

قالت بتعب : 

- وعليكم السلام » إلحقني بسرعه يا إسلام هموت ومش قادره يإسلام إلحقني ١١‏ ||الاه 
قال بلهفه : 


- إيه يا سلمي هتولدي ولا إيه ؟ 


- هموت يا إسلام مش قادره إلحقني ببسرعه > لا عارفه أقف ولا أقعد ولا انام ولا أعمل أي حاجه 
> بسرعه يا إسلام اللي يخليك إعمل أي حاجه شكلي هولد دلوقتي فعلا 


شعر بالخوف وقال أثناء عبوره للطريق : 

- خلاص أنا علي اول الشارع أهو وجاي حالا معلش إستحم .. 
با أنستتاذ حاسب 

يا أستاذ خد بالك العربييات 

يا أستاذ 

حاسب 

حاسب 


د اسب 





E 

إنتفض إسلام من مكانه وهو يصرخ بخوف بينما عادت هند للوراء بفزع وقالت : 

- يا إسلام إنت بتستعبط 11 خضيتني إيهده !! 

أخذ ينظر حوله بذهول وقال : 

- هو في إيه ؟ وإيه اللي جابك هنا ؟!! 

نظرت له بغضب وقالت : 

- بطل إستهبال مش ناقصاك دلوقتي › وخد موبايلك أهو علشان أنا جبت أخري خلاص 


ألقت الهاتف أمامه وكادت أن تغادر بينما قال هو بعدم فهم : 


- هند إستني !! هو في إيه ؟ وموبايل إيه ده ؟ أنا مش فاهم حاجه ؟!! 


زفرت بملل وقالت : 


- صاحبك عمال يتصل بقاله كتير أوووي لحد ما كرهت نفسي وعماله أصحي فيك بقالي سنه وإنت 
ميت إيه ده بقالك سنين منمتش › خد بقي رد عليه علشان أنا زهقت 


فتح فمه ورفع حاجبه وإتسعت عيناه وهو يقول : 

- صاحبي مين ؟ هو في إيه ؟!! 

نظرت له بضيق وقالت بتأفف : 

- صاحبك محمد يا إسلام هيكون مين يعني ؟!! خد كلمه بقي علشان إتصل كتير بعد ما إنت نمت 
وماما ردت عليه وقالتله إنك نايم ومن ساعة كده قعد يتصل تاني كتير أوووي وانا زهقت بس 
إتكسفت أقفل الموبايل وكل شويه أدخل أصحيك علشان ترد وإنت مفيش فايده 


قالت جملتها الأخيره وذهبت علي الفور وضربت الباب خلفها بشده .. 





نظر إسلام لهاتفه بذهول وقال : 
- محمد إزاي يعني ؟ هو إيه اللي بيحصل ؟!! 


ثم أمسك هاتفه وضغط علي زر الإتصال فوجد المتصل الآخير يدعي " أبو شعر مسبسب " فإنتفض 
من مكانه علي الفور وألقي الهاتف بخوف وقال : 


- إيه ده في إيه ؟ محمد الله يرحمه أنا غيرت إسمه من زمان 
ثم نظر لغرفته وقال متعجبا : 

- هو أنا إيه اللي جابني هنا ؟ 

نظر بجواره وقال : 

وكين ي 

تحسس وجهه بتعب ثم إتسعت عيناه فجأة وشهق بخوف وقال : 
- وفين اللحيه ؟ 

أزاح الغطاء عن نفسه ونهض من مكانه ونظر للمرآه وقال : 

- مين ده ؟ وإيه اللي بيحصل هنا ؟ وفين إيدي المتعوره ؟!! 


تذكر كلمات هند فعاد لفراشه مره آخري وأمسك هاتفه بخوف وإتصل علي " أبو شعر مسبسب " 
ووضع الهاتف علي اذنه بتوتر وسمع شخصا يقول : 


- علي فكره يا إسلام إنت بتستعبط وأنا غلطان أصلا إني فكرت أقولك علي حاجه › عموما البرنامج 
هيتعاد الساعه ۲ بليل لو عاوز تتفرج إتفرج ولو مش عاوز براحتك وبرضو شكرا علي الإهتمام » يلا 
سلام 


إتسعت عيناه بشده وأخذ يحرك رأسه يمينا ويسارا حتي يستطيع إستيعاب ما يحدث وقال بصوت 


- محمد إنت عايش ؟!! 





زفر بضيق وقال : 


- إسلام بطل إستعباط علشان والله العظيم متضايق ومش ناقصك . وبجد أنا الغلطان إني فكرت أقولك 
نتغير سوا . يلا روح كمل نوم وإبقي إعتذر لمامتك لو كنت ضايقتها ومش عاوز منك حاجه بعد كده 


تنفس بصعوبه وقال بمنتهي التأثر : 
- محمد إنت عايش بجد ؟ 

تنهد بملل وقال 

- عايز إيه يا إسلام ؟ 

شهق بعدم تصديق وقال : 


- محمد قولي إن إنت عايش الله يخليك › بجد أنا تعبت اووي من غيرك ومكنتش أعرف إني بحبك 
اوووي كده 


إرتمي علي كرسيه وقال بضيق 
- أيوه عايش هروح فين يعني ؟!! عايز إيه إخلص وبلاش إستعباطك ده علشان أكلت منه كتير 


ظلت ينظر للفراغ بذهول وعينيه متسعتين وقال بشوق : 


- محمد أنا عاوز أسمع صوتك › قولي أي حاجه › زعقلي او إشتمني او هزر او صوت او إعمل أي 
حاجه > بجد واحشني صوتك اووي › محمد انا بحبك اووووي فوق ما تتخيل »> محمد انا تعبت 
اووووي من غيرك والله ٠‏ محمد بالله عليك قولي إنك لسه عايش وإني ممكن أشوفك تاني »> قولي إن 
ده بجد وان انا مش بحلم › > قولي إنك هتفضل جنبي يا محمد بالله عليك > قول أي حاجه تعجبك بس 
إفضل كلمني كده هاه » بجد وحشتني اوووي يا محمد > يلا كلمني الله يخليك 


شعر محمد بالخوف وقال ٠‏ 
- إسلام إنت كويس ؟ 


أومأ برأسه إيجابا وقال : 





- كويس والله كويس . بس عاوز أشوفك يا محمد › عاوز أحضنك زي زمان ٠‏ عاوز أتكلم معاك تاني 
علشان وحشتني اووي > بقالي كتير أوووي ما شوفتكش يا محمد 


ضحك رغما عنه وقال : 


- هنبدأ في الإستعباط تاني بقي › يابني ما إحنا كنا مع بعض النهارده في الجامعه » وحشتك إمتي بقي 
؟ ولا ده نوع من أنواع الإعتذار زي ما بتعمل دايما بعد كل مُصيبه ؟ 


نظر للمرآه بعدم فهم وقال : 

- جامعه ؟ جامعه إيه ؟ مش أنا إتخرجت خلاص ؟ ولا أنا في سنه كام ولا إيه ؟ 

ضحك بسخريه وقال : 

- إاي هياعم إنت فقدت الذاكره ولا إيه ؟ إحنا في سنه تالته يابني وفي كلية هندسه كمان وربنا ! 
ردد هامسا : 

- سنه تالته ؟ أيوه صح أنا كنت في سنه تالته !! 

ثم قال بتساؤل : 


- طب إنت طلعت عايش صح ؟ أومال موتت إمتي ؟ 


- وده أجاوب عليه إزاي بقي إن شاء الله ؟!! 


أخذ يحاول التركيز وقال : 

- محمد مش إنت موتت وبعدين أنا تعبت وبعدها خطبت وإتجوزت وكنت هخلف وحاجات كده ؟ 
أطلق ضحكات عاليه متواصله وقال : 

- وده في الأحلام بقي ولا إيه ؟ ولا تكونش خارق ياعم إسلام وإحنا منعرفش ؟!! 

ردد بتلقائيه : 


- أحلام ؟!! 





- محمد هو انا كنت نايم صح ؟ 
- ياعم ده إنت كنت ميت مش نايم وبجد أنا إتضايقت جدااااا من الحركه دي 
ضحك بذهول وقال : 


- معقولهه كله كان حلم ؟ ي هه ياربي معقوله دي تكون رساله منك علشان أفوق بقي 
واعيشها صح واعرف يعني إيه إلتزام بجد ؟ 


سمع صوتا يضحك من وراء السماعه ويقول : 


- حلم إيه ياض إنطق , وبعدين رسالة من ربنا إزاي يعني ؟ عرفت المصطلع ده منين يا إسلام ؟ 
طلعت عارف في الدين من ورايا ولا إيه ؟ ده فاروق قايلي علي الحكاية دي من شهر بس تقريبا 


إبتسم للمرآه وقال : 

- فاروق ؟ أنا طلعت بحب فاروق ده أوووي 

ضحك بإستنكار وقال : 

- هنبدأ في الكدب بقي !! 

أومأ برأسه نفيا وقال : 

- لالالا والله بحبه أووووي 

ثم قال علي الفور : 

- انا عاوز أشوفك دلوقتي حالا يا محمد وهحكيلك كل حاجه 
- تشوفني مين يا عم ما تبص في الساعه الاول !! 


نظر في الساعه بتلقائيه فوجدها الواحده صباحا فقال بابتسامه مشرقه : 





- خلاص بكره هقابلك في الجامعه ماشي وهحكيلك علي كل حاجه 
ثم تنهد بحماس وقال : 


- ده أنا يا محمد عرفت حاجات كتير أوووي في الدين وهقولك عليها كلها قبل ما أنسي بقي › 
وكمان خلاص أنا هبقي زي ما إنت عايز وهنتغير سوا ماشي ؟ 


إبتسم محمد بإبتهاج وقال : 
- بتتكلم بجد يا إسلام ؟ ولا زي كل مره ؟ 


أومأ برأسه إيجابا وقال : 


- والله والله بتكلم بجد المرادي وبكره هقولك هنبدأ منين › انا خلاص يا محمد مستحيل أعيش 
بالطريقه دي أكتر من كده › انا عرفت إني موجود في الدنيا دي علشان أعبد ربنا وأحجز لنفسي 
مكان في الجنه > عرفت إن مفيش أي حاجه في الدنيا تستاهل إني أغضب ربنا علشانها > عرفت إن 
الإلتزام ده مش حاجه صعبه بل بالعكس ده حاجه إحساسها حلو اووووي › عرفت إني لازم أكون 
مسلم بجد وأكون قدوه وأساعد غيري إنه يقرب من ربنا » عرفت إن ربنا كريم اووي علشان بعتلي 
الرساله دي قبل ما أموت وانا بالشكل ده › بجد انا خلاص فهمت الرساله كويس وهبدأ من دلوقتي › 
هستناك بكره يا محمد علي أحر من الجمر 


- كلامك بيفكرني بكلام فاروق والله » هستناك الصبح الساعه ۸ ماشي ؟ › يلا سلام يا عم إسلام › 
وإبقي إتفرج علي البرنامج هييجي بعد ساعه علي قناة الندي ماشي ؟ 
إبتسم قائلا : 


- حاضر هتفرج عليه بإذن الله » ما تتأخرش بكره يا محمد الله يخليك علشان وحشتني اووووي ماشي 
؟ 


ضحك بسخريه وقال : 


- ياعم إنت غرقت في أحلامك ونسيت الواقع ولا إيه ؟ محمد عمره ما بيتأخر علي محاضره الحمد لله 


- ماشي هستناك › سلام عليكم 
شهق بسعاده وقال : 


- وكمان بتقول سلام عليكم ؟ لا باين عليها كده بداية مبشره بالخير 





إنتهي إسلام من محادثة صديقه وجلس علي طرف فراشه وظل يفكر ويلا في كل ماحدث 
ويحاول إستيعاب كل شئ › بعد قليل نادي علي هند وحضرت إليه وقالت : 


- عاوز إيه ياعم إسلام ؟ 


أمسكها من يدها وأجلسها بجواره ومسح علي شعرها بحنان وقال : 


رفعت حاجبها قائله بتعجب : 

- إيه ياعم الحنيه اللي نزلت عليك دي › نقعد ياخويا وماله 
أزاحها من علي فراشه بمرح وقال : 

- يلا إمشي بقي خلاص 


إعتدلت في وقفتها بغرور ومشت بخطوات ثابته نحو الباب وكادت أن تخرج فنادي عليها إسلام مرة 
آخري وقال : 


- بقولك إيه يا هند ؟ هي سلمي صاحبتك مخطوبه ؟ 
أجابت ببراءه : 

- لأء ليه ؟ 

تنهد بحماس وقال : 

- طب إحجزيهالي بقي هاه 

قطبت حاجبيها ونظرت له بتعجب وقالت : 

- نعم ياخويا !! 


إبتسم ببراءه وقال : 





- بتكلم بجد والله 
رمقته نظره ساخره متعجبه وتركته وذهبت علي الفور بينما ضحك إسلام بسعاده وقال : 


- وربنا يا هند لجوزك للواد محمد › وهتجوز أنا كمان سلمي › وبالمره أفضح فاروق وأقول لمحمد 
انه بيحب إخته نهي › إن شاء الله يعني وربنا يقدرنا علي فعل الخير بقي هيهييهيهييهييهي 


ثم نهض من مكانه ونظر للسماء عبر النافذة وقال بكل صدق : 
- خلاص يارب ... أنا قررت أتغير 
قررت أعيش حياتي كلها ... في الحلال 

تمت بحمد الله 


I۸ 
الساعة السابعة مساءا‎ 


ثانيه !! 


محدش يتصدم ]: إسمعوا الكلمتين اللي عاوزه أقولهم وبعدين كملوا صدمه براحتكم © 


أولا كده لازم أعرف رأي كل حد قرأ الروايه » متهيألي أبسط حقوقكم عليا إني أسمع رأيكم ونقدكم 
وأبسط حقوقي إني أعرف نتيجة تعبي كانت إيه ؟ ۸_^ 


عاوزه أعرف رأيكم بجد بكل صراحه › ونقدكم هيكون علي راسي طبعا ؟ ۸۸ 
قولولي رأيكم في الروايه ككل › في الإسلوب › في طريقة توصيل المعلومه ^١‏ 
هل في مشاهد معينه حبيتوها ؟ طيب كانت إيه ؟ 
هل في حاجه غيرت جواكم بجد ؟ هل قررتوا تعملوا حاجه معينه بعد ما قرأتوا الروايه ؟ 
طيب إيه رأيكم في النهايه بتاع الروايه ؟ هل وصلكم المغزي منها ؟ ولا أخدتوا المعني الظاهري ؟ 

هل شايفين إن أحداث الروايه خياليه ؟ ولا إحنا قادرين علي كل حاجه طالما معانا ربنا ؟!! 


أهم حاجه بقي ٠‏ هل حسيتوا كل كلمة في الروايه دي ؟ ۷ 


بجد كنت بكتب كل مشهد وأنا نفسي أوصل حاجه معينه وحاسه إن كلامي هيوصلككم بإذن الله د 


وعلي فكره مفيش حاجه مستحيله وكل حاجه إتعملت في الروايه دي أنا مقتنعه بيها مليون في الميه 
وإحنا ممكن نحققها فعلا » بس لو إحنا عاوزين ! 


لأن ببساطه " لا يكلف الله نَفْسا إلا وُسْعَهَا " ولما ربنا يأمرنا بالحاجه يبقي هو عالم إننا قادرين 
۰ ننفذها ۸ ۸ 


مستنيه رأيكم كلكم بقي هاه ۸۸ 
علي صفحة الروايه علي 600016205 

وكمان علي هاشتاج #في_الحلال 

سواء في جروبات الفيس أو بروفايلكم أو أي مكان ۸_^ 
آخر طلب بقي يللين 
لو حسيتوا إنكم إستفدتوا منها أي حاجه يبقي إنصحوا أصحابكم بيها ۸۸ 
هستني أرائكم ضروري ۸۸^ 
دمتم بعفه ۸۸ 

صفحتي علي الفيس بوك : 9© شخابيط ل / رقيه طه وع 


www.facebook.com/Rokya.Taha1 





